
2.  TUMAČENJE  DOGME  O  ISUSU  KRISTU, 
MAJCI  BOŽJOJ  I  Sv.  DUHU 


PITANJE  42 
(S.  th.  I) 

O  JEDNAKOSTI  I  SLIČNOSTI  MEĐU  BOŽANSKIM 
OSOBAMA 

Nadalje,  valja  nam  raspravljati  o  usporedbi  (božanskih) 
osoba  međusobno  (usp.  p.  39  uvod).  Ponajprije  ćemo  govo¬ 
riti  o  jednakosti  i  sličnosti,  a  zatim  o  slanju  božanskih  oso¬ 
ba  (p.  43). 

U  vezi  s  prvom  temom  odgovorit  ćemo  na  šest  pitanja: 

1.  Da  li  među  božanskim  osobama  postoji  jednakost? 

2.  Da  li  je  osoba  što  proizlazi  obzirom  na  vječnost  jedna¬ 
ka  osobi  iz  koje  proizlazi? 

3.  Da  li  među  božanskim  osobama  postoji  neki  poredak? 

4.  Da  li  su  božanske  osobe  jednake  obzirom  na  veličinu? 

5.  Da  li  se  jedna  osoba  nalazi  u  drugoj? 

6.  Da  li  su  božanske  osobe  jednake  obzirom  na  moć? 

Članak  1 

Da  11  među  božanskim  osobama  postoji  jednakost? 

Senf.  1  d.  19  q.  1  a.  1 

U  vezi  s  prvim  pitanjem  postupamo  ovako.  Čini  se  da 
jednakost  ne  priliči  božanskim  osobama.  Naime: 

1.  Jednakost  se  promatra  prema  jednom  u  kolikoći,  ka¬ 
ko  kaže  Filozof  u  V  knjizi  Metafizike.'  A  medu  božanskim 
osobama  ne  nalazimo  ni  unutranju  neprekidnu  kolikoću 
(quantitas  continua  intrinseca),  koju  nazivamo  veličinom, 
1  IV  c.  15  n.  4  (Bk  1012a  12):  S.  Th.,  lect.  17. 

ni  izvanjsku  neprekidnu  kolikoću  (quantitas  continua  ex- 
trinseca),  koju  nazivamo  prostorom  i  vremenom.  Među 
njima  ne  postoji  jednakost  ni  po  razlučenoj  kolikoći  (qu- 
antiats  discreta),  budući  da  su  dvije  osobe  više  nego  jedna. 
Dakle,  božanskim  osobama  ne  priliči  jednakost. 

2.  Osim  toga:  božanske  osobe  imaju  jednu  bit,  kao  što 
smo  prije  rekli  (p.  39  čl.  2).  Bit  pak  označavamo  po  načinu 
oblika.  Skladnost  pak  oblika  ne  čini  jednakost  već  sličnost. 
Dakle,  među  božanskim  osobama  valja  govoriti  o  »slično¬ 
sti«,  a  ne  o  jednakosti. 

3.  Zatim:  u  kojim  se  god  bićima  nalazi  jednakost,  ta  su 
bića  međusobno  jednaka,  budući  da  je  jednako  ono  što  je 
jednako  jednakomu.  No  božanske  se  osobe  međusobno 
mogu  nazivati  jednakima.  Jer,  kako  kaže  Augustin  u  VI 
knjizi  O  Trojstvu2,  »ako  slika  savršeno  odražava  onoga  čija 
je  slika,  ona  se  izjednačuje  s  njime,  a  ne  on  sa  svojom  sli¬ 
kom«.  A  slika  je  Očeva  Sin,  pa  stoga  Otac  nije  jednak  Sinu. 
Dakle,  u  božanskim  osobama  ne  postoji  jednakost. 

4.  Još  nešto:  Jednakost  je  neki  odnos.  No  nijedan  odnos 
nije  zajednički  svim  osobama,  budući  da  se  osobe  među¬ 
sobno  razlikuju  po  odnosima.  Dakle,  božanskim  osobama 
ne  priliči  jednakost. 

ALI  PROTIV  navedenih  razloga  Atanazije  (u  Vjerovanju) 
kaže  da  su  »tri  božanske  osobe  međusobno  suvječne  i 
sujednake«. 

ODGOVARAM:  Neophodno  je  tvrditi  da  među  božan¬ 
skim  osobama  postoji  jednakost.  Jer,  prema  Filozofu  u  X 
knjizi  Metafizike* ,  jednako  se  određuje  kao  po  nekom  nije¬ 
kanju  manjega  i  većega.  No  ne  možemo  tvrditi  da  medu 
božanskim  osobama  postoji  nešto  veće  i  nešto  manje.  Na¬ 
ime,  kako  kaže  Boetije  u  knjizi  O  Trojstvu \  »nejednakost«, 
to  jest  božanskih  osoba,  »zastupaju  oni  koji  ih  povećavaju 
ili  umanjuju,  poput  arijevaca  koji  među  njima  prave  razli¬ 
ku  po  stupnjevima  zasluga,  pa  tako  dijele  Trojstvo  i  svode 
ga  na  množinu«. 

Razlog  je  tomu  taj  što  nejednaka  bića  ne  mogu  imati 
jednu  kolikoću  brojem.  A  kolikoća  u  božanskim  osobama 

2  C.  10:  PL  42.  931. 

3  IX  c.  5  n.  6  (Bk  1056a  22):  S.  Th.,  lect.  7  n.  2069. 

4  C.  1:  PL  64,  1249. 

nije  drugo,  nego  Božja  bit.  Ako  bi,  dakle,  među  božanskim 
osobama  postojala  neka  nejednakost,  valja  zaključiti  da 
medu  njima  ne  bi  postojala  jedna  bit,  pa  tako  tri  osobe  ne 
bi  bile  jedan  Bog,  što  je  nemoguće.  Dakle,  valja  tvrditi  da 
medu  božanskim  osobama  postoji  jednakost. 

Odgovaram  na  razloge:  1.  Postoje  dvije  vrste 
kolikoće.  Prva  se,  naime,  naziva  kolikoća  »mase«  (moles) 
ili  mjerljiva  (dimensiva)  kolikoća,  koja  se  nalazi  samo  u 
materijalnim  stvarima,  pa  je  stoga  ne  može  biti  u  božan¬ 
skim  osobama.  Druga  je  kolikoća  »snage«  (virtus),  koju  za- 
pažamo  po  savršenstvu  neke  naravi  ili  oblika.  Upravo  o  ta¬ 
kvoj  kolikoći  govorimo  kad  kažemo  da  je  jedno  tijelo  topli¬ 
je  ili  hladnije,  ukoliko  se  to  savršenije  i  nesavršenije  nalazi 
u  toplini.  Tu  pak  skrivenu  kolikoću  (quantitas  virtualis)  za- 
pažamo  ponajprije  u  izvorištu  (in  radice),  to  jest  u  samom 
savršenstvu  oblika  ili  naravi,  pa  tako  govorimo  o  duhovnoj 
veličini,  a  govorimo  i  o  velikoj  toplini  zbog  njezine  jakosti  i 
savršenstva.  Stoga  Augustin  u  VI  knjizi  O  Trojstvu*  kaže 
da  je  »u  stvarima,  koje  nemaju  veliku  težinu,  veći  bitak 
ono  što  je  bolji  bitak«.  Boljim  se,  naime,  smatra  ovdje  ono 
što  je  savršenije.  Skrivenu  kolikoću  možemo  promatrati 
po  učincima  oblika  također.  Prvi  je,  naime,  učinak  oblika 
bitak.  Svaka,  naime,  stvar  ima  bitak  prema  svom  obliku. 
Drugi  je  pak  učinak  djelovanje.  Svaki,  naime,  djelatnik  dje¬ 
luje  po  svom  obliku.  Stoga  skrivenu  kolikoću  možemo  pro¬ 
matrati  i  prema  bitku  i  prema  djelovanju.  Prema  bitku,  to 
jest  ona  bića,  koja  imaju  savršeniju  narav,  imaju  i  dulje 
trajanje.  Prema  djelovanju,  to  jest  ona  bića,  koja  imaju  sa¬ 
vršeniju  narav,  imaju  i  veću  moć  djelovanja.  Augustin6,  na¬ 
ime,  u  knjizi  O  vjeri  prema  Petru  kaže  da  u  Ocu  i  Sinu  i 
Duhu  Svetomu  postoji  jednakost  »ukoliko  nijedan  od  njih 
nije  prije  drugoga  po  vječnosti,  niti  ga  nadilazi  veličinom, 
niti  ga  nadvisuje  moću«. 

2.  Kad  promatramo  jednakost  pod  vidom  skrivene  ka¬ 
kvoće,  onda  jednakost  u  sebi  uključuje  sličnost  i  još  nešto 
više,  budući  da  isključuje  pretjeranost.  Sva,  naime,  bića 
koja  su  dionici  u  jednom  obliku,  mogu  se  nazvati  sličnima, 
premda  su  na  nejednak  način  dionici  u  tom  obliku,  kao 

5  C.  8:  PL  42,  929. 

6  F  u  I  g  e  n  t  i  u  s  ,  c.  1:  PL  65,  674, 

kad  kažemo  da  je  zrak  toplinom  sličan  vatri.  No  ne  može¬ 
mo  ih  nazvati  jednakima,  ako  ta  bića  jedno  drugomu  na 
savršeniji  način  priopćava  taj  oblik.  A  budući  da  Otac  i  Sin 
imaju  ne  samo  jednu  narav,  nego  se  ona  jednako  savršeno 
nalazi  u  obojici,  kažemo  da  je  Sin  ne  samo  sličan  Ocu,  da 
bismo  tom  izjavom  isključili  Eunomijevu  zabludu,  nego 
kažemo  da  mu  je  jednak,  kako  bismo  isključili  Arijevu  za¬ 
bludu. 

3.  Jednakost  se  ili  sličnost  u  božanskim  osobama  može 
označavati  na  dva  načina,  to  jest  imenima  i  riječima.  Ukoli¬ 
ko  se  označava  imenima,  uzajamna  se  jednakost  u  božan¬ 
skim  osobama  naziva  i  sličnost.  Sin  je,  naime,  jednak  i  sli¬ 
čan  Ocu;  i  obratno.  Razlog  je  tomu  što  božanska  bit  ne  pri¬ 
pada  više  Ocu  nego  Sinu.  Stoga,  kao  što  Sin  ima  Očevu 
veličinu,  što  znači  da  je  jednak  Ocu,  tako  i  Otac  ima  veliči¬ 
nu  Sina,  što  znači  da  je  jednak  Sinu.  No  u  odnosu  na  stvo¬ 
renja,  kako  kaže  Dionizije  u  9.  poglavlju  knjige  O  božan¬ 
skim  imenima ,7  »ne  može  se  prihvatiti  preobraćanje  (con- 
versio)  jednakosti  i  sličnosti« .  Prouzročena  su,  naime,  bića 
slična  svojim  uzrocima,  ukoliko  imaju  oblik  uzroka.  No  ne 
i  obratno,  jer  se  oblik  prvotno  nalazi  u  uzroku,  a  drugotno 
u  prouzročenom  biću.  No  riječi  označavaju  jednakost  s  gi¬ 
banjem.  Pa  premda  u  božanskim  osobama  nema  gibanja, 
u  njima  se  ipak  nalazi  »primanje«.  Buduće,  dakle,  da  Sin 
prima  od  Oca,  on  je  jednak  Ocu,  ali  ne  i  obratno.  Zbog  toga 
kažemo  da  je  Sin  jednak  Ocu,  a  ne  obratno. 

4.  U  božanskim  osobama  treba  promatrati  samo  bit,  u 
kojoj  osobe  sudjeluju,  i  odnose',  po  kojima  se  osobe  razli¬ 
kuju.  Jednakost  pak  podrazumijeva  i  jedno  i  drugo,  to  jest 
razlučivanje  osoba,  budući  da  ništa  nije  jednako  samome 
sebi,  i  jedinstvo  biti,  budući  da  su  božanske  osobe  među¬ 
sobno  jednake  po  tome  što  imaju  jednu  veličinu  i  bit.  A 
očigledno  je  da  se  isto  biće  prema  samome  sebi  ne  odnosi 
nekim  stvarnim  odnosom.  Niti  se  također  jedan  odnos  od¬ 
nosi  prema  drugomu  po  nekom  drugom  odnosu.  Kad,  na¬ 
ime,  kažemo  da  je  očinstvo  suprotan  pojam  sinovstvu,  sup¬ 
rotstavljanje  nije  neki  srednji  odnos  između  očinstva  i  si- 
novstva,  jer  se  na  jedan  i  na  drugi  način  odnos  umnožava 
beskonačno.  U  tom  smislu  jednakost  i  sličnost  u  božan- 
7  §6:  PG  3,  913;  S.  Th„  lect.  3 

skim  osobama  nije  neki  stvarni  odnos,  razlučen  od  ostalih 
odnosa,  nego  u  svom  pojmu  uključuje  i  odnose  po  kojima 
se  razlikuju  osobe  i  jedinstvo  biti.  Stoga  Učitelj  u  31.  dis¬ 
tinkciji  Prve  knjige  Sentencija  kaže  da  je  u  božanskim  oso¬ 
bama  »samo  naziv  ono  što  se  nalazi  u  odnosu«. 

Članak  2 

Da  11  je  osoba  što  proizlazi  suvječna  svom  počelu, 
kao  Sin  Ocu? 

Sent.  3  d.  1 1  a.  1 ;  Expos.  in  I Decretal.;  De pot.  q.  3  a.  13; 

In  Io.  1  lect.  1;  Compend.  theol.  c.  43 

U  vezi  s  drugim  pitanjem  postupamo  ovako.  Čini  se  da 
osoba  što  proizlazi  nije  istovječna  sa  svojim  počelom,  kao 
Sin  s  Ocem.  Naime: 

1.  Arije  govori  o  dvanaest  načina  nastajanja  (generatio). 
Prvi  je  način  po  tijeku  neke  crte  iz  njezine  točke;  u  njemu, 
međutim,  nedostaje  jednakost  jednostavnosti.  Drugi  je  na¬ 
čin  po  odašiljanju  sunčevih  zraka  iz  sunca;  u  njemu,  među¬ 
tim,  nedostaje  jednakost  naravi.  Treći  je  način  po  biljegu 
ili  otisku  pečata;  u  njemu,  međutim,  nedostaje  istobitnost 
i  učinkovitost  moći.  Četvrti  je  način  po  poticanju  dobre  vo¬ 
lje  od  Božje  strane;  u  njemu  također  nedostaje  istobitnost. 
Peti  je  način  po  izlaženju  akcidencije  iz  supstancije;  no  u 
tom  slučaju  akcidenciji  nedostaje  samostojnost.  Šesti  je 
način  po  izdvajanju  izraza  iz  materije,  kao  što  osjetilo  pri¬ 
ma  izraz  od  osjetilne  zbilje;  no  u  tom  slučaju  nedostaje 
jednakost  duhovne  jednostavnosti.  Sedmi  je  način  po  poti¬ 
canju  volje  od  strane  spoznaje;  no  taj  je  poticaj  privremen. 
Osmi  je  način  po  preobrazbi,  kao  što  iz  zraka  postaje  lik, 
koji  je  materijalne  prirode.  Deveti  je  način  gibanja  od  stra¬ 
ne  onoga  koji  pokreće  na  gibanje;  no  u  tom  se  slučaju  ta¬ 
kođer  govori  o  činu  i  uzroku.  Deseti  je  način  po  izvođenju 
vrsta  iz  roda;  no  taj  način  ne  pristaje  božanskim  osobama, 
jer  se  Otac  ne  pririče  Sinu  kao  rod  vrsti.  Jedanaesti  je  na¬ 
čin  po  nekoj  zamisli,  poput  izvanjskog  kovčega  i  onoga  ko¬ 
ji  se  nalazi  u  mislima.  Dvanaesti  je  način  po  tjelesnom  ra¬ 
đanju,  kao  što  se  čovjek  rađa  od  oca;  u  tom  se  slučaju  pr¬ 
votno  i  drugotno  uzima  u  vremenskom  značenju. 

Očigledno  je,  dakle,  da  u  svakom  načinu,  na  koji  nešto  iz 
nečega  nastaje,  nedostaje  ili  jednakost  naravi  ili  jednakost 
trajanja.  Ako  je,  dakle,  Sin  od  Oca,  valja  ustvrditi  da  je  on 
ili  manji  od  Oca,  ili  je  poslije  njega,  ili  oboje  zajedno. 

2.  Osim  toga:  sve  što  je  od  drugoga,  ima  početak.  No  ni¬ 
jedno  vječno  biće  nema  početak.  Dakle,  ni  Sin  ni  Duh  Sveti 
nisu  vječni. 

3.  K  tome:  sve  što  je  podložno  raspadanju,  prestaje  po¬ 
stojati.  Dakle,  sve  što  se  rađa  počinje  postojati;  rada  se,  na¬ 
ime,  zato  da  postoji.  No  Sin  se  rađa  od  Oca.  Dakle,  Sin  po¬ 
činje  postojati  i  zato  nije  istovječan  s  Ocem. 

4.  Napokon:  ako  se  Sin  rađa  od  Oca,  onda  se  on  rada  ili 
neprestance,  ili  valja  dopustiti  neki  vremenski  trenutak 
njegova  rođenja.  Ako  se  pak  Sin  neprestance  rađa,  onda  — 
budući  da  je  ono  što  se  nalazi  u  nastajanju  nesavršeno, 
kao  što  je  očigledno  kod  susljednih  bića  koja  su  u  nepre¬ 
stanom  nastajanju  (poput  vremena  i  gibanja)  —  slijedi  da 
je  Sin  neprestance  nesavršen,  a  takav  govor  ne  dolikuje. 
Dakle,  valja  dopustiti  jedan  vremenski  trenutak  u  kojem  je 
Sin  rođen.  Dosljedno  tomu,  prije  tog  trenutka  Sin  nije 
postojao. 

ALI  PROTIV  navedenih  razloga  Atanazije  (u  Vjerovanju) 
kaže  da  su  »sve  tri  božanske  osobe  istovječne«. 

ODGOVARAM:  Neophodno  je  ustvrditi  da  je  Sin  istovje¬ 
čan  s  Ocem.  Za  očiglednost  te  tvrdnje  valja  imati  na  umu 
da  je  nešto,  što  je  nastalo  iz  jednog  počela,  kasnije  od  svo¬ 
ga  počela,  a  to  se  može  dogoditi  na  dva  načina:  prvo,  od 
strane  djelatnika;  drugo,  od  strane  djelovanja.  Od  strane 
djelatnika,  na  jedan  način  kod  onih  djelatnika  koji  su  ob¬ 
dareni  voljom,  a  na  drugi  način  kod  onih  djelatnika  koji 
djeluju  po  prirodi.  Kod  djelatnika  pak,  koji  su  obdareni  vo¬ 
ljom,  zbog  vremenskog  izbora:  kao  što  je,  naime,  u  moći 
djelatnika  obdarena  voljom  izabrati  oblik  i  privesti  ga  do 
ostvarenja,  kako  smo  već  rekli  (p.  41  čl.  2),  tako  je  u  njego¬ 
voj  moći  također  izabrati  vrijeme  u  kojem  će  taj  čin  ostva¬ 
riti.  Kod  djelatnika,  međutim,  koji  djeluju  po  prirodi,  do¬ 
gađa  se  da  poneki  djelatnik  nema  od  početka  savršenu  pri¬ 
rodnu  moć  djelovanja,  nego  je  stekne  poslije  nekog 
vremena,  kao  što  čovjek  ne  može  od  početka  rađati.  —  Od 
strane  pak  djelovanja  postoji  zapreka,  jer  ono  što  je  od  po- 

četka,  ne  može  biti  zajedno  sa  svojim  početkom,  zbog  toga 
što  se  djelovanje  odvija  susljedno.  Stoga,  pretpostavivši 
mogućnost  da  bi  neki  djelatnik  mogao  započeti  takvo  dje¬ 
lovanje  čim  je  započeo  postojati,  svejedno  ne  bi  odmah 
uslijedio  učinak,  nego  tek  u  trenutku  kad  se  završi  djelova¬ 
nje. 

Očigledno  je  pak,  prema  onome  što  smo  već  prije  rekli 
(ondje),  da  Otac  ne  rađa  Sina  voljom,  već  svojom  naravi. 
Nadalje,  da  je  Očeva  narav  odvijeka  bila  savršena.  K  tome, 
djelovanje  kojim  Otac  proizvodi  (producit)  Sina  nije  su¬ 
sljedno,  jer  bi  se  na  taj  način  Sin  Božji  susljedno  rađao,  pa 
bi  njegovo  rađanje  bilo  materijalne  prirode,  a  odvijalo  bi 
se  gibanjem,  što  je  nemoguće.  Valja,  dakle,  zaključiti  da  je 
Sin  postojao  u  svako  vrijeme  kad  je  postojao  i  Otac.  Tako 
je  Sin  istovjetan  Ocu,  a  jednako  tako  i  Duh  Sveti  obojici. 

Odgovaram  na  razloge:  1.  Augustin  u  knjizi  O 
riječima  Gospodnjim'  kaže  da  nijedan  način  proizlaženja 
nekoga  stvorenja  ne  može  savršeno  predočiti  božansko  ra¬ 
đanje.  Stoga  iz  mnogih  načina  valja  doći  do  neke  sličnosti, 
pa  se  tako  ono  što  nedostaje  u  jednome,  popunjava  na  ne¬ 
ki  način  onim  što  se  nalazi  u  drugome.  U  tom  smislu  Efe- 
ški  sabor1  govori:  »Svjetlost  će  ti  obznaniti  da  je  Sin  oduvi¬ 
jek  suvječan  Ocu;  rođenje  izuzeto  od  trpljenja  na  Riječ  po¬ 
kazuje,  a  istobitnost  Sinovljevu  već  ime  dokazuje«.  Ipak 
između  svih  usporedbi,  rađanje  se  najbolje  predočuje  izla- 
ženjem  riječi  iz  uma,  budući  da  ona  vremenski  ne  dolazi 
kasnije  od  onoga  iz  čega  proizlazi,  osim  ako  takav  um  tre¬ 
ba  prijeći  iz  mogućnosti  u  zbilju,  što  nije  slučaj  kod  Boga. 

2.  Vječnost  isključuje  početak  trajanja,  ali  ne  i  početak 
postanka. 

3.  Svakoje  raspadanje  neka  promjena.  Stoga  svako  biće 
podložno  raspadanju,  započinje  ne-biti  i  prestaje  biti.  No 
božansko  rađanje  nije  promjena,  kako  je  rečeno  prije  (p. 
27  čl.  2).  Stoga  se  Sin  neprestance  rada,  a  Otac  neprestance 
rađa. 

4.  U  vremenu  valja  promatrati  ono  što  je  nedjeljivo,  to 
jest  trenutak,  i  ono  što  traje,  to  jest  vrijeme.  No  u  vječno- 

1  Serm.  ad  popul.  serm.  117  c.  6:  PL.  38,  666;  c.  10:  PL  38,  669. 

2  3  c.  10.  Vidi  Theodotum  Ancyr.,  hom.  2  In  nataJ.  Salv.:  PG  77, 

sti  ovo  »sada«  je  nedjeljivo  i  uvijek  postoji,  kako  je  rečeno 
prije  (p.  10  čl.  2  odg.  na  1.  razlog;  čl.  4  odg.  na  4.  razlog). 
Rađanje  Sina  ne  zbiva  se,  međutim,  u  vremenskom  »sa¬ 
da«,  ili  u  vremenu,  nego  u  vječnosti.  Da  bismo  stoga  ozna¬ 
čili  prisutnost  i  trajnost  vječnosti,  možemo  reći  da  se  Sin 
»neprestance  rađa«,  kako  kaže  Origen.3  No  Grgur4  i  Augu- 
stin5  govore  još  bolje,  pa  kažu  da  je  Sin  »neprestance  ro¬ 
đen«,  tako  da  to  »neprestance«  označava  trajnost  vječno¬ 
sti,  a  to  »rođen«  savršenstvo  rođenoga.  Na  taj,  dakle,  način 
Sin  nije  nesavršen  niti  je  »postojalo  vrijeme  kada  on  nije 
postojao«,  kako  kaže  Arije. 

Članak  3 

Da  11  među  božanskim  osobama  postoji  prirodni  poredak? 

Sent.  1  d.  12  a.  1 ;  d.  20  a.  3;  De pot.  q.  10  a.  3; 

Cont.  err.  Graec.  2  c.  31 

U  vezi  s  trećim  pitanjem  postupamo  ovako.  Čini  se  da 
među  božanskim  osobama  ne  postoji  prirodni  poredak. 
Naime: 

1.  Štogod  postoji  u  božanskim  osobama,  ili  je  bit,  ili  oso¬ 
ba,  ili  pojam.  No  prirodni  poredak  ne  označava  bit,  niti  ne¬ 
ku  osobu,  a  niti  pojam.  Dakle,  među  božanskim  osobama 
ne  postoji  prirodni  poredak. 

2.  Osim  toga:  među  svim  bićima,  među  kojima  postoji 
prirodni  poredak,  zacijelo  je  jedno  od  njih  prije  drugoga, 
barem  po  naravi  i  umu.  No  među  božanskim  osobama  ne¬ 
ma  »ništa  prije  i  poslije«,  kako  kaže  Atanazije  (u  Vjerova¬ 
nju).  Dakle,  među  božanskim  osobama  ne  postoji  prirodni 
poredak. 

3.  Još  nešto:  štogod  se  prema  nečemu  usmjerava,  u  nje¬ 
mu  postoji  razlika.  No  narav  se  u  božanskim  osobama  ne 
razlikuje.  Dakle,  ona  se  ne  može  prema  nečemu  usmjeriti. 
Dosljedno  tomu,  među  božanskim  osobama  ne  postoji  pri¬ 
rodni  poredak. 

4.  Napokon:  božanska  je  narav  isto  što  i  božanska  bit. 

3  In  Ier.  hom.  9:  PG  13,  357. 

4  Moral.  1.  29  c.  1:  PL  76,  477. 

5  Octog.  quaest.  q.  37:  PL  40,  27. 

No  ne  može  se  reći  da  u  božanskim  osobama  postoji  »po¬ 
redak  biti«.  Dakle,  u  božanskim  osobama  ne  postoji  ni  pri¬ 
rodni  poredak. 

ALI  PROTIV  navedenih  razloga  je  činjenica  da  gdjegod 
postoji  množina,  ondje  postoji  i  pomutnja.  No  među  bo¬ 
žanskim  osobama  ne  postoji  pomutnja,  kako  kaže  Atanazi- 
jc  (ondje).  Dakle,  u  božanskim  osobama  postoji  poredak. 

ODGOVARAM:  Poredak  se  uvijek  određuje  po  usporedbi 
na  neko  počelo.  Kao  što  se,  stoga,  počelo  određuje  na  mno¬ 
go  načina,  to  jest  prema  položaju,  zatim  kao  točka,  prema 
umu,  kao  počelo  dokazivanja  i  prema  pojedinačnim  uzroci¬ 
ma,  isto  se  tako  određuje  i  poredak.  U  božanskim  pak  oso¬ 
bama  počelo  se  određuje  prema  porijeklu  (origo),  bez  ika¬ 
kve  prednosti  (prioritas),  kako  je  prije  bilo  rečeno  (p.  33  čl. 
1  odg.  na  3.  razlog).  Stoga  se  medu  božanskim  osobama 
ima  nalaziti  poredak  bez  ikakve  prednosti.  I  taj  se  pore¬ 
dak,  prema  Augustinu,1  naziva  prirodni  poredak,  ne  tako 
što  bi  jedno  bilo  prije  drugoga,  nego  tako  što  je  jedno  iza 
drugoga. 

Odgovaram  na  razloge:  1.  Prirodni  poredak 
označava  pojam  porijekla  općenito,  a  ne  posebno. 

2.  U  stvorenom  svijetu,  čak  i  onda  kad  je  stvar  što  iz  po¬ 
čela  proizlazi  suvječna  sa  svojim  počelom  po  trajanju,  po¬ 
čelo  je  ipak  prije  po  prirodi  i  umu,  ukoliko  promatramo  sa¬ 
mo  počelo.  No  ako  promatramo  same  odnose  uzroka  i  pro¬ 
uzročene  stvari,  zatim  odnose  počela  i  onoga  što  je  iz  njih 
proizišlo,  očigledno  je  da  su  te  po  odnosu  uređene  stvari 
istodobne  s  prirodom  i  umom,  ukoliko  se  jedno  nalazi  u 
odredbi  drugoga.  No  u  božanskim  osobama  ti  su  odnosi 
samostojne  osobe  u  jednoj  naravi.  Stoga  jedna  osoba  ne 
može  biti  prije  druge  ni  po  naravi,  ni  po  odnosima,  a  ni  po 
umu. 

3.  Prirodni  se  poredak  tako  naziva  ne  zato  što  se  po  nje¬ 
mu  usmjerava  sama  priroda,  nego  zato  što  poredak  u  bo¬ 
žanskim  osobama  promatramo  prema  prirodnom  poretku. 

4.  »Priroda«  na  neki  način  sadrži  i  pojam  počela,  a  »bit« 
ne.  Stoga  poredak  porijekla  ispravnije  nazivamo  prirod¬ 
nim  poretkom,  nego  poretkom  biti. 


1  Contra  Maximin.  I.  2  c.  14:  PL  42,  775. 

članak  4 

Da  11  je  Sin  jednak  Ocu  po  veličini? 

Sent.  1  d.  19  q.  1  a.  2;  In  Boet.  »De  Trin.*  q.  3  a.  4; 

Cont.  Geni.  4, 7,  1 1 

U  vezi  s  četvrtim  pitanjem  postupamo  ovako.  Čini  se  da 
Sin  nije  jednak  Ocu  po  veličini.  Naime: 

1.  On  sam  u  Ivanovu  evanđelju  (14,  28)  kaže:  »Otac  je  ve¬ 
ći  od  mene«,  a  Apostol  u  Prvoj  poslanici  Korinćanima  (15, 
28)  govori:  »Tada  će  se  i  sam  Sin  podložiti  onome,  koji  je 
njemu  sve  podložio«. 

2.  Osim  toga:  očinstvo  pripada  Očevu  dostojanstvu.  No 
očinstvo  ne  priliči  Sinu.  Dakle,  nešto  od  onoga  dostojan¬ 
stva,  što  ga  ima  Otac,  nema  Sin.  Dakle,  Sin  nije  jednak  Ocu 
po  veličini. 

3.  K  tome:  gdjegod  se  nalazi  cjelina  i  dio,  više  dijelova  su 
nešto  veće  nego  samo  jedan  ili  malo  njih,  kao  što  su  tri 
čovjeka  nešto  veće  nego  dvojica  ili  jedan.  No  čini  se  da  u 
božanskim  osobama  postoji  opća  cjelina  (totum  universa- 
le)  i  dio.  Naime,  u  »odnosu«  i  »pojmu«  (notio)  krije  se  više 
pojmova  (notiones).  Budući  da  su,  dakle,  u  Ocu  tri  pojma, 
a  u  Sinu  samo  dva,  čini  se  da  Sin  nije  jednak  Ocu. 

ALI  PROTIV  navedenih  razloga  u  Poslanici  Filipljanima 
(2, 6)  Apostol  tvrdi:  »Nije  se  ljubomorno  držao  svoje  jedna¬ 
kosti  s  Bogom«. 

ODGOVARAM:  Neophodno  je  ustvrditi  da  je  Sin  jednak 
Ocu  po  veličini.  Veličina,  naime,  Božja  nije  drugo,  nego  sa¬ 
vršenstvo  same  naravi.  Iz  pojma  pak  očinstva  i  sinovstva 
proizlazi  da  sin  po  rođenju  teži  za  onim  savršenstvom  na¬ 
ravi  koje  se  nalazi  u  ocu,  a  isto  tako  i  otac.  No  budući  da  je 
rađanje  kod  ljudi  neka  promjena  onoga  koji  prelazi  iz  mo¬ 
gućnosti  u  zbilju,  čovjek-sin  nije  odmah  od  početka  jednak 
ocu-roditelju,  nego  neophodnim  rastom  dolazi  do  jednako¬ 
sti,  osim  ako  se  ne  dogodi  drukčije  zbog  nedostatka  počela 
rađanja.  Očigledno  je,  međutim,  iz  onoga  što  smo  ranije 
govorili  (p.  27  čl.  2;  p.  33  čl.  2  odg.  na  3.  i  4.  razlog)  da  se  u 
božanskim  osobama  nalazi  očinstvo  i  sinovstvo  u  vlasti¬ 
tom  i  pravom  smislu.  Ne  može  se  reći  da  je  snaga  Boga 

Oca  u  rađanju  bila  nepotpuna,  a  niti  da  je  Sin  Božji  su¬ 
sljedno  i  promjenom  dolazio  do  savršenstva.  Stoga  je  ne¬ 
ophodno  tvrditi  da  je  Sin  odvijeka  bio  jednak  Ocu  po  veli¬ 
čini.  U  tom  smislu  i  Hilarije  u  knjizi  O  crkvenim  saborima' 
kaže:  »Ukloni  tjelesne  slabosti,  ukloni  početak  začeća, 
ukloni  bolove  i  svaku  ljudsku  potrebu,  svaki  je  sin  prirod¬ 
nim  rođenjem  očeva  jednakost,  budući  da  je  slika  njegove 
naravi.« 

Odgovaram  na  razloge:  1.  One  se  riječi  odnose 
na  Krista  u  ljudskoj  naravi,  po  kojoj  je  manji  od  Oca  i  nje¬ 
mu  podložan.  No  po  božanskoj  naravi  on  je  jednak  Ocu. 
Upravo  to  govori  Atanazije  (u  Vjerovanju):  »Jednak  Ocu  po 
božanstvu,  manji  od  Oca  po  čovještvu«.  A  Hilarije  u  IX 
knjizi  O  Trojstvu1  veli:  »Dostojanstvom  darovatelja  Otac  je 
veći,  ali  nije  manji  onaj  kojemu  se  daruje  bitak«.  A  u  knjizi 
O  crkvenim  saborima 3  kaže  da  je  »podložnost  Sinovljeve 
naravi  čin  pobožnosti«,  to  jest  priznavanje  očinske  vlasti, 
»podložnost  pak  ostalih  slabost  je  stvorenja«. 

2.  Jednakost  promatramo  prema  veličini.  Veličina  pak  u 
božanskim  osobama  znači  savršenstvo  naravi,  kako  je  re¬ 
čeno  (u  »c« ;  usp.  čl.  1  odg.  na  1 .  razlog),  i  pripada  biti.  Sto¬ 
ga  jednakost  i  sličnost  u  božanskim  osobama  promatramo 
u  odnosu  na  bitne  stvari,  niti  se  po  različitosti  odnosa  mo¬ 
že  nazvati  nejednakost  ili  različitost.  Stoga  Augustin  u 
knjizi  Protiv  Maksimina 4  kaže:  »Pitanje  o  porijeklu  glasi: 
što  to  iz  nekoga  proizlazi?  A  pitanje  jednakosti  glasi:  kakav 
je  i  koliki?«  Očinstvo  je,  dakle.  Očevo  dostojanstvo  kao  i 
Očeva  bit.  Naime,  dostojanstvo  je  bezuvjetno  i  pripada 
biti.  Kao  što  je,  dakle,  ista  bit,  koja  se  u  Ocu  naziva  očin¬ 
stvo,  a  u  Sinu  sinovstvo,  tako  je  i  isto  dostojanstvo,  koje  se 
u  Ocu  naziva  očinstvo,  a  u  Sinu  sinovstvo.  Dakle,  s  pravom 
se  tvrdi  da  »štogod«  dostojanstva  ima  Otac,  ima  ga  i  Sin.  Iz 
toga  pak  ne  slijedi:  »Otac  ima  očinstvo,  dakle  i  Sin  ima 
očinstvo«.  Taj  se  »što«,  naime,  mijenja  u  »prema  čemu«. 
Ista  je,  naime,  bit  i  dostojanstvo  Oca  i  Sina,  ali  u  Ocu  se 
nalazi  po  odnosu  davaoca,  a  u  Sinu  po  odnosu  primaoca. 

1  §  73:  PL  10,  527. 

2  §  54:  PL  10,  325. 

3  §  79:  PL  10,  532. 

4  L.  2  c.  18:  PL  42,  786. 

3.  Odnos  u  božanskim  osobama  nije  opća  cjelina,  prem¬ 
da  se  pririče  mnogim  odnosima,  budući  da  su  svi  odnosi 
jedno  po  biti  i  bitku,  što  se  protivi  pojmu  općenitosti,  čiji 
se  dijelovi  razlikuju  po  bitku.  Isto  tako  ni  osoba,  kako  je 
ranije  rečeno  (p.  30  čl.  4  odg.  na  3.  razlog),  nije  u  božan¬ 
skim  osobama  nešto  općenito.  Stoga  ni  svi  odnosi  nisu  ne¬ 
što  veće  nego  što  je  to  samo  jedan.  Niti  su  sve  osobe  nešto 
veće  nego  samo  jedna.  Cjelina  se  savršenstva  božanske  na¬ 
ravi  nalazi,  naime,  u  svakoj  osobi. 

Članak  5 

Da  li  se  Sin  nalazi  u  Ocu,  1  obratno? 

Sent.  1  d.  19  q.  3  a.  2;  Cont.  Gent.  9;  In  Io.  10  lect.  6; 

16  lect.  7 

U  vezi  s  petim  pitanjem  postupamo  ovako.  Čini  se  da  se 
Sin  ne  nalazi  u  Ocu,  i  obratno.  Naime: 

1.  Filozof  u  IV  knjizi  Fizike'  donosi  osam  načina  postoja¬ 
nja  nečega  u  nekome.  A  ni  na  jedan  se  od  tih  načina  Sin  ne 
nalazi  u  Ocu,  ili  obratno,  kako  je  očigledno  svakomu  tko 
razmisli  o  pojedinim  načinima.  Dakle,  Sin  se  ne  nalazi  u 
Ocu,  a  niti  obratno. 

2.  Osim  toga:  ništa  što  je  proizišlo  iz  nekoga,  ne  nalazi  se 
više  u  njemu.  No  Sin  je  od  Oca  proizišao  odvijeka,  po  rije¬ 
čima  proroka  Miheje  (5,  2):  »Njegov  je  iskon  od  davnina, 
od  vječnih  vremena«.  Dakle,  Sin  se  ne  nalazi  u  Ocu. 

3.  Još  nešto:  jedno  od  suprotnih  bića  ne  može  se  nalaziti 
u  drugomu.  No  Sin  i  Otac  su  suprotne  osobe  po  odnosu. 
Dakle,  jedan  se  ne  može  nalaziti  u  drugome. 

ALI  PROTIV  navedenih  razloga  su  riječi  Ivanova  evanđe¬ 
lja  (14,  10):  »Ja  sam  u  Ocu,  a  Otac  je  u  meni«. 

ODGOVARAM:  U  Ocu  i  Sinu  valja  razmotriti  tri  stvari. 
To  su  bit,  odnos  i  porijeklo  (essentia,  relatio  et  origo).  A  po 
svakoj  od  te  tri  stvari  Sin  se  nalazi  u  Ocu,  i  obratno.  Otac 
se,  naime,  nalazi  u  Sinu  po  biti,  budući  da  je  Otac  njegova 
bit,  pa  Sinu  priopćava  svoju  bit,  a  da  se  pri  tom  nipošto  ne 
mijenja.  Budući  da  je  Očeva  bit  u  Sinu,  slijedi  da  se  Otac 

1  C.  3  n.  1  (Bk  210a  14):  S.  Th„  lect.  4  n.  2. 

nalazi  u  Sinu.  Jednako  tako,  budući  da  je  Sin  njegova  bit, 
slijedi  da  se  Sin  nalazi  u  Ocu,  u  kojemu  se  nalazi  njegova 
bit.  I  upravo  to  govori  Hilarije  u  V  knjizi  O  Trojstvu2:  »Ne¬ 
promjenjivi  Bog,  da  tako  kažem,  slijedi  svoju  narav  rađa¬ 
njem  nepromjenjivog  Boga.  A  budući  da  se  u  Bogu  nalazi 
Bog,  u  njemu  je,  dakle,  Božja  narav  samostojna«.  —  I  pre¬ 
ma  odnosima  također  je  očigledno  da  se  jedno  od  suprot- 
stavljenih  bića  po  odnosu  nalazi  u  drugomu  po  umu.  —  I 
prema  porijeklu  također  je  očigledno  da  se  proizlaženje  ri¬ 
ječi  ne  može  spoznati  prema  vani  (ad  extra),  nego  ona  osta¬ 
je  u  onom  koji  govori.  Također  i  ono,  što  se  riječju  izriče,  u 
riječi  je  i  sadržano.  —  Isti  razlog  vrijedi  i  za  Duha  Svetoga. 

Odgovaram  na  r  a  z  1  o  g  e:  1.  Ono  što  se  nalazi  u 
stvorenjima,  ne  predstavlja  u  dovoljnoj  mjeri  ono  što  se 
nalazi  u  Bogu.  Stoga  se  ni  na  jedan  od  onih  načina,  o  koji¬ 
ma  govori  Filozof,  Sin  ne  nalazi  u  Ocu,  ili  obratno.  Ipak 
ovomu  najviše  odgovara  onaj  način,  po  kojem  se  tvrdi  da 
nešto  postoji  u  počelu  iz  kojega  stvari  proizlaze  (princi- 
pium  originans),  samo  što  u  stvorenim  stvarima  nema  je¬ 
dinstva  biti  između  počela  i  onoga  što  je  proizišlo  iz  poče¬ 
la. 

2.  Izlazak  Sina  od  Oca  događa  se  na  način  unutarnjeg 
izlaženja,  poput  riječi  što  izlazi  iz  srca  i  ostaje  u  njemu. 
Stoga  se  taj  izlazak  u  božanskim  osobama  događa  samo  po 
razlici,  a  ne  po  nekoj  bitnoj  razlici. 

3.  Otac  se  i  Sin  suprotstavljaju  po  odnosima,  a  ne  po 
biti.  A  ipak  se  jedno  od  suprotnih  bića  po  odnosu  nalazi  u 
drugome,  kako  je  već  rečeno  (u  »c«). 

Članak  6 

Da  li  je  Sin  jednak  Ocu  po  moći? 

Sent.  1  d.  20  a.  2;  Cont.  Gent.  4.  7.  8 

U  vezi  sa  šestim  pitanjem  postupamo  ovako.  Čini  se  da 
Sin  nije  jednak  Ocu  po  moći.  Naime: 

1.  U  Ivanovu  evanđelju  čitamo  (5, 19):  »Sin  ne  može  ništa 
sam  od  sebe  učiniti,  nego  samo  ono  što  vidi  da  čini  Otac«. 


2  §  37:  PL  10,  155. 

A  Otac  može  sam  od  sebe  činiti.  Dakle,  Otac  je  veći  od  Sina 
po  moći. 

2.  Osim  toga:  veću  moć  ima  onaj  koji  zapovijeda  i  pouča¬ 
va  od  onoga  koji  se  pokorava  i  sluša.  A  Otac  zapovijeda  Si¬ 
nu,  po  riječima  Ivanova  evanđelja  (14,  31):  »Radim  onako 
kako  mi  je  zapovjedio  Otac«.  Otac  također  poučava  Sina, 
kako  nalazimo  u  Ivanovu  evanđelju  (5,  20):  »Otac  ljubi  Si¬ 
na  i  pokazuje  mu  sve  što  sam  čini«.  Jednako  tako  i  Sin  slu¬ 
ša,  po  riječima  Ivanova  evanđelja  (5,  30):  »Kako  čujem,  ta¬ 
ko  i  sudim«.  Dakle,  Otac  ima  veću  moć  od  Sina. 

3.  Još  nešto:  Očevoj  svemogućnosti  pripada  da  može  ro¬ 
diti  Sina  sebi  jednakoga.  Augustin,  naime,  u  knjizi  Protiv 
Maksimina'  kaže:  »Ako  nije  mogao  roditi  sebi  jednakoga, 
gdje  je  onda  svemogućnost  Očeva?«  No  Sin  ne  može  roditi 
Sina,  kako  je  dokazano  ranije  (p.  41  čl.  6  odg.  na  1.  i  2.  raz¬ 
log).  Dakle,  Sin  ne  može  učiniti  sve  što  pripada  svemoguć¬ 
nosti  Očevoj.  Dosljedno  tomu,  Sin  nije  jednak  Ocu  po 
moći. 

ALI  PROTIV  navedenih  razloga  su  riječi  Ivanova  evanđe¬ 
lja  (5,  19):  »Štogod  čini  Otac,  to  jednako  čini  i  Sin«. 

ODGOVARAM:  Neophodno  je  ustvrditi  da  je  Sin  jednak 
Ocu  po  moći.  Naime,  moć  djelovanja  slijedi  savršenstvo 
naravi.  Vidimo,  naime,  da  stvorenje  ima  toliko  veću  moć 
djelovanja,  koliko  ima  savršeniju  narav.  Dokazali  smo  pak 
ranije  (čl.  4)  da  sam  pojam  božanskog  očinstva  i  sinovstva 
zahtijeva  da  Sin  bude  jednak  Ocu  po  veličini,  to  jest  po  sa¬ 
vršenstvu  naravi.  Valja  nam,  dakle,  zaključiti  da  je  Sin  jed¬ 
nak  Ocu  po  moći.  —  Isti  razlog  vrijedi  i  o  Duhu  Svetomu  u 
odnosu  na  obojicu. 

Odgovaram  na  razloge:!.  Kad  se  kaže  da  »Sin 
ne  može  ništa  sam  od  sebe  učiniti«,  ne  uskraćuje  se  Sinu 
nikakva  moć  koju  ima  Otac,  budući  da  se  odmah  dodaje: 
»Štogod  čini  Otac,  to  jednako  čini  i  Sin«.  Time  se  samo  po¬ 
kazuje  da  Sin  ima  moć  od  Oca,  od  kojega  ima  i  narav.  U 
tom  smislu  Hilarije  u  IX  knjizi  O  Trojstvu 2  kaže:  »Jedin¬ 
stvo  se  božanske  naravi  sastoji  u  tome  što  Sin  tako  po  sebi 
čini  ono  što  ne  čini  od  sebe«. 

2.  Iz  Očeva  »pokazivanja«  i  Sinovljeva  »slušanja«  ne  mo- 

1  L.  2  c.  1:  PL  42,  762. 

2  §  48:  PL  10,  319. 

že  se  zaključiti  ništa  drugo,  nego  samo  to  da  Otac  priopća¬ 
va  Sinu  znanje  kao  i  bit.  Na  to  se,  dakle,  može  odnositi  »za¬ 
povijed«  Očeva.  On  mu  je,  naime,  odvijeka  po  rađanju  dao 
znanje  i  volju  za  djelovanje.  Još  je  bolje  reći:  odnosi  se  na 
Krista  u  ljudskoj  naravi. 

3.  Kao  što  je  ista  bit  u  Ocu  očinstvo,  a  u  Sinu  sinovstvo, 
tako  je  ista  moć  kojom  Otac  rada  i  kojom  se  Sin  rada.  Sto¬ 
ga  je  očigledno  da  Sin  može  sve  štogod  može  Otac.  No  ipak 
ne  slijedi  da  može  roditi,  nego  se  mijenja  »što«  u  »prema 
čemu«.  Rađanje,  naime,  označava  odnos  među  božanskim 
osobama.  Sin,  dakle,  ima  istu  svemogućnost,  koju  ima  i 
Otac,  ali  s  drugim  odnosom.  Jer  Otac  je  ima  »kao  davalac«, 
i  to  se  baš  označava  tvrdnjom  da  može  roditi.  Sin  je  pak 
ima  »kao  primalac«,  i  to  se  baš  označava  tvrdnjom  da  se 
može  roditi. 


Članak  3 
(S.  th.  III,  p.  1) 

Da  li  bi  se  Bog  bio  utjelovio  i  da  čovjek  nije  sagriješio? 

Senf.  3  d.  1  q.  1  a.  3;  De  verit.  q.  29  a.  4  ad  5; 

In  l  Tim.  c.  1  lect.  4 

U  vezi  s  trećim  pitanjem  postupamo  ovako.  Čini  se  da  bi 
se  Bog  ipak  bio  utjelovio  i  da  čovjek  nije  sagriješio.  Naime: 

1.  Dokle  god  ostaje  uzrok,  ostaje  i  njegov  učinak.  No  Au- 
gustin  u  XIII  knjizi  O  Trojstvu  kaže  da  »u  Kristovu  utjelov¬ 
ljenju  valja  razmatrati  i  o  mnogim  drugim  stvarima«,  osim 
o  oproštenju  grijeha,  o  čemu  smo  već  prije  govorili  (čl.  2). 
Dakle,  Bog  bi  se  bio  utjelovio  i  da  čovjek  nije  sagriješio. 

2.  Osim  toga:  na  svemogućnost  božanske  moći  spada  da 
usavršava  svoja  djela  te  da  se  očituje  po  nekom  beskonač¬ 
nom  učinku.  A  niti  jedno  se  čisto  stvorenje  ne  može  nazva¬ 
ti  beskonačnim  učinkom,  budući  da  je  ono  ograničeno  po 
svojoj  biti.  U  djelu  utjelovljenja,  međutim,  izgleda  da  se 
poglavito  očituje  beskonačni  učinak  božanske  moći  time 
što  se  u  beskonačnost  udaljena  bića  sada  povezuju,  budući 
da  se  dogodilo  da  je  Bog  postao  čovjekom.  Čini  se  također 
da  se  tim  djelom  u  najvišem  stupnju  usavršava  svemir  ti- 


386 


B.  Teologija,  religija 

me  što  se  posljednje  stvorenje,  to  jest  čovjek,  povezuje  s 
prvotnim  počelom,  to  jest  Bogom.  Dakle,  Bog  bi  se  bio 
utjelovio  i  da  čovjek  nije  sagriješio. 

3.  Još  nešto:  ljudska  narav  grijehom  nije  postala  sposob¬ 
nija  da  primi  milost.  No  poslije  grijeha  postala  je  sposob¬ 
na  da  primi  milost  jedinstva,  a  to  je  najveća  milost.  Dakle, 
ljudska  bi  priroda  bila  sposobna  da  primi  ovu  milost  i  da 
čovjek  nije  sagriješio.  Bog,  naime,  nije  lišio  ljudsku  priro¬ 
du  onoga  dobra  za  koje  je  ona  bila  osposobljena.  Dakle, 
Bog  bi  se  bio  utjelovio  i  da  čovjek  nije  sagriješio. 

4.  Zatim:  preodređenje  (praedestinatio)  je  božje  vječno. 
No  Pavao  u  Poslanici  Rimljanima  (1,4)  o  Kristu  kaže  da  je 
»preodređen  Sin  Božji  u  snazi«.  Dakle,  i  prije  je  grijeha  bi¬ 
lo  nužno  da  se  Sin  Božji  utjelovi  kako  bi  se  ispunilo  božje 
preodređenje. 

5.  Napokon:  otajstvo  je  utjelovljenja  bilo  objavljeno  pr¬ 
vom  čovjeku  kako  je  očigledno  iz  riječi:  »Evo  kosti  od  mo¬ 
jih  kostiju«,  itd.  (Post  2,  23),  a  Apostol  za  nj  kaže  da  je  »ve¬ 
liko  otajstvo  u  Kristu  i  Crkvi«,  kako  čitamo  u  Poslanici 
Efežanima  (5,  32).  No  čovjek  nije  mogao  unaprijed  saznati 
za  svoj  pad,  i  to  iz  istoga  razloga  kao  ni  anđeo,  kako  doka¬ 
zuje  Augustin  u  knjizi  O  doslovnom  tumačenju  Knjige  Po¬ 
stanka'.  Dakle,  Bog  bi  se  bio  utjelovio  i  da  čovjek  nije 
sagriješio. 

ALI  PROTIV  navedenih  razloga  Augustin  u  knjizi  O  rije¬ 
čima  Gospodnjim1 2  (De  verbis  Domini),  izlažući  ono  što  se 
kaže  u  Lukinu  evanđelju  (19,  10):  »Sin  je  čovječji  došao  da 
traži  i  spasi  što  je  izgubljeno«,  veli:  »Da  čovjek  nije  sagrije¬ 
šio,  Sin  čovječji  ne  bi  bio  došao«.  A  na  tvrdnju  Prve  posla¬ 
nice  Timoteju  (r.  15):  »Krist  dođe  na  svijet  da  spasi  grešni- 
ke«,  Primjedba3  (Glossa)  veli:  »Nije  bilo  drugog  razloga  za 
dolazak  gospodina  Isusa  Krista,  nego  da  spasi  grešnike. 
Ukloni  bolesti,  ukloni  rane,  i  nema  više  nikakva  razloga  za 
lijek«. 

ODGOVARAM:  Neki  su  o  ovom  pitanju  imali  drukčije 

1  L.  11  c.  18:  PL  34,  439. 

2  Serm.  ad  popul.  serm.  174  c.  2:  PL  38,  940. 

3  Ordin.;  Lombardi:  PL  192,  332;  August.,  Serm.  ad  popul.  serm. 

175  c.  1:  PL  38,  945. 

mišljenje.  Kažu,  naime,  neki4  da  bi  se  Sin  Božji  bio  utjelo¬ 
vio  i  da  čovjek  nije  sagriješio.  Drugi  pak  tvrde  suprotno. 
Čini  se  da  se  tvrdnji  ovih  posljednjih  više  valja  prikloniti. 
One,  naime,  stvari  što  proizlaze  iz  same  božje  volje  i  nadvi¬ 
suju  svaki  dug  stvorenja,  ne  mogu  do  nas  doprijeti  ako 
nam  nisu  predane  u  Svetom  pismu,  po  kojemu  se  očituje 
božanska  volja.  Stoga,  budući  da  Sveto  pismo  svagdje  za 
razlog  utjelovljenja  navodi  prvi  čovjekov  grijeh,  prikladni¬ 
je  je  tvrditi  da  je  djelo  utjelovljenja  naredio  Bog  kao  lijek 
za  grijehe,  tako  da  utjelovljenja  ne  bi  bilo,  kad  ne  bi  posto¬ 
jao  grijeh.  Božja  se  moć  time  ne  ograničava:  Bog  se,  na¬ 
ime,  mogao  utjeloviti  i  da  grijeh  nije  postojao. 

Odgovaram  na  razloge:  1.  Svi  ostali  uzroci,  ko¬ 
ji  su  izneseni,  spadaju  na  lijek  protiv  grijeha.  A  da  čovjek 
nije  sagriješio,  bio  bi  preliven  svjetlom  božanske  mudrosti 
i  istinskom  bi  ga  pravednošću  Bog  usavršio  da  može  spo- 
znavati  sve  nužne  stvari.  No  budući  da  se  čovjek,  napustiv¬ 
ši  Boga,  priklonio  tjelesnim  zbiljama,  bilo  je  prikladno  da 
Bog,  uzevši  tijelo,  dadne  čovjeku  lijek  spasenja  također  po 
tjelesnim  zbiljama.  Stoga  Augustin5  u  vezi  sa  stavkom  u 
Ivanovu  evanđelju  (1,  14):  »Riječ  je  tijelom  postala«,  kaže: 
»Tijelo  te  zaslijepilo,  tijelo  ti  zdravlje  daje,  budući  da  je 
Krist  došao  da  po  tijelu  tjelesne  poroke  ugasi«. 

2.  Načinom  izvođenja  stvari  iz  ničega  očituje  se  besko¬ 
načna  božanska  moć.  —  Za  postizanje  savršenstva  svemira 
dovoljno  je  također  da  se  prirodnim  načinom  stvorenje 
usmjeri  na  Boga  kao  na  svoju  svrhu.  A  da  se  stvorenje 
osobno  sjedini  s  Bogom  (ut  creatura  uniatur  Deo  in  perso- 
na),  to  nadilazi  granice  prirodnog  savršenstva. 

3.  U  ljudskoj  prirodi  možemo  promatrati  dvostruku  spo¬ 
sobnost.  Prva  je  po  poretku  prirodne  moći.  Nju  Bog  uvijek 
ispunjava,  jer  svakoj  stvari  daje  prema  njezinoj  prirodnoj 
sposobnosti.  —  Druga  je  po  poretku  božanske  moći,  kojoj 
se  svako  stvorenje  bez  pogovora  pokorava.  A  u  ovom  sluča¬ 
ju  riječ  je  o  toj  sposobnosti.  Bog,  međutim,  ne  ispunjava 
svu  tu  prirodnu  sposobnost:  inače  Bog  ne  bi  mogao  u  stvo¬ 
renjima  činiti  ništa  drugo  osim  onoga  što  čini;  a  to  je  kri- 

4  Cf.  Albert.  Magnum,  Senf.  3  d.  20  a.  4;  A  1  e  x  .  Halens.,  Sum- 

ma  theoi  p.  3  q.  2  m.  13. 

5  In  Io.  1,  14:  PL  35,  1395. 

vo,  kako  smo  dokazali  u  Prvoj  knjizi  (p.  25  čl.  5;  p.  105  čl. 

6). 

Nema,  međutim,  nikakve  zapreke  da  ljudska  priroda  po¬ 
slije  grijeha  nije  bila  osposobljena  za  nešto  veće:  Bog,  na¬ 
ime,  dopušta  da  se  događaju  zla,  kako  bi  iz  njih  proizveo 
nešto  bolje.  Stoga  Apostol  u  Poslanici  Rimljanima  (5,  20), 
kaže:  »Ali  gdje  je  grijeh  postao  veći,  tu  se  milost  izlila  u 
preizobilju«.  Zato  se  i  kod  blagoslova  uskrsne  svijeće  kaže: 
»O,  sretne  li  krivice  koja  je  takvoga  i  tolikoga  Otkupitelja 
zavrijedila  imati«. 

4.  Preodredenje  pretpostavlja  predznanje  budućih  stva¬ 
ri.  Kao  što  Bog  preodreduje  spasenje  nekoga  čovjeka  po 
molitvi  što  će  je  obaviti  drugi,  isto  je  tako  preodredio  i  dje¬ 
lo  utjelovljenja  kao  lijek  protiv  čovjekova  grijeha. 

5.  Nema  nikakve  zapreke  da  nekome  bude  objavljen  uči¬ 
nak,  a  da  mu  ne  bude  objavljen  uzrok.  Moglo  je,  dakle,  pr¬ 
vom  čovjeku  biti  objavljeno  otajstvo  utjelovljenja,  a  da  ni¬ 
je  imao  nikakva  predznanja  o  svom  padu:  onaj,  naime,  tko 
spoznaje  učinak,  ne  mora  spoznavati  i  uzrok. 

Članak  6 
(S.  th.  III,  p.  8) 

Da  li  je  svojstveno  Kristu  da  bude  glava  Crkve? 

De  verit.  q.  29  a.  4  ad  2 

U  vezi  sa  šestim  pitanjem  postupamo  ovako.  Čini  se  da 
nije  svojstveno  Kristu  da  bude  glava  Crkve.  Naime: 

1.  U  Prvoj  Samuelovoj  knjizi  (15, 17)  čitamo:  »Koliko  god 
si  malen  sam  u  svojim  očima,  ipak  si  postao  glavar  Izraelo- 
vih  plemena«.  No  jedna  je  Crkva  u  novom  i  starom  zavjetu. 
Dakle,  čini  se  da  iz  istoga  razloga  jedan  drugi  čovjek  osim 
Krista  može  biti  glava  Crkve. 

2.  Osim  toga:  kaže  se  da  je  Krist  po  tome  glava  Crkve, 
što  ulijeva  milost  u  udove  Crkve.  No  dužnost  je  i  drugih 
davati  ostalim  ljudima  milost,  po  riječima  Poslanice  Efeža- 
nima  (4,  29):  »Nikakva  ružna  riječ  neka  ne  izlazi  iz  vaših 
usta,  nego  samo  korisna  za  izgradnju  gdje  je  potrebno,  da 
iskaže  milost  slušateljima«.  Čini  se,  dakle,  da  i  nekome 
drugome  osim  Kristu  dolikuje  da  bude  glava  Crkve. 

3.  Još  nešto:  Time  što  predsjeda  Crkvi,  Krist  se  ne  naziva 
samo  glavom,  nego  i  »pastirom«1  i  »temeljem«2  Crkve.  No 
Krist  nije  samo  sebi  pridržao  ime  pastira,  prema  riječima 
Prve  Petrove  poslanice  (5,  4):  »I  kad  se  pojavi  vrhovni  pa¬ 
stir,  primit  ćete  neuveli  vijenac  —  slavu«.  A  niti  ime  teme¬ 
lja,  prema  riječima  Knjige  Otkrivenja  (21,  14):  »Gradske  su 
zidine  imale  dvanaest  temelja«.  Dakle,  čini  se  da  niti  ime 
glave  nije  samo  za  sebe  pridržao. 

ALI  PROTIV  navedenih  razloga  Apostol  u  Poslanici  Ko- 
lošanima  (2,  19)  kaže:  »Glava  je  Crkve,  po  kojoj  sve  tijelo, 
opskrbljeno  i  skupa  povezano  zglobovima  i  vezama,  raste 
rastom  koji  daje  Bog«.  A  to  dolikuje  samo  Kristu.  Dakle, 
samo  je  Krist  glava  Crkve. 

ODGOVARAM:  Glava  na  ostale  udove  utječe  na  dva  nači¬ 
na.  Prvo,  nekim  unutarnjim  utjecajem:  kao  pokretačka  i 
osjetilna  snaga  što  od  glave  prelazi  na  udove.  Drugo,  po 
nekom  izvanjskom  upravljanju:  kao  što  se  po  vidu  i  dru¬ 
gim  osjetilima,  kojima  je  korijen  u  glavi,  upravlja  čovjek  u 
vanjskom  djelovanju. 

Unutarnje  pak  izlijevanje  milosti  ne  dolazi  od  nikoga 
drugoga,  nego  samo  od  Krista,  čije  čovještvo,  time  što  je 
sjedinjeno  s  božanstvom,  ima  snagu  opravdanja.  No  utje¬ 
caj  na  udove  Crkve,  obzirom  na  izvanjsko  upravljanje,  mo¬ 
že  pristajati  i  drugima.  U  tom  se  smislu  i  neki  drugi  mogu 
nazivati  glavama  Crkve,  prema  riječima  proroka  Amosa  (6, 
1):  »Prvaci  glavešine  narodne«.  Drukčije  se  pak  taj  izraz 
pridaje  Kristu.  Prvo,  obzirom  na  to  što  je  Krist  glava  svih 
onih  koji  pripadaju  Crkvi  na  svakom  mjestu,  u  svakom  vre¬ 
menu  i  u  svakom  stanju:  drugi  se  pak  ljudi  nazivaju  glava¬ 
ma  prema  nekim  posebnim  dostojanstvima  (specialia  lo- 
ca),  kao  biskupi  u  svojim  crkvama;  ili  pak  prema  određe¬ 
nom  vremenu,  kao  što  je  papa  glava  cijele  Crkve;  te  prema 
određenom  stanju,  ukoliko  se,  naime,  nalaze  u  stanju  (sta¬ 
tus)  putnika.  Drugo,  time  što  je  Krist  glava  Crkve  vlasti¬ 
tom  snagom  i  ovlašću  (propria  virtute  et  auctoritate):  dru¬ 
gi  se  pak  nazivaju  glavama  ukoliko  su  Kristovi  zamjenici, 
prema  riječima  Druge  poslanice  Korinćanima  (2,  10):  »Jer 
što  sam  ja  oprostio,  ako  sam  što  imao  oprostiti,  oprostio 

1  Io.  10,  11-14;  Heb.  13,  20. 

2  1  Cor.  3.  11. 

sam  radi  vas  pred  Kristom«;  i  opet:  »Prema  tome  mi  vrši¬ 
mo  poslaničku  službu  u  ime  Krista,  kao  da  Bog  opominje 
po  nama«  (2  Kor  5,  20). 

Odgovaram  na  razloge:  1.  Onu  riječ  valja  ra¬ 
zumjeti  tako  da  se  pojam  glave  shvati  u  smislu  vanjskog 
upravljanja,  kao  što  se  kralj  naziva  glavom  svoga  kraljev¬ 
stva. 

2.  Čovjek  ne  daje  milost  utječući  iznutra,  nego  izvana  uv¬ 
jerava  druge  da  prime  milost. 

3.  Augustin  u  knjizi  Tumačenje  Ivanova  evanđelja 3  govo¬ 
ri:  »Ako  su  crkveni  starješine  pastiri,  kako  netko  može  biti 
pastir,  ako  oni  svi  nisu  udovi  jednoga  pastira?«.  Isto  se  ta¬ 
ko  i  drugi  ljudi  mogu  nazivati  temeljima  i  glavama,  ukoli¬ 
ko  su  udovi  jedne  glave  i  temelja.  A  ipak  je,  kako  na  onom 
mjestu  kaže  Augustin4,  »i  svojim  udovima  dao  da  budu  pa¬ 
stiri:  vratima  se  pak  ne  naziva  nitko  od  nas;  taj  je  naziv  on 
samo  sebi  pridržao«.  I  to  stoga  što  se  kroz  vrata  unosi 
glavna  vlast,  budući  da  kroz  vrata  svi  ulaze  u  kuću:  a  Krist 
je  onaj  »po  kojemu  imamo  pristup  u  tu  milost  u  kojoj  se 
nalazimo«  (Rim  5,  2).  Pod  drugim  se  pak  spomenutim  ime¬ 
nima  može  podrazumijevati  ne  samo  glavna,  nego  i  po¬ 
moćna  vlast  (auctoritas  principalis  et  secundaria). 

Članak  7 
(S.  th.  III,  p.  8) 

Da  li  je  đavao  glava  zlih  ljudi? 

U  vezi  sa  sedmim  pitanjem  postupamo  ovako.  Čini  se  da 
đavao  nije  glava  zlih  ljudi.  Naime: 

1.  Zadaća  je  glave  da  djeluje  na  osjetilo  i  gibanje  udova, 
kako  kaže  neka  Primjedba1  na  riječi  Poslanice  Efežanima 
(1,  22):  »Njega  je  dao  za  glavu«,  itd.  A  đavao  nema  moć  uti¬ 
snuti  zloću  grijeha,  jer  ona  proizlazi  iz  grešnikove  volje. 
Dakle,  davao  se  ne  može  nazvati  glavom  zlih  ljudi. 

2.  Osim  toga:  po  svakom  grijehu  čovjek  postaje  zao.  No 

3  Tr.  46  super  10,  11:  PL  35,  1730. 

4  Tr.  47  super  10,  14:  PL  35,  1734. 

1  Ordin.  sup.  Col.  1,  18;  cf.  A  1  e  x  .  H  a  1  e  n  s.,  Summa  theol.  p.  3  q.  12 

memb.  2  a.  1  in  sol. 

ne  dolaze  svi  grijesi  od  đavla.  To  je  očigledno  ako  na  umu 
imamo  grijehe  đavola,  koji  nisu  sagriješili  po  nagovoru  ne¬ 
ke  druge  osobe.  Isto  tako  ni  svaki  čovjekov  grijeh  ne  dolazi 
od  đavla.  U  knjizi  O  crkvenim  vjerskim  istinama 2  kaže  se: 
»Ne  potiče  uvijek  davao  sve  naše  zle  misli,  nego  one  više 
puta  proizlaze  iz  gibanja  naše  slobodne  volje«.  Dakle,  đa¬ 
vao  nije  glava  svih  zlih  ljudi. 

3.  Još  nešto:  jedna  glava  zapovijeda  jednome  tijelu.  A  či¬ 
ni  se  da  cijelo  mnoštvo  zlih  ljudi  nema  neko  uporište  koje 
bi  ih  sjedinjivalo,  jer  se  »zlo  zlu  protivi«;  događa  se  to,  na¬ 
ime,  »zbog  različitih  nedostataka«,  kako  kaže  Dionizije  u  4. 
poglavlju  knjige  O  božanskim  imenima.2 3  Dakle,  davao  se 
ne  može  nazvati  glavom  svih  zlih  ljudi. 

ALI  PROTIV  navedenih  razloga  u  Jobovoj  knjizi  ( 18,  17) 
čitamo:  »Spomen  će  se  njegov  zatrti  na  zemlji«,  a  Primjed¬ 
ba4  na  tom  mjestu  kaže:  »Za  svakog  se  zločinca  tvrdi  da  se 
vraća  glavi,  to  jest  đavlu«. 

ODGOVARAM:  Glava  ne  utječe  samo  na  unutarnji  način 
na  udove,  kako  je  već  prije  rečeno  (čl.  6),  nego  njima  i  na 
izvanjski  način  upravlja,  usmjeravajući  njihove  čine  prema 
nekoj  svrsi.  Stoga  se  može  reći  da  je  netko  glava  mnoštva 
na  oba  načina,  to  jest  po  unutarnjem  utjecaju  i  izvanjskom 
upravljanju.  Upravo  je  tako  Krist  glava  Crkve,  kako  je  pri¬ 
je  rečeno  (čl.  6).  —  Netko  je,  međutim,  glava  mnoštva  sa¬ 
mo  po  izvanjskom  upravljanju.  I  na  taj  je  način  svaki  vla¬ 
dar  ili  biskup  glava  mnoštva  koje  mu  je  povjereno.  U  tom 
se  smislu  također  kaže  da  je  đavao  glava  svih  zlih  ljudi:  na¬ 
ime,  u  Jobovoj  knjizi  nalazimo  (41,  25):  »On  je  kralj  nad 
svim  sinovima  oholosti«. 

Zadaća  je  pak  upravitelja  da  dovede  one  kojima  upravlja 
do  cilja  što  im  ga  je  postavio.  A  cilj  je  đavlova  djelovanja 
odvratiti  razumno  stvorenje  od  Boga;  stoga  je  od  početka 
nastojao  odvratiti  čovjeka  od  poslušnosti  božanskoj  zapo¬ 
vijedi  (Post  3).  To  pak  odvraćanje  stvorenja  od  Boga  popri¬ 
ma  smisao  svrhe  (cilja)  ukoliko  stvorenje  za  njom  teži  pod 
vidom  slobode,  prema  riječima  Jeremije  proroka  (2,  20): 
»Odavno  si  slomio  jaram  moj,  raskidao  veze  što  te  vezahu  i 

2  G  e  n  n  a  d  i  u  s.  c.  82:  PL  58,  999. 

3  §  30:  PG  3.  729;  S.  Th„  lect.  22. 

4  Ordin.;  Gregor.  Magn.,  Moral.  14  c.  21:  PL  75,  1052. 

rekao:  'Neću  da  robujem’«.  Ako  stoga  neki  tu  svrhu  postig¬ 
nu  po  grijehu,  upadaju  pod  vlast  i  moć  đavla.  U  tom  se 
smislu  on  naziva  njihovom  glavom. 

Odgovaram  na  razloge:  1.  Premda  đavao  ne 
utječe  iznutra  na  razumno  stvorenje,  ipak  ga  savjetom  na¬ 
vodi  na  zlo. 

2.  Upravitelj  ne  savjetuje  uvijek  pojedincima  da  se  po¬ 
koravaju  njegovoj  volji,  nego  svima  predočuje  znak  svoje 
volje,  koji  neki  slijede  zato  što  su  ih  drugi  na  to  naveli,  a 
drugi  svojevoljno,  kako  je  očigledno  u  primjeru  vojskovo¬ 
đe  čiji  stijeg  vojnici  slijede,  premda  ih  nitko  na  to  ne  nago¬ 
vara.  Tako  je,  dakle,  prvi  grijeh  đavla,  koji  »odvijeka  grije¬ 
ši«,  kako  se  kaže  u  Prvoj  Ivanovoj  poslanici  (3,  8),  predo¬ 
čen  svim  ljudima  da  ga  nasljeduju;  neki  ga  nasljeduju  po 
njegovu  savjetu,  a  neki  to  čine  svojevoljno,  bez  ikakva  sav¬ 
jeta.  I  u  tom  je  smislu  đavao  glava  svih  zlih  ljudi,  budući 
da  ga  oni  slijede,  prema  riječima  Knjige  Mudrosti  (2,  24- 
-25):  »Đavolovom  je  zavišću  došla  smrt  u  svijet,  i  nju  će 
iskusiti  oni  koji  njemu  pripadaju«. 

3.  Svi  se  grijesi  stječu  u  činu  odvraćanja  čovjeka  od  Bo¬ 
ga,  premda  se  međusobno  razlikuju  po  obraćanju  različi¬ 
tim  promjenjivim  dobrima. 


Članak  8 
(S.  th.  III,  p.  8) 

Da  li  je  Antikrist  glava  zlih  ljudi? 


U  vezi  s  osmim  pitanjem  postupamo  ovako.  Čini  se  da 
Antikrist  nije  glava  zlih  ljudi.  Naime: 

1.  Jedno  tijelo  nema  više  glava.  A  davao  je  glava  mno¬ 
štva  zlih  ljudi.  Dakle,  njihova  glava  nije  Antikrist. 

2.  Osim  toga:  Antikrist  je  ud  đavlov.  No  glava  se  razliku¬ 
je  od  udova.  Dakle,  Antikrist  nije  glava  zlih  ljudi. 

3.  K  tome:  glava  utječe  na  udove.  No  Antikrist  nema  ni¬ 
kakva  utjecaja  na  zle  ljude  koji  su  živjeli  prije  njega.  Dakle, 
Antikrist  nije  glava  zlih  ljudi. 

ALI  PROTIV  navedenih  razloga  u  Jobovoj  knjizi  (21,  29) 
čitamo:  »Upitajte  svakoga  od  putnika«,  a  Primjedba1  na 
tom  mjestu  veli:  »Dok  je  govorio  o  tijelu  zlih  ljudi,  odmah 
je  govor  skrenuo  na  glavu  svih  opakih,  Antikrista«. 

ODGOVARAM:  U  prirodnoj  glavi,  kako  je  već  rečeno  (čl. 
1),  susrećemo  tri  stvari.  To  su  poredak,  savršenstvo  i  utje¬ 
cajna  snaga.  Obzirom,  dakle,  na  vremenski  poredak  ne  tvr¬ 
di  se  da  je  Antikrist  glava  zlih  ljudi,  kao  da  je  prethodio 
njegov  grijeh,  kao  što  je  prethodio  đavlov  grijeh. 

Isto  se  tako  ne  tvrdi  da  je  on  glava  zlih  ljudi  zbog  utje¬ 
cajne  snage.  Ako  će  naime  on,  kada  dođe  njegovo  vrijeme, 
neke  ljude  zavesti  na  zlo  potičući  ih  izvana,  ipak  one,  koji 
su  prije  njega  živjeli,  nije  mogao  zavesti  na  opačinu,  niti  su 
oni  mogli  nasljedovati  njegovu  opakost.  Dakle,  u  tom  se 
smislu  Antikrist  ne  može  nazvati  glavom  svih  zlih  ljudi,  ne¬ 
go  samo  nekih. 

Preostaje,  dakle,  da  ga  nazovemo  glavom  svih  zlih  ljudi 
zbog  ostvarenja  najvišeg  stupnja  zloće  (propter  malitiae 
perfectionem).  Stoga  na  riječi  Druge  poslanice  Solunjani- 
ma  (2, 4):  »Pokazujući  sebe  kao  da  je  ’Bog’«,  Primjedba2  ve¬ 
li:  »Kao  što  se  u  Kristu  nastanila  sva  punina  božanstva,  ta¬ 
ko  se  u  Antikristu  nastanila  sva  punina  zloće« ;  ne  tako  što 
bi  Antikrist  uzeo  čovještvo  u  jedinstvu  osobe  (humanitas 
assumpta  in  unitate  personae),  kao  što  je  Kristovo  čovje¬ 
štvo  uzeo  Sin  Božji;  nego  tako  što  đavao  svoju  zloću  bolje 
u  nj  savjetom  utiskuje,  nego  u  sve  ostale  ljude.  U  tom  su 
smislu  svi  ostali  zli  ljudi,  koji  su  prije  živjeli,  kao  neki  Anti- 
kristovi  likovi,  prema  riječima  Druge  poslanice  Solunjani- 
ma  (2,  7):  »Tajna  bezakonja  već  očituje  svoju  silu«. 

Odgovaram  na  razloge:  1.  Đavao  i  Antikrist  ni¬ 
su  dvije  glave  nego  jedna,  jer  se  kaže  da  je  Antikrist  glava 
ukoliko  se  u  njemu  nalazi  utisnuta  đavolska  zloća.  Stoga 
na  riječi  Druge  poslanice  Solunjanima  (2,  4):  »Pokazujući 
sebe  kao  da  je  'Bog'«,  Primjedba  veli:  »On  će  biti  glava  svih 
zlih  ljudi,  to  jest  davao,  koji  je  kralj  nad  svim  sinovima 
oholosti«.  Ne  kaže  se,  međutim,  da  će  se  u  njemu  zloća  na¬ 
laziti  po  jedinstvu  osobe,  niti  na  način  unutarnjeg  stanova- 

1  Ordin.;  Gregor.  Magn.,  Moral.  15  c.  58:  PL  75,  1117. 

2  Ordin.;  Haymo:  PL  117,  780. 

nja,  jer  »samo  Trojstvo  uranja  u  dušu«,  kako  se  kaže  u 
knjizi  O  crkvenim  vjerskim  istinama3,  nego  po  učinku. 

2.  Kao  što  je  »glava  Kristova  Bog«  (1  Kor  11,  3),  a  »on 
glava  Crkve«  (Kol  1,  18),  kako  je  prije  rečeno  (čl.  1.  odg.  na 
drugi  razlog),  tako  je  Antikrist  ud  đavlov,  a  istodobno  gla¬ 
va  zlih  ljudi. 

3.  Ne  kaže  se  da  je  Antikrist  glava  svih  zlih  ljudi  zbog 
sličnosti  utjecaja,  nego  zbog  sličnosti  savršenstva.  U  nje¬ 
mu  će,  naime,  đavao  svoju  zloću  dovesti  do  vrhunca  (ad  ca- 
put),  kako  se,  na  primjer,  kaže  da  je  netko  svoju  nakanu 
ostvario  »do  vrhunca«,  kad  ju  je  potpuno  ostvario. 

Članak  3 
(S.  th.  III,  p.  12) 

Da  li  je  Krist  učio  nešto  od  ljudi? 

U  vezi  s  trećim  pitanjem  postupamo  ovako.  Čini  se  da  je 
Krist  učio  nešto  od  ljudi.  Naime: 

1.  U  Lukinu  evanđelju  (2,  4647)  čitamo:  »Nađoše  ga  u 
hramu  gdje  sjedi  među  učiteljima,  sluša  ih  i  postavlja  im 
pitanja«.  No  pitanja  postavlja  i  na  njih  odgovara  onaj  koji 
nešto  uči.  Dakle,  Krist  je  od  ljudi  nešto  učio. 

2.  Osim  toga:  sticati  znanje  od  učitelja  čini  se  uzvišeni- 
jim  nego  ga  sticati  preko  osjetila:  u  učiteljevoj  se,  naime, 
duši  nalaze  misaoni  izrazi  u  zbilji,  dok  se  u  osjetilnim  stva¬ 
rima  misaoni  izrazi  nalaze  samo  u  mogućnosti.  No  Krist  je 
sticao  iskustveno  znanje  iz  osjetilnih  stvari,  kako  je  već  re¬ 
čeno  (čl.  7;  p.  9  čl.  4).  Dakle,  Krist  je  tim  prije  mogao  pri¬ 
mati  znanje  učenjem  od  ljudi. 

3.  Još  nešto:  Krist  nije  od  početka  po  iskustvenom  zna¬ 
nju  znao  sve  stvari,  nego  je  u  tom  znanju  napredovao,  ka¬ 
ko  je  već  rečeno  (čl.  2).  A  svatko  tko  čuje  govor  što  nešto 
označava,  može  naučiti  ono  što  ne  zna.  Dakle,  Krist  je  mo¬ 
gao  od  ljudi  naučiti  neke  stvari  koje  po  tom  znanju  nije 
znao. 

ALI  PROTIV  navedenih  razloga  prorok  Izaija  govori  (55, 
4):  »Evo,  učinih  te  svjedokom  pucima,  knezom  i  zapovjed- 
3  Gennadius,  c.  83:  PL  58,  999. 

nikom  narodima«.  A  učiteljeva  zadaća  nije  učiti  se  nego 
poučavati  druge.  Dakle,  Krist  nije  primio  nikakvo  znanje 
po  nauci  nekoga  čovjeka. 

ODGOVARAM:  U  svakom  rodu  prvi  se  pokretač  ne  po¬ 
kreće  onom  istom  vrstom  gibanja,  kao  što  niti  onaj  koji  se 
prvi  mijenja  ne  mijenja  druge.  A  Krist  je  postavljen  gla¬ 
vom  Crkve,  dapače  svih  ljudi,  kako  je  već  rečeno  (p.  8  čl.  3), 
da  po  njemu  svi  ljudi  ne  samo  prime  milost,  nego  i  da  od 
njega  prime  nauku  istine.  Stoga  on  u  Ivanovu  evanđelju 
(18,  37)  govori:  »Ja  sam  se  zato  rodio  i  zato  došao  na  svijet 
da  svjedočim  za  istinu«.  Nije,  dakle,  dolikovalo  njegovu 
dostojanstvu  da  ga  bilo  tko  od  ljudi  u  nečemu  poučava. 

Odgovaram  na  razloge:  1.  Origen  u  knjizi  Tu¬ 
mačenje  Lukina  evanđelja  kaže:  »Gospodin  je  postavljao 
pitanja,  ne  da  bi  nešto  naučio,  nego  da  bi  zapitan  pouča¬ 
vao.  Iz  jednoga,  naime,  izvora  nauke  proizlaze  pitanja  i 
mudri  odgovori«.  Stoga  na  onome  mjestu  Lukina  evanđe¬ 
lja  (r.  47)  slijedi  da  »su  se  divili  svi  koji  su  ga  slušali  njego¬ 
vu  umu  i  odgovorima«. 

2.  Onaj  tko  uči  od  čovjeka,  ne  prima  neposredno  znanje 
preko  misaonih  izraza  što  se  nalaze  u  njegovoj  pameti,  ne¬ 
go  posredstvom  osjetilnih  glasova  kao  znakova  začetka 
umne  spoznaje  (signa  intellectualium  conceptionum).  A 
kao  što  su  glasovi,  što  ih  je  čovjek  oblikovao,  znaci  njegova 
znanja  što  se  nalazi  u  njegovu  umu,  tako  su  i  stvorenja,  što 
ih  je  Bog  sazdao,  znaci  njegove  mudrosti:  stoga  u  Siraho- 
voj  knjizi  (1,  10)  čitamo  da  je  Bog  »izlio  mudrost  na  sva 
svoja  djela«.  Dakle,  kao  što  je  uzvišenije  nauku  primati  od 
Boga  nego  od  čovjeka,  tako  je  uzvišenije  primati  znanje 
preko  osjetilnog  svijeta  (per  sensibiles  creaturas)  nego 
preko  čovjekove  nauke. 

3.  Isus  je  napredovao  u  iskustvenom  znanju  (in  scientia 
experimentali),  kao  što  je  napredovao  i  u  dobi,  kako  je  već 
rečeno  (čl.  2).  Pa  kao  što  je  prikladna  dob  uvjet  da  bi  čov¬ 
jek  primao  znanje  darom  iznalaženja  (per  inventionem), 
tako  je  ona  prikladna  također  da  bi  primao  znanje  putem 
sustavnog  svladavanja  znanosti  (per  disciplinam).  Gospo¬ 
din  pak  ništa  nije  učinio  što  se  ne  bi  podudaralo  s  njego¬ 
vom  dobi.  Stoga  je  i  poklonio  pažnju  slušanju  znanstvenih 
govora  istom  onda,  kada  je  i  putem  iskustva  mogao  doseći 


396  B.  Teologija,  religija 

taj  stupanj  znanja.  Stoga  Grgur  u  knjizi  Tumačenje  proro¬ 
ka  Ezekijela  kaže:  »U  dvanaestoj  godini  svoje  dobi  udosto¬ 
jao  se  ljudima  postavljati  pitanja  na  zemlji,  budući  da  je, 
po  upotrebi  razuma,  znanstveni  govor  mogao  slijediti  tek 
u  odrasloj  dobi«. 

PITANJE  28 
(S.  th.  III) 

O  DJEVIČANSTVU  MAJKE  BOŽJE 

Nadalje,  valja  raspravljati  o  djevičanstvu  Majke  Božje 
(usp.  p.  27  uvod). 

U  vezi  s  ovom  temom  odgovorit  ćemo  na  četiri  pitanja: 

1.  Da  li  je  Majka  Božja  bila  djevica  u  času  začeća? 

2.  Da  li  je  Majka  Božja  bila  djevica  u  porodu? 

3.  Da  li  je  Majka  Božja  ostala  djevica  poslije  poroda? 

4.  Da  li  je  Majka  Božja  položila  zavjet  djevičanstva? 

članak  1 

Da  11  je  Majka  Božja  bila  djevica  u  času  Kristova  začeća? 

Senf.  3  d.  13  q.  3  a.  2  q.al ;  4  d.  30  q.  2  a.  3; 

In  Is.  7 ;  In  Mt.  1 ;  Cont.  Gent.  4, 45 ;  Jn  Io.  2  lect.  1 ; 

Compend.  theol.  c.  221 

U  vezi  s  prvim  pitanjem  postupamo  ovako.  Čini  se  da 
Majka  Božja  nije  bila  djevica  u  času  Kristova  začeća. 
Naime: 

1.  Nijedno  dijete,  koje  ima  oca  i  majku,  ne  može  biti  za¬ 
četo  od  majke  djevice.  No  za  Krista  se  tvrdi  da  je  imao  ne 
samo  majku,  nego  i  oca:  u  Lukinu  evanđelju  (2, 33),  naime, 
čitamo:  »Njegov  otac  i  njegova  majka  divili  se  onomu  što 
se  govorilo  o  njemu«;  a  malo  niže  u  istom  evanđelju  stoji 
ovo:  »Gle!  Tvoj  otac  i  ja  s  bolom  smo  te  tražili«  (r.  48).  Da¬ 
kle,  Krist  nije  začet  od  majke  djevice. 

2.  Osim  toga:  u  Matejevu  evanđelju  (1, 1  i  si.)  dokazuje  se 
kako  je  Krist  bio  sin  Abrahamov  i  Davidov,  jer  je  Josip  bio 
potomak  Davidov.  A  čini  se  da  bi  to  dokazivanje  bilo  ni¬ 
štavno,  da  Josip  nije  bio  Kristov  otac.  Dakle,  čini  se  da  je 
Majka  Božja  začela  Krista  iz  Josipova  sjemena.  Stoga,  čini 
se,  nije  bila  djevica  u  času  začeća  (in  concipiendo). 

3.  Zatim:  Apostol  u  Poslanici  Galaćanima  (4,  4)  piše  ova¬ 
ko:  »Poslao  je  Bog  svoga  Sina,  rođena  od  Žene«.  U  obič¬ 
nom  je  pak  govoru  žena  ona  koju  je  muž  spoznao.  Dakle, 
Krist  nije  bio  začet  od  majke  djevice. 

4.  Još  nešto:  bića  što  pripadaju  istoj  vrsti  imaju  isti  na¬ 
čin  rađanja,  budući  da  rađanje  prima  vrstu  po  dolazištu  (a 
termino),  kao  i  ostala  gibanja.  No  Krist  je  pripadao  istoj 
vrsti  kao  i  ostali  ljudi,  prema  riječima  Poslanice  Filipljani- 
ma  (2,  7):  »Postao  je  sličan  ljudima  uzevši  narav  čovjeka«. 
A  budući,  dakle,  da  se  ostali  ljudi  rađaju  združivanjem  mu¬ 
ža  i  žene,  čini  se  da  je  na  jednak  način  i  Krist  bio  rođen. 
Stoga  se  ne  čini  da  je  Krist  bio  začet  od  majke  djevice. 

5.  Napokon:  svaki  prirodni  oblik  ima  za  sebe  određenu 
materiju  izvan  koje  se  ne  može  protegnuti.  Materija  je  pak 
ljudskog  oblika  čini  se  sjeme  muža  i  žene.  Ako,  dakle,  tije¬ 
lo  Kristovo  nije  bilo  začeto  iz  sjemena  muža  i  žene,  uistinu 
nije  bilo  ljudsko  tijelo,  a  takav  je  govor  neprikladan.  Čini 
se,  da  Krist  nije  bio  začet  od  majke  djevice. 

ALI  PROTIV  navedenih  razloga  u  Izaijinoj  knjizi  (7,  14) 
čitamo:  »Evo  djevica  će  začeti«. 

ODGOVARAM:  U  punom  smislu  (simpliciter)  valja  pri¬ 
znati  da  je  Majka  Božja  začela  Krista  kao  djevica:  protiv¬ 
no,  naime,  mišljenje  spada  na  ebionitsko  krivovjerje,  a  za¬ 
stupao  ga  je  i  Cerint.  Oni  su  smatrali  da  je  Krist  obični  čov¬ 
jek  i  vjerovali  da  je  on  rođen  od  oba  spola.1 

Rođenje  Kristovo  od  djevice  dolikovalo  je  zbog  četiri 
razloga.  Prvo,  zbog  očuvanja  dostojanstva  Oca,  koji  ga  je 
poslao.  Budući  da  je  Krist  pravi  i  prirodni  Božji  Sin,  nije 
dolikovalo  da  ima  drugoga  oca  osim  Boga,  kako  se  božje 
dostojanstvo  ne  bi  prenijelo  na  drugoga. 

Drugo,  to  je  dolikovalo  i  vlastitosti  samoga  Sina  koji  je 
bio  poslan.  A  on  je  Božja  Riječ.  Riječ  se  pak  začinje  bez 
ikakve  povrede  srca:  dapače,  s  povredom  srca  nije  u  skladu 
začeće  savršene  riječi.  A  budući  da  je  Božja  Riječ  tako  uze¬ 
la  tijelo,  da  je  ono  postalo  tijelo  Božje  Riječi,  dolikovalo  je 
da  i  ono  bude  začeto  bez  povrede  majke. 

Treće,  to  je  dolikovalo  dostojanstvu  Kristova  čovještva, 
koje  nije  smjelo  biti  mjesto  grijeha,  i  po  kojemu  je  bio 
uklonjen  grijeh  svijeta,  prema  riječima  Ivanova  evanđelja 
1  Cf.  A  u  g  u  s  t.,  De  haeres.  10:  PL  42,  27. 

(1, 29):  »Evo  Jaganjca  božjega«,  to  jest  nevinoga,  »koji  odu¬ 
zima  grijeh  svijeta«.  No  nije  moglo  biti  da  se  u  već  ozlije¬ 
đenoj  prirodi  (in  natura  iam  corrupta)  bračnim  združe- 
njem  muža  i  žene  rodi  tijelo  bez  ljage  iskonskoga  grijeha. 
Stoga  Augustin  u  knjizi  O  ženidbi  i  požudi1  (De  nuptiis  et 
concupiscentia)  kaže:  »Ondje«,  to  jest  u  Marijinu  i  Josipo- 
vu  braku,  »jedino  nije  bilo  bračnog  združivanja  muža  i  že¬ 
ne,  budući  da  se  u  grešnom  tijelu  ono  nije  moglo  dogoditi 
bez  tjelesne  požude,  koja  je  nastala  po  grijehu,  a  bez  nje  je 
želio  biti  začet  onaj  koji  će  biti  bez  grijeha«. 

četvrto,  zbog  same  svrhe  Kristova  utjelovljenja,  koje  se 
dogodilo  zbog  toga  da  bi  se  ljudi  opet  rađali  kao  Božji  si¬ 
novi,  »ne  iz  volje  tjelesne,  ni  od  volje  muževlje,  nego  od 
Boga«  (Iv  1,  13),  to  jest  Božjom  snagom.  Primjer  te  zbilje 
imalo  je  biti  upravo  Kristovo  začeće.  Stoga  Augustin  u 
knjizi  O  svetom  djevičanstvif  (De  sancta  virginitate)  kaže: 
»Bilo  je  potrebno  da  naša  glava  vrlim  čudom  tijelom  bude 
rođena  od  djevice,  kako  bi  označila  da  će  se  i  njezini  udovi 
duhom  rađati  od  djevice  Crkve«. 

Odgovaram  na  razloge:!.  Beda  Venerabilis  u 
knjizi  Tumačenje  Lukina  evanđelja*  kaže:  »Spasiteljev  se 
otac  zove  Josip,  ne  zato  što  bi  mu  doista,  po  mišljenju  foti- 
nijanaca,  bio  otac,  nego  zato  što  su  ga  ljudi  smatrali  ocem, 
kako  bi  sačuvao  Marijin  dobar  glas«.  Stoga  su  u  Lukinu 
evanđelju  (3,  23)  kaže:  »Kako  se  smatralo,  sin  Josipov«. 

Ili,  kako  kaže  Augustin  u  knjizi  O  dobru  braka 5  (De  bono 
coniugali)  na  isti  je  način  Josip  bio  nazivan  ocem  Kristo¬ 
vim,  na  koji  su  ga  »smatrali  i  mužem  Marijinim,  bez  tjele¬ 
snog  združivanja,  samim  bračnim  vezom:  to  jest,  mnogo 
povezanije  nego  da  joj  je  bio  na  drugi  način  pridružen.  Jo¬ 
sipa,  naime,  ne  smijemo  ništa  manje  smatrati  Kristovim 
ocem  zato  što  nije  rodio  Krista  bračnim  združenjem:  kat¬ 
kada  je  otac  također  i  onaj  koji  nije  sina  rodio  sa  svojom 
ženom,  nego  ga  je  na  drugi  način  usvojio«. 

2.  Jeronim  u  knjizi  Tumačenje  Matejeva  evanđelja 6  kaže: 

2  L.  1  c.  12:  PL  44,  421. 

3  C.  6:  PL  40,  399. 

4  L.  1  super  2,  33  1.  1:  PL  92,  345. 

5  Cf.  De  consensu  evangelist.  1.  2  c.  1:  PL  40,  1072. 

6  L.  1  super  1,  18:  PL  26,  24. 

»Budući  da  Josip  nije  otac  Gospodina  Spasitelja,  redosli¬ 
jed  njegova  rodoslovlja  vodi  sve  do  Josipa«,  ponajprije  sto¬ 
ga  »što  nije  običaj  Svetoga  pisma  da  se  u  redoslijed  rodo¬ 
slovlja  uvrštavaju  žene.  —  A  zatim  što  su  i  Marija  i  Josip 
bili  iz  jednoga  plemena.  Stoga  ju  je  po  zakonu  imao  uzeti 
za  ženu,  jer  mu  je  po  plemenskoj  bliskosti  ona  bila  najbli¬ 
ža  (ex  lege  eam  accipere  cogebatur  ut  propinquam).  —  I 
Augustin  u  knjizi  O  ženidbi  i  požudi1  kaže  da  je  »imao  biti 
pokazan  niz  pokoljenja  sve  do  Josipa,  kako  u  onom  braku 
muškom  rodu,  to  jest  odličnijem,  ne  bi  bila  nanešena  ne¬ 
pravda,  budući  da  istini  ništa  nije  smetalo  što  su  i  Josip  i 
Marija  potjecali  iz  sjemena  Davidova. 

3.  Primjedba  (obična)  na  onom  mjestu  kaže:  »Po  načinu 
hebrejskog  govora  pojam  'žena  supruga’  (mulier)  ondje  je 
upotrebljen  mjesto  pojma  'žene'  općenito  (femina).  Po  he¬ 
brejskom,  naime,  načinu  govora  ženama  suprugama  nazi¬ 
vaju  se,  ne  one  koje  su  već  izgubile  djevičanstvo,  nego  op¬ 
ćenito  žene«. 

4.  Onaj  razlog  vrijedi  za  one  koji  u  postojanje  dolaze  pri¬ 
rodnim  putem.  Kao  što  je,  naime,  prirodi  određeno  da  pro¬ 
izvede  neki  učinak,  tako  joj  je  također  određeno  da  ga  pro¬ 
izvede  na  isti  način.  No  budući  da  nadnaravna  božanska 
snaga  može  djelovati  na  beskonačna  bića,  pa  kao  što  nije 
određena  na  jedan  učinak,  tako  nije  određena  niti  da  taj 
učinak  proizvede  na  isti  način.  Kao  što  je,  stoga,  prvi  čov¬ 
jek  mogao  biti  oblikovan  božanskom  snagom  »iz  zemalj¬ 
skoga  gliba«,  tako  se  također  moglo  dogoditi  da  se  božan¬ 
skom  snagom  oblikuje  Kristovo  tijelo  od  djevice  bez  mu¬ 
škoga  sjemena. 

5.  Filozof  u  knjizi  O  rađanju  živih  bića 8  govori  da  mužev- 
Ijevo  sjeme  nije  materija  kod  začeća  živoga  bića,  nego  je 
ono  samo  djelatni  uzrok,  a  samo  žena  daje  materiju  kod 
začeća.  Budući  da  je,  stoga,  muževljevo  sjeme  nedostajalo 
kod  začeća  tijela  Kristova,  ne  znači  da  mu  je  nedostajala  i 
potrebna  materija. 

A  kad  bi  muževljevo  sjeme  poslužilo  kao  materija  zače- 
toga  ploda  kod  živih  bića,  očigledno  to  ne  bi  bila  trajna 
materija  i  u  istom  obliku,  nego  neka  promijenjena  materi- 

7  L.  1  c.  11:  PL  44,  421. 

8  L.  1  c.  2  (Bk  716a  9);  1.  2  c.  4  (Bk  738b  20);  1.  4  c.  1  (Bk  765b  10). 

ja.  I  premda  prirodna  snaga  ne  može  izvoditi  promjenu  do 
određenog  oblika,  nego  samo  može  mijenjati  određenu 
materiju,  božanska  snaga,  koja  je  beskonačna,  može  mije¬ 
njati  svaku  materiju  u  kojigod  oblik.  Kao  što  je,  stoga,  pro¬ 
mijenio  glib  zemaljski  u  Adamovo  tijelo,  tako  je  mogao  i  u 
Kristovo  tijelo  promijeniti  onu  materiju  koju  je  dala  maj¬ 
ka,  premda  ta  materija  ne  bi  bila  dostatna  za  prirodno  za¬ 
čeće. 


Članak  2 

Da  li  je  Majka  Božja  bila  djevica  u  porodu? 

Sent.  4  d.  30  q.  2  a.  3;  In  Mt.  1 ;  Compend.  theol.  c.  225 

U  vezi  s  drugim  pitanjem  postupamo  ovako.  Čini  se  da 
Majka  Božja  nije  bila  djevica  u  porodu.  Naime: 

1.  Ambrozije  u  knjizi  Tumačenje  Lukina  evanđelja'  kaže: 
»Onaj  koji  je  posvetio  tuđu  utrobu  da  bi  se  mogao  roditi 
prorok,  isti  je  onaj  koji  je  otvorio  utrobu  svoje  majke  da  bi 
mogao  nepovrijeđen  izići«.  No  otvaranje  utrobe  (apertio 
vulvae)  isključuje  djevičanstvo.  Dakle,  majka  Kristova  nije 
bila  djevica  u  porodu. 

2.  Osim  toga:  u  Kristovu  otajstvu  nije  smjelo  biti  ništa 
po  čemu  bi  njegovo  tijelo  davalo  dojam  nekog  privida 
(corpus  phantasticum).  A  da  može  proći  kroz  zatvoreni 
prostor,  čini  se  da  više  priliči  nekom  prividnom  nego  pra¬ 
vom  tijelu;  dva,  naime,  tijela  ne  mogu  istodobno  biti  na 
istome  mjestu.  Kristovo  tijelo,  dakle,  nije  moglo  izići  iz  za¬ 
tvorene  majčine  utrobe.  Tako  joj  nije  ni  priličilo  da  bude 
djevica  u  porodu. 

3.  Još  nešto:  u  propovijedi  Uskrsne  osmine1 2  (Octavarum 
paschae)  Grgur  kaže  da  je  Gospodin  time  što  je  poslije 
uskrsnuća  došao  kroz  zatvorena  vrata  učenicima,  »poka¬ 
zao  da  je  njegovo  tijelo  iste  prirode  a  druge  slave«:  i  stoga 
se  čini  da  je  prolaženje  kroz  zatvoreni  prostor  svojstvo 
slavnoga  tijela.  No  Kristovo  tijelo  u  času  začeća  nije  bilo 
slavno,  već  podložno  trpljenju,  jer  je  imalo  »sličnost  s  gre- 

1  L.  2  super  2,  23:  PL  15,  1655. 

2  In  evang.  1.  2  homil.  26:  PL  76,  1198. 

šnim  tijelom«,  kako  kaže  Apostol  u  Poslanici  Rimljanima 
(8,  3).  Krist  nije,  dakle,  izišao  iz  zatvorene  djevičine  utrobe 
(per  Virginis  uterum  clausum). 

ALI  PROTIV  navedenih  razloga  u  nekom  se  spisu  (in  qu- 
odam  sermone)  Efeškog  sabora3  kaže:  »Priroda  poslije  po¬ 
roda  ne  zna  više  za  djevicu.  Milost  pak  roditeljicu  pokazu¬ 
je,  majku  čini,  a  djevičanstvu  ne  škodi«.  Majka  je  Kristova 
bila,  dakle,  djevica  i  u  porodu. 

ODGOVARAM:  Bez  svake  sumnje,  valja  ustvrditi  da  je 
Kristova  majka  i  u  porodu  bila  djevica.  Naime,  Prorok  ne 
samo  da  kaže:  »Djevica  će  začeti«,  nego  nadodaje:  »I  rodit 
će  sina«  (Iz  7,  14).  To  je,  međutim,  dolikovalo  zbog  tri  raz¬ 
loga.  Prvo,  jer  je  to  dolikovalo  svojstvu  onoga  koji  je  dola¬ 
zio  na  svijet,  a  taj  je  Božja  Riječ.  Naime,  riječ  se  bez  povre¬ 
de  srca  ne  samo  začinje,  nego  bez  povrede  iz  srca  i  izlazi.  A 
da  bi  se  pokazalo  kako  je  ono  tijelo  bilo  tijelo  same  Božje 
Riječi,  dolikovalo  je  da  se  rodi  iz  nepovrijeđena  djevičina 
krila.  Stoga  u  nekom  spisu  Efeškog  sabora  (nav.  mj.)  čita¬ 
mo:  »Ona  koja  rađa  čisto  tijelo,  nije  više  djevica.  A  budući 
da  je  u  tijelu  rođena  Riječ,  Bog  čuva  djevičanstvo  i  sama 
sebe  očituje  po  toj  Riječi.  Ni  naša,  naime,  riječ,  kad  se  ra¬ 
da,  ne  ozljeđuje  pamet,  a  ni  Bog,  koji  je  Riječ  po  svojoj  biti 
(Verbum  substantiale),  izabirući  porod,  ne  ozljeđuje  djevi¬ 
čanstvo«  . 

Drugo,  jer  je  to  dolikovalo  učincima  Kristova  utjelovlje¬ 
nja.  On  je,  naime,  došao  da  nas  oslobodi  naše  raspadljivo- 
sti.  Stoga  nije  dolikovalo  da  rađanjem  povrijedi  majčino 
djevičanstvo.  U  tom  smislu  Augustin  u  nekom  govoru  O  ro¬ 
đenju  Gospodnjem*  (de  nativitate  Domini)  kaže:  »Nije  bilo 
nužno  da  se  njegovim  dolaskom  povrijedi  cjelovitost,  jer  je 
on  došao  izliječiti  raspadljivost«. 

Treće,  jer  je  to  dolikovalo  i  zato  da  onaj,  koji  je  zapovje¬ 
dio  da  valja  poštivati  roditelje,  ne  bi  svojim  rađanjem 
umanjio  majčinsku  čast. 

Odgovaram  na  razloge:  1.  Ambrozije  to  govori 
dok  izlaže  ono  što  je  evanđelista  donio  u  vezi  sa  zakonom: 
»Svaki  muški  prvorođenac,  koji  otvori  utrobu,  bit  će  po¬ 
svećen  Gospodinu«.  Beda5  pak  veli  da  se  tu  »govori  o  nači- 

3  P.  3  c.  9;  Theodotus  Ancyr,,  homil.  1:  PL  77,  1349. 

4  Serm.  suppos.  serm.  121:  PL  39,  1988. 

5  In  Lc.  2,  23  1.  1:  PL  92,  342. 

nu  običnog  rađanja;  ne  može  se,  naime,  vjerovati  da  je  Go¬ 
spodin  onom  gostinjcu  svete  utrobe,  što  ga  je  svojim  ula¬ 
skom  posvetio,  sada  svojim  izlaskom  oduzeo  djevičan- 
stvo«.  Stoga  otvaranje,  o  kojemu  je  riječ,  ne  označava 
otključavanje  ključanice  djevičanskog  stida,  nego  samo 
izlazak  djeteta  iz  majčine  utrobe. 

2.  Krist  je  želio  objaviti  istinu  o  svom  tijelu  tako  da  bi  se 
istodobno  objavilo  i  njegovo  božanstvo.  Stoga  je  čudesne 
stvari  pomiješao  sa  skromnima.  Da  bi  se,  stoga,  njegovo  ti¬ 
jelo  očitovalo  kao  istinito,  rodio  se  od  žene.  A  da  bi  se  oči¬ 
tovalo  njegovo  božanstvo,  rodio  se  od  djevice:  naime,  »ta¬ 
kav  porod  upućuje  na  Boga«,  kako  kaže  Ambrozije  u  božič¬ 
nom  hvalospjevu.6 

3.  Neki7  su  govorili  da  je  Krist  svojim  rođenjem  primio 
odliku  oštroumlja  (dos  subtilitatis)  kada  je  izišao  iz  zatvo¬ 
rene  djevičine  utrobe,  a  kada  je  suhim  nogama  hodao  po 
moru  (Mt  14,  25),  tada  je,  kažu,  primio  odluku  produhov- 
ljenosti  (dos  agilitatis).  —  No  to  nije  u  skladu  s  onim  što  je 
već  rečeno  (p.  14).  Te,  naime,  odlike  proslavljenoga  tijela 
proizlaze  iz  prelijevanja  duševne  slave  na  tijelo,  kao  što  će¬ 
mo  kasnije  vidjeti  kada  budemo  raspravljali  o  slavnim  tije¬ 
lima  (Suppl.  p.  82).  Gore  je,  naime,  rečeno8  da  je  Krist  prije 
muke  »dopustio  svome  tijelu  da  djeluje  i  trpi  kao  i  svako 
pravo  tijelo«,  a  nije  bilo  toga  prelijevanja  slave  od  duše  na 
tijelo. 

Valja,  dakle,  reći  da  je  sve  to  učinjeno  na  čudesan  način 
po  božanskoj  snazi.  Stoga  Augustin  u  knjizi  Tumačenje 
Ivanova  evanđelja 9  kaže:  »Tjelesnom  obujmu  (moli  corpo- 
ris),  u  kojemu  se  nalazilo  božanstvo,  nisu  se  mogla  odupri¬ 
jeti  ni  zatvorena  vrata.  Onaj,  naime  koji  je  na  ta  vrata  mo¬ 
gao  ući  premda  ih  nije  ni  otvorio,  niti  svojim  rođenjem  ni¬ 
je  povrijedio  majčinsko  djevičanstvo«.  Dionizije  pak  u 
nekoj  poslanici10  kaže:  »Krist  je  u  čovještvu  radio  ono  što 
spada  na  čovjeka;  to  dokazuje  djevica  koja  ga  je  nadnarav¬ 
no  začela,  a  također  i  nepostojana  voda  koja  je  podnijela 
težinu  zemljanih  nogu«. 

6  Hym.  Veni  Redemptor  gentium:  PL  16,  1473. 

7  Cf.  I  n  n  oc.  III,  De  sacro  altaris  mysterio  1.  4  c.  12:  PL  217,  864. 

8  Q.  13  a.  3  ad  1;  q.  16  a.  1  ad  2. 

9  Tr.  121  super  20,  19:  PL  35,  1958. 

10  Ep.  4  Ad  Caium:  PG  3,  1072. 


404 


B.  Teologija,  religija 


članak  3 

Da  11  je  Majka  Božja  ostala  djevica  poslije  poroda? 

Sent.  4  d.  30  q.  2  a.  3;  In  Mt.  1 ;  In  Io.  2  lect.  1 ; 

Compend.  theol.  c.  225 

U  vezi  s  trećim  pitanjem  postupamo  ovako,  čini  se  da 
Majka  Božja  nije  ostala  djevica  poslije  poroda.  Naime: 

1.  U  Matejevu  evanđelju  (1, 18)  čitamo:  »Prije  nego  se  za¬ 
jedno  nastaniše  Josip  i  Marija,  pokaza  se  da  je  ona  začela 
po  Duhu  Svetomu«.  »A  ne  bi  evanđelista  rekao:  'Prije  nego 
se  zajedno  sastale',  kad  ne  bi  bio  siguran  što  će  se  dogodi¬ 
ti,  budući  da  nitko  o  čovjeku,  koji  neće  objedovati,  ne  mo¬ 
že  reći:  'Prije  nego  je  objedovao'.«1  Dakle,  čini  se  da  je  Bla¬ 
žena  Djevica  ponekad  imala  tjelesnu  vezu  s  Josipom.  Stoga 
ona  nije  ostala  djevica  poslije  poroda. 

2.  Osim  toga:  ondje  se  (r.  20)  po  anđelovim  riječima,  koji¬ 
ma  se  obratio  Josipu,  dodaje:  »Nemoj  se  bojati  uzeti  ženu 
svoju  Mariju«.  Brak  se,  naime,  izvršuje  tjelesnim  združe- 
njem.  Dakle,  čini  se  da  je  katkada  između  Marije  i  Josipa 
bilo  tjelesnog  združivanja.  Stoga  se  čini  da  ona  nije  ostala 
djevica  poslije  poroda. 

3.  K  tome:  na  istom  se  mjestu  odmah  dodaje  (r.  24  —  25): 
»Dovede  kući  ženu  svoju:  i  nije  se  s  njom  sastao  dok  nije 
rodila  sina  svoga  prvorođenca«.  »Taj,  međutim,  prilog 
'dok'  obično  označava  jedno  određeno  vrijeme.  A  kad  se 
ono  navrši,  tada  se  dogodi  ono  što  se  do  toga  vremena  nije 
događalo.  Izraz  pak:  'Nije  se  s  njom  sastao’  na  onom  se 
mjestu  odnosi  na  tjelesnu  vezu«,2  kao  što  se  i  u  Knjizi  Po¬ 
stanka  (4,  1)  kaže  da  je  »Adam  spoznao  svoju  ženu«.  Dakle, 
čini  se  da  je  poslije  Kristova  rođenja  Josip  spoznao  Blaže¬ 
nu  Djevicu.  Dosljedno  tomu,  čini  se  da  ona  nije  ostala  dje¬ 
vica  poslije  poroda. 

4.  Još  nešto:  ne  može  se  za  nekoga  reći  da  je  prvorođe- 
nac,  ako  nema  braću  što  iza  njega  slijede:  Stoga  u  Poslani¬ 
ci  Rimljanima  (8,  29)  čitamo:  »Koje  je  predvidio,  one  je  i 
preodredio  da  budu  jednaki  slici  njegova  Sina,  da  ovaj  bu- 

1  Cf.  Hieron.,  Cont.  Helvidium  n.  5:  PL  23,  195. 

2  lb.,  n.  3:  PL  23,  198. 

de  prvorodenac  među  mnogom  braćom«.  No  evanđelista 
naziva  Krista  »prvorodenim«  od  majke  (Mt  1,  25;  Lk  2,  7). 
Dakle,  ona  je  poslije  Krista  imala  i  druge  sinove.  Stoga  se 
čini  da  Kristova  majka  nije  ostala  djevica  poslije  poroda. 

5.  Zatim:  u  Ivanovu  evanđelju  (2,  12)  čitamo:  »Poslije  to¬ 
ga  siđe  on«,  to  jest  Krist,  »s  majkom  svojom  i  s  braćom  u 
Kafamaum«.  A  'braća'  se  nazivaju  oni  koje  je  rodio  isti  ro¬ 
ditelj.  Dakle,  čini  da  je  Blažena  Djevica  imala  još  sinova 
poslije  Krista. 

6.  Napokon:  u  Matejevu  evanđelju  (27 ,  55-56)  kaže  se: 
»Ondje  su  bile«,  to  jest  pokraj  križa,  »mnoge  žene  izdaleka, 
koje  su  već  od  Galileje  pratile  Isusa  i  služile  mu.  Među  nji¬ 
ma  bijahu  Marija  iz  Magdale,  Marija,  Jakovljeva  i  Josipova 
majka,  i  majka  Zebedejevih  sinova«.  Čini  se,  međutim,  da 
je  Marija,  koja  se  ovdje  naziva  »Jakovljeva  i  Josipova  maj¬ 
ka«  ista  osoba  kao  i  majka  Kristova:  u  Ivanovu  evanđelju 
(19,  25),  naime,  čitamo:  »Stajala  je  pokraj  Isusova  križa 
Marija,  njegova  majka«.  Dakle,  čini  se  da  Kristova  majka 
nije  ostala  djevica  poslije  poroda. 

ALI  PROTIV  navedenih  razloga  kod  Proroka  Ezekijela 
čitamo:  »Ova  će  vrata  biti  zatvorena;  neka  se  ne  otvaraju;  i 
nitko  neka  ne  ulazi  na  njih,  jer  ja,  Jahve,  Bog  Izraelov, 
kroz  njih  prođoh«  (44,  2).  Tumačeći  taj  stavak,  Augustin  u 
jednom  govoru3  kaže:  »Sto  znače  'zatvorena  vrata  na  kući 
Gospodnjoj’,  nego  to  da  će  Marija  uvijek  biti  netaknuta?  A 
što  znači  'čovjek  neće  kroz  njih  proći’  nego  to  da  je  Josip 
neće  spoznati?  A  što  znači  'samo  Gospodin  ulazi  i  izlazi  na 
njih’,  nego  to  da  ju  je  oplodio  Duh  Sveti  i  da  će  se  Gospo¬ 
dar  anđela  po  njoj  roditi?  A  što  znači  'bit  će  zaključana  za¬ 
uvijek’,  nego  to  da  je  Marija  bila  djevica  prije  poroda,  dje¬ 
vica  u  porodu  i  da  je  ostala  djevica  poslije  poroda?« 

ODGOVARAM:  Bez  svake  je  sumnje  da  Helvidijevu  za¬ 
bludu  valja  odbaciti.  On  se,  naime,  usudio  ustvrditi  da  je 
Josip  poslije  poroda  tjelesno  spoznao  majku  Kristovu  i  da 
je  imao  druge  sinove.4  To  se,  prvo,  protivi  Kristovoj  savrše¬ 
nosti.  Kao  što  je  on,  naime,  po  božanskoj  naravi  »Jedino- 
rođeni  Očev«5  i  »savršeni  Sin«  njegov  u  svemu,  isto  je  tako 

3  Serm.  suppos.  serm.  195:  PL  39,  2107. 

4  Cf.  A  u  g  u  s  t.,  De  haeres.  84:  P1  42,  46;  Hiero  n.,  I.  c.,  nt.  20. 

5  Io.  1,  4;  cf:  Heb.  7,  28. 

dolikovalo  da  bude  i  jedinorođeni  majčin  sin  i  najsavršeni- 
ji  njezin  porod. 

Drugo,  ta  zabluda  nanosi  nepravdu  Duhu  Svetomu,  koje¬ 
ga  je  »svetište«  bila  djevičina  utroba,  u  kojoj  je  on  obliko¬ 
vao  tijelo  Kristovo.  Stoga  nije  dolikovalo  da  ona  bude  pov¬ 
rijeđena  muževljevim  miješanjem. 

Treće,  ta  zabluda  šteti  dostojanstvu  i  svetosti  Majke  Bo¬ 
žje,  koja  bi  bila  veoma  nezahvalna  kad  ne  bi  bila  zadovolj¬ 
na  s  toliko  uzvišenim  Sinom,  i  kad  bi  djevičanstvo,  koje  je 
u  njoj  na  tako  čudesan  način  bilo  sačuvano,  svojevoljno 
htjela  izgubiti  tjelesnim  združenjem. 

Četvrto,  i  Josipu  bi  također  kao  najveća  drskost  bilo  pri¬ 
pisano  kad  bi  onu,  koju  je  Bog  oplodio  po  Duhu  Svetomu, 
kako  mu  je  objavio  anđeo,  pokušao  okaljati. 

Stoga  jednostavno  valja  ustvrditi  da  je  Majka  Božja,  kao 
što  je  bila  djevica  u  času  začeća  i  u  času  poroda,  ostala  za¬ 
uvijek  djevica  i  poslije  poroda. 

Odgovaram  na  razloge:  1.  U  knjizi  Protiv  Hel- 
vidija  (nav.  mj.  bilj.  19)  Jeronim  veli:  »Valja  shvatiti  da  taj 
prijedlog  'prije',  premda  često  naznačava  one  stvari  koje 
su  kasnije  uslijedile,  ipak  katkada  naznačava  samo  one 
stvari  o  kojima  se  prije  razmišljalo.  Nije,  međutim,  nužno 
da  se  stvari,  o  kojima  se  razmišljalo,  i  ostvare,  budući  da 
može  posredovati  nešto  drugo  da  se  stvari  o  kojima  je  čov¬ 
jek  razmišljao  ne  ostvare.  Primjerice,  ako  netko  kaže:  'Ot¬ 
plovio  sam  prije  nego  li  sam  u  luci  objedovao’,  ne  znači  da 
je  u  luci  objedovao  poslije  plovidbe,  nego  je  samo  razmi¬ 
šljao  o  tome  da  će  u  luci  objedovati«.  Jednako  govori  i 
evanđelista.  »Prije  nego  se  zajedno  nastaniše,  pokaza  se  da 
je  Marija  začela  po  Duhu  Svetomu«,  ne  zato  što  su  se  posli¬ 
je  sastali,  nego  zato  što  ih  je,  dok  su  se  namjeravali  sastati, 
preteklo  začeće  po  Duhu  Svetomu,  iz  čega  je  uslijedilo  da 
se  u  budućnosti  (ulterius)  nisu  uopće  više  sastajali. 

2.  U  knjizi  O  ženidbi  i  požudi  (nav.  mj.  bilj.  7)  Augustin 
kaže:  »Majka  se  Božja  naziva  ženom  po  prvom  zaručniku 
koji  ju  tjelesnim  združenjem  nije  spoznao  niti  će  je  spo¬ 
znati«.  A  Ambrozije  u  knjizi  Tumačenje  Lukina  evanđelja 6 
kaže:  »Nije  riječ  o  otimačini  djevičanstva,  nego  o  svjedoče¬ 
nju  braka  i  veličanju  ženidbe«. 

6  L.  2  super  1,  25:  PL  15,  1635. 

3.  Neki  su  tvrdili  da  se  to  ne  smije  shvatiti  u  smislu  tjele¬ 
snog  spoznavanja  (cognitio  carnis),  nego  da  je  riječ  o  spo¬ 
znaji  znanja  (cognitio  notitiae).  Krizostom7,  naime,  kaže 
da  »Josip  nije  spoznao  Mariju  prije  poroda,  jer  je  tada  bio 
zaštitnik  njezina  dostojanstva;  no  poslije  poroda  on  ju  je 
spoznao.  Po  tom  je,  naime,  djetetu  ona  postala  ljepša  i  pri- 
stalija  (speciosior  et  dignior)  nego  cijeli  svijet,  budući  daje 
onoga,  kojega  cijeli  svijet  nije  mogao  obuhvatiti,  primila  u 
skromnu  ložnicu  svoje  utrobe«. 

Neki  su  pak  smatrali  da  to  valja  primijeniti  na  spoznaju 
znanja  gledanjem.  Kao  što  se,  naime,  zasjalo  Mojsijevo  li¬ 
ce  kad  je  s  Bogom  razgovarao,  »tako  da  ga  sinovi  Izraelovi 
nisu  mogli  promatrati  zbog  sjaja  njegova  lica«  (2  Kor  3,  7), 
tako  ni  Mariju,  zasjenjenu  sjajem  sile  Svevišnjega,  Josip 
nije  mogao  spoznati  sve  dok  nije  rodila.  A  poslije  poroda 
Josip  ju  je  upoznao,  po  izgledu  lica,  ne  pohotnim  dotica¬ 
njem. 

Jeronim  (nav.  mj.  bilj.  20)  dopušta  da  to  valja  shvatiti  u 
smislu  spoznaje  tjelesnim  združenjem.  No  on  tvrdi  da  se 
prijedlog  'sve  dok"  ili  'dok'  u  Svetom  pismu  može  shvatiti 
na  dva  načina.  Katkada,  naime,  ta  rječca  označava  izvjesno 
vrijeme,  prema  riječima  Poslanice  Galaćanima  (3,  19):  »Za¬ 
kon  je  nadodan  obećanju  radi  prekršaja,  dok  ne  dođe  po¬ 
tomak  kojemu  je  namijenjeno  obećanje«.  Katkada  pak  ona 
označava  beskonačno  vrijeme,  prema  riječima  Psalma  (22, 
2):  »Oči  svoje  uzdižemo  Gospodinu  Bogu,  dok  nam  se  ne 
smiluje«;  iz  čega  se  ne  može  zaključiti  da  čovjek  poslije 
izmoljenog  milosrđa  odvraća  oči  od  Boga.  Po  tom  načinu 
govora  taj  stavak  označava  one  stvari  »o  kojima  bi  se  mo¬ 
glo  sumnjati  kad  ne  bi  bile  zapisane;  ostale  se  pak  stvari 
prepuštaju  našoj  spoznaji.  I  u  tom  smislu  evanđelista  kaže 
da  muž  nije  spoznao  Majku  Božju  do  poroda,  kako  bismo 
još  bolje  shvatili  da  je  nije  spoznao  ni  poslije  poroda«. 

4.  Običaj  je  Svetoga  pisma  prvorođencem  nazivati  ne  sa¬ 
mo  onoga  iza  kojega  su  slijedila  druga  braća,  nego  i  onoga 
koji  je  prvi  rođen.  »Inače,  kad  bi  prvorođenac  bio  samo 
onaj  iza  kojega  su  slijedila  druga  braća,  onda  čovjek  ne  bi 
trebao  prinositi  prvine  što  ih  je  po  zakonu  dužan  prinositi, 

7  Op.  imperf.  in  Mt.  1,  25  homil.  1:  PG  56,  635. 

sve  dok  iza  prvina  ne  uslijede  druge  plodine«.8  A  to  je  oči¬ 
gledno  pogrešno,  budući  da  je  naređeno  da  prvenci  nakon 
mjesec  dana  imaju  biti  otkupljeni  (Br  18,  16). 

5.  Jeronim  u  knjizi  Tumačenje  Matejeva  evanđelja 9  kaže 
da  se  »nagađa  kako  su  neka  Gospodinova  braća  došla  na 
svijet  od  druge  Josipove  žene.  A  mi  smo  braća  Gospodino¬ 
va,  ne  sinpvi  Josipovi,  nego  bratići  Spasiteljevi,  sinovi  tet¬ 
ke  Marije«.  Naime,  »Sveto  pismo  na  četiri  načina  pridaje 
naziv  'braća’,  i  to  po  prirodi,  plemenu,  srodstvu  i  privrže¬ 
nosti«.10  Stoga  se  ovi  nazivaju  Gospodinovom  braćom,  ne 
po  prirodi,  kao  da  ih  je  rodila  ista  majka,  nego  po  srod¬ 
stvu,  kao  njegovi  krvni  srodnici  koje  je  imao.  Više  valja 
vjerovati,  kako  kaže  Jeronim  u  knjizi  Protiv Helvidij a  ",  da 
je  Josip  ostao  djevac,  jer  nigdje  »ne  piše  da  je  imao  drugu 
ženu«,  a  »bludnost  se  ne  može  pripisati  svetomu  mužu«. 

6.  Mariju,  za  koju  se  kaže  da  je  »majka  Jakovljeva  i  Josi- 
pova«,  ne  treba  smatrati  majkom  Gospodnjom,  budući  da 
se  ona  u  evanđeljima  ne  naziva  drukčije,  nego  samo  na¬ 
dimkom  toga  dostojanstva,  to  jest  »majkom  Isusovom«.12 
Ovu  pak  Mariju  valja  smatrati  ženom  Alfejevom,  čiji  je  sin 
Jakov  Mlađi,  koji  se  također  naziva  »bratom  Gospodino¬ 
vim«  (Gal  1,  19). 


Članak  4 

Da  11  je  Majka  Božja  položila  zavjet  djevičanstva? 

Sent.  4  d.  30  q.  2  a.  1  q.al 

U  vezi  sa  četvrtim  pitanjem  postupamo  ovako.  Čini  se  da 
Majka  Božja  nije  položila  zavjet  djevičanstva.  Naime: 

1.  U  Ponovljenom  zakonu  (7,  14)  čitamo:  »Neće  u  tebi  bi¬ 
ti  ni  neplodna  ni  neplodne«.  Neplodnost  pak  slijedi  iz  dje¬ 
vičanstva.  Dakle,  čuvanje  je  djevičanstva  bilo  protivno 
odredbama  staroga  zakona.  No  stari  je  zakon  još  bio  na 

8  Cf.  H  i  e  r  o  n.,  Cont.  Helvetium:  PL  23,  206. 

9  L.  2  super  12,  49:  PL  26,  88. 

10  Cont.  Helvetium  n.  14:  PL  23,  206. 

11  Ib„  n.  19:  PL  23,  213. 

12  Io.  2,  1;  cf.  Mt.  1,  18;  q.  11;  Lc.  2,  34;  Act.  1,  14. 

snazi  prije  nego  li  se  Krist  rodio.  Dakle,  Blažena  Djevica 
nije  mogla  dopušteno  položiti  zavjet  djevičanstva. 

2.  Osim  toga:  Apostol  u  Prvoj  poslanici  Korinćanima  (7, 
25)  kaže:  »Za  djevice  nema  nikakve  zapovijedi  (od  Gospodi¬ 
na),  ali  dajem  savjet«.  No  savršenstvo  evanđeoskih  savjeta 
imalo  je  započeti  s  Kristom,  jer  je  on  »svršetak  zakona«, 
kako  kaže  Apostol  (Rim  10,  4).  Nije,  dakle,  dolikovalo  da 
Djevica  položi  zavjet  djevičanstva. 

3.  Još  nešto:  Jeronimova  Primjedba1 2  na  riječi  Prve  posla¬ 
nice  Timoteju  (5,  12)  tumači  ovako:  »Onima,  koje  su  zavje¬ 
tovale  djevičanstvo,  pogubno  je  ne  samo  udati  se,  nego  i 
poželjeti  udaju«.  A  majka  Kristova  nije  mogla  počiniti  ni¬ 
kakav  pogubni  grijeh,  kako  smo  već  prije  rekli  (p.  27  čl.  4). 
Budući,  dakle,  da  je  bila  »zaručena«,  kako  nalazimo  u  Lu- 
kinu  evanđelju  (1,  27),  čini  se  da  nije  položila  zavjet  djevi¬ 
čanstva. 

ALI  PROTIV  navedenih  razloga  u  knjizi  O  svetom  djevi- 
čanstvif  Augustin  kaže:  »Anđelu  je  navjestitelju  Marija  od¬ 
govorila:  'Kako  će  to  biti  kad  ja  ne  poznam  muža?'.  To  za¬ 
ista  ne  znači  drugo,  nego  da  je  prije  zavjetovala  Bogu 
djevičanstvo«. 

ODGOVARAM:  Kao  što  smo  u  Drugom  dijelu  (II-II  p.  88 
čl.  6)  već  kazali,  savršena  su  djela  dostojnija  hvale  (magis 
laudabilia)  ako  proizlaze  iz  zavjeta.  Djevičanstvo  se  pak 
kod  Majke  Božje  na  osobit  način  imalo  isticati,  kako  pro¬ 
izlazi  iz  gore  navedenih  razloga  (čl.  1-3).  Stoga  je  dolikova¬ 
lo  da  njezino  djevičanstvo  zavjetom  bude  Bogu  posvećeno. 
Međutim,  kako  su  u  vrijeme  zakona  i  žene  i  muškarci  svim 
silama  imali  promicati  rađanje  potomstva,  budući  da  se 
štovanje  Boga,  prije  nego  se  iz  toga  naroda  rodio  Krist,  ši¬ 
rilo  tjelesnim  rađanjem  (secundum  camis  originem),  nije 
vjerojatno  daje  Majka  Božja,  prije  nego  se  s  Josipom  zaru¬ 
čila,  u  bezuvjetnom  smislu  položila  zavjet  djevičanstva, 
premda  je  to  bila  njezina  želja,  ali  je,  što  se  toga  tiče,  svoju 
volju  podložila  božanskoj  volji.  A  pošto  se  zaručila,  kako 
su  običaji  onoga  vremena  zahtijevali,  zajedno  sa  zaručni¬ 
kom  položila  je  zavjet  djevičanstva. 

1  Glossa  ordin. :  cf  August.,  De  bono  viduit.  c.  9:  PL  40,  437. 

2  C.  4:  PL  40,  398. 

Odgovaram  na  razloge:  1.  Budući  da  je  zakon, 
tako  se  barem  činilo,  zabranjivao  ljudsku  nebrigu  o  ostav¬ 
ljanju  potomstva  na  zemlji,  Majka  Božja  nije  mogla  u  pu¬ 
nom  smislu  (simpliciter)  zavjetovati  djevičanstvo,  nego  sa¬ 
mo  pod  uvjetom  (sub  conditione),  ako  je  to,  to  jest,  Bogu 
ugodno.  A  pošto  je  došla  do  uvjerenja  da  je  to  Bogu  milo, 
zavjet  je  položila  bezuvjetno  (absolute),  i  to  prije  nego  je 
od  anđela  primila  blagu  vijest. 

2.  Kao  što  se  na  najsavršeniji  način  u  Kristu  nalazila  pu¬ 
nina  milosti,  pa  je  tako  u  izvjesnom  smislu  ona  imala  pra- 
početak  već  u  majci,  tako  je  i  opsluživanje  evanđeoskih 
savjeta  (consiliorum),  što  se  ostvaruje  Božjom  milošću,  na 
savršeni  način  već  započelo  u  Kristu,  ali  je  u  izvjesnom 
smislu  već  prije  bilo  započelo  u  njegovoj  majci  Djevici. 

3.  Apostolovu  misao  valja  primijeniti  na  one  koji  su  be¬ 
zuvjetno  zavjetovali  čistoću.  To  pak  Majka  Božja  nije  uči¬ 
nila  prije  nego  se  zaručila  s  Josipom.  Poslije  zaruka,  među¬ 
tim,  po  zajedničkoj  odluci,  zajedno  sa  svojim  zaručnikom, 
položila  je  zavjet  djevičanstva. 

Članak  4 
(S.  th.  III,  p.  50) 

Da  11  je  Krist  u  trodnevlju  smrti  bio  čovjek? 

Sent.  3  d.  22  q.  1  a.  1 ;  Ouodl.  2  q.  1  a.  1 ;  Ouodl. 

3  q.  2  a.  2; 

Compend.  theol.  c.  229 

U  vezi  s  četvrtim  pitanjem  postupamo  ovako.  Čini  se  da 
je  Krist  u  trodnevlju  smrti  bio  čovjek.  Naime: 

1.  Augustin  u  I  knjizi  O  Trojstvu'  kaže:  »Takvo  je  bilo 
ono  preuzimanje  (susceptio)  da  je  Boga  učinilo  čovjekom, 
a  čovjeka  Bogom«.  No  to  preuzimanje  nije  smrću  prestalo. 
Dakle,  čini  se  da  Krist  smrću  nije  prestao  biti  čovjek. 

2.  Osim  toga:  u  IX  knjizi  Etike?  govori  Filozof  da  je  »sva¬ 
ki  čovjek  svoj  um«.  Stoga  se  i  poslije  Petrove  smrti  obraća¬ 
mo  njegovoj  duši  i  govorimo:  »Sveti  Petre,  moli  za  nas«. 
No  poslije  smrti  Krist  nije  bio  odvojen  od  duše  obdarene 
umom.  Dakle,  u  trodnevlju  smrti  Sin  je  Božji  bio  čovjek. 

3.  Još  nešto:  svaki  je  svećenik  čovjek.  A  u  trodnevlju 
smrti  Krist  je  bio  svećenik;  inače  ne  bi  bila  istina  ono  što 
se  tvrdi  u  Psalmu  (109, 4):  »Ti  si  svećenik  dovijeka«.  Dakle, 
Krist  je  u  trodnevlju  smrti  bio  čovjek. 

ALI  PROTIV  navedenih  razloga  stoji  ova  istina:  kad  se 
ukloni  viši  uzrok,  tim  je  samim  uklonjen  i  niži  uzrok.  No 
živo  ili  oživljeno  biće  (vivum  sive  animatum)  više  je  od 
običnog  živog  bića  i  od  čovjeka:  naime,  živo  biće  je  oživlje¬ 
na  supstancija  obdarena  osjetilnom  spoznajom.  A  u  trod¬ 
nevlju  smrti  Kristovo  tijelo  nije  bilo  živo  niti  dušom  oživ¬ 
ljeno.  Dakle,  Krist  u  trodnevlju  smrti  nije  bio  čovjek. 

ODGOVARAM:  Da  je  Krist  doista  umro,  članak  je  vjere. 
Tvrditi,  stoga  stvari  kojima  se  poriče  istina  o  Kristovoj 
smrti,  zabluda  je  protiv  vjere.  Stoga  u  Čirilovoj  Sinodalnoj 

1  c.  13:  PL  42,  840. 

2  C,  4  n.  3  (Bk  1 166a  17):  S.  Th.,  lect.  4;  c.  8  n.  6  (Bk  1168b  36):  S.  Th„  lect.  9. 

poslanici 3  čitamo:  »Ako  netko  ne  priznaje  da  je  Božja  Ri¬ 
ječ  u  tijelu  trpjela,  u  tijelu  bila  raspeta  i  u  tijelu  iskusila 
smrt,  neka  bude  proklet«.  A  na  istinu  o  čovjekovoj  smrti  i 
smrti  svakog  živog  bića  spada  da  smrću  prestaje  biti  čov¬ 
jek  ili  drugo  živo  biće:  smrt,  naime,  čovjeka  ili  drugog  ži¬ 
vog  bića  proizlazi  odvajanjem  duše  koja  upotpunjuje  po¬ 
jam  živoga  bića  ili  čovjeka.  Reći,  stoga,  da  je  Krist  u  trod- 
nevlju  smrti  bio  čovjek,  prava  je  i  posvemašnja  zabluda. 
Može  se,  međutim,  reći  da  je  Krist  u  trodnevlju  smrti  bio 
»mrtvi  čovjek«. 

Neki  su  ipak  tvrdili  da  je  Krist  u  trodnevlju  smrti  bio 
čovjek,  iznoseći  neke  pogrešne  pretpostavke,  ali  nisu  zapa¬ 
li  u  vjersku  zabludu,  kao,  primjerice,  Hugo  od  Svetog  Vik¬ 
tora4,  koji  je  zbog  toga  tvrdio  da  je  Krist  u  trodnevlju  smr¬ 
ti  bio  čovjek,  što  je  smatrao  da  je  čovjek  duša.  A  to  je  po¬ 
grešno,  kako  je  dokazano  u  Prvom  dijelu  (p.  75  čl.  4). 

I  Učitelj  Sentencija  u  22.  distinkciji  (pogl.  1)  III  knjige 
kaže  također  da  je  Krist  u  trodnevlju  smrti  bio  čovjek,  ali 
na  drukčiji  način,  jer  je  smatrao  da  jedinstvo  duše  i  tijela 
ne  spada  na  pojam  čovjeka,  nego  je,  da  bi  nešto  bilo  čov¬ 
jek,  dovoljno  da  ima  ljudsku  dušu  i  tijelo,  bilo  da  su  duša  i 
tijelo  sastavljeni  ili  ne-sastavljeni.  A  da  je  to  mišljenje  po¬ 
grešno,  proizlazi  iz  onoga  što  je  rečeno  u  Prvom  dijelu  (p. 
76  čl.  1),  i  iz  onoga  što  je  rečeno  o  načinu  jedinstvenosti 
(circa  modum  unionis)  (p.  2  čl.  5). 

Odgovaram  na  razloge:  1.  Božja  je  Riječ  pre¬ 
uzela  dušu  sjedinjenu  s  tijelom  (suscepit  animam  et  car- 
nem  unitam),  pa  je  na  taj  način  to  preuzimanje  učinilo  Bo¬ 
ga  čovjekom  a  čovjeka  Bogom.  No  to  preuzimanje  nije  pre¬ 
stalo  dijeljenjem  Riječi  od  duše  ili  od  tijela;  ipak  je 
prestala  jedinstvenost  tijela  i  duše. 

2.  Kad  se  tvrdi  da  je  čovjek  svoj  um,  onda  to  ne  znači  da 
je  um  cijeli  čovjek,  nego  da  je  um  najglavniji  čovjekov  dio, 
u  kojemu  se  kao  u  klici  (virtualiter)  nalazi  čitav  čovjekov 
raspored  (dispositio):  kao  kad  se  za  gradonačelnika  kaže 
da  je  on  čitavi  grad,  jer  se  u  njemu  nalazi  čitav  gradski 
raspored. 

3.  Biti  svećenik  dolikuje  čovjeku  zbog  duše,  u  kojoj  se 

3  Ep.  17  Ad  Nestorium  anath.  12:  PG  77,  121. 

4  De  sacram.  1.  2  p.  1  c.  11:  PL  176,  401. 

nalazi  biljeg  svetoga  reda  (ordinis  character).  Stoga  čovjek 
poslije  smrti  ne  gubi  svećenički  biljeg.  Tim  ga  manje  gubi 
Krist,  koji  je  izvor  svakoga  svećeništva. 

Članak  5 
(S.  Th.  III,  p.  50) 

Da  li  je  Kristovo  tijelo  bilo  Isto  brojem  za  života  i  poslije 
smrti? 

Ouodl.  2  q.  I  a.  1 ;  Ouodl.  3  q.  2  ad  1 ;  Ouodl.  4  q.  5  a.  1 

U  vezi  s  petim  pitanjem  postupamo  ovako,  čini  se  da  ni¬ 
je  Kristovo  tijelo  isto  brojem  bilo  za  života  i  poslije  smrti. 
Naime: 

1.  Krist  je  doista  bio  umro,  kao  što  umiru  i  drugi  ljudi. 
No  tijelo  nijednoga  čovjeka  nije  jednostavno  isto  brojem 
poslije  smrti  i  za  života,  budući  da  se  razlikuju  bitnom  raz¬ 
likom.  Dakle,  ni  Kristovo  tijelo  nije  jednostavno  bilo  isto 
brojem  poslije  smrti  i  za  života. 

2.  Osim  toga:  Filozof  u  V  knjizi  Metafizika  kaže  da  su 
ona  bića,  koja  su  različita  po  vrsti,  različita  i  brojem.  A  ži¬ 
vo  i  mrtvo  Kristovo  tijelo  razlikovalo  se  po  vrsti,  budući  da 
se  kaže  mrtvačevo  oko  ili  tijelo  samo  u  dvoznačnom  smi¬ 
slu,  kako  opet  govori  Filozof  u  II  knjizi  O  duši 2  i  u  VII 
knjizi  Metafizike .3  Dakle,  Kristovo  tijelo  nije  jednostavno 
bilo  isto  brojem  za  života  i  poslije  smrti. 

3.  Još  nešto:  smrt  je  neko  raspadanje.  A  ono  što  se  raspa¬ 
da  bitnom  raspadljivošću,  pošto  se  raspadne,  više  ga  ne¬ 
ma,  budući  da  je  raspadanje  »promjena  iz  biti  u  ne-biti«. 
Pošto  je,  stoga,  Kristovo  tijelo  umrlo,  ono  nije  ostalo  isto 
brojem,  budući  da  je  smrt  bitna  raspadljivost. 

ALI  PROTIV  navedenih  razloga  Atanazije  u  poslanici 
Epiktetu*  kaže:  »U  obrezanu,  napojenu,  nasićenu,  umornu 
i  na  križ  pribijenu  tijelu,  Božja  bestjelesna  Riječ  nije  bila 
podložna  trpljenju;  samo  je  tijelo  bilo  u  grob  položeno«. 
No  tijelo  živoga  Krista  bilo  je  obrezano  i  na  drvo  pribije- 

1  L.  4  c.  6  n.  15  (Bk  1016b  36):  S.  Th.,  1.  5  lect.  8. 

2  C.  1  n.  9  (Bk  412b  2):  S.  Th„  lect.  2. 

3  L.  6  c.  10  n.  11  (Bk  1035b  25):  S.  Th.,  1.  7  lect.  10. 

4  N.  5:  PG  26,  1060. 

no,  a  tijelo  mrtvoga  Krista  bilo  je  u  grob  položeno.  Dakle, 
to  isto  tijelo,  koje  je  bilo  živo,  bilo  je  i  mrtvo. 

ODGOVARAM:  Kad  izgovorim  riječ  »jednostavno«,  mo¬ 
gu  je  shvatiti  na  dva  načina.  Prvo,  »jednostavno«  je  isto 
što  i  »bezuvjetno«:  primjerice,  »jednostavna  je  ona  stvar 
kojoj  nije  ništa  pridodano«,  kaže  Filozof.5 6  I  na  taj  je  način 
Kristovo  tijelo  kao  mrtvo  i  kao  živo  bilo  jednostavno  isto 
brojem.  Kaže  se,  naime,  da  je  nešto  isto  brojem,  jer  je 
osobno  isto.  A  živo  i  mrtvo  Kristovo  tijelo  bilo  je  ista  oso¬ 
ba  (fuit  supposito  idem),  budući  da  nije  imalo  jednu  zaseb- 
ninu  (hypostasim)  kao  živo,  a  drugu  kao  mrtvo,  osim  za- 
sebnine  Božje  Riječi,  kako  je  gore  rečeno  (čl.  2).  I  na  taj 
način  govori  Atanazije  u  navedenom  tekstu. 

Drugo,  »jednostavno«  je  isto  što  i  »posve«  ili  »sasvim«. 
Na  taj  način  Kristovo  mrtvo  i  živo  tijelo  nije  bilo  jedno¬ 
stavno  isto  brojem.  Nije,  naime,  bilo  sasvim  isto,  budući 
da  život  pripada  biti  živoga  bića;  on  je,  to  jest,  bitni,  a  ne 
nuzgredni  predikat  (praedicatum  essentiale,  non  acciden- 
tale);  iz  toga,  dakle,  slijedi  da  tijelo,  koje  nije  više  živo,  nije 
ni  sasvim  isto. 

A  kad  bi  se  reklo  da  je  mrtvo  Kristovo  tijelo  ostalo  sa¬ 
svim  isto,  slijedilo  bi  da  nije  bilo  raspadljivo,  raspadljivo- 
šću  kao  posljedica  smrti,  kažem.  A  to  je  zabluda  gajanita, 
kako  kaže  Izidor,4  a  nalazi  se  i  u  Dekretima7 8  XXIV,  p.  3.  A 
Ivan  Damascenski  u  III  knjizi  O pravoj  vjeri *  kaže:  »Naziv 
'raspadanje'  označava  dvije  stvari:  prvo,  odvajanje  duše  od 
tijela  i  drugih  sličnih  stvari;  drugo,  savršeno  razlaganje  na 
sastavne  dijelove  (dissolutio  in  elementa).«  Reći,  dakle,  da 
je  Gospodinovo  tijelo  neraspadljivo  prije  uskrsnuća,  kako 
su  tvrdili  Julijan  i  Gajan,  po  prvom  je  načinu  bezbožno, 
budući  da  Kristovo  tijelo  nije  bilo  iste  biti  s  nama;  niti  je 
doista  bilo  umrlo,  niti  smo  doista  bili  spašeni.  Na  drugi  je, 
dakle,  način  tijelo  Kristovo  bilo  neraspadljivo. 

Odgovaram  na  razloge:  1.  Mrtvo  tijelo  svakoga 
drugoga  čovjeka  ne  ostaje  sjedinjeno  s  nekom  trajnom  za- 

5  Topic.  2  c.  11  n.  4  (Bk  115b  29). 

6  Etym.  1.  8  c.  5:  PL  82,  304. 

7  Gratianus,  Decretum  p.  2  causa  24  q.  3  cn.  39  Ouidam  autem 

haeretici. 

8  De  fide  orth.  c.  28:  PG  94,  1100. 

sebninom  (hypostasis)  kao  tijelo  Kristovo  poslije  smrti. 
Stoga  mrtvo  tijelo  svakog  drugog  čovjeka  nije  jednostavno 
isto,  nego  s  nekog  gledišta  (secundum  quid);  isto  je,  naime, 
po  materiji,  a  nije  isto  po  obliku.  Kristovo  tijelo,  međutim, 
ostaje  jednostavno  isto  zbog  istovetnosti  subjekta,  kako  je 
već  rečeno  (u  »c«). 

2.  Budući  da  je  nešto  isto  brojem  po  osobi  (suppositum), 
a  isto  vrstom  je  isto  oblikom,  gdjegod  osoba  postoji  samo 
u  jednoj  naravi,  nužno  je  da  bude  uklonjeno  brojčano  je¬ 
dinstvo,  kada  se  ukloni  jedinstvo  vrste.  A  osoba  Božje  Rije¬ 
či  postoji  u  dvije  naravi.  Stoga,  premda  u  drugim  osobama 
ne  ostaje  tijelo  isto  po  vrsti  ljudske  naravi,  ipak  u  Kristu 
ostaje  isto  brojem  po  osobi  Božje  Riječi. 

3.  Raspadanje  i  smrt  ne  dolikuju  Kristu  zbog  osobe,  jer 
se  osoba  promatra  kao  brojčano  jedinstvo,  nego  zbog  ljud¬ 
ske  naravi,  po  kojoj  se  u  Kristovu  tijelu  nalazi  razlika  smr¬ 
ti  i  života. 

Članak  2 
(S.  th.  III,  p.  53) 

Da  li  je  dolikovalo  da  Krist  treći  dan  uskrsne? 

Gore  q.  51  a.  4;  Sent.  3  d.  21  q.  2  a.  2;  4  d.  43  a.  3  q.al  ad  1; 

In  Io.  2  lect.  3;  In  Psalm.  ps.  15;  Compend.  theol.  c.  236; 

Expos.  super  Symb.  a.  5 

U  vezi  s  drugim  pitanjem  postupamo  ovako.  Čini  se  da 
nije  dolikovalo  da  Krist  treći  dan  uskrsne.  Naime; 

1.  Udovi  se  imaju  suobličiti  s  glavom.  No  mi,  koji  smo 
udovi  Kristovi,  nećemo  uskrsnuti  od  mrtvih  treći  dan,  ne¬ 
go  se  naše  uskrsnuće  odlaže  do  svršetka  svijeta.  Dakle,  čini 
se  da  Krist,  koji  je  naša  glava,  nije  treći  dan  uskrsnuo,  ne¬ 
go  se  njegovo  uskrsnuće  trebalo  odložiti  do  svršetka  svije¬ 
ta. 

2.  Osim  toga:  Petar  u  Djelima  apostolskim  (2,  24)  kaže 
»da  je  bilo  nemoguće  da  pakao  i  smrt  zadrže  Krista«.  No 
doklegod  je  netko  mrtav,  nalazi  se  pod  vlašću  smrti.  Dakle, 
čini  se  da  se  Kristovo  uskrsnuće  nije  trebalo  odlagati  do 
trećega  dana,  nego  je  on  trebao  uskrsnuti  odmah  istoga 
dana;  posebice  što  prije  navedena  Primjedba  (bilj.  3)  kaže 
da  »ne  bi  bilo  nikakve  koristi  od  prolijevanja  Kristove  kr¬ 
vi,  da  on  nije  odmah  uskrsnuo«. 

3.  Još  nešto:  čini  se  da  dan  započinje  izlaskom  sunca  ko¬ 
je  svojom  prisutnošću  uzrokuje  dan.  No  Krist  je  uskrsnuo 
prije  izlaska  sunca;  kaže  se,  naime,  u  Ivanovu  evanđelju 
(20,  1)  da  je  »subotom  vrlo  rano  Marija  Magdalena  došla 
na  grob,  kad  je  još  bila  tama« ;  a  tada  je  Krist  već  bio  uskr¬ 
snuo,  jer  se  dalje  kaže:  »I  opazi  kamen  dignut  s  groba«.  Da¬ 
kle,  Krist  nije  uskrsnuo  treći  dan. 

ALI  PROTIV  navedenih  razloga  u  Matejevu  evanđelju 
(20,  1)  čitamo:  »I  oni  će  ga  na  smrt  osuditi  i  predati  pogani¬ 
ma  da  mu  se  izruguju,  bičuju  ga  i  razapnu.  Ali  će  on  uskr¬ 
snuti  treći  dan«. 

ODGOVARAM:  Kristovo  je  uskrsnuće  bilo  nužno  za 
izgradnju  (ad  instructionem)  naše  vjere,  kako  je  već  prije 
bilo  rečeno  (čl.  1).  Naša  je,  naime,  vjera  sazdana  i  od  Kri¬ 
stova  božanstva  i  od  Kristova  čovještva,  to  jest,  nije  do¬ 
voljno  vjerovati  jedno  bez  drugoga,  kako  proizlazi  iz  onoga 
što  je  naprijed  rečeno.1 2  Da  bi  se,  stoga,  potvrdila  vjera  u 
njegovo  božanstvo,  bilo  je  nužno  da  on  ubrzo  uskrsne  te 
da  se  njegovo  uskrsnuće  ne  odlaže  do  svršetka  svijeta.  A 
da  bi  se  potvrdila  vjera  o  njegovu  čovještvu  i  njegovoj  smr¬ 
ti,  bilo  je  nužno  da  bude  vremenski  razmak  između  smrti  i 
uskrsnuća.  Da  je  on,  naime,  uskrsnuo  odmah  poslije  smrti, 
moglo  je  izgledati  da  njegova  smrt  nije  bila  prava,  a  do¬ 
sljedno  tomu  da  ni  njegovo  uskrsnuće  nije  bilo  pravo.  A  da 
bi  se  dokazala  istinitost  Kristove  smrti,  bilo  je  dovoljno  da 
se  njegovo  uskrsnuće  odloži  do  trećega  dana,  budući  da  se 
ne  događa  da  se  izvan  toga  vremena  u  čovjeku,  za  kojega 
se  čini  da  je  umro,  pojave  neki  znaci  života  ukoliko  je  još 
živ. 

Time  pak  što  je  uskrsnuo  treći  dan  ističe  se  i  savršenstvo 
trojnog  broja,  koji  je  »broj  svake  stvari«,  kao  onaj  koji  ima 
»Početak,  sredinu  i  kraj«,  kako  kaže  Filozof  u  I  knjizi  O 
nebu.1 

Također  se  kao  u  otajstvu  pokazuje  da  je  Krist  »jednom 
svojom  smrću«,  to  jest  tjelesnom,  koja  je  bila  svjetlo  pod 
vidom  pravednosti,  »razorio  dvije  naše  smrti«3 4,  to  jest  tje¬ 
lesnu  i  duhovnu,  koje  su  bile  tama  pod  vidom  grijeha.  Sto¬ 
ga  je  jedan  cijeli  dan  i  dvije  noći  ostao  u  grobu,  kako  kaže 
Augustin  u  IV  knjizi  O  Trojstvu*. 

Time  se  također  označava  da  je  po  Kristovu  uskrsnuću 
započelo  treće  vrijeme.  Naime,  prvo  je  bilo  ono  prije  zako¬ 
na,  drugo  pod  zakonom,  a  treće  pod  milošću.  —  U  Kristo¬ 
vu  uskrsnuću  započinje  i  treće  stanje  svetih.  Naime,  prvo 
je  bilo  pod  likom  zakona,  drugo  pod  istinom  vjere,  a  treće 
će  biti  u  slavnoj  vječnosti,  koju  je  Krist  uskrsnućem  zapo¬ 
čeo. 


1  Q.  36  a.  4;  cf.  2-2  q.  2  a.  7.  8. 

2  C.  1  n.  2  (Bk  268a  11):  S.  Th„  lect.  2 

3  August.,  De  Trin.  1.  4  c.  3:  PL  42,  892. 

4  C.  6:  PL  42,  894. 

Odgovaram  na  razloge:  1.  Glava  i  udovi  suobli- 
čuju  se  u  prirodi,  ali  ne  i  u  snazi.  Odličnija  je,  naime,  snaga 
glave  nego  udova.  Stoga  je  kao  dokaz  snage  Kristove  doli¬ 
kovalo  da  on  treći  dan  uskrsne,  a  da  se  uskrsnuće  drugih 
ljudi  odgodi  do  svršetka  svijeta. 

2.  Zadržavanje  podrazumijeva  neku  prinudu.  Krist  pak 
nikakvom  nuždom  smrti  nije  bio  primoravan,  nego  je  bio 
»slobodan  među  mrtvima«  (Ps  87,  6).  Stoga  je  toliko  vre¬ 
mena  ostao  u  smrti,  ne  kao  njome  zarobljen  nego  vlasti¬ 
tom  voljom,  koliko  je  smatrao  da  je  potrebno  za  prosvje- 
tljenje  naše  vjere.  Za  ono,  naime,  kažemo  da  se  brzo  doga¬ 
đa  što  se  događa  u  kratkom  vremenskom  razmaku. 

3.  Krist  je,  kako  smo  prije  rekli  (p.  51  čl.  4  odg.  na  1-2 
razlog),  uskrsnuo  u  osvit  zore,  kad  je  već  svjetlucao  dan, 
da  bi  time  označio  kako  nas  je  svojim  uskrsnućem  doveo 
do  svjetla  slave:  kao  što  je  i  umro  kad  se  dan  već  mračio  i 
hvatala  se  tama,  da  bi  nam  pokazao  kako  je  svojom  smrću 
razorio  tmine  krivice  i  kazne.  A  ipak  se  kaže  da  je  treći  dan 
uskrsnuo,  jer  se  dan  uzima  za  prirodni  dan,  koji  pokriva 
vremenski  razmak  od  dvadeset  i  četiri  sata.  Stoga  Augu- 
stin  u  IV  knjizi  O  Trojstvu  kaže:  »Noć  do  osvita  zore,  kad  je 
bilo  objavljeno  Gospodinovo  uskrsnuće,  pripada  trećemu 
danu.  Bog,  naime,  'koji  je  naredio  da  iz  tame  zasja  svjetlo' 
kako  bismo  po  milosti  novoga  Zavjeta  i  sudjelovanjem  u 
Kristovu  uskrsnuću  začuli:  'Nekoć  ste  bili  tama,  a  sada  ste 
svjetlo  u  Gospodinu’,  obznanjuje  nam  na  neki  način  da 
dan  počinje  već  od  noći.  Kao  što  se,  naime,  prvi  dani,  zbog 
budućeg  čovjekova  pada,  računaju  po  svjetlu  u  noći,  tako 
se  i  ovi,  zbog  čovjekove  obnove,  računaju  po  tami  u  svje¬ 
tlu«. 

Stoga  je  očigledno  da  se  može  reći  kako  je  Krist  uskr¬ 
snuo  treći  dan,  pa  čak  i  da  je  uskrsnuo  usred  noći,  smatra¬ 
jući  je  prirodnim  danom.  Sada  pak,  pošto  je  uskrsnuo  u 
osvit  zore,  može  se  reći  da  je  uskrsnuo  treći  dan,  smatraju¬ 
ći  ga  također  umjetnim  danom  što  nastaje  prisustvom 
sunca,  jer  je  već  sunce  počelo  obasjavati  zrak.  Stoga  se  u 
Markovu  evanđelju  (16,  2)  kaže  da  su  žene  došle  na  grob 
»kad  je  već  izašlo  sunce«.  To  se,  međutim,  ne  protivi  ono¬ 
mu  što  veli  Ivan:  »Kad  je  još  bila  tama«,  jer  Augustin  u 


2.  Tumačenje  dogme. . . 


419 


knjizi  O  sukladnosti  evanđelista*  (De  consensu  evangelista- 
rum)  kaže:  »Kad  se  dan  rada,  ostaci  tmine  tim  prije  nesta¬ 
ju  što  svjetlost  postaje  jača«;  a  što  kaže  Marko:  »Kad  je 
već  izišlo  sunce«,  »ne  treba  shvatiti  da  se  već  sunce  pojavi¬ 
lo  na  zemlji,  nego  da  će  ono  uskoro  granuti  u  tom  kraju«. 


5  L.  3  c.  24:  PL  34,  1198. 

Članak  1 
(S.  th.  III,  p.  81) 

Da  li  je  Krist  blagovao  svoje  tijelo  i  pio  svoju  krv? 

Dolje  q.  84  a.  7  ad  4;  Sent.  4  d.  1 1  q.  3  a.  1 

U  vezi  s  prvim  pitanjem  postupamo  ovako.  Čini  se  da 
Krist  nije  blagovao  svoje  tijelo  i  pio  svoju  krv.  Naime: 

1.  Ne  smije  se  o  Kristovim  činima  i  riječima  tvrditi  ono 
što  nam  nije  predano  riječima  Svetoga  pisma.  A  u  evanđe¬ 
ljima  ne  piše  da  je  Krist  blagovao  svoje  tijelo  ili  pio  svoju 
krv.  To  se,  dakle,  ne  može  tvrditi. 

2.  Osim  toga:  ništa  ne  može  postojati  u  samome  sebi, 
osim  možda  zbog  dijelova,  tako  što  je,  to  jest,  jedan  njegov 
dio  u  drugome,  prema  Filozofovim  riječima  u  IV  knjizi  Fi¬ 
zike*.  A  ono  što  se  blaguje  i  pije,  nalazi  se  u  onome  koji 
blaguje  i  pije.  Budući,  dakle,  da  je  cijeli  Krist  pod  obje  sa- 
kramentalne  prilike,  čini  se  da  je  bilo  nemoguće  da  je  on 
sam  primio  taj  sakramenat. 

3.  Još  nešto:  ovaj  se  sakramenat  može  primiti  na  dva  na¬ 
čina,  to  jest  duhovni  i  sakramentalni.  A  duhovni  način  pri¬ 
manja  nije  dolikovao  Kristu,  budući  da  u  tom  slučaju  nije 
ništa  od  sakramenta  primio.  Dosljedno  tomu,  nije  mu  doli¬ 
kovao  ni  sakramentalni  način,  koji  je  bez  duhovnoga  nesa¬ 
vršen,  kako  je  gore  rečeno  (p.  80  čl.  1).  Dakle,  Krist  nipošto 
nije  primio  taj  sakramenat. 

ALI  PROTIV  navedenih  razloga  u  Poslanici  Heldibiji1  2 
Jeronim  veli:  »Gospodin  je  Isus  sam  uzvanik  i  gozba,  sam 
blagovatelj  i  hrana«  (comedens  et  qui  comeditur). 

ODGOVARAM:  Neki3  su  smatrali  da  je  Krist  na  posljed¬ 
njoj  večeri  predao  učenicima  svoje  tijelo  i  krv,  ali  da  sam 

1  C.  4  n.  5  (Bk  221a  30):  S.  Th.,  lect.  5. 

2  Ep.  120  Ad  Heldibiam:  PL  22,  986;  cf.  Gratianum,  Decretum  p  3  De 

consecr.  d.  2  cn.  87  Nec  Moyses. 

3  Petrus  Pictav.,  Sent.  4  c.  13:  PL  211,  1254. 

nije  primio  taj  sakramenat.  No  čini  se  da  se  ovo  ne  može 
dolično  tvrditi.  Krist  je,  naime,  ono  što  je  naredio  da  op¬ 
služuju  drugi,  najprije  sam  opsluživao,  pa  je  stoga  i  sam 
htio  primiti  krštenje  prije  nego  krštenje  podijeli  drugima, 
prema  riječima  Djela  apostolskih  (1,  1):  »Isus  je  počeo  čini¬ 
ti  i  učiti«.  Stoga  je  i  sam  najprije  blagovao  svoje  tijelo  i  pio 
svoju  krv,  a  zatim  predao  svojim  učenicima  da  i  oni  blagu¬ 
ju.  U  tom  smislu  na  riječi  Knjige  o  Ruti  (3,  7):  »Pošto  je  jeo 
i  pio«  itd.,  Primjedba  kaže  da  je  »Krist  jeo  i  pio  na  posljed¬ 
njoj  večeri,  kad  je  sakramenat  svoga  tijela  i  krvi  predao 
učenicima.  Stoga  'Djeca  imaju  zajedničko  meso  i  krv,  jer  je 
i  sam  postao  sudionik  u  tome’«  (Heb  2,  14). 

Odgovaram  na  razloge:  1.  U  evanđeljima  čita¬ 
mo  da  je  »Krist  uzeo  kruh  i  kalež«4.  To  se  pak  ne  može 
shvatiti  u  smislu  da  ih  je  uzeo  samo  u  ruke,  kako  su  neki 
tvrdili,  nego  ih  je  uzeo  na  onaj  način,  na  koji  ih  je  drugima 
predao.  Stoga  kad  je  učenicima  rekao:  »Uzmite  i  jedite« 
(Mt  26,  25),  a  zatim:  »Uzmite  i  pijte«,  onda  to  treba  shvatiti 
da  je  i  sam  Gospodin  pri  uzimanju  jeo  i  pio.  Neki  su  to  i 
metrički  izrazili: 

»Kralj  na  posljednjoj  večeri  sjedi 
a  mnoštvo  ga  dvanaestorice  slijedi. 

Sam  sebe  u  rukama  ima 
Sebe  ko’  sama  hrani  hrana«.5 

2.  Time  što  se  nalazi  pod  ovim  sakramentom,  Krist  se 
uspoređuje  s  mjestom,  ne  po  vlastitim  dimenzijama,  nego 
po  dimenzijama  sakramentalnih  prilika,  tako  da  se  na  sva¬ 
kome  mjestu,  gdje  se  nalaze  te  prilike,  nalazi  i  sam  Krist, 
kako  smo  već  prije  rekli  (p.  76  čl.  5).  A  budući  da  su  se  te 
prilike  mogle  nalaziti  u  Kristovim  rukama  i  ustima,  onda 
se  i  sam  Krist  mogao  nalaziti  u  vlastitim  rukama  i  ustima. 
To  se  ipak  nije  moglo  dogoditi,  ukoliko  bi  se  on  uspoređi¬ 
vao  po  vlastitim  dimenzijama. 

3.  Učinak  je  ovoga  sakramenta,  kako  je  prije  rečeno  (p. 
79  čl.  1.  odg.  na  2.  razlog),  ne  samo  povećanje  neprekinute 
milosti  (gratia  habitualis),  nego  i  djelatna  radost  duhovne 
slasti.  Premda  se  Kristova  milost  nije  povećavala  prima- 

4  Mt.  26,  26;  Mc.  14,  22;  Lc.  22,  19;  1  Cor.  11,  23. 

5  Rex  sedet  in  Cena;  Turba  cinctus  duodena;  Se  tenet  in  manibus;  Se  cibat 
ipse  cibus. 

njem  ovoga  sakramenta,  ipak  je  on  osjećao  neku  duhovnu 
radost  zbog  nove  ustanove  ovoga  sakramenta.  Stoga  je  i 
sam  govorio:  »Vruće  sam  želio  blagovati  s  vama  ovu  pa- 
shalnu  večeru«4  (Lk  22,  15).  Te  pak  riječi  Euzebije  tumači  u 
smislu  otajstva  novoga  Zavjeta  što  ga  je  predao  učenicima. 
Stoga  je  blagovao  duhovno,  a  također  i  sakramentalno, 
ukoliko  je  svoje  tijelo  primio  pod  sakramentom  što  ga  je 
smislio  i  odredio  kao  sakramenat  svoga  tijela.  Ipak  je  to 
bilo  na  drukčiji  način  nego  li  ga  drugi  primaju  sakramen¬ 
talno  i  duhovno,  jer  oni  primaju  povećanje  milosti,  a  sa- 
kramentalni  su  im  znaci  nužni  da  bi  spoznali  istinu. 

Članak  2 
(S.  th.  III,  p.  81) 

Da  11  je  Krist  dao  svoje  tijelo  Judi? 

Senf.  4  d.  1 1  q.  3  a.  2  qal.  2;  In  Mt.  26;  ln  lo.  13  lect.  3.  4 

U  vezi  s  drugim  pitanjem  postupamo  ovako.  Čini  se  da 
Krist  nije  dao  svoje  tijelo  Judi.  Naime: 

1.  Pošto  je  Gospodin  dao  učenicima  svoje  tijelo  i  krv,  re¬ 
kao  im  je:  »Od  sada,  kažem  vam,  sigurno  neću  više  piti  od 
ovoga  trsova  roda  do  onog  dana  kad  ću  ga  piti  s  vama  u 
kraljevstvu  Oca  svojega«,  kako  čitamo  u  Matejevu  evanđe¬ 
lju  (26,  29).  Iz  toga,  čini  se,  slijedi  da  će  oni,  kojima  je  dao 
svoje  tijelo  i  krv,  s  njime  opet  piti.  No  Juda  poslije  više  nije 
s  njime  pio.  Dakle,  on  nije  primio  s  ostalim  učenicima  Kri¬ 
stovo  tijelo  i  krv. 

2.  Osim  toga:  Gospodin  je  i  sam  ispunio  ono  što  je  dru¬ 
gima  zapovjedio,  po  riječima  Djela  apostolskih  (1,  1):  »Isus 
je  započeo  činiti  i  poučavati«.  A  u  Matejevu  evanđelju  (7,  6) 
zapovjedio  je:  »Ne  dajte  svetinje  psima«.  Kad  je,  dakle,  sa¬ 
znao  da  je  Juda  grešnik,  čini  se  da  mu  nije  dao  svoje  tijelo 
i  svoju  krv. 

3.  K  tome:  u  Ivanovu  evanđelju  (13,  26)  čitamo  da  je 
Krist  napose  »umočeni  kruh«  dao  Judi.  Ako  mu  je,  dakle, 
dao  svoje  tijelo,  čini  se  da  mu  ga  je  dao  u  zalogaju,  tim  pri¬ 
je  što  ondje  čitamo  (r.  27):  »I  poslije  zalogaja  odmah  uđe  u 

6  Caesariensis,  De  solemnit.  Paschali:  PG  24,  704. 

ovoga  sotona«.  Augustin1  pak  te  riječi  tumači  ovako:  »Time 
smo  bili  poučeni  kako  se  moramo  čuvati  da  na  zao  način 
ne  primamo  toliku  dobrotu.  Ako  se,  naime,  prekorava 
onaj,  koji  »ne  razlikuje«,  to  jest  ne  razlikuje  tijelo  Gospod¬ 
nje  od  ostale  hrane,  na  koji  li  će  način  biti  osuđen  onaj, 
koji  hineći  prijatelja,  pristupa  njegovu  stolu  kao  neprija¬ 
telj?«.  No  s  umočenim  zalogajem  Juda  nije  primio  Kristo¬ 
vo  tijelo,  kako  kaže  Augustin  u  vezi  s  riječima  Ivanova 
evanđelja  (13,  26):  »Kad  je  umočio  kruh,  dao  ga  je  Judi,  si¬ 
nu  Simuna  Iškarijota.  No  nije  Juda  tada,  kako  su  neki  po¬ 
vršno  čitajući  ove  riječi  zaključili,  primio  Kristovo  tijelo«. 
Dakle,  čini  se  da  Juda  nije  primio  Kristovo  tijelo. 

ALI  PROTIV  navedenih  razloga  Krizostom  govori2 3 4 5:  »Ju¬ 
da  se  kao  dionik  otajstva  nije  obratio.  Stoga  njegov  zločin 
postaje  dvostruko  veći:  prvo,  što  je  zadojen  takvom  odlu¬ 
kom  pristupio  otajstvima:  drugo,  što  tim  pristupanjem  ni¬ 
je  postao  bolji,  ni  zbog  straha,  ni  zbog  dobročinstva,  a  ni 
zbog  časti«. 

ODGOVARAM:  Hilarije  u  knjizi  Tumačenje  Matejeva 
evanđelja 3  kaže  da  Krist  nije  dao  Judi  svoje  tijelo  i  krv.  A 
to  je  dolikovalo,  ako  čovjek  ima  pred  očima  Judinu  zloću. 
No  budući  da  je  Krist  nama  imao  biti  uzor  pravednosti,  ni¬ 
je  dolikovalo  njegovoj  nauci  da  Judu,  kao  prikrivenog  gre- 
šnika,  izdvoji  iz  zajednice  drugih  bez  tužitelja  i  očitih  doka¬ 
za,  kako  time  ne  bi  crkvenim  starješinama  pružio  primjer 
da  i  oni  isto  tako  postupaju;  sam  je  ipak  Juda,  ozlojeđen 
time,  iskoristio  priliku  da  sagriješi.  Stoga  valja  reći  da  je 
Juda  s  ostalim  učenicima  uzeo  Gospodinovo  tijelo  i  krv, 
kako  kaže  Dionizije  u  knjizi  Crkvena  hijerarhija*  i  Augu¬ 
stin  u  knjizi  Tumačenje  Ivanova  evanđelja' . 

Odgovaram  na  razloge:  I.  Onim  je  razlogom 
Hilarije  htio  dokazati  da  Juda  nije  primio  Kristovo  tijelo. 
Ipak  razlog  ne  primorava  čovjeka  da  ga  prihvati.  Krist  je, 
naime,  govorio  učenicima,  iz  čijega  se  zbora  Juda  isključio, 

1  In  lo.  13.  26  tr.  62:  PL  35,  1801. 

2  In  Mt.  homil.  82:  PG  58,  738. 

3  C.  30:  PL  9,  1065. 

4  C.  3  p.  3  §  1 :  PG  3,  428;  cf.  Georgii  Pachymerae,  Paraphasim, 
ib.:  PG  3,  453. 

5  In  Io.  13,  26  tr.  62:  PL  35,  1802. 

a  nije  ga  isključio  Krist.  Stoga  bi  Krist,  što  se  njega  tiče,  s 
Judom  u  Božjem  kraljevstvu  pio  vino,  ali  je  poziv  na  tu  go¬ 
zbu  sam  Juda  odbio. 

2.  Kristu  je  kao  Bogu  bila  poznata  Judina  opačina,  ali 
mu  nije  bila  poznata  na  način  kako  je  to  svojstveno  ljudi¬ 
ma.  Stoga  Krist  nije  Judu  isključio  iz  zajednice,  budući  da 
je  ostalim  svećenicima  htio  pokazati  kako  prikrivene  gre- 
šnike  ne  smiju  iz  zajednice  odstranjivati. 

3.  Ne  treba  sumnjati  da  Juda  u  namočenom  kruhu  nije 
primio  tijelo  Kristovo  nego  samo  kruh.  »A  možda«,  kako 
kaže  Augustin  na  onome  mjestu,  »to  umakanje  kruha 
označava  Judinu  himbu;  da  bi  se,  naime,  neke  stvari  prikri¬ 
le,  one  se  često  premazuju  bojom.  Ako  pak  to  umakanje 
označava  neko  dobro,  to  jest  slast  božanske  dobrote,  jer 
kruh  umakanjem  postaje  ukusniji,  »onda  nezahvalnika  po¬ 
slije  primanja  toga  dobra  zasluženo  stiže  osuda«.  I  zbog  te 
je  nezahvalnosti  »ono  što  je  dobro  njemu  postalo  zlo« 
(ondje),  kao  što  se  događa  s  onima  koji  primaju  Kristovo 
tijelo  nedostojno. 

Stoga  Augustin  na  onome  mjestu  kaže  da  »treba  imati 
na  umu  kako  je  Gospodin  već  prije  razdijelio  svim  svojim 
učenicima«  sakramenat  svoga  tijela  i  krvi,  »a  tu  se  nalazio 
i  sam  Juda,  kako  nas  obavještava  Luka.  A  zatim  je  tek  usli¬ 
jedilo,  kako  nas  obavještava  Ivan,  da  je  Gospodin  preko 
namočenog  i  pruženog  zalogaja  prokazao  svoga  izdajicu.« 

POGLAVLJE  39 
(S.  c.  g.  IV) 

STO  UČI  KATOLIČKA  VJERA  O  KRISTOVU 
UTJELOVLJENJU? 

Iz  onoga  što  smo  dosada  govorili  (pogl.  27  i  si.),  očigled¬ 
no  je  da  se  jJb  predanju  katoličke  vjere  ima  ustvrditi  da 
Krist  ima  potpunu  božansku  i  potpunu  ljudsku  narav,  koju 
oblikuje  razumska  duša  i  ljudsko  tijelo,  i  da  su  te  dvije  na¬ 
ravi  sjedinjene  u  Kristu,  ne  samo  kao  po  nekom  stanova¬ 
nju  niti  nuzgredno,  kao  što  se  čovjek  sjedinjuje  sa  svojim 
odijelom,  niti  na  način  nekoga  odnosa  ili  osobne  vlastito¬ 
sti,  nego  po  jedinstvu  zasebnine  i  osobe  (secundum  hypo- 
stasim  et  suppositum).  Naime,  samo  se  na  taj  način  mogu 
opravdati  odlomci  Svetoga  pisma  o  utjelovljenju.  Sveto  pi¬ 
smo,  naime,  bez  razlike  pridaje  Kristu  čovjeku  (illi  homini) 
ono  što  pripada  Bogu,  a  Bogu  ono  što  pripada  Kristu  čov¬ 
jeku,  kao  što  je  očigledno  iz  onih  odlomaka  što  smo  ih  pri¬ 
je  naveli.  Stoga  mora  postojati  jedan  te  isti  subjekt  koje¬ 
mu  se  sve  to  pridaje. 

No  budući  da  se  suprotna  svojstva  ne  mogu  u  istinitom  i 
pravom  smislu  pripisivati  istoj  stvari  i  pod  istim  vidom,  a  s 
druge  su  strane  božanska  i  ljudska  svojstva,  što  se  odnose 
na  Krista,  međusobno  suprotna  (primjerice,  onaj  koji  trpi 
i  onaj  koji  nije  podložan  trpljenju;  podložan  smrti  i  besmr¬ 
tan  itd.),  neophodno  je  da  se  ljudska  i  božanska  svojstva 
pridaju  Kristu  pod  različitim  vidovima.  Stoga  ne  smijemo 
tražiti  razliku  u  subjektu,  kojemu  se  ta  oba  niza  vlastitosti 
pridaju,  budući  da  tu  nalazimo  jedinstvo.  Razliku,  napro¬ 
tiv,  valja  potražiti  pod  onim  vidom,  pod  kojim  se  ta  dva  ni¬ 
za  svojstava  pridaju.  A  prirodne  se  vlastitosti  pridaju  sva¬ 
koj  stvari  po  njezinoj  naravi,  kao  što  se  kamenu,  primjeri¬ 
ce,  pridaje  gibanje  na  dolje  po  prirodi  njegove  težine. 
Pošto  je,  stoga,  utvrđena  razlika  u  vidovima  pod  kojima  se 

Kristu  pridaju  božanska  i  ljudska  svojstva,  neophodno  je 
ustvrditi  da  se  u  Kristu  nalaze  dvije  odjelite  a  ne  pomiješa¬ 
ne  naravi  (duae  naturae  inconfusae  et  impermixtae).  Su¬ 
bjekt  pak,  kojemu  se  pripisuju  prirodna  svojstva,  po  vlasti¬ 
toj  naravi  što  pripada  rodu  supstancije,  jest  zasebnina  i 
osoba  te  naravi.  A  budući  da  je  subjekt,  kojemu  se  pripisu¬ 
ju  ljudska  i  božanska  svojstva  što  se  odnose  na  Krista,  ne¬ 
djeljiv  i  jedan,  neophodno  je  ustvrditi  da  je  Krist  samo  jed¬ 
na  zasebnina  (hypostasis)  i  samo  jedna  osoba  ljudske  i  bo¬ 
žanske  naravi.  Na  taj  će  se,  naime,  način  Kristu  čovjeku  u 
pravom  i  vlastitom  smislu  pridavati  božanska  svojstva,  jer 
je  Krist  čovjek  jedan  subjekt  ne  samo  ljudske,  nego  i  bo¬ 
žanske  naravi.  I  obratno,  Riječi  se  Božjoj  pripisuju  ljudska 
svojstva  ukoliko  je  ona  subjekt  ljudske  naravi. 

Premda  se  utjelovio  Sin,  iz  onoga  što  smo  dosada  rekli, 
možemo  ipak  zaključiti  da  se  nije  utjelovio  ni  Otac  ni  Duh 
Sveti.  Utjelovljenje  se,  naime,  nije  dogodilo  po  jedinstvu  u 
naravi,  u  kojoj  se  tri  božanske  osobe  ne  razlikuju,  nego  po 
zasebnini  ili  osobi,  po  kojoj  su  tri  božanske  osobe  među¬ 
sobno  različite.  Na  taj  način,  kao  što  u  Trojstvu  postoji  vi¬ 
še  samostojnih  osoba  (personae  subsistentes)  u  jednoj  na¬ 
ravi,  tako  u  tajni  utjelovljenja  postoji  jedna  samostojna 
osoba  u  više  naravi.1 


1  Usp.  S.  Th.  III  q.  2  a. 


1-9;  Comp.  theol.  c.  209-212. 

Članak  6 
(S.  th.  III,  p.  39) 

Da  11  je  prikladno  reći  da  se  Duh  Sveti  u  obliku  goluba 
spustio  nad  Krista  u  času  krštenja? 

Dolje  q.  45  a.  4  ad  2;  Senf.  1  d.  16  a.  3  In  Mt.  3 

U  vezi  sa  šestim  pitanjem  postupamo  ovako.  Čini  se  da 
nije  prikladno  reći  da  se  Duh  Sveti  u  obliku  goluba  spustio 
na  Isusa  u  času  krštenja.  Naime: 

1.  Duh  Sveti  stanuje  u  čovjeku  po  milosti.  A  u  Kristu  se 
čovjeku  nalazila  punina  milosti  od  časa  njegova  začeća  ka¬ 
da  je  postao  »Jedinorodenac  Očev«,  kako  slijedi  iz  onoga 
što  je  prije  rečeno  (p.  7  čl.  12;  34  čl.  1).  Dakle,  Duh  Sveti 
nije  trebao  biti  na  nj  poslan  u  času  krštenja. 

2.  Osim  toga:  kaže  se  da  je  Krist  »sišao«  na  svijet  po  otaj¬ 
stvu  utjelovljenja,  kada  je  »poništio  sama  sebe  uzevši 
obličje  sluge«.1  A  Duh  se  Sveti  nije  utjelovio.  Dakle,  nije 
prikladno  reći  da  je  Duh  Sveti  »sišao  na  nj«. 

3.  K  tome:  u  Kristovu  se  krštenju  trebalo,  kao  u  nekom 
uzorku,  očitovati  ono  što  se  događa  u  našem  krštenju.  No 
u  našem  krštenju  nema  nikakva  vidljiva  slanja  Duha  Sve¬ 
toga.  Dakle,  ni  u  Kristovu  krštenju  nije  trebalo  biti  nika¬ 
kva  slanja  Duha  Svetoga. 

4.  Napokon:  Duh  se  Sveti  prelijeva  od  Krista  na  sve  osta¬ 
le  ljude,  po  riječima  Ivanova  evanđelja  (1,  16):  »Od  punine 
njegove  svi  mi  primismo«.  No  na  apostole  Duh  Sveti  nije 
sišao  u  obliku  goluba,  nego  u  obliku  ognjenih  jezika  (Dap 
2,  3).  Dakle,  Duh  Sveti  nije  trebao  sići  ni  na  Krista  u  obliku 
goluba,  nego  u  obliku  ognjenih  jezika. 

ALI  PROTIV  navedenih  razloga  u  Lukinu  evanđelju  (3, 
22)  čitamo:  »Siđe  na  njega  Duh  Sveti  u  tjelesnom  obliku 
poput  goluba«. 


1  Phil.  2,  7;  cf.  Io.  3,  13;  6,  38.  51. 

ODGOVARAM:  To  što  se  s  Kristom  dogodilo  u  času  nje¬ 
gova  krštenja,  kako  kaže  Krizostom  u  knjizi  Tumačenje 
Matejeva  evanđelja,  »spada  na  otajstvo  svih  onih  koji  će 
kasnije  biti  kršteni«.  A  svi  koji  se  krste  Kristovim  kršte¬ 
njem  primaju  Duha  Svetoga,  osim  ako  mu  licemjerno  ne 
pristupaju,  prema  riječima  Matejeva  evanđelja,  (3,  11): 
»On  će  vas  krstiti  Duhom  Svetim«.  Stoga  je  bilo  prikladno 
da  se  na  Gospodina  u  času  krštenja  spusti  Duh  Sveti. 

Odgovaram  na  razloge:  1.  »Besmisleno  je  tvr¬ 
diti«,  kaže  Augustin  u  XV  knjizi  O  Trojstvu1 ,  »da  je  Krist, 
kad  je  navršio  trideset  godina,  primio  Duha  Svetoga,  ali  je 
krštenju  pristupio  bez  grijeha,  ali  ne  bez  Duha  Svetoga. 
Ako  je,  naime,  o  Ivanu  napisano  da  će  'biti  napunjen  Du¬ 
hom  Svetim  od  utrobe  majke  svoje’,  što  valja  reći  o  Kristu 
čovjeku,  čije  ni  tjelesno  začeće  nije  bilo  tjelesno,  nego  du¬ 
hovno?  Sada  se,  dakle«,  to  jest  u  času  krštenja,  »udostojao 
u  praliku  pokazati  svoje  tijelo,  to  jest  Crkvu,  u  kojoj  kršte¬ 
nici  poglavito  primaju  Duha  Svetoga«. 

2.  Augustin  u  II  knjizi  O  Trojstvu2 3  kaže  da  se  Duh  Sveti 
nije  spustio  na  Krista  u  tjelesnom  obličju  poput  goluba  da 
bi  se  vidljivom  pokazala  sama  bit  Duha  Svetoga,  koja  je 
nevidljiva.  Niti  se  spustio  zato  da  ono  vidljivo  stvorenje 
bude  preuzeto  u  jedinstvenost  božanske  osobe.  Ne  kaže  se 
također  da  je  taj  golub  sami  Duh  Sveti,  kao  što  se  kaže  da 
je  zbog  jedinstvenosti  Sin  Božji  čovjek.  Duh  se  Sveti  nije 
pokazao  u  obliku  goluba  na  način  kako  je  Ivan  u  Otkrive¬ 
nju  (5,  6)  vidio  zaklano  janje,  kako  ondje  čitamo:  »To  je, 
naime,  viđenje  bilo  predočeno  u  duhu  preko  duhovnih  sli¬ 
ka  tjelesnih  stvari;  a  o  onom  golubu  nikada  nitko  nije  po¬ 
sumnjao  da  je  bio  viđen  tjelesnim  očima«.  Niti  se  Duh  Sve¬ 
ti  pojavio  u  obliku  goluba  na  onaj  način  kako  se  govori  u 
Prvoj  poslanici  Korinćanima  (10,  4):  »’Ta  stijena  bijaše 
Krist’:  ona  se,  naime,  već  nalazila  u  stvorenju,  a  po  načinu 
djelovanja  nazvana  je  Kristovim  imenom,  koga  je  označa¬ 
vala;  onaj  se  pak  golub  iznenada  pojavio  a  zatim  nestao  da 
označi  baš  to,  poput  plamena  koji  se  u  obliku  grma  poka¬ 
zao  Mojsiju«. 

2  C.  26:  PL  42,  1094. 

3  C.  5.  6:  PL  42,  851.  852. 

Dakle,  Duh  je  Sveti  »sišao  na  Krista«,  ne  zbog  jedinstve¬ 
nosti  s  golubom,  nego  ili  zbog  samoga  goluba,  koji  je  ozna¬ 
čavao  Duha  Svetoga  i  koji  je  sišao  na  Krista,  ili  zbog  du¬ 
hovne  milosti,  koja  se  na  način  nekoga  silaženja  spušta  od 
Boga  na  stvorenja,  prema  riječima  Jakovljeve  poslanice  (1 , 
17):  »Svaki  dobar  dar,  svaki  savršen  poklon  dolazi  odozgo, 
od  Stvoritelja  zvijezda«. 

3.  Krizostom  u  knjizi  Tumačenje  Matejeva  evanđelja*  ka¬ 
že:  »U  početku  spoznaje  duhovnih  stvari  uvijek  se  pojavlju¬ 
ju  osjetilna  gledanja  zbog  onih  koji  nisu  kadri  primiti  ni¬ 
kakvu  spoznaju  netjelesnie  prirode,  da  bi,  ako  se  kasnije 
ne  dogode,  preko  stvari  što  su  se  jednom  dogodile,  primili 
vjeru«.  Stoga  je  Duh  Sveti  u  tjelesnom  obliku  vidljivo  sišao 
na  Krista  u  času  krštenja,  da  bi  se  kasnije  vjerovalo  kako 
na  sve  krštenike  silazi  nevidljivo. 

4.  Duh  se  Sveti  pojavio  u  obliku  goluba  nad  Kristom  u 
času  krštenja  zbog  četiri  razloga.  Prvo,  zbog  raspoloženja 
što  se  zahtijeva  u  kršteniku  kako  činu  krštenja  ne  bi  pri¬ 
stupao  licemjerno,  jer  u  knjizi  Mudrosti  (1,  5)  čitamo: 
»Sveti  Duh  bježi  od  prijevarne  pouke«.  Golub  je,  naime, 
bezazlena  životinja,  u  kojoj  nema  lukavosti  ni  prijevare, 
kako  čitamo  u  Matejevu  evanđelju  (10,  16):  »Budite  beza¬ 
zleni  kao  golubovi«. 

Drugo,  da  označi  sedam  darova  Duha  Svetoga  koje  go¬ 
lub  naznačava  preko  svojih  svojstava.4 5  Golub,  naime,  živi 
pokraj  voda  tekućica,  pa  čim  spazi  jastreba,  zaranja  i  bježi. 
To  se  svojstvo  tiče  dara  mudrosti,  po  kojoj  sveti  borave 
kraj  voda  Svetoga  pisma  kako  bi  izbjegli  sotonskim  nasrta¬ 
jima.  —  Nadalje,  golub  izabire  najbolja  zrna  žita.  To  se 
svojstvo  tiče  dara  znanja,  po  kojem  sveti  izabiru  zdravu 
nauku  kojom  se  hrane.  —  Nadalje,  golub  hrani  tuđe  mla¬ 
de.  To  se  svojstvo  tiče  dara  savjeta,  kojim  se  sveti  ljudi,  ko¬ 
ji  su  nekoć  bili  u  mlađahnoj  dobi,  to  jest  nasljedovatelji 
đavla,  hrane  naukom  i  primjerom.  —  Nadalje,  golub  ne  ra¬ 
skida  kljunom.  To  se  svojstvo  tiče  dara  razbora,  kojim  sve¬ 
ti  ne  razdiru  i  ne  izopačuju  nauku  poput  krivovjeraca.  — 
Nadalje,  golub  u  sebi  nema  otrova.  To  se  svojstvo  tiče  dara 

4  Homil.  12:  PG  57,  205. 

5  S.  Th.,  Cataur.  in  Mt.  3,  16  §  7;  cf.  Rabanum  M  a  u  r  u  m,  ib.:  PL  107, 

pobožnosti,  kojim  se  sveti  lišavaju  nerazumne  srdžbe.  — 
Nadalje,  golub  pravi  gnijezdo  u  pećinskim  dupljama.  To  se 
svojstvo  tiče  dara  jakosti,  po  kojoj  sveti  prave  gnijezdo,  to 
jest  svoje  utočište  i  nadu,  u  ranama  smrti  Kristove,  koji  je 
čvrsta  stijena.  —  Nadalje,  golub  se  mjesto  pjeva  služi  gu- 
kanjem.  To  se  svojstvo  tiče  dara  straha  božjega,  kojim  se 
sveti  raduju  u  jecajima  zbog  svojih  grijeha. 

Treće,  Duh  se  Sveti  pojavio  u  obliku  goluba  zbog  vlasti¬ 
tog  učinka  krštenja,  koji  se  sastoji  u  oproštenju  grijeha  i 
izmirenju  s  Bogom;  golub  je,  naime,  krotka  životinja.  Sto¬ 
ga  Krizostom  u  knjizi  Tumačenje  Matejeva  evanđelja  (nav. 
mj.  bilj.  21)  kaže:  »Ta  se  životinja  pojavila  kod  općeg  poto¬ 
pa  noseći  maslinovu  grančicu  i  navještajući  opći  mir  sve¬ 
mu  svijetu;  sada  se  kod  krštenja  također  javlja  golub  i  nav¬ 
ješćuje  nam  oslobođenje«. 

Četvrto,  Duh  se  Sveti  pojavio  u  obliku  goluba  nad  Go¬ 
spodinom  u  času  krštenja  da  označi  zajednički  učinak  kr¬ 
štenja,  koji  se  sastoji  u  izgradnji  crkvenog  jedinstva.  Stoga 
u  Poslanici  Efežanima  (5,  25  i  si.)  čitamo:  »Krist  je  predao 
sama  sebe  da  sam  sebi  privede  Crkvu  slavnu,  bez  ljage,  bez 
bore,  bez  ičega  tomu  slična,  čisteći  je  u  kupelji  vode  uz 
pratnju  riječi«.  Stoga  se  Duh  Sveti  u  času  krštenja  priklad¬ 
no  pokazao  u  obliku  goluba,  jer  je  on  životinja  koja  voli 
prijateljstvo  i  život  u  jatu.  Zato  Pjesma  nad  pjesmama  (6, 
8)  kaže:  »Jedna  je  samo  golubica  moja«. 

Duh  je  pak  Sveti  nad  apostole  sišao  u  obliku  ognja  zbog 
dva  razloga.  Prvo,  da  pokaže  žar  što  ima  pokretati  njihova 
srca,  jer  će  oni  posvuda  u  boli  i  patnji  propovijedati  Krista. 
Stoga  se  također  pojavio  i  u  obliku  plamenih  jezika.  Zato 
Augustin  u  knjizi  Tumačenje  Ivanova  evanđelja 6  kaže:  »Na 
dva  je  načina  Gospodin  vidljivo  pokazao  Duha  Svetoga,  i 
to  po  golubu  koji  je  sišao  na  Gospodina  u  času  krštenja;  i 
po  ognju  koji  se  spustio  na  učenike  kad  su  bili  na  okupu. 
Ondje  se  bezazlenost,  a  ovdje  žar  očituje.  Da  ne  bi  oni  koji 
su  Duhom  posvećeni,  bili,  dakle,  prevareni,  pokazao  se  u 
obliku  goluba;  a  da  bezazlenost  ne  bi  ostala  besplodna,  po¬ 
kazao  se  u  ognju.  A  niti  odlazi,  jer  su  jezici  bili  razdijeljeni: 
upoznaj  jedinstvo  u  golubu«. 


6  Tr.  6  super  1,  32:  PL  35,  1426. 

Drugo,  budući  da  je  »trebalo  oprostiti  grijehe«,  što  se 
zbiva  na  krštenju,  »bila  je  potrebna  krotkost«,  koja  se  oči¬ 
tuje  u  golubu,  kako  kaže  Krizostom.«7  »No  sada  kada  smo 
dosegli  milost,  preostaje  vrijeme  suda«,  a  to  se  označava 
ognjem. 

Članak  7 
(S.  th.  III,  p.  39) 

Da  11  je  golub,  u  kojemu  se  pokazao  Duh  Sveti,  bio  prava 
životinja? 

Sent.  1  d.  16  a.  3  ad  3;  In  Io.  1  lect.  14 

U  vezi  sa  sedmim  pitanjem  postupamo  ovako.  Čini  se  da 
golub,  u  kojemu  se  pokazao  Duh  Sveti,  nije  bio  prava  živo¬ 
tinja.  Naime: 

1.  Čini  se  da  se  samo  ono  oblikom  pokazuje  što  se  sli¬ 
kom  (secundum  similitudinem)  pokazuje.  No  u  Lukinu 
evanđelju  (3,  22)  čitamo:  »Siđe  na  njega  Duh  Sveti  u  tjele¬ 
snom  obliku,  poput  goluba«.  Dakle,  to  nije  bio  pravi  golub, 
nego  neka  slika  goluba. 

2.  Osim  toga:  kao  što  »priroda  ništa  ne  čini  uzalud«,  tako 
»niti  Bog«,  kako  piše  u  I  knjizi  O  Nebu1.  A  budući  da  je 
»golub  došao  zato  da  nešto  označi  i  navijesti«,  kako  kaže 
Augustin  u  II  knjizi  O  Trojstvu z,  uzalud  je  to  bio  pravi  go¬ 
lub,  budući  da  se  sve  to  moglo  dogoditi  slikom  goluba.  Da¬ 
kle,  onaj  golub  nije  bio  prava  životinja. 

3.  Još  nešto:  vlastitosti  svake  stvari  vode  do  spoznaje  pri¬ 
rode  te  stvari.  Da  je,  dakle,  onaj  golub  bio  prava  životinja, 
onda  bi  golubinje  vlastitosti  označavale  narav  prave  životi¬ 
nje,  a  ne  učinak  Duha  Svetoga.  Dakle,  ne  čini  se  da  je  onaj 
golub  bio  prava  životinja. 

ALI  PROTIV  navedenih  razloga  Augustin  u  knjizi  O  kr¬ 
šćanskoj  borbi 3  (De  agone  christiano)  kaže:  »To  ne  tvrdi¬ 
mo  tako  kao  da  želimo  reći  da  je  samo  Isus  Krist  imao  pra- 

7  Cf.  S.  Th.,  Cat.  aur.  in  Lc.  3,  22  §  7;  Gregor.  M  a  g  n .,  In  Evang.  1.  2 

homil.  30:  PL  76,  1224. 

1  C.  4  n.  8  (Bk  271a  33):  S.  Th.,  lect.  8. 

2  C.  6:  PL  42,  853. 

3  C.  22:  PL  40,  303. 

vo  tijelo,  a  da  je  Duh  Sveti  obmanuo  ljudske  oči,  nego  drži¬ 
mo  da  su  oba  ona  tijela  bila  prava«. 

ODGOVARAM:  Nije  dolikovalo  da  se  Sin  Božji,  kako  je 
gore  rečeno  (p.  5  čl.  1),  koji  je  Istina  Očeva,  posluži  nekom 
varkom.  Stoga  on  nije  uzeo  neko  prividno  tijelo,  nego  pra¬ 
vo.  A  budući  da  se  Duh  Sveti  naziva  »Duh  Istine«,  kako  na¬ 
lazimo  u  Ivanovnu  evanđelju  (16,  13),  i  on  je  također  obli¬ 
kovao  pravog  goluba  u  kojemu  se  pokazao,  premda  ga  nije 
uzeo  u  jedinstvenosti  osobe.  Stoga  Augustin  poslije  gore 
navedenih  riječi  dodaje:  »Kao  što  nije  bilo  potrebno  da  Sin 
Božji  prevari  ljude,  tako  nije  bilo  potrebno  niti  da  ih  pre¬ 
vari  Duh  Sveti.  A  svemogućem  Bogu,  koji  je  sav  stvoreni 
svijet  iz  ništavila  proizveo,  nije  bilo  teško  oblikovati  pravo 
tijelo  goluba  bez  sudjelovanja  drugih  goluba,  kao  što  mu 
nije  bilo  teško  u  utrobi  Marijinoj  bez  muškarčeva  sjemena 
oblikovati  pravo  tijelo,  budući  da  tjelesno  stvorenje  služi 
gospodstvu  i  volji  Gospodinovoj,  kako  u  ženinoj  utrobi  za 
oblikovanje  čovjeka,  tako  i  u  svijetu  za  oblikovanje  goluba. 

Odgovaram  na  razloge:  1.  Kaže  se  da  je  Duh 
Sveti  sišao  u  obliku  ili  slici  goluba,  ne  da  bi  uklonio  istinu 
o  golubu,  nego  da  bi  pokazao  kako  se  nije  pojavio  u  slici 
svoje  biti. 

2.  Nije  bilo  suvišno  oblikovati  pravoga  goluba  kako  bi  se 
u  njemu  pokazao  Duh  Sveti,  jer  se  po  istini  o  golubu  ozna¬ 
čava  istina  o  Duhu  Svetomu  i  njegov  učinak. 

3.  Golubinje  vlastitosti  na  isti  način  označavaju  prirodu 
goluba,  ali  i  učinke  Duha  Svetoga.  Upravo  zbog  toga  što 
golub  ima  takve  vlastitosti,  kadar  je  označavati  Duha  Sve¬ 
toga  (čl.  7  odg.  na  4.  razlog). 


433 


3.  DISKUSIJA  PROTIV  HERETIKA 

PITANJE  10 
(S.  th.  II-II) 

O  NEVJERI  OPĆENITO 

U  vezi  s  prethodnim  temama  o  krepostima,  sada  ćemo 
raspravljati  o  njima  suprotnim  porocima  (usp.  p.  1  uvod). 
Prvo,  govorit  ćemo  o  nevjeri  što  se  suprotstavlja  vjeri;  dru¬ 
go,  o  psovci  što  se  suprotstavlja  ispovijedanju  vjere  (p.  13); 
treće,  o  neznanju  i  slaboumnosti  što  se  protive  znanju  i 
umu  (p.  15).  U  vezi  s  prvom  temom  raspravljat  ćemo  o  nev¬ 
jeri  općenito;  drugo,  o  krivovjerju  (p.  11);  treće,  o  otpadu 
od  vjere  (p.  12). 

U  vezi  s  prvom  temom  odgovorit  ćemo  na  dvanaest 
pitanja: 

1.  Da  li  je  nevjera  grijeh? 

2.  Koji  je  njezin  subjekt? 

3.  Da  li  je  nevjera  najveći  grijeh? 

4.  Da  li  je  svaki  čin  nevjernika  grijeh? 

5.  O  vrstama  nevjere. 

6.  O  usporedbi  tih  vrsta  međusobno. 

7.  Da  li  s  nevjernicima  valja  raspravljati  o  vjeri? 

8.  Da  li  nevjernike  valja  prisiljavati  na  vjeru? 

9.  Da  li  se  smije  gajiti  zajedništvo  s  nevjernicima? 

10.  Da  li  nevjernici  mogu  upravljati  kršćanima  vjernici¬ 
ma? 

11.  Da  li  treba  pokazivati  snošljivost  prema  obredima 
nevjernika? 

12.  Da  li  djecu  nevjernika  valja  krstiti  protiv  volje  njiho¬ 
vih  roditelja? 

Članak  1 

Da  11  je  nevjera  grijeh? 

Sent.  2  d.  39  q.  1  a.  2  ad  4 

U  vezi  s  prvim  pitanjem  postupamo  ovako.  Čini  se  da 
nevjera  nije  grijeh.  Naime: 

1.  Svaki  je  grijeh  usmjeren  protiv  prirode,  po  riječima 
Ivana  Damascenskog  iz  II  knjige  O  pravoj  vjeri.'  No  čini  se 
da  nevjera  nije  usmjerena  protiv  prirode.  Augustin,  naime, 
u  knjizi  O  preodređenju  svetih1  (De  praedestinatione  san- 
ctorum)  kaže  da  »čovjekovoj  prirodi  pripada  mogućnost 
imati  vjeru,  kao  i  mogućnost  imati  ljubav;  a  imati  vjeru, 
kao  i  imati  ljubav,  pripada  vjerničkoj  milosti«.  Dakle,  ne¬ 
mati  vjeru,  to  jest  biti  nevjernik,  nije  grijeh. 

2.  Osim  toga:  nitko  ne  griješi  ako  nešto  ne  može  izbjeći, 
budući  da  svaki  grijeh  proizlazi  iz  volje.  No  nije  u  čovjeko¬ 
voj  moći  izbjeći  nevjeru;  nju,  naime,  čovjek  može  izbjeći 
samo  ako  ima  vjeru.  Apostol  u  Poslanici  Rimljanima  (10, 
14)  kaže:  »Kako  li  će  vjerovati  u  onoga  za  koga  nisu  čuli? 
Kako  li  će  čuti  bez  propovjednika?«.  Dakle,  čini  se  da  nev¬ 
jera  nije  grijeh. 

3.  Postoji  sedam  glavnih  grijehova,  kako  smo  već  rekli 
(I-II  p.  84  čl.  4)  na  koje  se  mogu  svesti  svi  grijesi.  A  nijedan 
od  njih  čini  se  ne  sadrži  nevjeru.  Dakle,  nevjera  nije  grijeh. 

ALI  PROTIV  navedenih  razloga  stoji  činjenica  da  se  po¬ 
rok  suprotstavlja  kreposti.  A  vjera  je  krepost  kojoj  se  sup¬ 
rotstavlja  nevjera.  Dakle,  nevjera  je  grijeh. 

ODGOVARAM:  Nevjeru  možemo  promatrati  na  dva  nači¬ 
na.  Prvo,  kao  nijekanje:  primjerice,  kad  se  za  nekoga  kaže 
da  je  nevjernik  samo  zato  što  nema  vjere.  Drugo,  nevjera 
se  može  shvatiti  i  kao  suprotnost  vjeri:  primjerice,  kad  se 
netko  protivi  slušanju  vjere,  ili  je  prezire,  prema  Izaijinim 
riječima  (53,  1):  »Tko  da  povjeruje  u  ono  što  nam  je  objav¬ 
ljeno?«.  I  u  tome  se  upravo  nalazi  puni  pojam  nevjere.  I  u 
tom  je  smislu  nevjera  grijeh. 

Ako  pak  nevjeru  promatramo  kao  čisto  nijekanje,  kao 

1  De  fide  orth.  c.  4  30:  PG  94,  876.  976;  1.  4  c.  20:  PG  94,  1196. 

2  C,  5:  PL  44,  968. 


3.  Diskusija  protiv  heretika 


435 


što  je  slučaj  kod  onih  koji  o  vjeri  ništa  nisu  čuli,  onda  vjera 
nema  obilježje  grijeha,  već  prije  neke  kazne,  budući  da  je 
takvo  neznanje  božanskih  stvari  proizašlo  kao  posljedica 
praroditeljskog  grijeha.  Oni  pak  koji  su  na  taj  način  nev¬ 
jernici,  bit  će  osuđeni  zbog  drugih  grijeha  što  se  bez  vjere 
ne  mogu  oprostiti,  a  neće  biti  osuđeni  zbog  grijeha  nevje¬ 
re.  Stoga  Gospodin  u  Ivanovu  evanđelju  (15,  22)  govori: 
»Da  nisam  došao  i  da  im  nisam  govorio,  ne  bi  imali  grije¬ 
ha«.  A  Augustin,  tumačeći  te  riječi,  kaže3  da  se  tu  govori  »o 
grijehu  što  nisu  povjerovali  u  Krista«. 

Odgovaram  na  razloge:  1.  Imati  vjeru  nije  svoj¬ 
stvo  ljudske  prirode.  No  u  ljudskoj  se  prirodi  nalazi  svoj¬ 
stvo  da  se  čovjekova  pamet  ne  usprotivi  unutarnjem  poti¬ 
caju  i  izvanjskom  propovijedanju  istine.  Stoga  je  u  tom 
smislu  nevjera  protiv  prirode. 

2.  Taj  razlog  proizlazi  iz  nevjere  Što  nastaje  jednostav¬ 
nim  nijekanjem. 

3.  Ukoliko  je  nevjera  grijeh,  ona  proizlazi  iz  oholosti,  ko¬ 
ja  čini  da  čovjek  ne  želi  podložiti  svoj  um  pravilima  vjere  i 
zdravom  razboru  crkvenih  Otaca.  Stoga  Grgur  u  XXXI 
Moralnih*  kaže  da  »iz  isprazne  slave  nastaju  drskosti  no¬ 
vih  nauka«. 

Stoga  možemo  zaključiti:  kao  što  se  bogoslovske  krepo¬ 
sti  ne  svode  na  stožerne,  nego  dolaze  prije  njih,  tako  se  ni 
poroci,  suprotni  bogoslovskim  krepostima,  ne  svode  na 
glavne  grijehe. 


Članak  2 

Da  li  se  nevjera  nalazi  u  umu  kao  u  subjektu? 

Sent.  2  d.  39  q.  1  a.  2  ad  4;  3  d.  23  q.  2  a.  3  q.al  ad  4 

U  vezi  s  drugim  pitanjem  postupamo  ovako.  Čini  se  da 
se  nevjera  ne  nalazi  u  umu  kao  u  subjektu.  Naime: 

1.  Svaki  se  grijeh  nalazi  u  volji,  kaže  Augustin  u  knjizi  O 
dvjema  dušama.'  No  nevjera  je  neki  grijeh,  kako  smo  prije 
kazali  (čl.  1).  Dakle,  nevjera  se  nalazi  u  volji,  a  ne  u  umu. 

3  In  Io.  tr.  89  super  15,  22:  PL  35,  1857. 

4  C.  45:  PL  76,  621. 

1  C.  10.  11:  PL  76,  621. 

2.  Osim  toga:  nevjera  ima  obilježje  grijeha  time  što  čov¬ 
jek  prezire  propovijedanje  vjere.  A  prezir  pripada  volji.  Da¬ 
kle,  nevjera  se  nalazi  u  volji. 

3.  K  tome:  riječi  Druge  poslanice  Korinćanima  (11,  14): 
»Sam  se  sotona  pretvara  u  anđela  svjetla«,  Primjedba2 
ovako  tumači:  »Ako  se  zli  anđeo  pretvara  da  je  dobar,  pa 
čovjek  povjeruje  da  je  uistinu  riječ  o  dobrom  anđelu,  to  ni¬ 
je  opasna  ili  nezdrava  zabluda,  ako  taj  anđeo  čini  ili  govori 
o  onim  stvarima  što  dolikuju  dobrim  anđelima«.  Razlog  je 
tomu,  čini  se,  u  ispravnosti  čovjekove  volje,  jer  on  uz  njega 
pristaje  jer  ima  namjeru  pristati  uz  dobroga  anđela.  Dakle, 
cijeli  se  grijeh  nevjere,  čini  se,  nalazi  u  izopačenoj  volji.  Ne 
nalazi  se,  dakle,  u  umu  kao  u  subjektu. 

ALI  PROTIV  navedenih  razloga  stoji  istina  da  se  suprot¬ 
ne  stvari  nalaze  u  istom  subjektu.  A  vjera,  kojoj  se  suprot¬ 
stavlja  nevjera,  nalazi  se  u  umu  kao  u  subjektu.  Dakle,  i 
nevjera  se  nalazi  u  umu. 

ODGOVARAM:  Grijeh  se  nalazi  u  onoj  moći,  koja  je  po¬ 
čelo  grešnog  čina,  kako  smo  već  prije  rekli  (I-II  p.  74  čl.  1- 
-2).  Grešni  pak  čin  može  imati  dva  počela.  Jedno  je  prvo  i 
sveopće  počelo  što  naređuje  svim  grešnim  činima.  To  se 
počelo  zove  volja,  budući  da  svaki  grijeh  proizlazi  iz  volje. 
Drugo  je  pak  počelo  grešnog  čina  vlastito  i  bliže,  i  to  poče¬ 
lo  odabire  grešni  čin:  primjerice,  sklonost  na  požudu  poče¬ 
lo  je  proždrljivosti  i  raskalašenosti,  pa  se  u  tom  smislu  ka¬ 
že  da  se  proždrljivost  i  raskalašenost  nalaze  u  požudnom 
čovjekovom  dijelu.  Razilaziti  se  u  mišljenju,  što  je  u  vlasti¬ 
tom  smislu  čin  nevjere,  umni  je  čin,  ali  ga  je  pokrenula  vo¬ 
lja,  kao  što  je  to  slučaj  i  kod  čovjekova  čina  odobravanja 
mišljenja.  Stoga  se  nevjera,  uostalom  kao  i  vjera,  nalazi  u 
umu  kao  u  bližem  subjektu,  a  u  volji  kao  u  prvom  pokreta¬ 
ču.  U  tom  se  smislu  može  reći  da  se  svaki  grijeh  nalazi  u 
volji. 

Odgovaram  na  razloge.  —  Iz  dosad  rečenoga 
dali  smo  odgovor  na  PRVI  RAZLOG. 

2.  Prezir  od  strane  volje  uzrok  je  neslaganja  uma  u  koje¬ 
mu  se  dovršuje  pojam  nevjere.  Stoga  se  uzrok  nevjere  na¬ 
lazi  u  volji,  ali  se  sama  nevjera  nalazi  u  umu. 

3.  Onaj  tko  zlog  anđela  smatra  dobrim,  ne  odstupa  od 
2  Ordin.;  Augustinus,  Enchir,  c.  60:  PL  40,  260. 

predmeta  vjere,  »jer  tjelesno  osjetilo  zavarava,  a  pamet  se 
ne  odvraća  od  prave  i  istinite  nauke«,  kako  na  onom  mje¬ 
stu  kaže  Primjedba.  Ali  ako  netko  pristane  uz  ono  što  sav¬ 
jetuje  sotona  »kad  ga  počne  nagovarati  na  svoje«,  to  jest 
na  zle  i  pogrešne  stvari,  taj  nije  bez  grijeha,  kako  se  na 
onom  mjestu  kaže. 


Članak  3 

Da  11  je  nevjera  najveći  grijeh? 

Dolje  q.  20  a.  3;  q.  34  a.  2  ad  2;  q.  39  a.  2  ad  3;  3  q  80  a.  4; 

Sent.  4  d.  13  q.  2  a.  2;  In  I  Tim.  5  lect.  1 ; 

De  malo  q.  2  a.  10  q.  3  a.  8  ad  1 

U  vezi  s  trećim  pitanjem  postupamo  ovako.  Čini  se  da 
nevjera  nije  najveći  grijeh.  Naime: 

1.  Augustin  kaže1,  a  isto  se  također  nalazi  u  VIa  p.  I2:  »Ne 
usuđujem  se  na  brzinu  iznijeti  mišljenje  da  li  jednoga  ka¬ 
tolika,  vrlo  lošeg  ćudorednog  života,  valja  pretpostaviti  ne¬ 
kom  krivovjercu,  koji  u  svom  životu,  osim  činjenice  što  je 
krivovjerac,  nije  pronašao  ljude  da  ga  prekore  i  privedu 
istini«.  A  krivovjerac  je  nevjernik.  Dakle,  ne  može  se  jedno¬ 
stavno  tvrditi  da  je  nevjera  najveći  grijeh. 

2.  Osim  toga:  ono  što  umanjuje  ili  opravdava  grijeh,  ne 
čini  se  da  je  najveći  grijeh.  A  nevjera  ispričava  ili  umanjuje 
grijeh.  Apostol,  naime,  u  Prvoj  poslanici  Timoteju  (1,  13) 
kaže:  »prije  sam  bio  hulitelj  (Boga),  progonitelj  i  nasilnik, 
ali  sam  postigao  milosrđe,  jer  sam  djelovao  iz  neznanja, 
kad  još  nisam  imao  vjere«.  Dakle,  nevjera  nije  najveći 
grijeh. 

3.  Još  nešto:  veći  grijeh  zaslužuje  veću  kaznu,  po  riječi¬ 
ma  Ponovljenog  zakona  (25,  2):  »Neka  mu  se  odbroji  onoli¬ 
ko  udaraca  koliko  odgovara  njegovoj  krivnji«.  A  veću  ka¬ 
znu  zaslužuju  vjernici  što  griješe  nego  nevjernici,  po  riječi¬ 
ma  Poslanice  Hebrejima  (10,  29):  »Koliko  će  goru,  vi  držite, 
zaslužiti  kaznu  onaj  koji  pogazi  Sina  Božjega  i  bude  sma¬ 
trao  nečistom  ’krv  Saveza’  kojom  je  posvećen?«  Dakle, 
nevjera  nije  najveći  grijeh. 

1  De  bapt.  contra  donatist.  I.  4  c.  20:  PL  43,  171. 

2  Gratianus,  Decretum,  p.  2  causa  6  q.  1  cn.  21. 

ALI  PROTIV  navedenih  razloga  Augustin,  izlažući  riječi 
Ivanova  evanđelja  (15,  22):  »Da  nisam  došao  i  da  im  nisam 
govorio,  ne  bi  imali  grijeha«,  kaže:  »Želi  (Krist)  da  se  na 
ovom  mjestu  općenito  podrazumijeva  jedan  veliki  grijeh. 
To  je  grijeh«,  to  jest  nevjera,  »na  koji  se  naslanjaju  ostali 
grijesi«.  Nevjera  je,  dakle,  najveći  grijeh. 

ODGOVARAM:  Valja  reći  da  je  u  biti  (formaliter)  svaki 
grijeh  odvraćanje  čovjeka  od  Boga,  kako  smo  i  prije  rekli.3 
Stoga  je  neki  grijeh  toliko  teži,  koliko  se  po  njemu  čovjek 
više  udaljuje  od  Boga.  Grijehom  nevjere  čovjek  se  pak  naj¬ 
više  udaljuje  od  Boga,  budući  da  nema  pravu  spoznaju  Bo¬ 
ga,  a  po  krivoj  mu  se  spoznaji  ne  približava,  nego  se  još  vi¬ 
še  od  njega  udaljuje.  Niti  se  može  dogoditi  da  onaj,  koji  o 
Bogu  ima  pogrešno  mišljenje,  Boga  upozna,  jer  ono  što  on 
o  njemu  misli  nije  Bog.  Stoga  je  očigledno  da  je  grijeh  nev¬ 
jere  najveći  grijeh  što  nastaje  izopačenošću  ćudorednog  ži¬ 
vota.  Drukčije  je  pak  s  grijesima  što  se  suprotstavljaju  dru¬ 
gim  bogoslovnim  krepostima,  o  čemu  će  kasnije  biti  riječi 
(p.  34  čl.  2  odg.  na  2.  razlog;  p.  39  čl.  2  odg.  na  3.  razlog). 

Odgovaram  na  razloge:  1.  Nema  nikakve  za¬ 
preke  da  grijeh,  koji  je  općenito  teži,  postane  lakši  zbog  ne¬ 
kih  okolnosti.  Stoga  Augustin  nije  htio  brzopleto  iznijeti 
svoje  mišljenje  o  zlom  katoliku  i  krivovjercu  koji  inače  ne 
griješi,  budući  da  grijeh  nekog  krivovjerca,  premda  je  op¬ 
ćenito  teži,  ipak  može  zbog  neke  okolnosti  postati  lakši;  i 
obratno,  grijeh  nekog  katolika  zbog  neke  okolnosti  može 
postati  teži. 

2.  Grijehu  se  nevjere  pridodaje  i  neznanje,  a  s  njim  je  po¬ 
vezana  i  odbojnost  prema  stvarima  što  se  odnose  na  vjeru, 
pa  je  s  te  strane  nevjera  najteži  grijeh.  Sto  se  neznanja  ti¬ 
če,  nevjera  ima  neko  opravdanje,  a  posebice  kad  netko  ne 
griješi  iz  zloće,  kako  je  to  bilo  u  slučaju  apostola  Pavla. 

3.  Nevjernik  će  za  grijeh  nevjere  biti  teže  kažnjen  nego 
neki  drugi  grešnik  za  neki  drugi  grijeh,  ukoliko  se  grijeh 
promatra  općenito.  Za  neki  pak  drugi  grijeh,  primjerice  za 
preljub,  ukoliko  ga  uz  inače  iste  uvjete  (ceteris  paribus)  na¬ 
prave  vjernik  i  nevjernik,  teže  griješi  vjernik  nego  nevjer¬ 
nik:  prvo,  zbog  toga  što  je  vjerom  spoznao  istinu;  drugo, 

3  1-2  q.  71  a.  6;  q.  73  a.  3  ad  2. 

zbog  vjerskih  otajstava  kojima  je  zadojen,  a  koje  po  grije¬ 
hu  prezire. 

Članak  4 

Da  11  je  svaki  čin  nevjernika  grijeh? 

Dolje  q.  23  a.  7  ad  1 ;  Sent.  2  d.  41  p.  1  a.  2;  4  d.  39  a.  2  ad  5; 

In  Tit.  1  lect  4;  De  malo  q.  2  a.  5  ad  7;  In  Rom.  14  lect.  3 

U  vezi  s  četvrtim  pitanjem  postupamo  ovako.  Čini  se  da 
je  svaki  čin  nevjernika  grijeh.  Naime: 

1.  Riječi  Poslanice  Rimljanima  (14,  23):  »Sve  što  se  ne  či¬ 
ni  po  čvrstoj  vjeri,  grijeh  je«.  Primjedba1  ovako  tumači: 
»Svaki  je  život  nevjernika  grijeh«.  A  u  život  nevjernika  ula¬ 
zi  sve  što  oni  čine.  Dakle,  svaki  je  čin  nevjernika  grijeh. 

2.  Osim  toga:  vjera  upravlja  nakanom.  A  nijedan  čin  ne 
može  biti  dobar  ako  nije  proizašao  iz  prave  nakane.  Dakle, 
kod  nevjernika  nijedan  čin  ne  može  biti  dobar. 

3.  K  tome:  ako  se  raspadne  prvotni  uzrok,  raspadaju  se  i 
sve  stvari  što  kasnije  iz  njega  slijede.  A  čin  vjere  prethodi 
činima  svih  drugih  kreposti.  Budući,  dakle,  da  kod  nevjer¬ 
nika  nema  stvarne  vjere,  oni  nisu  kadri  učiniti  nikakvo  do¬ 
bro  djelo,  nego  svakim  svojim  djelom  griješe. 

ALI  PROTIV  navedenih  razloga  u  Djelima  apostolskim 
(10, 4.  31)  stoji  da  je  Komeliju,  dok  je  još  bio  nevjernik,  bi¬ 
lo  rečeno  da  su  Bogu  omiljele  njegove  milostinje.  Dakle, 
nije  grijeh  svako  djelo  nevjernika,  nego  su  neka  njegova 
djela  dobra. 

ODGOVARAM:  Smrtni  grijeh  uništava  milost  koja  čovje¬ 
ka  čini  Bogu  ugodnim  (gratia  gratum  faciens),  ali  ne  uni¬ 
štava  sasvim  prirodno  dobro,  kako  smo  prije  dokazali  (I-II 
p.  85  čl.  2.  4).  Stoga,  budući  da  je  nevjera  smrtni  grijeh, 
nevjernici  nemaju  milosti,  no  ipak  u  njima  ostaje  neko  pri¬ 
rodno  dobro.  Dakle,  očigledno  je  da  nevjernici  nisu  kadri 
činiti  dobra  djela  što  proizlaze  iz  milosti,  to  jest  djela  koja 
donose  zasluge  (opera  meritoria);  no  ona  djela,  za  koja  je 
dovoljno  prirodno  dobro,  na  neki  su  način  kadri  činiti. 
Stoga  ne  bi  trebalo  reći  da  oni  svakim  svojim  djelom  grije¬ 
še,  ali  kada  god  neko  djelo  čine  zbog  nevjere,  tada  griješe. 

I  Ordin.;  Prosperus  Aquittanus,  Sent.  sent.  106:  PL  51,  441. 

Kao  što  je,  naime,  vjernik  kadar  učiniti  neki  grijeh  u  zbilji, 
a  da  ga  ne  povezuje  sa  svrhom  vjere,  bilo  da  griješi  lako 
bilo  da  griješi  teško,  tako  je  i  nevjernik  kadar  učiniti  neki 
dobar  čin  time  što  ga  ne  povezuje  sa  svrhom  nevjere. 

Odgovaram  na  razloge:  1.  Onaj  stavak  valja 
shvatiti  ili  u  smislu  da  život  nevjernika  ne  može  biti  bez 
grijeha,  budući  da  se  grijesi  bez  vjere  ne  mogu  ukloniti;  ili 
u  smislu  da  je  grijeh  sve  štogod  nevjernici  čine  iz  nevjere. 
Stoga  se  na  onom  mjestu  dodaje2:  »Jer  svatko  tko  nevjer¬ 
nički  živi  ili  djeluje,  žestoko  griješi«. 

2.  Vjera  upravlja  nakanom  prema  posljednjoj  nadnarav¬ 
noj  svrsi.  No  i  svjetlo  prirodnog  razuma  može  upraviti  na¬ 
kanu  prema  svakom  prirođenom  dobru. 

3.  Nevjerom  se  kod  nevjernika  ne  izopačuje  sasvim  po¬ 
jam  prirodnoga,  tako  da  u  njima  ostaje  neka  spoznaja  isti¬ 
ne,  po  kojoj  mogu  učiniti  neko  općenito  dobro  djelo. 

O  Korneliju,  međutim,  valja  reći  (usp.  ALI  PROTIV)  da 
on  nije  bio  nevjernik,  jer  inače  njegova  djela  ne  bi  bila  mi¬ 
la  Bogu  kojemu  se  nitko  bez  vjere  ne  može  svidjeti.  On  je, 
naime,  imao  vjeru  u  klici  koja  se  još  nije  bila  očitovala 
evanđeoskom  istinom.  Da  bi  ga,  stoga,  (Bog)  u  vjeri  po¬ 
učio,  šalje  k  njemu  apostola  Petra. 

Članak  5 

Da  11  ima  više  vrsta  nevjere? 

Dolje  q.  11  a.  1 

U  vezi  s  petim  pitanjem  postupamo  ovako.  Čini  se  da  ne¬ 
ma  više  vrsta  nevjere.  Naime: 

1.  Budući  da  se  vjera  i  nevjera  suprotstavljaju,  nužno  je 
da  se  nalaze  u  jednom  subjektu.  No  pravi  je  predmet  (obi- 
ectum  formale)  vjere  prva  istina,  po  kojoj  vjera  dobija  je¬ 
dinstvenost,  premda  su  u  materijalnom  smislu  njezin 
predmet  mnoge  stvari.  Dakle,  i  predmet  je  nevjere  prva 
istina;  one,  naime,  stvari  u  koje  nevjernik  ne  vjeruje,  u  ma¬ 
terijalnom  smislu  imaju  svoje  postojanje  u  nevjeri.  No  raz¬ 
lika  se  bića  po  vrsti  ne  određuje  pod  vidom  materijalnih 

2  Glossa,  Lombardi  super  Rom.  14,  23:  PL  191,  1520. 

počela,  nego  pod  vidom  oblikovnih  počela  (principia  for- 
malia).  Dakle,  ne  postoji  više  vrsta  nevjere,  to  jest  prema 
različitosti  predmeta  u  kojima  nevjernici  griješe. 

2.  Osim  toga:  netko  može  na  bezbroj  načina  odstupiti  od 
vjerske  istine.  Ako  bi  se,  stoga,  različite  vrste  nevjere  odre¬ 
đivale  po  različitosti  zabluda,  slijedilo  bi  da  postoji  mnogo 
vrsta  nevjere.  Stoga  se  na  te  vrste  ne  treba  obazirati. 

3.  Još  nešto:  jedna  se  te  ista  stvar  ne  može  naći  u  različi¬ 
tim  vrstama.  No  događa  se  da  netko  postane  nevjernik 
zbog  toga  što  griješi  u  mnogim  stvarima.  Dakle,  različitost 
zabluda  nije  uzrok  različitih  vrsta  nevjere.  Dosljedno  tomu 
nema  niti  mnogo  vrsta  nevjere. 

ALI  PROTIV  navedenih  razloga  je  to  što  se  svakoj  krepo¬ 
sti  protivi  više  vrsta  poroka:  »Dobro  se«,  naime,  »zbiva  na 
jedan  način,  a  zlo  na  mnogo  načina«,  kako  kaže  Dionizije  u 

4.  poglavlju  O  božanskim  imenima1,  i  Filozof  u  II  knjizi 
Etike*.  No  vjera  je  krepost.  Dakle,  njoj  se  suprotstavlja  vi¬ 
še  vrsta  nevjere. 

ODGOVARAM:  Bit  je  kreposti  u  tome  što  se  odvija  po 
nekom  pravilu  spoznaje  ili  ljudskog  djelovanja,  kako  je 
prije  rečeno  (I-II  p.  64).  Međutim,  neka  se  stvar  obzirom 
na  jednu  materiju  po  pravilu  može  odvijati  samo  na  jedan 
način,  a  od  pravila  može  odstupiti  na  mnogo  načina.  Stoga 
se  jednoj  kreposti  suprotstavljaju  mnogi  poroci.  Različi¬ 
tost  se  pak  poroka  što  se  suprotstavljaju  nekoj  kreposti, 
može  promatrati  na  dva  načina.  Prvo,  po  različitom  odno¬ 
su  prema  kreposti.  I  u  tom  se  smislu  određuju  vrste  poro¬ 
ka  što  se  suprotstavljaju  nekoj  kreposti:  primjerice,  ćudo¬ 
rednoj  se  kreposti  suprotstavlja  jedan  porok  po  pretjera- 
nosti  (per  excessum)  u  odnosu  na  tu  krepost,  a  drugi  po 
nedostatnosti  (per  defectum)  u  odnosu  na  tu  krepost.  — 
Drugo,  različitost  se  suprotnih  poroka  nekoj  kreposti  mo¬ 
že  promatrati  po  izopačenosti  različitih  stvari  što  se  za  kre¬ 
post  traže.  I  u- tom  se  smislu  nekoj  kreposti,  primjerice 
umjerenosti  ili  jakosti,  suprotstavljaju  mnogi  poroci,  i  to 
zbog  toga  što  se  različite  okolnosti  kreposti  mogu  izopačiti 
na  mnogo  načina  da  bi  čovjek  odstupio  od  pravila  neke 

1  §  31:  PG  3,  732:  S.  Th„  lect.  22. 

2  C.  6  n.  14  (Bk  1106b  35):  S.  Th„  lect.  7. 

kreposti.  Stoga  su  i  pitagorejci  tvrdili  da  je  zlo  beskonač¬ 
no. 

Ako  nevjeru  promatramo  po  usporedbi  s  vjerom,  tada, 
dakle,  treba  reći  da  postoje  različite  i  brojem  određene  vr¬ 
ste  nevjere.  A  budući  da  se  grijeh  nevjere  sastoji  u  suprot¬ 
stavljanju  vjeri,  to  se  suprotstavljanje  dogada  na  dva  nači¬ 
na.  Prvo,  tako  što  se  suprotstavlja  vjeri  koju  čovjek  još  nije 
primio:  takva  je  nevjera  pogana  ili  neznabožaca.  Drugo,  ta¬ 
ko  što  se  suprotstavlja  već  primljenoj  kršćanskoj  vjeri,  ili 
u  praliku,  kao  što  je  slučaj  s  nevjerom  Židova,  ili  u  samom 
očitovanju  istine,  kao  što  je  slučaj  s  nevjerom  krivovjera¬ 
ca.  Stoga  se  općenito  mogu  odrediti  tri  već  spomenute  vr¬ 
ste  nevjere.  —  A  ako  vrste  nevjere  promatramo  po  zabludi 
u  odnosu  na  mnoge  stvari  što  pripadaju  vjeri,  tada  ne  po¬ 
stoje  određene  vrste  nevjere:  zablude  se,  naime,  mogu  po¬ 
većavati  u  beskonačnost,  kako  kaže  Augustin  u  knjizi  O  kri¬ 
vovjerjima3  (De  haeresibus). 

Odgovaram  na  razloge:  1.  Pravi  pojam  nekog 
grijeha  možemo  promatrati  na  dva  načina.  Prvo,  obzirom 
na  nakanu  grešnika;  tako  je  ono  dobro,  kojemu  se  grešnik 
obraća,  pravi  predmet  grijeha;  to  je  ujedno  uzrok  što  ima 
više  vrsta  grijeha.  Drugo,  obzirom  na  pojam  zla;  tako  je 
ono  dobro,  od  kojega  čovjek  odstupa,  pravi  predmet  grije¬ 
ha;  s  te  pak  strane  grijeh  ne  pripada  nijednoj  određenoj 
vrsti,  dapače  on  je  lišenost  te  vrste.  Stoga  valja  reći  da  je 
predmet  nevjere  prva  istina,  ukoliko  čovjek  od  nje  odstu¬ 
pa,  a  pravi  je  predmet  nevjere,  ukoliko  mu  se  čovjek  obra¬ 
ća,  pogrešno  mišljenje  što  ga  slijedi;  i  s  te  strane  ima  više 
vrsta  nevjere.  Stoga,  kao  što  postoji  jedna  ljubav  koja  pri¬ 
anja  uz  najviše  dobro  i  kojoj  se  suprotstavljaju  različiti  po¬ 
roci  što  se  priklanjaju  različitim  vremenitim  dobrima  i  od¬ 
stupaju  od  najvišeg  dobra,  i  to  po  različitim  neurednim  od¬ 
nosima  prema  Bogu;  isto  tako  postoji  vjera  kao  krepost 
što  prianja  uz  prvu  istinu;  a  vrste  su  nevjere  mnoge  stoga 
što  nevjernici  slijede  mnoga  pogrešna  mišljenja. 

2.  Onaj  prigovor  proizlazi  iz  različitosti  vrsta  nevjere 
pod  vidom  različitosti  predmeta  obzirom  na  koje  se  nev¬ 
jernik  nalazi  u  zabludi. 

3.  Kao  što  postoji  jedna  vjera  stoga  što  čovjek  vjeruje  u 
3  §  88:  PL  42,  50. 

mnoge  stvari  u  poretku  prema  jednomu,  tako  i  nevjera, 
premda  je  čovjek  u  zabludi  u  odnosu  na  mnoge  stvari,  mo¬ 
že  biti  jedna,  ukoliko  se  stvari  nalaze  u  poretku  prema  jed¬ 
nomu.  —  Ipak  nema  nikakve  zapreke  da  čovjek  bude  u  za¬ 
bludi  obzirom  na  različite  vrste  nevjere,  kao  što  nema  niti 
zapreke  da  jedan  čovjek  bude  rob  različitih  poroka  i  podlo¬ 
žan  različitim  tjelesnim  bolestima. 

Članak  6 

Da  li  je  nevjera  neznabožaca  ili  pogana  teža  od  nevjere 
ostalih  ljudi? 

Dolje  q.  94  a.  3 

U  vezi  sa  šestim  pitanjem  postupamo  ovako.  Čini  se  da 
je  nevjera  neznabožaca  ili  pogana  teža  od  nevjere  ostalih 
ljudi.  Naime: 

1.  Kao  što  je  tjelesna  bolest  teža  kad  prijeti  zdravlju  zna¬ 
čajnijega  uda,  tako  je  i  grijeh,  čini  se,  teži  kad  se  suprot¬ 
stavlja  onome  što  je  značajnije  u  nekoj  kreposti.  A  značaj¬ 
nije  u  kreposti  vjere  je  vjera  u  božansko  jedinstvo,  koje  ne- 
znabošci  ne  priznaju,  jer  vjeruju  u  mnogo  bogova.  Dakle, 
njihova  je  nevjera  najteža. 

2.  Osim  toga:  kod  nekih  je  krivovjeraca  krivovjerje  tim 
odurnije  što  u  mnogim  i  značajnijim  stvarima  više  protu¬ 
slove  vjerskoj  istini;  primjerice,  Arijevo  je  krivovjerje  bilo 
odurnije  od  Nestorijeva,  jer  je  on  odijelio  Kristovo  božan¬ 
stvo,  dok  je  Nestorije  odijelio  Kristovo  čovještvo  od  osobe 
Božjega  Sina.  A  neznabošci  u  mnogo  stvari  i  obzirom  na 
značajnije  istine  odstupaju  od  vjere  nego  što  to  čine  Zidovi 
i  krivovjerci,  budući  da  gotovo  ništa  od  vjere  ne  primaju. 
Dakle,  njihova  je  nevjera  najteža. 

3.  K  tome:  svako  je  dobro  umanjivanje  zla.  A  u  Židovima 
postoji  neko  dobro,  jer  vjeruju  da  je  stari  Zavjet  od  Boga. 
Neko  dobro  postoji  i  u  krivovjercima,  jer  poštuju  novi  Zav¬ 
jet.  Dakle,  oni  griješe  manje  od  neznabožaca  koji  preziru  i 
jedan  i  drugi  Zavjet. 

ALI  PROTIV  navedenih  razloga  u  Drugoj  Petrovoj  posla¬ 
nici  čitamo  (2,  21):  »Njima  bi  uistinu  bolje  bilo  da  uopće 
nisu  priznali  puta  pravednosti,  nego  što  su  mu,  pošto  su  ga 

priznali,  okrenuli  leđa«.  A  neznabošci  nisu  priznali  put  pra¬ 
vednosti,  dok  su  ga  krivovjerci  i  Židovi  na  neki  način  pri¬ 
znali  i  zatim  mu  okrenuli  leđa.  Dakle,  njihov  je  grijeh  teži. 

ODGOVARAM:  U  nevjeri,  kako  je  već  rečeno  (čl.  5),  mo¬ 
žemo  promatrati  dvije  stvari.  Prvo,  usporedbu  vjere  s  nev¬ 
jerom.  I  s  te  strane  protiv  vjere  teže  griješi  onaj  što  odbija 
vjeru  koju  je  primio,  od  onoga  što  odbija  vjeru  koju  još  ni¬ 
je  primio:  primjerice,  teže  griješi  onaj  koji  ne  ispunjava  što 
je  obećao,  nego  onaj  koji  ne  ispunjava  što  nikada  nije  obe¬ 
ćao.  I  u  tom  je  smislu  nevjera  krivovjeraca,  koji  s  jedne 
strane  ispovijedaju  evanđeosku  vjeru,  dok  je  s  druge  stra¬ 
ne  iskrivljivanjem  vjerske  istine  odbijaju,  mnogo  teža  od 
nevjere  Židova,  koji  evanđeosku  vjeru  nikada  nisu  prihva¬ 
tili.  No  budući  da  su  prihvatili  njezin  pralik  u  starom  zako¬ 
nu,  što  su  ga  pogrešnim  tumačenjem  izopačili,  i  njihova  je 
vjera  teži  grijeh  od  nevjere  neznabožaca  koji  uopće  nisu 
prihvatili  evanđeosku  vjeru.  —  Drugo,  nevjeru  možemo 
promatrati  kao  izopačenje  onih  stvari  što  na  vjeru  spada¬ 
ju.  Kako  u  više  stvari  griješe  neznabošci  nego  Židovi,  a  Ži¬ 
dovi  opet  više  nego  krivovjerci,  s  te  je  strane  teža  nevjera 
neznabožaca  nego  Židova,  a  nevjera  je  Židova  opet  teža  od 
nevjere  krivovjeraca;  osim  možda  kod  nekih  izuzetaka,  po¬ 
put  manihejaca,  koji  su  obzirom  na  vjerske  istine  zapadali 
u  veće  zablude  nego  neznabošci.  —  Od  tih  pak  dviju  težina, 
obzirom  na  pojam  krivnje,  veća  je  prva  od  druge.  Budući 
da  nevjera,  kako  je  gore  rečeno  (čl.  1),  više  sadrži  pojam 
krivnje  zbog  toga  što  odbija  vjeru  nego  zbog  toga  što  nema 
ono  što  pripada  vjeri,  čini  se  da  to  više  spada  na  pojam  ka¬ 
zne,  kako  je  prije  rečeno  (čl.  1).  Stoga  je,  bezuvjetno  govo¬ 
reći,  najgora  nevjera  krivovjeraca. 

Time  smo  ujedno  odgovorili  na  RAZLOGE. 

Članak  7 

Da  li  s  nevjernicima  treba  javno  raspravljati  o  vjeri? 

In  II  Tim.  2  lect.  2 

U  vezi  sa  sedmim  pitanjem  postupamo  ovako.  Čini  se  da 
ne  treba  s  nevjernicima  javno  raspravljati  o  vjeri.  Naime: 

1.  Apostol  u  Drugoj  poslanici  Timoteju  (2,  14)  kaže:  »Ne- 


3.  Diskusija  protiv  heretika 


445 


moj  se  prepirati  riječima;  to  je  nekorisno,  jer  služi  samo 
na  propast  slušateljima«.  A  javno  raspravljati  s  nevjernici¬ 
ma  o  vjeri  ne  može  se  bez  prepirke  riječima.  Dakle,  s  nev¬ 
jernicima  ne  treba  javno  raspravljati  o  vjeri. 

2.  Osim  toga:  zakon  Marcijana  Augusta1,  što  su  ga  potvr¬ 
dili  crkveni  zakoni,  ovako  govori:  »Nepravdu  čini  presudi 
veoma  pobožnog  Sabora  onaj,  koji  o  onim  stvarima,  o  koji¬ 
ma  je  jednom  donešen  sud  i  ispravne  odredbe,  želi  ponovo 
razmatrati  i  o  njima  javno  raspravljati.  A  o  svim  stvarima 
što  se  tiču  vjere  sveti  su  sabori  već  odavno  sve  odredili.  Da¬ 
kle,  teško  griješi  i  nanosi  nepravdu  saboru  onaj,  tko  se  o 
tim  stvarima  vjere  javno  usudi  raspravljati. 

3.  Nadalje:  rasprava  se  služi  nekim  dokazima.  A  dokaz  je 
»razlog  po  kojem  sumnjiva  stvar  postaje  sigurna.«2  No  one 
stvari  što  pripadaju  vjeri,  veoma  su  sigurne  i  nitko  ih  ne 
smije  dovoditi  u  sumnju.  Dakle,  o  stvarima  što  pripadaju 
vjeri  ne  treba  javno  raspravljati. 

ALI  PROTIV  navedenih  razloga  u  Djelima  apostolskim 
(9,  22.  29)  čitamo:  »Savao  je  bivao  sve  silniji  i  sve  više  zbu¬ 
njivao  Židove«;  i  zatim:  »Obraćao  se  i  neznabošcima  i  ra¬ 
spravljao  s  helenistima«. 

ODGOVARAM:  Kad  je  riječ  o  vjerskoj  raspravi,  onda  tre¬ 
ba  voditi  računa  o  dvije  stvari:  prvo,  o  onome  koji  rasprav¬ 
lja;  drugo,  o  slušateljima.  Sto  se  tiče  onoga  koji  raspravlja, 
valja  promotriti  njegovu  nakanu.  Ako  on,  naime,  rasprav¬ 
lja  tako  kao  da  o  vjeri  sumnja,  i  ako  ne  polazi  od  toga  da  je 
vjerska  istina  sigurna,  nego  je  nastoji  dokazima  iskušati, 
bez  sumnje  griješi  kao  onaj  koji  u  vjeru  sumnja  poput  nev¬ 
jernika.  A  ako  netko  raspravlja  o  vjeri  s  namjerom  da  po¬ 
bije  zablude,  ili  da  se  u  vjeri  usavršava  (ad  exercitium),  to 
je  onda  pohvalno. 

Sto  se  slušatelja  tiče,  valja  razmotriti  da  li  su  oni,  koji 
raspravi  prisustvuju,  poučeni  i  čvrsti  u  vjeri,  ili  su  priprosti 
i  u  vjeri  kolebljivi.  Raspravljati,  stoga,  o  vjeri  pred  učenim 
i  u  vjeri  čvrstim  ljudima,  ne  predstavlja  nikakvu  opasnost. 
—  Sto  se  pak  tiče  priprostog  slušateljstva,  valja  razlikovati 
dvoje.  Da  li  ih  salijeću  ili  nagone  nevjernici,  to  jest  Židovi, 
krivovjerci  ili  neznabošci  pokušavajući  u  njima  izopačiti 

1  Codex  I.  1  tit.  1  leg.  4  A temo;  cf.  Acta  Conc.  Chalced.  act.  3. 

2  T  u  1 1  i  u  s  ,  Topic.  c.  2. 

vjeru,  ili  ih  uopće  ne  salijeću  u  tom  pogledu,  kao  što  je  slu¬ 
čaj  u  onim  zemljama  gdje  nema  nevjernika.  U  prvom  je 
slučaju  nužno  o  vjeri  javno  raspravljati,  pod  uvjetom  da  se 
nađu  za  to  osposobljeni  i  prikladni  ljudi  koji  će  biti  kadri 
pobiti  zablude.  Time  će  se,  naime,  vjera  priprostih  ljudi 
učvrstiti,  a  nevjernicima  će  biti  oduzeta  mogućnost  zavo¬ 
đenja  drugih  ljudi.  Sama  pak  sumnja  od  strane  onih,  koji¬ 
ma  je  dužnost  oprijeti  se  onima  što  izvrću  vjersku  istinu, 
znači  potvrdu  same  zablude.  Stoga  Grgur  u  II  knjizi  Pasto¬ 
ralnih  1  kaže:  »Kao  što  neoprezan  govor  vuče  u  zabludu,  ta¬ 
ko  neumjesna  šutnja  ostavlja  u  zabludi  one  koji  su  mogli 
primiti  vjersku  pouku«.  —  U  drugom  je  pak  slučaju  opa¬ 
sno  javno  raspravljati  o  vjeri  pred  priprostim  slušatelj¬ 
stvom,  jer  njegova  vjera  postaje  čvršća  time  što  neće  čuti 
govor  suprotan  njihovu  vjerskom  uvjerenju.  Stoga  nije 
potrebno  da  oni  slušaju  riječi  nevjernika  kojima  se  ovi  bo¬ 
re  protiv  vjere. 

Odgovaram  na  razloge:  1.  Apostol  ne  zabranju¬ 
je  svaku  raspravu,  nego  neurednu,  to  jest  onu  koja  se  više 
odvija  prepirkom  riječi  nego  čvrstoćom  mišljenja. 

2.  Taj  zakon  zabranjuje  javnu  raspravu  o  vjeri  koja  pro¬ 
izlazi  iz  vjerske  sumnje,  a  ne  onu  koja  pomaže  očuvanju 
vjere. 

3.  Ne  smije  se  raspravljati  o  vjerskim  pitanjima  kao  da 
se  o  njima  sumnja,  nego  zbog  očitovanja  istine  i  pobijanja 
zabluda.  Za  potvrdu  vjere  potrebno  je  nekada  raspravljati 
s  nevjernicima.  Nekada  će  to  biti  u  obranu  vjere,  po  riječi¬ 
ma  Prve  Petrove  poslanice  (3,  15):  »Budite  uvijek  spremni 
na  odgovor  svakomu  tko  vam  zatraži  razlog  nade  i  vjere 
koja  je  u  vama«,  a  nekada  će  to  biti  u  svrhu  pobijanja  na¬ 
uke  zabludjelih,  po  riječima  Poslanice  Titu  (1, 9):  »Privržen 
sigurnom  propovijedanju  nauke,  da  može  i  opominjati  u 
zdravoj  nauci  i  pobijati  protivnike«. 


3  C.  4:  PL  77,  30. 

Članak  8 

Da  11  nevjernike  treba  prisiljavati  na  vjeru? 

InMt.  13 

U  vezi  s  osmim  pitanjem  postupamo  ovako.  Čini  sfi  da 
nevjernike  nikako  ne  treba  prisiljavati  na  vjeru.  Naime: 

1.  U  Matejevu  evanđelju  (13,  28-29)  čitamo  kako  su  sluge 
domaćina,  na  čijoj  je  njivi  netko  zasijao  kukolj,  zapitali 
svoga  gospodara:  »Hoćeš  li  da  odemo  i  da  ga  počupamo«,  i 
kako  im  je  on  odgovorio:  »Ne,  da  ne  biste  čupajući  kukolj, 
počupali  s  njim  i  pšenicu«.  Tumačeći  te  riječi,  Krizostom 
kaže1:  »To  je  izrekao  Gospodin  htijući  zabraniti  ubojstva. 
Nije,  naime,  potrebno  ubijati  krivovjerce,  jer  ako  biste 
njih  ubijali,  nužno  biste  i  mnoge  od  svetih  morali  uništiti«. 
Dakle,  iz  istoga  razloga,  čini  se,  nitko  ne  smije  nevjernike, 
barem  neke  od  njih,  prisiljavati  na  vjeru. 

2.  Osim  toga:  u  45.  distinkciji  Dekreta 2  kaže  se:  »U  vezi 
sa  Zidovima,  sveti  je  sabor  odredio  da  se  nikoga  ne  smije 
prisiljavati  na  vjeru« .  Dakle,  iz  istoga  razloga  ni  druge  nev¬ 
jernike  nitko  ne  smije  prisiljavati  na  vjeru. 

3.  Zatim:  Augustin  kaže3  da  čovjek  može  učiniti  neke 
stvari  i  protiv  svoje  volje,  ali  »povjerovati  može  samo  vla¬ 
stitom  voljom«.  A  volju  čovjekovu  nitko  ne  može  prisiliti. 
Dakle,  nevjernike,  čini  se,  nitko  ne  smije  prisiljavati  na 
vjeru. 

4.  Napokon:  prorok  Ezekijel  (18,  23.  32)  u  Božje  ime 
izgovara  ove  riječi:  »Ne  želim  smrti  grešnika«.  No  mi  smo 
svoju  volju  dužni  suobličiti  s  božanskom  voljom,  kako  je 
gore  rečeno  (I-II  p.  19  čl.  9.  10).  Dakle,  ni  mi  ne  smijemo 
poželjeti  da  nevjernici  budu  ubijani. 

ALI  PROTIV  navedenih  razloga  u  Lukinu  evanđelju  (14, 
23)  čitamo:  »Iziđi  na  putove  i  među  ograde  i  natjeraj  svijet 
da  dođe  da  mi  se  napuni  kuća«.  A  ljudi  u  Božju  kuću,  to 
jest  Crkvu,  ulaze  po  vjeri.  Dakle,  neke  treba  prisiliti  na 
vjeru. 

1  In  Mt.  homil,  46:  PG  58,  477. 

2  Cn.  5  De  iudaeis. 

3  In  Io.  tr.  26  super  6,  44:  PL  35,  1607. 

ODGOVARAM:  Ima  nekih  nevjernika  koji  nikada  nisu 
primili  vjeru,  primjerice  neznabošci  i  Židovi.  Takve  se  ni¬ 
pošto  ne  smije  prisiljavati  na  vjeru  kako  bi  i  oni  povjerova¬ 
li,  jer  je  prihvaćanje  vjere  voljni  čin.  No  vjernici  su  ih  ipak 
dužni  prisiljavati,  ako  takva  prigoda  postoji,  da  psovkama, 
zlim  nagovaranjima  ili  otvorenim  progonstvima  ne  postav¬ 
ljaju  zapreke  vjeri.  Upravo  zbog  toga  Kristovi  vjernici  če¬ 
sto  započinju  ratove  protiv  nevjernika,  ne  sa  svrhom  da  bi 
ih  primorali  da  prihvate  vjeru  (jer  i  kad  bi  ih  pobijedili  te 
ih  zarobili,  morali  bi  prepustiti  njihovoj  volji  da  li  će  pri¬ 
hvatiti  vjeru),  nego  kako  bi  ih  prisilili  da  ne  postavljaju  za¬ 
preke  Kristovoj  vjeri. 

Druga  pak  vrsta  nevjernika  jesu  oni  koji  su  nekoć  primi¬ 
li  vjeru  i  još  je  uvijek  ispovijedaju,  primjerice  krivovjerci  i 
ostali  otpadnici.  Takve  treba  opet,  čak  i  fizički,  prisiliti  da 
ispune  što  su  obećali  i  obdržavaju  što  su  nekoć  prihvatili. 

Odgovaram  na  razloge:  1.  Iz  toga  su  teksta  ne¬ 
ki  zaključili  da  nije  zabranjeno  izopćivanje,  nego  samo  ubi¬ 
janje  krivovjeraca,  kako  proizlazi  iz  riječi  Ivana  Krizosto- 
ma  što  smo  ih  naveli.  I  Augustin  u  Poslanici  Vincenciju* 
kaže  o  sebi:  »Prvotno  je  moje  mišljenje  bilo  da  nikoga  ne 
treba  prisiljavati  na  jedinstvo  s  Kristom,  već  da  se  treba 
služiti  riječima  i  boriti  raspravama.  No  to  je  moje  mišlje¬ 
nje  bilo  prevladano,  ne  toliko  riječima  od  strane  onih  koji 
su  ga  osporavali,  nego  dokazima  od  strane  onih  koji  su  ga 
dokazivali.  Strah  je,  naime,  od  zakona  toliko  koristio,  da 
su  mnogi  govorili:  'Hvala  Gospodinu  koji  je  raskinuo  naše 
okove’«.  A  na  koji  se  način  imaju  razumjeti  Gospodinove 
riječi:  »Pustite  da  oboje  raste  do  žetve«  (Mt  13,  30),  jasno 
je  iz  onoga  što  slijedi:  »Da  ne  biste  čupajući  ljulj  počupali  s 
njim  i  pšenicu«.  »Na  tome  mjestu  Gospodin  jasno  pokazu¬ 
je«,  kaže  Augustin  u  raspravi  Protiv  Parm.  poslanice*  da, 
»kad  toga  straha  više  nema,  to  jest  kad  je  svačiji  zločin  to¬ 
liko  poznat  i  kad  svi  već  od  njega  zaziru  da  on  više  nema 
skoro  nijednog  svoga  zastupnika  po  kojem  bi  se  mogao  do¬ 
goditi  raskol,  tada  ozbiljna  nauka  ne  spava«. 

2.  Ako  Židovi  uopće  nisu  primili  vjeru,  ne  smije  ih  se 
prisiljavati  da  prihvate  vjeru.  A  ako  su  jednom  prihvatili 

4  Epist.  93  c.  5:  PL  33  ,  329. 

5  L.  3  c.  2:  PL  43,  92. 

vjeru,  »treba  ih  prisiliti  da  je  zadrže«,  kako  se  u  tom  po¬ 
glavlju  govori. 

3.  Kao  što  je  »svečano  obećanje  voljni  čin,  a  izvršenje 
čin  nužnosti«6,  tako  je  i  prihvaćanje  vjere  voljni  čin,  a  ob- 
državanje  već  prihvaćene  vjere  čin  je  nužnosti.  Stoga  kri¬ 
vovjerce  valja  prisiliti  da  obdržavaju  vjeru.  Augustin,  na¬ 
ime,  u  Poslanici  Bonifaciju  C?  kaže:  »Gdje  su  sada  oni  koji 
su  obično  galamili:  'Slobodno  je  vjerovati.  Komu  li  je  to 
Krist  nanio  silu?’.  Neka  u  Pavlu  najprije  prepoznaju  progo¬ 
njenog  Krista,  a  onda  Krista  učitelja«. 

4.  U  istoj  poslanici  Augustin  ovako  govori8:  »Nitko  od 
nas  ne  želi  da  netko  od  krivovjeraca  pogine.  No  Davidova 
kuća  ne  bi  na  drugi  način  zaslužila  mir,  da  njegov  sin  Absa- 
lom  nije  poginuo  u  ratu  što  ga  je  bio  poveo  protiv  svoga 
oca.  Tako  Katolička  Crkva,  kad  pogibijom  jednih  sakuplja 
druge  sinove,  bol  majčinskoga  srca  zacjeljuje  oslobođe¬ 
njem  mnogih  drugih  naroda«. 

Članak  9 

Da  li  se  smije  gajiti  zajedništvo  s  nevjernicima? 

Sent.  4  d.  13  q.  2  a.  3;  Ouodl.  10  q.  7  a.  1 ;  In  I  Cor.  5  lect.  3 

U  vezi  s  devetim  pitanjem  postupamo  ovako.  Čini  se  da 
se  smije  gajiti  zajedništvo  s  nevjernicima.  Naime: 

1.  Apostol  u  Prvoj  poslanici  Korinćanima  (10,  27)  kaže: 
»Ako  vas  tko  od  nevjernika  pozove  na  jelo  —  i  hoćete  ići  — 
jedite  od  svega  što  se  pred  vas  stavi«.  A  Krizostom  kaže1: 
»Zaželiš  li  sjesti  za  stol  neznabožački,  dopuštamo  bez  ika¬ 
kve  zabrane«.  A  sjesti  s  nekim  za  stol  znači  s  njime  imati 
zajedništvo.  Dakle,  dopušteno  je  gajiti  zajedništvo  s  nev¬ 
jernicima. 

2.  Osim  toga:  u  Prvoj  poslanici  Korinćanima  (5,  12)  Pa- 
vao  kaže:  »Sto  spada  na  me  da  sudim  one  koji  su  vani?«. 
Vani  se  pak  nalaze  nevjernici.  Budući  da  se  po  sudu  Crkve 

6  Glossa,  Lombardi  in  Ps.  75,  12. 

7  Epist.  185  c.  6;  PL  33,  803. 

8  C.  8  PL  33,  807. 

1  In  Heb.  homil.  25:  PG  63,  176;  cf.  Gratianus,  Decretum  p.  2  causa  1 1 
q.  3  cn.  26  Ad  mensam. 

vjernicima  zabranjuje  zajedništvo  samo  s  nekima,  čini  se 
da  vjernicima  nije  zabranjeno  gajiti  zajedništvo  s  nevjerni¬ 
cima. 

3.  K  tome:  gospodar  ne  može  imati  slugu  ako  s  njim  ne 
saobraća  barem  riječju,  budući  da  gospodar  izdaje  naređe¬ 
nja  slugi.  A  kršćani  smiju  imati  nevjernike  za  sluge,  i  to  Ži¬ 
dove,  neznabošce  ili  Saracene.  Dakle,  kršćani  smiju  slo¬ 
bodno  s  njima  saobraćati. 

ALI  PROTIV  navedenih  razloga  u  Ponovljenom  zakonu 
(7,  2-3)  čitamo:  »Nemoj  sklapati  s  njima  saveza,  niti  im 
iskazuj  milost;  ne  sklapaj  ženidbe  s  njima«.  U  Levitskom 
zakonu  (15,  22)  nalazimo  opet  ovo:  »Kad  žena  imadne  krva¬ 
renje«  itd.,  a  Primjedba  na  tom  mjestu  kaže:  »Tako  se  valja 
suzdržavati  od  idolopoklonstva,  da  se  ne  smije  primati  ni 
idolopoklonike  ni  njihove  učenike,  niti  se  s  njima  smije 
imati  zajedništvo«. 

ODGOVARAM:  Zajedništvo  se  s  nekom  osobom  zabra¬ 
njuje  vjernicima  na  dva  načina:  prvo,  kao  kazna  onome  ko¬ 
jemu  se  zajedništvo  s  vjernicima  uskraćuje;  drugo,  kao 
oprez  za  one  kojima  se  zabranjuje  da  gaje  zajedništvo  s 
drugima.  A  oba  se  razloga  mogu  izvući  iz  riječi  Apostolovih 
u  Prvoj  poslanici  Korinćanima  (5).  Pošto  je,  naime,  izgovo¬ 
rio  presudu  izopćenja,  navodi  kao  razlog:  »Ne  znate  li  da 
malo  kvasca  cijelo  tijesto  uskisne«  (r.  6).  Kasnije  dodaje 
još  jedan  razlog  od  strane  kazne  što  ju  je  donio  sud  Crkve, 
i  kaže:  »Zar  vi  ne  sudite  onima  koji  su  unutra?«  (r.  12). 

Stoga  na  prvi  način  Crkva  ne  zabranjuje  vjernicima  za¬ 
jedništvo  s  onim  nevjernicima,  koji  uopće  nisu  primili  kr¬ 
šćansku  vjeru,  to  jest  s  poganima  ili  Židovima,  budući  da 
se  o  njima  ne  može  suditi  duhovnim  sudom  nego  vremeni¬ 
tim,  u  slučaju  kada  žive  s  kršćanima  pa  naprave  neki  pre¬ 
kršaj  i  kad  ih  vjernici  kazne  vremenitim  kaznama.  No  na 
taj  način,  to  jest  kao  kaznu.  Crkva  zabranjuje  vjernicima 
zajedništvo  s  onim  nevjernicima  koji  odstupaju  od  prihva¬ 
ćene  vjere,  ili  tako  što  vjeru  iskrivljuju  poput  krivovjeraca, 
ili  vjeru  sasvim  napuštaju  poput  otpadnika.  U  oba  ta  sluča¬ 
ja  Crkva  donosi  presudu  o  izopćenju. 

No  što  se  drugoga  načina  tiče,  čini  se  da  valja  voditi  ra¬ 
čuna  o  različitosti  prilika  ljudi,  poslova  i  vremena.  Kad  bi 
neki  kršćani  bili  toliko  čvrsti  u  vjeri  da  bi  se  iz  njihova  za- 


3.  Diskusija  protiv  heretika 


451 


jedništva  s  nevjernicima  prije  moglo  očekivati  obraćanje 
tih  nevjernika  nego  otpad  vjernika  od  vjere,  ne  bi  trebalo 
zabranjivati  zajedništvo  s  nevjernicima  koji  nisu  primili 
vjeru,  to  jest  s  poganima  ili  Židovima,  a  posebice  ako  su 
nužno  upućeni  jedni  na  druge.  No  ako  su  priprosti  i  nestal¬ 
ni  u  vjeri,  pa  ako  valja  strahovati  za  njihovu  moguću  pro¬ 
past,  treba  im  zabraniti  zajedništvo  s  nevjernicima,  a  pose¬ 
bice  da  s  njima  ne  njeguju  veliku  prisnost  ili  da  bez  potre¬ 
be  ne  saobraćaju  s  njima. 

Odgovaram  na  razloge:  1.  Gospodin  ono  zapo¬ 
vijeda,  jer  ima  pred  očima  one  pogane  u  čiju  će  zemlju  do¬ 
ći  Židovi,  koji  su  po  sebi  bili  skloni  idolopoklonstvu,  pa  se 
stoga  valjalo  pribojavati  da  se  zbog  stalnog  drugovanja  s 
njima  ne  bi  otuđili  od  vjere.  Zato  se  na  onom  mjestu  doda¬ 
je:  »Jer  bi  ona  odvratila  od  mene  sina  tvoga«  (Pnz  7,  4)2. 

2.  Crkva  ne  može  sudskim  putem  donositi  nikakvu  ka¬ 
znu  za  nevjernike.  Ipak  može  sudskim  putem  donositi  vre¬ 
menitu  kaznu  za  neke  nevjernike,  a  to  također  podrazumi¬ 
jeva  da  Crkva  katkada,  zbog  nekih  posebnih  grijeha,  uskra¬ 
ćuje  nekim  nevjernicima  zajedništvo  s  vjernicima. 

3.  Vjerojatnije  je  da  se  sluga,  kojim  upravlja  gospodar 
po  svojoj  zapovijedi,  obrati  na  vjeru  gospodara  kršćanina, 
nego  obratno.  Stoga  nije  zabranjeno  da  vjernici  drže  sluge 
nevjernike.  Ako  pak  gospodaru  zaprijeti  opasnost  zbog  za¬ 
jedništva  s  takvim  slugom,  mora  ga  otpustiti,  po  zapovije¬ 
di  Gospodnjoj  iz  Matejeva  evanđelja  (5,  30;  18,  8):  »Ako  te 
na  grijeh  navodi  tvoja  noga,  odsijeci  je  i  baci  od  sebe«. 

Članak  10 

Da  U  nevjernici  mogu  imati  prednost  ili  vlast  nad 
vjernicima? 

U  vezi  s  desetim  pitanjem  postupamo  ovako.  Čini  se  da 
nevjernici  mogu  imati  prednost  ili  vlast  nad  vjernicima. 
Naime: 

1.  Apostol  u  Prvoj  poslanici  Timoteju  (6, 1)  kaže:  »Svi  ko¬ 
ji  su  pod  jarmom  ropstva,  neka  smatraju  svoje  gospodare 

2  Ispravno:  razlog  »ALI  PROTIV«.  Nedostaje,  naime,  odgovor  na  PRVI 

RAZLOG. 

vrijedne  svake  časti«;  a  da  govori  o  nevjernicima,  očigled¬ 
no  je  iz  onoga  što  slijedi:  »A  oni  koji  imaju  kršćane  za  go¬ 
spodare,  neka  im  ne  iskazuju  manje  poštovanja«  (r.  2).  I  u 
Prvoj  Petrovoj  poslanici  (2,  18)  čitamo:  »Sluge,  budite  po¬ 
korni  svojim  gospodarima  sa  svim  dužnim  poštovanjem, 
ne  samo  dobrima  i  blagima,  nego  i  onima  koji  su  mučne 
ćudi«.  To  pak  apostolska  nauka  ne  bi  mogla  nalagati,  kad 
nevjernici  ne  bi  mogli  upravljati  vjernicima.  Dakle,  čini  se 
da  nevjernici  mogu  upravljati  vjernicima. 

2.  Osim  toga:  članovi  kuće  nekoga  vladara  nalaze  se  pod 
vlašću  toga  vladara.  A  neki  su  vjernici  bili  članovi  kuće  vla¬ 
dara  nevjernika,  pa  se  stoga  u  Poslanici  Filipljanima  (4,  22) 
govori:  »Pozdravljaju  vas  svi  sveti,  a  posebno  oni  iz  careve 
kuće«,  to  jest  iz  kuće  cara  Nerona,  koji  je  bio  nevjernik. 
Dakle,  nevjernici  mogu  upravljati  vjernicima. 

3.  Zatim:  Filozof  u  I  knjizi  Politika  kaže  da  je  sluga  go¬ 
spodarevo  oruđe  u  stvarima  što  se  tiču  ljudskoga  života, 
kao  što  je  i  obrtnikov  poslužitelj  obrtnikovo  oruđe  u  stva¬ 
rima  što  se  tiču  obrtničkog  djela.  A  u  tim  stvarima  vjernik 
može  biti  podložan  nevjerniku;  naime,  vjernici  mogu  biti 
težaci  nevjernika.  Dakle,  nevjernici  mogu  upravljati  vjerni¬ 
cima  i  u  stvarima  što  se  tiču  vlasti. 

ALI  PROTIV  navedenih  razloga  je  to  što  onaj  koji  uprav¬ 
lja  ima  istodobno  sudbenu  vlast  nad  onima  kojima  uprav¬ 
lja.  A  nevjernici  ne  mogu  imati  sudbene  vlasti  nad  vjernici¬ 
ma.  Apostol,  naime,  u  Prvoj  poslanici  Korinćanima  (6,  1) 
kaže:  »Usuđuje  li  se  tko  od  vas,  ako  ima  parnicu  s  drugim, 
tražiti  pravdu  pred  nepravednima«,  to  jest  nevjernicima, 
»a  ne  pred  svetima?«.  Dakle,  čini  se  da  nevjernici  ne  mogu 
upravljati  vjernicima. 

ODGOVARAM:  O  tom  predmetu  možemo  govoriti  na 
dva  načina.  Prvo,  o  vlasti  i  prednosti  nevjernika  nad  vjerni¬ 
cima  možemo  govoriti  u  slučaju  kad  tu  vlast  valja  sasvim 
iznova  ustanoviti.  To  se  pak  nipošto  ne  smije  dopustiti.  Bi¬ 
la  bi  to,  naime,  sablazan  i  propast  vjere.  Lako  se,  naime, 
može  dogoditi  da  oni  što  drže  vlast  promijene  one  koji  su 
potčinjeni  njihovoj  vlasti  da  u  svemu  slijede  njihovu  volju, 
osim  u  slučaju  kad  su  ti  potčinjeni  veoma  kreposni.  Tako- 
1  C.  2  n.  4  (Bk  1253b  32);  S.  Th„  lect.  2. 

đer  i  nevjernici  mogu  prezreti  vjeru  ako  uoče  nedostatke 
vjernika.  Stoga  je  Apostol  zabranio  da  se  vjernici  parniče 
na  sudu  pred  sucem  nevjernikom  (usp.  ALI  PROTIV).  Zato 
Crkva  nipošto  ne  dopušta  da  nevjernici  steknu  vlast  nad 
vjernicima,  ili  da  njima  na  bilo  koji  način  upravljaju  u  ne¬ 
koj  službi. 

Drugo,  o  toj  vlasti  ili  prednosti  možemo  govoriti  u  sluča¬ 
ju  kad  je  ona  već  prije  postojala.  Tu  na  umu  valja  imati  da 
je  vlast  ili  prednost  uvedena  po  ljudskom  pravu,  dok  je  di¬ 
jeljenje  vjernika  od  nevjernika  uvedeno  po  božanskom 
pravu.  Božansko  pak  pravo,  koje  proizlazi  iz  milosti,  ne  do¬ 
kida  ljudsko  pravo  koje  proizlazi  iz  prirodnoga  razuma. 
Stoga  i  dijeljenje  vjernika  od  nevjernika,  promatrano  sa¬ 
mo  u  sebi,  ne  dokida  vlast  i  prednost  nevjernika  nad  vjer¬ 
nicima.  Ipak  to  pravo  vlasti  ili  prednosti  Crkva  može 
opravdano  presudom  ili  nekom  uredbom  dokinuti,  jer  je 
takvu  vlast  primila  od  Boga,  budući  da  nevjernici  kriv¬ 
njom  svoje  nevjere  gube  vlast  nad  vjernicima  koji  se  pre¬ 
obražavaju  u  Božje  sinove.  To  pak  Crkva  katkada  čini,  a 
katkada  ne  čini.  U  slučaju  onih  nevjernika,  koji  se  i  u  vre¬ 
menitim  stvarima  pokoravaju  Crkvi  i  njezinim  udovima, 
crkveno  je  pravo  odredilo  da  sluga  što  služi  kod  Židova, 
čim  postane  kršćanin,  bude  oslobođen  ropstva,  a  da  nije 
dužan  ništa  platiti  (kao  otkupninu),  ukoliko  je  kućni,  to 
jest  ako  se  kao  rob  rodio;  isto  tako  ako  je  netko  kao  nev¬ 
jernik  bio  kupljen  da  služi  kao  rob.  Ako  je  pak  bio  kupljen 
kao  tržna  roba,  treba  ga  u  roku  od  tri  mjeseca  ponuditi  na 
prodaju.  Crkva  ni  u  tom  slučaju  ne  postupa  nepravedno, 
budući  da  su  Židovi  sluge  Crkve,  pa  ona  može  raspolagati 
njihovim  stvarima,  kao  što  su  i  svjetovni  vladari  izdali 
mnoge  zakone  za  svoje  podložnike  u  prilog  slobode.  —  Sto 
se  tiče  onih  nevjernika  koji  u  vremenitim  stvarima  nisu  cr¬ 
kveni  podložnici  ili  podložnici  njezinih  udova,  za  njih  Cr¬ 
kva  nije  donijela  to  spomenuto  pravo,  premda  bi  ga  mogla 
donijeti  po  zakonu.  Crkva  to  čini  da  bi  izbjegla  sablazan. 
Primjerice,  u  Matejevu  evanđelju  (17,  24  i  si.)  čitamo  kako 
je  Gospodin  izjavio  da  je  mogao  biti  oslobođen  od  plaća¬ 
nja  poreza,  jer  su  »djeca  slobodna«,  ali  je  ipak  naredio  da 
se  plati  porez  i  tako  izbjegne  sablazan.  Isto  je  tako  i  Pavao, 
govoreći  o  tome  kako  sluge  imaju  iskazivati  čast  svojim  go- 

spodarima,  zaključio:  »Da  se  ne  grdi  ime  Božje  i  naša  na¬ 
uka«  (1  Tim  6,  1). 

Odgovaram  na  razloge.  —  Time  smo  ujedno 
odgovorili  na  PRVI  RAZLOG. 

2.  Carska  je  vlast  postojala  i  prije  dijeljenja  vjernika  od 
nevjernika,  stoga  ona  nije  prestajala  kad  bi  netko  prigrlio 
vjeru.  Bilo  je,  međutim,  korisno  što  su  neki  vjernici  bili 
članovi  careve  kuće,  jer  su  mogli  braniti  druge  vjernike. 
Tako  je,  primjerice,  sveti  Sebastijan  hrabrio  duh  kršćana 
kad  je  zapazio  da  malakšu  u  mukama,  a  tada  se  još  krio 
pod  vojničkom  hlamidom.2 

3.  Sluge  su  potčinjeni  svojim  gospodarima  za  cijeloga  ži¬ 
vota,  podložnici  svojim  poglavarima  u  svim  poslovima,  a 
obrtnikovi  poslužitelji  su  podložni  obrtnicima  kod  izvođe¬ 
nja  nekih  posebnih  djela.  Stoga  je  opasnije  kad  nevjernici 
stiču  vlast  ili  prednost  nad  vjernicima,  nego  kad  im  ovi  po¬ 
služe  u  nekom  obrtničkom  djelu.  Stoga  Crkva  daje  kršća¬ 
nima  dopuštenje  da  mogu  obrađivati  židovske  zemlje,  bu¬ 
dući  da  u  tom  poslu  oni  ne  trebaju  nužno  s  njima  saobra¬ 
ćati.  Salomon  je,  naime,  također  molio  tirskoga  kralja  da 
mu  pošalje  vještake  za  sječu  stabala,  kako  čitamo  u  Trećoj 
knjizi  o  kraljevima  (5,  6).  —  Ako  bi  ipak  postojala  bojazan 
da  bi  takvim  saobraćanjem  ili  drugovanjem  moglo  doći  do 
izopačenja  vjernika,  valja  ga  sasvim  zabraniti. 

Članak  11 

Da  Ii  treba  pokazivati  snošljivost  prema  obredima 
nevjernika? 

U  vezi  s  jedanaestim  pitanjem  postupamo  ovako.  Čini  se 
da  ne  treba  pokazivati  snošljivost  prema  obredima  nevjer¬ 
nika.  Naime: 

1.  Očevidno  je  da  nevjernici,  obavljajući  svoje  obrede, 
griješe.  A  čini  se  da  grijeh  odobrava  onaj  koji  ga  ne  spreča¬ 
va  kad  ga  može  spriječiti,  kako  čitamo  u  Primjedbi1  na  ri¬ 
ječi  Poslanice  Rimljanima  (1,  32):  »Ne  samo  oni  koji  čine, 
nego  i  oni  koji  odobravaju  ono  što  drugi  čine«.  Dakle,  gri- 
2  Cf.  Acta,  S.  Sebast.  c.  1. 

1  Ordin.;  cf.  Ambrosiaster,  In  Rom.  1,  32:  PL  17,  66. 

ješe  oni  koji  pokazuju  snošljivost  prema  njihovim  obredi¬ 
ma. 

2.  Osim  toga:  židovski  se  obred  uspoređuje  s  idolopo- 
klonstvom,  budući  da  riječi  Poslanice  Galaćanima  (5,  1): 
»Ne  dopustite  da  vas  ponovno  upregnu  u  jaram  ropstva«, 
Primjedba2  tumači:  »Nije  lakše  ovo  robovanje  zakonu  ne¬ 
go  idolopoklonstvu«.  No  ne  bi  se  nipošto  moglo  dopustiti 
da  neki  obavljaju  obred  idolopoklonstva;  dapače,  kršćan¬ 
ski  su  vladari  najprije  pozatvarali  hramove  posvećene  ido¬ 
lima,  a  zatim  ih  dali  razoriti,  kako  pripovijeda  Augustin  u 
XVIII  knjizi  O  Božjoj  Državi 3.  Dakle,  snošljivost  se  ne  smi¬ 
je  iskazivati  ni  prema  židovskim  obredima. 

3.  Još  nešto:  grijeh  je  nevjere  najteži,  kako  je  već  rečeno 
(čl.  3).  No  prema  drugim  grijesima  nipošto  se  ne  pokazuje 
snošljivost,  nego  ih  se  kažnjava.  Takvi  su  grijesi  preljub, 
krađa  i  drugi  njima  slični.  Dakle,  snošljivost  se  ne  smije 
pokazivati  ni  prema  obredima  nevjernika. 

ALI  PROTIV  navedenih  razloga  u  Dekretima,  dist.  45, 
kanon  Qui  sincera  Grgur  o  Židovima  govori4:  »Sve  svoje 
svetkovine  mogu  slobodno  obdržavati  i  slaviti,  kako  su  ih 
dosada  oni  i  njihovi  očevi  kroz  duga  vremena  štovali  i  ob- 
državali« . 

ODGOVARAM:  Ljudska  vlast  proizlazi  iz  božanske  vlasti 
i  nju  ima  nasljedovati.  Bog  pak,  premda  je  svemogući  i  u 
najvećem  stupnju  dobar,  dopušta  da  se  u  svijetu  događaju 
neka  zla,  koja  bi  inače  mogao  spriječiti,  ali  ih  ne  sprečava 
da  njihovim  uklanjanjem  ne  bi  bila  uklonjena  veća  dobra  i 
da  ne  bi  uslijedila  još  veća  zla.  Tako  i  oni,  koji  stoje  na  čelu 
ljudske  vlasti,  opravdano  podnose  neka  zla  kako  bi  sprije¬ 
čili  neka  dobra  ili  upali  u  još  veća  zla,  kako  kaže  Augustin 
u  II  knjizi  O  poretku1:  »Ukloni  bludnice  iz  ljudskog  života, 

1  sve  ćeš  stvari  poremetiti  pohotom«.  Dakle,  premda  nev¬ 
jernici  svojim  obredima  čine  grijeh,  prema  njima  se  može 
pokazivati  snošljivost  ili  zbog  nekog  dobra  što  iz  njih  pro¬ 
izlazi  ili  zbog  nekog  zla  što  se  njima  izbjegava. 

2  Interl.  et  Lombardi:  PL  192,  152;  cl.  A  u  g  u  s  t.,  Contra  Faust.  1.  9  c. 
18:  PL  42,  358. 

3  C.  54:  PL  41,  620. 

4  Registrum  1.  13  indict.  6  epist.  12  Ad  Paschasium :  PL  67,  1267. 

5  C.  4:  PL  32,  1000. 

Time  pak  što  Zidovi  obdržavaju  svoje  obrede,  u  kojima 
se  nekoć  kao  u  liku  predskazivala  vjerska  istina  što  je  mi 
držimo,  proizlazi  dobro  koje  se  sastoji  u  tome  da  svjedo¬ 
čanstvo  u  našoj  vjeri  primamo  od  neprijatelja,  pa  nam  se 
kao  u  liku  predočuje  ono  što  vjerujemo.  Stoga  prema  nji¬ 
hovim  obredima  valja  pokazivati  snošljivost.  —  Prema 
obredima,  međutim,  drugih  nevjernika,  koji  ne  sadrže  ni¬ 
kakvu  istinu  i  od  kojih  nema  koristi,  nipošto  ne  treba  po¬ 
kazivati  snošljivost,  osim  možda  da  se  izbjegne  neko  zlo, 
to  jest  da  se  izbjegne  sablazan  ili  razdor  što  iz  toga  može 
nastati,  i  da  se  ne  zapriječi  spas  onih,  koji  će  se  malo  po¬ 
malo  obratiti  na  vjeru,  ako  se  prema  njima  bude  pokaziva¬ 
la  snošljivost.  Stoga  je  Crkva  pokazivala  snošljivost  prema 
obredima  krivovjeraca  i  pogana  u  onim  vremenima  kada 
je  bilo  veoma  mnogo  nevjernika. 

Time  smo  također  odgovorili  na  RAZLOGE. 

Članak  12 

Da  li  djecu  Židova  i  ostalih  nevjernika  valja  krstiti  protiv 
volje  njihovih  roditelja? 

3  q.  68;  Ouodl.  2  q.  4  a.  2 

U  vezi  s  dvanaestim  pitanjem  postupamo  ovako.  Čini  se 
da  djecu  Zidova  i  ostalih  nevjernika  valja  krstiti  protiv  vo¬ 
lje  roditelja.  Naime: 

1.  Jači  je  ženidbeni  vez  nego  pravo  očinske  vlasti,  budući 
da  se  pravo  očinske  vlasti  može  razriješiti  čovjekovom  vo¬ 
ljom,  kad  se  sin,  što  se  nalazi  pod  očevom  vlašću,  oslobodi. 
Ženidbeni  pak  vez  ne  može  se  razriješiti  čovjekovom  vo¬ 
ljom,  po  riječima  Matejeva  evanđelja  (19,  6):  »Sto  je  Bog 
združio  čovjek  neka  ne  rastavlja«.  No  ženidbeni  se  vez  mo¬ 
že  razriješiti  zbog  nevjere.  Apostol,  naime,  u  Prvoj  poslani¬ 
ci  Korinćanima  (7,  15)  kaže:  »Ali  ako  nevjernička  stranka 
traži  rastavu,  neka  se  rastavi.  U  takvim  prilikama  nije  rop¬ 
ski  vezan  brat  ili  sestra«;  a  Kanon1  kaže  da  bračni  drug 
nevjernik,  koji  ne  želi  bez  uvrede  svoga  Stvoritelja  živjeti  s 
drugima,  ne  treba  s  njime  živjeti.  Dakle,  tim  se  prije  zbog 

1  Gratianus,  Decretum  p.  2  causa  28  q.  1  cn.  4  Uxor  legitima;q.  2  cn. 

2  Si  infidelis. 

nevjere  dokida  pravo  očinske  vlasti  prema  vlastitoj  djeci. 
Dosljedno  tomu,  nevjernička  se  djeca  mogu  krstiti  protiv 
volje  njihovih  roditelja. 

2.  Osim  toga:  prije  valja  pomoći  čovjeku  kad  se  nalazi  u 
opasnosti  od  vječne  smrti,  nego  kad  se  nalazi  u  opasnosti 
od  vremenite  smrti.  No  kad  netko  ugleda  čovjeka  što  se 
nalazi  u  opasnosti  od  vremenite  smrti  i  ne  priskoči  mu 
upomoć,  griješi.  Budući,  dakle,  da  će  se  djeca  Židova  i 
ostalih  nevjernika  nalaziti  u  opasnosti  od  vječne  smrti  ako 
budu  prepuštena  roditeljima,  koji  će  im  pružiti  pouku  u 
svojoj  nevjeri,  čini  se  da  ih  od  njih  treba  oduzeti,  podijeliti 
im  krštenje  i  poučiti  ih  u  vjeri. 

3.  Nadalje:  sinovi  su  robova  također  robovi  i  nalaze  se 
pod  vlašću  gospodara.  No  Židovi  su  robovi  kraljeva  i  vla¬ 
dara  (čl.  10).  Dakle,  to  su  isto  također  i  njihova  djeca.  Kra¬ 
ljevi  pak  i  vladari  imaju  vlast  sa  židovskom  djecom  učiniti 
što  im  se  svidi.  Dakle,  neće  biti  učinjena  nikakva  nepravda 
ako  ih  krste  protiv  volje  njihovih  roditelja. 

4.  Još  nešto:  svaki  čovjek  više  pripada  Bogu,  od  koga  je 
primio  dušu,  nego  tjelesnom  ocu,  od  koga  je  primio  tijelo. 
Nije,  dakle,  nepravedno  ako  se  djeca  Židova  oduzmu  od 
njihovih  roditelja  i  krštenjem  posvete  Bogu. 

5.  Napokon:  krštenje  je  djelotvornije  za  spasenje  od  pro¬ 
povijedanja,  budući  da  se  krštenjem  odmah  uklanja  ljaga 
grijeha,  što  zaslužuje  kaznu,  i  otvaraju  se  nebeska  vrata. 
No  ako  uslijedi  opasnost  zbog  nedostatka  propovijedanja, 
onda  to  valja  pripisati  onomu  tko  nije  propovijedao,  kako 
čitamo  kod  Ezekijela  o  onome  koji  »vidi  da  dolazi  mač  na 
zemlju,  a  ne  zatrubi  u  rog«  (3, 18.  20;  33, 6.  8).  Dakle,  tim  će 
se  prije,  ukoliko  djeca  Židova  budu  osuđena  zbog  nedo¬ 
statka  krštenja,  to  uračunati  u  grijeh  onima  koji  su  ih  mo¬ 
gli  krstiti,  ali  ih  nisu  krstili. 

ALI  PROTIV  navedenih  razloga  je  to  što  se  nikomu  ne 
smije  nanijeti  nepravda.  Zidovima  bi  se  pak  nanijela  ne¬ 
pravda  kad  bi  se  njihova  djeca  krstila  protiv  njihove  volje, 
jer  bi  izgubili  pravo  očinske  vlasti  nad  djecom  koja  su  po¬ 
stala  vjernici.  Dakle,  njihovu  se  djecu  ne  smije  krstiti  pro¬ 
tiv  roditeljske  volje. 

ODGOVARAM:  Od  najvećeg  je  ugleda  crkveni  običaj  što 
ga  valja  uvijek  i  u  svim  stvarima  poštivati.  A  kako  i  sama 

nauka  katoličkih  otaca  dobiva  ugled  od  Crkve,  više  se  valja 
držati  ugleda  Crkve  nego  li  ugleda  Augustina,  Jeronima  ili 
nekog  drugog  crkvenog  učitelja.  A  u  Crkvi  nikada  nije  bio 
običaj  da  se  djeca  Zidova  krste  protiv  volje  njihovih  rodite¬ 
lja,  premda  su  u  proteklim  vremenima  mnogi  katolici  bili 
veoma  moćni  vladari,  poput  Konstantina  i  Teodozija.  Nji¬ 
hovi  su  pak  prijatelji  bili  veoma  sveti  biskupi,  primjerice 
Silvestar  Konstantinu,  a  Ambrozije  Teodoziju,  pa  carevi  ni¬ 
pošto  ne  bi  propustili  to  od  njih  izmoliti  kad  bi  to  bilo  u 
skladu  s  razumom.  Stoga  se  čini  opasnim  tu  tvrdnju  izno¬ 
va  pokretati,  to  jest  da  mimo  običaja  što  je  dosada  bio  u 
Crkvi  poštivan,  djeca  Židova  budu  krštena  protiv  volje  nji¬ 
hovih  roditelja. 

Dva  su  tomu  razloga.  Prvo,  jer  bi  se  time  i  vjera  mogla 
naći  u  opasnosti.  Kad  bi,  naime,  krštenje  primala  djeca  ko¬ 
ja  se  još  ne  mogu  služiti  razumom,  kasnije  bi  ih  u  zreloj 
dobi  roditelji  lako  mogli  nagovoriti  da  napuste  ono  što  su 
u  neznanju  primili.  A  to  bi  za  vjeru  bila  velika  šteta. 

Drugo,  jer  se  to  protivi  prirodnoj  pravednosti.  Sin  je,  na¬ 
ime,  po  prirodi  nešto  očevo.  Ponajprije,  ne  razlikuje  se  od 
roditelja  tijelom  dok  se  nalazi  u  majčinoj  utrobi.  Kasnije 
pak  kad  iziđe  iz  majčine  utrobe  i  prije  nego  li  postane  ka¬ 
dar  služiti  se  slobodnom  voljom  (liberum  arbitrium),  nala¬ 
zi  se  u  skrbi  roditelja  kao  u  nekoj  duhovnoj  utrobi.  Dok  di¬ 
jete,  naime,  još  nije  kadro  služiti  se  razumom,  ne  razlikuje 
se  od  nerazumnog  bića.  Stoga,  kao  što  se  po  građanskom 
pravu  netko  može  služiti  volom  ili  konjem  kao  vlastitim 
oruđem  po  svojoj  volji,  tako  se  i  po  prirodnom  pravu,  prije 
nego  li  postane  kadar  služiti  se  razumom,  sin  nalazi  u  skr¬ 
bi  očevoj.  U  tom  bi  smislu  bilo  protiv  prirodne  pravednosti 
kad  bi  dijete,  prije  nego  li  postane  kadro  služiti  se  razu¬ 
mom,  bilo  oduzeto  od  roditeljske  skrbi  ili  kad  bi  ga  se  na 
nešto  usmjerilo  protiv  volje  njegovih  roditelja.  A  kad  po¬ 
stane  kadro  služiti  se  razumom  i  slobodnom  voljom,  tada 
postaje  svoj  gospodar  i  kadro  je  u  svim  stvarima  što  se  ti¬ 
ču  božanskog  ili  prirodnog  zakona  samo  za  sebe  skrbiti. 
Tada  ga  treba  privesti  vjeri,  ne  prisilom  nego  uvjerava¬ 
njem,  jer  tada  može  protiv  volje  svojih  roditelja  prihvatiti 
vjeru  i  krštenje,  no  ne  prije  nego  postane  kadro  služiti  se 
razumom.  Stoga  se  o  djeci  starozavjetnih  otaca  kaže  da  su 

se  »spasila  vjerom  svojih  roditelja«,2  iz  čega  se  može  za¬ 
ključiti  da  je  dužnost  roditelja  voditi  skrb  o  spasu  vlastite 
djece,  posebice  prije  nego  postanu  kadri  služiti  se  razu¬ 
mom. 

Odgovaram  na  razloge:  1. U  bračnom  su  se  ve¬ 
zu  oba  supružnika  kadra  služiti  slobodnim  rasuđivanjem,  i 
svaki  od  njih,  unatoč  protivljenju  drugoga,  može  prihvatiti 
vjeru.  A  to  nije  slučaj  kod  djeteta  prije  nego  postane  kadro 
služiti  se  razumom.  A  kad  postane  kadro  služiti  se  razu¬ 
mom,  tada  usporedba  vrijedi,  ukoliko  bi  se  netko  želio 
obratiti. 

2.  Od  prirodne  smrti  nekoga  nismo  dužni  izbaviti  protiv 
odredbe  građanskog  zakona:  primjerice,  ako  nekoga  sudac 
osudi  na  vremenitu  smrt,  nitko  ga  ne  smije  primjenom  na¬ 
silja  izbaviti.  Stoga  nitko  ne  smije  prekršiti  poredak  pri¬ 
rodnoga  prava,  po  kojem  se  sin  nalazi  pod  očevom  skrbi, 
da  bi  ga  oslobodio  od  opasnosti  vječne  smrti. 

3.  Židovi  su  robovi  vladara  u  smislu  građanskog  ropstva 
koje  ne  isključuje  poredak  prirodnoga  ili  božanskoga  pra¬ 
va. 

4.  Čovjek  je  usmjeren  prema  Bogu  svojim  razumom  ko¬ 
jim  ga  je  kadar  spoznati.  U  tom  je  smislu  dijete,  prije  nego 
li  postane  kadro  služiti  se  razumom,  usmjereno  prema  Bo¬ 
gu  prirodnim  poretkom  po  razumu  svojih  roditelja,  pod  či¬ 
jom  se  brigom  ono  po  prirodi  nalazi,  pa  je  stoga  njihova 
volja  (dispositio)  presudna  kad  je  riječ  o  tome  na  koji  će 
način  dijete  biti  vjerski  usmjereno. 

5.  Opasnost  što  slijedi  ako  bude  propušteno  propovije¬ 
danje  pogađa  one  kojima  je  povjerena  dužnost  propovije¬ 
danja.  Stoga  se  prije  onih  riječi  kod  proroka  Ezekijela  na¬ 
lazi  ova  misao:  »Postavio  sam  te  za  stražara  sinovima  Izra- 
elovim«  (3,  17;  33,  7).  Pobrinuti  se  pak  da  djeca  nevjernika 
prime  sakramente  spasenja  dužnost  je  njihovih  roditelja. 
Stoga  roditeljima  prijeti  opasnost  ako  zbog  uskraćivanja 
sakramenata  njihova  djeca  pretrpe  štetu  u  pogledu  spase¬ 
nja. 


2  Magister,  Sent.  4  d.  1  c.  8. 

POGLAVLJE  3 
(S.  c.  g.  IV) 

SIN  BOŽJI  JE  BOG 

Moramo,  međutim,  primijetiti  da  se  Sveto  pismo  služi 
prije  spomenutim  imenima  kako  bi  označilo  stvaranje 
stvari.  Primjerice,  u  Knjizi  o  Jobu  (38,  28-29)  čitamo:  »Ima 
li  kiša  svoga  roditelja?  Tko  je  taj  koji  kapi  rose  rađa?  Iz  či¬ 
jeg  li  mraz  izlazi  krila,  tko  slanu  stvara  što  sa  nebesa  pa¬ 
da?«.  Stoga,  kako  bi  se  izbjeglo  da  se  pojmovima  »očin¬ 
stvo,  sinovstvo  i  rađanje«  ne  bi  označavalo  ništa  drugo,  ne¬ 
go  samo  stvoriteljska  učinkovitost,  mjerodavne  riječi 
(auctoritas)  Svetoga  pisma,  imenujući  »Sina«  i  »Rođeno¬ 
ga«,  ne  propuštaju  ga  nazvati  »Bogom«,  da  bi  se  na  taj  na¬ 
čin  prije  spomenuto  rađanje  označilo  kao  nešto  više  od 
stvaranja.  U  Ivanovu  evanđelju  (1,  1),  naime,  čitamo:  »U 
početku  bijaše  Riječ,  i  Riječ  bijaše  kod  Boga,  i  Riječ  bijaše 
Bog«.  A  da  se  imenom  Riječi  ovdje  označava  Sin,  dokazuje 
misao  što  slijedi:  »I  Riječ  tijelom  postala  i  nastanila  se  me¬ 
đu  nama.  I  mi  smo  promatrali  slavu  njegovu,  slavu  koju 
ima  kao  Jedinorodenac«  (r.  14).  —  A  Pavao  u  Poslanici  Titu 
(3,  4)  tvrdi:  »Očitovala  se  dobrota  i  čovjekoljublje  Spasite¬ 
lja  Boga  našega«. 

Ni  stari  Zavjet  nije  prešutio  tu  nauku  kad  je  dao  Kristu 
ime  Bog.  Naime,  u  Psalmima  (44,  7-8)  čitamo:  »Prijestolje 
je  tvoje,  Bože,  u  vijeke  vjekova,  i  pravedno  žezlo  —  žezlo  je 
tvog  kraljevstva.  Ti  ljubiš  pravednost,  a  mrziš  bezakonje«. 
A  da  se  te  riječi  odnose  na  Krista,  proizlazi  iz  onoga  što 
slijedi:  »Stoga  Jahve,  Bog  tvoj,  tebe  pomaza  uljem  radosti 
kao  nikog  od  tvojih  drugova«.  A  Izaija  govori  ovako:  »Dije¬ 
te  nam  se  rodilo,  sina  dobismo;  na  plećima  mu  je  vlast. 
Ime  mu  je:  Savjetnik  divni,  Bog  silni,  Otac  vječni,  Knez  mi- 
ronosni«  (Iz  9,  5). 

Stoga  nas  Sveto  pismo  poučava  da  je  Sin  Božji,  koji  je 
rođen  od  Boga,  uistinu  Bog.  S  druge  pak  strane  Petar  je 
proglasio  da  je  Sin  Božji  Isus  Krist,  kad  je  rekao:  »Ti  si 
Krist,  Sin  Boga  živoga«  (Mt  16,  16).  Dakle,  Isus  je  Jedinoro- 
deni,  ali  istodobno  i  Bog1. 


1  Usp.  S.  th.  I  q.  31  a.  2;  Sent.  1  d.  4  q.  1  a.  1;  d.  19  q.  1  a.  1  ad  2;  d.  24  q.  2  a. 
1;  De  pot.  q.  9  a.  8. 

POGLAVLJE  4 
(s.  C.  g.  rv) 

STO  JE  NAUČAVAO  FOTIN  O  SINU  BOŽJEM? 

POBIJANJE  NJEGOVA  MIŠLJENJA 

Neki  izopačeni  ljudi,  usuđujući  se  mjeriti  istinitost  ove 
nauke  vlastitim  mjerilom,  stvorili  su  oko  nje  isprazna  i 
različita  mišljenja.1 

Neki  su  se,  naime,  zaustavili  na  promatranju  činjenice 
da  Sveto  pismo  »sinovima  božjim«  obično  naziva  one,  koji 
su  opravdani  božanskom  milošću,  kao  što  je  to  u  slijede¬ 
ćim  tekstovima:  »Dade  vlast  da  postanu  Božja  djeca  onima 
koji  vjeruju  u  njegovo  ime«  (Iv  1,  12);  »Sam  Duh  svjedoči 
zajedno  s  našim  duhom  da  smo  Božja  djeca«  (Rim  8,  16); 
»Gledajte  koliku  nam  je  ljubav  Otac  iskazao,  da  se  zovemo 
Božja  djeca«  (1  Iv  3,  1).  -  Dapače,  Sveto  ih  pismo  ne  okli¬ 
jeva  nazvati  »rođenima  od  Boga«.  Apostol  Jakov,  naime, 
piše:  »On  nas  dragovoljno  rodi  riječju  istine«  (Jak  1,  18),  a 
apostol  Ivan  kaže:  »Tko  god  je  rođen  od  Boga,  ne  počinja 
grijeha,  jer  sjeme  božje  ostaje  u  njemu«  (1  Iv  3,  9).  —  A 
najčudnovatija  je  stvar  ta  što  ih  Sveto  pismo  katkada  nazi¬ 
va  čak  imenom  božjim.  Bog  je,  naime,  rekao  Mojsiju:  »Vi¬ 
di!  Faraonu  ću  te  nametnuti  kao  božanstvo«  (Izl  7,  1).  A  u 
Psalmima  (81,  6)  kaže:  »Rekoh  doduše:  ’Vi  ste  bogovi  i  svi 
ste  sinovi  Višnjega’«.  Gospodin  pak  u  Ivanovu  evanđelju 
(10,  35)  ovako  tumači  (Sveto  pismo):  »Bogovima  naziva 
one  kojima  bijaše  upućena  Božja  riječ«.  —  Na  osnovi  toga, 
smatrajući  Krista  najobičnijim  čovjekom,  koji  je  imao  po¬ 
četak  svoga  postojanja  u  djevici  Mariji  i  koji  je,  zbog  zaslu¬ 
ga  svog  blaženog  života,  stekao  više  od  svakog  drugog  čov¬ 
jeka  čast  božanstva,  ovi  su  zaključili  da  je  on  poput  ostalih 
ljudi  bio  Sin  Božji  po  duhu  posinaštva,  da  je  rođen  od  Bo- 

1  Fotin,  po  svjedočanstvu  E  u  z  e  b  i  j  a  ,  Crkvena  povijest  5;  usp.  A  - 
u  g  u  s  t  i  n  ,  O  krivovjerju  4. 

ga  po  milosti,  a  da  ga  je  Sveto  pismo  prozvalo  Bogom  po 
nekoj  sličnosti  s  Bogom;  ne,  dakle,  po  naravi,  nego  po  ne¬ 
kom  udioništvu  u  božanskoj  dobroti,  kako  se  to  govori  i  o 
svetima:  »Da  biste  postali  dionici  božanske  naravi,  uma- 
kavši  pokvarenosti  koja  je  zbog  opake  požude  u  svijetu«  (2 
Pet  1,  4). 

Tu  su  tvrdnju  oni  nastojali  potkrijepiti  (slijedećim) 
odlomcima  Svetoga  pisma.  Naime: 

1.  U  Matejevu  evanđelju  (28,  18)  Gospodin  tvrdi:  »Dana 
mi  je  sva  vlast,  nebeska  i  zemaljska«.  A  da  je  on  bio  Bog 
prije  svih  vremena,  ne  bi  tu  vlast  primio  u  određenom 
vremenu. 

2.  Govoreći  o  Sinu,  Pavao  u  Poslanici  Rimljanima  (1,  34) 
kaže  da  je  »postao  njemu«,  to  jest  Bogu,  »iz  sjemena  Davi- 
dova  po  tijelu«  i  da  je  »bio  preodređen  da  postane  Sin  Bo¬ 
žji  sa  svom  vlašću«.  A  ono  što  je  preodredeno  i  što  je  u  vre¬ 
menu  postalo,  ne  čini  se  da  može  biti  vječno. 

3.  U  Poslanici  Filipljanima  (2,  8-9)  Apostol  tvrdi:  »Krist 
je  postao  poslušan  do  smrti,  i  to  do  smrti  na  križu;  zato  ga 
Bog  uzdiže  na  najvišu  visinu  i  dade  mu  jedincato  ime  koje 
je  iznad  svakoga  drugog  imena«.  Čini  se  da  se  odatle  može 
zaključiti  kako  je  on  primio  božansku  čast  i  uzvišenje 
iznad  svakog  drugog  stvorenja  zbog  zasluga  svoje  poslu¬ 
šnosti  i  svoje  muke. 

4.  Apostol  Petar  u  Djelima  apostolskim  (2,  36)  također 
tvrdi:  »Neka  sav  dom  Izraelov  sa  sigurnošću  spozna  da  je 
Bog  učinio  i  Gospodinom  i  Mesijom  tog  Isusa  koga  ste  vi 
razapeli«.  Dakle,  čini  se  da  je  on  postao  Bog  u  jednom 
određenom  vremenu,  a  ne  da  je  rođen  prije  vremena. 

Da  bi  potvrdili  tu  svoju  nauku,  ovi  iznose  i  one  činjenice, 
koje  u  Svetom  pismu  govore  o  Kristovim  nedostacima: 
primjerice,  za  vrijeme  trudnoće  nosila  ga  je  u  utrobi  jedna 
žena,  zatim  njegov  rast  u  dobi,  trpljenje  gladi,  umora  i 
smrti;  nadalje,  napredovanje  u  znanju,  njegovo  priznanje 
da  ne  zna  dan  suda,  strah  što  ga  je  iskusio  prije  smrti,  i 
ostale  stvari  ovima  slične  koje  se  ne  mogu  pridavati  ono¬ 
mu  tko  ima  božju  narav.  Stoga  oni  zaključuju  da  je  on  po¬ 
stigao  božansku  čast  po  milosti,  a  da  nije  bio  božanske 
naravi. 

Tu  su  tvrdnju  u  početku  također  iznosili  neki  stari  kri¬ 
vovjerci,  poput  Cerinta  i  Ebiona,2  zatim  ju  je  prihvatio  Pa- 
vao  iz  Samozate,  i  napokon  ju  je  branio  Fotin,  pa  se  po  nje¬ 
mu  oni  koji  je  zastupaju  nazivaju  fotinijevcima. 

No  ako  pažljivo  promotrimo  riječi  Svetoga  pisma,  oči¬ 
gledno  je  da  one  nemaju  smisao  što  bi  ga  ti  krivovjerci  u 
njima  htjeli  pronaći  za  potvrdu  svoga  mišljenja.  Naime: 

1.  Kad  Salamon  govori  da  »još  nije  bilo  produbina,  a  ja 
sam  već  bila  rođena«  (Izr  8,  4),  onda  jasno  dokazuje  da  je 
to  rođenje  postojalo  prije  svih  tjelesnih  bića.  Stoga  Sin  Bo¬ 
žji,  rođen  od  Boga,  nije  mogao  započeti  svoje  postojanje 
rođenjem  od  Marije.  —  No  budući  da  su  ti  krivovjerci  na¬ 
stojali  izopačiti  taj  i  druge  slične  tekstove,  govoreći  da  ih 
valja  shvatiti  u  smislu  preodređenja,  to  jest  u  smislu  da  je 
prije  stvaranja  svijeta  bilo  odlučeno  da  se  Sin  Božji  rodi 
od  djevice  Marije,  a  ne  da  je  Sin  Božji  postojao  prije  svije¬ 
ta,  valja  dokazati  da  ti  tekstovi  ne  označavaju  samo  to  pre- 
određenje,  nego  da  je  on  stvarno  postojao  prije  Marije. 
Naime,  Salamon  na  onom  mjestu  dodaje:  »Kad  je  polagao 
temelje  zemlji,  bila  sam  kraj  njega  i  određivala  sve  stvari« 
(r.  29  —  30).  A  da  je  Mudrost  bila  nazočna  samo  u  preodre- 
đenju,  ne  bi  mogla  stvarno  djelovati.  To  pak  potvrđuju  ri¬ 
ječi  evanđeliste  Ivana.  On,  naime,  pošto  je  najprije  rekao: 
»U  početku  bijaše  Riječ«  (Iv  1,  1),  označavajući  tim  ime¬ 
nom  Sina  Božjega,  o  čemu  smo  već  prije  govorili  (pogl.  3), 
da  nitko  ne  bi  njegove  riječi  mogao  shvatiti  u  smislu  pre¬ 
određenja,  odmah  dodaje:  »Sve  je  po  njoj  postalo  i  ništa 
što  postoji  nije  bez  nje  postalo«  (r.  3).  No  to  ne  bi  mogla 
biti  istina,  da  on  nije  postojao  prije  svijeta.  —  Nadalje,  Sin 
je  Božji  izjavio:  »Nitko  nije  uzišao  na  nebo,  osim  Sina  čov¬ 
ječjega  koji  je  sišao  s  neba«  (Iv  3,  13);  i  opet:  »Ja  sam  sišao 
s  neba  ne  da  vršim  svoju  volju,  nego  volju  onoga  koji  me 
posla«  (Iv  6,  38).  Stoga  je  očevidno  da  je  on  postojao  prije 
nego  li  je  sišao  s  neba. 

2.  Osim  toga:  prema  gore  navedenoj  tvrdnji,  jedan  je 
čovjek  po  svojim  životnim  zaslugama  postao  Bog.  Apostol 
pak  naučava  tomu  protivno,  to  jest  da  je  Isus,  budući  da  je 
bio  Bog,  postao  ćovjekom.  Evo  njegovih  riječi  u  Poslanici 
Filipljanima  (2,  6-7):  »On,  božanske  naravi,  nije  se  ljubo- 

2  Augustin,  O  krivovjerju  8. 

morno  držao  svoje  jednakosti  s  Bogom,  nego  se  nje  lišio 
uzevši  narav  sluge  i  postavši  sličan  ljudima«.  Stoga  je  gor¬ 
nje  mišljenje  u  suprotnosti  s  Apostolovom  tvrdnjom. 

3.  Još  nešto:  između  svih  koji  su  primili  Božju  milost, 
Mojsije  ju  je  primio  u  najvećem  izobilju,  jer  je  o  njemu  u 
Knjizi  Izlaska  (33,  11)  napisano  da  »mu  je  Gospodin  govo¬ 
rio  licem  u  lice,  kako  čini  čovjek  sa  svojim  prijateljem«.  Da 
je,  stoga,  Isus  Krist  bio  prozvan  Sinom  Božjim  samo  po 
milosti  posinaštva,  poput  ostalih  svetaca,  Mojsije  bi  bio 
Sin  Božji  isto  kao  i  Krist,  premda  je  Krist  bio  obdaren  ve¬ 
ćom  milošću;  naime,  i  medu  ostalim  svecima  jedan  ima  ve¬ 
ću  milost  od  drugoga,  a  ipak  su  svi  prozvani  Božjim  sinovi¬ 
ma  u  istom  smislu.  Mojsije,  naprotiv,  ne  može  biti  prozvan 
Sinom  Božjim  u  istom  smislu  poput  Krista.  Apostol,  na¬ 
ime,  razlikuje  Krista  od  Mojsija  kao  sina  od  sluge.  On,  na¬ 
ime,  ovako  piše  u  Poslanici  Hebrejima  (3,  5):  »I  Mojsije  je, 
istina,  bio  vjeran  u  cijeloj  kući  Božjoj  u  svojstvu  sluge,  da 
svjedoči  za  ono  što  je  Bog  imao  objaviti,  dok  je  Krist  vje¬ 
ran  u  svojstvu  sina  i  stoji  pod  kućom  Božjom«.  Dakle,  oči¬ 
gledno  je  da  Krist  nije  prozvan  sinom  Božjim  po  milosti 
posinaštva  poput  ostalih  svetaca. 

4.  Isti  bismo  dokaz  mogli  pronaći  na  mnogim  drugim 
mjestima  Svetog  pisma,  gdje  se  tvrdi  da  je  Krist  Sin  Božji 
na  jedincati  način,  iznad  svih  drugih  ljudi.  Katkada  ga  po¬ 
jedinačno  naziva  »Sinom«  da  bi  ga  izdvojio  od  drugih,  kao 
onda  kad  je  Očev  glas  odzvanjao  na  krštenju:  »Ovo  je  Sin 
moj.  Ljubljeni  moj,  koga  sam  odabrao«  (Mt  3,  17).  —  Kat¬ 
kada  ga  pak  naziva  »Jedinorođenim«,  kao  u  Ivanovu  pro¬ 
slovu  (1, 14):  »I  mi  smo  promatrali  slavu  njegovu,  slavu  ko¬ 
ju  ima  kao  Jedinorođenac  od  Oca« ;  i  opet:  »Jedinorođenac, 
koji  je  u  krilu  Očevu,  on  ga  je  objavio«  (r.  18).  A  da  je  on 
bio  prozvan  sinom  u  svakodnevnom  smislu  te  riječi,  to  jest 
poput  drugih  ljudi,  ne  bi  mogao  biti  nazivan  Jedinorođe¬ 
nim.  —  Katkada  ga  naziva  i  »Prvorođencem«  kako  bi  poka¬ 
zao  da  drugi  ljudi  po  njemu  dobijaju  posinaštvo,  prema 
Pavlovim  riječima  u  Poslanici  Rimljanima  (8, 29):  »Jer  koje 
je  (Bog)  predvidio,  one  je  i  preodredio  da  budu  jednaki  sli¬ 
ci  njegova  Sina,  da  ovaj  bude  prvorodenac  medu  mnogom 
braćom«.  A  u  Poslanici  Galaćanima  (4,  4)  čitamo:  »Bog  po¬ 
sla  svoga  Sina.  . .  da  bismo  mi  primili  posinjenje«.  Stoga  je 

on  Sin  u  drugom  smislu,  a  po  sličnosti  njegova  posinjenja 
svi  se  drugi  ljudi  nazivaju  sinovima. 

5.  Nadalje:  Sveto  pismo  priliče  Bogu  stvari  koje  se  u  pra¬ 
vom  smislu  ne  mogu  priricati  drugima,  kao  posvećenje  du¬ 
ša  i  opraštanje  grijeha.  U  Levitskom  zakoniku  (20,  8),  na¬ 
ime,  čitamo:  »Ja,  Jahve,  posvećujem  vas«.  Kod  Izaije  pak 
nalazimo  ove  riječi  (43,  25):  »A  ja,  ja  radi  sebe  opačine  tvo¬ 
je  brišem«.  A  Sveto  pismo  i  jedno  i  drugo  pripisuje  Kristu. 
U  Poslanici  Hebrejima  (2,  11)  o  njemu  se,  naime,  kaže: 
»Onaj  koji  posvećuje  i  posvećeni  imaju  istoga  Oca«;  a  ne¬ 
što  niže:  »Isus  je  trpio  izvan  vrata  da  posveti  narod  svojom 
krvi«  (Heb  13,12).  I  Gospodin  je  sam  tvrdio  da  ima  »vlast 
opraštati  grijehe«,  što  je  potvrdio  i  jednim  čudom  (Mt  9, 
6).  Već  je  i  anđeo  kod  navještenja  o  njemu  prorekao:  »On 
će  izbaviti  svoj  narod  od  grijeha  njegovih«  (Mt  1,  21).  Da¬ 
kle,  Krist  je,  posvećujući  i  opraštajući  grijehe  prozvan  Bo¬ 
gom,  ne  kao  oni  koji  primaju  posvećenje  i  kojima  se  opra¬ 
štaju  grijesi,  nego  kao  onaj  koji  ima  moć  i  božansku  narav. 

Svetopisamski  odlomci,  kojima  krivovjerci  pokušavaju 
dokazati  da  Krist  nije  Bog  po  naravi,  ne  mogu,  dakle,  pot¬ 
krijepiti  njihovu  tvrdnju.  Naime,  mi  ispovijedamo  da  se 
poslije  tajne  utjelovljenja  u  Kristu  Sinu  Božjem  nalaze 
dvije  naravi,  to  jest  ljudska  i  božanska.  Na  taj  mu  se  način, 
zbog  božanske  naravi,  pripisuju  svojstva  koja  su  vlastita 
Bogu.  Ono  pak  što  spada  na  nedostatke,  pripisuje  mu  se 
zbog  ljudske  naravi,  kako  ćemo  kasnije  opširnije  rastuma¬ 
čiti  (pogl.  9,  27).  Za  sada  je  u  vezi  s  božanskim  rađanjem 
sasvim  dovoljno  što  smo  dokazali  da  Sveto  pismo  Krista 
naziva  Sinom  Božjim  i  Bogom,  ne  jednostavno  kao  obična 
čovjeka  po  milosti  posinjenja,  nego  po  božanskoj  naravi.3 


3  Usp.  S.  th.  III  q.  2  a.  11;  q.  16  a.  1;  In  Ioann.,  c.  1  lect.  1 , 5, 14;  c  5  lect.  5;  c 
6  lect.  5;  Rom.  c.  1  lect  2. 

POGLAVLJE  5 
(S.  c.  g.  IV) 

SABELIJEVO  MIŠLJENJE  O  SINU  BOŽJEM  I  NJEGOVO 
POBIJANJE 

Budući  da  se  u  pameti  svih  ljudi,  koji  imaju  pravi  pojam 
o  Bogu,  po  prirodi  nalazi  misao  o  postojanju  samo  jednog 
Boga,  neki  su  ljudi,  polazeći  od  činjenice  što  Sveto  pismo 
smatra  Krista  pravim  i  naravnim  Bogom  te  Sinom  Božjim, 
ustvrdili  da  su  Krist  Sin  Božji  i  Bog  Otac  jedan  Bog,  ali  ne 
tako  što  bi  se  moglo  tvrditi  daje  Bog  »Sin«  po  svojoj  nara¬ 
vi  i  od  vječnosti,  nego  zbog  činjenice  što  je  posinjenje  pri¬ 
mio  u  času  rođenja  od  djevice  Marije,  posredstvom  tajne 
utjelovljenja.  Na  taj  su  način  sve  ono  što  je  Krist  pretrpio 
u  tijelu  ti  ljudi  pripisivali  Ocu:  primjerice,  da  je  sin  Djevi- 
čin,  da  ga  je  ona  začela  i  rodila,  da  je  mučen,  umro  i  uskr¬ 
snuo,  i  sve  ono  što  Sveto  pismo  govori  o  Kristu  ukoliko  je 
on  čovjek. 

Oni  su  svoje  tvrdnje  nastojali  dokazati  slijedećim 
odlomcima  Svetoga  pisma:  u  Knjizi  Izlaska  (20,  2-3)  (i  u  Po¬ 
novljenom  zakonu:  6,  4)  čitamo:  »Poslušaj,  Izraele,  Jahve, 
Bog  tvoj  jedini  je  Bog«.  —  A  u  Ponovljenom  zakonu  (32, 
39)  stoji:  »Vidite  sada  da  jedini  ja  jesam  i  da  drugog  Boga 
pored  mene  nema«.  —  U  Ivanovu  evanđelju  (5,  19;  14,  10) 
nalazimo:  »Otac  koji  boravi  u  meni  čini  svoja  djela«;  i  opet: 
»Ja  sam  u  Ocu  i  Otac  je  u  meni«  (r.  11).  Svim  tim  svetopi- 
samskim  odlomcima  oni  su  tvrdili  da  je  Sin,  koji  je  rođen 
od  Djevice,  Bog  Otac. 

To  su  mišljenje  zastupali  Sabelijevi  sljedbenici,  koji  su 
bili  prozvani  i  »patripasijanci«,  jer  su  smatrali  da  je  Otac 
trpio  muku  (Patrem  passum  esse  confiteantur),  tvrdeći  da 
je  Krist  isto  što  i  Otac.1 

No,  premda  se  to  mišljenje  razlikuje  od  prethodnoga 
1  Augustin,  O  krivovjerju  41. 

(pogl.  4)  obzirom  na  Kristovo  božanstvo,  budući  da  je  po 
tom  mišljenju  Krist  pravi  Bog  po  svojoj  naravi,  dok  je  ono 
prethodno  mišljenje  tu  istinu  poricalo,  ipak  su  oba  sugla¬ 
sna  obzirom  na  rađanje  i  posinjenje.  Naime,  prethodno 
mišljenje  tvrdi  da  posinjenje  i  rađanje,  po  kojima  se  Krist 
naziva  »Sinom«,  nisu  postojali  prije  Marije.  To  isto  tvrdi  i 
ovo  drugo  mišljenje.  Stoga  oba  mišljenja  isključuju  rađa¬ 
nje  i  posinjenje  po  božanskoj  naravi,  a  priznaju  ga  samo 
obzirom  na  ljudsku  narav. 

No,  ovo  posljednje  mišljenje  ima  jednu  osobitost.  Kad, 
naime,  govori  o  »Sinu  Božjem«,  ne  označava  jednu  samo- 
stojnu  osobu,  već  jednu  pridošlu  vlastitost  jednoj  osobi 
koja  je  već  prije  postojala.  Naime,  sami  je  Otac,  po  tome 
što  je  uzeo  tijelo  od  Djevice,  uzeo  ime  Sin.  Stoga  Sin  nije 
jedna  samostojna  osoba  koja  se  razlikuje  od  Očeve  osobe. 

No  lažnost  se  toga  mišljenja  jasno  može  dokazati  teksto¬ 
vima  Svetoga  pisma.  Naime: 

1.  Sveto  pismo  ne  naziva  Krista  samo  Djevičinim  sinom, 
nego  i  Sinom  Božjim,  kao  što  je  jasno  iz  odlomaka  što  smo 
ih  prije  naveli  (pogl.  2).  A  nemoguće  je  da  netko  bude  sin 
samoga  sebe.  Budući  da  se  sin  rada  od  oca,  i  budući  da  od 
njega  prima  bitak,  slijedilo  bi  da  je  ista  zbilja  koja  daje  i 
koja  prima  bitak,  što  uopće  nije  moguće.  Dakle,  Sin  se  ne 
može  poistovjetiti  s  Bogom  Ocem,  nego  su  Sin  i  Otac  razli¬ 
čite  osobe. 

2.  Nadalje:  Gospodin  kaže  u  Ivanovu  evanđelju  (6,  38): 
»Ne  sidoh  s  neba  da  vršim  svoju  volju,  nego  volju  onoga 
koji  me  posla«;  i  opet:  »Oče,  proslavi  ti  mene  kod  sebe  sa¬ 
moga«  (Iv  17, 5).  Dakle,  iz  tih  i  njima  sličnih  riječi  proizlazi 
da  su  Sin  i  Otac  različite  osobe. 

No  u  duhu  toga  mišljenja  moglo  bi  se  uzvratiti  da  se 
Krist  naziva  Sinom  Boga  Oca  samo  po  ljudskoj  naravi:  to 
jest  jer  je  sam  Bog  Otac  stvorio  i  posvetio  ljudsku  narav 
koju  je  uzeo.  I  tako  bi  on  u  božanskoj  naravi  bio  prozvan 
ocem  samoga  sebe  u  ljudskoj  naravi.  Na  taj  način  nema  ni¬ 
kakve  zapreke  da  on,  premda  ostaje  isti,  po  čovještvu  bude 
različit  od  samoga  sebe  po  božanstvu. 

Na  taj  bi  način  slijedilo  da  se  Krist  naziva  Sinom  Božjim 
kao  i  drugi  ljudi,  to  jest  zbog  stvaranja  i  zbog  posvećenja. 
Mi  smo  pak  prije  dokazali  (pogl.  4)  da  se  Krist  naziva  Si- 

nom  Božjim  na  drukčiji  način  nego  ostali  sveci.  Stoga  se 
ne  može  prihvatiti  mišljenje  da  bi  Krist  mogao  biti  sami 
otac  i  sin  samoga  sebe. 

3.  Osim  toga:  gdje  postoji  samo  jedan  samostojni  su¬ 
bjekt,  neprihvatljiva  je  upotreba  množine.  A  Krist  govori  o 
samome  sebi  i  o  Ocu  u  množini:  »Ja  i  Otac  jedno  smo«  (Iv 
10,  30).  Dakle,  Sin  se  ne  može  poistovjetiti  s  Ocem. 

4.  Još  nešto:  kad  Sin  ne  bi  bio  različit  od  Oca  na  drugi 
način,  već  samo  po  tajni  utjelovljenja,  prije  utjelovljenja 
medu  njima  ne  bi  bilo  nikakve  razlike.  Sveto  pismo,  među¬ 
tim,  tvrdi  da  su  Otac  i  Sin  bili  različiti  i  prije  utjelovljenja. 
U  Ivanovu  evanđelju  (1, 1),  naime,  čitamo:  »U  početku  bija¬ 
še  Riječ,  i  Riječ  bijaše  kod  Boga,  i  Riječ  bijaše  Bog«.  Stoga 
se  Riječ,  koja  je  bila  kod  Boga,  razlikovala  od  njega,  budu¬ 
ći  da  način  izražavanja  podrazumijeva  baš  to  kad  se  kaže 
da  je  'jedan  kod  drugoga'.  —  Isto  tako  i  Mudre  izreke  (8, 
30)  tvrde  da  je  on  rođen  od  Boga:  »Bila  sam  s  njime  kad  je 
raspoređivao  sve  stvari«,  što  istodobno  ističe  jedno  udruži¬ 
vanje  i  jednu  razliku.  —  A  kod  Proroka  Hošeje  (1,  7)  čita¬ 
mo:  »Omiljet  će  mi  kuća  Judina,  spasit  ću  je  Jahvom,  Bo¬ 
gom  njihovim«.  Ovdje,  dakle,  Bog  Otac  govori  da  će  spasiti 
narod  po  Bogu  Sinu,  to  jest  po  jednoj  različitoj  osobi,  ali 
koja  je  dostojna  imena  Božjega.  —  U  Knjizi  Postanka  (1, 
26)  nailazimo  i  na  ovaj  stavak:  »Načinimo  čovjeka  na  svoju 
sliku,  sebi  slična«,  u  kojemu  je  jasno  istaknuta  množina  i 
različitost  subjekata  koji  su  stvarali  čovjeka.  Sveto  nas  pi¬ 
smo,  međutim,  poučava  da  je  čovjeka  stvorio  jedan  Bog. 
Stoga  su  množina  ali  i  različitost  Boga  Oca  i  Boga  Sina 
morale  postojati  i  prije  utjelovljenja.  Dakle,  nipošto  nije 
istina  da  se  po  tajni  utjelovljenja  Otac  prozvao  Sinom. 

5.  Nadalje:  pravo  posinjenje  pripada  onome  koji  se  nazi¬ 
va  sinom.  Čovjekova  se,  naime,  ruka  ili  noga  ne  može  u 
pravom  smislu  nazvati  sinom,  nego  samo  čovjek  kojega  su 
one  dio.  A  imena  »očinstva«  i  »sinovstva«  podrazumijevaju 
različitost  osoba  kojima  se  pridaju  poput  »onoga  koji  ra¬ 
đa«  i  »rođenoga«.  Stoga,  ako  se  netko  u  pravom  smislu  na¬ 
ziva  sinom,  ima  se  razlikovati  od  oca  kao  subjekt.  Krist  je 
pak  pravi  Sin  Božji,  jer  u  Ivanovu  evanđelju  (5,  20)  čitamo: 
»Mi  smo  u  Istinitome,  u  njegovu  Sinu  Isusu  Kristu«.  Da- 

kle,  neophodno  je  da  se  Krist  kao  subjekt  razlikuje  od  Oca. 
Dakle,  Otac  se  ne  poistovjećuje  sa  Sinom. 

Nadalje,  poslije  tajne  utjelovljenja  Otac  je  o  Sinu  dao 
ovo  svjedočanstvo:  »Ovo  je  Sin  moj,  Ljubljeni  moj«  (Mt  3, 
17).  A  to  se  svjedočanstvo  odnosilo  na  jedan  subjekt.  Krist 
je,  dakle,  kao  subjekt  različit  od  Oca. 

Dokazi  pak  kojima  Sabelije  pokušava  dokazati  svoje  mi¬ 
šljenje,  ne  dokazuju  ono  što  bi  on  htio,  kako  ćemo  kasnije 
još  podrobnije  dokazati  (pogl.  9).  Činjenica,  naime,  da  je 
»Bog  jedan«  i  da  je  »Otac  u  Sinu  a  Sin  u  Ocu«,  ne  dokazuje 
da  su  Otac  i  Sin  jedan  subjekt,  budući  da  dva  različita  su¬ 
bjekta  mogu  između  sebe  imati  jedan  drugi  oblik  jedin¬ 
stva.2 


2  S.  Th.  I  q.  27  a.  1;  Senf.  I  d.  24  q.  2  a.  1;  In  Ioann.,  c.  1  lect.  1;  c.  5  lect.  3-5: 
c.  7  lect.  2;  c.  8  lect  2.  5;  c.  10  lect.  5;  c.  12  lect.  7;  c.  14  lect.  3.  4;  c.  17  lect. 
1.  5:  Rom.,  c.  1  lect.  2. 

POGLAVLJE  6 
(S.  c.  g.  IV) 

ARIJEVO  MIŠLJENJE  0  SINU  BOŽJEM 

Budući  da  nije  spojivo  sa  svetom  naukom  držati  da  je 
Sin  Božji  imao  početak  svoga  postojanja  od  Marije,  kako 
je  zastupao  Fotin  (usp.  pogl.  4),  ili  da  je  Otac,  koji  je  Bog 
od  vječnosti,  počeo  biti  Sin  kad  je  uzeo  tijelo,  kako  je  za¬ 
stupao  Sabelije  (usp.  pogl.  5),  bilo  je  i  nekih  drugih  koji  su, 
oslanjajući  se  na  Sveto  pismo,  stvorili  ovo  mišljenje  o  bo¬ 
žanskom  rađanju:  Sin  je  Božji  postojao  prije  tajne  utjelov¬ 
ljenja  i  prije  postanka  svijeta;  no  budući  da  se  Sin  razliku¬ 
je  od  Boga  Oca,  smatrali  su  da  on  nije  iste  naravi  s  Bogom 
Ocem.  Oni,  naime,  nisu  mogli  shvatiti  niti  su  htjeli  vjerova¬ 
ti,  da  dvije  različite  zbilje  po  tijelu  mogu  imati  jednu  bit  ili 
narav.  A  budući  da  se  po  nauci  vjere  samo  narav  Boga  Oca 
smatra  vječnom,  vjerovali  su  da  Sinovljeva  narav  nije  po¬ 
stojala  odvijeka,  premda  je  Sin  postojao  prije  ostalih  stvo¬ 
renja.  A  budući  da  je  sve  ono,  što  nije  vječno.  Bog  stvorio 
iz  ničega,  tvrdili  su  da  je  i  Sin  Božji  stvoren  iz  ničega,  pa 
da  je  on  stoga  stvorenje. 

A  budući  da  ih  je  ugled  Svetoga  pisma  primoravao  da 
Bogom  nazivaju  i  Sina,  kako  je  očigledno  iz  onoga  što  smo 
već  prije  razjasnili  (pogl.  3),  tvrdili  su  da  je  on  jedno  s 
Ocem,  ne  doduše  po  naravi,  nego  po  nekom  jedinstvu  vo¬ 
lje,  i  po  nekom  pridavanju  više  božanske  slike  slici  drugih 
stvorenja.  Kao  što  se,  stoga,  najuzvišenija  stvorenja,  što  ih 
nazivamo  anđelima,  u  Svetom  pismu  imenuju  »bogovima« 
i  »sinovima  Božjim«,  po  riječima  Knjige  o  Jobu  (38,  7): 
»Gdje  si  bio. . .  dok  su  mi  zajedno  klicale  zvijezde  jutarnje  i 
Božji  uzvikivali  sinovi?«,  i  po  izreci  Psalma  (81,  1):  »Bog 
ustaje  u  skupštini  bogova«,  tako  Sinom  Božjim  i  Bogom 
treba  nazivati  i  ono  stvorenje,  koje  je  iznad  svih  drugih 

stvorenja,  ukoliko  je  on  najodličniji  među  njima,  tako  da 
je  po  njemu  Bog  Otac  stvorio  svako  drugo  stvorenje. 

Oni  su  se  trudili  da  potkrijepe  svoje  tvrdnje  navodima 
Svetoga  pisma.  Naime: 

1.  Obraćajući  se  Ocu,  Sin  tvrdi:  »Ovo  je  vječni  život:  spo¬ 
znati  tebe,  jedino  pravoga  Boga«  (Iv  17,  3).  Dakle,  samo  je 
Otac  pravi  Bog.  Dosljedno  tomu,  kao  što  Sin  ne  može  biti 
Otac,  tako  taj  isti  Sin  ne  može  biti  ni  pravi  Bog. 

2.  Osim  toga:  Apostol  u  Prvoj  poslanici  Timoteju  (6,  14) 
kaže:  »Izvršuj  ovu  zapovijed  neporočno  i  besprijekorno  do 
dolaska  našega  gospodina  Isusa  Krista,  što  će  ga  u  svoje 
vrijeme  pokazati  blaženi  i  jedini  Vrhovnik,  Kralj  kraljeva  i 
Gospodar  gospodara,  koji  je  jedini  besmrtan  i  koji  boravi 
u  nepristupačnoj  svjetlosti«.  U  tim  se  riječima,  dakle,  ja¬ 
sno  uočava  razlika  između  Boga  Oca,  koji  pokazuje,  i  Kri¬ 
sta,  kojega  se  pokazuje.  Stoga  je  samo  Bog  Otac,  koji  poka¬ 
zuje,  moćni  Kralj  kraljeva  i  Gospodar  gospodara,  jedini 
besmrtni  i  koji  boravi  u  nepristupačnoj  svjetlosti.  Dakle, 
samo  je  Otac  pravi  Bog,  a  ne  i  Sin. 

3.  Nadalje:  Gospodin  u  Ivanovu  evanđelju  (14,  28)  kaže: 
»Otac  je  veći  od  mene«;  a  Apostol  u  Prvoj  poslanici  Korin- 
ćanima  (15,  28)  naglašava  da  je  Sin  podložan  Ocu:  »Kad 
mu  bude  sve  podloženo,  tada  će  se  i  sam  Sin  podložiti« ,  to 
jest  Ocu,  »koji  je  njemu  sve  podložio«.  A  kad  bi  narav  Oca  i 
Sina  bila  ista,  ista  bi  bila  i  njihova  veličina  i  veličanstvo, 
budući  da  Sin  ne  bi  bio  manji  od  Oca,  niti  Ocu  podložan. 
Dakle,  ti  su  krivovjerci  smatrali  da  prema  Svetom  pismu 
Sin  nije  imao  istu  narav  s  Ocem. 

4.  Još  nešto:  Očeva  narav  isključuje  neimaštinu.  Neima¬ 
ština  se,  naprotiv,  pojavljuje  kod  Sina.  Naime,  Sveto  pi¬ 
smo  nam  objavljuje  da  Sin  prima  od  Oca.  A  prima  uvijek 
onaj  koji  nešto  nema.  U  Matejevu  evanđelju  (11,  27),  prim¬ 
jerice,  čitamo:  »Sve  mi  je  predao  moj  Otac«.  U  Ivanovu  pak 
evanđelju  (3,  35)  stoji:  »Otac  ljubi  Sina  i  sve  je  predao  nje¬ 
mu  u  ruke«.  Iz  ovoga  se  može  zaključiti  da  Sin  nema  istu 
narav  s  Ocem. 

5.  Nadalje:  učiti  i  primati  pomoć  svojstveno  je  onome 
tko  se  nalazi  u  nevolji.  A  Sina  poučava  i  pomaže  mu  Otac. 
Naime,  u  Ivanovu  evanđelju  (5,  19)  čitamo:  »Sin  ne  može 
ništa  sam  od  sebe  učiniti,  nego  samo  ono  što  vidi  da  čini 

Otac«.  A  malo  kasnije:  »Otac  ljubi  Sina  i  pokazuje  mu  sve 
što  sam  čini«  (r.  20).  Sin  pak  ovako  govori  svojim  učenici¬ 
ma:  »Saopćih  vam  sve  što  sam  čuo  od  Oca«  (Iv  15,  15).  Ne 
čini  se,  dakle,  da  Sin  ima  istu  narav  s  Ocem. 

6.  Osim  toga:  primati  zapovijedi,  slušati,  moliti  i  primati 
poslanje  svojstvo  je  nižega.  A  sve  se  to  tvrdi  za  Sina.  Evo 
njegovih  riječi:  »Kao  što  mi  je  Otac  zapovjedio,  ja  tako  ra¬ 
dim«  (Iv  14,  31).  A  Pavao  u  Poslanici  Filipljanima  (2,  8)  ka¬ 
že:  »Postao  je  poslušan  Ocu  sve  do  smrti«.  U  Ivanovu  evan¬ 
đelju  (14,  16)  opet  čitamo:  »Ja  ću  moliti  Oca,  i  dat  će  vam 
drugog  Branitelja«.  Napokon,  Apostol  u  Poslanici  Galaća- 
nima  (4, 4)  veli:  »Kad  dođe  punina  vremena,  posla  Bog  svo¬ 
ga  Sina«.  Dakle,  Sin  je  manji  od  Oca  i  njemu  je  podložan. 

7.  K  tome:  Otac  je  proslavio  Sina,  kako  je  to  Sin  sam 
izjavio:  »Oče,  proslavi  ime  svoje«;  i  tada  »dođe  glas  s  neba: 
Već  sam  ga  proslavio  i  opet  ću  ga  proslaviti’«  (Iv  12,  28).  A 
Apostol  u  Poslanici  Rimljanima  (8,  11)  piše:  »Bog  je  uskri¬ 
sio  Krista  Isusa  od  mrtvih«.  Petar  pak  govori  da  je  on  »bio 
uzvišen  Božjom  desnicom«  (Dj  2,  33).  Iz  tih  se  riječi  čini  da 
je  Sin  niži  od  Oca. 

8.  Zatim:  u  Očevoj  naravi  ne  može  biti  nijedan  nedosta¬ 
tak.  Naprotiv,  vidimo  da  kod  Sina  postoji  ograničenje  mo¬ 
ći,  budući  da  u  Matejevu  evanđelju  (20,  22)  čitamo:  »Ne 
spada  na  mene  da  dajem  mjesto  sa  svoje  desne  ili  lijeve 
strane.  Ono  pripada  onima  za  koje  ga  je  odredio  moj 
Otac«.  —  Nadalje,  vidimo  da  kod  Sina  postoji  i  ograniče¬ 
nje  znanja,  budući  da  sam  u  Matejevu  evanđelju  (24,  36) 
tvrdi:  »Sto  se  tiče  onog  dana  i  časa,  o  tome  nitko  ništa  ne 
zna;  ni  anđeli  na  nebu,  ni  Sin,  već  jedino  Otac«.  —  U  Sinu 
se  također  očituje  i  nedostatak  duhovne  vedrine,  jer  Sveto 
pismo  tvrdi  da  je  on  bio  žalostan,  da  je  bio  srdit  i  da  je  bio 
podložan  drugim  sličnim  porivima.  Stoga  se  čini  da  Sin  ni¬ 
je  imao  istu  narav  s  Ocem. 

9.  Još  nešto:  Sveto  pismo  izričito  kaže  da  je  Sin  Božji 
jedno  stvorenje.  Naime,  u  Sirahovoj  se  knjizi  (24,  12)  tvrdi: 
»Govorio  mi  je  stvoritelj  svih  stvari,  i  onaj  koji  me  je  stvo¬ 
rio,  počivao  je  u  šatoru  mojemu«.  I  opet:  »Bila  sam  stvore¬ 
na  od  početka  i  prije  vjekova«  (r.  14).  Dakle,  Sin  je  jedno 
stvorenje. 

10.  Sin  se  ubraja  među  stvorenja.  Naime,  Sirahova  knji¬ 
ga  donosi  ove  riječi  Mudrosti:  »Proizišla  sam  iz  usta  Svevi¬ 
šnjega,  prvorođena,  prije  svakoga  drugoga  stvorenja«  (24, 
5).  A  Apostol  je,  govoreći  o  Sinu,  rekao  da  je  on  »prvorođe- 
nac  među  svim  stvorenjima«  (Kol  1,  15).  Stoga  je  očevidno 
da  se  Sin  nalazi  u  nizu  stvorenja,  a  medu  njima  zauzima 
prvo  mjesto. 

11.  Napokon:  Sin  ovako  moli  Oca  za  svoje  učenike:  »Pre¬ 
dao  sam  im  slavu  koju  si  ti  meni  dao,  da  budu  jedno  kao 
što  smo  mi  jedno«  (Iv  17,  22).  Otac  su  i  Sin,  dakle,  jedno 
kao  što  je  Krist  hito  da  i  učenici  budu  jedno.  A  on  nije  htio 
da  učenici  budu  jedno  po  biti.  Dakle,  Otac  i  Sin  nisu  jedno 
po  biti.  Dosljedno  tomu.  Sin  je  stvorenje  podložno  Ocu. 

To  je,  dakle,  Arijevo  i  Eunomijevo  mišljenje.1  No  čini  se 
da  je  ono  proizišlo  iz  nauke  platonika,  koji  su  naučavali  da 
postoji  jedan  vrhovni  Bog,  otac  i  stvoritelj  svega,  iz  kojega 
je  najprije  proizišla  neka  pamet,  viša  od  pameti  svih  osta¬ 
lih  bića;  u  njoj  su  se  nalazili  oblici  svih  stvari  što  su  ih  na¬ 
zivali  »očevim  umom«,  a  poslije  nje  uslijedila  je  duša  svije¬ 
ta,  i  napokon  ostala  stvorenja.  Stoga  su  ono  što  Sveto  pi¬ 
smo  govori  o  Sinu  Božjem  oni  pripisivali  ovdje  spomenu¬ 
toj  pameti,  posebice  stoga  što  su  svete  knjige  Sina  Božjega 
nazivale  »Mudrošću  Božjom«  i  »Riječju  Božjom«.  S  tim  se 
mišljenjem  slaže  i  Avicenina  tvrdnja.2  On  je,  naime,  povrh 
duše  prvoga  neba  dopustio  postojanje  prvoga  uma,  koji 
pokreće  prvo  nebo,  a  iznad  njega  na  sam  vrh  postavio  je 
napokon  Boga. 

Stoga  su  Arijevi  sljedbenici  zamišljali  da  je  Sin  božji 
stvorenje  uzvišenije  od  svih  ostalih  stvorenja,  po  kojemu 
je  bog  stvorio  sve  ostale  stvari,  posebice  stoga  što  su  neki 
filozofi  naučavali  da  su  stvari  proizišle  iz  prvoga  počela  ne¬ 
kim  redom,  tako  da  su  posredstvom  prvog  stvorenog  bića 
bila  stvorena  i  sva  ostala  bića.3 


1  Augustin,  O  krivovjercima  49,  50. 

2  Usp.  Metafizika  tr.  9,  pogl.  4 

3  S.  th.  I  q.  27  a.  1;  usp.  Rom.,  c.  9  lect.  1;  Gal.  c.  4  lect.  4;  Col.  c.  1  lect.  4. 

POGLAVLJE  7 
(S.  c.  g.  IV) 

POBIJANJE  ARIJEVA  MIŠLJENJA 

Tkogod  pažljivo  promotri  navode  svetih  knjiga,  bit  će 
mu  potpuno  jasno  da  netom  navedeno  mišljenje  nije  spoji¬ 
vo  sa  Svetim  pismom.  Naime: 

1.  Kad  Sveto  pismo  naziva  sinovima  Božjim  Krista  Sina 
Božjega  i  anđele,  onda  to  čini  s  različitih  točaka  motrišta. 
Stoga  Apostol  u  Poslanici  Hebrejima  (1,  5)  piše:  »Komu  od 
anđela  ikada  reče:  Ti  si  moj  sin,  ja  te  danas  rodih’«;  a  on 
te  riječi  primjenjuje  na  Krista.  Naprotiv,  prema  navede¬ 
nom  mišljenju  anđeli  i  Krist  trebali  bi  se  nazvati  Božjim 
sinovima  sa  iste  točke  motrišta,  budući  da  bi  pojam  »sin« 
pripadao  Kristu  i  anđelima  zbog  uzvišenosti  naravi  u  kojoj 
ih  je  Bog  stvorio. 

Malo  je  važno  to  što  Krist  ima  višu  narav  nego  ostali  an¬ 
đeli,  jer  se  i  među  anđelima  nalaze  različiti  redovi,  kako 
smo  prije  već  vidjeli  (III  knjiga,  pogl.  80),  a  ipak  svima  pri¬ 
pada  isti  oblik  posinaštva.  Stoga  se  Krist  ne  naziva  Sinom 
Božjim  u  smislu  kako  to  tvrdi  prethodno  mišljenje. 

2.  Još  nešto:  budući  da  zbog  stvaranja  pojam  »Sin  Božji« 
pripada  mnogim  bićima,  odnosno  svim  anđelima  i  svim 
svetima,  pa  kad  bi  Krist  i  bio  prozvan  »Sinom«  iz  istoga 
razloga,  on  ne  bi  bio  »Jedinorođeni«,  premda  bi  se  po  uzvi¬ 
šenosti  svoje  naravi  između  svih  mogao  nazvati  »Prvorođe- 
nim«.  Sveto  pismo,  međutim,  tvrdi  da  je  on  jedinorođeni: 
»Promatrali  smo  ga  kao  jedinorođenoga  od  Oca«  (Iv  1,  14). 
Dakle,  Krist  nije  bio  prozvan  Sinom  Božjim  zbog  stvara¬ 
nja. 

3.  Nadalje:  pojam  »sin«  s  vlastitostima  i  istinom  proizla¬ 
zi  iz  rađanja  kod  živih  bića,  kod  kojih  rođeni  proizlazi  iz 
biti  roditelja,  inače  se  pojam  »sin«  ne  bi  upotrebljavao  u 
istinitom  smislu,  nego  u  prenesenom,  kao  kad  sinovima 

nazivamo  učenike  ili  one  koji  su  povjereni  našoj  brizi.  Ako 
bi,  stoga,  Krist  bio  prozvan  Sinom  samo  zbog  stvaranja,  a 
ono  što  je  stvoreno  od  Boga  nije  proizišlo  iz  Božje  biti, 
Krist  se  ne  bi  mogao  nazvati  Sinom  Božjim  u  pravom  smi¬ 
slu.  A  za  njega  se,  naprotiv,  tvrdi  da  je  on  pravi  Sin,  budući 
da  u  Prvoj  Ivanovoj  poslanici  (5,  20)  čitamo:  »Da  budemo  u 
Istinitome,  u  njegovu  Sinu  Isusu  Kristu«.  Stoga  Krist  nije 
nazvan  Sinom  Božjim  zato  što  ga  je  Bog  stvorio  u  najuzvi- 
šenijoj  naravi,  nego  zato  što  je  rođen  od  Božje  biti. 

4.  Osim  toga:  kad  bi  Krist  bio  nazvan  Sinom  Božjim 
zbog  stvaranja,  ne  bi  bio  pravi  Bog,  jer  se  nijedno  stvoreno 
biće  ne  može  nazvati  Bogom,  osim  po  nekoj  sličnosti  s  nji¬ 
me.  A  Isus  Krist  je  pravi  Bog.  Ivan,  naime,  pošto  je  rekao: 
»Da  budemo  u  njegovu  istinitome  Sinu«,  dodaje:  »On  je 
istiniti  Bog  i  vječni  život«  (ondje).  Dakle,  Krist  nije  bio 
prozvan  Sinom  Božjim  zbog  stvaranja. 

5.  Nadalje:  Pavao  u  Poslanici  Rimljanima  (9, 5)  piše:  »Od 
njih  (vjernih  Židova)  potječe  Krist  po  tijelu,  koji  je  iznad 
svega.  Bog  slavljen  zauvijek«.  I  opet:  »Očekujemo  blaženu 
nadu  i  dolazak  slavnoga  i  velikoga  Boga  i  Spasitelja  našega 
Isusa  Krista«  (Tit  2,  13):  A  kod  Jeremije  (23,  5-6)  nalazimo: 
»Podići  ću  Davidu  izdanak  pravedni  ...  I  evo  imena  kojim 
će  ga  nazivati:  'Jahve,  Pravda  naša'«.  Židovski  tekst  u  ovoj 
rečenici  upotrebljava  »četveroslovlje« 1  (tetragrammaton), 
koje  je  jamačno  bilo  pridržano  samo  Bogu.  Iz  toga  proizla¬ 
zi  da  je  Sin  Božji  pravi  Bog. 

6.  Osim  toga:  ako  je  Krist  pravi  Sin,  iz  toga  nužno  pro¬ 
izlazi  da  je  on  i  pravi  Bog.  Ono,  naime,  što  je  rođeno  od 
nekoga  drugoga,  ne  može  se  nazvati  njegovim  pravim  si¬ 
nom,  pa  iako  je  rođeno  od  njegove  biti,  a  ne  pripada  istoj 
vrsti  onog  koji  rađa;  ukratko,  sin  jednoga  čovjeka  ima  biti 
samo  čovjek.  Stoga,  ako  je  Krist  pravi  Sin  Božji,  mora  biti 
i  pravi  Bog.  Dakle,  on  nije  neko  stvorenje. 

7.  K  tome:  nijedno  stvorenje  ne  može  primiti  svu  puninu 
božanske  dobrote:  jer,  kao  što  je  jasno  iz  onoga  što  smo 
rekli  (pogl.  1),  savršenstva  proizlaze  od  Boga  postupno  se 
umanjujući.  Krist,  naprotiv,  ima  u  sebi  svu  puninu  božan¬ 
ske  dobrote,  budući  da  Pavao  u  Poslanici  Kološanima  (2, 

!  »Tetragram«  je  isto  što  i  ime  »Jave«,  koje  se  i  sastoji  od  četiri  slova  ži¬ 
dovske  abecede. 

9)  tvrdi:  »U  njemu  stanuje  stvarno  sva  punina  božanstva«. 
Dakle,  Krist  nije  stvorenje. 

g.  Zatim:  premda  anđeoski  um  ima  savršeniju  spoznaju 
od  ljudskoga  uma,  ipak  je  veoma  daleko  od  božanskoga 
uma.  A  Kristov  um  nije  u  spoznaji  niži  od  božanskoga 
uma,  budući  da  u  Poslanici  Kološanima  (2,  3)  Apostol  kaže 
da  se  »u  Kristu  nalazi  'skriveno'  sve  'blago  mudrosti’  i  zna¬ 
nja«.  Stoga  Krist,  Sin  Božji,  nije  Božje  stvorenje. 

9.  Još  nešto:  sve  ono  što  Bog  ima  sam  u  sebi  njegova  je 
bit,  kako  smo  dokazali  u  Prvoj  knjizi  (pogl.  21  i  si.).  A  sve 
što  ima  Otac  pripada  Sinu,  jer  sam  Sin  tvrdi:  »Sve  što  god 
Otac  ima,  pripada  meni«  (Iv  16,  15);  a  obraćajući  se  Ocu, 
dodaje:  »Sve  moje  pripada  tebi;  sve  tvoje  pripada  meni« 
(Iv  17,  10).  Dakle,  ista  je  bit  Oca  i  Sina.  Dosljedno  tomu, 
Sin  nije  stvorenje. 

10.  Osim  toga:  Pavao  u  Poslanici  Filipljanima  (2,  6-7)  piše 
da  je  Sin,  »prije  nego  je  poništio  sama  sebe  uzevši  obličje 
sluge«,  »bio  u  božanskom  obliku«.  A  »oblik  Božji«  ne  znači 
drugo  nego  božanska  narav,  kao  što  »oblik  sluge«  ne  znači 
drugo  nego  ljudska  narav.  Dakle,  Sin  ima  božansku  narav. 
Stoga  on  nije  nikakvo  stvorenje. 

11.  Nadalje:  ništa  što  je  stvoreno  ne  može  biti  jednako 
Bogu.  A  Sin  je  jednak  Ocu.  Naime,  u  Ivanovu  evanđelju  (5, 
18)  čitamo:  »Židovi  su  nastojali  da  ga  ubiju,  jer  je  ne  samo 
kršio  subotu,  nego  i  Boga  nazivao  svojim  Ocem,  izjednaču¬ 
jući  sebe  s  Bogom«.  Stoga  je  ovo  izvještaj  onoga  Evanđeli¬ 
ste,  »čije  je  svjedočanstvo  istinito«  (ondje  19,  35;  21,  24). 
Krist  je  izjavio  da  je  Sin  Božji  i  jednak  Bogu,  a  Židovi  su 
ga  zbog  toga  progonili.  Nijedan  kršćanin  zato  ne  sumnja 
da  je  istinito  ono  što  je  Krist  rekao,  budući  da  Apostol  u 
Poslanici  Filipljanima  (2,  6)  tvrdi  da  se  »on  božanske  nara¬ 
vi  nije  ljubomorno  držao  svoje  jednakosti  s  Bogom«.  Da¬ 
kle,  Sin  je  jednak  Ocu.  Stoga  on  nije  neko  stvorenje. 

12.  Zatim:  u  Psalmima  (88, 7)  čitamo  da  se  nitko  ne  može 
uspoređivati  s  Bogom,  pa  niti  anđeli,  koji  se  nazivaju  sino¬ 
vima  Božjim:  »Tko  li  je  Jahvi  sličan  među  sinovima  Bo¬ 
žjim?«.  I  opet:  »O  Bože,  za  koga  se  može  reći  da  je  sličan 
tebi?«  (Ps  82,  1).  Te  se  riječi  imaju  razumjeti  u  smislu  savr¬ 
šene  sličnosti,  kako  proizlazi  iz  onoga  što  smo  rekli  u  Prvoj 
knjizi  (pogl.  29).  Naprotiv,  Krist  izjavljuje  da  ima  savršenu 

sličnost  s  Ocem,  čak  i  u  življenju:  »Kao  što  Otac  ima  život 
u  sebi,  tako  je  i  Sinu  dao  da  ima  život  u  sebi«  (Iv  5,  26). 
Stoga  se  Krista  ne  može  ubrojiti  među  stvorene  sinove 
Božje. 

13.  Još  nešto:  nijedna  stvorena  bit  ne  može  predstavljati 
Boga  u  njegovoj  biti:  naime,  svi  vidovi  savršenstva  nekog 
stvorenja  niži  su  od  onoga  što  Bog  jeste.  Stoga  se  ni  po 
jednom  stvorenju  ne  može  upoznati  štastvo  Božje.  Sin,  na¬ 
protiv,  predstavlja  Oca,  jer  o  njemu  Apostol  u  Poslanici 
Kološanima  (1,  15)  kaže  da  je  »slika  nevidljivoga  Boga«.  A 
da  se  ne  bi  pomislilo  kako  je  on  jedna  nesavršena  slika,  ko¬ 
ja  nije  kadra  predstavljati  bit  Božju  i  pružiti  nam  priliku 
da  upoznamo  »štastvo«  Božje,  zato  se  na  razini  čovjeka,  za 
koga  se  kaže  da  je  »slika  Božja«  (1  Kor  11,7),  naglašava  da 
je  on  savršena  slika  koja  predstavlja  samu  Božju  bit,  budu¬ 
ći  da  Apostol  piše:  »On  je  odsjev  njegova  sjaja  i  otisak  nje¬ 
gove  biti.  . .«  (Heb  1,  3).  Dakle,  Sin  nije  stvorenje. 

14.  K  tome:  nijedno  biće,  kao  dio  određenoga  roda,  ne 
može  biti  opći  uzrok  stvari  što  pripadaju  tom  rodu.  Čov¬ 
jek,  primjerice,  ne  može  biti  opći  uzrok  svih  ljudi,  budući 
da  ništa  ne  može  biti  uzrok  samoga  sebe.  Sunce,  naprotiv, 
koje  se  nalazi  izvan  ljudskoga  roda,  (na  svoj  je  način)  opći 
uzrok  ljudskog  rađanja,  a  tako  i  Bog.  A  Sin  je  opći  uzrok 
svih  stvorenja,  jer  je  napisano:  »Sve  je  po  njoj  (Riječi)  po¬ 
stalo«  (Iv  1,  3).  A  u  Knjizi  izreka  (8,  30)  rođena  božanska 
Mudrost  govori:  »Bila  sam  s  njime  kad  je  gradio  sve  stva¬ 
ri«.  Apostol  pak  u  Poslanici  Kološanima  (1,  16)  piše:  »U 
njemu  je  sve  stvoreno,  sve  na  nebu  i  na  zemlji«.  Dakle,  Sin 
ne  pripada  rodu  stvorenja. 

15.  Nadalje:  iz  onoga  što  smo  rekli  u  Drugoj  knjizi  (pogl. 
98)  očevidno  je  da  bestjelesne  supstancije,  što  ih  nazivamo 
anđelima,  mogu  biti  proizvedene  samo  činom  stvaranja. 
Dokazali  smo  također  (ondje,  pog.  21)  da  nijedno  biće 
osim  Boga  ne  može  stvarati.  No  Sin  Božji  Isus  Krist  uzrok 
je  anđela  jer  ih  on  dovodi  u  čin  postojanja.  Naime,  Apostol 
u  Poslanici  Kološanima  (1,  16)  kaže:  »Bilo  prijestolja,  bilo 
gospodstva,  bilo  poglavarstva,  bilo  vlasti;  sve  je  stvoreno 
po  njemu  i  za  njega«.  Dakle,  Sin  nije  stvorenje. 

16.  Osim  toga:  djelovanje,  vlastito  svakom  biću,  proizla- 
zeći  iz  naravi  toga  bića,  ne  može  pripadati  nijednom  dru- 

gom  biću,  ako  ono  nema  istu  njegovu  narav.  Bića,  naime, 
koja  nemaju  ljudsku  narav,  ne  mogu  imati  niti  ljudsko  dje¬ 
lovanje.  A  Sinu  pripadaju  prava  djelovanja  Božja,  kao  što 
su  stvaranje,  kako  smo  već  dokazali,  zatim  održavanje  i 
očuvanje  svega  stvorenoga  u  postojanju,  te  očišćenje  od 
grijeha.  To  su  prava  Božja  djelovanja,  kako  je  očigledno  iz 
onoga  što  smo  već  rastumačili  (Knjiga  III,  pogl.  65,  157).  U 
Poslanici  Kološanima  (1,  17)  o  Sinu,  naime,  čitamo  da  »sve 
stvari  postoje  u  njemu«;  a  također  da  »on  uzdržava  svemir 
svojom  silnom  riječi,  pošto  je  ostvario  očišćenje  grijeha« 
(Heb  1,  3).  Dakle,  Sin  je  Božji  božanske  naravi  i  nije 
stvorenje. 

No  budući  da  bi  neki  Arijev  sljedbenik  mogao  uzvratiti 
da  ta  djela  Sin  ne  čini  kao  glavni  djelatnik,  nego  kao  njego¬ 
vo  oruđe,  to  jest  da  ne  djeluje  vlastitom  snagom,  nego  sna¬ 
gom  glavnog  djelatnika,  Gospodin  u  Ivanovu  evanđelju  (5, 
19)  isključuje  tu  mogućnost  i  kaže:  »Sve  što  čini  Otac,  to 
jednako  čini  i  Sin«.  Stoga,  kao  što  Otac  djeluje  sam  po  sebi 
i  po  vlastitoj  snazi,  tako  djeluje  i  Sin. 

17.  Zatim:  iz  toga  se  odlomka  može  zaključiti  da  je  ista 
sila  i  snaga  Sina  i  Oca.  Naime,  u  njemu  se  tvrdi  ne  samo  da 
Sin  radi  »jednako«  kao  i  Otac,  nego  da  čini  iste  stvari  na 
jednak  način.  A  isti  čin  dva  djelatnika  mogu  izvršiti  ili  na 
nejednak  način,  kao  kad  istu  stvar  izvrše  glavni  djelatnik  i 
njegov  instrument,  ili  na  jednak  način,  ali  je  tada  neophod¬ 
no  da  se  ti  djelatnici  združe  u  jednoj  snazi.  Ta  se  snaga  kat¬ 
kada  združuje  s  mnogim  snagama  što  se  nalaze  u  različi¬ 
tim  djelatnicima,  kao  što  je  vidljivo  u  slučaju  mnogih  lađa- 
ra  koji  vuku  jednu  lađu.  Oni,  naime,  svi  jednako  vuku.  No 
budući  da  je  snaga  svakog  pojedinca  nesavršena  i  nedo¬ 
statna  za  takav  učinak,  mnoge  se  snage  združuju  u  jednu, 
koja  je  zajednička  svima  i  dostatna  da  se  lađa  povlači.  No 
isto  se  ne  može  tvrditi  kad  je  riječ  o  Ocu  i  Sinu,  jer  snaga 
Boga  Oca  nije  nesavršena,  nego  je  beskrajna,  kao  što  smo 
rastumačili  u  Prvoj  knjizi  (pogl.  43).  Stoga  je  potrebno  da 
snaga  Oca  i  Sina  brojčano  bude  ista.  A  budući  da  snaga 
proizlazi  iz  naravi  svake  stvari,  potrebno  je  da  brojčano 
bude  ista  narav  ili  bit  Oca  i  Sina.  —  To  možemo  zaključiti  i 
iz  prethodnih  dokaza.  Naime,  ako  se  u  Sinu  nalazi  božan¬ 
ska  narav,  što  smo  na  mnogo  načina  dokazali,  pa  ako  ta 

božanska  narav  može  biti  samo  jedna,  kako  smo  već  vidje¬ 
li  u  Prvoj  knjizi  (pogl.  42),  slijedi  da  se  brojčano  ista  narav 
ili  bit  nalazi  u  Ocu  i  u  Sinu. 

18.  Napokon:  naše  posljednje  blaženstvo  nalazi  se  samo 
u  Bogu;  čovjek  samo  u  njega  treba  položiti  svu  nadu  i  sa¬ 
mo  njemu  iskazivati  božanski  kult,  kako  smo  kazali  u  Tre¬ 
ćoj  knjizi  (pogl.  37,  52,  120).  Naše  se  pak  blaženstvo  nalazi 
u  Sinu  Božjem,  budući  da  u  Ivanovu  evanđelju  (17,  3)  čita¬ 
mo:  »A  ovo  je  vječni  život:  da  upoznaju  tebe«,  to  jest  Oca, 
»i  onoga  koga  si  poslao,  Isusa  Krista«.  A  u  Prvoj  Ivanovoj 
poslanici  (5,  20)  piše  da  je  Sin  »pravi  Bog  i  pravi  život«.  A 
izvjesno  je  da  pod  pojmom  »život  vječni«  Sveto  pismo  pod¬ 
razumijeva  posljednje  blaženstvo.  —  Izaija  (11,  10),  naime, 
u  odlomku  što  ga  donosi  Apostol  u  Poslanici  Rimljanima 
(15,  12)  kaže:  »Pojavit  će  se  izdanak  Jesejev,  onaj  koji  će 
ustati  da  vlada  poganima;  u  njega  će  se  uzdati  pogani«.  — 
A  u  Psalmima  (71,  11)  čitamo:  »Klanjat  će  mu  se  svi  vlada¬ 
ri,  svi  će  mu  narodi  služiti«.  U  Ivanovu  pak  evanđelju  (5, 
23)  izražava  se  želja  da  »svi  poštuju  Sina  kao  što  poštuju 
Oca«.  —  Malo  poslije  u  Psalmima  (46, 7)  opet  čitamo:  »Kla¬ 
njajte  mu  se  svi  anđeli  nebeski«,  misleći  na  Sina,  kako  nas 
poučava  Apostol  u  Poslanici  Hebrejima  (1,  6).  Dakle,  oči¬ 
gledno  je  da  je  Sin  Božji  pravi  Bog. 

Taj  zaključak  potkrepljuju  također  dokazi  što  smo  ih  go¬ 
re  iznijeli  (pogl.  4)  protiv  Fotina,  kad  smo  dokazivali  da  je 
Krist  Bog,  ne  stvoren  nego  istiniti. 

Stoga  Katolička  crkva,  poučena  tim  i  sličnim  odlomcima 
Svetoga  pisma,  ispovijeda  da  je  Krist  pravi  i  naravni  Sin 
Božji,  suvječan  i  jednak  Ocu,  pravi  Bog,  iste  biti  i  naravi  s 
Ocem,  rođen,  ne  stvoren  ili  proizveden. 

Na  taj  je  način  očigledno  da  samo  Katolička  crkva  pri¬ 
znaje  u  Bogu  pravo  rađanje,  jer  tvrdi  da  se  rođenje  Sina 
dogodilo  tako  što  je  Sin  primio  od  Oca  božansku  narav. 
Drugi  krivovjerci,  naprotiv,  pripisuju  to  rađanje  nekoj 
izvanjskoj  naravi:  Fotin  i  Sabelije  to  pripisuju  ljudskoj  na¬ 
ravi,  Arije,  ne  ljudskoj,  nego  nekoj  stvorenoj  naravi,  koja 
je  viša  od  ostalih  stvorenja.  —  Arije  se,  nadalje,  razlikuje 
od  Sabelija  i  Fotina  i  time  što  naučava  da  se  spomenuto 
rađanje  događa  prije  stvaranja  svijeta,  dok  ova  dvojica  ni- 
ječu  da  se  ono  dogodilo  prije  rođenja  od  djevice  Marije.  — 

Ipak  se  i  Sabelije  razlikuje  od  Fotina  time  što  priznaje  Kri¬ 
sta  kao  pravoga  i  naravnoga  Boga.  To,  međutim,  ne  prizna¬ 
ju  ni  Fotin  ni  Arije.  Za  Fotina  je  Krist,  naime,  obični  čov¬ 
jek,  a  za  Arija  je  Krist  biće  sastavljeno  od  nekog  najodlič- 
nijeg  božanskog  i  ljudskog  stvorenja.  Ova  dvojica, 
međutim,  smatraju  da  se  Očeva  osoba  razlikuje  od  osobe 
Sina,  a  tu  stvar  niječe  Sabelije. 

Stoga  katolička  vjera,  izabirući  srednji  put,  ispovijeda  s 
Arijem  i  Fotinom,  a  protiv  Sabelija,  da  Otac  i  Sin  imaju 
različite  osobe,  te  da  je  Sin  rođen,  a  Otac  posve  nerođen. 
Sa  Sabelijem  pak,  a  protiv  Arija  i  Fotina,  katolička  vjera 
priznaje  daje  Krist  pravi  i  naravni  Bog,  koji  ima  istu  narav 
s  Ocem,  premda  ne  i  istu  osobu.  —  Iz  svega  pak  možemo 
izvući  jednu  potvrdu  (iudicium)  katoličke  istine.  Filozof,2 
naime,  primjećuje  da  istina  prima  priznanja  i  od  zablude. 
Lažne  se  stvari,  naime,  ne  samo  udaljuju  od  istine,  nego  i 
između  sebe.3 


2  Anal.  priora  II  c.  2  n.  2. 

3  Usp.  cc.  5,  6. 

POGLAVLJE  8 
(S.  c.  g.  IV) 

RJEŠENJE  DOKAZA  STO  IH  JE  ARIJE  IZNIO  ZA 
POTVRDU  SVOGA  MIŠLJENJA 

Budući  da  jedna  istina  ne  može  biti  suprotna  drugoj, 
očigledno  je  da  odlomci  što  ih  Arijevi  sljedbenici  izvlače  iz 
Svetoga  pisma  kako  bi  potkrijepili  svoju  zabludu  (usp. 
pogl.  6),  ne  mogu  biti  u  skladu  s  njihovim  mišljenjem.  Na¬ 
ime,  budući  da  smo  tekstovima  svetih  knjiga  dokazali 
(pogl.  7)  da  Otac  i  Sin  brojčano  imaju  istu  božansku  bit  i 
narav,  po  kojoj  se  i  jedan  i  drugi  nazivaju  Bogom,  ne¬ 
ophodno  slijedi  da  Otac  i  Sin  nisu  dva  boga,  nego  jedan  je¬ 
dini  Bog.  Kad  bi  oni  bili  više  bogova,  neophodno  bi  slijedi¬ 
lo  da  je  božanska  bit  razdijeljena  u  svakome  od  njih,  kao 
što  je  između  dva  čovjeka  čovještvo  brojčano  podijeljeno. 
A  to  je  besmisleno,  posebice  stoga  što  se  božanska  narav 
poistovjećuje  sa  samim  Bogom,  kako  smo  već  prije  raspra¬ 
vili  (Prva  knjiga,  pogl.  21  i  si.).  Iz  toga  pak  nužno  slijedi,  da 
su,  budući  da  se  u  Ocu  i  Sinu  nalazi  jedna  božanska  narav. 
Otac  i  Sin  jedan  Bog.  Premda,  stoga,  vjerujemo  da  je  Otac 
Bog  i  da  je  Sin  Bog,  ne  napuštamo  tvrdnju  o  postojanju 
jednog  jedinog  Boga,  što  smo  je  potkrijepili  razlozima  i 
mjerodavnim  tekstovima  u  Prvoj  knjizi  (pogl.  42).  Premda, 
dakle,  postoji  samo  jedan  pravi  Bog,  ipak  smatramo  da 
isto  valja  tvrditi  i  o  Ocu  i  o  Sinu. 

1.  Kad,  dakle,  Gospodin  u  Ivanovu  evanđelju  (17,  3), 
obraćajući  se  Ocu,  kaže:  »Da  upoznaju  tebe  jedinoga  i  pra¬ 
voga  Boga«,  onda  te  riječi  ne  smijemo  shvatiti  u  smislu 
kao  da  je  samo  Otac  pravi  Bog,  a  da  pravi  Bog  nije  i  Sin 
(što  smo,  naprotiv,  jasno  dokazali  iz  odlomaka  Svetoga  pi¬ 
sma),  nego  u  smislu  da  Ocu  pripada  jedino  i  pravo  božan¬ 
stvo,  no  tako  da  se  tom  činjenicom  ne  isključuje  Sin.  Stoga 
je  značajno  primijetiti  da  Gospodin  s  tim  u  vezi  ne  kaže: 

»Da  upoznaju  jedinoga  pravoga  Boga«,  nego  kaže:  »Da 
upoznaju  tebe«,  dodajući  poslije:  »Jedinoga  pravoga  Bo¬ 
ga«,  kako  bi  objasnio  da  je  Otac,  čijim  se  on  Sinom  progla¬ 
sio,  onaj  Bog,  u  kojem  se  nalazi  jedino  pravo  božanstvo.  A 
budući  da  pravi  Sin  mora  imati  istu  narav  s  Ocem,  te  rije¬ 
či,  mjesto  da  bi  isključivale  Sina,  one  prije  dokazuju  da  to 
jedino  pravo  božanstvo  pripada  Sinu.  Stoga  Ivan  na  kraju 
svoje  Prve  poslanice  (5,  20),  gotovo  tumačeći  te  Gospodino¬ 
ve  riječi,  pripisuje  'pravom  Sinu’  obje  stvari  koje  Gospodin 
tvrdi  o  Ocu,  to  jest  da  je  on  'pravi  Bog’  i  da  se  u  njemu 
sastoji  vječni  život:  »Da  upoznamo  pravoga  Boga  i  budemo 
u  pravom  njegovu  Sinu.  A  on  je  pravi  Bog  i  život  vječni«. 

—  Uostalom,  kad  bi  Sin  i  izjavio  da  je  samo  Otac  pravi 
Bog,  Sin  ne  bi  time  bio  isključen  da  bude  pravi  Bog.  Na¬ 
ime,  budući  da  su  Otac  i  Sin  jedan  Bog,  kao  što  smo  malo 
prije  vidjeli  (pogl.  7),  sve  ono  što  se  tvrdi  o  Ocu  kao  o  pra¬ 
vom  Bogu,  vrijedi  i  za  Sina;  i  obratno.  Kad,  primjerice,  Go¬ 
spodin  u  Matejevu  evanđelju  (11,  27)  tvrdi:  »Nitko  ne  po¬ 
zna  Sina  nego  Otac,  i  nitko  ne  pozna  Oca  nego  Sin«,  ne  želi 
isključiti  ni  Oca  ni  Sina  od  spoznaje  samih  sebe. 

2.  Iz  toga  očigledno  proizlazi  da  pravo  Sinovljevo  božan¬ 
stvo  ne  isključuju  ni  one  Apostolove  riječi:  ». . .  što  će  ga  u 
svoje  vrijeme  pokazati  blaženi  i  jedini  Vrhovnik,  Kralj  kra¬ 
ljeva  i  Gospodar  gospodara«  (1  Tim  6,  13).  U  toj,  naime,  re¬ 
čenici  nije  spomenut  Otac,  nego  ono  što  je  zajedničko  Ocu 
i  Sinu.  A  da  je  i  Sin  Kralj  kraljeva  i  Gospodar  gospodara, 
očigledno  je  iz  odlomka  Otkrivenja  (19,  13):  »Obučen  je  u 
ogrtač  umočen  u  krv,  a  njegovo  ime  glasi:  'Riječ  Božja’«,  i 
iz  onoga  što  slijedi:  »A  na  svom  ogrtaču,  na  boku,  nosi  na¬ 
pisano  ime:  'Kralj  kraljeva’  i  'Gospodar  gospodara’«  (r.  17). 

—  Ni  kasnija  Pavlova  misao:  »Koji  jedini  posjeduje  bes¬ 
mrtnost«,  također  ne  isključuje  Sina,  jer  je  upravo  njegova 
zadaća  vjernicima  dati  besmrtnost,  po  riječima  Ivanova 
evanđelja  (11,  26):  »Tko  vjeruje  u  mene,  neće  umrijeti  dovi¬ 
jeka«.  —  Dapače,  jasno  je  da  Sinu  dolikuju  i  riječi  što  u 
onom  tekstu  (1  Tim  6,  16)  kasnije  slijede:  »Kojega  nitko  od 
ljudi  nije  nikada  vidio  niti  ga  može  vidjeti«,  jer  Gospodin  u 
Matejevu  evanđelju  (11, 27)  tvrdi:  »Nitko  ne  pozna  Sina  ne¬ 
go  Otac«.  Nikakvu  pak  poteškoću  ne  predstavlja  činjenica 
što  se  on  pojavio  u  vidljivu  obliku,  jer  su  te  riječi  istinite 

obzirom  na  tijelo,  dok  je  obzirom  na  božanstvo  on  nevi¬ 
dljiv  kao  i  Otac.  Stoga  Apostol  u  istoj  poslanici  piše:  »Bez 
sumnje,  uzvišena  je  tajna  prave  vjere,  koja  se  očitovala  u 
tijelu«  (1  Tim  3,  16).  A  činjenica  što  se  te  riječi  odnose  sa¬ 
mo  na  Oca,  ne  obavezuje  nas  da  je  shvatimo  u  smislu  kako 
valja  razlikovati  onoga  koji  pokazuje  i  onoga  koji  je  poka¬ 
zan,  jer  i  Sin  pokazuje  sama  sebe,  kako  sam  govori:  »Tko 
mene  ljubi,  njega  će  ljubiti  Otac  moj,  i  ja  ću  ga  ljubiti  i 
objaviti  mu  samog  sebe«  (Iv  14,  21).  Stoga  se  i  njemu  obra¬ 
ćamo  molitvom:  »Pokaži  nam  lice  svoje  i  bit  ćemo  spaše¬ 
ni«  (Ps  79,  4). 

3.  Gospodinovu  rečenicu  iz  Ivanova  evanđelja  (14,  28): 
»Otac  je  veći  od  mene«,  tumači  nam  Apostol.  Naime,  kao 
što  je  pojam  'veći'  suodnosan  s  pojmom  'manji',  ta  se 
usporedba  može  primijeniti  na  Sina  ukoliko  je  on  bio 
»umanjen«.  A  Apostol  tumači  da  je  bio  umanjen  time  što 
je  uzeo  narav  (forma)  sluge,  iako  je  ostao  ravan  Bogu  Ocu 
po  božanskoj  naravi.  Evo  tih  Pavlovih  riječi  iz  Poslanice 
Filipljanima  (2,  6):  »On,  božanske  naravi,  nije  se  ljubomor¬ 
no  držao  svoje  jednakosti  s  Bogom,  nego  se  nje  lišio  uzevši 
narav  sluge«.  Stoga  se  ne  treba  čuditi  što  se  kaže  da  je 
Otac  veći  od  njega,  budući  da  ga  Apostol  u  Poslanici  He- 
brejima  (2,  9)  proglašava  u  tom  smislu  nižim  od  anđela: 
»Ali  Isusa,  koji  je  jedno  kratko  vrijeme  učinjen  nižim  od 
anđela  radi  patnje,  to  jest  smrti,  vidimo  ovjenčana  slavom 
i  čašću«. 

Iz  toga  je  očigledno  da  se  u  istom  smislu,  to  jest  obzirom 
na  ljudsku  narav,  također  kaže  da  je  Sin  »podložan  Ocu«. 
To  također  proizlazi  iz  konteksta  navedene  poslanice.  Na¬ 
ime,  Apostol  je  prethodno  ovako  govorio:  »Po  jednom  je 
čovjeku  došla  smrt,  po  čovjeku  dolazi  i  uskrsnuće  mrtvih« 
(1  Kor  15, 21),  da  bi  mogao  zaključiti  kako  će  »svi  oživjeti  u 
svom  redu:  najprije  Krist,  a  zatim  oni  koji  su  Kristovi«  (r. 
23);  i  dodaje:  »Na  kraju  svega  doći  će  svršetak,  kada  će 
(Krist)  predati  kraljevstvo  Bogu  Ocu«  (r.  24);  i  pošto  je  re¬ 
kao  kakvo  će  biti  to  kraljevstvo,  to  jest  da  mu  imaju  biti 
podložne  sve  stvari,  napokon  zaključuje:  »Kad  mu  bude 
sve  podloženo,  tada  će  se  i  sam  Sin  podložiti  onome  koji  je 
njemu  sve  podložio«  (r.  28).  Stoga  sam  kontekst  poslanice 
dokazuje  da  se  to  ima  shvatiti  o  Kristu  ukoliko  je  čovjek, 

jer  je  on  kao  čovjek  umro  i  uskrsnuo  (tijelom).  Naime,  on 
sam  ukoliko  je  Bog  i  čini  »sve  što  čini  Otac« ,  kako  smo  ka¬ 
zali  u  prethodnom  poglavlju,  podlaže  sebi  sve,  po  Aposto- 
lovim  riječima  iz  Poslanice  Filipljanima  (3,  20):  »Mi  očeku¬ 
jemo  gospodina  našega  Isusa  Krista,  koji  će  preobraziti 
ovo  naše  bijedno  tijelo  i  učiniti  ga  jednakim  svome  slav¬ 
nom  tijelu,  onom  snagom  kojom  je  kadar  sve  podložiti 
sebi«. 

4.  Činjenica  pak  da  Sveto  pismo  predstavlja  Oca  kao 
onoga  koji  »daje«,  a  Sina  kao  onoga  koji  »prima«,  ne  doka¬ 
zuje  nikakav  nedostatak  u  Sinu,  nego  se  dapače  to  i  zahti¬ 
jeva  da  bi  on  bio  Sin.  Ne  bi  se,  naime,  mogao  nazvati  Si¬ 
nom  kad  ne  bi  bio  rođen  od  Oca.  A  svatko  tko  je  rođen, 
prima  narav  od  onoga  koji  ga  je  rodio.  Stoga  tvrdnja  da 
Otac  »daje«  Sinu  ne  označuje  drugo  nego  Sinovljevo  rođe¬ 
nje,  po  kojemu  je  Otac  dao  Sinu  svoju  narav.  —  A  to  se  mo¬ 
že  vidjeti  i  iz  onoga  što  se  daje.  Naime,  Gospodin  u  Ivano¬ 
vu  evanđelju  (10,  29)  tvrdi:  »Otac  koji  mi  dade,  veći  je  od 
svih«.  A  ono  što  je  veće  od  svega,  to  je  božanska  narav,  po 
kojoj  je  Sin  jednak  Ocu.  To  tumačenje  proizlazi  iz  Gospodi¬ 
novih  riječi.  On  je,  naime,  prethodno  govorio  kako  »mu 
nitko  iz  ruku  ne  može  oteti  njegove  ovce«  (r.  28).  To  pak 
dokazuje  navedenom  tvrdnjom,  to  jest  jer  je  »ono  što  mu 
je  dao  Otac  veće  od  svega«,  ali  i  činjenicom  što  »ih  nitko  ne 
može  istrgnuti  iz  njegovih  ruku«.  Iz  toga  pak  slijedi  da  ih 
nitko  ne  može  istrgnuti  ni  iz  Sinovljevih  ruku.  No  to  se  ne 
bi  moglo  zaključiti,  kad  on  ne  bi  bio  jednak  Ocu  u  onome 
što  mu  Otac  daje.  Stoga,  da  bi  to  pojasnio,  dodaje:  »Ja  i 
Otac  smo  jedno«  (r.  30).  Sličnu  rečenicu  nalazimo  također 
u  Pavlovoj  Poslanici  Filipljanima  (2,  9):  »Bog  mu  dade  ime 
koje  je  iznad  svakog  drugog  imena,  da  se  u  Isusovu  imenu 
pokloni  svako  koljeno  nebeskih,  zemaljskih  i  podzemalj- 
skih  bića«.  A  ime,  koje  je  iznad  svakog  drugog  imena.  Koje 
poštuje  svako  stvorenje,  nije  drugo  nego  ime  Božje.  Tim  je, 
dakle,  darivanjem  naznačeno  samo  božansko  rađanje,  po 
kojemu  je  Otac  dao  Sinu  pravo  božanstvo.  —  Isto  značenje 
imaju  i  riječi,  kojima  on  izražava  da  mu  je  Otac  dao  »sve 
stvari«.  Naime,  on  ne  bi  primio  od  Oca  sve  stvari  kad  se 
»sva  punina  božanstva«  (Kol  2,  9),  koja  se  nalazi  u  Ocu,  ne 
bi  nalazila  i  u  Sinu. 

Stoga  kad  Krist  tvrdi  da  je  primio  od  Oca,  istodobno 
izjavljuje,  protiv  Sabelijeva  mišljenja,  da  je  pravi  Sin  Božji 
(usp.  pogl.  5).  A  po  veličini  onoga  što  mu  je  bilo  dano,  Krist 
izjavljuje,  kako  bi  pobio  Arijevu  nauku,  da  je  jednak  Ocu. 
Očigledno  je  stoga  da  to  darivanje  ne  ističe  nedostatak  u 
Sinu.  On,  naime,  nije  postojao  kao  Sin  prije  toga  dariva¬ 
nja,  budući  da  njegovo  rađanje  nije  drugo  nego  upravo  to 
darivanje.  No  ni  punina  udijeljenoga  dara  ne  dopušta  mo¬ 
gućnost  nedostatka  u  onome  koji  ga  prima. 

Tomu  ne  protuslovi  ni  činjenica  što  je,  prema  Svetom  pi¬ 
smu,  Otac  taj  dar  Sinu  ostvario  u  vremenu,  kako  proizlazi 
iz  rečenice  koju  je  Gospodin  izrekao  poslije  uskrsnuća: 
»Dana  mi  je  sva  vlast,  nebeska  i  zemaljska«  (Mt  28,  18). 
Apostol  također  u  Poslanici  Filipljanima  (2,  5-9)  kaže  da  je 
»Bog  uzdigao  Krista  na  najvišu  visinu  i  dao  mu  jedincato 
ime  koje  je  iznad  svakoga  drugoga  imena,  jer  je  postao  po¬ 
slušan  do  smrti«  kao  da  to  ime  on  nije  imao  od  vječnosti. 
Naime,  Sveto  pismo  obično  tvrdi  da  stvari  jesu  ili  se  doga¬ 
đaju  onda  kad  ih  čovjek  spozna.  A  da  je  Sin  od  vječnosti 
moć  i  Božje  ime,  bilo  je  očitovano  svijetu  poslije  uskrsnu¬ 
ća  po  propovijedanju  njegovih  učenika.  To  ističu  i  Gospo¬ 
dinove  riječi:  »Oče,  proslavi  ti  mene  kod  sebe  samog  sla¬ 
vom  koju  imadoh  kod  tebe  prije  nego  postade  svijet«  (Iv 
17,  5).  Naime,  tim  riječima  on  zahtijeva  da  njegova  slava, 
koju  je  odvijeka  primio  od  Oca  kao  Bog,  bude  očitovana  u 
njemu  sada  kada  je  postao  čovjek. 

5.  To  nadalje  tumači  kako  Sin  može  učiti,  a  da  nikada  ni¬ 
je  bio  neznalica.  Naime,  u  Prvoj  knjizi  (pogl.  45)  rastumači¬ 
li  smo  da  su  spoznaja  i  bitak  u  Bogu  ista  stvar.  Stoga  je 
priopćavanje  božanske  naravi  istodobno  i  priopćavanje  bo¬ 
žanskoga  uma.  A  to  priopćavanje  možemo  nazvati  'očito¬ 
vanje',  'govor'  ili  'pouka'.  Zbog  toga,  dakle,  što  je  Sin  svo¬ 
jim  rođenjem  primio  od  Oca  i  božansku  narav,  Sveto  pi¬ 
smo  tvrdi  da  je  »čuo  od  Oca«  ili  da  mu  je  nešto  »Otac 
objavio«  itd.,  ali  ne  tako  da  je  Sin  prije  toga  bio  neznalica, 
pa  da  ga  je  Otac  poslije  poučio.  Apostol,  naime,  kaže  da  je 
»Krist  Božja  sila  i  Božja  mudrost«  (1  Kor  1,  24).  A  nikako 
nije  moguće  da  se  mudrost  nalazi  u  neznanju  ili  da  sila  bu¬ 
de  slabomoćna. 

Stoga  i  izraz:  »Sin  od  sebe  ne  može  činiti  ništa«  (Iv  5,  19) 

ne  dokazuje  nikakvu  Sinovljevu  nemoć  u  djelovanju.  U  Bo¬ 
gu  se,  naime,  djelovanje  i  postojanje  (agere  et  esse)  po¬ 
istovjećuje  do  te  mjere  da  Božje  djelovanje  nije  drugo  ne¬ 
go  samo  njegovo  postojanje  (vidi  gore,  Knjiga  prva,  pogl. 
45),  pa  se  stoga  kaže  da  Sin  ne  može  djelovati  od  sebe,  ne¬ 
go  da  djelovanje  prima  od  Oca,  isto  onako  kao  što  ne  može 
postojati  od  sebe,  nego  postojanje  prima  od  Oca.  Kad  bi, 
naime,  on  postojao  od  sebe,  ne  bi  bio  više  Sin.  Kao  što,  sto¬ 
ga,  Sin  ne  može  ne  biti  Sin,  tako  ne  može  ni  djelovati  od 
sebe.  A  budući  da  Sin  prima  istu  narav  koju  ima  i  Otac,  pa 
dosljedno  tomu  i  istu  moć,  premda  Sin  ne  postoji  od  sebe  i 
ne  djeluje  sam  od  sebe,  ipak  postoji  po  sebi  i  djeluje  sam 
po  sebi;  jer,  kao  što  postoji  u  vlastitoj  naravi,  koju  je  pri¬ 
mio  od  Oca,  tako  i  djeluje  posredstvom  vlastite  naravi,  ko¬ 
ju  je  primio  od  Oca.  Stoga,  pošto  je  Gospodin  rekao  »da 
Sin  od  sebe  ne  može  učiniti  ništa«,  da  bi  dokazao  kako  Sin 
djeluje  po  sebi,  premda  ne  djeluje  od  sebe,  dodaje:  »Sve 
što  on  čini«,  to  jest  Otac,  »čini  jednako  i  Sin«  (Iv  5,  19). 

6.  Iz  ovoga  što  smo  dosada  rekli,  jasno  proizlazi  i  u  ko¬ 
jem  to  smislu  Otac  zapovijeda  Sinu,  ili  se  Sin  pokorava 
Ocu,  ili  moli  Oca  ili  kako  ga  Otac  šalje.  Naime,  svi  ti  čini 
pripadaju  Sinu  ukoliko  je  on  podložan  Ocu,  a  ta  podlo¬ 
žnost  dolazi  samo  od  čovještva  što  ga  je  on  uzeo,  kako  smo 
već  rastumačili.  Dakle,  Otac  zapovijeda  Sinu  ukoliko  mu  je 
Sin  podložan  po  svojoj  ljudskoj  naravi,  kako  nedvojbeno 
proizlazi  iz  riječi  Gospodnjih.  On,  naime,  u  Ivanovu  evan¬ 
đelju  (14,  31)  kaže:  »Da  svijet  upozna  da  ljubim  Oca  i  radim 
kako  mi  je  zapovjedio  Otac«.  A  kakva  je  ta  zapovijed,  obja¬ 
šnjava  dodajući:  »Ustanite,  hajdemo  odavle«.  To  je,  naime, 
rekao  idući  ususret  muci.  A  očigledno  je  da  se  zapovijed  o 
podnošenju  muke  tiče  Sina  samo  obzirom  na  njegovu  ljud¬ 
sku  narav.  Isto  tako  kad  u  Ivanovu  evanđelju  (15, 10)  tvrdi: 
»Ako  budete  vršili  moje  zapovijedi,  ostat  ćete  u  mojoj  lju¬ 
bavi,  kao  što  sam  i  ja  vršio  zapovijedi  Oca  svoga  te  ostajem 
u  njegovoj  ljubavi«,  jasno  je  da  se  ta  zapovijed  odnosi  na 
Sina  ukoliko  ga  je  Otac  ljubio  kao  čovjeka,  kao  što  je  i  on 
sam  ljubio  svoje  učenike  kao  ljude.  A  da  se  Očeve  zapovije¬ 
di  odnose  na  Sina  ukoliko  on  postoji  u  ljudskoj  naravi  ko¬ 
ju  je  uzeo,  dokazuje  i  Apostol  kada  izjavljuje  da  je  Sin  bio 
poslušan  Ocu  u  stvarima  koje  se  odnose  na  ljudsku  narav. 

On,  name,  u  Poslanici  Filipljanima  (2,  8)  kaže:  »Postao  je 
poslušan  sve  do  smrti«.  —  Jednako  tako  Apostol  tumači  da 
molitva  dolikuje  Sinu  koji  postoji  u  ljudskoj  naravi.  On, 
naime,  u  Poslanici  Hebrejima  (5,  7)  kaže:  »On,  pošto  u  vri¬ 
jeme  svog  zemaljskog  života  prikaza  molitve  i  prošnje  s  ja¬ 
kim  vapajima  i  sa  suzama  onomu  koji  ga  je  mogao  spasiti 
od  smrti,  bijaše  uslišan  zbog  strahopoštovanja«.  —  Nada¬ 
lje,  Apostol  također  tumači  u  kojem  smislu  valja  tvrditi  da 
je  Sina  poslao  Otac.  On,  naime,  u  Poslanici  Galaćanima  (4, 
4)  kaže:  »Bog  je  poslao  Sina  svoga  rođena  od  Žene«.  Valja, 
dakle,  reći  da  je  Sin  poslan  ukoliko  je  rođen  od  Žene,  a  to 
se  zacijelo  tiče  Sina  u  tijelu  što  ga  je  uzeo. 

Očigledno  je,  dakle,  da  se  iz  svih  ovih  navoda  ne  može 
zaključiti  da  je  Sin  podložan  Ocu  na  neki  drugi  način,  osim 
po  ljudskoj  naravi. 

Ipak  valja  primijetiti  da  je  Otac  poslao  Sina  također  na 
nevidljivi  način,  a  da  nije  nanio  štetu  njegovoj  jednakosti  s 
Ocem,  kako  ćemo  kasnije  rastumačiti,  kad  budemo  ra¬ 
spravljali  o  slanju  Duha  Svetoga  (pogl.  23). 

7.  Očigledno  je  također  da  proslava,  uskrsnuće  i  uzviše- 
nje  Sina  snagom  Očevom  ne  mogu  dokazati  da  je  Sin  ma¬ 
nji  od  Oca,  osim  po  ljudskoj  naravi.  Sin,  naime,  nema  pot¬ 
rebe  da  bude  nanovo  proslavljen,  budući  da  je  i  sam  izja¬ 
vio  kako  već  tu  slavu  posjeduje  »prije  negoli  je  svijet 
postao«  (Iv  17,  5).  No  bilo  je  neophodno  da  njegova  slava, 
sakrivena  u  tjelesnoj  krhkosti,  bude  očitovana  u  vjeri  naro¬ 
da  što  su  povjerovali  posredstvom  proslave  tijela  i  učinje¬ 
nih  čudesa.  Govoreći,  naime,  o  njegovu  sakrivanju,  Izaija 
(53,  3)  kaže:  »Njegovo  lice  je  uistinu  sakriveno  . . .  tako  da 
ga  mi  nismo  mogli  prepoznati«.  —  Jednako  je  tako  Krist 
uskrsnuo  pod  onim  vidom,  pod  kojim  je  trpio  i  umro,  to 
jest  po  tijelu.  Apostol  Petar,  naime,  piše:  »Budući  da  je 
Krist  umro  tijelom,  i  vi  se  oboružajte  istom  mišlju«  (1  Pet 
4,  1).  —  Neophodno  je,  dakle,  bilo  da  Krist  bude  uzvišen  u 
onome  u  čemu  je  bio  ponižen.  Evo,  naime,  Apostolovih  ri¬ 
ječi  iz  Poslanice  Filipljanima  (2,  8):  »Ponizio  je  sama  sebe 
do  smrti  . . .  stoga  je  njega  Bog  uzvisio«. 

Činjenica,  dakle,  što  Otac  proslavljuje,  uskrisuje  od  mr¬ 
tvih  i  uzvisuje  Sina,  ne  dokazuje  da  je  Sin  manji  od  Oca, 
osim  po  ljudskoj  naravi.  Po  božanskoj  naravi,  u  kojoj  je  on 

jednak  s  Ocem,  istovjetno  je,  naime,  djelovanje  kako  u  Ocu 
tako  i  u  Sinu.  Stoga  i  Sin  vlastitom  snagom  uzvisuje  sama 
sebe,  po  riječima  Psalmiste:  »Ustani,  Jahve,,  u  sili  svojoj« 
(Ps  20,  14),  i  uskrisuje  sama  sebe,  kako  je  on  sam  rekao: 
»Imam  vlast  dati  svoj  život,  imam  vlast  opet  ga  uzeti«  (Iv 
10,  18).  —  Nadalje,  on  ne  proslavljuje  samo  sebe,  nego  i 
Oca:  »Oče,  proslavi  Sina  svoga,  da  i  Sin  tvoj  proslavi  tebe« 
(Iv  17,  1);  ne  tako  što  bi  se  Otac  sakrivao  pod  koprenom 
tijela,  nego  zbog  nevidljivosti  svoje  naravi.  I  na  taj  je  način 
po  božanskoj  naravi  također  sakriven  i  Sin;  pa  se  tako  i  na 
Oca  i  na  Sina  mogu  primijeniti  Izaijine  (45,  15)  riječi:  »Do¬ 
ista,  ti  si  Bog  skriveni,  Bog  Izraelov,  Spasitelj«.  Sin  pak 
proslavljuje  Oca,  ne  u  smislu  što  mu  daje  slavu,  nego 
objavljujući  ga  svijetu,  kako  je  sam  u  Ivanovu  evanđelju 
(17,  6)  rekao:  »Objavio  sam  ime  tvoje  ljudima«. 

8.  Ne  smije  se  vjerovati  da  u  Sinu  Božjem  postoji  neko 
ograničenje  moći,  budući  da  on  sam  u  Matejevu  evanđelju 
(28,  18)  tvrdi:  »Dana  mi  je  sva  vlast,  nebeska  i  zemaljska«. 
Stoga  njegova  izvjava:  »Ali  ne  spada  na  mene  da  dajem 
mjesto  sa  svoje  desne  ili  lijeve  strane.  Ono  pripada  onima 
za  koje  ga  je  odredio  moj  Otac«  (Mt  20,  23),  ne  dokazuje  da 
Sin  nema  vlasti  podijeliti  nebeska  sjedišta.  Pod  tim  se  sje¬ 
dištima,  naime,  podrazumijeva  udioništvo  u  vječnom  živo¬ 
tu,  a  razdavanje  toga  života  on  pridržava  za  sebe  ovim  rije¬ 
čima:  »Moje  ovce  slušaju  glas  moj.  Ja  ih  poznajem,  i  one 
idu  za  mnom.  Ja  im  dajem  vječni  život«  (Iv  10,  27).  —  Na¬ 
dalje,  on  tvrdi  da  je  »Otac  povjerio  Sinu  svaki  sud«  (Iv  5, 
22).  A  među  zadacima  što  ih  sud  ima  obaviti  nalazi  se  i  za¬ 
datak  smještanja  nekih  ljudi  u  nebesku  slavu,  i  to  prema 
njihovim  zaslugama.  Tako  kod  Mateja  (25, 33)  čitamo  da  će 
»Sin  čovječji  postaviti  ovce  s  desne,  a  jarce  s  lijeve  strane«. 
Dakle,  u  Sinovljevoj  je  vlasti  postaviti  neku  osobu  s  desne 
ili  s  lijeve  strane,  bilo  da  se  rečenica  odnosi  na  različite 
stupnjeve  udioništva  u  slavi,  bilo  da  se  njezin  prvi  dio  od¬ 
nosi  na  slavu,  a  drugi  na  kaznu.  —  Stoga  smisao  iznesene 
rečenice  valja  pronaći  u  onome  što  prije  nje  slijedi.  Naime, 
u  prethodnom  odlomku  Matejeva  evanđelja  (20,  20)  pripo¬ 
vijeda  se  kako  je  majka  Zebedejevih  sinova  došla  k  Isusu  s 
molbom  da  njezini  sinovi  sjednu  jedan  s  njegove  desne  a 
drugi  s  njegove  lijeve.  Čini  se,  međutim,  da  je  ona  na  tu 

molbu  bila  potaknuta  nekim  pouzdanjem  u  rodbinsku  ve¬ 
zu  koju  je  imala  s  Isusom  čovjekom.  Stoga  Gospodin  u  od¬ 
govoru  ne  kaže:  »Ne  spada  na  mene  da  dajem  mjesto  sa 
svoje  desne  ili  lijeve  strane«.  On  samo  kaže  da  je  spadalo 
na  nj  dati  mjesto  »onima  za  koje  ga  je  odredio  njegov 
Otac«.  Naime,  mjesto  nije  spadalo  na  nj  ukoliko  je  bio  Dje- 
vičin  sin,  već  ukoliko  je  Sin  Božji.  Stoga  je  spadalo  na  nj 
dati  mjesto  nekima,  ne  ukoliko  su  pripadali  njemu  kao 
Djevičinu  sinu,  po  tjelesnom  srodstvu,  nego  je  spadalo  na 
nj  kao  Sina  Božjega  dati  mjesto  onima  kojima  je  to  mjesto 
pripravio  Otac  po  vječnom  preodređenju.  —  No  da  i  ta  pri¬ 
prava  potpada  pod  vlast  Sina,  potvrđuje  sam  Gospodin 
kad  kaže:  »U  kući  Oca  moga  ima  mnogo  stanova.  Kad  ne  bi 
bilo  tako,  zar  bih  vam  rekao:  'Idem  da  vam  pripravim  mje¬ 
sto'«  (Iv  14,  2).  A  »mnogi  stanovi«  nisu  drugo  nego  različiti 
stupnjevi  blaženstva  što  ih  je  odvijeka  Bog  preodredio. 
Kad  ne  bi  bilo  tako,  to  jest  kad  bi  nedostajali  ti  pripremlje¬ 
ni  stanovi  ljudima  određenim  za  blaženstvo.  Gospodin  nas 
uvjerava:  »To  bih  vam  bio  rekao,  jer  vam  idem  pripraviti 
mjesto«,  a  tom  izjavom  dokazuje  da  je  ta  priprava  u  njego¬ 
voj  moći. 

Ne  smije  se  ni  tvrditi  da  Sin  ne  zna  čas  svoga  posljed¬ 
njeg  dolaska.  Naime,  »u  njemu  se  nalazi  sakriveno  sve  bla¬ 
go  mudrosti  i  znanja«;  kako  ističe  Apostol  u  Poslanici  Ko- 
lošanima  (2,  3).  Još  nešto:  on  savršeno  spoznaje  i  veće  stva¬ 
ri,  primjerice  Oca  (Mt  11,  27).  No  evanđeosku  rečenicu 
valja  shvatiti  u  smislu  što  se  Sin,  boraveći  među  ljudima, 
imao  ponašati  kao  da  to  nije  znao  i  nije  to  htio  objaviti 
učenicima.  Naime,  Sveto  pismo  obično  kaže  da  Bog  pozna¬ 
je  neku  stvar  onoga  trenutka,  kada  je  daje  upoznati  ljudi¬ 
ma,  primjerice  u  onom  stavku  Knjige  Postanka  (22,  12): 
»Sad  evo  znam  da  se  Boga  bojiš«,  u  smislu  »eto,  učinio 
sam  da  to  sada  spoznaš«.  Stoga  se,  po  smislu  suprotnih 
pojmova,  na  tom  mjestu  kaže  da  Sin  ne  zna  ono  što  nam 
ne  želi  obznaniti. 

Naprotiv,  žalost,  strah  i  drugi  porivi  ovima  slični  oči¬ 
gledno  pripadaju  Kristu  ukoliko  je  čovjek.  Stoga  se  zbog 
tih  poriva  ne  može  zaključiti  da  u  Sinovljevu  božanstvu  po¬ 
stoji  neki  nedostatak. 


3.  Diskusija  protiv  heretika  491 

9.  Tvrdnju  da  je  mudrost  »stvorena«,  možemo  ponajpri¬ 
je  shvatiti,  ne  o  (vječnoj)  Mudrosti,  koja  je  Sin  Božji,  nego 
o  mudrosti  koju  je  Bog  utisnuo  u  stvorenja.  U  Sirahovoj 
knjizi  (1,9),  naime,  čitamo:  »On  ju  je  stvorio«,  (to  jest  mu¬ 
drost),  »po  Duhu  Svetomu,  i  prosuo  je  nad  sva  djela  svo¬ 
ja«.  —  No  tvrdnja  se  također  može  odnositi  i  na  stvorenu 
narav,  koju  je  Sin  uzeo,  u  slijedećem  značenju:  »Od  počet¬ 
ka  i  prije  vjekova  ja  sam  bila  stvorena«  (Sir  24,  14),  odno¬ 
sno  'bila  sam  određena  da  se  sjedinim  s  jednim  stvore¬ 
njem’.  —  Ili  ta  tvrdnja,  time  što  je  mudrost  istodobno 
»stvorena«  i  »rođena«  (usp.  Izr  8,  24-25),  želi  podsjetiti  na 
način  božanskoga  rađanja.  Naime,  u  rađanju  onaj  koji  je 
rođen  prima  narav  onoga  koji  ga  rada,  što  je  jedan  eleme- 
nat  savršenstva.  No  u  rađanjima,  koja  se  zbivaju  ovdje  kod 
nas,  onaj  koji  rada  podložan  je  pri  rađanju  nekoj  promje¬ 
ni,  što  je  jedan  elemenat  nesavršenstva.  Naprotiv,  u  stvara¬ 
nju  se  onaj  koji  stvara  ne  mijenja,  ali  ni  onaj  koji  je  stvo¬ 
ren  ne  prima  narav  od  onoga  koji  ga  je  stvorio.  Stoga  se 
tvrdi  da  je  Sin  istodobno  »stvoren«  i  »rođen«,  kako  bi  se 
po  stvaranju  otkrila  Očeva  nepromjenjivost  te  kako  bi  se 
po  rađanju  otkrilo  jedinstvo  naravi  što  postoji  između  Oca 
i  Sina.  Na  taj  je  način  Sabor1  rastumačio  te  rečenice  Sveto¬ 
ga  pisma,  kako  doznajemo  od  Hilarija2. 

10.  Tvrdnja  da  je  Sin  »prvorođeni  prije  svakoga  stvore¬ 
nja«,  ne  pripisuje  se  činjenici  što  se  Sin  nalazi  u  nizu  stvo¬ 
renja,  nego  činjenici  što  Sin  proizlazi  od  Oca  i  prima  od 
Oca.  No  Sin  prima  od  Oca  istu  narav,  ali  ne  i  stvorenja.  Na¬ 
ime,  Sin  je  prozvan  ne  samo  »prvorodenim«,  nego  i  »jedi- 
norođenim«  (Iv  1,  18),  i  to  zbog  jedinstvenosti  njegova  na¬ 
čina  primanja3. 

11.  Molitva,  koju  Gospodin  u  Ivanovu  evanđelju  (17,  22) 
upravlja  Ocu  za  svoje  učenike:  »Da  budu  jedno  kao  što 
smo  mi«,  dokazuje  da  su  Otac  i  Sin  jedno  također  i  na  onaj 
način,  na  koji  to  moraju  biti  i  učenici,  to  jest  zbog  uzajam¬ 
ne  ljubavi.  No  taj  oblik  jedinstva  ne  isključuje  jedinstvo 
njihove  biti,  nego  ga  očituje.  U  Ivanovu  evanđelju  (3,  35), 
naime,  nalazimo  tvrdnju:  »Otac  ljubi  Sina  i  sve  je  predao 

1  Sirmijski  god.  349. 

2  H  Marije,  O  sinodama  17,  18. 

3  Usp.  pogl.  6. 

njemu  u  ruke«,  koja  pokazuje  da  se  u  Sinu  nalazi  punina 
božanstva,  kako  smo  već  prije  razjasnili  (pogl.  4). 

Dakle,  očigledno  je  da  se  oni  odlomci  Svetoga  pisma,  što 
ih  arijevci  iznose  kao  potvrdu  svoje  nauke,  ne  protive  istini 
koju  naučava  katolička  vjera. 

POGLAVLJE  9 
(S.  c.  g.  IV) 

RJEŠENJE  FOTINOVIH  I  SABELIJEVIH  DOKAZA 

Iz  onoga  što  smo  dosada  kazali,  očigledno  proizlazi  da  ni 
oni  odlomci  Svetoga  pisma,  što  ih  Fotin  i  Sabelije  donose1 
da  bi  potkrijepili  svoje  mišljenje,  nisu  kadri  opravdati  nji¬ 
hovu  zabludu.  Naime: 

1.  Riječi  što  ih  je  Gospodin  izgovorio  poslije  uskrsnuća, 
a  zabilježio  ih  Matej  (28,  18):  »Dana  mi  je  sva  vlast,  nebe¬ 
ska  i  zemaljska«,  nisu  bile  izgovorene  zato  što  je  Krist  tada 
primio  svu  vlast,  nego  zato  što  se  vlast,  koju  je  Sin  Božji 
imao  od  vječnosti,  počela  pojavljivati  u  njemu  kad  je  po¬ 
stao  čovjekom,  i  to  pobjedom  nad  smrću  koju  je  izvojevao 
svojim  uskrsnućem. 

2.  Kako  Apostolovu  tvrdnju  iz  Poslanice  Rimljanima 
(1,3),  na  onome  mjestu  gdje  on  govori  da  je  Sin  »rođen  od 
potomstva  Davidova«,  valja  razumjeti,  jasno  pokazuje  ono 
što  Apostol  odmah  dodaje:  »po  tijelu«.  On,  naime,  ne  govo¬ 
ri  u  bezuvjetnom  smislu  da  je  Sin  Božji  rođen,  nego  da  je 
on  »bio  rođen  od  potomstva  Davidova  po  tijelu«  time  što 
je  uzeo  ljudsku  narav,  kako  nalazimo  u  Ivanovu  evanđelju 
(1,  14):  »Riječ  tijelom  postala«.  —  Iz  toga  jasno  proizlazi  da 
se  i  slijedeća  rečenica:  »Koji  je  bio  preodređen  da  postane 
Sin  Božji  sa  svom  vlašću«  (r.  4)  odnosi  na  Sina  u  ljudskoj 
naravi.  Stoga  činjenica  što  se  ljudska  narav  sjedinila  sa  Si¬ 
nom  Božjim  na  način  da  se  jedan  čovjek  može  nazivati  Si¬ 
nom  Božjim,  nije  proizišla  iz  čovjekovih  zasluga,  nego  iz 
milosti  Boga  koji  je  tako  preodredio. 

3.  I  Pavlova  se  tvrdnja  iz  Poslanice  Filipljanima  (2,  8)  da 
je  »Bog  uzvisio  Krista  zbog  zasluga  njegove  muke«,  odnosi 
na  njegovu  ljudsku  narav,  u  kojoj  se  dogodilo  poniženje 

1  Usp.  pogl.  4,  5. 

muke.  —  Isto  se  tako  i  slijedeća  rečenica:  »Dao  mu  je  ime 
koje  je  nad  svakim  imenom«  odnosi  na  činjenicu  što  je 
ime,  koje  pripada  Sinu  po  njegovu  vječnom  rođenju,  imalo 
vjerom  naroda  biti  priznato  i  utjelovljenom  Sinu. 

4.  Iz  toga  je  očigledno  kako  se  i  Petrova  izjava  da  je  »Bog 
postavio  Isusa  Krista  i  Gospodina«,  odnosi  na  Sina  u  nje¬ 
govoj  ljudskoj  naravi,  u  kojoj  je  Sin,  u  jednom  određenom 
vremenu,  započeo  imati  ono  što  je  u  svojoj  božanskoj  na¬ 
ravi  imao  odvijeka. 

5. 1  tekstovi  što  ih  donosi  Sabelije2  u  prilog  Božjeg  jedin¬ 
stva  (Pnz  6,  4):  »Cuj,  Izraele,  Jahve  Bog  tvoj,  tvoj  je  jedini 
Bog«;  i:  »Znajte  da  sam  ja  sam  i  da  nema  drugoga  Boga 
osim  mene«  (Pnz  32,  39),  ne  proturječe  nauci  katoličke  vje¬ 
re,  koja,  kako  smo  vidjeli  (pogl.  8),  ispovijeda  da  Otac  i  Sin 
nisu  dva  boga,  nego  samo  jedan  Bog. 

Isto  tako  Kristova  tvrdnja  u  Ivanovu  evanđelju  (14,  10): 
»Otac  koji  je  u  meni,  on  čini  djela« ;  »Ja  sam  u  Ocu  i  Otac  je 
u  meni«,  ne  dokazuje  jedinstvo  osobe,  kako  bi  to  htio  Sa¬ 
belije,  nego  jedinstvo  biti,  koju  će  zanijekati  Arije  (usp. 
pogl.  6).  Naime,  kad  bi  Očeva  i  Sinovljeva  osoba  bila  jedna, 
ne  bi  bilo  opravdano  tvrditi  da  je  Otac  u  Sinu  a  Sin  u  Ocu, 
jer  se  u  pravom  smislu  ne  može  tvrditi  da  je  jedan  subjekt 
u  samome  sebi,  osim  samo  zbog  njegovih  dijelova.  A  budu¬ 
ći  da  se  dijelovi  nalaze  u  cjelini,  a  cjelini  se  obično  pripisu¬ 
je  ono  što  spada  na  dijelove,  katkada  se  može  tvrditi  da  se 
jedna  cjelina  nalazi  sama  u  sebi.  No  takav  način  izražava¬ 
nja  nije  dopustiv  kad  je  riječ  o  Bogu,  u  kojemu  ne  mogu 
postojati  dijelovi,  kako  smo  rastumačili  u  Prvoj  knjizi 
(pogl.  20).  Kad  se,  stoga,  tvrdi  da  je  Otac  u  Sinu  a  Sin  u 
Ocu,  mora  se  zaključiti  da  Otac  i  Sin  nisu  isti  subjekt.  — 
No  iz  toga  očigledno  proizlazi  da  Otac  i  Sin  imaju  jednu 
jedinu  bit.  Imajući  to  u  vidu,  jasno  je  u  kojem  je  smislu 
otac  u  Sinu  a  Sin  u  Ocu.  Naime,  budući  da  je  Otac  sam  svo¬ 
ja  bit,  i  budući  da  u  Bogu  nema  razlike  između  postojanja  i 
biti,  kako  smo  dokazali  u  Prvoj  knjizi  (pogl.  21),  slijedi  da 
se  svagdje,  gdje  god  se  nalazi  bit  Očeva,  nalazi  i  Otac;  i  iz 
istoga  se  razloga,  gdje  god  se  nalazi  bit  Sina,  nalazi  i  Sin. 
Stoga,  kako  se  bit  Očeva  nalazi  u  Sinu,  a  bit  Sinovljeva  u 
2  Usp.  pogl.  5. 

Ocu,  budući  da  je  njihova  bit  jedna,  proizlazi  jasno,  kako 
uči  katolička  vjera,  da  se  Otac  nalazi  u  Sinu  a  Sin  u  Ocu. 
Na  taj  smo  način  jednom  tvrdnjom  pobili  i  Sabelijevu  i 
Arijevu  zabludu. 

POGLAVLJE  32 
(S.  c.  g.  IV) 

ARIJEVA  I  APOLINAROVA  ZABLUDA  OBZIROM  NA 
KRISTOVU  DUŠU 

Neki  su  zapali  u  zabludu  ne  samo  obzirom  na  Kristovo 
tijelo,  nego  i  obzirom  na  Kristovu  dušu. 

Arije1  je,  naime,  smatrao  da  u  Kristu  ne  postoji  duša,  ne¬ 
go  da  je  Krist  uzeo  samo  tijelo,  a  mjesto  duše2  u  njemu  se 
nalazilo  božanstvo.  Čini  se,  međutim,  da  ga  je  na  tu  tvrd¬ 
nju  navela  jedna  logička  nužnost.  Budući  da  je  Arije  htio 
dokazati  kako  je  Sin  Božji  stvorenje  i  kako  je  niži  od  Oca, 
poslužio  se  onim  stvarima  Svetoga  pisma  koje  u  Kristu 
ističu  ljudsku  krhkost.  A  kako  bi  spriječio  da  netko  zanije- 
če  njegov  dokaz  tvrdnjom  kako  se  odlomci  iz  svetih  knjiga, 
što  ih  on  donosi,  odnose  na  Krista,  ne  po  božanskoj,  nego 
po  njegovoj  ljudskoj  naravi,  zlobno  je  od  Krista  uklonio 
dušu.  No  kako  se  neke  stvari  nisu  mogle  odnositi  na  Kri¬ 
stovo  ljudsko  tijelo,  primjerice  njegovo  divljenje,  strah, 
molitva,  bilo  je  nužno  ustvrditi  da  te  stvari  na  neki  način 
umanjuju  Sina  Božjega.  Kao  dokaz  svoje  tvrdnje  naveo  je 
Ivanove  riječi  (1,  14):  »Riječ  je  tijelom  postala«,  i  iz  njih 
izveo  zaključak  da  je  Riječ  uzela  samo  tijelo,  ali  ne  i  dušu. 
U  tome  ga  je  slijedio  i  Apolinar.’  Iz  onoga  što  smo  dosada 
rekli,  jasno  je  da  se  ta  tvrdnja  ne  može  održati.  Naime: 

1.  U  Prvoj  smo  knjizi  (pogl.  27)  dokazali  da  Bog  ne  može 
biti  oblik  nekoga  tijela.  Budući,  dakle,  da  je  Božja  Riječ 
Bog,  kako  smo  gore  pokazali  (pogl.  3,  11),  nemoguće  je  da 
Riječ  Božja  bude  oblik  nekoga  tijela,  i  to  tako  da  ona  u  ti¬ 
jelu  preuzme  ulogu  duše. 

Taj  dokaz  vrijedi  protiv  Apolinara.  On  je,  naime,  sma- 

1  A  u  g  u  s  t  in,  O  krivovjerjima  br.  1 1 

2  Ondje,  br.  49. 

3  Ondje,  br.  55. 

trao  da  je  Božja  Riječ  pravi  Bog.  A  premda  je  to  isto  Arije 
nijekao,  taj  dokaz  ipak  može  vrijediti  i  protiv  njega.  Na¬ 
ime,  ne  samo  da  Bog  ne  može  biti  oblik  tijela,  nego  to  ne 
može  biti  ni  jedan  od  nebeskih  duhova,  među  kojima  je  na 
prvo  mjesto  Arije  stavio  Sina  Božjega.  Možda  bi  to  moglo 
biti  samo  onda  kad  bi  se  prihvatilo  Origenovo  mišljenje, 
po  kojem  ljudske  duše  pripadaju  istoj  vrsti  i  imaju  istu  na¬ 
rav  kao  i  nebeski  duhovi.  No  lažnost  njegova  mišljenja  već 
smo  dokazali  (Knjiga  druga  pogl.  94-95). 

2.  Osim  toga:  ako  se  odbaci  ono  što  spada  na  pojam  čov¬ 
jeka,  onda  ne  može  biti  govora  o  pravom  čovjeku.  Stoga  je 
očevidno  da  je  duša  glavni  dio  pojma  o  čovjeku,  budući  da 
je  ona  čovjekov  oblik.  Ako  Krist,  dakle,  nije  imao  dušu,  ni¬ 
je  bio  ni  pravi  čovjek,  a  Apostol  u  Prvoj  poslanici  Timoteju 
(2,  5)  ipak  tvrdi  da  je  on  bio  čovjek:  »Jedan  je  posrednik 
između  Boga  i  ljudi:  čovjek  Isus  Krist«. 

3.  Još  nešto:  od  duše  ne  zavisi  samo  čovjekova  bit  (ratio 
hominis),  nego  i  bit  pojedinih  njegovih  dijelova.  Ako,  sto¬ 
ga,  odstranimo  dušu,  onda  su  oko,  tijelo  i  kosti  nekog  mr¬ 
tvaca  to  pojmovno  samo  u  nekom  dvoznačnom  smislu, 
»kao  oko  naslikano  ili  urezano  u  kamenu«,  kako  kaže  Filo¬ 
zof.4  Kad,  dakle,  Krist  ne  bi  imao  dušu,  ni  njegovo  tijelo  ne 
bi  bilo  istinito,  a  niti  drugi  tjelesni  dijelovi.  A  sam  je  Go¬ 
spodin  istaknuo  da  su  ti  dijelovi  u  njemu  postojali,  kad  je 
rekao:  »Duh  nema  mesa  ni  kostiju  kao  što  vidite  da  ih  ja 
imam«  (Lk  24,  39). 

4.  Nadalje:  ono  što  je  rođeno  od  nekog  živog  bića,  ne  mo¬ 
že  se  nazvati  njegovim  sinom,  ako  od  njega  nije  poprimilo 
i  istu  vrstu.  Crv  se,  naime,  ne  može  nazvati  sinom  onoga 
živoga  bića  iz  kojega  se  rađa.  No  ako  Krist  nije  imao  dušu, 
nije  pripadao  ni  istoj  vrsti  kao  ostali  ljudi.  Ona,  naime,  bi¬ 
ća,  koja  se  razlikuju  po  obliku,  ne  mogu  pripadati  istoj  vr¬ 
sti.  Dakle,  ne  bi  se  moglo  reći  da  je  Krist  sin  Marije  djevi¬ 
ce,  ili  da  je  ona  njegova  majka.  U  evanđelju  se,  međutim, 
to  izričito  tvrdi  (Mt  1,  18-25;  Lk  2,  7). 

5.  Zatim:  u  evanđelju  se  izričito  kaže  da  je  Krist  imao  du¬ 
šu,  primjerice  kod  Mateja  (26,  38):  »Žalosna  je  duša  moja 
do  smrti«  i  kod  Ivana  (12,  27):  »Sad  mi  je  duša  duboko 
potresena«. 

4  De  anima,  c.  1  n.  9 

6.  K  tome:  kako  bi  se  spriječilo  da  ti  krivovjerci  uzvrate  i 
ustvrde  da  u  Kristu  dušu  zamjenjuje  Sin  Božji,  jer  se,  po 
njihovu  mišljenju,  on  u  Kristu  nalazi  mjesto  duše  i  tijela, 
valja  navesti  riječi  iz  Ivanova  evanđelja  (10,  18):  »Imam 
vlast  dati  svoju  dušu  i  imam  vlast  opet  je  uzeti«.  Iz  tih  rije¬ 
či,  naime,  proizlazi  da  se  u  Kristu  nalazila  jedna  zbilja  raz¬ 
ličita  od  duše,  koja  je  imala  vlast  dati  i  uzeti  vlastitu  dušu. 
A  izvjesno  je  da  tijelo  nije  imalo  moć  sjediniti  se  sa  Sinom 
Božjim,  a  zatim  se  odijeliti,  budući  da  takvo  nešto  nadilazi 
moć  cijele  naravi.  Dakle,  valja  držati  da  je  Krist  imao  dušu 
različitu  od  božanstva  Sina  Božjega,  kojemu  je  s  pravom 
takva  moć  bila  udijeljena. 

7.  Napokon:  žalost,  srdžba  i  drugi  slični  porivi  svojstva 
su  osjetilne  duše,  kako  dokazuje  Filozof  u  VII  knjizi  Fizi- 
kđ.  Evanđelja  pak  potvrđuju  da  su  se  ti  porivi  nalazili  u 
Kristu.  Dakle,  u  Kristu  se  nalazila  i  osjetilna  duša,  koja  se 
bez  ikakve  sumnje  razlikovala  od  božanske  naravi  Sina 
Božjega. 

No  budući  da  bi  netko  mogao  odvratiti  kako  evanđelja 
ljudske  osobine  pripisuju  Kristu  u  metaforičkom  smislu, 
budući  da  tako  postupa  i  Sveto  pismo  na  mnogo  mjesta 
kad  govori  o  Bogu,  valja  se  pozvati  na  one  tvrdnje  koje  nu¬ 
žno  treba  shvatiti  u  pravom  smislu.  Naime,  kao  što  se  u 
pravom,  a  ne  metaforičkom  smislu,  imaju  shvatiti  neke 
druge  stvari  tjelesnog  reda,  o  kojima  nas  evanđelisti  tako¬ 
đer  obavještavaju,  tako  u  pravom,  a  ne  metaforičkom  smi¬ 
slu,  valja  shvatiti  da  je  Krist  jeo  i  da  je,  dosljedno  tomu, 
bio  i  gladan  (Mt  4,  2-11).  A  biti  gladan  može  samo  onaj  koji 
ima  osjetilnu  dušu,  budući  da  je  glad  težnja  za  hranom. 
Dakle,  neophodno  je  tvrditi  da  je  Krist  imao  osjetilnu  du¬ 
šu. 


5  Physic.  c.  3  n.  6. 

POGLAVLJE  33 
(S.  c.  g.  IV) 

APOLINAROVA  ZABLUDA,  PO  KOJOJ  KRIST  NIJE  IMAO 
RAZUMSKU  dušu,  ista  je  origenova  zabluda,  po 

KOJOJ  JE  KRISTOVA  DUŠA  BILA  STVORENA  PRIJE 
SVIJETA 

Pošto  su  ga  navedeni  evanđeoski  odlomci  uvjerili,  Apoli- 
nar1  je  priznao  da  je  Krist  imao  osjetilnu  dušu,  ali  da  ona 
nije  bila  obdarena  pameću  i  umnom  spoznajom,  tako  da  se 
u  toj  duši  mjesto  umne  spoznaje  i  pameti  (mens  et  intelli- 
gentia)  nalazila  Riječ  Božja. 

No  ni  to  nije  bilo  dovoljno  da  Apolinar  izbjegne  prije  na¬ 
vedene  neprikladnosti.  Naime: 

1.  Čovjek  pripada  ljudskoj  vrsti  po  tome  što  ima  ljudsku 
pamet  i  razum  (mens  humana  et  ratio).  Ako,  dakle,  Krist 
to  nije  imao,  nije  bio  pravi  čovjek  i  nije  pripadao  našoj  vr¬ 
sti.  Duša,  naime,  lišena  razuma,  pripada  drugoj  vrsti  nego 
duša  koja  ima  razum.  Naime,  Filozof  u  VIII  knjizi  Metafizi¬ 
ke 1  primjećuje  da  u  odredbama  i  vrstama  svaka  bitna  razli¬ 
ka  (differentia  essentialis),  dodata  ili  oduzeta,  mijenja  vr¬ 
stu,  poput  jedinstvenosti  među  brojevima  (unitas  in  nume- 
ris).  A  razumnost  je  jedna  vrsta  osebujne  razlike 
(differentia  specifica).  Stoga,  ako  je  u  Kristu  osjetilna  duša 
bila  bez  razuma,  nije  mogla  pripadati  istoj  vrsti  kojoj  pri¬ 
pada  naša  duša,  budući  da  je  obdarena  razumom.  Dakle, 
ni  Krist  nije  pripadao  ovoj  našoj  vrsti. 

2.  Osim  toga:  među  osjetilnim  dušama,  koje  nemaju  ra¬ 
zum,  postoji  osebujna  razlika  (differentia  secundum  speci- 
em).  To  je  očigledno  kod  bića,  koja  nemaju  razuma  i  koja 
se  međusobno  razlikuju  po  vrsti,  budući  da  svako  biće  pri¬ 
pada  onoj  vrsti  koja  odgovara  njegovoj  duši.  Stoga  je  osje- 

1  Augusti  n,  O  krivovjerjima,  br.  55. 

2  Metaphisic  c.  3  n.  8. 

tilna  duša,  lišena  razuma,  kao  neki  rod  koji  u  sebi  obuhva¬ 
ća  mnoge  vrste.  A  nijedno  biće  ne  može  pripadati  nekom 
rodu,  ako  istodobno  ne  pripada  nekoj  od  njegovih  vrsta. 
Ako  je  dakle,  Kristova  duša  po  rodu  pripadala  osjetilnoj 
duši  lišenoj  razuma,  morala  je  pripadati  i  nekoj  od  njego¬ 
vih  vrsta,  pa  je  tako,  primjerice,  mogla  pripadati  vrsti  lava 
ili  vrsti  nekog  drugog  živog  bića.  A  to  je  posve  besmisleno. 

3.  Još  nešto:  tijelo  se  odnosi  prema  duši  kao  materija 
prema  obliku,  ili  kao  oruđe  prema  glavnom  djelatniku.  A 
materija  mora  biti  u  razmjeru  s  oblikom  i  oruđe  u  razmje¬ 
ru  s  glavnim  djelatnikom.  Dakle,  prema  različitosti  duša 
mora  postojati  i  različitost  tijela.  A  to  je  očigledno  i  našim 
osjetilima.  Naime,  u  različitim  su  živim  bićima  vidljive  raz¬ 
ličite  raspoloživosti  organa  prema  različitoj  raspoloživosti 
duše.  Ako,  dakle,  Krist  nije  imao  dušu  sličnu  našoj,  nije 
imao  ni  udove  slične  našim  udovima. 

4.  K  tome:  Riječi  Božjoj,  koja  je  i  po  Apolinarevu  mišlje¬ 
nju  bila  pravi  Bog,  ne  može  se  pripisati  čin  čuđenja  (ad- 
miratio),  budući  da  se  čudimo  onim  stvarima  kojih  uzroke 
ne  poznajemo.3  Jednako  se  tako  čuđenje  ne  može  pripisati 
ni  osjetilnoj  duši,  budući  da  spoznaja  uzroka  nije  područje 
osjetilne  duše.  A  u  Kristu  je  postojalo  čuđenje,  kako  nam 
govore  evanđelja.  Kod  Mateja  (8,  10),  naime,  čitamo  da  se 
Isus,  slušajući  stotnikove  riječi,  »začudio«.  Dakle,  osim  bo¬ 
žanstva  Riječi  i  osjetilne  duše,  treba  ustvrditi  da  se  u  Kri¬ 
stu  nalazilo  nešto  čemu  se  moglo  pripisati  čuđenje,  to  jest 
ljudska  duša. 

Iz  onoga  što  smo  rekli  (pogl.  29  i  si.)  očigledno  je,  dakle, 
da  je  Krist  imao  pravo  tijelo  i  pravu  ljudsku  dušu.  Stoga 
Ivanovu  rečenicu  (1,  14):  »Riječ  je  tijelom  postala«,  ne  tre¬ 
ba  shvatiti  u  smislu  da  se  Riječ  pretvorila  u  tijelo,  a  niti  u 
smislu  da  je  Riječ  uzela  samo  tijelo  ili  osjetilnu  dušu  bez 
ljudske  duše  (mens).  Ovdje  je,  naime,  upotrijebljen  dio 
mjesto  cjeline,  kako  to  često  čini  Sveto  pismo.  Dakle,  sta¬ 
vak:  »Riječ  je  tijelom  postala«,  isto  je  što  i  reći:  »Riječ  je 
čovjekom  postala«,  budući  da  pojam  »duša«  u  Svetom  pi¬ 
smu  često  zamjenjuje  pojam  »čovjeka«.  Primjerice,  u  Knji¬ 
zi  Izlaska  (1,  5)  čitamo:  »U  svemu  Jakovljevih  potomaka  bi¬ 
jaše  sedamdeset  duša«.  Isto  se  tako  i  pojam  »tijela«  često 
3  Ondje,  c.  2  n.  8 

upotrebljava  za  cijelog  čovjeka.  Primjerice,  kod  Izaije  (40, 
5)  nalazimo:  »I  svako  će  tijelo  vidjeti  ono  što  je  riječ  Go¬ 
spodnja  navijestila«.  Stoga  i  u  tekstu,  o  kojem  ovdje  ra¬ 
spravljamo,  »tijelo«  zamjenjuje  čitava  čovjeka,  da  bi  se  na 
taj  način  istaknula  krhkost  ljudske  naravi  koju  je  Riječ 
uzela. 

No  ako  je  Krist,  kako  smo  dokazali,  uzeo  ljudsko  tijelo  i 
ljudsku  dušu,  jasno  je  da  njegova  duša  nije  postojala  prije 
nego  je  bilo  začeto  njegovo  tijelo.  Naime,  već  smo  dokazali 
da  ljudske  duše  ne  mogu  postojati  prije  vlastitih  tijela 
(Knjiga  II  pogl.  83).  Dakle,  očigledno  je  lažna  Origenova 
tvrdnja4,  po  kojoj  je  Riječ  Božja  uzela  Kristovu  dušu,  stvo¬ 
renu  prije  tjelesnih  stvorenja,  zajedno  sa  svim  drugim  du¬ 
hovnim  stvorenjima,  i  napokon  se,  na  kraju  vremena,  obu¬ 
kla  tijelom  za  spas  ljudi. 


4  Peri  Archon  II  c.  6;  8. 

Članak  6 
(S.  th.  III.p.  82) 

Da  li  misa  lošeg  svećenika  vrijedi  manje  od  mise  dobrog 
svećenika? 

Sent.  4  d.  13  q.  1  a.  1  q.al 

U  vezi  sa  šestim  pitanjem  postupamo  ovako.  Čini  se  da 
misa  lošeg  svećenika  ne  vrijedi  manje  od  mise  dobrog  sve¬ 
ćenika.  Naime: 

1.  Grgur  u  Registru 1  kaže:  »Jao,  u  kako  veliku  zamku 
upadaju  oni  koji  smatraju  da  drugi  mogu  bolje  posvetiti 
božanska  i  skrivena  otajstva,  budući  da  jedan  te  isti  Duh 
Sveti,  potajno  i  nevidljivo  djelujući,  ta  otajstva  posvećuje«. 
A  ta  se  skrivena  otajstva  slave  u  misi.  Dakle,  misa  lošeg 
svećenika  ne  vrijedi  manje  od  mise  dobrog  svećenika. 

2.  Osim  toga:  kao  što  crkveni  službenik  podjeljuje  kršte¬ 
nje  u  snazi  Kristovoj,  jer  Krist  krsti,  jednako  tako  crkveni 
službenik  posvećuje  i  ovaj  sakramenat  u  osobi  Kristovoj. 
No  bolji  crkveni  službenik  ne  podjeljuje  vrednije  krštenje, 
kako  smo  prije  rekli  (p.  64  čl.  1  odg.  na  2.  razlog).  Dakle, 
nije  vrednija  ni  misa  ako  je  služi  bolji  svećenik. 

3.  Još  nešto:  budući  da  se  svećeničke  zasluge  razlikuju 
po  dobrom  i  boljem,  isto  se  tako  razlikuju  po  dobru  i  zlu. 
Ako  je,  dakle,  misa  boljeg  svećenika  vrednija,  slijedi  da  je 
misa  lošeg  svećenika  manje  vrijedna.  A  to  ne  dolikuje,  bu¬ 
dući  da  grešnost  crkvenih  službenika  ne  može  utjecati  na 
Kristova  otajstva,  kako  kaže  Augustin  u  knjizi  O  krštenju2 . 
Dakle,  ni  misa  boljeg  svećenika  nije  vrednija. 

1  Cf.  Grati  a  n  u  m  ,  1.  c.  cn.  84  Multi  saecularium. 

2  De  bapt.  contra  donat.  c.  12:  PL  43,  120;  Cont.  ep.  Parmen.  1.  2  c.  12:  PL 
43,  69. 

ALI  PROTIV  navedenih  razloga  u  Prvoj  smo  knjizi3 4  (p.  1) 
rekli:  »Koliko  su  svećenici  dostojniji,  toliko  će  prije  biti 
uslišani  u  potrebama  za  koje  mole«. 

ODGOVARAM:  Dvije  stvari  valja  imati  na  umu  kad  je  ri¬ 
ječ  o  misi.  To  su  sam  sakramenat,  i  to  je  najglavnije;  i  mo¬ 
litve  što  se  u  misi  obavljaju  za  žive  i  mrtve.  Što  se,  dakle, 
sakramenta  tiče,  misa  lošeg  svećenika  nije  vrijedna  ništa 
manje  od  mise  dobrog  svećenika,  budući  da  i  jedan  i  drugi 
obavljaju  isti  sakramenat.  Također  i  molitvu,  što  se  pod 
misom  obavlja,  možemo  promatrati  na  dva  načina.  Prvo, 
ukoliko  dobiva  na  djelotvornosti  zbog  pobožnosti  svećeni¬ 
ka  molitelja.  Tu,  dakle,  nema  sumnje  da  je  misa  dobrog 
svećenika  plodonosnija.  —  Drugo,  ukoliko  svećenik  u  misi 
izgovara  molitvu  u  ime  cijele  Crkve,  čiji  je  službenik  taj 
svećenik.  Ta  pak  služba  ostaje  i  u  grešnicima,  kako  smo 
prije  rekli  kad  smo  govorili  o  službi  Kristovoj  (čl.  5).  Sto  se 
toga  tiče,  plodonosna  je  ne  samo  molitva  grešnog  svećeni¬ 
ka  u  misi,  nego  i  sve  druge  njegove  molitve  što  ih  izgovara 
u  crkvenim  službama,  u  kojima  nastupa  u  ime  Crkve.  No 
njegove  osobne  molitve  nisu  plodonosne,  prema  riječima 
Knjige  Izreka  (28,  9):  »Tko  uklanja  uho  svoje  da  ne  sluša 
zakona,  i  molitva  je  njegova  mrska«. 

Odgovaram  na  razloge:  1.  Grgur  na  onom  mje¬ 
stu  govori  o  svetosti  božanskog  sakramenta. 

2.  U  sakramentu  krštenja  ne  obavljaju  se  svečane  moli¬ 
tve  za  sve  vjernike  kao  u  misi.  Stoga  pod  tim  vidom  razlog 
ne  vrijedi.  Vrijedi,  naprotiv,  pod  vidom  sakramentalnog 
učinka. 

3.  Zbog  snage  Duha  Svetoga,  koji  u  jedinstvu  ljubavi  pri¬ 
općava  međusobno  dobra  udova  Kristovih,  osobno  dobro, 
što  je  prisutno  u  misi  dobrog  svećenika,  može  postati  plo¬ 
donosno  i  drugima.  Osobno  pak  zlo  nekoga  čovjeka  ne  mo¬ 
že  naškoditi  drugomu,  osim  po  nekom  pristanku,  kako  ka¬ 
že  Augustin  u  knjizi  Protiv  Parmenijana* 


3  Gratianus,  1.  c.  cn.  91  Ipsi  sacerdotes. 

4  L.2c.  17.  21:  PL  43,  78.  80. 

Članak  10 
(S.  th.  II II.  p.  1) 

Da  11  je  zadaća  vrhovnog  svećenika  odrediti  znamen  vjere? 

Dolje  q.  11  a.  2ad3;  Depot.  q.  10  a.  4  ad  13 

U  vezi  s  desetim  pitanjem  postupamo  ovako.  Čini  se  da 
nije  zadaća  vrhovnog  svećenika  odrediti  znamen  vjere 
(symbolum  fidei).  Naime: 

1.  Novo  izdavanje  znamena  vjere  nužno  je  zbog  izlaganja 
članaka  vjere,  kako  je  već  rečeno  (čl.  9  odg.  na  2.  razlog).  A 
u  starom  su  se  Zavjetu  članci  vjere  sve  više  i  više  izlagali 
vremenskom  susljednošću,  zbog  toga  što  se  vjerska  istina 
sve  više  očitovala  što  se  više  približavao  Kristov  dolazak, 
kako  smo  prije  rekli  (čl.  7).  A  kad  je  u  novom  Zakonu  taj 
razlog  prestao,  nije  bilo  nužno  sve  veće  i  veće  izlaganje  čla¬ 
naka  vjere.  Dakle,  ne  čini  se  da  je  zadaća  vrhovnog  svećeni¬ 
ka  novo  izdavanje  znamena  vjere. 

2.  Osim  toga:  ono  što  je  sveopća  Crkva  zabranila  pod  pri¬ 
jetnjom  izopćenja  ne  podliježe  vlasti  jednoga  čovjeka.  A 
novo  izdavanje  znamena  vjere  zabranila  je  pod  prijetnjom 
izopćenja  vrhovna  vlast  sveopće  Crkve.  Medu  spisima,  na¬ 
ime,  prvog  Efeškog  sabora  (act.  6)  nalazimo:  »Pošto  je  bio 
pročitan  znamen  vjere  Nicejskog  sabora,  sveti  je  sabor 
odredio  da  nikomu  nije  dopušteno  donositi,  popisivati  ili 
sastavljati  drugi  znamen  vjere,  osim  onoga  što  su  ga  doni¬ 
jeli  sveti  oci  koji  su  se  zajedno  s  Duhom  Svetim  okupili  u 
Niceji«;  i  odmah  se  dodaje  kazna  izopćenja.  Ista  je  odred¬ 
ba  također  ponovljena  u  spisima  Kalcedonskog  sabora 
(act.  5).  čini  se,  dakle,  da  ne  spada  na  vlast  vrhovnog  sveće¬ 
nika  novo  izdavanje  znamena  vjere. 

3.  Još  nešto:  Atanazije  nije  bio  vrhovni  svećenik,  nego 
aleksandrijski  patrijarh.  A  ipak  je  sastavio  znamen  vjere 
što  se  u  Crkvi  pjeva.  Dakle,  ne  čini  se  da  je  izdavanje  zna¬ 
mena  vjere  prije  zadaća  vrhovnog  svećenika  nego  drugih. 

ALI  PROTIV  navedenih  razloga  je  činjenica  što  je  izda¬ 
vanje  znamena  vjere  provedeno  na  općem  saboru.  A  takav 
sabor  može  sazvati  samo  vrhovni  svećenik  svojom  vrhov¬ 
nom  vlašću,  kako  čitamo  u  Dekretima  (dist.  17  cn.  4-5).  Da¬ 
kle,  izdavanje  znamena  vjere  zadaća  je  vrhovnog  svećeni¬ 
ka. 

ODGOVARAM:  Novo  izdavanje  znamena  vjere  nužno  je, 
kako  smo  gore  rekli  (čl.  9  odg.  na  2.  razlog),  da  bi  se  izbje¬ 
gli  nasrtaji  krivovjerja.  Izdavanje  znamena  vjere  zadaća  je, 
dakle,  onoga  u  čijoj  je  vlasti  također  donositi  presude 
(sententialiter  determinare)  u  vezi  s  onim  stvarima  što 
spadaju  na  vjeru,  da  bi  svi  ljudi  bili  kadri  sačuvati  netak¬ 
nutu  vjeru.  Ta  zadaća  spada  na  vlast  vrhovnog  svećenika, 
»na  kojega  spada  rješavanje  svih  većih  i  težih  crkvenih  pi¬ 
tanja«,  kako  se  govori  u  Dekretima  (dist.  17  can.  5).  Stoga 
je  u  Lukinu  evanđelju  (22,  32)  Gospodin  rekao  Petru  koje¬ 
ga  je  postavio  vrhovnim  svećenikom:  »Ja  sam  molio  za  te 
da  tvoja  vjera  ne  malakše.  Tako  i  ti,  kad  se  jedan  put  vratiš 
meni,  učvrsti  svoju  braću«.  Razlog  je  tomu  što  cijela  Crkva 
mora  imati  jednu  vjeru,  prema  riječima  Prve  poslanice  Ko- 
rinćanima  (1,  10):  »Budite  složni  da  ne  bude  među  vama 
razdora«.  A  to  se  ne  može  postići,  ako  vjerski  spor,  što  je 
proizišao  iz  vjere,  ne  bi  riješio  onaj  koji  se  nalazi  na  čelu 
cijele  Crkve,  kako  bi  njegovu  presudu  čvrsto  prigrlila  cijela 
Crkva.  Stoga  je  samo  zadaća  vrhovnog  svećenika  donositi 
novi  znamen  vjere,  kao  i  svega  ostaloga  što  se  tiče  cijele 
Crkve,  poput  sazivanja  općeg  sabora  i  drugih  sličnih  stvari. 

Odgovaram  na  razloge:  1.  U  Kristovoj  je  i  apo¬ 
stolskoj  nauci  već  dovoljno  izložena  vjerska  istina.  No  bu¬ 
dući  da  izopačeni  ljudi  apostolsku  nauku  i  ostala  Pisma 
»izvrću  na  svoju  vlastitu  propast«  (2  Pet  2, 16),  stoga  je  tije¬ 
kom  vremena  nužno  izlaganje  vjere  protiv  nasrtaja  krivo¬ 
vjerja. 

2.  Saborska  zabrana  i  presuda  odnosi  se  na  pojedine 
osobe  koje  ne  smiju  određivati  znamen  vjere.  No  po  toj 
presudi  općeg  sabora  nije  oduzeta  moć  slijedećem  saboru 
da  donese  novi  znamen  vjere,  koji  doduše  neće  sadržavati 
novu  vjeru,  nego  će  istu  bolje  izložiti.  Svaki  je,  naime,  sa¬ 
bor  poštivao  ono  o  čemu  će  slijedeći  sabor  raspravljati  na 
osnovi  onoga  što  je  prethodni  već  izložio,  i  to  zbog  opasno- 

sti  od  nasrtaja  nekog  krivovjerja.  Stoga  je  zadaća  vrhov¬ 
nog  svećenika  donositi  znamen  vjere,  jer  on  ima  vlast  sazi¬ 
vati  sabor  i  potvrđivati  njegove  odluke. 

3.  Atanazije  nije  sastavio  očitovanje  vjere  na  način  zna¬ 
mena  vjere,  već  više  na  način  neke  nauke,  kako  iz  samog 
načina  govora  proizlazi.  No  budući  da  je  njegova  nauka 
ukratko  sažela  cjelovitu  vjersku  istinu,  vlašću  vrhovnog 
svećenika  ona  je  prihvaćena  i  tako  postala  pravilo  vjere. 

Članak  6 
(S.  th.  II-II,  p.  104) 

Da  11  su  se  kršćani  dužni  pokoravati  svjetovnim  vlastima? 

Sent.  2  d.  44  q.  2  a.  1 ;  In  Rom.  13,  lect.  1 

U  vezi  sa  šestim  pitanjem  postupamo  ovako.  Čini  se  da 
se  kršćani  nisu  dužni  pokoravati  svjetovnim  vlastima.  Na¬ 
ime: 

1.  Riječi  Matejeva  evanđelja  (17,  25):  »Oslobođeni  su,  da¬ 
kle,  sinovi«.  Primjedba1  ovako  tumači:  »Ako  su  u  svakom 
kraljevstvu  sinovi  kralja  što  se  nalazi  na  čelu  toga  kraljev¬ 
stva  slobodni,  tada  i  sinovi  Kralja,  kojemu  se  pokoravaju 
sva  kraljevstva,  u  svakom  kraljevstvu  imaju  biti  slobodni«. 
No  kršćani  su  vjerom  u  Krista  postali  Božji  sinovi,  prema 
riječima  Ivanova  evanđelja  (1,  12):  »Dade  im  vlast  da  po¬ 
stanu  Božja  djeca,  onima  koji  vjeruju  u  njegovo  ime«.  Da¬ 
kle,  kršćani  se  nisu  dužni  pokoravati  svjetovnim  vlastima. 

2.  Osim  toga:  u  Poslanici  Rimljanima  (7,  4)  čitamo: 
»Umrli  ste  zakonu  po  Kristovu  tijelu«,  a  riječ  je  o  božan¬ 
skom  zakonu  staroga  Zavjeta.  No  manji  je  ljudski  zakon 
po  kojemu  se  ljudi  pokoravaju  svjetovnim  vlastima,  nego 
božanski  zakon  staroga  Zavjeta.  Dakle,  tim  se  prije  kršća¬ 
ni,  time  što  su  postali  udovi  Kristova  tijela,  oslobađaju  od 
zakona  podložništva  koji  ih  je  primoravao  da  se  pokorava¬ 
ju  svjetovnim  vladarima. 

3.  K  tome:  razbojnicima  što  nasiljem  potlačuju  ljudi  se 
nisu  dužni  pokoravati.  Augustin  pak  u  IV  knjizi  O  Božjoj 
Državi  kaže:  »Ukloni  li  se  pravda,  što  su  kraljevstva  ako  ne 
velike  razbojničke  družine«2.  No  budući  da  vladari  svjetov¬ 
nu  vlast  ponajviše  nepravedno  obavljaju,  ili  su  je  započeli 

1  Ordin.;  August.,  Ouaest.  evang.  I.  1  q.  23  super  Mt.:  PL  35,  1327. 

2  C.  4:  PL  41,  115. 

protuzakonitim  prisvajanjem,  čini  se  da  se  kršćani  nisu  du¬ 
žni  pokoravati  svjetovnim  vlastima. 

ALI  PROTIV  navedenih  razloga  Pavao  u  Poslanici  Titu 
(3,  1)  kaže:  »Podsjećaj  ih  da  se  pokoravaju  poglavarima  i 
vlastima,  da  budu  poslušni«;  a  u  Prvoj  Petrovoj  poslanici 
(2,  13-14)  čitamo:  »Pokoravajte  se  svakoj  ljudskoj  ustanovi 
zbog  Gospodina:  bilo  kralju  jer  je  vrhovnik,  bilo  upravite¬ 
ljima,  jer  ih  on  šalje«. 

ODGOVARAM:  Kristova  je  vjera  počelo  i  uzrok  praved¬ 
nosti,  po  riječima  Poslanice  Rimljanima  (3,  22):  »Praved¬ 
nost  Božja  po  vjeri  u  Isusa  Krista«.  Stoga  se  vjerom  u  Isu¬ 
sa  Krista  ne  dokida  poredak  pravednosti,  nego  se  još  više 
učvršćuje.  Poredak,  naime,  pravednosti  zahtijeva  da  se  niži 
pokoravaju  višima,  inače  ljudski  život  ne  bi  mogao  opstati. 
Dakle,  vjerom  u  Krista  kršćani  nisu  oslobođeni  dužnosti 
pokoravanja  svjetovnim  vlastima. 

Odgovaram  na  razloge:  1.  Pokornost,  kojom  se 
čovjek  pokorava  čovjeku,  odnosi  se,  kako  je  već  rečeno  (čl. 
5),  na  tijelo,  a  ne  na  dušu  koja  ostaje  slobodna.  No  u  sada¬ 
šnjem  se  životu  milošću  Kristovom  oslobađamo  od  nedo¬ 
stataka  duše,  ali  ne  i  od  nedostatka  od  strane  tijela,  kako  o 
sebi  kaže  Apostol  u  Poslanici  Rimljanima  (7,  25),  da  naime 
»umom  svojim  služi  Božjem  zakonu,  a  tijelom  zakonu  gri¬ 
jeha«.  Stoga  su  oni  što  milošću  postaju  Božji  sinovi  oslo¬ 
bođeni  duhovnog  služenja  grijehu,  ali  nisu  oslobođeni  tje¬ 
lesnog  služenja,  po  kojemu  su  se  dužni  pokoravati  vreme¬ 
nitim  gospodarima,  kako  kaže  Primjedba  tumačeći  riječi 
Prve  poslanice  Timoteju  (6,  1):  »Svi  koji  su  pod  jarmom 
ropstva«  itd. 

2.  Stari  je  zakon  bio  pralik  novoga  Zavjeta,  pa  je  stoga 
imao  prestati  dolaskom  istine.  To  se,  međutim,  ne  događa 
s  ljudskim  zakonom,  po  kojemu  se  čovjek  pokorava  čovje¬ 
ku.  —  A  ipak  se  snagom  božanskog  zakona  čovjek  ima  po¬ 
koravati  čovjeku. 

3.  Svjetovnim  se  vlastima  čovjek  toliko  ima  pokoravati, 
koliko  to  zahtijeva  poredak  pravednosti.  Stoga,  ako  vlast 
nije  pravedna,  ili  je  nasiljem  prigrabljena,  ili  ako  donosi 
nepravedne  zakone,  podložnici  joj  se  nisu  dužni  pokorava¬ 
ti,  osim  možda  nuzgredno,  da  bi  se  izbjegla  sablazan  ili 
opasnost. 

Članak  10 
(S.  th.  IMI,  p.  26) 

Da  11  čovjek  treba  više  voljeti  majku  nego  oca? 

Senf.  3  d.  29  a.  7  ad  4.  5 

U  vezi  s  desetim  pitanjem  postupamo  ovako.  Čini  se  da 
čovjek  treba  više  voljeti  majku  nego  oca.  Naime: 

1.  Filozof  u  I  knjizi  O  rađanju  živih  bića'  kaže:  »Žena  pri 
rađanju  daje  tijelo«.  No  čovjek  ne  dobija  dušu  od  oca,  ne¬ 
go  od  Boga  po  stvaranju,  kako  smo  već  rekli  u  Prvoj  knjizi 
(p.  90  čl.  2;  p.  118  čl.  2).  Dakle,  čovjek  dobija  više  od  majke 
nego  od  oca.  Dosljedno  tomu,  čovjek  treba  više  voljeti  maj¬ 
ku  nego  oca. 

2.  Osim  toga:  čovjek  je  dužan  više  voljeti  onoga  tko  njega 
više  voli.  A  majka  više  voli  dijete  nego  otac.  Filozof,  naime, 
u  IX  knjizi  Etike1  kaže  da  »majke  više  vole  svoju  djecu. 
Mukotrpnije  je,  naime,  rađanje  majki;  a  i  svjesne  su  više 
od  očeva  da  su  djeca  više  njihova« .  Dakle,  čovjek  treba  više 
voljeti  majku  nego  oca. 

3.  Još  nešto:  onomu  dugujemo  veću  ljubav  i  naklonost 
koji  se  za  nas  više  trudio,  po  riječima  Poslanice  Rimljani¬ 
ma  (16,  6):  »Pozdravite  Mariju,  koja  se  mnogo  trudila  za 
vas«.  A  majka  se  više  trudi  kod  rođenja  i  odgoja  djece  nego 
otac.  Stoga  se  u  Sirahovoj  knjizi  (7,  27.  29)  kaže:  »Ne  zabo¬ 
ravi  bolova  majke  tvoje«.  Dakle,  čovjek  treba  više  voljeti 
majku  nego  oca. 

ALI  PROTIV  navedenih  razloga  Jeronim  u  knjizi  Tuma¬ 
čenje  Ezekijela  proroka3  kaže  da  »poslije  Boga,  Oca  svih 
ljudi,  treba  ljubiti  oca«;  kasnije  govori  i  o  majci. 

ODGOVARAM:  Ono  što  se  u  tim  usporedbama  tvrdi,  ja¬ 
sno  je  po  sebi:  to  jest  da  je  pitanje  postavljeno  o  ocu  ukoli- 

1  C.  20  (Bk  729a  10);  1.  2  c.  4  (Bk  738b  23). 

2  C.  7  n.  7  (Bk  1168a  25):  S.  Th.,  lect.  7. 

3  L.  13  super  44,  25:  PL  25,  462. 

ko  je  otac,  odnosno  da  li  ga  čovjek  treba  voljeti  više  od 
majke  ukoliko  je  majka.  U  svim  tim  stvarima  može  biti  to¬ 
lika  razlika  kreposti  i  grešnosti,  da  prijateljstvo  jednostav¬ 
no  propada  ili  se  umanjuje,  kako  kaže  Filozof  u  VIII  knjizi 
Etike \  Stoga,  kao  što  kaže  Ambrozije  (nav.  mj.  bilj.  16), 
»dobre  sluge  valja  pretpostaviti  zločestoj  djeci«.  No  govo¬ 
reći  po  sebi,  čovjek  treba  više  voljeti  oca  nego  majku.  Oca  i 
majku  treba  voljeti  kao  neka  počela  prirodnog  postanka. 
Otac  pak  ima  odličniji  pojam  počela  nego  majka,  jer  je 
otac  više  počelo  na  način  djelatnika,  dok  je  majka  počelo 
na  način  primaoca  i  materije.  Stoga  govoreći  po  sebi,  čov¬ 
jek  treba  više  voljeti  oca. 

Odgovaram  na  razloge:  1.  Kod  čovjekova  rađa¬ 
nja  majka  daje  neoblikovanu  tjelesnu  materiju,  a  ona  se 
oblikuje  oblikovnom  snagom  što  se  nalazi  u  očevu  sjeme¬ 
nu.  I  premda  ta  snaga  nije  kadra  proizvesti  razumsku  du¬ 
šu,  ipak  ona  priprema  tjelesnu  materiju  da  bude  osposo¬ 
bljena  primiti  taj  oblik. 

2.  To  spada  na  drugi  pojam  ljubavi.  Jedna  je,  naime,  vr¬ 
sta  prijateljstva  kad  volimo  onoga  koji  nas  voli,  a  druga  je 
ona  kad  volimo  roditelja.  Ovdje  pak  govorimo  o  prijatelj¬ 
stvu  koje  čovjek  duguje  ocu  i  majci  s  gledišta  rađanja. 


4  C.  7  n.  4  (Bk  1158b  33):  S.  Th.,  lect.  7. 

POGLAVLJE  96 
(S.  c.  g.  IV) 

O  POSLJEDNJEM  SUDU 
4  Sent.  d.  7  q.  1  a.  1 

Iz  onoga  što  smo  izložili,  jasno  proizlazi  da  postoji  dvo¬ 
struka  nagrada  za  ono  što  je  čovjek  u  ovom  životu  učinio. 
Prva  se  odnosi  na  dušu.  Tu  nagradu  čovjek  prima  čim  se 
njegova  duša  odijeli  od  tijela.  Druga  će  nagrada  uslijediti 
kad  se  duše  opet  sjedine  s  tijelima,  od  kojih  neka  neće  biti 
podložna  trpljenju  jer  će  biti  proslavljena,  dok  će  druga  bi¬ 
ti  podložna  trpljenju  i  neplemenita.  Prva'  od  tih  nagrada 
uručuje  se  svakom  čovjeku  pojedinačno  u  času  njegove 
smrti.  Druga  će  pak  nagrada  biti  doznačena  zajednički  u 
času  općeg  uskrsnuća.  Svaka  pak  nagrada,  kojom  se  nagra¬ 
đuju  sve  stvari  prema  različitosti  zasluga,  pretpostavlja 
sud.  Neophodno  je,  dakle,  da  budu  dva  suda:  prvi,  to  jest 
posebni  sud  na  kojem  će  se  pojedinoj  duši  izreći  kazna  ili 
nagrada;  i  drugi,  to  jest  opći  sud  na  kojem  će  biti  dosuđe¬ 
no  svim  ljudima  istodobno  ono  što  su  zaslužili,  kako  obzi¬ 
rom  na  tijelo  tako  i  obzirom  na  dušu. 

A  budući  da  nam  je  Krist  zaslužio  uskrsnuće  i  vječni  ži¬ 
vot  svojim  čovještvom  u  kojemu  je  trpio  i  uskrsnuo,  u  nje¬ 
govoj  je  nadležnosti  opći  sud,  na  kojemu  će  uskrsnuli  biti 
nagrađeni  ili  kažnjeni.  Stoga  se  o  njemu  u  Ivanovu  evanđe¬ 
lju  (5,  27)  kaže:  »(Otac)  mu  je  dao  vlast  da  sudi,  jer  je  Sin 
čovječji«. 

S  druge  strane  sud  mora  biti  srazmjeran  sa  stvarima  o 
kojima  valja  suditi.  A  budući  da  će  se  na  posljednjem  sudu 
suditi  o  nagradi  ili  kazni  vidljivih  tijela,  opravdano  je  da  se 
taj  sud  odvija  na  vidljivi  način.  Stoga  će  Krist  suditi  u 

svom  ljudskom  obličju,  koje  će  svi,  dobri  i  zli,  moći  vidjeti. 
Gledanje,  međutim,  njegova  božanstva  čini  čovjeka  blaže¬ 
nim  i  sretnim,  kako  smo  rastumačili  u  Trećoj  knjizi  (pogl. 
25,  51,  63).  Stoga  je  to  gledanje  pridržano  samo  dobrima. 
—  Budući  da  će  sud  za  pojedine  duše  biti  o  nevidljivim 
stvarima,  odvijat  će  se  na  nevidljivi  način. 

No  premda  je  na  posljednjem  sudu  sudska  vlast  dana 
Kristu,  ipak  će  ondje  s  njime  kao  suci  prisjednici  suditi  i 
oni  koji  su  mu  više  od  ostalih  pripadali,  to  jest  apostoli, 
kojima  je  u  Matejevu  evanđelju  (19,  28)  rečeno:  »Vi  koji  ste 
pošli  za  mnom,  sjedit  ćete  na  dvanaest  prijestolja  i  suditi 
dvanaest  Izraelovih  plemena«.  To  se,  međutim,  obećanje 
odnosi  i  na  one  koji  su  slijedili  apostolski  primjer.1 


1  Usp.  S.  th.  III  q.  59  aa.  1-6;  Suppl.  qq.  88-90;  Sent.  4  d.  47  q.  1  aa.  1, 4;  a.  2 
qcc.  1-4;  a.  3,  qcc.  1-4;  d.  48  q.  1  aa.  1-3;  Comp.  theol.  cc.  241-245;  In 
Matth.,  c.  25;  I  Cor.,  c.  3  lec.  2;  IlCor.,  c.  5  lec.  2;  IlCor.,  c.  5  lec.  2;  Ouodl. 
X  q.  1  a.  2 

POGLAVLJE  97 
(S.  c.  g.  IV) 

O  STANJU  SVIJETA  POSLIJE  SUDA 

Nakon  posljednjeg  suda  ljudska  će  priroda  biti  potpuno 
sačinjena  u  svojoj  konačnici.  A  budući  da  su  sva  tjelesna 
bića  na  neki  način  stvorena  za  čovjeka,  kako  smo  rastuma¬ 
čili  u  Trećoj  knjizi  (pogl.  81),  prikladno  je  da  tada  bude 
promijenjeno  stanje  svih  tjelesnih  stvorenja,  i  to  tako  da 
se  uskladi  s  konačnim  čovjekovim  stanjem.  No  kako  tada 
ljudi  neće  biti  podložni  raspadljivosti,  iz  čitavog  će  tjele¬ 
snog  stvorenja  biti  odstranjeno  stanje  rađanja  i  raspada¬ 
nja.  U  tom  smislu  Apostol  u  Poslanici  Rimljanima  (8,  21) 
tvrdi  da  će  se  i  »samo  stvorenje  osloboditi  raspadljivosti 
kako  bi  sudjelovalo  u  slobodi  Božje  djece«. 

No  nebesko  gibanje  uzrok  je  rađanja  i  raspadanja  ze¬ 
maljskih  tjelesa.  Da  bi,  stoga,  prestalo  rađanje  i  raspada¬ 
nje  nižih  tjelesa,  nužno  je  da  prestane  nebesko  gibanje.  Za¬ 
to  u  Otkrivenju  (10,  6)  čitamo  da  »neće  više  biti  vremena«. 

Ne  smije  se,  međutim,  pomišljati  kako  je  nemoguće  za¬ 
ustaviti  nebesko  gibanje.  To,  naime,  gibanje  nije  prirodno 
na  način  gibanja  teških  ili  lakih  tijela  što  ih  na  gibanje  po¬ 
tiče  jedno  djelatno  unutarnje  počelo,  nego  se  kaže  da  je 
prirodno  ukoliko  nebesa  imaju  u  svojoj  prirodi  sposob¬ 
nost  prema  tom  gibanju.  Počelo,  naime,  tog  gibanja  je  je¬ 
dan  um,  kako  smo  razjasnili  u  Trećoj  knjizi  (pogl.  23).  Sto¬ 
ga  se  nebesa  gibaju  poput  bića  što  ih  pokreće  volja,  a  volja 
se  uvijek  giba  prema  nekoj  svrsi.  U  tom  smislu  svrha  nebe¬ 
skog  gibanja  ne  može  biti  samo  gibanje,  budući  da  gibanje, 
koje  neprestance  ima  težiti  prema  nečem  drugom,  ne  može 
poprimiti  izgled  posljednje  svrhe.  Niti  se  može  reći  kako  je 
svrha  nebeskog  gibanja  da  nebesa  iz  mogućnosti  prijeđu  u 
zbilju  obzirom  na  »položaj«  (secundum  ubi),  budući  da  ta 
mogućnost  nikada  neće  biti  u  cijelosti  ostvarena.  Naime, 

dok  se  jedno  tijelo  nalazi  trenutno  u  jednom  položaju, 
istodobno  se  nalazi  u  mogućnosti  prema  drugima,  kako  se 
dogada  kad  je  riječ  o  mogućnosti  prve  materije  u  odnosu 
na  oblik.  Stoga,  kao  što  u  rađanju  nije  svrha  prirode  svo¬ 
đenje  materije  iz  moći  u  zbilju,  nego  nešto  što  proizlazi  iz 
takvog  postupka,  to  jest  trajnost  zbilje  po  kojoj  ona  posti¬ 
že  sličnost  s  Bogom,  tako  ni  svrha  nebeskog  gibanja  nije 
svođenje  iz  mogućnosti  u  zbilju,  nego  nešto  što  iz  njega 
proizlazi,  to  jest  uzročna  sličnost  samog  gibanja  s  Bogom. 
—  Međutim,  sva  bića  podložna  rađanju  i  raspadanju,  pro¬ 
uzročena  nebeskim  gibanjem,  odnose  se  na  neki  način  pre¬ 
ma  čovjeku  kao  prema  svojoj  svrsi,  prema  tumačenju  što 
smo  ga  dali  u  Trećoj  knjizi  (pogl.  81).  Dakle,  nebesko  giba¬ 
nje  postoji  poglavito  zbog  rađanja  ljudi.  U  tome,  naime, 
ono  dostiže  najviši  stupanj  svoje  sličnosti  s  Bogom  u  uzro¬ 
kovanju,  budući  da  je  čovjekov  oblik,  to  jest  razumnu  du¬ 
šu,  Bog  neposredno  stvorio,  kako  smo  dokazali  u  Drugoj 
knjizi  (pogl.  87).  No  umnažanje  duša  ne  može  biti  besko¬ 
načno,  budući  da  se  beskonačno  umnažanje  protivi  pojmu 
svrhe.  Stoga  ne  slijedi  nikakva  neprikladnost,  ako  bismo 
pretpostavili  da  će  prestati  nebesko  gibanje  onda,  kada  se 
popuni  izvjestan  broj  ljudi. 

No  kad  završi  nebesko  gibanje,  rađanje  i  raspadanje  u 
prapočela  (elementa)  zbog  nepromjenjivosti  Božje  dobrote 
ostat  će  supstancija  tih  bića.  Bog  je,  naime,  sve  »stvorio  da 
sve  opstane«  (Mudr  1,  14).  Stoga  će  bit  stvari,  koje  imaju 
sposobnost  da  budu  vječno,  trajati  vječno.  —  Ipak  nebeska 
tijela  imaju  prirodu  preodređenu  za  vječnost,  bilo  kao  cje¬ 
lina  bilo  kao  dijelovi.  Prauzroci  (elementa)  pak  to  imaju  u 
svojoj  cjelini  (secundum  totum),  ne  u  pojedinim  dijelovi¬ 
ma  (secundum  partem),  budući  da  su  u  pojedinim  dijelovi¬ 
ma  raspadljivi.  Ljudi  su,  napokon,  vječni  u  jednom  svom 
dijelu,  premda  to  nisu  u  svojoj  cjelini,  budući  da  je  razum¬ 
na  duša  neraspadljiva,  dok  je  složeno  biće  raspadljivo 
(compositum).  Stoga  će  u  konačnom  stanju  svijeta  ostati 
sve  stvari  koje  na  neki  način  imaju  svojstvo  da  budu  vječ¬ 
ne,  a  Bog  će  svojom  moći  nadopuniti  što  nedostaje  njiho¬ 
voj  krhkosti. 

Naprotiv,  druga  živa  bića,  biljke  i  mješovita  tijela,  koja 
su  posve  raspadljiva,  i  u  svojoj  cjelini  raspadljiva,  nipošto 

neće  ostati  u  tom  stanju  neraspadljivosti.  U  tom  smislu  va¬ 
lja  objasniti  Apostolove  riječi  u  Prvoj  poslanici  Korinćani- 
ma  (7,  31):  »Prolazi  vanjski  oblik  ovoga  svijeta«,  budući  da 
će  sadašnji  oblik  svijeta  prestati,  ali  će  njegova  bit  ostati. 
Na  taj  način  valja  također  protumačiti  i  Jobove  riječi  (14, 
12):  »Kad  čovjek  legne,  ne  ustaje  više  prije  nego  nebo  ne 
bude  uništeno«,  to  jest  prije  nego  prestane  sadašnji  raspo¬ 
red  nebesa,  po  kojem  se  ona  gibaju  da  bi  prouzročila  giba¬ 
nje  drugih  bića. 

S  druge  strane,  budući  da  je  među  prauzrocima  najdje¬ 
lotvornija  vatra,  koja  je  kadra  uništiti  stvari  podložne  ra- 
spadljivosti,  uništenje  stvari,  koje  neće  ostati  u  budućem 
stanju,  veoma  je  prikladno  vatrom.  Stoga  po  vjeri  znamo 
da  će  svijet  na  koncu  biti  očišćen  vatrom,  i  to  ne  samo  od 
raspadljivih  tijela,  nego  i  od  nečistoće  što  je  naša  sredina 
poprima  od  dodira  s  grešnicima.  Stoga  se  u  Drugoj  Petro¬ 
voj  poslanici  (3,  7)  veli:  »A  sadašnja  nebesa  i  sadašnju  zem¬ 
lju  ista  je  riječ  pohranila  za  oganj  i  čuva  ih  za  dan  suda«. 
No  pod  pojmom  »nebesa«  ne  treba  podrazumijevati  svod 
nebeski,  na  kojemu  se  nalaze  zvijezde,  bilo  one  stalne  bilo 
zvijezde  lutalice,  nego  nebesa  od  zraka  što  se  nalaze  u  bli¬ 
zini  zemlje. 

A  budući  da  će  materijalno  stanje  biti  usklađeno  s  ko¬ 
načnim  stanjem  čovjeka,  a  s  druge  strane  ljudi  ne  samo 
što  će  biti  oslobođeni  od  raspadljivosti  (pogl.  85),  nego  će 
biti  obučeni  slavom  (pogl.  86),  i  materijalno  će  stvorenje 
nužno  na  svoj  način  postići  svjetlo  slave. 

Odatle  riječi  knjige  Otkrivenja  (21,  1):  »Vidio  sam  novo 
nebo  i  novu  zemlju«.  A  kod  Izaije  (65, 17-18)  čitamo:  »Ja  ću 
stvoriti  nova  nebesa  i  novu  zemlju.  Prijašnje  se  više  neće 
spominjati,  niti  će  vam  na  um  dolaziti.  Veselit  ćete  se  i  do¬ 
vijeka  klicati«1.  Amen.  Svršetak  (knjige) 


1  Usp.  Suppl.  q.  74  aa,  1,  4;  q.  91  aa.  1-5;  Sent.  4  d.  48  q.  2  aa.  1-5;  d.  43  a.  3 
qc.  1;  De  pot.,  q.  5.  a.  5;  Comp.  theol.,  cc.  169,  171;  In  Ioann.  c.  6  lect.  5; 
Heb,  c.  1  lect.  5. 


518 


B.  Teologija,  religija 


PITANJE  94 
(S.  th.  Suppl.) 

O  NAČINU  KAKO  ĆE  SE  SVETI  ODNOSITI  PREMA 
OSUĐENIMA 

Nadalje,  valja  raspravljati  o  načinu  kako  će  se  sveti  od¬ 
nositi  prema  osuđenima  (usp.  p.  92  uvod). 

U  vezi  s  ovom  temom  odgovorit  ćemo  na  tri  pitanja: 

1.  Da  li  sveti  gledaju  patnje  osuđenih? 

2.  Da  li  sveti  s  njima  suosjećaju? 

3.  Da  li  se  sveti  raduju  zbog  njihovih  patnji? 

Članak  1 

Da  11  će  blaženici,  koji  se  budu  nalazili  u  domovini,  gledati 
patnje  osuđenih? 

U  vezi  s  prvim  pitanjem  postupamo  ovako.  Čini  se  da 
blaženici,  koji  se  budu  nalazili  u  domovini,  neće  gledati 
patnje  osuđenih.  Naime: 

1.  Udaljeniji  su  od  blaženika  osuđeni  nego  putnici.  A  bla¬ 
ženici  ne  vide  uvijek  djela  putnika.  Stoga  Izaija  (63,  16)  ka¬ 
že:  »Abraham  nas  ne  poznaje«,  a  Primjedba  (interl.)  te  rije¬ 
či  ovako  tumači:  »Ne  znaju  ni  mrtvi  ni  sveti  što  čine  živi,  a 
niti  njihovi  sinovi«.  Dakle,  sveti  tim  prije  ne  gledaju  patnje 
osuđenih. 

2.  Osim  toga:  savršenstvo  gledanja  zavisi  od  savršenstva 
predmeta  gledanja.  Stoga  Filozof  u  X  knjizi  Etike'  kaže  da 
je  »naj savršenije  djelovanje  osjetila  onda  kad  na  najbolji 
način  raspoloži  osjetilo  prema  najljepšem  predmetu  medu 
predmetima  što  ih  osjetilo  obuhvaća«.  Dakle,  vrijedi  i 
obratno,  da  naime  rugoba  predmeta  gledanja  uzrokuje  ne¬ 
savršenost  gledanja.  No  u  blaženicima  neće  biti  nikakva 

1  C.  4  n.  5  (Bk  1174b  14):  S.  Th.,  lect.  6. 

nesavršenstva.  Dakle,  oni  neće  gledati  patnje  osuđenih  u 
kojima  je  sakupljena  sva  rugoba  svijeta. 

ALI  PROTIV  navedenih  razloga  Izaija  (66,  24)  govori: 
»Izlazeći,  gledat  ću  trupla  ljudi,  koji  se  od  mene  odmetnu- 
še«.  Primjedba  (ordin.)  na  tom  mjestu  pak  kaže:  »Izabrani 
će  izlaziti,  i  to  po  jasnoj  spoznaji  i  gledanju,  kako  bi  se  pre¬ 
ma  Božjoj  slavi  još  više  ražarili«. 

ODGOVARAM:  Ništa  se  ne  smije  oduzeti  od  blaženika 
što  spada  na  savršenstvo  njihova  blaženstva.  Svaka  se,  na¬ 
ime,  stvar  usporedbom  sa  suprotnom  stvari  bolje  spozna¬ 
je,  budući  da  se  suprotne  stvari,  postavljene  jedna  uz  dru¬ 
gu,  bolje  očituju.  Da  bi,  stoga,  što  više  uživali  u  blaženstvu 
i  da  bi  zbog  njega  još  više  Bogu  zahvaljivali,  dano  im  je  da 
u  potpunosti  gledaju  patnje  bezbožnika. 

Odgovaram  na  razloge:  1.  Primjedba  na  onom 
mjestu  govori  o  svetima  koji  su  već  umrli  i  o  nemogućnosti 
prirodne  spoznaje.  Nije,  naime,  potrebno  da  prirodnim  pu¬ 
tem  dolaze  do  spoznaje  svih  stvari  u  svom  odnosu  prema 
živima.  A  sveti,  koji  se  već  nalaze  u  domovini,  jasno  dolaze 
do  spoznaje  svih  stvari  u  svom  odnosu  prema  putnicima  i 
osuđenima.  Stoga  Grgur  u  XII  knjizi  Moralkt ?  kaže:  »Ne 
treba  promatrati  duše  svetih«  (to  što  kaže  i  Job  14,  21: 
»Djecu  mu  poštuju  —  o  tom  ništa  ne  zna;  ako  su  prezrena 
—  o  tom  ne  razmišlja«,  itd.):  jer  nikako  se  ne  može  vjero¬ 
vati  da  oni  koji  su  u  nutrini  obdareni  Božjim  svjetlom,  o 
nečemu  vani  ne  bi  imali  znanje«. 

2.  Premda  ljepota  vidljivog  predmeta  utječe  na  savršen¬ 
stvo  gledanja,  ipak  može  postojati  rugoba  vidljivog  pred¬ 
meta  a  da  on  ne  okuži  gledanje;  naime,  izrazi  zbilje  u  duši, 
po  kojima  čovjek  dolazi  do  spoznaje  suprotnih  stvari,  nisu 
suprotni.  Stoga  i  Bog,  koji  ima  najsavršeniju  spoznaju,  vi¬ 
di  sve  lijepe  ali  i  ružne  stvari. 


2  C.  21:  PL  75,  999. 

Članak  2 

Da  11  blaže nici  suosjećaju  s  patnjama  osuđenih? 

Sent.  2  d.  11  q.  1  a.  5 

U  vezi  s  drugim  pitanjem  postupamo  ovako.  Čini  se  da 
blaženici  suosjećaju  s  patnjama  osuđenih.  Naime: 

1.  Samilost  proizlazi  iz  ljubavi.  A  u  blaženicima  će  se  lju¬ 
bav  nalaziti  u  najsavršenijem  obliku.  Dakle,  oni  će  na  naj- 
savršeniji  način  suosjećati  s  patnjama  osuđenih. 

2.  Osim  toga:  blaženici  neće  nikada  biti  toliko  udaljeni 
od  samilosti  koliko  Bog.  A  Bog  u  izvjesnom  smislu  pokazu¬ 
je  samilost  prema  našim  patnjama,  pa  ga  stoga  i  nazivamo 
»milosrdni«.  Jednako  tako  i  anđeli.  Dakle,  blaženici  će 
imati  samilosti  prema  patnjama  osuđenih. 

ALI  PROTIV  navedenih  razloga:  tkogod  pokazuje  sami¬ 
lost  prema  drugome,  na  neki  je  način  sudionik  njegove 
patnje.  No  blaženici  ne  mogu  biti  sudionici  u  nekoj  patnji. 
Dakle,  blaženici  ne  mogu  imati  samilosti  s  patnjama  osu¬ 
đenih. 

ODGOVARAM:  Valja  reći  da  se  milosrđe  ili  samilost  u 
nekom  subjektu  može  nalaziti  na  dva  načina:  prvo,  na  na¬ 
čin  trpnje;  drugo,  na  način  izbora.  U  blaženicima,  među¬ 
tim,  neće  biti  nikakve  trpnje  u  nižem  dijelu,  ako  ona  ne 
proizlazi  iz  izbora  razuma.  Stoga  će  se  u  njima  samilost  ili 
milosrđe  nalaziti  samo  po  izboru  razuma.  Na  taj  način  mi¬ 
losrđe  ili  samilost  nastaje  po  izboru  razuma;  primjerice, 
kada  netko  želi  otkloniti  tuđe  zlo.  Stoga  prema  onim  stva¬ 
rima,  što  ih  po  sudu  razuma  ne  želimo  otkloniti,  ne  može¬ 
mo  imati  takvu  samilost.  Grešnici  se,  međutim,  doklegod 
žive  na  ovom  svijetu,  nalaze  u  takvom  stanju,  da  se  bez  na¬ 
nošenja  ikakve  štete  božanskoj  pravednosti  mogu  preseliti 
iz  stanja  bijede  i  grijeha  u  stanje  blaženstva.  Stoga  blaženi¬ 
ci  s  razlogom  imaju  prema  njima  samilosti:  i  po  izboru  vo¬ 
lje,  pa  se  kaže  da  i  anđeli  i  blaženici,  isto  kao  Bog,  imaju 
samilosti  prema  njima  i  žele  njihovo  spasenje;  i  po  trpnji, 
kao  što  s  njima  suosjećaju  dobri  ljudi  koji  još  žive  na 
ovom  svijetu.  No  u  budućem  se  životu  neće  moći  udaljiti 
od  svoje  patnje.  Stoga  prema  njihovoj  patnji  neće  biti  sa- 

milosti  na  način  pravog  izbora.  U  tom  smislu  blaženici,  ko¬ 
ji  se  budu  nalazili  u  slavi,  neće  imati  nikakve  samilosti  pre¬ 
ma  patnjama  osuđenih. 

Odgovaram  na  razloge:  1.  Ljubav  je  počelo  sa¬ 
milosti  onda,  kada  iz  ljubavi  možemo  poželjeti  uklanjanje 
nečije  patnje.  No  sveti  to  ne  mogu  poželjeti  iz  ljubavi  kad 
je  riječ  o  osuđenima,  budući  da  se  to  protivi  božanskoj 
pravednosti.  Stoga  razlog  ne  vrijedi. 

2.  Kaže  se  da  je  Bog  milosrdan  u  smislu  što  pomaže  oni¬ 
ma  koje,  prema  uredbi  njegove  mudrosti  i  pravednosti,  do¬ 
likuje  osloboditi  od  patnje,  a  ne  u  smislu  što  bi  se  smilo¬ 
vao  osuđenima,  osim  kažnjavajući  ih  možda  izvan  već 
primljene  kazne. 


Članak  3 

Da  11  se  blaženici  raduju  zbog  patnji  bezbožnika? 

Ouodl.  8  q.  7  a.  1  ad  1 ;  In  Psalm.  36 

U  vezi  s  trećim  pitanjem  postupamo  ovako.  Čini  se  da  se 
blaženici  ne  raduju  zbog  patnji  bezbožnika.  Naime: 

1 .  Radovati  se  zbog  tuđeg  zla  spada  na  mržnju.  No  u  bla- 
ženicima  neće  biti  nikakve  mržnje.  Dakle,  oni  se  neće  rado¬ 
vati  zbog  patnji  osuđenih. 

2.  Osim  toga:  blaženici  će  u  domovini  biti  u  najvećem 
stanju  suobličeni  s  Bogom.  No  »Bog  se  ne  raduje  našim 
patnjama«  (Tob  3,  22).  Dakle,  ni  blaženici  se  neće  radovati 
zbog  patnji  osuđenih. 

3.  K  tome:  ono  što  je  vrijedno  prijekora  kod  onih  što  još 
putuju,  nipošto  se  ne  može  ticati  onih  koji  već  u  punom 
blaženstvu  uživaju  (comprehensores).  A  čovjeka  putnika 
ponajviše  valja  prekoriti  kad  se  naslađuje  patnjama  drugih 
ljudi,  a  ponajviše  valja  pohvaliti  kad  se  zbog  tuđih  patnji 
žalosti.  Dakle,  blaženici  se  nipošto  neće  radovati  zbog  pat¬ 
nji  osuđenih. 

ALI  PROTIV:  1.  »Radostan  će  biti  pravednik  kad  ugleda 
odmazdu«  (Ps  57,  11). 

2.  »Bit  će  na  zasićenje  svim  ljudima«  (Iz  66,  24).  Zasiće¬ 
nje  pak  označava  duševnu  okrepu.  Dakle,  blaženici  će  se 
radovati  zbog  patnji  bezbožnika. 

ODGOVARAM:  Neka  stvar  može  biti  predmet  radosti  na 
dva  načina.  Prvo,  samo  po  sebi,  to  jest  kad  se  čovjek  neče¬ 
mu  raduje  baš  zbog  te  stvari.  Na  taj  se  način  sveti  neće  ra¬ 
dovati  zbog  patnji  bezbožnika.  —  Drugo,  nuzgredno,  to 
jest  zbog  neke  pridodane  stvari.  I  na  taj  će  se  način  sveti 
radovati  zbog  patnji  bezbožnika,  jer  će  u  njima  promatrati 
poredak  božanske  pravednosti  i  svoje  oslobođenje  zbog 
kojega  će  se  radovati.  Stoga  će  božanska  pravednost  i  nji¬ 
hovo  oslobođenje  biti  uzrok  radosti  blaženika,  dok  će  pat¬ 
nje  osuđenih  to  biti  samo  nuzgredno. 

Odgovaram  na  razloge:  1.  Radovanje  zbog  tu¬ 
đega  zla  ukoliko  je  zlo  spada  na  mržnju,  dok  radovanje 
zbog  tuđega  zla  uz  neku  pridodanu  stvar  ne  spada  na  mr¬ 
žnju.  Na  taj  se  način  netko  katkada  može  radovati  zbog 
vlastitog  zla;  primjerice,  kad  se  netko  raduje  zbog  vlastitih 
nevolja  po  kojima  će  priskrbiti  zasluge  za  vječni  život,  po 
riječima  Jakobove  poslanice  (1,  2):  »Smatrajte  potpunom 
radošću,  braćo  moja,  kad  upadnete  u  razne  kušnje«. 

2.  Premda  se  Bog  ne  raduje  patnjama  kao  takvima,  ipak 
im  se  raduje  ukoliko  ih  je  odredila  njegova  pravednost. 

3.  Kod  čovjeka,  dok  se  još  nalazi  na  proputovanju  (vi- 
ator),  ne  može  biti  vrijedno  pohvale  ako  se  on  raduje  zbog 
tuđih  patnji  kao  takvih;  vrijedno  je  pak  pohvale  ako  se  on 
zbog  njih  raduje  ukoliko  one  imaju  pridodanu  neku  drugu 
stvar.  —  Ipak  jedan  razlog  vrijedi  za  čovjeka  putnika,  a 
drugi  za  blaženika  koji  je  već  došao  u  posjed  blaženog  gle¬ 
danja.  U  čovjeku  se  putniku,  naime,  češće  javljaju  porivi 
prije  razumskog  prosuđivanja.  Takvi  su  porivi  ipak  katka¬ 
da  pohvalni  zbog  toga  što  označuju  dobru  raspoloživost 
duše,  kao  što  je  očigledno  u  činu  sramežljivosti,  milosrđa  i 
pokore  zbog  nekoga  grijeha.  Kod  blaženika,  međutim,  ne 
može  postojati  nikakav  poriv  ako  nije  proizišao  kao  poslje¬ 
dica  razumskog  prosuđivanja. 

PITANJE  98 
(S.  th.  Suppl.) 

O  VOLJI  I  UMU  OSUĐENIH 

Sada  ćemo  raspravljati  o  stvarima  što  spadaju  na  volju  i 
um  osuđenih  (usp.  p.  97  uvod). 

U  vezi  s  ovom  temom  odgovorit  ćemo  na  devet  pitanja: 

1.  Da  li  je  volja  osuđenih  zla? 

2.  Da  li  se  osuđeni  katkada  kaju  zbog  zala  što  su  ih 
počinili? 

3.  Da  li  osuđeni  više  žele  da  ne  postoje  ili  da  postoje? 

4.  Da  li  osuđeni  žele  da  drugi  ne  budu  osuđeni? 

5.  Da  li  bezbožnici  mrze  Boga? 

6.  Da  li  osuđeni  mogu  griješiti? 

7.  Da  li  se  osuđeni  mogu  služiti  znanjem  što  su  ga  ovdje 
stekli? 

8.  Da  li  osuđeni  katkada  razmišljaju  o  Bogu? 

9.  Da  li  osuđeni  gledaju  slavu  blaženih? 

Članak  1 

Da  11  je  svaka  volja  osuđenih  zla? 

1  q.  64  a.  2;  1-2  q.  85  a.  2  ad.  3;  Senf.  2  d  7  q.  1  a.  2; 

Cont.  Gent.  4, 93;  Q.  de  anima  a.  17  ad  7;  Compend.  theol.  c  174 

U  vezi  s  prvim  pitanjem  postupamo  ovako.  Čini  se  da  ni¬ 
je  svaka  volja  osuđenih  zla.  Naime: 

1.  Dionizije  u  4.  poglavlju  knjige  O  božanskim  imenima' 
kaže  da  đavoli  »teže  za  dobrim  i  najboljim,  za  postoja¬ 
njem,  životom  i  umnom  spoznajom«.  Budući  da  se  osuđeni 
ljudi  ne  nalaze  u  gorem  položaju  od  đavola,  čini  se  da  i  oni 
mogu  imati  dobru  volju. 

1  §  23:  PG  3.  725;  S.  Th..  lect.  19. 

2.  Osim  toga:  zlo  je,  kako  kaže  Dionizije2,  čin  koji  je  »po¬ 
sve  lišen  volje«.  Dakle,  ako  osuđeni  nešto  žele,  onda  to  žele 
ukoliko  je  dobro  ili  ima  izgled  dobroga.  No  volja,  koja  je 
po  sebi  usmjerena  na  dobro,  jeste  dobra.  Dakle,  osuđeni 
mogu  imati  dobru  volju. 

3.  Još  nešto:  neki,  koji  su  za  vrijeme  svoga  života  imali 
neke  kreposne  običajne  navike  (habitus  virtutum),  također 
će  biti  osuđeni;  primjerice,  pogani  koji  su  imali  političke 
(građanske)  kreposti.  A  iz  kreposnih  običajnih  navika  pro¬ 
izlazi  hvalevrijedna  volja.  Dakle,  u  nekim  se  osuđenima 
može  nalaziti  hvalevrijedna  volja. 

ALI  PROTIV:  1.  Tvrdokorna  se  volja  može  pokrenuti  sa¬ 
mo  na  zlo  (I  p.  64,  čl.  2).  A  osuđeni  će  ljudi  biti  tvrdokorni 
poput  đavola.  Dakle,  njihova  volja  nikada  ne  može  biti 
dobra. 

2.  Osim  toga:  kao  što  se  volja  blaženika  odnosi  prema 
dobru,  tako  se  i  volja  osuđenih  odnosi  prema  zlu.  No  bla- 
ženici  nikada  nemaju  zlu  volju.  Dakle,  ni  osuđeni  nikada 
nemaju  dobru  volju. 

ODGOVARAM:  U  osuđenima  možemo  promatrati  dvo¬ 
struku  volju,  to  jest  razumsku  i  prirodnu  volju  (voluntas 
deliberativa  et  naturalis).  Prirodnu  volju  osuđeni  nemaju 
po  sebi,  nego  su  je  primili  od  Začetnika  prirode,  koji  je  u 
prirodu  usadio  tu  sklonost  što  se  naziva  prirodna  volja. 
Stoga,  budući  da  u  osuđenima  ostaje  priroda,  u  njima  će 
se  nalaziti  i  dobra  prirodna  volja. 

No  razumsku  volju  stiču  sami  po  sebi,  jer  je  u  njihovoj 
moći  voljom  se  usmjeriti  na  ovo  ili  ono.  A  ta  je  volja  u  nji¬ 
ma  zla.  I  to  zato  što  su  se  potpuno  okrenuli  od  posljednje 
svrhe  kao  predmeta  ispravne  volje,  a  nijedna  volja  ne  mo¬ 
že  biti  dobra,  ako  nije  usmjerena  prema  netom  spomenu¬ 
toj  svrsi.  Stoga,  premda  oni  teže  za  nekim  dobrom,  ne  teže 
za  njim  na  ispravan  način  da  bi  se  po  tom  činu  težnje  nji¬ 
hova  volja  mogla  nazvati  dobrom. 

Odgovaram  na  razloge:  1.  Valja  reći  da  Dionizi- 
jevu  misao  treba  shvatiti  u  smislu  prirodne  volje  koja  se 
sastoji  u  prirodnom  usmjeravanju  prema  nekom  dobru.  A 
ipak  se  ta  prirodna  sklonost  njihovom  zloćom  izopačuje, 

2  lb.:  PG  3,  732;  S.  Th„  lect.  22. 

budući  da  to  dobro,  za  kojim  po  prirodi  čeznu,  žele  pod  vi¬ 
dom  nekih  zlih  okolnosti. 

2.  Zlo  kao  zlo  ne  pokreće  volju,  nego  ukoliko  je  ono  oci¬ 
jenjeno  kao  dobro.  A  iz  zloće  osuđenih  proizlazi  da  ono  što 
je  zlo  procjenjuju  kao  dobro.  Stoga  je  njihova  volja  zla. 

3.  Običajna  navika  političkih  kreposti  ne  ostaje  u  duši 
kad  se  ona  odijeli  od  tijela  (in  anima  separata),  budući  da 
se  te  kreposti  izvršavaju  samo  u  građanskom  životu  koji 
ne  ostaje  poslije  ovozemaljskog  života.  A  kad  bi  i  ostale,  ni¬ 
kada  ne  bi  prešle  u  čin,  jer  bi  bile  kao  sputane  zbog  tvrdo¬ 
kornosti  pameti. 


Članak  2 

Da  11  se  osuđeni  kaju  zbog  zala  što  su  ih  počinili? 

2-2  q.  13  a.  4;  3  q.  86  a.  1;  Senf.  4  d.  14  q.  1  a.  3  q.a4; 

In  Heb.  12  lect.  3;  Comp.  theol.  c.  175 

U  vezi  s  drugim  pitanjem  postupamo  ovako.  Čini  se  da 
se  osuđeni  nikada  ne  kaju  zbog  zala  što  su  ih  počinili. 
Naime: 

1.  Bemardo  u  knjizi  Tumačenje  Pjesme  nad  pjesmama' 
kaže  da  osuđeni  uvijek  teži  za  zlom  što  ga  je  učinio.  Dakle, 
osuđeni  se  nikada  ne  kaje  zbog  učinjenog  grijeha. 

2.  Osim  toga:  kad  bi  čovjek  mogao  poželjeti  da  nije  nika¬ 
da  sagriješio,  značilo  bi  da  ima  dobru  volju.  No  osuđeni 
neće  imati  dobru  volju  (p.  1).  Dakle,  osuđeni  neće  nikada 
poželjeti  da  nisu  sagriješili. 

3.  K  tome:  Ivan  Damascenski2  kaže  da  »ono  što  ljudima 
predstavlja  smrt,  anđelima  predstavlja  pad«.  No  anđeoska 
se  volja  poslije  pada  ne  može  promijeniti,  pa  on  nije  kadar 
odstupiti  od  izbora  kojim  je  prije  sagriješio  (I  p.  64  čl.  2). 
Dakle,  ni  osuđeni  se  ne  mogu  kajati  zbog  grijeha  koje  su 
sami  učinili. 

4.  Napokon:  veća  će  biti  izopačenost  osuđenih  u  paklu 
od  izopačenosti  grešnika  na  ovom  svijetu.  A  neki  se  ljudi 
na  ovom  svijetu  ne  kaju  zbog  grijeha  što  su  ih  učinili.  Do¬ 
gađa  se  to  zbog  zaslijepljenosti  pameti,  poput  krivovjera- 

1  Cf.  De  consid.  1.  5  c.  12:  PL  182,  802;  Degrat.  et  lib.  arb.  c.  9:  PL  182,  1017. 

2  De  Ude  orth.  1.  2  c.  4:  PG  94,  877. 

ca,  ili  zbog  tvrdokornosti,  poput  »onih  koji  se  raduju  kad 
učine  zlo  i  kliču  u  najodvratnijim  zloćama«  (Izr  2,  14).  Da¬ 
kle,  ni  osuđeni  se  u  paklu  neće  kajati  zbog  grijeha. 

ALI  PROTIV:  1.  U  Knjizi  Mudrosti  (5,  3)  o  osuđenima  či¬ 
tamo:  »Govorit  će  među  sobom  puni  kajanja«. 

2.  Osim  toga:  Filozof  u  IX  knjizi  Etikć  kaže  da  će  se  »ka¬ 
janjem  napuniti  izopačeni«.  Sada  se,  naime,  žaloste  zbog 
onoga  u  čemu  su  prije  uživali.  Dakle,  budući  da  su  u  najve¬ 
ćoj  mjeri  izopačeni,  osuđeni  će  se  i  najviše  kajati. 

ODGOVARAM:  Čovjek  se  može  zbog  nečega  kajati  na 
dva  načina:  prvo,  po  sebi;  drugo,  nuzgredno.  Po  sebi  se 
zbog  grijeha  kaje  onaj  koji  mrzi  grijeh  zbog  toga  što  je  gri¬ 
jeh.  Nuzgredno  se  pak  kaje  onaj  koji  mrzi  grijeh  zbog  neče¬ 
ga  što  mu  je  pridodano,  to  jest  zbog  kazne  ili  nečeg  slič¬ 
nog.  Stoga  se  zločesti  neće  kajati,  ukoliko  se  kajanje  shvati 
na  prvi  način,  zbog  grijeha,  jer  grešna  i  zla  volja  u  njima  i 
nadalje  ostaje.  Kajat  će  se,  međutim,  nuzgredno,  jer  će  se 
žalostiti  zbog  kazne  što  će  je  za  grijeh  ispaštati. 

Odgovaram  na  razloge:  1.  Osuđeni  žele  zloću, 
ali  nastoje  izbjeći  kaznu.  Stoga  se  nuzgredno  kaju  zbog 
učinjene  opačine. 

2.  Kad  netko  poželi  da  nije  nikada  sagriješio  zbog  rugo¬ 
be  opačine,  onda  je  to  dobra  volja.  No,  osuđeni  neće  imati 
dobru  volju. 

3.  Osuđeni  će  se  kajati  zbog  grijeha  i  bez  nekog  odvraća¬ 
nja  volje,  jer  u  grijesima  neće  izbjegavati  ono  što  su  prije 
željeli,  nego  nešto  drugo,  to  jest  kaznu. 

4.  Koliko  god  bili  tvrdokorni,  ljudi  se  na  ovom  svijetu 
nuzgredno  kaju  zbog  svojih  grijeha  ako  za  njih  budu  ka¬ 
žnjeni;  jer,  kako  kaže  Augustin  u  knjizi  Osamdeset  i  tri  pi¬ 
tanja*:  »Gledamo  i  najokrutnije  životinje  kako  se  zbog  boli 
pred  kaznama  uzdržavaju  i  od  najvećih  naslada«. 


3  C.  4  n.  10  (Bk  1166b  24):  S.  Th„  lect.  4. 

4  Q.  36:  PL  40,  25. 

Članak  3 

Da  li  osuđeni  ispravnim  1  slobodnim  razumom  mogu 
poželjeti  da  ne  postoje? 

1  q.  5  a.  2  ad  3;  De  verit.  q.  22  a.  1  ad  7;  In  Mt.  26 

U  vezi  s  trećim  pitanjem  postupamo  ovako.  Čini  se  da 
osuđeni  ispravnim  i  slobodnim  razumom  ne  mogu  poželje¬ 
ti  da  ne  postoje.  Naime: 

1.  U  knjizi  O  slobodnom  rasuđivanju 1  Augustin  kaže: 
»Promotri  koliko  je  dobro  samo  postojanje;  i  blaženici  i 
osuđeni  za  njim  čeznu«.  Veće  je,  naime,  dobro  postojanje, 
pa  i  jadno  postojanje,  nego  nikakvo  postojanje. 

2.  Osim  toga:  Augustin  na  onom  mjestu2  to  ovako  doka¬ 
zuje.  Predizbor  pretpostavlja  izbor.  A  ne-postojanje  ne 
podliježe  izboru,  budući  da  se  ne  pojavljuje  u  obličju  do¬ 
bra,  jer  je  ništavilo.  Dakle,  ne-postojanje  ne  može  osuđeni¬ 
ma  biti  poželjnije  nego  postojanje. 

3.  K  tome:  veće  zlo  valja  više  izbjegavati.  A  ne  postojanje 
je  najveće  zlo,  budući  da  u  potpunosti  uklanja  svako  do¬ 
bro,  i  to  tako  da  ne  ostavlja  ništa.  Dakle,  ne  postojanje  va¬ 
lja  više  izbjegavati  nego  postojanje,  pa  bilo  ono  i  bijedno 
postojanje.  I  tako  smo  došli  do  istoga  zaključka  kao  i  prije. 

ALI  PROTIV:  1.  U  knjizi  Otkrivenja  (9,  6)  čitamo:  »U  one 
će  dane  ljudi  tražiti  smrt,  a  smrt  će  bježati  od  njih«. 

2.  Osim  toga:  patnja  osuđenih  nadilazi  svaku  »patnju« 
svijeta.  A  da  bi  izbjegli  patnju  ovoga  svijeta,  neki  ljudi  po- 
žele  umrijeti.  Stoga  se  u  Sirahovoj  knjizi  (41,  34)  kaže:  »O 
smrti,  odluka  je  tvoja  dobrodošla  čovjeku  ubogu  i  bez  sna¬ 
ge,  istrošenu  starcu,  izmorenu  brigama,  i  onomu  koji  gubi 
mudrost«.  Dakle,  tim  prije  osuđeni  slobodnim  razumom 
trebaju  željeti  da  ne  postoje. 

ODGOVARAM:  Ne-postojanje  možemo  promatrati  na 
dva  načina.  Prvo,  po  sebi.  I  u  tom  smislu  ono  nipošto  ne 
može  biti  predmet  težnje,  budući  da  ne  podrazumijeva  ni¬ 
kakav  smisao  dobra,  nego  je  čista  lišenost  dobra.  —  Dru¬ 
go,  možemo  ga  promatrati  kao  nešto  što  odnosi  kaznu  ili 

1  L.  3  c.  7:  PL  32,  1280. 

2  lb.,  c.  8:  PL  32,  1281. 

životnu  bijedu.  I  u  tom  smislu  ne-postojanje  poprima  smi¬ 
sao  dobra,  jer  biti  bez  zla  predstavlja  već  neko  dobro,  kako 
kaže  Filozof  u  V  knjizi  Etikđ.  I  na  taj  je  način  osuđenima 
bolje  ne-postojati  nego  jadno  postojati.  Stoga  u  Matejevu 
evanđelju  (26,  24)  čitamo:  »Bolje  bi  bilo  onom  čovjeku  da 
se  nije  ni  rodio«.  A  na  Jeremijin  stavak  (20,  14):  »Proklet 
bio  dan  kad  se  rodih«  itd.,  Jeronimova  Primjedba4  veli: 
»Bolje  je  ne-postojati  nego  bijedno  postojati«.  I  u  tom  smi¬ 
slu  osuđeni  mogu  po  slobodnoj  razumskoj  odluci  (ratione 
deliberativa)  predodabrati  ne-postojanje  (I  p.  3  čl.  2  odg. 
na  3.  razlog). 

Odgovaram  na  razloge:  1.  Augustinovu  misao 
valja  shvatiti  u  smislu  što  čovjek  ne  može  izabrati  ne-po¬ 
stojanje  kakvo  je  u  sebi,  nego  ga  može  izabrati  nuzgredno, 
to  jest  ukoliko  ono  predstavlja  kraj  patnje.  A  kad  se  tvrdi 
da  svi  ljudi  po  prirodi  teže  za  postojanjem  i  životom,  »to 
ne  treba  shvatiti  obzirom  na  jadni  i  raspadljivi  život,  i  na 
život  koji  se  sastoji  od  samih  žalosti«,  kako  kaže  Filozof  u 
IX  knjizi  Etike \ 

2.  Ne-postojanje  čovjek  ne  može  izabrati  onako  kakvo  je 
u  sebi,  nego  samo  nuzgredno,  kako  je  već  rečeno  (odg.  na 
1.  razlog). 

3.  Premda  je  ne  postojanje  najveće  zlo,  jer  je  lišenost  po¬ 
stojanja,  ipak  je  veoma  dobro,  jer  čovjeka  oslobađa  od  pat¬ 
nje  koja  je  najveće  zlo.  I  u  tom  smislu  čovjek  može  izabrati 
ne-postojanje. 


Članak  4 

Da  li  osuđeni  u  paklu  žele  da  1  drugi  ljudi,  koji  još  nisu 
osuđeni,  budu  osuđeni? 

Ouodl.  8  q.  7  a.  2 

U  vezi  s  četvrtim  pitanjem  postupamo  ovako.  Čini  se  da 
osuđeni  u  paklu  ne  žele  da  drugi  ljudi,  koji  još  nisu  osuđe¬ 
ni,  budu  osuđeni.  Naime: 

1.  U  Lukinu  evanđelju  (16,  27,  28)  govori  se  o  bogatašu 

3  C.  1.  n.  10  (Bk  1129b  28):  S.  Th„  lect.  1. 

4  Ordin.;  Hieron.,  In  Ier.  20,  14  1.  4:  PL  24,  838. 

5  C.  9  n.  8  (Bk  1170a  22):  S.  Th„  lect.  11. 

koji  je  molio  za  svoju  braću  »da  ne  dođu  u  mjesto  muka«. 
Dakle,  iz  istoga  razloga  i  drugi  osuđeni  ne  žele  da  njihovi 
prijatelji,  koji  im  nisu  braća  po  tijelu,  budu  osuđeni  u 
paklu. 

2.  Osim  toga:  neuredne  sklonosti  neće  biti  uklonjene  od 
osuđenih.  A  neki  su  osuđeni  neuredno  ljubili  neke  ljude 
koji  još  nisu  osuđeni.  Dakle,  oni  im  ne  žele  zlo,  to  jest  da 
budu  osuđeni. 

3.  Još  nešto:  osuđeni  ne  žele  da  im  se  patnja  poveća.  A 
kad  bi  više  ljudi  bilo  osuđeno,  veća  bi  bila  njihova  patnja, 
kao  što  i  povećanje  broja  blaženika  povećava  radost  blaže- 
nika.  Dakle,  osuđeni  ne  žele  da  već  spašeni  ljudi  budu 
osuđeni. 

ALI  PROTIV:  1.  Riječi  proroka  Izaije  (14,  9):  »Dižu  se  s 
prijestolja«,  Primjedba1  ovako  tumači:  »Utjeha  je  zločestih 
ljudi  ako  imaju  mnogo  sudrugova  kad  sami  pate«. 

2.  Osim  toga:  osuđeni  su  u  najvećem  stupnju  zavidni.  Da¬ 
kle,  oni  se  žaloste  zbog  sreće  blaženika  i  žele  da  blaženici 
budu  osuđeni. 

ODGOVARAM:  Kao  što  će  se  u  blaženicima  u  domovini 
nalaziti  najsavršenija  ljubav,  tako  će  se  u  osuđenima  nala¬ 
ziti  najsavršenija  mržnja.  Stoga,  kao  što  će  se  sveti  radova¬ 
ti  zbog  svih  dobara,  tako  će  se  osuđeni  žalostiti  zbog  svih 
dobara.  U  tome  smislu  i  samo  promatranje  sreće  svetih  u 
najvišem  stupnju  žalosti  osuđene,  pa  kod  Izaije  (26,  11)  na¬ 
lazimo:  »Nek  vide  i  postide  se,  nek  ih  proguta  revnost  za 
narod,  nek  ih  proždre  oganj  pripravljen  dušmanima  tvo¬ 
jim«.  Stoga  osuđeni  žele  da  svi  blaženici  budu  osuđeni. 

Odgovaram  na  razloge:  1.  U  osuđenima  će  biti 
tolika  zavist,  da  će  zavidjeti  i  slavi  svojih  bližnjih,  budući 
da  se  sami  nalaze  u  najvećoj  bijedi.  Naime,  već  se  to  doga¬ 
đa  i  u  ovom  životu  kad  medu  ljudima  poraste  zavist.  No 
ipak  će  osuđeni  manje  biti  zavidni  svojim  bližnjima  nego 
drugim  ljudima.  I  veća  će  biti  njihova  patnja  ako  svi  njiho¬ 
vi  bližnji  budu  osuđeni,  a  drugi  se  ljudi  spase,  nego  ako  se 
ipak  neki  od  njihovih  bližnjih  spase.  U  tom  je  smislu  boga¬ 
taš  i  molio  da  njegova  braća  budu  oslobođena  od  patnje; 
znao  je,  naime,  da  će  neki  biti  izbavljeni.  Inače  je  više  volio 

1  Ordin.  Hieron.,  In  Is.  14,  9  1.  5:  PL  24,  165. 

da  njegova  braća  budu  osuđena  zajedno  sa  svim  drugim 
ljudima. 

2.  Ljubav  što  se  ne  zasniva  na  čestitosti  lako  se  raskida, 
a  posebice  kod  zločestih  ljudi,  kako  kaže  Filozof  u  VIII 
knjizi  Etike1.  Stoga  osuđeni  neće  sačuvati  prijateljstvo  pre¬ 
ma  onima  koje  su  neuredno  ljubili.  No  njihova  će  volja 
ostati  izopačena,  budući  da  će  uzrok  te  neuredne  ljubavi  i 
nadalje  ljubiti. 

3.  Premda  se  povećanjem  broja  osuđenih  povećava  pat¬ 
nja  pojedinaca,  ipak  će  u  tolikoj  mjeri  porasti  mržnja  i  za¬ 
vist,  da  će  osuđeni  radije  izabrati  veću  patnju,  ali  zajedno  s 
drugima,  nego  manju  a  da  je  sami  podnose. 

Članak  5 

Da  11  osuđeni  mrze  Boga? 

1  q.  60  a.  5  ad  5;  2-2  q.  34  a.  1 ;  De  verit.  q.  22  a.  2  ad  3 

U  vezi  s  petim  pitanjem  postupamo  ovako.  Čini  se  da 
osuđeni  ne  mrze  Boga.  Naime: 

1.  Dionizije  u  4.  poglavlju  knjige  O  božanskim  imenima' 
kaže  da  svi  ljudi  ljube  dobro  i  lijepo  kao  uzrok  svake  do¬ 
brote  i  ljepote.  A  to  je  Bog.  Dakle,  Boga  nitko  ne  može 
mrziti. 

2.  Nitko  ne  može  mrziti  samu  dobrotu,  kao  što  nitko  ne 
može  željeti  samu  zloću,  budući  da  je  zlo  čin  »što  nikako 
ne  proizlazi  iz  volje«  (involuntarium),  kako  kaže  Dionizije 
u  4.  poglavlju  knjige  O  božanskim  imenima  (usp.  bilj.  2).  A 
Bog  je  sama  dobrota.  Dakle,  nitko  ne  može  mrziti  Boga. 

ALI  PROTIV  navedenih  razloga  su  riječi  Psalma  (72,  23): 
»Oholost  onih  koji  su  te  mrzili  sve  više  se  uzdiže«. 

ODGOVARAM:  Volja  se  giba  posredstvom  dobra  ili  zla 
što  ga  je  spoznala.  Boga  pak  možemo  spoznati  na  dva  nači¬ 
na:  kakav  je  u  sebi,  i  na  taj  ga  način  spoznavaju  blaženici 
koji  ga  gledaju  po  biti;  i  po  učincima,  i  na  taj  ga  način  spo¬ 
znajemo  mi  i  osuđeni.  Onakav  kakav  je  sam  u  sebi,  Bog  se 
dopada  svakoj  volji,  budući  da  je  po  svojoj  biti  sama  do¬ 
brota.  Tkogod  je  stoga  vidio  Boga  po  biti,  ne  može  ga  mrzi- 

2  C.  8  n.  5  (Bk  1159b  7):  S.  Th„  lect.  8. 

1  §  10:  PG  3.  708. 

ti.  —  No  neki  se  njegovi  učinci  protive  volji,  ukoliko  se 
suprotstavljaju  njezinu  predmetu  težnje.  U  tom  smislu 
netko  može  mrziti  Boga,  ne  kakav  je  on  u  samome  sebi,  ne¬ 
go  zbog  njegovih  učinaka. 

Osuđeni,  dakle,  koji  do  spoznaje  Boga  dolaze  činom  pra¬ 
vednosti,  to  jest  patnje,  mrze  ga  kao  i  samu  patnju  što  je 
ispaštaju. 

Odgovaram  na  razloge:  1.  Dionizijevu  misao 
valja  shvatiti  u  smislu  prirodne  težnje,  koja  se  u  osuđeni¬ 
ma  izopačuje  onim  što  se  dodaje  po  slobodnoj  volji  (ex  de- 
liberata  voluntate),  kako  je  već  rečeno. 

2.  Razlog  bi  vrijedio,  kad  bi  osuđeni  promatrali  Boga  u 
njemu  samome,  ukoliko  je  on,  naime,  po  biti  sama  dobro¬ 
ta. 


Članak  6 

Da  11  osuđeni  mogu  griješiti? 

2-2  q.  13  a.  4  ad  2;  Sent.  1  d.  48  a.  3  ad  2 

U  vezi  sa  šestim  pitanjem  postupamo  ovako.  Čini  se  da 
osuđeni  mogu  griješiti.  Naime: 

1.  Osuđeni  imaju  »zlu  volju«,  kako  se  to  kaže  u  (Magi¬ 
strovu)  tekstu  (dist.  50  pogl.  1).  A  zlom  voljom,  što  su  je 
imali  na  ovome  svijetu  (hic),  mogli  su  griješiti  (demeru- 
erunt).  Kad,  dakle,  na  drugom  svijetu  (ibi)  ne  bi  mogli  gri¬ 
ješiti,  znači  da  bi  iz  svoga  prokletstva  izvlačili  dobit. 

2.  Osim  toga:  osuđeni  se  nalaze  u  istom  položaju  kao  i 
davli.  A  đavli  su  poslije  svoga  pada  mogli  griješiti.  Stoga  je 
Bog  zmiji,  koja  je  čovjeka  navela  na  grijeh,  izrekao  kaznu, 
kako  čitamo  u  Knjizi  Postanka  (3,  14-15).  Dakle,  i  osuđeni 
mogu  griješiti. 

3.  Još  nešto:  grešni  čin  (actus  inordinatus),  što  proizlazi 
iz  slobodnog  rasuđivanja,  ne  opravdava  čovjeka  ni  onda 
kada  nastupi  neka  grešna  prisila  što  ju  je  čovjek  sam  pro¬ 
uzrokovao.  Naime,  »pijanac  zaslužuje  dvostruku  pokudu«, 
ako  zbog  pijanstva  načini  neki  grijeh,  kako  se  govori  u  III 
knjizi  Etike*.  A  osuđeni  su  sami  sebi  uzrok  vlastite  tvrdo¬ 
kornosti,  po  kojoj  su  postali  podložni  nekoj  grešnoj  prisili. 
1  C.  5  n.  8  (Bk  1113b  21):  S.  Th.,  lect.  11. 

Dakle,  budući  da  njihovi  grešni  čini  proizlaze  iz  slobodnog 
rasuđivanja,  nipošto  ih  to  ne  opravdava  od  grijeha  (deme- 
ritum). 

ALI  PROTIV:  I.  Kazna  se  odmjerava  prema  težini  kriv¬ 
nje.  No  izopačena  volja  kod  osuđenih  proizlazi  iz  tvrdokor¬ 
nosti,  a  ona  je  njihova  kazna.  Dakle,  izopačena  volja  osuđe¬ 
nih  nije  krivnja  po  kojoj  bi  mogli  griješiti. 

2.  Nakon  isteka  posljednjeg  ročišta  ne  preostaje  više  ni¬ 
kakvo  gibanje  prema  dobru  ili  prema  zlu.  A  osuđeni  su,  po¬ 
glavito  poslije  sudnjega  dana,  došli  do  posljednjeg  ročišta 
na  kojem  je  izrečeno  njihovo  prokletstvo,  budući  da  će  to 
»biti  svršetak  dviju  država«,  kako  govori  Augustin.2  Dakle, 
osuđeni  poslije  sudnjega  dana  izopačenom  voljom  neće 
griješiti,  budući  da  bi  se  time  povećavalo  njihovo  proklet¬ 
stvo. 

ODGOVARAM:  Kad  je  riječ  o  osuđenima,  valja  razliko¬ 
vati  vrijeme  prije  i  poslije  suda.  Svi  se,  naime,  općenito  sla¬ 
žu  u  tome  da  poslije  sudnjega  dana  neće  više  biti  nikakve 
zasluge  ili  grijeha  (meritum  vel  demeritum).  Razlog  je  to¬ 
mu  taj  što  su  zasluga  ili  grijeh  usmjereni  prema  nekom  do¬ 
bru  ili  prema  nekom  zlu,  što  ga  nadalje  valja  slijediti.  Po¬ 
slije  sudnjega  pak  dana  bit  će  konačni  dovršetak  dobara  ili 
zala,  tako  da  se  neće  moći  više  dodati  ni  trunak  dobra  ili 
zla.  Stoga  dobra  volja  kod  blaženih  neće  biti  zasluga  nego 
nagrada,  kao  što  ni  zla  volja  kod  osuđenih  neće  biti  njihov 
grijeh  nego  kazna.  »Glavna  se  kreposna  djelovanja  sastoje 
u  sreći,  a  glavna  djelovanja  njima  suprotna  sastoje  se  u 
patnji«,  kaže  se  u  I  knjizi  Etike.3 

No  prije  sudnjega  dana,  tvrde  neki,  blaženi  mogu  sticati 
zasluge,  kao  što  osuđeni  mogu  griješiti.  —  To  se,  međutim, 
ne  može  dogoditi  obzirom  na  bit  nagrade  ili  glavne  kazne 
(praemium  essentialis  vel  poena  principalis),  budući  da  je  i 
jedna  i  druga,  što  se  toga  tiče,  već  prispjela  do  posljednjeg 
ročišta.  No  ipak  se  to  može  dogoditi  obzirom  na  nuzgred- 
nu  nagradu  ili  drugotnu  kaznu  (praemium  accidentalis  vel 
poena  secundaria),  koje  se  mogu  povećavati  sve  do  sudnje¬ 
ga  dana.  To  je  naročito  slučaj  kod  đavola  ili  dobrih  anđela, 
budući  da  svojom  službom  neke  ljude  privlače  na  put  spa- 

2  Enchir.  c.  111:  PL  40,  284. 

3  C.  10  n.  9  (Bk  1100b  9):  S.  Th.(  lect.  16. 

senja,  čime  se  povećava  radost  dobrih  anđela,  ili  ih  odvla¬ 
če  na  put  prokletstva,  čime  se  povećava  patnja  đavola. 

Odgovaram  na  razloge:  1.  Najveći  se  gubitak 
(summum  incommodum)  sastoji  u  tome,  što  su  osuđeni 
dospjeli  do  vrhunca  zala,  pa  više  nisu  kadri  griješiti.  Stoga 
je  očigledno  da  iz  grijeha  ne  mogu  izvlačiti  dobitak  (com- 
modum). 

2.  Zadaća  osuđenih  ljudi  nije  mamiti  na  propast  druge 
ljude,  kao  što  je  to  zadaća  đavola.  Stoga  oni  mogu  griješiti 
pod  vidom  drugotne  kazne. 

3.  Osuđeni  nisu  opravdani  od  krivnje  zbog  toga  što  su 
griješili  po  nekoj  prisili,  nego  zbog  toga  što  su  već  bili  pri¬ 
spjeli  do  vrhunca  zala. 

Ipak  grešna  prisila,  koju  smo  mi  sami  uzrokovali,  oprav¬ 
dava  od  krivnje  ukoliko  je  prava  prisila,  budući  da  svaki 
grijeh  ima  proizići  iz  slobodne  volje.  A  to  što  ne  opravdava, 
događa  se  zbog  toga  što  je  ona  proizišla  iz  prethodne  volje. 
Stoga  se  čini  da  se  svaki  grijeh  slijedeće  krivnje  svodi  na 
prvu  krivnju. 


Članak  7 

Da  li  se  osuđeni  mogu  služiti  znanjem  što  su  ga  stekli  na 
ovom  svijetu? 

U  vezi  sa  sedmim  pitanjem  postupamo  ovako.  Čini  se  da 
se  osuđeni  ne  mogu  služiti  znanjem  što  su  ga  stekli  na 
ovom  svijetu.  Naime: 

1.  U  promatranju  znanja  nalazi  se  najveća  radost.  No  u 
osuđenima  nema  nikakve  radosti.  Dakle,  osuđeni  se  ne 
mogu  služiti  znanjem  što  su  ga  prije  imali  po  nekom  pro¬ 
matranju. 

2.  Osim  toga:  osuđeni  se  nalaze  u  većim  mukama  nego 
što  su  neke  muke  na  ovom  svijetu.  No  kad  se  čovjek  na 
ovom  svijetu  nalazi  u  najvećim  patnjama,  nije  kadar  raz¬ 
mišljati  o  nekim  umnim  zaključcima  i  odvojiti  se  od  patnji 
što  ga  muče.  Dakle,  tim  su  manje  kadri  to  učiniti  osuđeni  u 
paklu. 

3.  Još  nešto:  osuđeni  su  podložni  vremenu.  A  duljina  vre- 

mena  uzrok  je  zaborava,  kaže  se  u  IV  Knjizi  Fizike' .  Dakle 
osuđeni  će  zaboraviti  ono  što  su  ovdje  imali. 

ALI  PROTIV:  1.  U  Lukinu  evanđelju  (16,  25)  osuđenom 
su  bogatašu  upućene  ove  riječi:  »Sjeti  se  da  si  primio  svoje 
dobro«  itd.  Dakle,  osuđeni  će  razmišljati  o  onome  što  su 
ovdje  znali. 

2.  Misaoni  izrazi  (species  intelligibiles)  ostaju  u  duši  i 
kad  se  ona  odijeli  od  tijela,  kako  je  prije  rečeno.2  Kad  se, 
dakle,  njima  ne  bi  mogli  služiti,  oni  bi  se  uzalud  nalazili  u 
njima. 

ODGOVARAM:  Kao  što  se  u  svrhu  ostvarenja  savršenog 
blaženstva  svetih  u  njima  neće  nalaziti  ništa  što  nije  pred¬ 
met  njihove  radosti,  tako  se  u  osuđenima  neće  nalaziti  ni¬ 
šta  što  nije  predmet  i  uzrok  njihove  žalosti;  i  ništa  neće  ne¬ 
dostajati  što  može  pripadati  žalosti,  kako  bi  njihova  patnja 
bila  potpuna.  Promatranje,  dakle,  nekih  spoznatih  stvari  u 
odnosu  na  nešto,  unosi  radost,  i  to  ili  od  strane  spoznajnih 
predmeta,  ukoliko  su  oni  predmet  ljubavi,  ili  od  strane  sa¬ 
me  spoznaje,  ukoliko  je  ona  prikladna  i  savršena.  No  to 
promatranje  može  biti  također  i  razlog  žalosti,  i  to  od  stra¬ 
ne  spoznajnih  predmeta  koji  mogu  ražalostiti,  i  od  strane 
same  spoznaje,  ukoliko  čovjek  promatra  njezinu  nesavrše¬ 
nost,  to  jest  kad  uočava  da  nije  kadar  spoznati  neku  stvar 
za  čijim  savršenstvom  teži. 

U  tom  će,  dakle,  smislu  osuđeni  stvarno  promatrati  ono 
što  su  prije  znali,  i  to  kao  predmet  žalosti,  a  ne  kao  uzrok 
radosti.  Promatrat  će,  naime,  i  zla  što  su  ih  počinili  i  zbog 
kojih  su  osuđeni,  ali  i  ljubljena  dobra  što  su  ih  izgubili,  pa 
će  im  jedno  i  drugo  biti  uzrok  patnji.  Jednako  će  se  patiti  i 
zbog  toga  što  će  uvidjeti  da  je  znanje,  što  su  ga  imali  o  spe¬ 
kulativnim  stvarima,  nesavršeno  znanje  i  da  su  izgubili 
najveće  njegovo  savršenstvo  što  su  ga  mogli  steći. 

Odgovaram  na  razloge:  1.  Premda  promatra¬ 
nje  po  sebi  donosi  užitak,  ipak  neka  nuzgredna  stvar  može 
biti  uzrok  žalosti.  A  to  će  se  dogoditi  u  osuđenima. 

2.  Na  ovom  je  svijetu  duša  povezana  s  raspadljivim  tije¬ 
lom.  Stoga  time  što  se  tijelo  žalosti,  postaje  zapreka  pro¬ 
matranju  duše.  No  u  budućem  životu  tijelo  neće  na  taj  na- 

1  C.  13  n.  8  (Bk  222b  19):  S.  Th.,  lect.  22. 

2  Q.  70  a.  2  ad  3;  In.  Sent.  3  d.  31  q.  2  a.  4:  cf.  1  q.  89  a.  6. 

čin  utjecati  na  dušu,  nego  koliko  god  se  tijelo  bude  mučilo, 
duša  će  ipak  veoma  jasno  promatrati  stvari  koje  će  joj  biti 
uzrok  žalosti. 

3.  Vrijeme  je  uzrok  zaborava  samo  nuzgredno,  ukoliko 
je,  naime,  gibanje,  kojega  je  ono  mjera,  uzrok  promjene. 
No  poslije  sudnjega  dana  neće  biti  nebeskog  gibanja.  Da¬ 
kle,  neće  postojati  ni  zaborav  kolika  god  bila  duljina  vre¬ 
mena.  A  prije  sudnjega  dana  odijeljena  se  duša  ne  mijenja 
nebeskim  gibanjem  po  svom  raspoloženju. 

Članak  8 

Da  li  će  osuđeni  razmišljati  o  Bogu? 

U  vezi  sa  osmim  pitanjem  postupamo  ovako.  Čini  se  da 
će  osuđeni  katkada  razmišljati  o  Bogu.  Naime: 

1.  Čovjek  može  stvarno  mrziti  samo  ono  o  čemu  razmi¬ 
šlja.  A  osuđeni  će  mrziti  Boga,  kako  se  kaže  u  (Magistrovu) 
tekstu  (dist.  50  pogl.  2).  Dakle,  osuđeni  će  katkada  razmi¬ 
šljati  o  Bogu. 

2.  Osim  toga:  osuđeni  će  imati  grižnju  savjesti  (p.  97  čl. 
2).  A  grižnja  savjesti  dolazi  zbog  čina  učinjenih  protiv  Bo¬ 
ga.  Dakle,  osuđeni  će  katkada  razmišljati  o  Bogu. 

ALI  PROTIV  navedenih  razloga  je  činjenica  što  čovjek 
na  najsavršeniji  način  razmišlja  onda  kada  razmišlja  o  Bo¬ 
gu.  A  osuđeni  će  se  nalaziti  u  najnesavršenijem  stanju.  Da¬ 
kle,  osuđeni  neće  razmišljati  o  Bogu. 

ODGOVARAM:  Boga  možemo  promatrati  na  dva  načina. 
Prvo,  kakav  je  u  sebi,  ali  i  po  njegovim  vlastitostima,  to 
jest  kao  počelo  svake  dobrote.  Na  taj  način  Boga  nipošto 
ne  možemo  promatrati  bez  duhovne  radosti.  Dakle,  na  taj 
ga  način  osuđeni  nikada  neće  promatrati.  —  Drugo,  može¬ 
mo  ga  promatrati  po  nečemu  što  je  Bogu  gotovo  nuzgred¬ 
no,  u  njegovim  učincima,  kao  što  je  kažnjavanje,  ili  nešto 
tomu  slično.  U  tom  smislu  razmišljanje  o  Bogu  može  pro¬ 
uzročiti  žalost.  Dakle,  na  taj  će  način  osuđeni  razmišljati  o 
Bogu. 

Odgovaram  na  razloge:  1.  Osuđeni  mrze  Boga 
samo  zbog  kazne  i  zabrane  onih  stvari  što  odgovaraju  nji- 

hovoj  zloj  volji.  Stoga  će  osuđeni  Boga  promatrati  samo 
kao  onoga  koji  kažnjava  i  zabranjuje. 

Time  smo  također  odgovorili  i  na  DRUGI  RAZLOG:  Gri¬ 
žnja  savjesti,  naime,  ne  postoji  zbog  grijeha,  nego  zbog  to¬ 
ga  što  se  on  protivi  božanskoj  zapovijedi. 

Članak  9 

Da  li  osuđeni  gledaju  slavu  blaženlka? 

Ouodl.  8  q.  7  a.  1 

U  vezi  s  devetim  pitanjem  postupamo  ovako.  Čini  se  da 
osuđeni  ne  gledaju  slavu  blaženih.  Naime: 

1.  Udaljenija  je  od  osuđenih  slava  blaženih,  nego  ona 
djela  koja  se  obavljaju  na  ovom  svijetu.  A  osuđeni  ne  gle¬ 
daju  ona  djela  koja  se  u  odnosu  na  nas  ovdje  obavljaju. 
Stoga  Grgur  u  XII  knjizi  Moralkđ ,  na  riječi  Jobove  knjige 
(14, 21):  »Bilo  da  su  mu  djeca  prezrena«  itd.,  kaže:  »Kao  što 
živi  ne  znaju  za  mjesto  gdje  se  nalaze  duše  umrlih,  tako  ni 
mrtvi,  koji  su  živjeli  u  tijelu,  ne  znaju  one  koji  još  žive  u 
tijelu  niti  kako  se  prema  njima  ophode«.  Dakle,  osuđeni  su 
tim  manje  kadri  gledati  slavu  blaženih. 

2.  Osim  toga:  ono  što  je  bilo  dopušteno  svetima  u  ovom 
životu  kao  veliki  dar,  nikada  neće  biti  dopušteno  osuđeni¬ 
ma.  A  Pavlu  je  kao  veliki  dar  bilo  dopušteno  promatrati  ži¬ 
vot  na  drugom  svijetu  u  kojemu  sveti  žive  vječno  s  Bogom, 
kako  čitamo  u  Drugoj  poslanici  Korinćanima  (12,  2)  i  u 
Primjedbi2.  Dakle,  osuđeni  neće  gledati  slavu  svetih. 

ALI  PROTIV  navedenih  razloga  u  Lukinu  evanđelju  (16, 
23)  čitamo:  »Bogataš  usred  strašnih  muka  podiže  oči  te 
izdaleka  opazi  Abrahama  i  Lazara  u  njegovu  krilu«. 

ODGOVARAM :  Osuđeni  prije  sudnjega  dana  gledaju  bla¬ 
žene  u  slavi,  no  ne  tako  da  imaju  spoznaju  o  njihovoj  slavi 
kakva  ona  jeste,  nego  im  je  samo  dano  da  spoznaju  kako 
se  blaženi  nalaze  u  nekoj  neprocjenjivoj  slavi.  To  će  biti 
uzrok  njihove  žalosti,  kako  zbog  zavisti,  jer  će  se  žalostiti 
zbog  njihove  sreće,  tako  i  zbog  činjenice  što  su  sami  izgu¬ 
bili  tu  slavu.  Stoga  Knjiga  Mudrosti  (5,  2)  o  bezbožnicima 

1  C.  21:  PL  75.  999. 

2  Interl.;  Lombardi:  PL  192,  79. 

govori:  »Kad  ga  ugledaju,  uzdrhtat  će  od  silnoga  straha«. 
No  poslije  sudnjega  dana  u  potpunosti  će  biti  lišeni  gleda¬ 
nja  blaženih.  Time  se  pak  njihova  patnja  neće  umanjiti,  ne¬ 
go  povećati.  Oni  će,  naime,  imati  sjećanje  na  slavu  blaže¬ 
nih,  koju  će  vidjeti  na  sudu  ili  još  prije  suda,  i  to  će  biti 
uzrok  njihove  patnje.  Osim  toga,  osuđeni  će  patiti  i  zbog 
toga  što  će  se  uvjeriti  da  su  sami  postali  nedostojni  čak  i 
promatrati  onu  slavu  koju  su  sveti  zaslužili. 

Odgovaram  na  razloge:  1.  Osuđeni  se  u  paklu 
neće  toliko  žalostiti  zbog  onih  djela  što  se  obavljaju  u 
ovom  životu,  koliko  će  se  žalostiti  kad  ugledaju  slavu  sve¬ 
tih.  Stoga  osuđenima  neće  na  isti  način  biti  pokazana  djela 
što  se  obavljaju  na  ovom  svijetu,  na  koji  će  im  biti  pokaza¬ 
na  slava  svetih,  premda  će  im  također  od  djela,  što  se 
obavljaju  na  ovom  svijetu,  biti  pokazana  ona  koja  mogu  u 
njima  povećati  žalost. 

2.  Pavao  je  ugledao  život  što  ga  sveti  provode  s  Bogom 
da  bi  stekao  iskustvo  o  njemu  i  da  bi  mu  se  savršenije  u 
budućnosti  nadao.  To  pak  nije  slučaj  kod  osuđenih.  Stoga 
ovaj  razlog  ne  vrijedi. 


c 

ETIKA  I  FILOZOFIJA  PRAVA 


1.  ETIČKE  NORME  DJELOVANJA 


PITANJE  61 
(S.  th.  I  II) 

O  OSNOVNIM  KREPOSTIMA 

Sada  ćemo  raspravljati  o  osnovnim  krepostima  (usp.  p. 
58  uvod). 

U  vezi  s  tom  temom  odgovorit  ćemo  na  pet  pitanja: 

1.  Da  li  se  ćudoredne  kreposti  imaju  nazivati  osnovnima 
ili  glavnima? 

2.  O  njihovu  broju. 

3.  Koje  su  to  kreposti? 

4.  Da  li  se  one  međusobno  razlikuju? 

5.  Da  li  se  one  prikladno  dijele  na  građanske,  čistilišne, 
kreposti  pročišćene  duše  i  uzorne  kreposti? 

Članak  1 

Da  U  se  ćudoredne  kreposti  Imaju  nazivati  osnovnim  lll 
glavnim  krepostima? 

Dolje  q.  66  a.  4;  Senf.  3  d.  33  q.  2  a.  1  q.a2; 

De  virtut.  q.  1  a.  12  ad  24;  q.  5  a.  1 

U  vezi  s  prvim  pitanjem  postupamo  ovako.  Čini  se  da  se 
ćudoredne  kreposti  ne  trebaju  nazivati  osnovnim  ili  glav¬ 
nim  krepostima.  Naime: 

1.  »Ono  što  se  dijeli  po  suprotnosti,  ima  zajedničku  na¬ 
rav«,  kaže  se  u  Predikamentima.'  Stoga  jedno  nije  glavnije 
od  drugoga.  No  sve  kreposti  po  suprotnosti  dijele  rod  kre¬ 
posti.  Dakle,  nijedna  se  krepost  ne  treba  nazivati  glavnom. 

2.  Osim  toga:  glavniju  zadaću  (finiš)  imaju  one  stvari  ko¬ 
je  su  usmjerene  prema  svrsi  (finiš).  A  bogoslovne  su  krepo- 
1  C.  10  n.  3  (Bk  14b  33). 

sti  usmjerene  prema  svrsi,  dok  su  osnovne  kreposti  usmje¬ 
rene  prema  onim  stvarima,  koje  su  usmjerene  prema  svrsi. 
Dakle,  ćudoredne  kreposti  ne  treba  nazivati  glavnim  ili 
osnovnim  krepostima,  nego  radije  bogoslovnim  kreposti¬ 
ma. 

3.  Još  nešto:  glavnija  je  ona  stvar,  koja  proizlazi  iz  biti, 
nego  ona,  koja  nastaje  nekim  udioništvom.  A  umne  krepo¬ 
sti  pripadaju  razumskom  dijelu  po  biti,  dok  ćudoredne 
kreposti  pripadaju  razumskom  dijelu  po  udioništvu,  kako 
je  ranije  rečeno.2  Dakle,  ćudoredne  kreposti  nisu  glavne, 
nego  su  one  radije  umne  kreposti. 

ALI  PROTIV  navedenih  razloga  su  Ambrozijeve  riječi  u 
Tumačenju  Lukina  evanđelja.3  Izlažući  Lukinu  rečenicu  (6, 
20):  »Blaženi  siromašni  duhom«,  Ambrozije  kaže:  »Znamo 
da  postoje  četiri  osnovne  kreposti,  to  jest  umjerenost,  pra¬ 
vednost,  razboritost  i  (duševna)  jakost«.  Te  su  pak  kreposti 
ćudoredne  kreposti.  Dakle,  ćudoredne  su  kreposti  osnov¬ 
ne. 

ODGOVARAM:  Kad  govorimo  općenito  o  krepostima, 
onda  podrazumijevamo  govor  o  ljudskim  krepostima.  A 
ljudska  je  krepost,  kako  je  prije  rečeno  (p.  56  čl.  3),  ono  što 
se  takvim  naziva  po  savršenom  pojmu  kreposti,  a  ona  za¬ 
htijeva  ispravnost  težnje.  Ta,  naime,  krepost  ne  samo  da 
daje  mogućnost  ispravnog  djelovanja,  nego  je  također 
uzrok  i  same  upotrebe  dobrog  djela.  A  po  nesavršenom 
pojmu  kreposti,  krepost  se  naziva  ono  što  ne  traži  isprav¬ 
nost  težnje,  budući  da  daje  samo  mogućnost  ispravnog 
djelovanja,  a  nije  uzrok  upotrebe  dobrog  djela.  A  očigled¬ 
no  je  da  je  savršena  stvar  glavnija  od  nesavršene.  Stoga 
kreposti,  što  sadrže  ispravnost  težnje,  nazivamo  glavnima. 
Takve  su  ćudoredne  kreposti,  a  među  umnim  krepostima 
takva  je  samo  razboritost,  koja  je  na  neki  način  i  ćudored¬ 
na  krepost,  i  to  po  svom  predmetu,  kako  proizlazi  iz  onoga 
što  smo  ranije  govorili  (p.  57  čl.  4;  p.  58  čl.  3  odg.  na  1.  raz¬ 
log).  Stoga  se  opravdano  među  ćudoredne  kreposti  uvršta¬ 
vaju  one,  koje  nazivamo  glavnim  ili  osnovnim  krepostima. 

Odgovaram  na  razloge:  1.  Kad  se  jednoznačni 
rod  dijeli  na  svoje  vrste,  tada  se  dijelovi,  koji  se  nalaze  u 

2  Q.  56  a.  6  ad  2;  q.  58  a.  3;  q.  9  a.  4  arg.  2. 

3  L.  5  super  Lc.  6,  20:  PL  15,  1738. 

diobi,  jednako  odnose  prema  pojmu  roda,  premda  je  po 
prirodi  stvari  jedna  vrsta  glavnija  i  savršenija  od  druge, 
kao  čovjek  od  drugih  živih  bića.  No  kada  je  riječ  o  diobi 
nekih  sličnoznačnih  tvari,  koje  se  mogu  priricati  mnogima 
prema  prvotnom  i  drugotnom  značenju,  tada  nema  zapre¬ 
ke  da  jedan  bitak  bude  glavniji  od  drugoga,  pa  i  po  zajed¬ 
ničkom  poimanju,  kao  što  se  kaže  da  je  supstancija  glavni- 
je  biće  od  akcidencije.  Takva  je  upravo  podjela  kreposti  na 
različite  rodove  kreposti,  i  to  stoga  što  se  razumska  vred¬ 
nota  (bonum  rationis)  ne  nalazi  po  istom  poretku  u  svima. 

2.  Bogoslovne  su  kreposti  iznad  čovjeka,  kako  je  gore  re¬ 
čeno  (p.  58.  čl.  3  odg.  na  3.  razlog).  Stoga  se  one  ne  nazivaju 
u  pravom  smislu  ljudskim  krepostima,  nego  »nadljud¬ 
skim«  krepostima  ili  božanskim  krepostima. 

3.  Ostale  umne  kreposti,  što  proizlaze  iz  razboritosti, 
premda  su  glavnije  od  ćurodrednih  u  odnosu  na  subjekt, 
ipak  nisu  glavnije  u  odnosu  na  pojam  kreposti  koji  proma¬ 
tra  vrednotu  (bonum),  što  je  predmet  težnje. 


Članak  2 

Da  li  ima  četiri  osnovne  kreposti? 

Dolje  q.  66  a.  4;  Sent.  3  d.  33  q.  2  a.  1  qa3;  Ethic.  2  lect.  8;  De  virtut. 
q.  1  a.  12  ad  25;  q.  5  a.  1 

U  vezi  s  drugim  pitanjem  postupamo  ovako.  Čini  se  da 
nema  četiri  osnovne  kreposti.  Naime: 

1.  Razboritost  upravlja  ostalim  ćurodrednim  kreposti¬ 
ma,  kao  što  proizlazi  iz  onoga  što  smo  prije  govorili  (p.  58 
čl.  4).  A  ono  što  upravlja  drugima,  uvijek  je  glavnije.  Dakle, 
samo  je  razboritost  glavna  krepost. 

2.  Osim  toga:  glavne  su  kreposti  na  neki  način  ćudored¬ 
ne.  A  na  ćudoredno  nas  djelovanje  usmjerava  praktički  ra¬ 
zum  i  ispravna  težnja,  kako  se  kaže  u  IV  knjizi  Etike' .  Da¬ 
kle,  postoje  samo  dvije  osnovne  kreposti. 

3.  K  tome:  i  među  ostalim  krepostima  jedna  je  glavnija 
od  druge.  No  da  bi  se  neka  krepost  mogla  nazvati  glav¬ 
nom,  nije  uvjet  da  ona  bude  glavna  u  odnosu  na  sve  ostale. 


1  C.  2  n.  2  (Bk  1139a  24):  S.  Th„  lect.  2. 

nego  u  odnosu  na  neke.  Dakle,  čini  se  da  ima  mnogo  više 
glavnih  kreposti. 

ALI  PROTIV  navedenih  razloga  Grgur  u  II  knjizi  Moral- 
kć  kaže:  »Čitava  građevina  dobrog  djela  uzdiže  se  na  četiri 
kreposti«. 

ODGOVARAM:  Broj  se  nekih  bića  određuje  ili  po  obli¬ 
kovnim  počelima  (principia  formalia),  ili  po  subjektima.  U 
oba  ćemo  ta  slučaja  pronaći  četiri  osnovne  kreposti.  Obli¬ 
kovno,  naime,  počelo  kreposti,  o  kojoj  sada  govorimo,  jest 
razumska  vrednota  (rationis  bonum).  A  ona  se  može  pro¬ 
matrati  na  dva  načina.  Prvo,  po  tome  što  se  sastoji  u  sa¬ 
mom  razumskom  promatranju.  Na  taj  će  način  postojati 
jedna  glavna  krepost,  koja  se  naziva  »razboritost«:  —  Dru¬ 
go,  po  tome  što  razumski  poredak  postoji  obzirom  na  ne¬ 
što.  I  to  ili  obzirom  na  djelovanja  (operationes),  pa  tako 
imamo  »pravednost«,  ili  obzirom  na  porive  (passiones),  pa 
je  na  taj  način  neophodno  da  postoje  dvije  kreposti.  Obzi¬ 
rom  na  porive  neophodno  je  uspostaviti  razumski  pore¬ 
dak,  ukoliko  u  vidu  imamo  njihovo  opiranje  razumu.  To 
pak  opiranje  razumu  može  biti  dvostruko.  Prvo,  poriv  na¬ 
goni  čovjeka  na  nešto  razumu  oprečno,  pa  je  stoga  ne¬ 
ophodno  obuzdati  poriv;  i  zato  se  ta  krepost  naziva  »umje¬ 
renost«.  Drugo,  poriv  odvraća  čovjeka  od  onoga  što  mu  ra¬ 
zum  nalaže,  poput  straha  od  opasnosti  ili  napora,  pa  je 
stoga  neophodno  da  se  čovjek  učvrsti  u  onome  što  mu  ra¬ 
zum  govori  i  da  od  toga  ne  odstupa;  i  zato  se  ta  krepost 
naziva  »jakost«. 

Isti  ćemo  broj  pronaći  i  u  odnosu  na  subjekte.  Postoji, 
naime,  četverostruki  subjekt  kreposti  o  kojoj  sada  govori¬ 
mo.  To  su  razumski  subjekt  po  biti,  i  njega  usavršava  »raz¬ 
boritost«;  razumski  subjekt  po  udioništvu,  koji  se  opet  di¬ 
jeli  na  tri  dijela:  na  volju  koja  je  subjekt  »pravednosti«,  na 
požudni  poriv  (concupiscibilis)  koji  je  subjekt  »umjereno¬ 
sti«,  na  obrambeni  dio  (irascibilis)  koji  je  subjekt  »jako¬ 
sti«. 

Odgovaram  na  razloge:  1.  Razboritost  je  u  pu¬ 
nom  smislu  najglavnija  od  svih  kreposti.  A  druge  su  glav¬ 
ne,  svaka  u  svom  rodu. 


2  C.  49:  PL  75,  592. 

2.  Razumski  subjekt  po  udioništvu  dijeli  se  na  tri  dijela, 
o  čemu  smo  upravo  govorili  (u  »c«). 

3.  Sve  ostale  kreposti,  od  kojih  je  jedna  glavnija  od  dru¬ 
ge,  svode  se  na  četiri,  o  kojima  smo  sada  govorili,  i  to  obzi¬ 
rom  na  subjekt  i  obzirom  na  oblikovne  pojmove. 

Članak  3 

Da  11  se  ostale  kreposti  trebaju  nazivati  glavnima  prije  od 
navedenih? 

Sent.  3  d.  33  q.  2  a.  1  cf\\  Ethic.  2  lect.  8; 

De  virtut.  q.  1  a.  12  ad  26;  q.  5  a.  1 

U  vezi  s  trećim  pitanjem  postupamo  ovako.  Čini  se  da  se 
ostale  kreposti  trebaju  nazivati  glavnima  prije  od  navede¬ 
nih.  Naime: 

1.  Ono  što  je  u  svakom  rodu  najviše,  čini  se  da  je  ujedno 
i  najglavnije.  A  »velikodušnost  daje  vrijednost  svim  krepo¬ 
stima«,  kako  kaže  Filozof  u  IV  knjizi  Etikć.  Dakle,  veliko¬ 
dušnost  se  ponajprije  treba  nazivati  glavnom  krepošću. 

2.  Osim  toga:  ono  što  učvršćuje  druge  kreposti  treba,  či¬ 
ni  se,  nazivati  glavnom  krepošću.  Takva  je  krepost  poni¬ 
znosti.  Grgur,  naime  kaže2  da  »čovjek,  koji  skuplja  ostale 
kreposti  bez  poniznosti,  baca  pljevu  u  vjetar«.  Dakle,  čini 
se  da  je  poniznost  najglavnija  krepost. 

3.  K  tome:  čini  se  da  je  najglavnije  ono  što  je  najsavrše- 
nije.  A  to  valja  pripisati  strpljivosti,  po  riječima  Jakobove 
poslanice  (1 ,  4):  »Strpljivost  rada  savršenim  djelom«.  Da¬ 
kle,  valja  reći  da  je  strpljivost  glavna  krepost. 

ALI  PROTIV  navedenih  razloga  Tulije  u  Retorici3  sve 
ostale  kreposti  svodi  na  ove  četiri. 

ODGOVARAM:  Kao  što  smo  već  rekli  (čl.  2),  ove  se  četiri 
kreposti  određuju  prema  četiri  oblikovna  pojma  kreposti, 
o  kojoj  sada  govorimo.  Njih  pak  u  pojedinim  činima  ili  po¬ 
rivima  ponajprije  susrećemo.  Kao  što  se  vrednota  (bo- 
num),  koja  se  sastoji  u  razumskom  promatranju,  ponajpri¬ 
je  nalazi  u  samom  razumskom  području  (rationis  imperi- 

1  C.  3  n.  14  (Bk  1123b  30):  S.  Th.,  lect.  8. 

2  In  Evang.  1.  1  homil.  7:  PL  76,  1103. 

3  L.  2  c.  53.  54. 

um),  a  ne  u  savjetovanju  (consilium)  ni  u  sudu  (iudicium), 
kako  je  prije  rečeno  (p.  57  čl.  6),  jednako  se  tako  razumska 
vrednota,  kako  je  susrećemo  u  djelovanjima  što  se  odvija¬ 
ju  u  smislu  onoga  što  je  ispravno  i  što  treba  učiniti  (se- 
cundum  rationem  recti  et  debiti),  poglavito  nalazi  u  čini- 
ma  zamjene  ili  razdiobe  koji  su  uvijek  u  odnosu  prema 
drugome  po  načelu  jednakosti.  Vrednota  pak  za  obuzdava- 
nje  poriva  nalazi  se  ponajprije  u  onim  porivima,  koje  čov¬ 
jek  najteže  obuzdava,  to  jest  u  užicima  opipa  (delectatio 
tactus).  Vrednota  pak  jakosti,  to  jest  da  netko  ustraje  na 
razumskoj  vrednoti  protiv  nasrtaja  poriva,  ponajprije  se 
nalazi  u  smrtnim  opasnostima  koje  čovjek  najteže  izbjega¬ 
va. 

U  tom  smislu  prije  spomenute  četiri  kreposti  možemo 
promatrati  na  dva  načina.  Prvo,  po  zajedničkim  oblikov¬ 
nim  pojmovima.  I  u  tom  se  smislu  one  nazivaju  glavnima, 
gotovo  općenitima  za  sve  ostale  kreposti;  primjerice,  svaka 
krepost  koja  daje  vrednotu  u  razumskom  promatranju  na¬ 
ziva  se  razboritost;  svaka  krepost  koja  daje  vrednotu  du¬ 
žnoga  ili  ispravnoga  (bonum  debiti  et  recti)  u  djelovanjima 
naziva  se  pravednost;  svaka  krepost  koja  kroti  i  obuzdava 
porive  naziva  se  umjerenost;  a  svaka  krepost  koja  daje  du¬ 
ševnu  čvrstoću  protiv  svih  poriva  naziva  se  jakost.  Baš  na 
taj  način  mnogi  govore  o  tim  krepostima,  kako  sveti  nauči- 
telji  tako  i  filozofi.  Stoga  se  ostale  kreposti  nalaze  u  ovima. 

Time  smo  također  obeskrijepili  sve  RAZLOGE  PROTIV. 

Drugo,  te  kreposti  možemo  promatrati  i  po  onome  što  ih 
kao  najglavnije  u  svakom  njihovu  predmetu  označava.  I  ta¬ 
ko  one  postaju  posebne  kreposti  i  razlikuju  se  od  drugih. 
Nazivaju  se  ipak  glavnima  u  odnosu  na  ostale  zbog  znače¬ 
nja  njihova  predmeta  (materia);  primjerice,  razboritost  se 
naziva  tako  zato  što  daje  upute;  pravednost  zato  što  je 
usmjerena  na  dužne  čine  među  jednakima;  umjerenost  za¬ 
to  što  obuzdava  požudu  naslade  opipa;  jakost  zato  što  u- 
čvršćuje  protiv  smrtnih  opasnosti. 

I  na  taj  smo  također  način  obeskrijepili  RAZLOGE  PRO 
TIV.  Ostale,  naime,  kreposti  mogu  imati  neka  druga  znače¬ 
nja,  ali  se  ove  nazivaju  glavnima  zbog  njihova  predmeta, 
kako  smo  gore  rekli. 

Članak  4 

Da  11  se  četiri  osnovne  kreposti  međusobno  razlikuju? 

Sent.  3  d.  33  q.  1  a.  1  qa3;  Ethic.  2.  lect.  8; 

De  virtut.  q.  1  a.  12  ad  23;  q.  5  a.  1  ad  1 

U  vezi  s  četvrtim  pitanjem  postupamo  ovako.  Čini  se  da 
četiri  spomenute  kreposti  nisu  različite  kreposti  i  da  se 
međusobno  ne  razlikuju.  Naime: 

1.  Grgur  u  XXII  knjizi  Moralke'  kaže:  »Razboritost  nije 
prava,  ako  nije  pravedna,  umjerena  i  jaka;  umjerenost  nije 
savršena,  ako  nije  jaka,  pravedna  i  razborita;  jakost  nije 
cjelovita,  ako  nije  razborita,  umjerena  i  pravedna;  praved¬ 
nost  nije  prava,  ako  nije  razborita,  jaka  i  umjerena«.  To 
pak  ne  bi  moglo  biti,  kad  bi  spomenute  četiri  kreposti  bile 
međusobno  različite;  različite  se,  naime,  vrste  istoga  roda 
ne  razlikuju  međusobno.  Dakle,  spomenute  kreposti  nisu 
međusobno  različite. 

2.  Osim  toga:  među  različitim  bićima  ono  što  pripada 
jednome  ne  može  se  priricati  drugome.  A  ono  što  pripada 
umjerenosti,  pririče  se  jakosti.  Ambrozije,  naime,  u  I  knjizi 
O  službama2  kaže:  »S  pravom  se  ta  krepost  naziva  jakošću, 
jer  kad  netko  pobijedi  sama  sebe,  nijedna  ga  zavodljiva 
stvar  više  ne  čini  slabićem  i  robom«.  O  umjerenosti  tako¬ 
đer  kaže3  »da  pazi  na  način  i  poredak  u  svemu  što  smatra¬ 
mo  da  trebamo  učiniti  ili  govoriti«.  Dakle,  čini  se  da  te  kre¬ 
posti  nisu  međusobno  različite. 

3.  Još  nešto:  Filozof  u  II  knjizi  Etike 4  kaže  da  se  za  kre¬ 
post  traže  ovi  uvjeti:  »Ponajprije  da  čovjek  bude  svjestan; 
zatim  da  izabere,  i  da  to  izabere  zbog  određenog  razloga; 
treće,  da  čvrsto  i  nepokolebivo  to  drži  i  izvršuje«.  Prvi  uv¬ 
jet,  čini  se,  spada  na  razboritost,  koja  nije  ništa  drugo  ne¬ 
go  ispravan  razum  u  djelovanju;  drugi  uvjet,  to  jest  izbor, 
spada  na  umjerenost,  da  netko  ne  djeluje  po  porivu,  nego 
po  izboru  obuzdavajući  porive;  treći  uvjet,  da  netko  djeluje 

1  C.  1:  PL  76,  212. 

2  C.  36:  PL  16,  82. 

3  C.  24:  PL  16,  62. 

4  C.  4  n.  3  (Bk  1105a  31):  S.  Th„  lect.  4. 

zbog  dužne  svrhe,  sadrži  neku  ispravnost  koja,  čini  se,  spa¬ 
da  na  pravednost;  drugo,  to  jest  čvrstoća  i  nepokolebivost 
spadaju  na  jakost.  Dakle,  svaka  je  od  tih  kreposti  opća  za 
sve  ostale  kreposti.  Dosljedno  tomu,  one  se  ne  razlikuju 
međusobno. 

ALI  PROTIV  navedenih  razloga  Augustin  u  knjizi  O  cr¬ 
kvenim  običajima5  kaže  da  je  »krepost  četverostruka  zbog 
različite  sklonosti  njezine  ljubavi«.  Zatim  govori  o  četiri 
spomenute  kreposti.  Dakle,  prije  spomenute  četiri  kreposti 
razlikuju  se  međusobno. 

ODGOVARAM:  Kao  što  smo  gore  rekli  (čl.  3),  različiti 
učitelji  promatraju  spomenute  četiri  kreposti  na  dva  nači¬ 
na.  Jedni  ih,  naime,  promatraju  po  tome  što  one  označava¬ 
ju  neka  opća  stanja  ljudske  duše,  koja  se  odražavaju  u 
svim  krepostima.  Tako  razboritost  nije  drugo,  nego  neka 
ispravnost  u  razlučivanju  svih  čina  i  predmeta  (actus  vel 
materia);  pravednost  je  opet  neka  ispravnost  duše,  po  ko¬ 
joj  čovjek  čini  što  mu  je  dužnost  u  svakom  predmetu;  um¬ 
jerenost  je  neko  raspoloženje  duše,  koje  određuje  mjeru 
svim  porivima  i  djelovanjima  da  ne  bi  izišli  izvan  onoga 
što  je  čovjek  dužan  učiniti;  jakost  je  napokon  neko  raspo¬ 
loženje  duše,  koje  ju  učvršćuje  u  stvarima  što  su  u  skladu  s 
razumom,  a  protiv  svake  žestine  poriva  i  tegobnih  djelova¬ 
nja.  Ta  pak  tako  razlučena  četiri  stanja  ne  unose  različitost 
kreposnih  običajnih  navika  u  odnosu  na  pravednost,  umje¬ 
renost  i  jakost.  Time  što  je  postala  jedna  običajna  navika, 
svakoj  ćudorednoj  kreposti  odgovara  izvjesna  čvrstoća,  da 
čovjeka  ne  bi  pokolebale  protivne  stvari,  a  to  spada  na  ja¬ 
kost,  kako  smo  već  rekli.  Time  pak  što  je  krepost,  ima  biti 
usmjerena  prema  vrednoti  (bonum)  u  koju  unosi  pojam 
ispravnoga  i  dužnoga,  a  to  spada  na  pravednost,  kako  smo 
već  rekli.  Time  pak  što  je  ćudoredna  krepost,  koja  ima  udi- 
oništvo  u  razumu,  ima  u  svim  stvarima  poštivati  razumsku 
mjeru  (modum  rationis),  kako  ne  bi  prelazila  svoje  moguć¬ 
nosti,  a  to  spada  na  umjerenost,  kako  smo  već  rekli.  Već 
samo  to  što  ima  sposobnost  razlučivanja,  a  to  smo  već  pri¬ 
pisali  razboritosti,  čini  se  da  je  razlikuje  od  ostalih  triju, 
jer  je  to  bitna  zadaća  samoga  razuma.  Ostala  pak  tri  stanja 
podrazumijevaju  neko  udioništvo  u  razumu,  po  mjeri  neke 
5  C.  15:  PL  32,  1322. 

primjene  u  odnosu  na  porive  i  djelovanja.  Tako  je,  dakle, 
krepost  razboritosti,  u  smislu  onoga  što  smo  prije  rekli, 
različita  od  ostalih  triju,  no  ostale  se  tri  kreposti  međusob¬ 
no  ne  razlikuju.  Očigledno  je,  naime,  da  je  jedna  te  ista 
krepost  ujedno  običajna  navika,  i  krepost,  i  to  ćudoredna 
krepost. 

Drugi  pak,  i  to  bolje,  promatraju  te  četiri  kreposti  po 
onome  što  ih  određuje  u  odnosu  na  njihove  posebne  pred¬ 
mete.  Svaka  je  od  njih  usmjerena  na  jedan  predmet,  u  ko¬ 
jemu  se  poglavito  ističe  ono  opće  stanje,  po  kojemu  kre¬ 
post  dobija  ime,  kako  smo  gore  rekli  (čl.  3).  U  tom  je,  na¬ 
ime,  smislu  jasno  da  su  te  kreposti  različite  običajene 
navike,  koje  se  razlikuju  po  različitosti  predmeta. 

Odgovaram  na  razloge:  1.  Valja  primijetiti  da 
Grgur  govori  o  te  četiri  kreposti  u  smislu  prvog  mišljenja. 
—  A  može  se  reći  da  se  te  četiri  kreposti  razlikuju  među¬ 
sobno  po  nekom  prelijevanju.  To  jest,  ono  što  spada  na 
razboritost,  prelijeva  se  na  ostale  kreposti,  ukoliko  njima 
upravlja  razboritost.  Svaka  se  pak  od  ostalih  prelijeva  na 
druge  u  smislu,  da  onaj  koji  može  učiniti  ono  što  je  teže, 
može  učiniti  i  ono  što  je  lakše.  Stoga  onaj  koji  je  kadar 
obuzdati  požudu  užitaka  opipa  da  ne  prekorače  mjeru,  što 
je  najteže,  tim  samim  postaje  sposobniji  da  obuzda  pretje¬ 
ranu  smionost  u  smrtnoj  opasnosti  da  ne  prekorači  mjeru, 
što  je  daleko  lakše.  U  tom  se  smislu  i  kaže  da  je  krepost 
jakosti  umjerena.  Umjerenost  se  opet  naziva  jakom  po  ne¬ 
kom  prelijevanju  kreposti  jakosti  na  umjerenost,  ukoliko 
naime  čovjek,  koji  je  krepošću  jakosti  stekao  čvrstinu  du¬ 
ha  pred  smrtnom  opasnošću,  što  je  najteže,  postaje  spo¬ 
sobniji  da  zadrži  čvrstoću  duha  protiv  nasrtaja  užitaka. 
Jer,  kako  kaže  Tulije  u  I  knjizi  O  dužnostima  (pogl.  20),  »ne 
priliči  da  čovjeka,  koga  nije  slomio  strah,  slomi  požuda;  ni¬ 
ti  da  čovjeka,  koji  je  kao  pobjednik  izišao  iz  tegoba,  pobije¬ 
di  pohota«. 

2.  Time  smo  također  odgovorili  na  DRUGI  RAZLOG.  Na 
taj,  naime,  način  umjerenost  u  svim  stvarima  poštuje  mje¬ 
ru,  a  jakost  protiv  neurednih  požuda  čuva  duh  nepokolebi¬ 
vim;  i  to  time  što  te  kreposti  označavaju  neka  opća  krepo¬ 
sna  stanja,  ili  to  čine  po  netom  spomenutom  prelijevanju. 

3.  Četiri  opća  kreposna  stanja,  o  kojima  govori  Filozof, 

nisu  vlastita  ovim  krepostima.  No  mogu  im  se  priricati  na 
način  o  kojemu  je  već  bilo  riječi  (u  »c«). 


Članak  5 

Da  11  je  prikladno  osnovne  kreposti  dijeliti  na  građanske, 
čistllišne,  kreposti  očišćene  duše  i  uzorne  kreposti? 

Sent.  3  d.  33  q.  1  a.  4  ad  2;  d.  34  q.  1  a.  1  arg.  6; 

De  verit.  q.  26  a.  8  ad  2 

U  vezi  s  petim  pitanjem  postupamo  ovako.  Čini  se  da  ove 
četiri  kreposti  nije  prikladno  dijeliti  na  uzorne  (exempla- 
res),  kreposti  očišćene  duše  (purgati  animi),  čistilišne 
(purgatoriae)  i  građanske  (politicae)  kreposti.  Naime: 

1.  Makrobije  u  I  knjizi  Tumačenja  Scipionova  sna  (pogl. 
8)  kaže  da  su  »uzorne  kreposti  one,  koje  postoje  samo  u 
božanskoj  duši«.  No  Filozof  u  X  knjizi  Etike'  kaže  da  je 
»smiješno  Bogu  priricati  pravednost,  jakost,  umjerenost  i 
razboritost«.  Dakle,  te  kreposti  ne  mogu  biti  uzorne. 

2.  Osim  toga:  kreposti  su  očišćene  duše  one,  koje  su  oslo¬ 
bođene  poriva.  Makrobije,  naime,  na  onom  mjestu  kaže  da 
»zadatak  umjerenosti  očišćene  duše  nije  obuzdati  zemalj¬ 
ske  požude,  nego  navesti  čovjeka  da  ih  posve  zaboravi;  za¬ 
daća  je  pak  jakosti  porive  prezirati,  a  ne  pobjeđivati«.  Ra¬ 
nije  smo  već  rekli  (p.  59  čl.  5)  da  te  kreposti  ne  mogu  posto¬ 
jati  bez  poriva.  Dakle,  kreposti  očišćene  duše  ne  mogu 
postojati. 

3.  Još  nešto:  čistilišne  kreposti,  kaže  (Makrobije)2,  pripa¬ 
daju  onima  »koji  se  bijegom  od  ljudskih  stvari  sjedinjuju  s 
božanskima«.  No  čini  se  da  je  to  porok.  Tulije,  naime,  u  I 
knjizi  O  dužnostima  (pogl.  21)  kaže:  »Smatram  da  one  koji 
tvrde  da  preziru  one  stvari  koje  najviše  obožavaju  carstva  i 
poglavarstva,  ne  treba  hvaliti,  dapače  valja  im  to  pripisati 
kao  porok«.  Dakle,  ne  postoje  neke  čistilišne  kreposti. 

4.  Napokon:  građanske  su  kreposti,  kaže  (Makrobije), 
one  »po  kojima  čestiti  muževi  upravljaju  državom  i  brane 
gradove«.  No  prema  općem  dobru  usmjerena  je  samo  za- 

1  C.  8  n.  7  (Bk  1178b  10):  S.  Th„  lect.  12. 

2  Macrobius,  I.  c.  arg.  1. 

konska  pravednost,  kako  kaže  Filozof  u  V  knjizi  Etike.2  Da¬ 
kle,  ostale  se  kreposti  ne  mogu  nazivati  građanskima. 

ALI  PROTIV  navedenih  razloga  Makrobije  na  onom 
mjestu  također  kaže:  »Plotin,  koji  među  učiteljima  filozofi¬ 
je  s  Platonom  zauzima  prvo  mjesto,  reče  da  'postoji  četiri 
roda  četiriju  kreposti.  Medu  ovima  prve  nazivamo  građan¬ 
skima,  druge  čistilišnima,  treće  krepostima  očišćene  duše, 
a  četvrte  uzornima’«. 

ODGOVARAM:  Augustin  u  knjizi  0  crkvenim  običajima 4 
kaže:  »Neophodno  je  da  duša  nešto  slijedi  kako  bi  u  njoj 
uzmogla  nastati  krepost.  To  je  Bog;  jer  ako  njega  slijedi¬ 
mo,  čestito  živimo«.  Stoga  je  potrebno  da  uzor  ljudske  kre¬ 
posti  već  prije  postoji  (praeexistit)  u  Bogu,  kao  što  u  nje¬ 
mu  već  prije  postoje  pojmovi  (rationes)  svih  stvari.  Tako, 
dakle,  kreposti  možemo  promatrati  ukoliko  se  kao  uzor 
nalaze  u  Bogu,  pa  ih  po  tome  onda  nazivamo  »uzornim« 
krepostima.  Na  taj  se,  naime,  način  božanski  um  u  Bogu 
naziva  razboritost;  umjerenost  je  opet  obraćanje  božanske 
nakane  (divinae  intentionis)  njemu  samome,  kao  što  u  na¬ 
ma  umjerenost  označava  da  se  požudni  dio  suobličava  s  ra¬ 
zumom;  jakost  je  Božja  njegova  nepromjenjivost,  a  pra¬ 
vednost  je  Božja  izvršavanje  vječnog  zakona  u  njegovim 
djelima,  kako  je  rekao  Plotin.5 

A  budući  da  je  čovjek  po  svojoj  naravi  građansko  biće 
(animal  politicum),  te  se  kreposti,  na  način  što  se  u  njemu 
nalaze  u  skladu  s  njegovom  naravi,  nazivaju  »građan¬ 
skim«,  jer  ako  ih  čovjek  ima,  onda  je  kadar  pod  njihovim 
se  vodstvom  pravilno  odnositi  prema  ljudskim  stvarima.  A 
na  taj  smo  način  o  tim  krepostima  dosada  govorili. 

No  kako  je  čovjekova  zadaća  da  se  prema  svojim  moguć¬ 
nostima  uzdigne  i  do  božanskih  stvari,  kako  također  kaže 
Filozof  u  X  knjizi  Etikđ 1  (a  Sveto  nam  pismo  to  na  mnogo 
načina  preporučuje,  primjerice  u  Matejevu  evanđelju  (5, 
48):  »Budite  savršeni  kao  što  je  savršen  vaš  Otac  koji  je  na 
nebesima«),  neophodno  je  ustvrditi  da  postoje  neke  po¬ 
sredne  kreposti  između  građanskih,  koje  su  ljudske  krepo- 

3  C.  1  n.  13  (Bk  1129b  15):  S.  Th.,  lect.  2. 

4  C.  6:  PL  32,  1314. 

5  Cf.  Macrobium,  I.  c. 

6  C.  7  n.  8  (Bk  1177b  26):  S.  Th„  lect.  11. 

sti,  i  uzornih,  koje  su  božanske  kreposti.  Te  se  pak  kreposti 
razlikuju  po  različitosti  gibanja  i  granice  (diversitas  motus 
et  termini).  Neke,  naime,  od  tih  kreposti  posjeduju  oni  koji 
žive  na  ovom  svijetu  i  teže  za  postizanjem  sličnosti  s  Bo¬ 
gom.  Te  kreposti  nazivamo  »čistilišnim«.  Tako  razboritost 
prezire  sve  svjetovne  stvari,  jer  promatra  one  božanske,  i 
svaku  pomisao  duše  usmjerava  samo  prema  božanskim 
stvarima;  umjerenost  pak  napušta  stvari  što  ih  tijelo  zahti¬ 
jeva,  ukoliko  narav  dopušta;  zadatak  je  pak  jakosti  učvrsti¬ 
ti  dušu  da  se  ne  preplaši  zbog  izlaska  iz  tijela  i  odlaska  vi¬ 
šnjim  stvarima;  pravednost  pak  ima  zadaću  privoliti  cijelu 
dušu  da  prihvati  takav  način  života.  —  Neke  pak  kreposti 
posjeduju  oni  koji  su  već  postigli  sličnost  s  Bogom,  a  nazi¬ 
vamo  ih  krepostima  »već  očišćene  duše«.  Tako  čovjek  raz- 
boritošću  promatra  samo  božanske  stvari,  umjerenošću  ne 
pozna  zemaljske  požude,  jakošću  prezire  porive  (passi- 
ones),  a  pravednošću  se  vječnim  savezom  združuje  s  bo¬ 
žanskom  mišlju,  budući  da  nju  nasljeđuje.  I  baš  za  te  kre¬ 
posti  kažemo  da  pripadaju  blaženicima,  a  na  ovom  svijetu 
samo  pojedinim  veoma  savršenim  ljudima. 

Odgovaram  na  razloge:  1.  Filozof  govori  o  tim 
krepostima  u  onom  smislu,  u  kojem  se  one  odnose  na  ljud¬ 
ske  stvari:  primjerice  pravednost  u  vezi  s  kupnjama  i  pro¬ 
dajama,  jakost  u  vezi  sa  strahom,  a  umjerenost  u  vezi  s  po¬ 
žudom.  Na  taj  ih  je,  naime,  način  smiješno  priricati  Bogu. 

2.  Ljudske  se  kreposti  tiču  poriva,  to  jest  kreposti  onih 
ljudi  koji  još  žive  na  ovom  svijetu.  A  kreposti  onih  koji  su 
već  postigli  potpuno  blaženstvo,  lišene  su  svakog  poriva. 
Stoga  Plotin7  kaže  da  »građanske  kreposti  obuzdavaju  po¬ 
rive«,  to  jest  svode  ih  na  mjeru;  »druge«,  to  jest  čistilišne 
kreposti,  »porive  uklanjaju«;  »treće«,  odnosno  kreposti 
očišćene  duše,  »na  porive  zaboravljaju«;  u  »četvrtima«,  to 
jest  uzornima,  »grijeh  je  i  spominjati  ih«.  —  Ipak  se  može 
reći  da  Plotin  ovdje  govori  o  porivima  ukoliko  oni  označa¬ 
vaju  neka  neuredna  gibanja. 

3.  Bježati  od  ljudske  stvari  ondje  gdje  postoji  potreba, 
porok  je;  u  drugim  je  slučajevima  kreposno.  Stoga  nešto 
prije  Tulije  ovako  kaže:  »Onima  možda  ne  treba  dopustiti 
da  se  posvete  državničkim  poslovima,  koji  su  se  zbog  uzvi- 

7  Macrobius,  I.  c. 

šena  uma  posvetili  nauci;  onima  također,  koji  su  zbog  sla¬ 
ba  zdravlja  ili  nekim  težim  razlogom  spriječeni,  odstupili 
od  državničkih  poslova,  a  vlast  su  i  čast  upravljanja  prepu¬ 
stili  drugima«.  Te  se  riječi  potpuno  podudaraju  s  onima 
što  ih  donosi  Augustin  u  XIX  knjizi  O  Božjoj  Državi 8 9: 
»Svetu  dokolicu  zahtijeva  ljubav  prema  istini;  pravedan 
posao  prihvaća  potreba  prema  ljubavi.  Ako  nitko  taj  teret 
ne  nameće,  ne  treba  se  dati  na  proučavanje  i  promatranje 
istine;  ako  ga  pak  netko  nameće,  treba  ga  prihvatiti  zbog 
potrebe  prema  ljubavi«. 

4.  Samo  se  zakonska  pravednost  izravno  odnosi  na  opće 
dobro,  no  po  zapovijedi,  kako  kaže  Filozof  u  V  knjizi  Eti- 
kć,  i  sve  ostale  kreposti  usmjerava  na  opće  dobro.  Valja, 
naime,  imati  na  umu  da  je  zadaća  građanskih  kreposti,  u 
smislu  kako  sada  o  njima  govorimo,  ne  samo  čestito  djelo¬ 
vati  za  opće  dobro,  nego  i  čestito  djelovati  za  dijelove  op¬ 
ćeg  dobra,  to  jest  za  obitelj  ili  pojedinu  osobu  (ad  domum 
vel  aliquam  singularem  personam). 


8  C.  19:  PL  41,  647. 

9  C.  1  n.  15  (Bk  1129b  31):  S.  Th.,  lect.  2. 

PITANJE  40 
(S.  th.  I  II) 

O  NADI  I  OČAJANJU 

Nadalje,  raspravljat  ćemo  o  porivima  obrambenog  čov¬ 
jekova  dijela  (de  passionibus  irasciblis)  (usp.  p.  26,  uvod);  i 
to,  prvo,  o  nadi  i  očajanju;  drugo,  o  strahu  i  hrabrosti  (p. 
41);  treće,  o  srdžbi  (p.  46). 

U  vezi  s  prvom  temom  odgovorit  ćemo  na  osam  pitanja: 

1.  Da  li  je  nada  isto  što  i  želja  ili  žudnja? 

2.  Da  li  se  nada  nalazi  u  spoznajnoj  moći  ili  u  moći 
težnje? 

3.  Da  li  u  životinjama  postoji  nada? 

4.  Da  li  je  očajanje  suprotno  nadi? 

5.  Da  li  je  iskustvo  uzrok  nade? 

6.  Da  li  u  mladim  i  pijanim  ljudima  nade  ima  u  izobilju? 

7.  O  poretku  nade  prema  ljubavi. 

8.  Da  li  nada  pomaže  pri  djelovanju? 

Članak  1 

Da  11  je  nada  Isto  što  i  želja  lll  žudnja? 

Gore  q.  25  a.  1 ;  Senf.  3  d.  26  q.  1  a.  3;  q.  2  a.  3  q.a2; 

De  verit.  q.  4  a.  1 ;  Compend.  theol.  p.  2  c.  7 

U  vezi  s  prvim  pitanjem  postupamo  ovako.  Čini  se  da  je 
nada  isto  što  i  želja  ili  žudnja.  Naime: 

1.  Nada  se  nalazi  medu  četiri  glavna  poriva  (p.  25  čl.  4). 
No  Augustin,  navodeći  četiri  glavna  poriva,  umjesto  nade 
stavlja  žudnju,  kako  proizlazi  iz  XIV  knjige  O  Božjoj  Drža¬ 
vi'.  Dakle,  nada  je  isto  što  i  žudnja  ili  želja. 

2.  Osim  toga:  porivi  se  razlikuju  po  njihovim  predmeti- 
1  C.  3:  PL  41,  406. 

ma.  No  isti  je  predmet  nade  i  žudnje  ili  želje,  to  jest  neko 
buduće  dobro.  Dakle,  nada  je  isto  što  i  žudnja  ili  želja. 

3.  AKO  SE  USTVRDI  da  nada  pridodaje  želji  mogućnost 
dostignuća  budućeg  dobra,  evo  razloga  protiv:  ono  što  se 
nuzgredno  odnosi  prema  nekom  predmetu,  ne  mijenja  vr¬ 
stu  poriva.  A  mogućnost  se  nuzgredno  odnosi  prema  budu¬ 
ćem  dobru,  što  je  predmet  žudnje  ili  želje  i  nade.  Dakle, 
nada  nije  poriv  koji  se  po  vrsti  razlikuje  od  želje  ili  žudnje. 

ALI  PROTIV  navedenih  razloga  je  to  što  različiti  porivi, 
koji  se  razlikuju  po  vrsti,  pripadaju  različitim  mogućnosti¬ 
ma.  No  nada  pripada  obrambenom  dijelu,  dok  želja  i  žud¬ 
nja  pripadaju  požudnom  dijelu.  Dakle,  nada  se  po  vrsti 
razlikuje  od  želje  ili  čežnje. 

ODGOVARAM:  Vrstu  poriva  promatramo  po  predmetu. 
Kad  je  riječ  o  predmetu  nade,  pažnju  nam  valja  obratiti  na 
četiri  njegova  uvjeta.  Prvo,  da  bude  dobar.  Ako,  naime,  go¬ 
vorimo  u  pravom  smislu,  onda  nada  može  postojati  samo 
u  odnosu  prema  dobru.  Po  tome  se  nada  i  razlikuje  od 
straha  koji  dolazi  od  strane  zla.  -  Drugo,  da  bude  budući. 
Ne  može,  naime,  postojati  nada  o  sadašnjem  dobru  što  ga 
čovjek  već  ima.  Po  tome  se  nada  i  razlikuje  od  radosti  koja 
nastaje  zbog  nazočnog  dobra.  —  Treće,  da  bude  teško  do¬ 
stižan.  Ne  može  se,  naime,  nipošto  reći  da  se  čovjek  neče¬ 
mu  nada,  ako  je  u  njegovoj  moći  da  taj  predmet  odmah 
ima.  Po  tome  se  nada  i  razlikuje  od  želje  ili  žudnje,  koja 
može  postojati  samo  u  bezuvjetnom  smislu  o  budućem  do¬ 
bru.  Stoga  ona  i  pripada  požudnom  dijelu,  dok  nada  pripa¬ 
da  obrambenom  čovjekovu  dijelu.  —  Četvrto,  da  čovjek  tu 
tešku  stvar  može  ostvariti.  Nitko  se,  naime,  ne  nada  neče¬ 
mu  što  uopće  ne  može  ostvariti.  Po  tome  se  nada  i  razliku¬ 
je  od  očajanja. 

Očigledno  je,  dakle,  da  se  nada  razlikuje  od  želje,  kao  što 
se  porivi  obrambenog  čovjekova  dijela  razlikuju  od  poriva 
požudnog  dijela.  Zbog  toga  nada  i  pretpostavlja  želju,  kao 
što  i  svi  porivi  obrambenog  dijela  pretpostavljaju  porive 
požudnog  dijela,  kako  smo  već  prije  rekli  (p.  25  čl.  1). 

Odgovaram  na  razloge:  1.  Augustin  stavlja  žud¬ 
nju  umjesto  nade  zbog  toga  što  se  i  jedna  i  druga  odnose 
na  buduće  dobro.  A  budući  da  se  dobro,  koje  nije  teško,  ne 
smatra  gotovo  nikakvim  dobrom,  na  taj  se  način  čini  da 

žudnja  svim  snagama  teži  za  teško  ostvarivim  dobrom, 
prema  kojemu  teži  i  nada. 

2.  Valja  reći  da  predmet  nade  nije  buduće  dobro  u  be¬ 
zuvjetnom  smislu,  nego  ono  dobro  koje  čovjek  može  ostva¬ 
riti  s  naporom  i  teškoćom,  kako  je  već  rečeno  (u  »c«). 

3.  Valja  reći  da  predmet  nade  ne  dodaje  predmetu  želje 
samo  mogućnost,  nego  i  teškoću,  koja  čini  da  nada  pripada 
drugoj  mogućnosti,  to  jest  obrambenom  čovjekovu  dijelu, 
koji  se  tiče  i  onoga  što  je  teško,  kako  smo  već  govorili  u 
Prvoj  knjizi2  (p.  81  čl.  2).  —  Mogućnost  pak  i  nemogućnost 
ne  odnose  se  uopće  nuzgredno  prema  predmetu  moći  te¬ 
žnje.  Težnja  je,  naime,  počelo  gibanja.  Ništa  se,  naime,  ne 
giba  prema  nekom  predmetu  ako  ga  nije  moguće  ostvariti. 
Nitko  se,  naime,  ne  giba  prema  predmetu,  ako  je  ocijenio 
da  ga  ne  može  ostvariti.  U  tom  se  smislu  nada  i  razlikuje 
od  očajanja,  po  razlici,  naime,  onoga  što  je  moguće  i  onoga 
što  je  nemoguće. 


Članak  2 

Da  li  se  nada  nalazi  u  spoznajnoj  moći  111  u  moći  težnje? 

Sent.  3  d.  26  q.  1  a.  1 ;  q.  2  a.  2 

U  vezi  s  drugim  pitanjem  postupamo  ovako.  Čini  se  da 
nada  pripada  spoznajnoj  moći  (vis  cognitiva).  Naime: 

1.  Čini  se  da  je  nada  neko  iščekivanje.  Apostol,  naime,  u 
Poslanici  Rimljanima  (8,  25)  kaže:  »Ali  ako  se  nadamo  ono¬ 
mu  čega  ne  vidimo,  postojano  ga  čekamo«.  A  čini  se  da 
iščekivanje  pripada  spoznajnoj  moći,  čija  je  upravo  zadaća 
»iščekivanje«.  Dakle,  nada  pripada  spoznajnoj  moći. 

2.  Osim  toga:  čini  se  da  su  nada  i  pouzdanje  jedno  te 
isto.  Stoga  ljude  koji  se  nadaju  i  nazivamo  »pouzdanici¬ 
ma«  (confidentes),  služeći  se  gotovo  u  istom  smislu  poj¬ 
mom  što  označava  uzdati  se  i  nadati  se.  A  pouzdanje  poput 
vjere,  čini  se,  pripada  spoznajnoj  moći.  Dakle,  i  nada. 

3.  Zatim:  sigurnost  je  vlastitost  spoznajne  moći.  A  sigur¬ 
nost  se  pririče  nadi.  Dakle,  nada  pripada  spoznajnoj  moći. 

ALI  PROTIV  navedenih  razloga  je  to  što  nada  postoji  o 
nekom  dobru,  kako  smo  rekli  (čl.  1).  Dobro  pak  kao  takvo 
2  Q.  81  a.  2;  cf.  supra  q.  23  a.  1. 

nije  predmet  spoznajne  moći,  već  moći  težnje.  Dakle,  nada 
ne  pripada  spoznajnoj  moći,  već  moći  težnje. 

ODGOVARAM:  Budući  da  nada  podrazumijeva  neko 
proširenje  težnje  prema  dobru,  očigledno  ona  spada  na 
moć  težnje.  Gibanje,  naime,  prema  zbiljama  u  vlastitim 
smislu  spada  na  težnju.  Djelovanje  se  pak  spoznajne  moći 
ne  osmišljava  gibanjem  subjekta  spoznaje  prema  zbiljama, 
nego  radije  time  što  se  spoznate  zbilje  nalaze  u  subjektu 
spoznaje.  No  budući  da  spoznajna  moć  pokreće  moć  težnje 
predočujući  joj  njezin  predmet,  prema  različitim  vidovima 
spoznajnog  predmeta  uslijedit  će  i  različita  gibanja  u  moći 
težnje.  Jedno  će,  naime,  gibanje  uslijediti  u  težnji  spozna¬ 
jom  dobra,  a  drugo  spoznajom  zla.  Jednako  će  tako  jedno 
gibanje  proizići  spoznajom  sadašnjeg  i  budućeg,  bezuvjet¬ 
nog  i  teškog,  mogućeg  i  nemogućeg  predmeta.  I  u  tom  smi¬ 
slu  nada,  koja  slijedi  gibanje  moći  težnje,  postiže  spoznaju 
budućeg  teškog  ali  istodobno  mogućeg  dobra,  to  jest  proši¬ 
renje  težnje  prema  tom  predmetu. 

Odgovaram  na  razloge:  1.  Budući  da  je  nada 
usmjerena  prema  mogućem  dobru,  u  čovjeku  nastaje  dvo¬ 
struko  gibanje  nade,  jer  je  takvo  dvostruko  gibanje  u  nje¬ 
mu  moguće,  to  jest  po  vlastitoj  moći  i  po  moći  nekoga  dru¬ 
goga.  Ono,  dakle,  što  se  čovjek  nada  postići  po  vlastitoj 
moći,  ne  naziva  se  iščekivanje,  nego  samo  nadanje.  U  pra¬ 
vom  se  pak  smislu  iščekivanjem  naziva  kad  se  čovjek  nada 
nešto  postići  tuđom  pomoći,  pa  se  tako  kaže  da  »iščekiva¬ 
ti«  znači  »čekati  od  drugoga«,  ukoliko  je,  naime,  moć  te¬ 
žnje  što  prethodi  ne  samo  usmjerena  prema  dobru  koje 
namjerava  postići,  nego  i  prema  onome  čijom  se  snagom 
nada  to  dobro  postići,  po  riječima  Strahove  knjige  ( 51, 10): 
»Pogledom  sam  pomoć  ljudi  tražio«.  Gibanje  se,  dakle,  na¬ 
de  katkada  naziva  iščekivanjem  zbog  nadgledanja  spoznaj¬ 
ne  moći  što  prethodi. 

2.  Ono  što  čovjek  želi  i  smatra  da  može  postići,  to  i  vjeru¬ 
je  da  će  postići.  A  iz  takve  vjere  u  spoznajnoj  moći  što  pret¬ 
hodi,  nastaje  gibanje  u  moći  težnje  što  ga  nazivamo  po¬ 
uzdanjem.  Naziva  se,  naime,  gibanje  težnje  prema  pret¬ 
hodnoj  spoznaji,  kao  učinak  prema  poznatijem  uzroku. 
Bolje,  naime,  spoznajna  moć  spoznaje  svoj  čin,  nego  čin 
moći  težnje. 

3.  Sigurnost  se  pridaje  gibanju  ne  samo  osjetilne  težnje, 
nego  i  prirodne  težnje,  kao  što  se  kaže  da  kamen  sigurno 
pada  dolje.  I  to  zbog  nepogrešivosti  spoznaje  što  prethodi 
gibanju  osjetilne  težnje,  a  također  i  prirodne  težnje. 

Članak  3 

Da  li  u  životinjama  postoji  nada? 

Sent.  3  d.  26  q.  1  a.  1 

U  vezi  s  trećim  pitanjem  postupamo  ovako.  Čini  se  da  u 
životinjama  ne  postoji  nada.  Naime: 

1.  Nada  postoji  o  nekom  budućem  dobru,  kaže  Ivan  Da- 
mascenski'.  No  životinje  nisu  kadre  spoznati  budućnost, 
budući  da  one  imaju  samo  osjetilnu  spoznaju,  koja  nije 
spoznaja  budućih  stvari.  Dakle,  u  životinjama  nada  ne  mo¬ 
že  postojati. 

2.  Osim  toga:  predmet  nade  je  ostvarenje  mogućeg  do¬ 
bra.  A  moguće  i  nemoguće  su  neke  razlike  istinitoga  i  la¬ 
žnoga,  što  se  nalaze  samo  u  pameti,  kako  kaže  Filozof  u  VI 
knjizi  Metafizika.  Dakle,  u  životinjama  ne  postoji  nada, 
jer  one  nemaju  pameti. 

3.  Još  nešto:  Augustin  u  knjizi  O  doslovnom  tumačenju 
Knjige  Postanka 3  kaže  da  se  »životinje  gibaju  kad  ugledaju 
neki  predmet«.  A  nada  ne  postoji  o  stvarima  što  ih  čovjek 
vidi.  »Kako  se  tko  može  nadati  onomu  što  vidi«?,  kaže  Apo¬ 
stol  u  Poslanici  Rimljanima  (8,  24).  Dakle,  u  životinjama 
ne  postoji  nada. 

ALI  PROTIV  navedenih  razloga  je  činjenica  što  je  nada 
poriv  obrambenog  čovjekova  dijela.  A  u  životinjama  posto¬ 
ji  obrambeni  dio.  Dakle,  u  njima  postoji  i  nada. 

ODGOVARAM:  Unutarnje  porive  životinja  možemo  upo¬ 
znati  po  izvanjskim  gibanjima.  A  iz  njih  je  očigledno  da  u 
životinjama  postoji  nada.  Ako,  naime,  pas  ugleda  zeca,  ili 
jastreb  pticu  koja  je  previše  udaljena,  ne  kreće  prema  njoj, 
jer  se  kao  ne  nada  da  je  može  uhvatiti.  Ako  se  pak  ona  na¬ 
lazi  u  blizini,  polazi  prema  njoj,  jer  se  kao  nada  da  će  je 

1  De  Me  orth,  1.  2  c,  12:  PG  94,  929. 

2  L.  5  c.  4  n.  1  (Bk  1027  b  27):  S.  Th.,  1.  6  lect.  4. 

3  L.  9  c  14:  PL  34,  402. 

uhvatiti.  Osjetilna  težnja  u  životinja,  kao  i  prirodna  težnja 
u  zbiljama  što  nemaju  osjetilnu  spoznaju,  slijede  spoznaju 
nekoga  uma,  kako  je  već  rečeno4,  a  isto  tako  i  težnja  umne 
prirode,  koju  nazivamo  volja.  No  razlika  je  u  tome  što  se 
volja  giba  po  spoznaji  sastavljenog  uma  (intellectus  con- 
iunctus),  a  gibanje  prirodne  težnje  slijedi  spoznaju  odije¬ 
ljenog  uma  (intellectus  separatus),  koji  je  sazdao  narav;  a 
isto  tako  i  osjetilna  težnja  životinja,  koje  također  djeluju 
po  nekom  prirodnom  nagonu.  Stoga  se  u  djelovanjima  ži¬ 
votinja,  i  ostalih  prirodnih  zbilja,  odvija  sličan  postupak 
kao  i  u  djelima  umjetnosti.  I  na  taj  se  način  u  životinjama 
nalaze  nada  i  očajanje. 

Odgovaram  na  razloge:  1.  Premda  životinje  ne¬ 
maju  spoznaju  budućnosti,  ipak  se  životinja  prirodnim  na¬ 
gonom  kreće  prema  nečemu  što  će  biti,  kao  da  je  to  budu¬ 
će  predvidjela.  Taj  je,  naime,  nagon  u  njih  usadio  božanski 
um  koji  vidi  buduće  stvari. 

2.  Predmet  nade  nije  moguć,  ako  je  on  neka  razlika  isti¬ 
nitoga  (differentia  veri),  jer  na  taj  način  postiže  odnos  pre¬ 
dikata  prema  subjektu.  No  predmet  nade  je  moguć,  ako  se 
izriče  prema  nekoj  mogućnosti.  Filozof  u  V  knjizi  Metafizi¬ 
ke 5  na  taj  način  razlikuje  moguće,  to  jest  na  dvije  prethod¬ 
ne  mogućnosti. 

3.  Premda  ono  što  je  buduće  nije  nazočno  pred  očima, 
ipak  ono  što  životinja  vidi  u  sadašnjosti,  pokreće  njezinu 
težnju  prema  nečem  budućem  tako  da  ga  slijedi  ili  da  ga 
izbjegava. 

Članak  4 

Da  li  je  očajanje  suprotno  nadi? 

Gore  q.  23  a.  2;  dolje  q.  45  a.  1  ad  2;  Sent.  3  d.  26  q.  1  a.  3  ad  3 

U  vezi  s  četvrtim  pitanjem  postupamo  ovako.  Čini  se  da 
se  očajanje  ne  suprotstavlja  nadi.  Naime: 

1.  »Jednoj  je  stvari  suprotna  samo  jedna  stvar«,  govori 
Filozof  u  X  knjizi  Metafizike1 .  A  nadi  je  suprotan  strah.  Da¬ 
kle,  očajanje  nije  suprotno  nadi. 

4  Q.  1  a.  2;  q.  26  a.  1;  q.  35  a.  1. 

5  L.  4  c.  12  n.  9  (Bk  1019b  30):  S.  Th.,  1.  5  lect.  14. 

1  L.  9  c.  5  n.  1  (Bk  1055b  30):  S.  Th.,  1.  10  lect.  7 

2.  Osim  toga:  suprotne  se  stvari,  čini  se,  nalaze  u  odnosu 
na  istu  stvar.  A  nada  i  očajanje  ne  postoje  u  odnosu  na  istu 
stvar.  Nada,  naime,  promatra  dobro,  a  očajanje  nastaje 
zbog  nekog  zla  što  priječi  sticanje  tog  dobra.  Dakle,  nada 
nije  suprotna  očajanju. 

3.  K  tome:  gibanje  se  suprotstavlja  gibanju,  dok  se  miro¬ 
vanje  suprotstavlja  gibanju  kao  lišenost.  A  čini  se  da  očaja¬ 
nje  više  označava  nepokretnost  nego  kretanje.  Dakle,  ono 
se  ne  suprotstavlja  nadi  koja  označava  gibanje  širenja  pre¬ 
ma  dobru  kao  predmetu  nade. 

ALI  PROTIV  navedenih  razloga  je  sam  naziv  'očajanje' 
kao  čin  suprotan  nadi. 

ODGOVARAM:  U  promjenama  nalazimo  dva  načina  sup¬ 
rotnosti,  kako  je  već  rečeno  (p.  23  čl.  2).  Prvi  susrećemo  u 
pristupu  prema  suprotnim  pojmovima,  i  samo  tu  suprot¬ 
nost  nalazimo  u  porivima  požudnog  dijela,  kao  što  su  lju¬ 
bav  i  mržnja  međusobno  suprotni  čini.  Drugo,  po  pristupu 
i  odstupu  u  odnosu  na  isti  pojam,  i  tu  suprotnost  susreće¬ 
mo  u  porivima  obrambenog  dijela,  kao  što  je  rečeno  prije 
(nav.  mj.).  Predmet  pak  nade,  koji  je  neko  teško  ostvarivo 
dobro,  ima  neki  smisao  privlačnoga  ako  ga  promatramo 
kao  mogućnost  ostvarenja,  i  na  taj  način  prema  njemu  teži 
nada  koja  označava  neki  pristup.  No  ako  ga  promatramo 
pod  vidom  nemogućnosti  ostvarenja,  onda  poprima  smi¬ 
sao  odbojnoga,  jer  —  kako  kaže  Filozof  u  III  knjizi  Etike 2 
—  »kad  dođu  do  nečeg  nemogućeg,  tada  ljudi  odstupaju«. 

1  tako  se  očajanje  odnosi  na  taj  predmet.  Stoga  ono  i  ozna¬ 
čava  gibanje  nekog  odstupa.  U  tom  je  smislu  ono  suprotno 
nadi,  poput  odstupa  pristupu. 

Odgovaram  na  razloge:  1.  Strah  je  suprotan 
nadi  po  suprotnosti  predmeta,  to  jest  dobra  i  zla.  Ta  se  pak 
suprotnost  nalazi  u  porivima  obrambenog  dijela,  ukoliko 
oni  proizlaze  iz  poriva  požudnog  dijela.  A  očajanje  joj  se 
suprotstavlja  samo  po  suprotnosti  pristupa  i  odstupa. 

2.  Očajanje  ne  promatra  zlo  pod  vidom  zla,  nego  nuz- 
gredno  kad  god  promatra  zlo  kao  zapreku  postizanju  ne¬ 
kog  dobra.  Očajanje  može  nastupiti  i  zbog  samog  preobilja 
dobra. 

2  C.  3  n.  13  (BK  1112b  24):  S.  Th.,  lect.  8. 

3.  Očajanje  ne  podrazumijeva  samo  puku  lišenost  nade, 
nego  označava  i  neki  odstup  od  željene  stvari  zbog  toga  što 
je  čovjek  ocijenio  da  je  ne  može  postići.  Stoga  očajanje 
pretpostavlja  želju  kao  i  nadu.  0  onoj,  naime,  stvari  što  ni¬ 
je  postala  predmet  naše  želje,  ne  možemo  imati  ni  nadu  ni 
očajanje.  I  zbog  toga  su  također  i  jedna  i  druga  usmjerene 
na  dobro  koje  je  predmet  želje. 

Članak  5 

Da  11  je  Iskustvo  uzrok  nade? 

Dolje  q.  42  a.  5  ad  1 ;  q.  45  a.  3 

U  vezi  s  petim  pitanjem  postupamo  ovako,  čini  se  da 
iskustvo  nije  uzrok  nade.  Naime: 

1.  Iskustvo  pripada  spoznajnoj  moći.  Stoga  Filozof  u  II 
knjizi  Etike?  kaže  da  »umna  moć  treba  dokaz  i  vrijeme«. 
No  nada  se  ne  nalazi  u  spoznajnoj  moći,  nego  u  moči  te¬ 
žnje,  kako  je  već  rečeno  (čl.  2).  Dakle,  iskustvo  nije  uzrok 
nade. 

2.  Osim  toga:  U  II  knjizi  Retorika  Filozof  kaže  da  »stari 
ljudi  zbog  iskustva  jedva  imaju  nadu«.  Iz  toga  je  očigledno 
da  je  iskustvo  uzrok  nedostatka  nade.  No  suprotne  stvari 
nemaju  isti  uzrok.  Dakle,  iskustvo  nije  uzrok  nade. 

3.  Zatim:  u  II  knjizi  O  nebu*  Filozof  kaže  da  je  »katkada 
znak  ludosti  o  svim  stvarima  nešto  reći,  a  ništa  ne  propu¬ 
stiti«.  No  to  što  čovjek  pokušava  sve,  čini  se,  spada  na  veli¬ 
činu  nade,  a  ludost  proizlazi  iz  nedostatka  iskustva.  Dakle, 
čini  se  da  je  nedostatak  iskustva  prije  uzrok  nade  nego  sa¬ 
mo  iskustvo. 

ALI  PROTIV  navedenih  razloga  Filozof  u  III  knjizi  Eti¬ 
ke4  kaže  da  »neki  ljudi  imaju  postojanu  nadu  zbog  toga  što 
su  svladali  raznolike  i  mnoge  stvari«.  A  to  spada  na  isku¬ 
stvo.  Dakle,  iskustvo  je  uzrok  nade. 

ODGOVARAM:  Predmet  je  nade  buduće  mukotrpno  do¬ 
bro  što  ga  čovjek  može  postići,  o  čemu  smo  već  govorili  (čl. 

1  C.  1  n.  1  (BK  1103a  16):  S.  Th.,  lect.  1. 

2  C.  13  n.  11  (Bk  1390a  4). 

3  C.  5  n.  2  (Bk  287  b  28):  S.  Th„  lect.  7. 

4  C.  8  n.  13  (Bk  1117a  10):  S.  Th.,  lect.  17. 

1).  Nešto,  dakle,  može  biti  uzrok  nade  ili  time  što  čovjeku 
neku  stvar  čini  mogućom,  ili  time  što  mu  omogućava  da 
procijeni  kako  je  nešto  moguće.  Na  prvi  je  način  uzrok  na¬ 
de  sve  što  povećava  čovjekovu  moć,  poput  bogatstva  i  jako¬ 
sti,  a  između  ostalih  stvari  i  iskustvo.  Iskustvom,  naime, 
čovjek  stiče  moć  da  nešto  čini  lakoćom,  a  iz  toga  onda  pro¬ 
izlazi  nada.  Stoga  Vegecije  u  knjizi  O  vojništvu  (pogl.  1)  ka¬ 
že:  »Nitko  se  ne  boji  činiti  ono  što  se  ufa  da  je  dobro 
naučio« . 

Na  drugi  je  način  uzrok  nade  sve  što  pridonosi  čovjeko¬ 
voj  procjeni  da  nešto  može  učiniti.  Na  taj  način  uzrok  nade 
može  biti  i  nauka  i  svako  mišljenje  (doctrina  et  persuasio). 
Na  taj  je  također  način  iskustvo  uzrok  nade.  Iskustvom, 
naime,  čovjek  dolazi  do  procjene  da  mu  je  nešto  moguće 
ostvariti  što  mu  se  prije  sticanja  iskustva  činilo  nemogu¬ 
ćim.  —  Na  taj  način  iskustvo  može  biti  i  uzrok  nedostatka 
nade.  Kao  što  iskustvom,  naime,  čovjek  dolazi  do  procjene 
da  mu  je  nešto  moguće  ostvariti  što  mu  se  prije  činilo  ne¬ 
mogućim,  tako  se  može  dogoditi  i  obratno,  da  iskustvom 
čovjek  procijeni  da  mu  nešto  nije  moguće  što  je  prije  sma¬ 
trao  mogućim. 

Tako  je,  dakle,  iskustvo  uzrok  nade  na  dva  načina,  a 
uzrok  nedostatka  nade  na  jedan.  I  zbog  toga  prije  smijemo 
reći  da  je  iskustvo  uzrok  nade. 

Odgovaram  na  razloge:  1.  Iskustvo  u  djelova¬ 
nju  nije  samo  uzrok  znanja,  nego  i  neke  navike  nastale 
zbog  običajnog  ponavljanja,  po  kojoj  djelovanje  čovjeku 
postaje  lakše.  A  i  sama  umna  moć  pridonosi  da  čovjek  lak¬ 
še  djeluje.  Dokazuje,  naime,  da  je  nešto  moguće.  I  tako  po¬ 
staje  uzrok  nade. 

2.  Kod  starih  ljudi  postoji  nedostatak  nade  zbog  isku¬ 
stva,  ukoliko  iskustvo  procijeni  da  je  neka  stvar  nemoguća. 
Stoga  Filozof  na  onom  mjestu  dodaje  da  »kod  njih  mnoge 
stvari  idu  na  gore«. 

3.  Ludost  i  nedostatak  iskustva  mogu  biti  uzrok  nade  sa¬ 
mo  nuzgredno,  budući  da  odstranjuju  znanje  po  kojem 
čovjek  doista  može  procijeniti  da  je  nešto  nemoguće.  U 
tom  je  smislu  nedostatak  iskustva  uzrok  nedostatka  nade. 

članak  6 

Da  11  u  mladim  i  pijanim  ljudima  nade  ima  u  izobilju? 

Dolje  q.  45  a.  3 

U  vezi  sa  šestim  pitanjem  postupamo  ovako.  Čini  se  da 
mladost  i  pijanstvo  nisu  uzrok  nade.  Naime: 

1.  Nada  podrazumijeva  neku  sigurnost  i  postojanost. 
Stoga  Apostol  u  Poslanici  Hebrejima  (6,  19)  nadu  uspore¬ 
đuje  sa  sidrom.  A  mladi  i  pijani  ljudi  nemaju  postojanost. 
Duh  im  je,  naime,  veoma  promjenjiv.  Dakle,  mladost  i  pi¬ 
janstvo  nisu  uzrok  nade. 

2.  Osim  toga:  ono  što  povećava  moć,  ponajviše  je  uzrok 
nade,  kako  je  gore  rečeno  (čl.  5).  A  mladost  i  pijanstvo  po¬ 
vezani  su  s  nekom  nepostojanošću.  Dakle,  nisu  uzrok  na¬ 
de. 

3.  Još  nešto:  iskustvo  je  uzrok  nade,  kako  smo  već  rekli 
(čl.  5).  A  mladim  ljudima  nedostaje  iskustvo.  Dakle,  mla¬ 
dost  nije  uzrok  nade. 

ALI  PROTIV  navedenih  razloga  Filozof  u  III  knjizi  Eti¬ 
ke'  kaže  da  se  »pijani  ljudi  često  nadaju«.  A  u  II  knjizi  Re¬ 
torike1  kaže  da  i  »mladi  ljudi  imaju  čvrstu  nadu«. 

ODGOVARAM:  Mladost  može  biti  uzrok  nade  zbog  tri 
stvari,  kaže  Filozof  u  II  knjizi  Retorike  (nav.  mj.).  A  te  tri 
stvari  možemo  promatrati  kao  tri  uvjeta  nekog  dobra  koje 
je  predmet  nade,  a  to  je  dobro  buduće,  mukotrpno  i  mogu¬ 
će,  kako  je  već  rečeno  (čl.  1).  Mladi  se  ljudi,  naime,  mnogo 
uzdaju  u  budućnost,  a  malo  u  prošlost.  No  budući  da  pam¬ 
ćenje  postoji  samo  o  prošlim  stvarima,  a  nada  o  budućim, 
malo  se  uzdaju  u  sjećanje,  a  mnogo  više  u  nadu.  —  Mladi 
ljudi  također  zbog  vatrene  naravi  stiču  i  pojačanu  srča¬ 
nost,  pa  na  taj  način  u  njima  srce  buja.  A  zbog  nabujalosti 
srca  čovjek  pokušava  ostvariti  teške  stvari.  Stoga  su  mladi 
ljudi  hrabri  i  imaju  čvrstu  nadu.  —  Isto  tako  i  oni,  koji  ni¬ 
su  doživjeli  da  im  je  išta  bilo  uskraćeno,  niti  su  nailazili  na 
zapreke  u  svojim  pothvatima,  lako  mogu  ocijeniti  da  neku 
stvar  mogu  ostvariti.  Stoga  i  mladi  ljudi,  koji  nemaju  isku- 

1  C.  8  n.  14  (Bk  1117a  14):  S.  Th.,  lect.  17. 

2  C.  12  n.  8  (Bk  1389a  19). 

stva  u  svladavanju  zapreka  i  nedostataka,  olako  smatraju 
da  im  je  nešto  moguće.  Dakle,  imaju  čvrstu  nadu. 

Dvije  se  stvari  od  ovoga  nalaze  u  pijanim  ljudima,  to  jest 
vatrenost  i  povećanje  srčanosti  zbog  vina,  a  onda  i  potcje- 
njivanje  opasnosti  i  nedostataka.  —  Isti  razlog  vrijedi  ta¬ 
kođer  za  sve  luđake  i  one  koji  se  nisu  kadri  služiti  rasuđi¬ 
vanjem,  pa  sve  žele  iskušati;  i  oni  imaju  čvrstu  nadu. 

Odgovaram  na  r  a  z  1  o  g  e:  1.  Premda  se  u  mladim 
i  pijanim  ljudima  postojanost  ne  nalazi  kao  zbiljska  istina 
(veritas  rei),  ona  se  ipak  u  njima  nalazi  po  njihovoj  procje¬ 
ni.  Smatraju,  naime,  da  zacijelo  mogu  postići  ono  u  što  se 
uzdaju. 

2.  Jednako  valja  odgovoriti  na  DRUGI  RAZLOG  i  reći  da 
su  mladi  i  pijani  ljudi  doduše  nepostojani  u  smislu  zbiljske 
istine,  ali  prema  njihovoj  procjeni  oni  imaju  moć,  jer  ne¬ 
maju  spoznaju  o  svojim  nedostacima. 

3.  Na  neki  je  način  ne  samo  iskustvo,  nego  i  nedostatak 
iskustva  uzrok  nade,  kako  smo  već  rekli  (51.  5  odg.  na  3. 
razlog). 


Članak  7 

Da  11  je  nada  uzrok  ljubavi? 

Gore  q.  27  a.  4  ad  3;  dolje  q.  62  a.  4  ad  3;  2-2  q.  17  a.  8; 

De  virtut.  q.  4  a.  3 

U  vezi  sa  sedmim  pitanjem  postupamo  ovako.  Čini  se  da 
nada  nije  uzrok  ljubavi.  Naime: 

1.  Augustin  u  XIV  knjizi  O  Božjoj  Državi 1  kaže  da  je  lju¬ 
bav  prva  sklonost  duše.  No  nada  je  neka  sklonost  duše. 
Dakle,  nada  dolazi  prije  ljubavi.  Dosljedno  tomu,  nada  nije 
uzrok  ljubavi. 

2.  Osim  toga:  želja  prethodi  nadi.  No  ljubav  je  uzrok  že¬ 
lje,  kako  smo  ranije  rekli  (p.  25  čl.  2;  p.  28  51. 6  odg.  na  2. 
razlog).  Dakle,  i  nada  proizlazi  iz  ljubavi.  Dosljedno  tomu, 
nada  nije  uzrok  ljubavi. 

3.  Zatim:  nada  je  uzrok  užitka,  kako  smo  ranije  rekli  (p. 
32  čl.  3).  No  užitak  može  biti  samo  zbog  ljubljenoga  dobra. 
Dakle,  ljubav  prethodi  nadi. 

1  C.  7:  PL  41,  410. 

ALI  PROTIV  iznesenih  razloga  je  to  što  Primjedba  (in- 
terl.)  riječi  Matejeva  evanđelja  (1,2):  »Abraham  rodi  Izaka, 
a  Izak  rodi  Jakova«,  tumači  ovako:  »To  jest  vjera  nadu,  a 
nada  milost«.  No  milost  je  ljubav.  Dakle,  nada  je  uzrok 
ljubavi. 

ODGOVARAM:  Nada  se  može  odnositi  na  dvije  stvari. 
Ona  se,  naime,  odnosi  na  dobro  kojemu  se  nada  i  proma¬ 
tra  ga  kao  svoj  predmet.  A  budući  da  je  dobro  kojemu  se 
nada  mukotrpno  postići  —  a  katkada  nam  to  mukotrpno 
dobro  postaje  moguće,  ne  po  nama  samima,  nego  po  drugi¬ 
ma  —  nada  također  promatra  i  ono  po  čemu  nam  nešto 
postaje  moguće. 

Ukoliko,  dakle,  nada  promatra  dobro  kojemu  se  nada, 
onda  je  ljubav  uzrok  nade.  Nada,  naime,  postoji  samo 
zbog  željenog  i  ljubljenog  dobra.  —  Ukoliko  nada,  među¬ 
tim,  promatra  ono  po  čemu  nam  nešto  postaje  moguće,  ta¬ 
da  je  nada  uzrok  ljubavi,  a  ne  obratno.  Zbog  toga,  naime, 
što  se  nadamo  da  nam  po  nekomu  može  proizići  neko  do¬ 
bro,  razmišljamo  o  njemu  kao  o  svom  dobru,  i  tako  ga  po¬ 
činjemo  ljubiti.  A  zbog  toga  što  nekoga  ljubimo,  ne  polaže¬ 
mo  u  nj  nadu,  osim  nuzgredno  (per  accidens),  to  jest  ukoli¬ 
ko  vjerujemo  da  će  nam  taj  uzvratiti  ljubav.  Kad  nas  netko 
ljubi,  istodobno  čini  da  u  nj  polažemo  nadu,  no  uzrok  je 
njegove  ljubavi  nada  koju  u  nj  polažemo. 

Time  smo  također  odgovorili  na  RAZLOGE  PROTIV. 

Članak  8 

Da  li  nada  pomaže  pri  djelovanju  ili  mu  je  zapreka? 

U  vezi  s  osmim  pitanjem  postupamo  ovako.  Čini  se  da 
nada  ne  pomaže  pri  djelovanju,  nego  mu  je  ona  prije  za¬ 
preka.  Naime: 

1.  Vlastitost  je  nade  sigurnost.  A  iz  sigurnosti  može  pro¬ 
izići  nemar  koji  je  zapreka  djelovanju.  Dakle,  nada  je  za¬ 
preka  djelovanju. 

2.  Osim  toga:  žalost  je  zapreka  djelovanju,  kako  je  prije 
rečeno  (p.  32  čl.  3).  A  nada  je  katkada  uzrok  žalosti.  U  Knji¬ 
zi  Izreka  (13,  12),  naime,  stoji:  »Predugo  očekivanje  ubija 
srce«.  Dakle,  nada  je  zapreka  djelovanju. 

3.  K  tome:  očajanje  se  suprotstavlja  nadi,  kako  smo  već 
kazali  (čl.  4).  No  očajanje,  ponajviše  u  ratu,  pomaže  u  dje¬ 
lovanju.  U  Drugoj  knjizi  kraljeva  (2,  26)  kaže  se,  naime,  da 
je  »očajanje  opasna  stvar«.  Dakle,  nada  je  uzrok  suprotnog 
učinka,  budući  da  je  zapreka  djelovanju. 

ALI  PROTIV  iznesenih  razloga  u  Prvoj  poslanici  Korin- 
ćanima  (9,  10)  Apostol  govori:  »Orač  treba  s  nadom  orati,  a 
vršilac  s  nadom  vršiti«.  Isti  razlog  vrijedi  i  za  sve  druge 
stvari. 

ODGOVARAM:  Nada  po  sebi  ima  ono  što  pomaže  pri 
djelovanju  kad  ga  čovjek  namjerava.  I  to  zbog  dva  razloga. 
Prvo,  zbog  svoga  predmeta  koji  je  mukotrpno  ali  moguće 
dobro.  Procjena,  naime,  težine  potiče  pažnju,  a  procjena 
mogućega  ne  usporava  pothvat.  Stoga  slijedi  da  čovjek 
pomno  djeluje  zbog  nade.  —  Drugo,  zbog  njezina  učinka. 
Nada  je,  naime,  kako  smo  ranije  govorili  (p.  32  čl.  3),  uzrok 
užitka  koji  pomaže  pri  djelovanju,  kao  što  smo  već  rekli  (p. 
33  čl.  4).  Dakle,  nada  pomaže  pri  djelovanju. 

Odgovaram  na  razloge:  1.  Nada  promatra  do¬ 
bro  što  ga  čovjek  ima  postići,  a  sigurnost  zlo  što  ga  čovjek 
ima  izbjeći.  Stoga  se  sigurnost,  čini  se,  više  suprotstavlja 
strahu,  nego  što  pripada  nadi.  —  A  ipak  sigurnost  nije 
uzrok  nemara,  osim  ako  smanjuje  procjenu  mukotrpnoga, 
a  time  se  također  smanjuje  i  smisao  nade.  One  naime  stva¬ 
ri,  u  kojima  čovjek  ne  strahuje  od  nikakve  zapreke,  gotovo 
se  više  i  ne  smatraju  teškima. 

2.  Nada  je  po  sebi  uzrok  užitka,  ali  nuzgredno  može  po¬ 
stati  i  uzrok  žalosti,  kako  je  već  gore  rečeno  (p.  32  čl.  3  odg. 
na  2.  razlog). 

3.  Očajanje  je  u  ratu  opasno  zbog  neke  pridodane  nade. 
Oni,  naime,  koji  očajavaju  zbog  bijega,  bježeći  gube  snagu, 
ali  ih  podržava  nada  da  će  osvetiti  svoju  smrt.  I  zbog  te  se 
nade  žešće  bore,  i  tako  za  neprijatelja  postaju  opasni. 

PITANJE  58 
(S.  th.  II-II) 

O  PRAVEDNOSTI 

Nadalje,  valja  nam  raspravljati  o  pravednosti  (usp.  p.  57 
uvod). 

U  vezi  s  ovom  temom  odgovorit  ćemo  na  dvanaest  pita¬ 
nja: 

1.  Sto  je  pravednost? 

2.  Da  li  je  pravednost  uvijek  prema  drugome? 

3.  Da  li  je  ona  krepost? 

4.  Da  li  se  pravednost  nalazi  u  volji  kao  u  svom  subjek¬ 
tu? 

5.  Da  li  je  pravednost  opća  krepost? 

6.  Da  li  je  pravednost  kao  opća  krepost  po  biti  isto  što  i 
svaka  druga  krepost? 

7.  Da  li  postoji  posebna  pravednost? 

8.  Da  li  posebna  pravednost  ima  vlastiti  predmet? 

9.  Da  li  su  cilj  pravednosti  porivi  ili  samo  djelovanja? 

10.  Da  li  je  sredina  pravednosti  i  sredina  same  stvari? 

11.  Da  li  je  čin  pravednosti  dati  svakomu  što  mu  pripa¬ 
da? 

12.  Da  li  je  pravednost  glavna  među  ćudorednim  krepo¬ 
stima? 


Članak  1 

Da  li  je  prikladno  reći  da  je  »pravednost  postojana  i  trajna 
volja  koja  svakomu  daje  što  mu  pripada?« 

U  vezi  s  prvim  pitanjem  postupamo  ovako.  Čini  se  da 
pravnici  nisu  prikladno  odredili  »pravednost  kao  postoja¬ 
nu  i  trajnu  volju  koja  svakomu  daje  što  mu  pripada«  (»iu- 

stitia  est  constans  et  perpetua  voluntas  ius  suum  unicu- 
ique  tribuens«).1 2  Naime: 

1.  Filozof  u  V  knjizi  Etike*  kaže  da  je  pravednost  »običaj¬ 
na  navika  iz  koje  proizlaze  određena  djelovanja  pravednih 
ljudi,  i  po  kojoj  oni  čine  i  žele  pravedne  stvari«.  No  volja 
označava  neku  moć  ili  neki  čin.  Dakle,  nije  prikladno  tvrdi¬ 
ti  da  je  pravednost  neka  volja. 

2.  Osim  toga:  ispravnost  volje  nije  volja,  jer  nijedna  vo¬ 
lja  tada  ne  bi  bila  izopačena.  No  po  Anzelmovu  mišljenju  u 
knjizi  O  istini 3 4,  »ispravnost  je  jednaka  pravednosti«.  Da¬ 
kle,  pravednost  nije  volja. 

3.  Zatim:  samo  je  Božja  volja  vječna.  Kad  bi,  dakle,  pra¬ 
vednost  bila  vječna  volja,  ona  bi  se  nalazila  samo  u  Bogu. 

4.  Još  nešto:  sve  što  je  trajno  ujedno  je  i  postojano,  bu¬ 
dući  da  je  nepromjenjivo.  Suvišno  je,  dakle,  stavljati  oba 
pridjeva  u  odredbu  pravednosti  i  govoriti  da  je  ona  »traj¬ 
na«  i  »postojana«. 

5.  K  tome:  dati  svakomu  što  mu  pripada  zadaća  je  vlada¬ 
reva.  Kad  bi  se,  dakle,  pravednost  sastojala  u  tome  da  se 
svakomu  dadne  što  mu  pripada,  uslijedilo  bi  da  se  praved¬ 
nost  nalazila  samo  u  vladaru.  A  to  je  nedopustivo. 

6.  Napokon:  Augustin  u  knjizi  O  crkvenim  običajima*  ka¬ 
že  da  je  »pravednost  ljubav  koja  je  podložna  samo  Bogu«. 
Dakle,  pravednost  ne  daje  svakomu  što  mu  pripada. 

ODGOVARAM:  Ako  je  dobro  shvatimo,  iznesena  je 
odredba  pravednosti  točna.  Naime,  budući  da  je  svaka  kre¬ 
post  neka  običajna  navika  (habitus)  koja  je  počelo  dobrih 
čina,  neophodno  je  odrediti  jednu  krepost  po  dobrim  čini- 
ma  koji  se  odnose  na  vlastitu  materiju  te  kreposti.  A  vlasti¬ 
ta  materija  pravednosti  jesu  dužnosti  prema  drugima,  ka¬ 
ko  ćemo  odmah  vidjeti  (čl.  2.  8).  Stoga  se  riječima:  »Dati 
svakomu  što  mu  pripada«,  označava  čin  pravednosti  u  od¬ 
nosu  na  vlastitu  materiju  i  predmet.  Izidor,  naime,  u  knjizi 
Etimologija 5  kaže  da  je  »pravedan  onaj  čovjek  koji  poštuje 
pravo«.  No  da  bi  jedan  čin,  koji  se  odnosi  na  koju  god  ma- 

1  Dig.  1.  1  tit.  1  leg.  10  Iustitia  est;  cf.  Instit.  1.  1  tit.  1  Iustitia  est. 

2  C.  1  n.  3  (Bk  1129a  7):  S.  Th„  lect.  1. 

3  C,  12.  PL  158,  480. 

4  L.  1  c.  15:  PL  32,  1322. 

5  L.  10  ad  litt.  I:  PL  82,  380. 

teriju,  bio  krepostan,  zahtijeva  se  da  bude  voljan  te  da  bu¬ 
de  postojan  i  čvrst,  budući  da  Filozof  u  II  knjizi  Etike?  ka¬ 
že  da  se  za  kreposni  čin  ponajprije  traži  da  ga  čovjek 
»obavlja  svjesno«;  drugo,  da  ga  obavlja  »voljno  i  u  vidu 
određenog  cilja«;  treće,  da  ga  »obavlja  stalno«.  A  prvi  od 
tih  uvjeta  uključen  je  u  drugomu,  budući  da  u  III  knjizi 
Etike1  Filozof  kaže:  »Ono  što  čovjek  čini  iz  neznanja,  čini 
bez  prisutnosti  volje«.  To  je  razlog  što  se  u  odredbi  praved¬ 
nosti  govori  o  »volji«.  Želi  se,  naime,  pokazati  kako  čin 
pravednosti  ima  biti  voljan.  Zatim  se  govori  o  »postojano¬ 
sti  i  trajnosti«.  Time  se  želi  označiti  stalnost  čina.  Stoga  je 
navedena  odredba  upravo  savršena  odredba  pravednosti, 
osim  što  je  u  njoj  običajna  navika  zamijenjena  činom  koji 
je  pobliže  određuje.  Običajna  je,  naime,  navika  usmjerena 
prema  činu.  No  ako  bi  netko  želio  gornju  izjavu  svesti  na 
jednu  strogu  odredbu,  mogao  bi  reći  ovako:  »Pravednost 
je  običajna  navika  po  kojoj  se  postojanom  i  trajnom  vo¬ 
ljom  svakomu  daje  što  mu  pripada«.  —  A  ta  se  odredba  po¬ 
dudara  s  onom  što  ju  je  iznio  Filozof  u  V  knjizi  Etike?  re¬ 
kavši  da  je  »pravednost  običajna  navika  po  kojoj  netko  s 
naumom  čini  pravedne  stvari«. 

Odgovaram  na  razloge:  1.  Volja  ovdje  označa¬ 
va  čin,  a  ne  moć.  Običaj  je,  naime,  kod  pisaca  određivati 
običajne  navike  po  činima.  Augustin,  primjerice,  u  Tuma¬ 
čenju  Ivanova  evanđelja6 7 8  9  kaže  da  je  vjera  »povjerovati  u 
ono  što  ne  vidiš«. 

2.  Ni  pravednost  nije  ispravnost  na  bitni  način,  nego  sa¬ 
mo  slučajno.  Ona  je,  naime,  običajna  navika  snagom  koje 
čovjek  ispravno  djeluje  i  hoće. 

3.  Na  dva  načina  možemo  govoriti  da  je  volja  vječna 

(trajna).  Prvo,  u  odnosu  na  sam  čin  koji  neprestance  traje. 
I  u  tom  je  smislu  vječna  samo  Božja  volja.  —  Drugo,  u  od¬ 
nosu  na  predmet,  u  smislu  što  netko  neprestance  želi  činiti 
jednu  određenu  stvar.  To  je  baš  ono  što  zahtijeva  smisao 
pravednosti.  Naime,  da  bi  se  pravednost  poštivala,  nije  do¬ 
voljno  da  je  netko  želi  činiti  samo  na  određeno  vrijeme  (ad 

6  C.  4  n.  3  (Bk  1105a  31):  S.  Th.,  lect.  4. 

7  C.  1  n.  9  (Bk  1109b  35):  S.  Th„  lect.  3. 

8  C.  5  n.  17  (Bk  1134a  1):  S.  Th.,  lect.  10. 

9  Tr.  40  super  8,  32:  PL  35,  1690. 

horam),  jer  se  teško  nalazi  čovjek  koji  bi  htio  postupati  ne¬ 
pravedno  baš  u  svako  vrijeme,  nego  se  zahtijeva  da  čovjek 
ima  volju  kojom  će  neprestance  i  u  svim  stvarima  poštivati 
pravednost. 

4.  Pridjev  »postojan«  nije  ovdje  suvišan.  'Trajno',  naime, 
nije  uzeto  kao  oznaka  neprekinutog  trajanja  voljnog  čina. 
Tako  se  izrazom  »trajna  volja«  označava  da  netko  djeluje  s 
namjerom  da  poštuje  pravednost,  a  pojmom  »postojan« 
označava  se  da  netko  čvrsto  hoće  ustrajati  u  toj  namjeri. 

5.  Sudac  dijeli  svakomu  što  mu  pripada  kao  onaj  koji  za¬ 
povijeda  i  upravlja.  Aristotel,  naime,  u  I  knjizi  Etike>0  kaže 
da  je  »sudac  oživljeno  pravo«,  a  »vladar  čuvar  prava«.  Pod¬ 
ložnici  pak  daju  svakomu  što  mu  pripada  kao  izvršitelji. 

6.  Kao  što  je  u  ljubavi  prema  Bogu  uključena  i  ljubav 
prema  bližnjemu,  kao  što  smo  već  rekli  (p.  25  čl.  1),  tako  iz 
činjenice  što  čovjek  služi  Bogu  proizlazi  istodobno  da  on 
daje  svakomu  što  mu  pripada8. 

članak  2 

Da  li  je  pravednost  uvijek  prema  drugomu? 

Gore  q.  57  a.  4;  1-2  q.  113  a.  1 ;  Ethic.  5  lect.  17 

U  vezi  s  drugim  pitanjem  postupamo  ovako.  Čini  se  da 
pravednost  nije  uvijek  prema  drugomu.  Naime: 

1.  Apostol  u  Poslanici  Rimljanima  (3, 22)  kaže  da  se  »pra¬ 
vednost  Božja  ostvaruje  po  vjeri  u  Isusa  Krista«.  A  vjera  se 
ne  određuje  kao  odnos  jednoga  čovjeka  prema  drugome. 
Dakle,  niti  pravednost. 

2.  Osim  toga:  na  pravednost,  po  Augustinovu  mišljenju 
u  knjizi  O  crkvenim  običajima  (nav.  mj.  bilj.  4),  spada  »ra¬ 
spoređivati  pravedno  ostale  stvari  koje  su  podložne  čovje¬ 
ku«,  ukoliko  se  pravednost  sastoji  u  podlaganju  Bogu.  A 
čovjeku  je  podložna  osjetilna  težnja,  budući  da  u  Knjizi 
Postanka  (4,  7)  nalazimo:  »Težnja  tvoja«,  (to  jest  grešna  te¬ 
žnja)  »bit  će  ti  podložna  i  ti  ćeš  njome  zavladati«.  Stoga 
pravednost  ima  zadaću  zavladati  vlastitim  težnjama.  Da¬ 
kle,  pravednost  je  usmjerena  prema  samome  sebi. 

10  C.  4  n.  7  (Bk  1132a  21);  c.  6  n.  5  (Bk  1134a  1):  S.  Th.,  lect.  11. 
a  Valja  uočiti  posebnost  ustrojstva  ovog  članka.  U  njemu,  naime,  nedosta¬ 
je  dokaz  »in  contrario«  (ALI  PROTIV). 

3.  Još  nešto:  pravednost  je  Božja  vječna.  A  nije  bilo  ni¬ 
jednog  bića  suvječna  (coaetemum)  Bogu.  Dakle,  u  pojmu 
pravednosti  nije  da  bude  prema  drugomu. 

4.  Napokon:  kao  što  čine,  koji  se  tiču  drugih,  treba 
ispravljati,  isto  to  valja  činiti  s  činima  koji  se  tiču  nas  sa¬ 
mih.  A  te  čine  ispravlja  upravo  pravednost,  budući  da  u 
Knjizi  izreka  (11,  5)  čitamo:  »Nedužnomu  pravda  njegov 
put  utire«.  Dakle,  pravednost  ne  vodi  računa  samo  o  du¬ 
žnostima  prema  drugomu,  nego  i  prema  samima  sebi. 

ALI  PROTIV  navedenih  razloga  Tulije  Ciceron  u  I  knjizi 
O  dužnostima  kaže  da  je  »smisao«  pravednosti  »oblikovati 
ljudsko  društvo,  to  jest  pojedince  međusobno,  kao  i  suži¬ 
vot  u  zajednici«.  No  to  podrazumijeva  poštivanje  drugoga. 
Dakle,  pravednost  se  tiče  samo  onih  stvari,  koje  su  u  odno¬ 
su  prema  drugomu. 

ODGOVARAM:  Sam  pojam  pravednosti  zahtijeva  odnos 
prema  drugomu,  budući  da  samo  njezino  ime,  kako  smo 
već  kazali  (p.  57  čl.  1),  uključuje  jednakost.  Ništa,  naime, 
nije  jednako  samome  sebi,  već  drugom.  A  budući  da  pra¬ 
vednost,  kao  što  smo  kazali,  ima  zadatak  ispravljati  ljud¬ 
ske  čine,  neophodno  je  da  različitost  (alietas),  koju  zahtije¬ 
va  pravednost,  bude  različitost  više  osoba  kadrih  djelovati. 
Naime,  djelovanja  u  vlastitom  smislu  pripadaju  osobama  i 
cjelinama  (suppositorum  et  totorum),  a  ne  dijelovima  te 
različitim  oblicima  ili  moćima.  Ne  može  se,  naime,  u  vlasti¬ 
tom  smislu  reći  da  ruka  zadaje  udarce,  nego  da  to  čini  čov¬ 
jek  preko  ruke.  Ne  može  se  u  pravom  smislu  reći  da  topli¬ 
na  grije,  nego  da  vatra  grije  preko  topline.  Ipak  se  te  reče¬ 
nice  upotrebljavaju  u  slikovitom  smislu  (similitudinem 
dicunt).  Pravednost,  dakle,  shvaćena  u  vlastitom  smislu  za¬ 
htijeva  različitost  osoba,  pa  stoga  samo  pokazuje  odnos 
jednoga  čovjeka  prema  drugomu.  No  u  slikovitom  se  smi¬ 
slu  mogu  promatrati  različita  djelatna  počela  istoga  čovje¬ 
ka,  primjerice  razum,  zatim  porivi  obrambenog  i  požud¬ 
nog  dijela  kao  da  su  oni  različiti  djelatni  subjekti.  Stoga  se 
u  metaforičkom  smislu  može  govoriti  o  pravednosti  koja 
se  nalazi  u  jednom  te  istom  čovjeku,  ukoliko  razum  nare¬ 
đuje  porivima  obrambenog  i  požudnog  čovjekova  dijela 
(imperat  irascibili  et  concupiscibili),  i  ukoliko  se  oni  poko¬ 
ravaju  razumu,  i  općenito  ukoliko  se  svakom  čovjekovu  di- 

jelu  pripisuje  ono  što  mu  odgovara.  Stoga  Filozof  u  V  knji¬ 
zi  Etikđ  tu  pravednost  naziva  »metaforičkom«  (secundum 
metaphoram). 

Odgovaram  na  razloge:  1.  Pravednost,  što  na¬ 
staje  u  nama  po  vjeri,  ista  je  po  kojoj  se  opravdava  bezbo¬ 
žnik,  a  koja  se  sastoji  u  dužnom  poretku  različitih  dijelova 
duše,  kako  smo  govorili  ranije  kad  smo  raspravljali  o 
opravdanju  (I-II  p.  113  čl.  1).  No  to  je  vlastitost  pravedno¬ 
sti  ukoliko  o  njoj  govorimo  u  metaforičkom  smislu,  a  mo¬ 
žemo  je  susresti  i  u  čovjeku  koji  provodi  samotnički  način 
života. 

2.  Time  smo  odgovorili  i  na  DRUGI  RAZLOG. 

3.  Pravednost  je  Božja  vječna,  jer  je  vječno  htijenje  i  na¬ 
um.  A  to  baš  sačinjava  glavni  razlog  pravednosti.  No  ona  u 
svojim  učincima  nije  vječna,  jer  nijedna  stvar  nije  suvječ- 
na  Bogu. 

4.  Ljudski  čini,  koji  se  tiču  nas  samih,  već  su  dovoljno 
ispravljeni  ispravkama  od  strane  drugih  ćudorednih  kre¬ 
posti.  A  čini,  koji  se  tiču  drugih,  imaju  potrebu  za  poseb¬ 
nim  ispravljanjem,  ne  samo  u  odnosu  na  djelatni  subjekt, 
nego  i  u  odnosu  na  onoga  prema  kojemu  su  upravljeni. 
Stoga  ti  čini  imaju  posebnu  krepost,  a  ona  se  upravo  nazi¬ 
va  pravednost. 


Članak  3 

Da  11  je  pravednost  krepost? 

Senf.  2  d.  27  a.  3  ad  3;  Ethic.  5  lect.  2.  3 

U  vezi  s  trećim  pitanjem  postupamo  ovako.  Čini  se  da 
pravednost  nije  krepost.  Naime: 

1.  U  Lukinu  evanđelju  (17,  10)  čitamo:  »Kad  izvršite  sve 
što  vam  je  naređeno,  recite:  'Beskorisne  smo  sluge.  Učinili 
smo  samo  što  smo  morali  učiniti’«.  A  činiti  kreposno  djelo 
nije  beskoristan  posao,  budući  da  Ambrozije  u  II  knjizi  O 
dužnostima'  govori.  »Mi  ne  smatramo  korišću  novčanu  do¬ 
bit,  nego  sticanje  dobrote«.  Dakle,  činiti  ono  što  netko  mo- 

I  C.  II  n.  9  (Bk  1138b  5):  S.  Th.,  lect.  17. 

1  C.  6:  PL  16,  116. 

ra  činiti,  nije  nikakav  kreposni  čin.  A  u  tome  se  upravo  i 
sastoji  čin  pravednosti.  Dakle,  pravednost  nije  krepost. 

2.  Osim  toga:  što  čovjek  čini  iz  nužnosti  ne  donosi  zaslu¬ 
gu.  No  davati  pojedincu  što  mu  pripada,  što  je  upravo  bit 
pravednosti,  čin  je  nužnosti.  Dakle,  on  ne  donosi  zaslugu. 
A  po  kreposnim  činima  stičemo  zasluge.  Dakle,  pravednost 
nije  krepost. 

3.  K  tome:  svaka  ćudoredna  krepost  ima  za  predmet  ću¬ 
doredno  djelo  (agibile).  One  pak  stvari,  koje  se  ostvaruju 
prema  vani,  nisu  ćudoredni  čini,  nego  djela  što  ih  valja  či¬ 
niti,  kako  tumači  Filozof  u  IX  knjizi  Metafizike1 .  A  budući 
da  pravednost  ima  zadaću  na  izvanjski  način  učiniti  neko 
djelo  koje  je  pravedno  u  samome  sebi,  čini  se  da  praved¬ 
nost  nije  ćudoredna  krepost. 

ALI  PROTIV  navedenih  razloga  Grgur  u  II  knjizi  Moral- 
ke 3  kaže  da  se  na  »četiri  kreposti«,  to  jest  na  umjerenosti, 
razboritosti,  jakosti  i  pravednosti,  »uzdiže  čitava  građevi¬ 
na  dobrog  djela«. 

ODGOVARAM:  Ljudska  je  krepost  ono  što  ljudski  čin  či¬ 
ni  dobrim,  a  čestitim  čovjeka  koji  ga  čini.  A  to  se  upravo 
primjenjuje  na  pravednost.  Čovjekov,  naime,  čin  postaje 
dobar  time  što  se  suobličuje  s  propisom  razuma  (regula  ra- 
tionis),  koji  daje  ispravnost  ljudskim  činima.  A  budući  da 
pravednost  daje  ispravnost  ljudskim  činima,  očigledno  je 
da  ih  čini  dobrima.  S  druge  strane,  kako  kaže  Ciceron  u  I 
knjizi  O  dužnostima,  »ljudi  se  nazivaju  dobrima  upravo  po 
pravednosti«.  Stoga,  kako  on  na  onom  mjestu  dodaje,  »u 
njoj  odsijeva  najsjajnije  svjetlo  kreposti«. 

Odgovaram  na  razloge:  1.  Kad  čovjek  čini  ono 
što  mora,  ne  obogaćuje  onoga  kojemu  iskazuje  ono  što  mu 
je  dužnost,  nego  se  samo  uzdržava  da  mu  ne  nanese  štetu. 
Ipak  stiče  korist  za  sebe,  ako  spremno  i  dragovoljno  izvr¬ 
šava  ono  što  mora,  to  jest  ako  djeluje  kreposno.  Stoga 
Knjiga  Mudrosti  (8,  7)  govori  da  mudrost  Božja  »poučava 
umjerenosti  i  pravednosti,  razboritosti  i  jakosti,  od  kojih  u 
životu  nema  ništa  korisnije  ljudima«. 

2.  Postoje  dva  oblika  nužnosti.  Prvi,  nužnost  prinude,  a 
ta,  budući  u  suprotnosti  s  voljom,  uklanja  smisao  zasluge. 

2  L.  8  c.  8  n.  9  (Bk  1050a  30):  S.  Th.,  1.  9  lect.  8 

3  C.  49:  PL  75.  592. 

Drugi,  nužnost  što  proističe  iz  obaveze  zapovijedi  ili  iz  nu¬ 
žnosti  svrhe,  to  jest  kad  čovjek  ne  može  postići  svrhu  kre¬ 
posti  ako  ne  čini  jednu  određenu  stvar.  Takva  pak  nužnost 
ne  isključuje  zaslugu,  jer  čovjek  voljno  izvršava  sve  što  je 
na  taj  način  nužno.  Ipak,  ona  isključuje  slavu  izvanrednih 
djela  (gloria  supererogationis),  po  riječima  Prve  poslanice 
Korinćanima  (9,  16):  »Ako  propovijedam  evanđelje,  to  mi 
ne  daje  pravo  na  slavu,  jer  sam  na  to  obavezan«. 

3.  Pravednost  se  sastoji  u  izvanjskim  stvarima,  ne  da  bi 
ih  proizvela,  što  je  zadaća  umijeća,  nego  da  bi  se  njima  po¬ 
služila  u  odnosu  na  druge. 

Članak  4 

Da  li  se  pravednost  nalazi  u  volji  kao  u  svom  subjektu? 

Dolje  a.  8  ad  1 ;  1  q.  21  a.  2  ad  1 ;  1-2  q.  56  a.  6; 

Sent.  3  d.  33  q.  2  a.  4  qa  3;  Ethic.  5  lect.  1 ; 

De  malo  q.  4  a.  5;  De  virtut.  q.  1  a.  5 

U  vezi  s  četvrtim  pitanjem  postupamo  ovako.  Čini  se  da 
se  pravednost  ne  nalazi  u  volji.  Naime: 

1.  Pravednost  se  katkada  naziva  istinom.  No  istina  se  ne 
nalazi  u  volji,  nego  u  razumu.  Dakle,  pravednost  se  ne  na¬ 
lazi  u  volji  kao  u  svom  subjektu. 

2.  Osim  toga:  pravednost  promatra  dužnosti  prema  dru¬ 
gomu.  A  usmjeravati  jednu  stvar  prema  drugoj  zadaća  je 
razuma.  Dakle,  pravednost  se  ne  nalazi  u  volji,  nego  radije 
u  razumu. 

3.  Još  nešto:  pravednost  nije  umna  krepost  (virtus  intel- 
lectualis),  jer  nije  usmjerena  prema  spoznaji.  Ona  stoga 
ima  biti  ćudoredna  krepost.  A  sjedište  ćudoredne  kreposti, 
po  Filozofu  u  I  knjizi  Etike*,  je  »razumsko  po  pridavanju«, 
to  jest  obrambeni  i  požudni  čovjekov  dio.  Dakle,  praved¬ 
nost  se  ne  nalazi  u  volji  kao  u  subjektu,  nego  u  obrambe¬ 
nom  i  požudnom  dijelu  (in  irascibili  et  concupiscibili). 

ALI  PROTIV  iznesenih  razloga  Anselmo  kaže2  da  je  »pra¬ 
vednost  ispravljač  volje  ako  je  promatramo  u  njoj  samoj«. 

ODGOVARAM:  Sjedište  jedne  kreposti  nalazi  se  u  onoj 
moći,  koja  ima  zadaću  ispravljati  njezine  čine.  A  praved- 

1  C.  3  n.  18  (Bk  1102b  30):  S.  Th„  lect.  20. 

2  De  verit.  c.  12:  PL  158,  482. 

nost  nema  zadaću  usmjeravati  nijedan  spoznajni  čin.  Ni¬ 
smo,  naime,  prozvani  pravednima  zato  što  ispravno  neku 
stvar  spoznajemo.  Stoga  sjedište  pravednosti  nije  um  ili 
razum,  jer  je  on  spoznajna  moć. 

No  neophodno  je  da  sjedište  pravednosti  bude  u  jednoj 
moći  težnje,  budući  da  se  pravednima  nazivamo  zato  što 
ispravno  izvršavamo  neke  čine,  a  bliže  je  počelo  nekog  či¬ 
na  moć  težnje.  Postoje,  međutim,  dva  oblika  težnje,  to  jest 
volja  koja  se  nalazi  u  razumu,  i  osjetilna  težnja  koja  slijedi 
osjetilnu  spoznaju  i  koja  se  dijeli  na  obrambeni  i  požudni 
dio,  kako  smo  rastumačili  u  Prvoj  knjizi  (p.  81  čl.  2).  Dati, 
međutim,  svakomu  što  mu  pripada,  ne  može  proizići  iz 
osjetilne  težnje,  budući  da  se  osjetilna  spoznaja  ne  može 
protegnuti  na  promatranje  odnosa  jednoga  subjekta  pre¬ 
ma  drugomu,  nego  je  to  vlastitost  razuma.  Stoga  sjedište 
pravednosti  ne  može  biti  u  obrambenom  ili  požudnom  di¬ 
jelu,  nego  samo  u  volji.  Stoga  Filozof  određuje  pravednost 
po  voljnom  činu,  kako  proizlazi  iz  onoga  što  smo  prije  re¬ 
kli. 

Odgovaram  na  razloge:  1.  Budući  da  je  volja 
razumska  težnja,  ispravnost  razuma,  koja  se  naziva  istina 
što  je  utisnuta  u  volju,  zbog  njezine  bliskosti  s  razumom 
dobiva  ime  istine. 

2.  Volja  se  usmjerava  prema  vlastitom  predmetu  slije¬ 
deći  razumsku  spoznaju.  Stoga,  kao  što  razum  usmjerava 
neki  subjekt  prema  drugomu,  volja  može  htjeti  jednu  stvar 
u  poretku  prema  drugoj,  a  to  je  vlastitost  pravednosti. 

3.  Razumski  dio  pridavanjem  nije  samo  obrambeni  ili 
požudni  dio,  nego  »cijela  moć  težnje«,  kako  kaže  Aristotel 
u  I  knjizi  Etike  { nav.  mj.  bilj.  1),  budući  da  se  cijela  ta  moć 
pokorava  razumu.  No  među  moćima  težnje  nalazi  se  i  vo¬ 
lja.  Dakle,  volja  može  biti  sjedište  ćudoredne  kreposti. 

Članak  5 

Da  11  je  pravednost  opća  krepost? 

In  Phil.  3  lect.  2;  Ethic.  5  lect.  2.  3 

U  vezi  s  petim  pitanjem  postupamo  ovako.  Čini  se  da 
pravednost  nije  opća  krepost.  Naime: 


576  C.  Etika  i  filozofija  prava 

1.  Knjiga  Mudrosti  (8,  7)  stavlja  pravednost  odmah  uz 
bok  ostalim  krepostima:  »Ona  poučava  umjerenosti  i  pra¬ 
vednosti,  razboritosti  i  hrabrosti«.  No  jedna  opća  stvar  ne 
može  se  stavljati  pod  istu  podjelu  ili  nabrajati  s  vrstama 
koje  su  u  njoj  sadržane.  Dakle,  pravednost  nije  opća  kre¬ 
post. 

2.  Osim  toga:  pravednost  se  prema  stožernim  kreposti¬ 
ma  odnosi  kao  umjerenost  prema  jakosti.  No  umjerenost  i 
jakost  se  ne  smatraju  općim  krepostima.  Dakle,  ni  praved¬ 
nost  se  nipošto  ne  smije  smatrati  općom  krepošću. 

3.  Još  nešto:  pravednost,  kako  smo  ranije  kazali  (čl.  2), 
uvijek  je  prema  drugome.  A  grijeh  protiv  bližnjega  nije  op¬ 
ći  grijeh,  nego  se  suprotstavlja  grijehu  što  ga  čovjek  čini 
prema  samomu  sebi.  Dakle,  ni  pravednost  nije  opća  kre¬ 
post. 

ALI  PROTIV  navedenih  razloga  Filozof  u  V  knjizi  Etike1 
kaže  da  je  »pravednost  svaka  krepost«. 

ODGOVARAM:  Pravednost,  kako  smo  već  rekli  (čl.  2), 
usmjerava  čovjeka  u  odnosu  prema  drugomu.  To  se  zbiva 
na  dva  načina.  Prvo,  u  odnosu  prema  drugomu  kao  pojedi¬ 
načnoj  osobi.  —  Drugo,  u  odnosu  prema  drugomu  općeni¬ 
to,  to  jest  ukoliko  čovjek,  koji  koristi  nekoj  zajednici,  ujed¬ 
no  koristi  svim  ljudima  koji  je  sačinjavaju.  Stoga  se  pra¬ 
vednost  snagom  svoga  pojma  može  odnositi  na  jednu  i  na 
drugu  stvar.  A  očigledno  je  da  se  oni,  koji  sačinjavaju  jed¬ 
nu  zajednicu,  prema  njoj  odnose  kao  dijelovi  prema  cjeli¬ 
ni.  No  dio  po  svojoj  biti  pripada  cjelini,  pa  je  stoga  svako 
dobro  nekog  dijela  usmjereno  prema  dobru  cjeline.  U  tom 
se  smislu  dobro  svake  kreposti  —  bilo  da  ona  usmjerava 
pojedinca  u  njemu  samome,  bilo  da  ga  usmjerava  u  odno¬ 
su  prema  drugim  pojedinačnim  osobama  —  može  odnositi 
prema  zajedničkom  dobru,  prema  kojemu  je  usmjerena  i 
pravednost.  To  je  razlog  što  čini  svih  kreposti  mogu  pripa¬ 
dati  pravednosti,  jer  ona  usmjerava  čovjeka  prema  zajed¬ 
ničkom  dobru.  I  baš  u  odnosu  na  tu  zadaću  pravednost 
smatramo  općom  krepošću.  A  budući  da  je  zadaća  zakona 
usmjeravati  prema  zajedničkom  dobru,  kako  smo  gore  vi¬ 
djeli  (I-II  p.  90  čl.  2),  ta  se  opća  pravednost  također  naziva  i 
»zakonskom  pravednošću« ,  jer  po  njoj  čovjek  dolazi  u  su- 
1  C.  1  n.  19  (Bk  1130a  9):  S.  Th„  lect.  2. 

kladnost  sa  zakonom  koji  usmjerava  čine  svih  kreposti 
prema  zajedničkom  dobru. 

Odgovaram  na  razloge:  1.  Pravednost  se  stav¬ 
lja  uz  bok  ili  pribraja  ostalim  krepostima,  ne  kao  jedna  op¬ 
ća,  nego  kao  posebna  krepost,  o  čemu  ćemo  još  govoriti 
(čl.  7). 

2.  Umjerenost  i  jakost  imaju  sjedište  u  osjetilnoj  težnji, 
to  jest  u  požudnom  i  obrambenom  čovjekovu  dijelu.  A  te 
moći  imaju  kao  predmet  pojedinačna  dobra,  kao  što  su  i 
osjetila  osposobljena  za  spoznaju  pojedinačnih  stvari.  Pra¬ 
vednost,  međutim,  ima  sjedište  u  umnoj  težnji,  koja  kao 
predmet  može  imati  sveopće  dobro  što  ga  um  spoznaje. 
Stoga  pravednost  može  biti  opća  krepost  više  od  umjere¬ 
nosti  i  jakosti. 

3.  Dužnosti  prema  samima  sebi  mogu  biti  usmjerene 
prema  dobru  drugih,  a  posebice  prema  zajedničkom  do¬ 
bru.  Stoga  i  zakonsku  pravednost,  koja  čovjeka  usmjerava 
prema  općem  dobru,  možemo  promatrati  kao  opću  kre¬ 
post.  Iz  istoga  razloga  nepravdu  možemo  promatrati  kao 
opći  grijeh.  To  se  i  tvrdi  u  Prvoj  Ivanovoj  poslanici  (3,  4): 
»Svaki  je  grijeh  nepravda«. 

Članak  6 

Da  11  se  opća  pravednost  bitno  poistovjećuje  sa  svakom 
krepošću? 

1-2  q.  60  a.  3  ad  2;  Sent.  3  d.  9  q.  1  a.  1  q.a2;  De  verit.  q.  28  a.  1 ; 

Ethic.  5  lect.  2 


U  vezi  sa  šestim  pitanjem  postupamo  ovako.  Čini  se  da 
se  opća  pravednost  bitno  poistovjećuje  sa  svakom  krepo¬ 
šću.  Naime: 

1.  Filozof  u  V  knjizi  Etikć  tvrdi  da  su  krepost  i  zakonska 
pravednost  »isto  što  i  svaka  krepost,  ali  njihov  bitak  nije 
isti«.  No  stvari,  koje  se  međusobno  razlikuju  samo  po  bit¬ 
ku  ili  samo  po  pojmu  (secundum  rationem),  ne  razlikuju 
se  po  biti.  Dakle,  pravednost  se  bitno  poistovjećuje  sa  sva¬ 
kom  krepošću. 

1  C.  1  n.  20  (Bk  1130a  12):  S.  Th.,  lect.  12. 

2.  Osim  toga:  svaka  krepost,  koja  se  bitno  ne  poistovje¬ 
ćuje  sa  svakom  krepošću,  dio  je  kreposti.  No  kako  na 
onom  mjestu  (nav.  mj.  bilj.  1  u  čl.  5)  kaže  Filozof,  praved¬ 
nost  o  kojoj  govorimo  »nije  dio  kreposti,  nego  cjelina  kre¬ 
posti«.  Dakle,  pravednost  o  kojoj  govorimo  bitno  je  istov¬ 
jetna  sa  svakom  krepošću. 

3.  Još  nešto:  time  što  neka  krepost  usmjerava  vlastiti  čin 
prema  višoj  svrsi,  ona  se  ne  mijenja  po  biti  običajne  navi¬ 
ke;  primjerice,  običajna  navika  umjerenosti  bitno  ostaje 
ista,  premda  se  njezin  čin  usmjerava  prema  božanskom 
dobru.  No  zakonska  pravednost  (iustitia  legalis)  ima  zada¬ 
ću  usmjeriti  čine  svih  kreposti  prema  višoj  svrsi,  to  jest 
prema  općem  dobru  zajednice,  koje  nadilazi  dobro  jedne 
pojedinačne  osobe.  Dakle,  čini  se  da  se  zakonska  praved¬ 
nost  bitno  poistovjećuje  sa  svakom  krepošću. 

4.  Napokon:  dobro  nekog  dijela  po  prirodi  je  usmjereno 
(ordinabile)  prema  dobru  cjeline,  a  ako  to  usmjerenje  izo¬ 
stane,  čini  se  da  je  i  samo  dobro  nekog  dijela  isprazno  i 
nekorisno.  No  što  se  tiče  kreposti,  ona  se  ne  može  naći  u 
toj  prilici.  Dakle,  čini  se  da  nijedan  kreposni  čin  ne  može 
postojati,  a  da  istodobno  ne  pripada  općoj  pravednosti,  ko¬ 
ja  usmjerava  prema  općem  dobru.  Stoga  se  čini  da  se  opća 
pravednost  po  biti  poistovjećuje  sa  svakom  krepošću. 

ALI  PROTIV  navedenih  razloga  Filozof  u  V  knjizi  Etike1 
kaže  da  se  »mnogi  ljudi  mogu  služiti  krepošću  što  se  tiče 
njihovih  vlastitih  stvari,  ali  se  njome  ne  mogu  služiti  u 
stvarima  koje  se  odnose  na  druge«.  A  u  III  knjizi  Politike* 
tvrdi  da  »u  pravom  smislu  nije  istovjetna  krepost  čestita 
muža  i  čestita  građanina«.  No  krepost  je  čestita  građanina 
opća  pravednost,  koja  pojedinca  usmjerava  prema  zajed¬ 
ničkom  dobru.  Dakle,  opća  se  pravednost  ne  poistovjećuje 
s  općom  krepošću,  no  jedna  bez  druge  može  postojati. 

ODGOVARAM:  Da  je  neka  stvar  'općenita’  (generalis), 
možemo  tvrditi  na  dva  načina.  Prvo,  po  priricanju;  primje¬ 
rice,  pojam  »živo  biće«  je  opći  pojam  za  čovjeka,  konja  i 
druga  slična  bića.  U  tom  slučaju  to  'općenito'  ima  se  bitno 
poistovjetiti  s  bićima  za  koja  je  'općenito',  budući  da  rod 
pripada  biti  neke  vrste  i  ulazi  u  njezinu  odredbu  (cadit  in 

2  C.  1  n.  15  (Bk  1129b  33):  S.  Th.,  lect.  2. 

3  C.  2  n.  6  (Bk  1277a  22):  S.  Th„  lect.  3. 

definitione  eius).  —  Drugo,  jedna  stvar  može  biti  općenita 
po  svojoj  snazi  kao  što  je  sveopći  uzrok  (causa  universalis) 
općenit  u  odnosu  na  sve  svoje  učinke;  primjerice,  sunce  u 
odnosu  na  sva  tijela  što  osvjetljava  i  mijenja  svojom  sna¬ 
gom  (virtute).  I  u  tom  slučaju  nije  potrebno  da  se  'opće¬ 
nito'  poistovjećuje  bitno  sa  stvarima  za  koje  je  'općenito', 
budući  da  uzrok  i  učinak  nemaju  istu  bit. 

Imajući  u  vidu  izneseno  tumačenje  (čl.  5.),  valja  reći  da 
je  zakonska  pravednost  općenita  krepost  u  ovom  drugom 
smislu,  to  jest  ona  usmjerava  čine  svih  ostalih  kreposti 
prema  vlastitoj  svrsi,  a  to  onda  znači  da  po  zapovijedi  po¬ 
kreće  sve  ostale  kreposti.  Naime,  kao  što  se  ljubav  može 
smatrati  općenitom  krepošću  zato  što  usmjerava  čine  svih 
kreposti  na  božansko  dobro,  na  isti  je  način  općenita  kre¬ 
post  i  zakonska  pravednost  zato  što  usmjerava  čine  svih 
kreposti  prema  općem  dobru.  Kao  što  je,  dakle,  ljubav  — 
čiji  je  predmet  božansko  dobro  —  jedna  posebna  krepost 
po  vlastitoj  biti,  tako  je  i  zakonska  pravednost  jedna  po¬ 
sebna  krepost  po  vlastitoj  biti,  budući  da  je  zajedničko  do¬ 
bro  njezin  vlastiti  predmet.  Stoga  se  ona  u  vladaru  nalazi 
na  prvotni  i  gotovo  učiteljski  način  (principaliter  et  quasi 
architectonice),  dok  se  u  podložnicima  nalazi  na  drugotni  i 
gotovo  podanički  način  (secundario  et  quasi  ministrative). 

Ipak  se  svaka  krepost,  ukoliko  je  usmjerena  prema  op¬ 
ćem  dobru  od  strane  gore  spomenute  kreposti,  koja  je  po¬ 
sebna  po  svojoj  biti  a  općenita  po  svojoj  snazi,  može  na¬ 
zvati  zakonskom  pravednošću.  Imajući  u  vidu  taj  način  go¬ 
vora,  zakonska  se  pravednost  bitno  poistovjećuje  sa 
svakom  krepošću,  ali  se  razlikuje  po  pojmu  (differt  rati- 
one).  U  tom  upravo  smislu  i  govori  Filozof. 

Odgovaram  na  razlog.  —  Time  smo  ujedno  od¬ 
govorili  na  PRVI  i  DRUGI  RAZLOG. 

3. 1  treći  RAZLOG  PROTIV  na  taj  način  polazi  od  zakon¬ 
ske  pravednosti.  Svaka  se,  naime,  krepost  koju  je  naredila 
zakonska  pravednost,  može  nazvati  zakonskom  pravedno¬ 
šću. 

4.  Svaka  krepost  snagom  svoje  naravi  usmjerava  svoje 
čine  prema  vlastitoj  svrsi  te  kreposti.  A  što  ona  kasnije,  ili 
zastalno  ili  od  vremena  do  vremena,  usmjerava  na  jedan 
udaljeniji  cilj,  ne  zavisi  od  njezine  naravi,  nego  od  jedne 

više  kreposti  kojoj  je  zadaća  usmjeravati  je  prema  tom  ci¬ 
lju.  Stoga  je  potrebno  da  postoji  jedna  viša  krepost,  koja 
će  usmjeravati  sve  kreposti  prema  zajedničkom  dobru.  Tu 
krepost  nazivamo  zakonskom  pravednošću,  a  ona  se  bitno 
razlikuje  od  svake  druge  kreposti. 


Članak  7 

Da  li  osim  opće  pravednosti  postoji  i  posebna  pravednost? 

1-2  q.  60  a.  3;  Ethic.  5  lect.  1 1 

U  vezi  sa  sedmim  pitanjem  postupamo  ovako.  Čini  se  da 
osim  opće  pravednosti  ne  postoji  neka  posebna  praved¬ 
nost.  Naime: 

1.  U  krepostima  nema  ništa  suvišno,  kao  što  ništa  suvi¬ 
šno  nema  ni  u  naravi.  A  opća  je  pravednost  sasvim  dovolj¬ 
na  da  usmjeri  čovjeka  u  svim  dužnostima  prema  drugima. 
Dakle,  nije  potrebna  neka  posebna  pravednost. 

2.  Osim  toga:  jedinica  i  množina  (unum  et  muha)  ne  mo¬ 
gu  odrediti  različitost  vrste  među  krepostima.  A  zakonska 
pravednost  usmjerava  jednog  čovjeka  prema  drugome  za 
sve  zadaće  koje  se  tiču  zajednice  (multitudo),  kako  smo  ra¬ 
nije  već  kazali  (čl.  5.  6).  Dakle,  ne  postoji  neka  druga  vrsta 
pravednosti,  koja  bi  usmjeravala  jednoga  čovjeka  prema 
drugomu  u  dužnostima  koje  se  tiču  pojedinačne  osobe. 

3.  K  tome:  između  pojedinačne  osobe  i  državne  zajedni¬ 
ce  (singularis  persona  et  multitudo  civitatis)  postoji  i  po¬ 
srednik,  a  to  je  obiteljska  zajednica  (media  est  multitudo 
domestica).  Ako,  dakle,  postoji  posebna  pravednost,  razli¬ 
čita  od  opće  pravednosti  po  usporedbi  s  pojedinačnom 
osobom,  onda  iz  istoga  razloga  mora  postajati  jedna  obi¬ 
teljska  pravednost  (iustitia  oeconomica),  sa  zadatkom  da 
usmjerava  čovjeka  prema  općem  dobru  jedne  određene 
obitelji.  A  o  tome  nikada  nitko  nije  govorio.  Dakle,  ne  po¬ 
stoji  neka  posebna  pravednost  osim  zakonske  pravednosti. 

ALI  PROTIV  navedenih  razloga  Ivan  Krizostom,  tumače¬ 
ći  riječi  Matejeva  evanđelja  (5,  6):  »Blago  žednima  i  gladni¬ 
ma  pravednosti«,  kaže':  »Pod  pravednošću  se  podrazumi- 
1  Homil.  15:  PL  57,  227. 


1.  Etičke  norme  djelovanja 


581 


jeva  ili  jedna  opća  krepost,  ili  jedna  posebna  krepost,  koja 
se  suprotstavlja  škrtosti«. 

ODGOVARAM:  Imajući  na  umu  dosada  izneseno  (čl.  6), 
zakonska  se  pravednost  po  svojoj  biti  ne  poistovjećuje  sa 
svakom  krepošću,  nego  osim  zakonske  pravednosti,  koja 
izravno  usmjerava  pojedinca  prema  općem  dobru,  moraju 
postojati  i  druge  kreposti,  koje  će  ga  izravno  usmjeravati 
prema  pojedinačnim  dobrima.  A  ta  se  pojedinačna  dobra 
mogu  odnositi  ili  na  samoga  sebe  ili  na  druge  pojedince. 
Dakle,  kao  što  se  osim  zakonske  pravednosti  zahtijevaju  i 
pojedinačne  kreposti,  koje  će  usmjeravati  čovjeka  u  dužno¬ 
stima  prema  samomu  sebi,  primjerice  umjerenost  i  jakost, 
tako  se  osim  zakonske  pravednosti  zahtijeva  i  posebna 
pravednost  koja  će  ga  usmjeravati  u  dužnostima  prema 
drugoj  pojedinačnoj  osobi. 

Odgovaram  na  razloge:  1.  Zakonska  je  praved¬ 
nost  sasvim  dovoljna  da  usmjerava  čovjeka  u  njegovim  du¬ 
žnostima  prema  drugima.  U  odnosu,  međutim,  prema  op¬ 
ćem  dobru  ona  čovjeka  usmjerava  izravno,  dok  ga  u  odno¬ 
su  prema  dobru  pojedine  osobe  usmjerava  neizravno. 
Stoga  treba  postojati  jedna  posebna  pravednost,  koja  će 
usmjeravati  čovjeka  prema  (osobnom)  dobru  drugog  poje¬ 
dinca. 

2.  Opće  dobro  države  i  dobro  pojedinca  ne  razlikuju  se 
samo  brojčanom  razlikom  (secundum  multum  et  pauca), 
nego  formalnom  razlikom  (differentia  formali).  Pojam  je, 
naime,  općeg  dobra  različit  od  pojma  osobnog  dobra,  kao 
što  su  različiti  pojmovi  cjeline  i  dijela.  Stoga  Filozof  u  I 
knjizi  Politike2 3  kaže  da  nije  »točna  tvrdnja  onih  koji  sma¬ 
traju  da  se  država,  obitelj  i  tomu  slično  razlikuju  samo  po 
količini,  a  ne  i  po  vrsti«. 

3.  Prema  Filozofu  u  I  knjizi  Politika,  obiteljska  zajedni¬ 
ca  podrazumijeva  ova  tri  odnosa:  »žene  i  muža;  oca  i  sina; 
gospodara  i  sluge«,  među  kojima  je  jedna  osoba  kao  nešto 
od  druge  (quasi  aliquid  alterius).  Stoga  u  odnosu  na  te  oso¬ 
be  ne  postoji  pravednost  u  punom  značenju  riječi,  već  jed- 

2  C.  1  n.  2  (Bk  1252a  7):  S.  Th.,  lect.  1 

3  C.  2  n.  1  (Bk  1253b  6):  S.  Th„  lect.  2. 

na  posebna  pravednost,  koju  Aristotel  u  V  knjizi  Etike *  na¬ 
ziva  »obiteljskom«  (oeconomica)  pravednošću. 

Članak  8 

Da  li  posebna  pravednost  Ima  posebni  predmet? 

1-2  q.  60  a.  2;  Sent.  3  d.  33  q.  2  a,  2  q.a3;  q.  3  a.  4  q.al; 

Ethic.  5  lect.  3 

U  vezi  s  osmim  pitanjem  postupamo  ovako.  Čini  se  da 
posebna  pravednost  nema  posebni  predmet.  Naime: 

1.  Tumačeći  stavak  Knjige  Postanka:  »Četvrta  je  rijeka 
Eufrat«,  Primjedba  kaže1:  »Eufrat  znači  'plodan'.  A  o  nje¬ 
mu  se  ne  govori  kamo  ide,  jer  pravednost  pripada  svim 
moćima  duše«.  A  to  ne  bi  bila  istina,  kad  bi  ta  krepost  ima¬ 
la  jedan  posebni  predmet,  budući  da  svaki  posebni  pred¬ 
met  pripada  i  posebnoj  moći.  Dakle,  posebna  pravednost 
nema  posebni  predmet. 

2.  Osim  toga:  Augustin  u  knjizi  Osamdeset  i  tri  pitanja2 
uči  da  »ima  četiri  kreposti  duše  po  kojima  čovjek  ovdje  na 
zemlji  živi  duhovni  život;  to  su:  razboritost,  umjerenost,  ja¬ 
kost  i  pravednost«;  a  tvrdi  da  se  četvrta,  to  jest  praved¬ 
nost,  »proteže  na  sve  ostale«.  Dakle,  posebna  pravednost, 
kao  jedna  od  četiriju  stožernih  kreposti,  nema  posebni 
predmet. 

3.  Još  nešto:  dovoljna  je  samo  pravednost  da  usmjerava 
čovjeka  u  njegovim  dužnostima  prema  drugima.  No  sve 
stvari  u  sadašnjem  životu  mogu  usmjeravati  čovjeka  pre¬ 
ma  drugima.  Dakle,  predmet  pravednosti  je  općenit,  a  ne 
poseban. 

ALI  PROTIV  iznesenih  razloga  Filozof  u  V  knjizi  Etikč 
kaže  da  su  predmet  posebne  pravednosti  stvari  što  se  od¬ 
nose  na  sudjelovanje  u  (građanskom)  životu. 

ODGOVARAM:  Predmet  jedne  ćudoredne  kreposti,  što 
ju  Filozof  u  II  knjizi  Etike *  određuje  kao  ispravni  razum, 
4  C.  6  n.  8  (Bk  1134b  8):  S.  Th.,  lect.  11. 

1  Ordin.:  August.,  De  Gen.  contra  Manich.  1.  2  c.  10:  PL  34,  204. 

2  Q.  61:  PL  40,  51. 

3  C.  2  n.  12  (Bk  1130b  31):  S.  Th.,  lect.  4. 

4  C.  6  n.  15  (Bk  1107a  1):  S.  Th.,  lect.  7. 

jesu  sve  stvari  kojima  razum  može  upravljati.  A  razum  mo¬ 
že  upravljati  unutarnjim  duševnim  porivima,  izvanjskim 
činima  i  izvanjskim  stvarima  koje  su  određene  za  čovjeko¬ 
vu  uporabu.  Upućivanje  jednoga  čovjeka  prema  drugomu 
zbiva  se,  međutim,  po  izvanjskim  činima  i  izvanjskim  stva¬ 
rima,  a  po  unutarnjim  se  porivima  zbiva  upućivanje  čovje¬ 
ka  prema  njemu  samome.  Stoga,  kao  što  pravednost  ozna¬ 
čava  usmjeravanje  čovjeka  prema  drugima,  ne  obuhvaća 
sav  predmet  ćudoredne  kreposti,  nego  samo  izvanjske  čine 
i  stvari,  pod  jednim  posebnim  nepristranim  razlogom,  to 
jest  ukoliko  čovjek  preko  njih  uspostavlja  odnos  prema 
drugima. 

Odgovaram  na  razloge:  1.  Pravednost  bitno 
pripada  jednoj  od  duševnih  moći  (partes),  u  kojoj  se  nalazi 
njezino  sjedište,  to  jest  u  volji  koja  svojom  zapovijedi  po¬ 
kreće  sve  druge  moći.  I  u  tom  smislu  pravednost,  ne  izrav¬ 
no,  nego  po  nekom  prelijevanju  (redundantia),  pripada 
svim  moćima  duše. 

2.  Već  smo  prije  objasnili  (I-II  p.  61  čl.  3.  4)  da  se  stožer¬ 
ne  kreposti  mogu  promatrati  s  dvije  točke  motrišta.  Prvo, 
kao  posebne  kreposti  koje  imaju  jedan  određeni  predmet. 
Drugo,  kao  opći  načini  postojanja,  zajednički  svim  krepo¬ 
stima.  A  u  navedenom  odlomku  Augustin  govori  o  njima  u 
tom  drugom  smislu.  On,  naime,  tvrdi  da  je  razboritost 
»spoznaja  stvari  za  kojima  valja  težiti,  ali  od  njih  valja  i 
bježati«;  daje  umjerenost  »obuzdavanje  pohlepe  u  odnosu 
na  užitke  vremenitog  poretka«;  da  je  jakost  »čvrstina  duše 
protiv  neprijatnih  stvari  sadašnjega  života«;  i  da  je  praved¬ 
nost,  »koja  se  proteže  na  sve  druge,  ljubav  prema  Bogu  i 
prema  bližnjemu«,  a  ona  je  upravo  sveopći  izvor  (radix)  ci¬ 
jelog  čovjekova  usmjerenja  prema  drugima. 

3.  Unutarnji  porivi,  koji  su  također  predmet  ćudoređa, 
po  sebi  se  ne  mogu  usmjeravati  prema  drugima,  jer  to  pri¬ 
pada  posebnom  pojmu  pravednosti.  U  svojim  pak  učinci¬ 
ma  mogu  se  usmjeravati  prema  drugima,  jer  su  izvanjski 
čini.  Dakle,  ne  slijedi  da  je  predmet  pravednosti  nešto  op¬ 
ćenito. 

Članak  9 

Da  11  su  porivi  predmet  pravednosti? 

Sent.  3  d.  33  q.  3  a.  4  q.al;4  d.  15  q.  1  a.  1  q.a2  ad  2; 

Ethic.  5  lect.  1 . 3 

U  vezi  s  devetim  pitanjem  postupamo  ovako.  Čin^se  da 
su  porivi  predmet  pravednosti.  Naime: 

1.  Filozof  u  II  knjizi  Etike?  kaže  da  »ćudoredne  kreposti 
imaju  za  predmet  pohote  i  tuge  (voluptates  et  tristitias)«.  A 
pohota,  to  jest  užitak,  i  tuga  su  neki  porivi,  kako  smo  to 
protumačili  ranije  u  raspravi  o  porivima.2  Dakle,  budući 
da  je  pravednost  ćudoredna  krepost,  njezin  su  predmet 
porivi. 

2.  Osim  toga:  pravednost  upravlja  djelovanjima  koja  se 
odnose  na  druge.  No  tim  se  djelovanjima  ne  može  uprav¬ 
ljati,  ako  čovjek  nije  prije  upravio  porivima,  budući  da  iz 
neurednih  poriva  proizlaze  i  neuredna  djelovanja.  Do  pre¬ 
ljuba,  naime,  dolazi  zbog  neobuzdane  požude  spolnih  uži¬ 
taka,  a  do  krade  zbog  neuredne  ljubavi  prema  novcu.  Da¬ 
kle,  neophodno  je  da  predmet  pravednosti  budu  porivi. 

3.  Nadalje:  kao  što  posebna  pravednost  promatra  dužno¬ 
sti  prema  drugima,  to  isto  čini  i  zakonska  pravednost.  A 
predmet  su  zakonske  pravednosti  porivi,  inače  se  ona  ne  bi 
protezala  na  sve  kreposti,  od  kojih  se  neke  izričito  odnose 
na  porive.  Dakle,  pravednost  ima  za  predmet  porive. 

ALI  PROTIV  iznesenih  razloga  Filozof  u  V  knjizi  Etikć 
kaže  da  su  predmet  pravednosti  izvanjski  čini  (operati- 
ones). 

ODGOVARAM:  Pravo  rješenje  pitanja  (veritas  quaesti- 
onis)  proizlazi  iz  dvije  stvari.  Prvo,  od  strane  subjekta  pra¬ 
vednosti,  koji  je  volja,  a  čija  gibanja  ili  čini  nisu  porivi,  ka¬ 
ko  smo  prije  dokazali  (I-II  p.  22  čl.  3;  p.  59  čl.  4),  jer  se  pori¬ 
vima  nazivaju  samo  gibanja  osjetilne  težnje.  Stoga 
predmet  pravednosti  nisu  porivi,  kao  kod  umjerenosti  i  ja¬ 
kosti,  kojih  je  inače  sjedište  u  obrambenom  i  požudnom 

1  C.  3  n.  1  (Bk  1104b  8):  S.  Th.,  leci.  3. 

2  1-2  q.  23  a.  4;  q.  31;  q.  35  a.  1. 

3  C.  1  n.  1  (Bk  1129a  3):  S.  Th„  lect.  3. 

čovjekovu  dijelu.  —  Drugo,  od  strane  predmeta,  budući  da 
pravednost  promatra  dužnosti  prema  drugima.  Unutarnji 
nas,  naime,  porivi  ne  usmjeravaju  neposredno  prema  dru¬ 
gima.  Dakle,  predmet  pravednosti  nisu  porivi. 

Odgovaram  na  razlog  e:  1 .  Nije  rečeno  da  svaka 
ćudoredna  krepost  promatra  pohote  i  tuge  kao  vlastiti 
predmet.  Jakost,  naime,  kao  svoj  predmet  promatra  strah 
i  odvažnost.  Svaka  ćudoredna  krepost  je,  naprotiv,  usmje¬ 
rena  prema  užitku  i  tuzi  kao  popratnim  ciljevima,  jer,  kako 
kaže  Filozof  u  VII  knjizi  Etike '  »užitak  i  tuga  glavni  su  cilj 
pod  vidom  kojega  promatramo  i  ocjenjujemo  da  je  neka 
stvar  dobra,  a  neka  loša«.  I  pod  tim  vidom  one  pripadaju 
pravednosti,  jer  »tko  se  ne  raduje  pravednim  činima,  nije 
pravedan«,  kaže  Aristotel  u  I  knjizi  Etike". 

2.  Izvanjski  se  čini  na  neki  način  nalaze  kao  posrednici 
između  izvanjskih  stvari,  koje  su  njihov  predmet,  i  unutar¬ 
njih  poriva,  koji  su  njihova  počela.  No  katkada  se  dogodi 
da  na  jednoj  strani  bude  neki  nedostatak,  a  da  ga  na  dru¬ 
goj  nema;  primjerice,  kada  čovjek  krade  robu  od  drugoga, 
ne  iz  želje  da  je  prisvoji,  nego  da  nekomu  naškodi;  ili  kada 
želi  tuđu  robu,  ali  je  ipak  ne  namjerava  ukrasti.  Dakle, 
upravljanje  našim  činima,  ukoliko  oni  završavaju  na 
izvanjskim  stvarima,  pripada  pravednosti;  no  ukoliko  ti  či¬ 
ni  proizlaze  iz  poriva,  upravljanje  pripada  drugim  ćudored¬ 
nim  krepostima,  koje  kao  predmet  imaju  porive.  Stoga  se 
pravednost  suprotstavlja  krađi,  jer  je  krađa  nespojiva  s 
jednakošću  što  je  valja  poštivati  u  izvanjskim  stvarima;  a 
suprotstavlja  joj  se  i  darežljivost  (liberalitas),  jer  krađa 
proizlazi  iz  neuredne  želje  za  bogatstvom.  A  budući  da 
izvanjski  čini  ne  primaju  izraz  (species)  od  unutarnjih  po¬ 
riva,  nego  radije  od  izvanjskih  stvari  koje  su  njihov  pred¬ 
met,  izvanjski  su  čini  po  sebi  više  predmet  pravednosti,  ne¬ 
go  ostalih  ćudorednih  kreposti. 

3.  Zajedničko  je  dobro  cilj  pojedinačnih  osoba  koje  žive 
u  zajednici,  kao  što  je  dobro  cjeline  cilj  svakoga  od  njezi¬ 
nih  dijelova.  Dobro,  međutim,  pojedinačne  osobe  nije  svr¬ 
ha  drugoga  čovjeka.  Stoga  se  zakonska  pravednost,  koja  je 
usmjerena  prema  zajedničkom  dobru,  može  više  protegnu- 

4  C.  11  n.  1  (Bk  1152b  2):  S.  Th„  lect.  11. 

5  C.  8.  n.  12  (Bk  1099a  18):  S.  Th„  lect.  13. 


586 


C.  Etika  i  filozofija  prava 


ti  na  same  unutarnje  porive,  koji  na  neki  način  usmjerava¬ 
ju  čovjeka  u  njemu  samome,  nego  što  to  može  pojedinačna 
pravednost,  koja  usmjerava  na  dobro  druge  osobe.  Ipak  se 
i  zakonska  pravednost  proteže  na  druge  kreposti  ponajpri¬ 
je  zbog  njihovih  izvanjskih  djelovanja,  to  jest  ukoliko  »za¬ 
kon  naređuje  da  se  izvršavaju  djela  jakog,  umjerenog  i 
krotkog  čovjeka«,  kako  kaže  Aristotel  u  V  knjizi  Etike6. 

Članak  10 

Da  li  je  sredina  pravednosti  ujedno  stvarna  sredina? 

1-2  q.  64  a.  2;  Sent.  3  d.  33  q.  1  a.  3  q.a  2;  De  virtut.  q.  1  a.  13  ad  7. 

12;  Ouodl.  6  q.  5  a.  4 

U  vezi  s  desetim  pitanjem  postupamo  ovako.  Čini  se  da 
sredina  pravednosti  nije  ujedno  i  stvarna  sredina.  Naime: 

1.  Narav  (ratio)  se  određenog  roda  susreće  u  svim  njego¬ 
vim  vrstama.  No  Aristotel  u  II  knjizi  Etike  (nav.  mj.  bilj.  4 
u  čl.  8)  određuje  ćudorednu  krepost  kao  »naviku  koja  je 
kadra  birati,  a  sastoji  se  u  pravoj  sredini  što  je  određuje¬ 
mo  razumom«.  Dakle,  i  u  pravednosti  se  nalazi  razumska, 
a  ne  stvarna  sredina  (medium  rationis  et  non  rei). 

2.  Osim  toga:  u  stvarima  koje  »su  dobre  u  bezuvjetnom 
smislu«  ne  možemo  opaziti  'previše  i  premalo’  (super- 
fluum  et  diminutum),  pa  stoga  niti  pravu  sredinu,  što  je 
očigledno  u  krepostima,  kako  se  kaže  u  II  knjizi  Etike'.  No 
predmet  su  pravednosti  stvari  »koje  su  dobre  u  bezuvjet¬ 
nom  smislu«,  kako  tvrdi  Filozof  u  V  knjizi  Etike1.  Dakle,  u 
pravednosti  ne  postoji  stvarna  sredina. 

3.  Još  nešto:  kod  ostalih  se  kreposti  govori  o  pravoj  mje¬ 
ri  razumskoga,  a  ne  stvarnoga  poretka  zato  što  se  ona 
određuje  drukčije,  prema  različitosti  osoba,  budući  da  je 
neka  stvar  za  nekoga  previše,  a  za  drugoga  premalo,  kako 
primjećuje  Aristotel  u  II  knjizi  Etikć.  A  to  se  zbiva  i  u  pra¬ 
vednosti.  Naime,  ne  kažnjava  se  istom  kaznom  onaj  koji  je 
digao  ruku  na  vladara,  i  onaj  koji  je  digao  ruku  na  običnog 

6  C.  1  n.  14  (Bk  1229b  19):  S.  Th„  lect  2. 

1  C.  6  n.  20  (Bk  1107a  22):  S.  Th.,  lect.  7. 

2  C,  1  n.  9  (Bk  1129b  5):  S.  Th.,  lect.  1. 

3  C.  6  n.  7  (Bk  1106a  36):  S.  Th.,  lect.  6. 

čovjeka.  Dakle,  ni  pravednost  nema  stvarnu  sredinu,  nego 
sredinu  razumskog  poretka. 

ALI  PROTIV  iznesenih  razloga  Filozof  u  V  knjizi  Etike * 
kaže  da  prava  sredina  pravednosti  označava  neku  »aritme¬ 
tičku«  sukladnost,  to  jest  stvarnu  sredinu. 

ODGOVARAM:  Kao  što  smo  prije  dokazali5,  ostale  ćudo¬ 
redne  kreposti  imaju  za  predmet  u  prvom  redu  porive 
(passiones),  čije  se  uređenje  isključivo  provodi  u  odnosu 
prema  pojedinoj  osobi  kojoj  oni  pripadaju,  to  jest  ukoliko 
se  ona  ravna  po  obrambenom  i  požudnom  mehanizmu 
(irascitur  et  concupiscit)  onako  kako  mora  u  različitim 
okolnostima.  Stoga  se  prava  sredina  tih  kreposti  ne  odre¬ 
đuje  na  osnovi  odnosa  jedne  stvari  prema  drugoj,  nego  na 
osnovi  odnosa  kreposna  čovjeka  prema  samomu  sebi.  Da¬ 
kle,  u  njima  postoji  prava  sredina  samo  u  odnosu  prema 
nama.  Predmet  pravednosti  su,  naprotiv,  izvanjski  čini 
ukoliko  oni  ili  stvari  kojima  se  služe,  imaju  dužni  odnos 
prema  drugim  osobama.  Stoga  se  prava  sredina  pravedno¬ 
sti  sastoji  u  nekom  odnosu  jednakosti  neke  izvanjske  stva¬ 
ri  prema  nekoj  određenoj  osobi.  A  ono  što  je  jednako,  ui¬ 
stinu  je  prava  sredina  između  više  i  manje,  kako  se  kaže  u 
X  knjizi  Metafizike6.  Dakle,  pravednost  ima  stvarnu  sredi¬ 
nu  (medium  rei). 

Odgovaram  na  razloge:  1.  Prava  je  sredina 
stvarnoga  reda  također  i  prava  sredina  razumskog  reda. 
Stoga  pravednost  zadržava  narav  ćudoredne  kreposti. 

2.  Jedna  stvar  može  biti  dobra  u  bezuvjetnom  smislu 
(bonum  simpliciter)  na  dva  načina.  Prvo,  u  smislu  što  po¬ 
stoje  stvari,  koje  su  dobre  pod  svim  vidovima.  A  u  tom  su 
smislu  dobre  kreposti.  U  stvarima  pak  koje  su  dobre  u  be¬ 
zuvjetnom  smislu  na  taj  način,  ne  možemo  odrediti  pravu 
sredinu  i  dvije  krajnosti  (medium  et  extrema).  —  Drugo, 
jedna  stvar  može  biti  dobra  u  bezuvjetnom  smislu,  ukoliko 
je  promatramo  u  izdvojenom  smislu  (simpliciter  bonum 
—  absolute  bonum),  to  jest  ukoliko  je  promatramo  u  njezi¬ 
noj  naravi,  premda  ona  zloporabom  može  postati  zla,  kao 

4  C.  4  n.  3  (Bk  1132a  1):  S.  Th.,  lect.  6. 

5  A.  2  ad  4;  a.  8;  1-2  q.  60  a.  2. 

6  L.  9  c.  5  n.  6  (Bk  1056a  22):  S.  Th.,  1.  10  lect.  7;  cf.  Ethic.  5  c.  4  n.  9  (Bk 

1132a  29);  S.  Th„  lect.  7. 

što  je  očigledno  kod  bogatstva  i  časti.  A  u  odnosu  na  ta  do¬ 
bra  može  postojati  'previše',  'premalo'  ili  'prava  sredina’  u 
onom  čovjeku,  koji  je  kadar  služiti  se  stvarima  dobro  ili  lo¬ 
še.  I  u  tom  se  smislu  može  reći  da  je  predmet  pravednosti 
dobro  u  bezuvjetnom  smislu. 

3.  Različita  je  težina  nepravde  koja  se  čini  prema  vlada¬ 
ru  ili  nekom  običnom  čovjeku.  Stoga  je  kazna  ona  koja  će 
na  različiti  način  izjednačiti  jednu  i  drugu  krivnju.  To  pak 
podrazumijeva  nejednakost  u  stvarnosti,  a  ne  samo  nejed¬ 
nakost  razumskoga  reda. 

Članak  11 

Da  11  je  čin  pravednosti  dati  svakomu  što  mu  pripada? 

U  vezi  s  jedanaestim  pitanjem  postupamo  ovako,  čini  se 
da  čin  pravednosti  nije  dati  svakomu  što  mu  pripada. 
Naime: 

1.  Augustin  u  XIV  knjizi  O  trojstvu'  pripisuje  pravedno¬ 
sti  »pomaganje  potrebnih«.  No  kad  pomažemo  potrebni¬ 
ma,  ne  dajemo  im  ono  što  im  pripada,  nego  radije  ono  što 
pripada  nama.  Dakle,  čin  pravednosti  nije  dati  svakomu 
što  mu  pripada. 

2.  Osim  toga:  Tulije  u  I  knjizi  O  dužnostima  (pogl.  7)  ka¬ 
že  da  »dobročinstvo,  koje  možemo  nazvati  dobrom  i  dare- 
žljivošću«,  pripada  pravednosti.  No  svojstvo  je  darežljivo¬ 
sti  dati  drugima  od  onoga  što  pripada  nama,  a  ne  od  onoga 
što  njima  pripada.  Dakle,  čin  pravednosti  nije  dati  svako¬ 
mu  što  mu  pripada. 

3.  K  tome:  zadaća  je  pravednosti  ne  samo  dijeliti  stvari 
na  dužni  način,  nego  i  otklanjati  nepravedne  čine,  to  jest 
ubojstva,  preljube  i  druge  slične  stvari.  No  dati  svakomu 
što  mu  pripada  čini  se  da  se  odnosi  samo  na  razdiobu  stva¬ 
ri.  Dakle,  nije  dovoljno  istaknut  čin  pravednosti  kad  se  tvr¬ 
di  da  se  ona  sastoji  u  davanju  svakomu  onih  stvari  koje 
mu  pripadaju. 

ALI  PROTIV  iznesenih  razloga  Ambrozije  u  I  knjizi  O 
dužnostima1  2  kaže:  »Pravednost  je  ona  krepost,  koja  svako- 

1  C.  9:  PL  42,  104«. 

2  C.  24:  PL  16,  62. 

mu  daje  što  mu  pripada,  koja  ne  svojata  tuđe  i  koja  žrtvuje 
vlastitu  korist  da  bi  sačuvala  zajedničko  dobro«. 

ODGOVARAM:  Predmet  su  pravednosti,  kako  smo  već 
kazali  (čl.  8.  10),  izvanjski  čini,  ukoliko  su  oni  ili  stvari  koji¬ 
ma  se  po  tim  činima  služimo,  srazmjerne  drugim  osoba¬ 
ma,  prema  kojima  smo  po  pravednosti  usmjereni.  A  kaže 
se  da  je  vlastito  svakoj  osobi  ono  što  joj  dužno  pripada  po 
nekoj  jednakosti  odnosa  (secundum  proportionis  aequali- 
tatem).  Stoga  posebni  čin  pravednosti  nije  drugo,  nego  da¬ 
ti  svakomu  što  mu  pripada. 

Odgovaram  na  razloge:  Budući  da  je  praved¬ 
nost  stožerna  krepost,  prate  je  i  ostale  drugotne  kreposti, 
poput  milosrđa,  darežljivosti  i  ostalih  sličnih  kreposti,  o 
kojima  ćemo  govoriti  kasnije  (p.  80).  Stoga  pomaganje  pot¬ 
rebnih,  što  spada  na  bogoljubnost  ili  milosrđe,  i  iskaziva¬ 
nje  plemenitih  dobročinstava,  što  spada  na  darežljivost, 
nekim  se  svođenjem  (per  quandam  reductionem)  pripisuje 
pravednosti  kao  glavnoj  kreposti. 

2.  Time  smo  odgovorili  i  na  DRUGI  RAZLOG. 

3.  Filozof  u  V  knjizi  Etike'  kaže  da  se  svaki  suvišak  u 
predmetu  pravednosti  u  širem  smislu  naziva  »dobit«,  a 
svaki  manjak  »šteta«.  Razlog  je  tomu  što  se  pravednost 
izvršava  ponajprije  i  najopćenitije  u  voljnim  razmjenama 
dobara,  to  jest  u  kupnjama  i  prodajama,  kojima  ovaj  naziv 
odgovara  u  vlastitom  smislu.  Od  njih  su  se  pak  ti  pojmovi 
proširili  i  na  sve  što  može  biti  predmet  pravednosti.  Isto 
tako  valja  reći  i  za  rečenicu:  'Dati  svakomu  što  mu  pripa¬ 
da’. 


Članak  12 

Da  11  je  pravednost  viša  od  ostalih  ćudorednih  kreposti? 

Dolje  q.  123  a.  12;  q.  141  a.  8;  1-2  q.  66  a.  4;  Sent.  3  d.  35  q.  1  a.  3  q. 
al ;  4  d.  33  q.  3  a.  3;  Ethic.  5  lect.  2 

U  vezi  s  dvanaestim  pitanjem  postupamo  ovako.  Čini  se 
da  pravednost  nije  viša  od  ostalih  ćudorednih  kreposti. 
Naime: 

1.  Pravednost  ima  zadaću  dati  svakomu  što  mu  pripada. 
3  C.  4  n.  13  (Bk  1132b  11):  S.  Th.,  lect. 


590 


C.  Etika  i  filozofija  prava 


Zadaća  je  pak  darežljivosti  dati  od  svoga,  a  to  pretpostav¬ 
lja  veću  krepost.  Dakle,  daražljivost  je  viša  krepost  od  pra¬ 
vednosti. 

2.  Osim  toga:  jedna  stvar  može  poprimiti  neki  ukras  sa¬ 
mo  od  stvari  koje  su  dostojnije  od  nje.  A  »velikodušnost  je 
jedan  ukras«  i  pravednosti  i  »svih  kreposti«,  kako  kaže  Ari¬ 
stotel  u  IV  knjizi  Etike?.  Dakle,  velikodušnost  je  viša  od 
pravednosti. 

3.  Još  nešto:  kako  kaže  Aristotel  u  II  knjizi  Etikć ,  pred¬ 
met  je  kreposti  »teško«  i  »dobro«.  No  predmet  su  jakosti 
teže  stvari  od  predmeta  pravednosti,  to  je  »opasnost  od 
smrti«,  kako  se  govori  u  III  knjizi  Etikć.  Dakle,  jakost  je 
viša  od  pravednosti. 

ALI  PROTIV  iznesenih  razloga  Ciceron  u  I  knjizi  O  du¬ 
žnostima  (pogl.  7)  kaže:  »U  pravednosti  se  najviše  zrcali 
sjaj  kreposti,  i  po  njoj  se  ljudi  nazivaju  čestitima«. 

ODGOVARAM:  Ako  govorimo  o  zakonskoj  pravednosti, 
očigledno  je  da  je  ona  najodličnija  među  svim  ćudorednim 
krepostima,  budući  da  je  opće  dobro  više  od  pojedinačnog 
dobra  jedne  osobe.  To  je  razlog  Aristotelove  tvrdnje  u  V 
knjizi  Etike*,  da  je,  naime,  »pravednost  najodličnija  medu 
krepostima,  pa  ni  večernja  a  ni  jutarnja  zvijezda  nije  tako 
divna« . 

No  ako  govorimo  o  pojedinačnoj  pravednosti,  onda  je 
ona  viša  od  ostalih  ćudorednih  kreposti  iz  dva  razloga.  Pr¬ 
vi  se  razlog  nazire  u  moći,  u  kojoj  je  njezino  sjedište  (ex 
parte  subiecti),  budući  da  se  ona  nalazi  u  najodličnijem  di¬ 
jelu  duše,  to  jest  u  razumskoj  težnji  ili  volji,  dok  se  ostale 
ćudoredne  kreposti  nalaze  u  osjetilnoj  težnji,  kojoj  pripa¬ 
daju  i  porivi  kao  predmet  tih  kreposti.  —  Drugi  se  razlog 
nazire  iz  predmeta  (ex  parte  obiecti).  Naime,  ostale  krepo¬ 
sti  zaslužuju  pohvalu  samo  zbog  dobra  kreposne  osobe. 
Pravednost  pak  zaslužuje  pohvalu  i  zbog  toga  što  je  krepo¬ 
sna  osoba  pravilno  usmjerena  u  odnosima  prema  drugi¬ 
ma,  pa  je  stoga  pravednost  na  neki  način  tuđe  dobro,  kako 
kaže  Aristotel  u  V  knjizi  Etikč.  Zbog  toga  on  i  u  I  knjizi 

1  C.  3  n.  16  (Bk  1124a  1):  S.  Th„  lect.  8. 

2  C.  3  n.  10  (Bk  1105a  9):  S.  Th.,  lect.  3. 

3  C.  6  n.  6  (Bk  1115a  24):  S.  Th.,  lect.  14. 

4  C.  1  n.  15  (Bk  1129b  27):  S.  Th.,  lect.  2 

5  C.  1  n.  17  (Bk  1130a  3):  S.  Th.,  lect.  2. 

Retorike?  kaže:  »Najveće  su  kreposti  nužno  one  koje  su 
najkorisnije  za  druge,  ukoliko  polazimo  od  činjenice  da  je 
krepost  mogućnost  činiti  dobro.  Stoga  ljudi  ponajviše  po¬ 
štuju  jake  i  pravedne,  jer  je  jakost  korisna  drugim  ljudima 
u  ratu,  a  pravednost  je  korisna  i  u  miru  i  u  ratu«. 

Odgovaram  na  razloge:  1.  Premda  darežljivost 
daje  od  svoga,  ipak  to  čini  s  ciljem  na  vlastito  kreposno  do¬ 
bro.  Pravednost,  naprotiv,  daje  drugima  što  im  pripada, 
jer  za  cilj  ima  zajedničko  dobro.  —  Nadalje,  pravednost  se 
poštiva  u  odnosu  prema  svima,  dok  se  darežljivost  ne  mo¬ 
že  protegnuti  na  sve.  —  Napokon,  darežljivost  koja  daje  od 
svoga,  zasniva  se  na  pravednosti  koja  svakomu  jamči  što 
mu  pripada. 

2.  Velikodušnost  uvećava  dobrotu  pravednosti  ako  se  s 
njom  združuje.  No  bez  pravednosti  velikodušnost  ne  bi  ni 
bila  krepost. 

3.  Predmet  su  jakosti  najteže  stvari,  ali  ne  i  najodličnije, 
budući  da  je  ona  korisna  samo  u  ratu,  a  pravednost  je,  na¬ 
protiv,  korisna  i  u  miru  i  u  ratu,  kako  smo  već  kazali  (u 

»c«). 


6  C.  9  n.  6  (Bk  1366b  3). 

PITANJE  78 
(S.  th.  II -II) 

O  GRIJEHU  KAMATA 

Nadalje,  valja  nam  raspravljati  o  grijehu  kamata  prili¬ 
kom  novčanih  zajmova  (usp.  p.  77  uvod). 

U  vezi  s  ovom  temom  odgovorit  ćemo  na  četiri  pitanja. 

1.  Da  li  je  grijeh  uzimati  novac  kao  naknadu  za  posuđeni 
novac,  to  jest  da  li  je  grijeh  uzimati  kamate? 

2.  Da  li  je  dopušteno  izvlačiti  koju  god  drugu  korist  kao 
naknadu  za  posuđeni  novac? 

3.  Da  li  je  čovjek  obavezan  vratiti  ono  što  je  pravedno 
zaradio  novcem  od  kamata? 

4.  Da  li  je  dopušteno  uzimati  novac  na  zajam  uz  kamate? 

Članak  1 

Da  Ii  je  grijeh  uzimati  kamate  na  posuđeni  novac? 

1-2  q.  105  a.  3  ad  3;  Sent.  3  d.  37  a.  6;  De  maloq.  13  a.  4; 

Quodl.  3  q.  7  a.  2;  Politic.  1  lect.  8; 

De  duob.  praec.  c.  de  septimo  praec. 

U  vezi  s  prvim  pitanjem  postupamo  ovako.  Čini  se  da 
uzimati  kamate  na  posuđeni  novac  nije  grijeh.  Naime: 

1.  Nitko  ne  može  griješiti,  ako  slijedi  Kristov  primjer.  A 
Gospodin  u  Lukinu  evanđelju  (19,  23)  o  samome  sebi  ova¬ 
ko  govori:  »Zašto  onda  nisi  dao  moj  novac  u  mjenjačnicu? 
Tako  bih  ga  na  povratku  uzeo  s  kamatama«.  Dakle,  nije 
grijeh  uzimati  kamate  na  posuđeni  novac. 

2.  Osim  toga:  u  Psalmima  (18,  8)  se  govori  da  je  »zakon 
Gospodnji  bez  ljage«,  jer  zabranjuje  svaki  grijeh.  No  zakon 
Gospodnji  dopušta  neke  kamate,  kako  čitamo  u  Ponovlje¬ 
nom  zakonu  (23,  19  —  20):  »Ne  traži  kamata  od  svoga  brata, 
niti  kamata  za  novac,  niti  kamata  za  jestvine,  niti  kamata 

na  bilo  što  gdje  se  obično  traže;  od  tudinca  možeš  tražiti 
kamate«.  To  nije  sve.  Na  drugom  mjetu  u  Ponovljenom  za¬ 
konu  (28,  12)  kao  nagrada  za  opsluživanje  zakona  dato  je 
ovo  obećanje:  »Mnogim  ćeš  narodima  u  zajam  davati,  a 
sam  nećeš  uzimati  u  zajam«.  Uzimati,  dakle,  kamate  nije 
grijeh. 

3.  Nadalje:  u  ljudskim  se  odnosima  pravednost  određuje 
građanskim  zakonima.  No  građanski  zakoni  dopuštaju  uzi¬ 
mati  kamate.  Dakle,  čini  se  da  to  nije  nedopušteno. 

4.  Zatim:  prekršiti  neki  savjet  nije  grijeh.  No  u  Lukinu 
evanđelju  (6,  35)  među  ostalim  savjetima  stoji:  »Pozaj- 
mljujte,  a  da  ništa  ne  očekujete  natrag«.  Dakle,  uzimati  ka¬ 
mate  nije  grijeh. 

5.  Još  nešto:  uzeti  novac  za  nešto  što  netko  nije  dužan 
učiniti,  ne  čini  se  da  je  po  sebi  grijeh.  No  onaj  tko  ima  no¬ 
vac,  nije  ga  dužan  dati  u  zajam  u  svakoj  prilici.  Dakle,  kat¬ 
kada  mu  je  dopušteno  uzimati  naknadu  za  posuđeni  no¬ 
vac. 

6.  K  tome:  kovani  srebrni  novac  ne  razlikuje  se  po  vrsti 
od  srebra  oblikovanog  na  posudi.  A  dopušteno  je  uzimati 
naknadu  za  posudbu  srebrnih  posuda.  Dakle,  dopušteno  je 
uzimati  naknadu  za  posuđeni  srebrni  novac.  Dosljedno  to¬ 
mu,  kamate  same  po  sebi  nisu  grijeh. 

7.  Napokon:  svatko  može  slobodno  uzeti  neku  stvar  koju 
mu  vlasnik  dobrovoljno  daje.  A  onaj  tko  prima  novac  u  za¬ 
jam,  dragovoljno  daje  kamate.  Dakle,  onaj  tko  daje  novac 
u  zajam  može  dopušteno  uzimati  kamate. 

ALI  PROTIV  navedenih  razloga  u  Izlasku  (22, 25)  čitamo: 
»Ako  uzajmiš  novac  kome  od  moga  naroda,  siromahu  koji 
je  kod  tebe,  ne  postupaj  prema  njemu  kao  lihvar.  Ne  na- 
meći  mu  kamate«. 

ODGOVARAM:  Uzimati  kamate  (accipere  usuram)  za  po¬ 
suđeni  novac  po  sebi  je  vrsta  nepravde,  budući  da  se  na  taj 
način  prodaje  jedna  nepostojeća  stvar,  a  time  nastaje  oči¬ 
gledna  nejednakost,  koja  je  u  suprotnosti  s  pravednošću. 
Da  bismo  to  pojasnili,  moramo  imati  na  umu  da  postoje 
neke  stvari  kojih  se  uporaba  sastoji  u  njihovu  trošenju 
(usus  ipsarum  rerum  est  consumptio).  Takve  su,  primjeri¬ 
ce,  vino  što  ga  upotrebljavamo  za  piće  i  pšenica  što  je  upo¬ 
trebljavamo  za  jelo.  Stoga  se  kod  tih  stvari  uporaba  ne 

smije  lučiti  od  samih  stvari,  jer  komu  se  daje  dopuštenje 
uporabe  stvari,  daje  se  i  dopuštenje  same  stvari.  Stoga  se 
kod  takvih  stvari  zajmom  prenosi  i  vlasništvo  (per  mutu- 
um  transfertur  dominium).  Kad  bi,  dakle,  netko  htio  po¬ 
sebno  prodati  vino,  a  posebno  prodati  njegovu  uporabu, 
prodavao  bi  dvaput  istu  stvar,  odnosno  prodavao  bi  nešto 
što  ne  postoji.  Stoga  je  očigledno  da  bi  takav  počinio  gri¬ 
jeh  protiv  pravednosti.  Iz  istoga  razloga  čini  grijeh  neprav¬ 
de  onaj  koji  posuđuje  vino  ili  pšenicu  i  traži  dvije  naknade, 
to  jest  povrat  iste  stvari  (aequalis  rei),  ali  i  naplatu  upora¬ 
be  koja  se  naziva  »kamata«. 

Postoje,  međutim,  neke  stvari  kojih  se  uporaba  ne  sasto¬ 
ji  u  njihovoj  potrošnji.  Primjerice,  uporaba  kuće  je  samo 
stanovanje  u  njoj,  a  ne  nikakvo  uništavanje  kuće  (dissipa- 
tio).  Stoga  se  u  tim  slučajevima  može  dopustiti  i  jedna  i 
druga  stvar.  Primjerice,  kad  netko  predaje  drugomu  vla¬ 
sništvo  nad  kućom,  a  sebi  pridržava  pravo  da  se  njome  još 
neko  vrijeme  služi;  i  obratno,  kad  netko  nekome  daje  upo¬ 
rabu  kuće,  a  zadržava  pravo  vlasništva.  Zbog  toga  čovjek 
može  dopušteno  uzimati  naknadu  za  uporabu  kuće  i  zahti¬ 
jevati  vraćanje  iste  kuće  (petere  domum  commodatam), 
što  je  očigledno  kod  zakupa  ili  najma  kuće. 

A  novac,  kako  kaže  Filozof  u  V  knjizi  Etike  (nav.  mj.  bilj. 
5)  i  u  I  knjizi  Politike  (nav.  mj.  bilj.  4),  poglavito  postoji  za¬ 
to  da  bi  se  olakšala  trgovina.  Stoga  je  prava  i  glavna  upora¬ 
ba  novca  istodobno  njegova  potrošnja  ili  trošenje,  kako  se 
on  troši  u  trgovini.  Dakle,  po  sebi  je  nedopušteno  uzimati 
naknadu  za  uporabu  posuđenog  novca,  to  jest  kamate.  Pa 
kao  što  je  čovjek  dužan  vratiti  druge  stvari  što  ih  je  nepra¬ 
vedno  stekao,  isto  je  tako  dužan  vratiti  novac  što  ga  je  ste¬ 
kao  kamatama. 

Odgovaram  na  razloge:  1.  U  onom  se  tekstu  o 
kamatama  govori  u  prenesenom  smislu,  to  jest  govori  se  o 
povećanju  duhovnih  dobara  što  ga  zahtijeva  Bog,  jer  želi 
da  neprestance  napredujemo  u  darovima  koje  smo  od  nje¬ 
ga  primili.  A  to  je  onda  na  našu,  a  ne  na  njegovu  korist. 

2.  Židovima  je  bilo  zabranjeno  uzimti  kamate  »od  njiho¬ 
ve  braće«,  to  jest  od  drugih  Židova.  A  to  nam  omogućava 
da  shvatimo,  kako  je  traženje  kamata  od  svakoga  čovjeka 
već  po  sebi  zlo.  Mi,  naime,  moramo  svakoga  čovjeka  sma- 

trati  »kao  bližnjega  i  brata«  (Ps  34,  14),  posebice  nakon 
stupanja  na  snagu  evanđeoskog  zakona,  koji  je  otvoren  za 
cijelo  čovječanstvo.  Stoga  Psalmi  (14,  5)  bezuvjetno  hvale 
»one  koji  svoj  novac  ne  posuđuju  na  kamate«,  a  Ezekijel 
(18,  17)  također  pohvaljuje  one  »koji  ne  traže  kamate«.  No 
Židovima  je  bilo  dopušteno  uzimati  kamate  od  tuđinaca, 
ali  ne  kao  jedna  po  sebi  dopuštena  stvar,  nego  im  je  to  bilo 
stavljeno  na  volju  da  bi  se  izbjeglo  veće  zlo,  to  jest  da  ne 
bi,  zavedeni  lakomošću,  na  koju  su  po  Izaijinim  riječima 
(56,  11)  bili  skloni,  uzimali  kamate  i  od  Židova,  poklonika 
pravoga  Boga.  —  Obećanje,  međutim,  koje  je  dato  u  obliku 
nagrade:  »Mnogim  ćeš  narodima  na  kamate  posuđivati« 
itd.,  valja  shvatiti  u  širem  smislu  kao  posudbu,  to  jest  u 
smislu  odlomka  knjige  Propovjednika  (29,  10):  »Mnogi  ne 
posjeduju  na  kamate«,  to  jest  »ne  daju  na  zajam,  ne  iz  zlo¬ 
će,  (nego  se  boje  da  ne  budu  nezasluženo  opljačkani)«.  Ži¬ 
dovima  je,  stoga,  u  onom  tekstu  bilo  u  obliku  nagrade  obe¬ 
ćano  obilje  bogatstva,  iz  čega  proizlazi  da  mogu  davati  zaj¬ 
move  drugima. 

3.  Ljudski  zakoni  ne  kažnjavaju  neke  grijehe  jer  su  ljudi 
nesavršeni,  pa  bi  mnoge  korisne  stvari  bile  izložene  opa¬ 
snosti,  kad  bi  bili  strogo  kažnjavani  svi  grijesi.  Stoga  ljud¬ 
ski  zakoni  dopuštaju  kamate,  ne  zato  što  bi  smatrali  da  su 
one  u  skladu  s  pravednošću,  već  da  ne  bi  spriječili  korisne 
stvari  mnogih  ljudi.  Naime,  i  u  građanskom  pravu  čitamo:1 
»Stvari  koje  se  uporabom  troše,  nisu  podobne  plodouživa- 
nju  ni  po  prirodnom  ni  po  građanskom  pravu«.  I  opet:  »Se¬ 
nat  nije  riješio  plodouživanje  tih  stvari,  niti  je  to  mogao 
učiniti,  nego  je  gotovo  ustanovio  plodouživanje«  kad  je  do¬ 
pustio  kamate.  Slijedeći  prirodni  razum,  Filozof  također  u 
I  knjizi  Politike  ( nav.  mj.  bilj.  18)  kaže  daje  »sticanje  nov¬ 
ca  kamatama  nešto  što  se  najviše  protivi  naravi«. 

4.  Čovjek  nije  uvijek  dužan  davati  zajam.  Stoga  to  i  jeste 
savjet.  No  zapovijed  je  da  čovjek  ne  traži  dobit  od  zajma. 
—  Ili  se  može  smatrati  savjetom  po  usporedbi  na  farizej¬ 
ska  pravila,  jer  su  farizeji  smatrali  da  su  kamate  u  nekim 
slučajevima  dopuštene,  kao  što  se  savjetom  može  smatrati 
i  ljubav  prema  neprijateljima.  —  Ili,  u  onom  se  tekstu  ne 

1  Instit.  1.  2  tit.  4  §  2  Constituitur  autem;  Dig.  1.  7  tit.  5  leg.  1  Senatus  cen- 

suit;  leg.  2.  Sed  de  pecunia. 


596 


C.  Etika  i  filozofija  prava 


osuđuje  nada  u  dobit,  nego  nada  koja  se  polaže  u  čovjeka. 
Naime,  ne  smijemo  davati  na  posudbu,  ili  činiti  koje  drugo 
dobro,  pouzdavajući  se  u  čovjeka,  već  pouzdavajući  se  u 
Boga. 

5.  Tko  nije  obavezan  davati  zajam,  može  uzimati  nakna¬ 
du  za  svoj  čin,  ali  ne  smije  zahtijevati  više.  Takvom  se  daje 
naknada  po  savršenoj  jednakosti  kad  mu  se  vrati  ono  što 
je  posudio.  Kad  bi,  stoga,  zahtijevao  više  za  plodouživanje 
neke  stvari  (ususfructus),  koja  nema  drugu  uporabu  osim 
njezina  trošenja,  zahtijevao  bi  naknadu  za  nešto  što  ne 
postoji. 

6.  Glavna  uporaba  srebrnih  posuda  ne  znači  njihovu  pot¬ 
rošnju.  Stoga  se  ta  uporaba  može  dopušteno  prodati,  ali 
istodobno  sačuvati  vlasništvo  nad  tom  stvari.  Glavna, 
međutim,  uporaba  srebrna  novca  je  njegovo  trošenje  u  tr¬ 
govini.  Stoga  nije  dopušteno  prodavati  uporabu  novca  koji 
je  dat  na  posudbu,  a  istodobno  zahtijevati  povrat. 

Valja,  međutim,  primijetiti  da  drugotna  uporaba  srebr¬ 
nih  posuda  može  biti  razmjena.  U  tom  slučaju  nije  dopu¬ 
šteno  prodati  njihovu  uporabu.  Isto  tako  može  postojati 
drugotna  uporaba  srebrnog  novca,  primjerice  kad  netko 
novac  proviđen  pečatom  posuđuje  u  svrhu  pokazivanja  ili 
kao  zamjenu  za  zalog.  Takvu  uporabu  novca  čovjek  može 
prodati2. 

7.  Tko  daje  kamate,  ne  daje  ih  sasvim  dragovoljno,  nego 
ga  je  na  to  primorala  neka  nevolja,  to  jest  primoran  je  uze¬ 
ti  novac  u  zajam,  ali  mu  ga  zajmodavac  neće  uzajmiti  bez 
kamata. 


Članak  2 

Da  li  netko  može  za  posuđeni  novac  tražiti  neku  drugu 
korist? 

De  Reg.  lud.  q.  5;  De  malo  q.  13  a.  4  ad  13 

U  vezi  s  drugim  pitanjem  postupamo  ovako.  Čini  se  da 
netko  može  za  posuđeni  novac  tražiti  neku  drugu  korist. 
Naime: 

1.  Svatko  može  dopušteno  odlučivati  o  svojoj  odšteti.  No 
2  Dig.  17  tit.  1  leg.  28  Numismatum  aureorum. 

pri  posudbi  novca  čovjek  se  katkada  izlaže  šteti.  Dakle,  do¬ 
pušteno  je  tražiti,  pa  čak  i  zahtijevati  naknadu  štete  za  po¬ 
suđeni  novac. 

2.  Osim  toga:  po  Filozofovim  riječima  u  V  knjizi  Etike' , 
svatko  je  iz  neke  obaveze  prema  poštenju  dužan  »na  neki 
način  dati  naknadu  onome  tko  mu  je  učinio  uslpgu«.  No 
onaj  tko  posuđuje  novac  čovjeku  koji  se  nalazi  u  nevolji, 
čini  mu  uslugu,  pa  mu  onaj  što  posuđuje  na  neki  način  ima 
zahvaliti.  Dakle,  onaj  što  posuđuje  dužan  je  po  prirodi  dati 
neku  naknadu  onome  koji  mu  je  posudio.  A  čini  se  da  nije 
nedopušteno  prihvatiti  neku  obvezu  koju  smo  dužni  ispu¬ 
niti  po  prirodnom  zakonu.  Dakle,  čini  se  da  nije  nedopu¬ 
šteno  ako  netko  za  posudbu  novca  drugim  ljudima  zahtije¬ 
va  kao  obavezu  davanja  neke  naknade. 

3.  Nadalje:  Primjedba2  na  stavak  Izaije  proroka  (33,  15): 
»Blažen  koji  otrese  ruku  da  ne  primi  mito«,  kaže  da  »po¬ 
stoje  mita  koja  se  daju  na  ruku«,  ali  i  »ona  koja  se  daju 
govorom  (lingua)«  ili  »službom«.  No  dopušteno  je  primati 
službu,  a  također  i  pohvalu  od  onoga  kojemu  je  netko  po¬ 
sudio  novac.  Dakle,  iz  istoga  razloga  taj  može  primati  i  sva¬ 
ki  drugi  dar. 

4.  Zatim:  čini  se  da  je  istovjetan  odnos  dara  prema  daru 
i  zajma  prema  zajmu.  No  dopušteno  je  uzimati  novac  za 
drugi  izdati  novac.  Dakle,  dopušteno  je  primati  naknadu  u 
ime  neke  posudbe  za  posuđeni  novac. 

5.  K  tome:  više  otuđuje  novac  onaj,  koji  s  posudbom  pre¬ 
nosi  i  vlasništvo  nad  njim,  nego  onaj  koji  ga  povjerava  tr¬ 
govcu  ili  zanatliji.  No  dopušteno  je  primati  dobit  od  novca 
povjerena  nekom  trgovcu  ili  nekom  zanatliji.  Dakle,  tako¬ 
đer  je  dopušteno  primati  dobit  i  od  posuđenog  novca. 

6.  Još  nešto:  za  posuđeni  novac  čovjek  može  uzeti  zalog, 
čiju  uporabu  može  prodati,  kao  kad  se  u  zalog  uzima  neka 
njiva  ili  neka  kuća  za  stanovanje.  Dakle,  dopušteno  je  pri¬ 
mati  neku  dobit  od  posuđena  novca. 

7.  Napokon:  katkada  se  dogodi  da  zbog  neke  posudbe 
čovjek  proda  neku  stvar  skuplje,  ili  tuđu  robu  kupi  jeftini¬ 
je,  ili  poveća  cijenu  zbog  zakašnjenja  (dilatio)  u  plaćanju, 
ili  cijenu  smanjuje  jer  je  izvršena  brza  isplata  (acceleratio), 

1  C.  5  n.  7  (Bk  1133a  4):  S.  Th.,  lect.  8. 

2  InterL;  Gregorius  ,  In  Evang.  1.  1  homil.  4:  PL  76,  1092. 

ali  je  u  svim  tim  stvarima  očigledna  vrsta  naknade  za  po¬ 
suđeni  novac.  No  sve  to  ne  izgleda  nedopušteno.  Dakle,  do¬ 
pušteno  je  očekivati,  dapače  i  zahtijevati  naknadu  za  posu¬ 
đeni  novac. 

ALI  PROTIV  iznesenih  razloga  prorok  Ezekijel  (18,  17) 
među  ostalim  stvarima  što  ih  zahtijeva  od  pravednika, 
stavlja  i  ovu:  »Neće  tražiti  kamata  ni  pridavka«. 

ODGOVARAM:  Novcem  se  smatra,  kako  kaže  Filozof  u 
IV  knjizi  Etike*,  sve  ono  »čija  se  cijena  može  mjeriti  nov¬ 
cem«.  Kao  što,  dakle,  protiv  pravednosti  griješi  onaj,  koji 
za  posuđeni  novac,  ili  za  druge  stvari,  u  ime  potrošnje  pri¬ 
ma  novac  po  prešutnom  ili  izričitom  dogovoru,  kako  je  re¬ 
čeno  prije  (čl.  1),  tako  u  isti  grijeh  upada  i  onaj,  koji  pre¬ 
šutnim  ili  izričitim  dogovorom  prima  druge  stvari  čija  se 
cijena  može  mjeriti  novcem.  Ako  pak  netko  primi  te  stvari, 
a  nije  ih  tražio,  bez  prešutne  ili  izričite  obaveze,  već  samo 
kao  dobrohotni  dar,  tada  ne  griješi,  jer  je  i  prije  davanja 
novca  u  zajam  mogao  dopušteno  primati  te  darove,  a  činje¬ 
nica  što  je  posudio  novac  nije  ga  stavila  u  nepovoljniji  po¬ 
ložaj.  —  Dopušteno  je,  nadalje,  primati  naknade  koje  se  ne 
mjere  novcem,  poput  dobrohotnosti  i  ljubavi  od  strane 
onoga  komu  je  posudio  novac,  i  druge  slične  stvari. 

Odgovaram  na  razloge:  1.  Zajmodavac  može 
bez  ikakva  grijeha  ugovorom  sa  zajmoprimcem  utvrditi 
naknadu  za  štetu,  ako  bi  nestalo  nešto  što  mu  pripada.  To, 
naime,  ne  znači  prodaja  uporabe  novca,  nego  izbjegavanje 
štete.  A  može  se  dogoditi  da  zajmoprimac  izbjegne  veću 
štetu  od  zajmodavca,  pa  je  stoga  zajmoprimac  dužan  na¬ 
doknaditi  tuđu  štetu  vlastitom  dobiti.  —  No  ugovorom  se 
ne  može  čvrsto  utvrditi  naknada  štete  zbog  činjenice  što 
netko  onim  novcem  ne  može  zarađivati,  jer  on  nema  pravo 
prodavati  ono  što  još  nema,  a  što  možda  zbog  mnogih  za¬ 
preka  neće  ni  imati. 

2.  Naknada  za  neko  dobročinstvo  može  se  ostvariti  na 
dva  načina.  Prvo,  po  dužnosti  pravednosti,  na  što  netko 
može  biti  obvezan  jednim  sklopljenim  ugovorom.  I  ta  se 
dužnost  mjeri  veličinom  dobročinstva  što  ga  je  netko  pri¬ 
mio.  Stoga,  tko  je  primio  novčani  zajam,  ili  zajam  u  dru¬ 
gim  potrošnim  stvarima,  nije  dužan  vratiti  više  od  onoga 
3  C.  1  n.  2  (Bk  1119b  26):  S.  Th„  lect.  2. 

što  je  u  zajam  primio.  Stoga  bi  bilo  protiv  pravednosti  kad 
bi  ga  se  obvezalo  da  vrati  više.  —  Drugo,  netko  je  dužan 
nadoknaditi  dobročinstvo  po  dužnosti  prijateljstva.  U  tom 
se  slučaju  gleda  više  na  ljubav,  kojom  je  netko  primio  do¬ 
bročinstvo,  nego  na  veličinu  onoga  što  je  učinio.  I  ta  du¬ 
žnost  prelazi  građansku  obavezu,  koja  podrazumijeva  ne¬ 
ku  nužnost  što  otklanja  dobrovoljnost  naknade. 

3.  Ako  netko  za  posuđeni  novac  očekuje  ili  traži,  kao  po 
nekoj  obavezi  što  proizlazi  iz  nekog  prešutnog  ili  izričitog 
dogovora,  naknadu  u  službi  ili  govoru,  isto  je  kao  da  oče¬ 
kuje  ili  zahtijeva  neki  dar,  budući  da  se  i  jedna  i  druga 
stvar  mogu  procijeniti  novcem,  kako  je  očigledno  u  slučaju 
nadničara  koji  rukom  ili  govorom  obavljaju  svoj  rad.  Ako 
se,  naprotiv,  služba  ili  govor  ne  daju  zbog  neke  obaveze, 
nego  zbog  dobrohotnosti,  koja  se  ne  može  mjeriti  novcem, 
tada  ih  je  slobodno  primati,  zahtijevati  i  iščekivati. 

4.  Novac  se  ne  može  prodavati  za  višu  cijenu  od  one  koju 
ima  posuđeni  novac  što  ga  valja  vratiti.  U  tome  se  ne  smije 
ni  tražiti  ni  očekivati  drugo  nego  samo  dobrohotnost  lju¬ 
bavi,  koju  se  ne  može  mjeriti  novcem,  i  iz  koje  može  proizi¬ 
ći  samo  dobrovoljna  posudba.  Njoj  se  protivi  obveza  ne¬ 
kog  kasnijeg  zajma,  jer  se  i  ta  obveza  može  procijeniti  nov¬ 
cem.  Stoga  je  dopušteno  uzajamno  izmjenjivati  zajmove, 
ali  nije  dopušteno  obvezati  zajmoprimca  na  kasniji  zajam. 

5.  Tko  posuđuje  novac,  prenosi  vlasništvo  nad  njim  na 
onoga  tko  ga  uzajmljuje.  Stoga  onaj  tko  je  novac  uzajmio, 
na  svoj  ga  rizik  drži,  a  obavezan  ga  je  u  potpunosti  vratiti. 
Stoga  zajmodavac  ne  smije  od  njega  tražiti  više.  Onaj,  na¬ 
protiv,  koji  povjerava  svoj  novac  trgovcu  ili  zanatliji  udru¬ 
žujući  se  s  njima,  ne  prenosi  vlasništvo  nad  novcem  na 
njih,  nego  novac  ostaje  njegov,  pa  na  njegov  rizik  ide  i  rad 
s  novcem  što  ga  obavlja  trgovac  ili  zanatlija.  Dakle,  dopu¬ 
šteno  je  zbog  toga  tražiti  i  dio  zarade,  jer  je  ta  zarada  i 
njegova. 

6.  Ako  netko  za  novac,  što  ga  je  dobio  kao  zajam,  daje  u 
zalog  neku  stvar  čija  se  uporaba  može  procijeniti  novcem, 
zajmoprimac  ima  prilikom  vraćanja  obračunati  i  uporabu 
te  stvari.  Inače,  ako  bi  zahtijevao  besplatnu  uporabu  te 
stvari  kao  nešto  što  mu  je  pridošlo,  isto  je  kao  da  je  primio 
novac  na  zajam,  to  jest  kamatu,  osim  ako  se  ne  radi  o  stva- 

rima  čiju  uporabu  obično  ustupamo  prijateljima  bez  nak¬ 
nade,  poput  posudbe  neke  knjige. 

7.  Ako  netko  nastoji  prodati  robu  po  višoj  cijeni  nego  li 
je  njezina  prava  vrijednost,  kako  bi  na  kupcu  nadoknadio 
odgodu  plaćanja,  očigledno  čini  grijeh  nedopuštene  dobiti, 
jer  ta  odgoda  plaćanja  ima  narav  zajma.  Stoga  sve  što  se 
zahtijeva  povrh  pravedne  cijene  zbog  odgode  izgleda  kao 
plaća  na  zajam,  a  to  je  zapravo  kamata  ili  pridavak.  —  Isto 
tako  ako  bi  jedan  kupac  htio  kupiti  po  nižoj  cijeni  od  one 
prave  time  što  bi  dao  novac  prije  nego  li  je  došao  u  posjed 
robe,  počinio  bi  grijeh  uzimanja  kamata,  jer  i  taj  predujam 
ima  izgled  zajma,  čija  je  naknada  u  smanjenju  cijena.  — 
Ako  prodavač  smanjuje  dobrovoljno  pravu  cijenu  da  bi 
prije  došao  do  novca,  tada  se  ne  može  govoriti  o  grijehu 
uzimanja  kamata. 


Članak  3 

Da  li  je  netko  dužan  vratiti  svu  zaradu  stečenu  kamatnim 
novcem? 

De  Reg.  lud.  q.  1  sqq.;  Ouodl.  3  q.  7  a.  3 

U  vezi  s  trećim  pitanjem  postupamo  ovako.  Čini  se  da  je 
netko  dužan  vratiti  svu  zaradu  stečenu  kamatnim  novcem. 
Naime: 

1.  Apostol  u  Poslanici  Rimljanima  (11,  16)  kaže:  »Ako  je 
korijen  svet,  svete  su  i  grane« .  Dakle,  isti  razlog  vrijedi  i  za 
činjenicu:  ako  je  korijen  okužen,  okužene  su  i  grane.  A  ko¬ 
rijen  je  bio  kamatni  novac.  Dakle,  od  kamatnog  je  novca 
poteklo  i  sve  ono  što  je  netko  na  taj  način  stekao.  Dosljed¬ 
no  tomu,  dužan  je  sve  na  taj  način  stečeno  vratiti. 

2.  Osim  toga:  u  Dekretalima  (Extra  »De  usuris«)  se  kaže: 
»Imanja  što  su  kupljena  kamatnim  novcem  imaju  biti  pro¬ 
dana,  a  novac  za  njih  dobiven  ima  biti  vraćen  onima  od  ko¬ 
jih  je  bio  iznuđen«.  Dakle,  iz  istoga  razloga  mora  biti  vra¬ 
ćeno  i  sve  što  je  stečeno  kamatnim  novcem. 

3.  K  tome:  stečevine  do  kojih  netko  dolazi  kamatnim 
novcem  pripadaju  mu  zbog  toga  što  je  za  njih  dao  novac. 
Dakle,  on  nad  njima  nema  veće  pravo  od  prava  što  ga  ima 
nad  izdatim  novcem.  No  kamatni  je  novac  bio  dužan  vrati- 

ti.  Dakle,  dužan  je  također  vratiti  i  stečevine  do  kojih  je 
tim  novcem  došao. 

ALI  PROTIV  navedenih  razloga  je  to  što  svatko  može  do¬ 
pušteno  zadržati  zakonski  stečena  dobra.  No  stečevine,  do 
kojih  je  netko  došao  kamatnim  novcem,  katkada  su  kuplje¬ 
ne  na  zakonski  način.  Dakle,  čovjek  ih  slobodno  može 
zadržati. 

ODGOVARAM:  Kao  što  smo  ranije  rekli  (čl.  1),  postoje 
dobra  čija  se  uporaba  sastoji  u  njihovoj  potrošnji,  a  koja  u 
skladu  sa  zakonom  ne  dopuštaju  plodouživanje  (ususfruc- 
tus).  Ako  su,  stoga,  ta  dobra  bila  iznuđena  kamatnim  nov¬ 
cem,  primjerice  novac,  pšenica,  vino  i  druge  slične  stvari, 
čovjek  je  dužan  vratiti  samo  onoliko  koliko  je  uzeo,  budući 
da  stečevine,  do  kojih  je  došao  tim  dobrima,  nisu  plod  sa¬ 
me  stvari,  nego  ljudske  marljivosti.  Osim  ako  zadržava¬ 
njem  tih  stvari  netko  nije  bio  oštećen  i  ako  nije  izgubio  ne¬ 
što  od  svojih  dobara.  U  tom  bi,  naime,  slučaju  čovjek  bio 
dužan  nadoknaditi  štetu. 

Ima,  međutim,  dobara  čija  se  uporaba  ne  sastoji  u  njiho¬ 
voj  potrošnji,  a  ta  dobra,  kao  što  su  kuće,  njive  itd.,  dopu¬ 
štaju  plodouživanje.  Ako  je  netko  kamatnim  novcem  iznu¬ 
dio  kuću  ili  njivu,  ne  samo  da  je  dužan  vratiti  kuću  ili  nji¬ 
vu,  nego  i  plodove  što  ih  je  na  taj  način  stekao,  budući  da 
su  to  plodovi  tuđih  dobara,  pa  stoga  pripadaju  njihovu 
gospodaru. 

Odgovaram  na  razloge:  1.  Korijen  (u  drveta) 
nema  samo  ulogu  materije,  poput  kamatnog  novca  (kod 
stečevina),  nego  je  on  na  neki  način  i  proizvodni  uzrok, 
ukoliko  daje  hranu.  Stoga  usporedba  nije  valjana. 

2.  Stečevine  kupljene  novcem  od  kamata  ne  pripadaju 
onima  kojima  je  pripadao  kamatni  novac,  nego  onima  koji 
su  ih  kupili.  One  ipak  ostaju  povezane  s  onima  od  kojih  je 
kamatni  novac  uzet,  kao  i  sva  ostala  dobra  stečena  kamat¬ 
nim  novcem.  Stoga  zakon  ne  naređuje  da  se  te  stečevine 
vrate  onima  koji  su  za  njih  dali  kamatni  novac,  jer  bi  te 
stečevine  mogle  vrijediti  možda  i  više  od  datih  kamata,  već 
određuje  da  one  budu  prodane,  a  novac  da  bude  vraćen, 
očigledno  prema  vrijednosti  (quantitas)  kamatnog  novca. 

3.  Dobro  kupljeno  kamatnim  novcem  pripada  onomu 
koji  je  dao  kamatni  novac  kao  instrumentalni  uzrok,  ali 


602 


C.  Etika  i  filozofija  prava 


glavni  uzrok  da  mu  to  dobro  pripada  njegova  je  osobna 
marljivost.  To  je  razlog  što  on  ima  veće  pravo  na  stečenu 
stvar,  nego  na  novac  koji  je  proistekao  iz  kamata. 

Članak  4 

Da  11  Je  dopušteno  uzimati  novac  na  zajam  uz  kamate? 

Sent.  3  d.  37  a.  6  ad  6 

U  vezi  s  četvrtim  pitanjem  postupamo  ovako.  Čini  se  da 
nije  dopušteno  uzimati  novac  na  zajam  uz  kamate.  Naime: 

1 .  Apostol  u  Poslanici  Rimljanima  ( 1 ,  32)  kaže  da  »zaslu¬ 
žuju  smrt  ne  samo  oni  koji  čine  grijeh,  nego  i  oni  što  odo¬ 
bravaju  onima  koji  ga  čine«.  A  onaj  tko  uzima  novac  na  za¬ 
jam  uz  kamate  suučesnik  je  u  grijehu  čovjeka  koji  posuđu¬ 
je  novac  uz  kamate  i  pruža  mu  priliku  da  griješi.  Dakle,  i 
on  sam  griješi. 

2.  Osim  toga:  za  nikakvu  vremenitu  korist  nitko  ne  smije 
dati  drugomu  priliku  da  sagriješi;  to,  naime,  predstavlja 
djelatnu  sablazan,  a  ona  je  uvijek  grijeh,  kako  smo  ranije 
rastumačili  (p.  43  čl.  2).  A  onaj  tko  traži  zajam  u  čovjeka 
koji  posuđuje  novac  uz  kamate,  pruža  mu  priliku  da  sagri¬ 
ješi.  Dakle,  nikakva  vremenita  korist  ne  može  ga  opravda¬ 
ti. 

3.  Zatim:  u  izvjesnim  slučajevima  potreba  polaganja  vla¬ 
stitog  novca  kod  nekog  čovjeka  što  se  bavi  posuđivanjem 
novca  uz  kamate,  nije  ništa  manja  od  uzimanja  novca  od 
njega.  No  pohranjivati  novac  kod  čovjeka  što  ga  posuđuje 
uz  kamate,  čini  se  posve  nedopuštenim,  kao  što  bi  bilo  sa¬ 
svim  nedopustivo  predati  mač  luđaku,  djevicu  povjeriti  po- 
hotniku  ili  hranu  nekom  sladokuscu.  Dakle,  nije  dopušte¬ 
no  primati  novac  na  zajam  od  čovjeka  što  ga  uz  kamate  da¬ 
je  na  posudbu. 

ALI  PROTIV  iznesenih  razloga  Filozof  u  V  knjizi  Etike? 
kaže  da  onaj  tko  trpi  nepravdu,  ne  griješi.  Naime,  praved¬ 
nost  se,  kao  Filozof  na  onom  mjestu  tumači,2  ne  sastoji  u 
pravoj  sredini  između  dva  poroka  (duo  vitia).  No  onaj  tko 
posuđuje  drugima  novac  uz  kamate,  griješi  kad  uzimanjem 

1  C.  2  n.  7  (Bk  1138a  34):  S.  Th.,  lect.  17. 

2  C.  5  n.  17  (Bk  1133b  32):  S.  Th„  lect.  10. 

kamata  nanosi  nepravdu  onomu  koji  prima  zajam  uz  ka¬ 
mate.  Dakle,  onaj  tko  prima  zajam  uz  kamate  ne  griješi. 

ODGOVARAM:  Nipošto  nije  dopušteno  navesti  čovjeka 
na  grijeh,  ali  je  dopušteno  tuđim  se  grijehom  poslužiti  za 
neko  dobro,  jer  se  i  sam  Bog  služi  svim  grijesima  da  ostva¬ 
ri  neko  dobro.  Naime,  kako  kaže  Augustin  u  Enhiridonif , 
iz  svakoga  zla  Bog  zna  izvući  dobro.  Pišući,  stoga,  Publico- 
li,  koji  ga  je  pitao  da  li  je  dopušteno  poslužiti  se  zakletvom 
onih  koji  se  zaklinju  na  lažne  bogove  i  na  taj  način  javno 
griješe  jer  im  iskazuju  štovanje  koje  se  iskazuje  samo  Bo¬ 
gu,  Augustin  je  odgovorio'*  da  se  onaj  »koji  se  služi  zakle¬ 
tvom  onih,  koji  se  zaklinju  na  lažne  bogove,  upotrebljava¬ 
jući  ne  za  zlo  nego  za  dobro,  pridružuje,  ne  njihovu  grije¬ 
hu,  koji  se  sastoji  u  zakletvi  na  đavle,  već  njihovoj  dobroj 
nakani  poštivanja  zakletve«.  Ako  bi  ih  netko  prisilio  da  se 
zakunu  na  lažne  bogove,  taj  bi  tada  počinio  grijeh. 

Isto  valja  reći  i  o  ovome  predmetu,  to  jest  da  nikada  nije 
dopušteno  navesti  jednu  osobu  da  daje  zajam  uz  kamate. 
Ipak,  primiti  zajam  pod  tim  uvjetima  od  onoga  koji  je  već 
raspoložen  da  to  učini  i  koji  se  bavi  posudbom  novca  uz 
kamate,  dopušteno  je  zbog  nekog  dobra,  to  jest  da  čovjek 
riješi  vlastite  nevolje  ili  da  pomogne  drugima.  Uostalom, 
onomu  koji  je  upao  među  razbojnike,  da  bi  izbjegao  smrt 
dopušteno  je  otkriti  dobra  što  ih  ima,  premda  će  razbojni¬ 
ci  raznoseći  ih  sagriješiti,  po  primjeru  one  desetorice  koji 
rekoše  Jišmaelu:  »Nemoj  nas  ubiti,  jer  u  polju  imamo  za¬ 
kopano  blago«,  kako  čitamo  kod  Proroka  Jeremije  (41,  8). 

Odgovaram  na  razloge:  1.  Tko  uzima  zajam  uz 
kamate  ne  odobrava  grijeh  onoga  koji  daje  na  posudbu  no¬ 
vac  uz  kamate,  nego  se  njime  služi.  I  ne  raduje  ga  uzimanje 
kamata,  nego  zajam,  a  on  je  dobra  stvar. 

2.  Tko  uzima  novac  uz  kamate,  ne  daje  čovjeku  što  tako 
novac  posuđuje  priliku  da  utjeruje  kamate,  nego  da  načini 
jedan  zajam.  Naprotiv,  sam  davatelj  novca,  zbog  zloće  svo¬ 
ga  srca,  prihvaća  to  kao  prigodu  za  grijeh.  Stoga  s  njegove 
strane  postoji  jedna  ne-djelatna  sablazan  (scandalum  pas- 
sivum),  ali  ne  postoji  djelatna  (activum)  sablazan  od  stra¬ 
ne  onoga  tko  zajam  uzima.  A  zbog  te  ne-djelatne  sablazni 

3  August.,  c.  11:  PL  40,  236. 

4  Ep.  47  Ad  Publicolam:  PL  33,  184. 

čovjek  nije  dužan  odustati  od  traženja  ako  mu  je  zajam 
potreban,  budući  da  ta  ne-djelatna  sablazan  ne  proizlazi  iz 
slabosti  ili  neznanja,  nego  iz  zloće. 

3.  Kad  bi  netko  povjerio  svoj  novac  čovjeku  što  ga  daje 
na  posudbu  uz  kamate,  a  ovaj  ne  bi  imao  drugoga  novca  da 
se  bavi  uzimanjem  kamata,  ili  bi  mu  novac  povjerio  s  na¬ 
kanom  da  takvu  čovjeku  namakne  dobit  uzimanjem  kama¬ 
ta,  dao  bi  mu  priliku  (materiam)  da  sagriješi.  Stoga  bi  i 
sam  bio  suučesnik  grijeha.  Ako  bi,  naprotiv,  netko  zbog  ve¬ 
će  sigurnosti  povjerio  svoj  novac  čovjeku  što  ga  posuđuje 
uzimanjem  kamata,  a  on  bi  već  imao  i  drugih  sredstava  da 
obavlja  svoj  zanat,  takav  ne  bi  griješio,  već  bi  se  poslužio 
grešnikom  za  dobru  svrhu. 


2.  ZAKON  I  DRUŠTVO 


PITANJE  90 
(S.  th.  I  II) 

O  BITI  ZAKONA 

Nadalje,  raspravljat  ćemo  o  izvanjskim  počelima  naših 
čina  (usp.  p.  49  uvod).  A  izvanjsko  počelo,  koje  navodi  čov¬ 
jeka  na  zlo,  je  đavao.  O  njemu  smo,  međutim,  već  govorili 
u  Prvoj  knjizi  (p.  1 14)  kad  smo  raspravljali  o  napasti.  Poče¬ 
lo  pak  koje  izvana  potiče  na  dobro  je  Bog,  koji  nas  pouča¬ 
va  po  zakonu  i  pomaže  nam  po  milosti.  Stoga  ćemo  najpri¬ 
je  govoriti  o  zakonu,  a  zatim  o  milosti  (p.  109).  No  kad  je 
riječ  o  zakonu,  najprije  ćemo  raspravljati  o  njemu  općeni¬ 
to,  a  zatim  o  njegovim  dijelovima  (p.  93).  Sto  se  tiče  zako¬ 
na  općenito,  valja  nam  raspravljati  o  tri  teme:  prvo,  o  nje¬ 
govoj  biti;  drugo,  o  njegovim  podjelama  (p.  91),  treće,  o 
njegovim  učincima  (p.  92). 

U  vezi  s  prvom  temom  odgovorit  ćemo  na  četiri  pitanja: 

1.  Da  li  zakon  pripada  razumu? 

2.  O  svrsi  zakona. 

3.  O  uzroku  zakona. 

4.  O  proglašenju  zakona. 


Članak  1 

Da  li  zakon  pripada  razumu? 

U  vezi  s  prvim  pitanjem  postupamo  ovako.  Čini  se  da  za¬ 
kon  ne  pripada  razumu.  Naime: 

1.  Apostol  u  Poslanici  Rimljanima  (7,  23)  govori:  »Vidim 
u  svojim  udovima  drugi  zakon«  itd.  A  nijedna  se  stvar,  ko¬ 
ja  pripada  razumu,  ne  nalazi  u  udovima,  budući  da  se  ra- 

zum  ne  služi  tjelesnim  udovima.  Dakle,  zakon  ne  pripada 
razumu. 

2.  Osim  toga:  u  razumu  se  nalazi  samo  moć,  običajne  na¬ 
vike  i  čini  (potentia,  habitus  et  actus).  No  zakon  nije  ra¬ 
zumska  moć.  A  nije  ni  neka  njegova  običajna  navika,  budu¬ 
ći  da  su  razumske  običajne  navike  umne  kreposti,  o  koji¬ 
ma  smo  već  govorili  (p.  57).  A  nije  niti  čin  razuma,  jer  kad 
prestane  čin  razuma,  kao  što  je  slučaj  kod  onih  što  spava¬ 
ju,  prestaje  i  zakon.  Dakle,  zakon  ne  pripada  razumu. 

3.  Nadalje:  zakon  pokreće  na  pravedno  djelovanje  one 
koji  mu  se  pokoravaju.  No,  imajući  u  vidu  zaključke  do  ko¬ 
jih  smo  ranije  došli  (p.  9  čl.  1),  zadaća  je  volje  u  pravom 
smislu  pokretati  na  djelovanje.  Dakle,  zakon  ne  pripada  ra¬ 
zumu,  nego  volji,  po  izreci  poznavaoca  prava1:  »Ono  što  se 
dopada  vladaru,  ima  snagu  zakona«. 

ALI  PROTIV  iznesenih  razloga  je  to  što  je  zadaća  zakona 
naređivati  i  zabranjivati.  A  naređivati,  kako  smo  ranije  vi¬ 
djeli  (p.  17  čl.  1),  pripada  razumu.  Dakle,  zakon  pripada 
razumu. 

ODGOVARAM:  Zakon  je  pravilo  i  mjera  djelovanja  (re¬ 
gula  et  mensura  actuum),  koja  potiče  čovjeka  na  djelova¬ 
nje  ili  ga  od  djelovanja  odvraća.  Riječ  »zakon«  (lex)  u  latin¬ 
skom  jeziku,  naime,  dolazi  od  riječi  »svezati«  (ligare),  bu¬ 
dući  da  veže  čovjeka  na  djelovanje.  A  pravilo  i  mjera 
ljudskih  čina  je  razum,  koji  je  prvo  počelo  ljudskog  djelo¬ 
vanja,  kao  što  smo  već  dokazali  (p.  1  čl.  1  odg.  na  3.  razlog). 
Naime,  vlastitost  je  razuma  usmjeravati  prema  cilju,  koji 
je,  po  Filozofovu  mišljenju2,  prvo  počelo  na  području  dje¬ 
lovanja  (in  agendis).  S  druge  strane,  u  svakom  rodu  bića 
počelo  je  mjera  i  pravilo  svega  što  tom  rodu  pripada,  po¬ 
put  jedinice  (unitas)  u  rodu  brojeva,  i  prvog  pokretača  u 
rodu  gibanja.  Dakle,  zakon  je  nešto  što  pripada  razumu. 

Odgovaram  na  razloge:  1.  Budući  da  je  zakon 
pravilo  ili  mjera,  u  jednom  se  subjektu  može  naći  na  dva 
načina.  Prvo,  kao  u  svom  počelu  što  odmjerava  i  upravlja. 
A  budući  da  je  to  zadaća  razuma,  samo  se  u  razumu  zakon 
može  naći  na  taj  način.  —  Drugo,  kao  u  subjektu  koji  se 

1  Dig.  1.  1  tit.  4  leg  1. 

2  Phys.  2  c.  9  n.  3  (Bk  200a  22):  S.  Th.,  lect.  15;  Elhic.  7  c.  8  n.  4  (Bk  1 151a 

16):  S.  Th.,  lect.  8. 

upravlja  i  koga  se  mjeri.  I  u  tom  se  smislu  zakon  nalazi  u 
svim  stvarima  koje  su  usmjerene  prema  nekom  cilju  po  ne¬ 
kom  zakonu.  Tako  se  svaka  sklonost,  koju  određuje  jedan 
zakon,  može  nazvati  zakon,  ne  u  bitnom  smislu,  nego  po 
nekomu.  I  u  tom  se  smislu  sklonost  udova  prema  požudi 
može  nazvati  »zakonom  udova«. 

2.  Kao  što  u  izvanjskim  činima  možemo  razlikovati  dje¬ 
lovanje  i  proizvedenu  stvar,  poput  gradnje  i  zgrade  koja  je 
izgrađena,  tako  u  razumskim  činima  možemo  razlikovati 
sam  čin  razuma,  to  jest  spoznavanje  i  umovanje  (intelli- 
gere  et  ratiocinari),  i  ono  što  je  tim  činima  proizvedeno.  U 
spekulativnom  umu  ti  su  proizvodi  ponajprije  odredba,  za¬ 
tim  izjava  i  napokon  silogizam  ili  dokazivanje  (definito, 
enunciatio,  argumentatio).  A  budući  da  se  i  praktički  ra¬ 
zum  u  djelovanjima  služi  nekom  vrstom  silogizma,  kako 
smo  prije  rekli5  te  kako  uči  Filozof  u  VIII  knjizi  Etike \  u 
praktičkom  razumu  valja  uočiti  nešto,  što  se  prema  djelo¬ 
vanjima  nalazi  u  istom  odnosu,  u  kojem  se  nalazi  izjavna 
rečenica  prema  zaključku  u  spekulativnom  razumu.  A  te 
sveopće  rečenice  praktičkog  razuma,  usmjerene  na  djelo¬ 
vanje,  imaju  smisao  zakona  (ratio  legis).  Te  se  pak  rečenice 
katkada  promatraju  na  djelatan  način,  a  katkada  se  u  razu¬ 
mu  nalaze  samo  na  način  navike. 

3.  Razum,  kao  što  smo  prije  kazali  (p.  17  čl.  1),  prima  od 
volje  sposobnost  gibanja.  Naime,  kad  netko  teži  prema  ne¬ 
koj  svrsi,  razum  raspoređuje  sva  sredstva  koja  pomažu 
ostvarenju  svrhe.  A  da  bi  volja,  obzirom  na  ono  što  se  za¬ 
povijeda,  imala  smisao  zakona,  neophodno  je  da  njome 
upravlja  neki  razum.  I  u  tom  je  smislu  istina  da  vladareva 
volja  ima  snagu  zakona,  inače  bi  vladareva  volja  prije  bila 
izopačenost  nego  zakon. 


3  Q.  13  a.  3:  q.  77  a.  2  ad  4. 

4  C.  3  n.  9  (Bk  1147a  24):  S.  Th„  lect.  3. 


608 


C.  Etika  i  filozofija  prava 


članak  2 

Da  li  je  zakon  uvijek  usmjeren  prema  zajedničkom  dobru? 

Dolje  q.  95  a.  4;  q.  96  a.  1;  Sent.  3  d.  37  a.  2  qa2  ad  5;  lect.  2 

U  vezi  s  drugim  pitanjem  postupamo  ovako,  čini  se  da 
zakon  nije  uvijek  usmjeren  prema  zajedničkom  dobru. 
Naime: 

1.  Zadaća  je  zakona  naređivati  i  zabranjivati.  No  neke  su 
zapovijedi  usmjerene  na  pojedinačna  dobra.  Dakle,  zakon 
nema  uvijek  za  cilj  zajedničko  dobro. 

2.  Osim  toga:  zakon  upravlja  čovjekovim  djelovanjem.  A 
ljudska  se  djelovanja  odvijaju  na  području  pojedinačnih 
stvari.  Dakle,  i  zakon  je  usmjeren  na  neko  pojedinačno 
dobro. 

3.  Još  nešto:  Izidor  u  knjizi  Etimologija'  kaže:  »Ako  je 
zakon  uređen  razumski,  onda  će  zakon  biti  sve  ono  što  će 
razum  urediti«.  Zakon,  međutim,  ne  uređuje  samo  ono  što 
za  cilj  ima  zajedničko  dobro,  nego  i  sve  ono  što  je  usmjere¬ 
no  na  osobno  dobro  (bonum  privatum).  Dakle,  zakon  nije 
usmjeren  samo  na  zajedničko  dobro  nego  i  na  osobno  do¬ 
bro  pojedinaca. 

ALI  PROTIV  iznesenih  razloga  Izidor  u  V  knjizi  Etimolo¬ 
giji i2  kaže  da  zakon  »nije  napisan  radi  osobne  koristi  poje¬ 
dinca,  nego  radi  zajedničke  koristi  svih  građana«. 

ODGOVARAM:  Već  smo  kazali  (čl.  1)  da  zakon  pripada 
počelu  ljudskog  djelovanja,  budući  da  je  on  pravilo  i  njiho¬ 
va  mjera.  A  kao  što  je  razum  počelo  ljudskih  čina,  tako  se 
u  samom  razumu  nalazi  nešto  što  je  počelo  u  odnosu  na 
sve  ostalo.  I  upravo  tome  poglavito  i  u  najvećem  smislu 
ima  pripadati  zakon.  —  A  na  djelatnom  području,  kojim 
upravlja  praktički  razum,  prvo  je  počelo  posljednja  svrha. 
A  ranije  smo  već  rekli  (p.  2  čl.  7;  p.  3  čl.  1 ;  p.  59  čl.  1)  da  je 
posljednja  svrha  ljudskog  života  sreća  ili  blaženstvo.  Stoga 
zakon  prije  svega  mora  voditi  računa  o  poretku  prema  bla¬ 
ženstvu.  —  No  budući  da  je  svaki  dio  usmjeren  prema  cje- 

1  L.  2  c.  10:  PL  82,  130;  1.  5  c  3:  PL  82,  199. 

2  C.  21:  PL  82,  203;  cf.  nt.  5;  etiam  A  ris  to  t.,  Ethic.  5  c.  1  n.  13  (Bk 

1129b  17):  S.  Th.,  nt.  6  in  fine. 

lini,  kao  ono  što  je  nesavršeno  prema  svome  savršenstvu,  i 
budući  da  je  svaki  čovjek  dio  jedne  savršene  zajednice,  ne¬ 
ophodno  je  da  zakon  u  pravom  smislu  vodi  računa  o  poret¬ 
ku  prema  zajedničkoj  sreći.  To  je  razlog  što  i  Filozof,  u 
odredbi  što  se  odnosi  na  zakon  (usp.  ALI  PROTIV),  spomi¬ 
nje  i  sreću  i  građansku  zajednicu  (communio  politica).  On, 
naime,  u  V  knjizi  Etikć  piše  »da  se  zakonski  odnosi  sma¬ 
traju  pravednima  stoga  što  posredstvom  građanske  odgo¬ 
vornosti  sačinjavaju  i  čuvaju  sreću  i  ono  što  na  nju  spada«. 
Valja  se,  naime,  podsjetiti,  kako  on  govori  u  I  knjizi  Politi¬ 
ke4,  da  je  savršena  zajednica  ili  društvo  upravo  država. 

U  svakom  pak  rodu  vrednota  savršeni  je  subjekt  u  najvi¬ 
šem  stupnju  počelo  ili  uzrok  svega  ostaloga,  tako  da  se  sve 
ostalo  naziva  po  poretku  prema  njemu.  Oganj,  primjerice, 
koji  je  najtopliji,  uzrok  je  topline  mješovitih  tijela,  za  koja 
kažemo  da  su  topla  u  onoj  mjeri,  u  kojoj  im  se  pridaje  to¬ 
plina  od  ognja.  Stoga  je  neophodno  da  se  zakonom  pogla¬ 
vito  naziva  ono  što  je  usmjereno  na  zajedničko  dobro,  bu¬ 
dući  da  svaka  druga  zapovijed,  što  se  odnosi  na  pojedinač¬ 
ni  čin,  ima  smisao  zakona  samo  po  usmjerenju  na 
zajedničko  dobro.  Stoga  je  svaki  zakon  usmjeren  na  zajed¬ 
ničko  dobro. 

Odgovaram  na  razloge:  1.  Zapovijed  podrazu¬ 
mijeva  primjenu  nekoga  zakona  na  stvari  što  ih  zakon  ure¬ 
đuje.  A  poredak  prema  zajedničkom  dobru,  koji  pripada 
zakonu,  može  se  primijeniti  i  na  pojedinačne  svrhe.  U  tom 
se  smislu  zapovijedi  izdaju  i  u  vezi  s  nekim  pojedinačnim 
slučajevima. 

2.  Ljudsko  se  djelovanje  odvija  na  području  pojedinač¬ 
nih  stvari.  No  te  se  pojedinačne  stvari  mogu  odnositi  na 
zajedničko  dobro,  ne  zbog  nekog  zajedništva  roda  ili  vrste, 
već  zbog  zajedništva  svršnog  uzroka,  ukoliko  je  zajedničko 
dobro  istodobno  i  zajednička  svrha. 

3.  Kao  što  ništa  nije  čvrsto  uređeno  spekulativnim  razu¬ 
mom,  osim  razlučivanjem  na  prva  nedokaziva  počela  (re- 
solutio  ad  prima  principia  indemonstrabilia),  tako  ništa  ni¬ 
je  čvrsto  uređeno  praktičkim  razumom,  osim  po  usmjere¬ 
nju  prema  posljednjoj  svrsi  koja  je  zajedničko  dobro.  A 

3  L.  c.  nt.  6  in  fine. 

4  C.  1  n.  1  (Bk  125a  5):  S.  Th„  leci.  1. 

sve  što  razum  utvrđuje  na  taj  način,  poprima  smisao  zako¬ 
na. 


Članak  3 

Da  11  je  dovoljan  razum  pojedinog  čovjeka  za  donošenje 
zakona? 

Dolje  q.  97  a.  3  ad  3;  2-2  q.  50  a.  1  ad  3 

U  vezi  s  trećim  pitanjem  postupamo  ovako.  Čini  se  da  je 
dovoljan  razum  pojedinog  čovjeka  za  donošenje  zakona. 
Naime: 

1.  Apostol  u  Poslanici  Rimljanima  (2,  14)  kaže:  »Jer  kad 
pogani,  koji  nemaju  zakona,  vrše,  vođeni  naravi,  propise 
zakona,  onda  su  oni,  nemajući  zakona,  sami  sebi  zako¬ 
nom«.  On  to  tvrdi  općenito  o  svima.  Dakle,  svaki  čovjek 
može  donijeti  sebi  zakon. 

2.  Osim  toga:  Filozof  u  II  knjizi  Etikć  kaže  »da  je  zako- 
nodavčeva  namjera  privesti  čovjeka  kreposnom  životu«.  A 
svaki  čovjek  može  privesti  drugog  čovjeka  kreposnom  ži¬ 
votu.  Dakle,  dovoljan  je  razum  svakog  pojedinca  za  dono¬ 
šenje  zakona. 

3.  K  tome:  svaki  kućedomaćin  upravlja  svojom  kućom 
kao  što  vladar  upravlja  državom.  A  vladar  može  u  državi 
donositi  zakone.  Dakle,  svaki  kućedomaćin  može  donositi 
zakone  u  svojoj  kući. 

ALI  PROTIV  navedenih  razloga  Izidor  u  knjizi  Etimolo¬ 
gija2,  u  jednom  tekstu  što  ga  prenosi  (Gracijanov)  Dekret  u 
2.  distinkciji  kaže:  »Zakon  je  uređenje  naroda,  po  kojemu 
starješine,  u  sporazumu  s  narodom,  nešto  određuju«.  Da¬ 
kle,  ne  može  svatko  donositi  zakone. 

ODGOVARAM:  Zakon  u  pravom,  prvotnom  i  najglavni- 
jem  smislu  ima  za  cilj  usmjeravanje  prema  zajedničkom 
dobru.  A  usmjeravati  neku  stvar  prema  zajedničkom  do¬ 
bru  zadaća  je  ili  cijeloga  naroda,  ili  onoga  koji  to  čini  u 
njegovo  ime  (gerens  vicem  totius  multitudinis).  Stoga  do¬ 
nositi  zakone  spada  ili  na  cijeli  narod,  ili  na  javnu  osobu 

1  C.  1  n.  5  (Bk  1103b  3):  S.  Th.,  lect.  1. 

2  L.  5  c.  10:  PL  82,  200;  cf.  1.  2  1.  c.  nt.  5. 

koja  se  za  nj  brine.  Usmjeravati,  naime,  prema  svrsi  uvijek 
je  zadaća  onoga  koji  smatra  tu  svrhu  vlastitom. 

Odgovaram  na  razloge:  1.  Kao  što  smo  već  re¬ 
kli  (čl.  1  odg.  na  1.  razlog),  zakon  se  može  naći  u  nekom 
subjektu  ne  samo  kao  u  svom  počelu  koje  upravlja,  nego  i 
na  jedan  pridani  način,  to  jest  kao  u  jednom  subjektu  ko¬ 
jim  on  upravlja.  I  u  tom  posljednjem  smislu  svatko  je  za¬ 
kon  samome  sebi,  ukoliko  je  dionik  usmjeravanja  što  ga  je 
dao  zakonodavac  (regulans).  Zato  Apostol  na  onom  mjestu 
dodaje  (r.  15):  »Oni  činom  dokazuju,  da  ono  što  propisuje 
zakon,  stoji  upisano  u  njihovim  srcima«. 

2.  Pojedinac  nema  ovlaštenja  da  nekoga  uspješno  prive¬ 
de  kreposnom  životu.  On  može  samo  opominjati.  No  ako 
netko  ne  prihvati  njegovu  opomenu,  pojedinac  ne  raspola¬ 
že  prinudnom  moći  (vis  coactiva).  A  tu  moć,  naprotiv,  mo¬ 
ra  imati  zakon,  kako  bi  nekoga  uspješno  priveo  krepo¬ 
snom  životu,  kako  kaže  Filozof  u  X  knjizi  Etike?.  Tu  moć 
prinude  ima  narod  ili  javna  osoba,  kojoj  je  zadaća  propisa¬ 
ti  kaznu,  kako  ćemo  kasnije  vidjeti  (p.  92.  čl.  2  odg.  na  3. 
razlog;  II-II  p.  64  čl.  3).  Stoga  samo  oni  mogu  donositi 
zakone. 

3.  Kao  što  je  čovjek  dio  kuće  (obitelji),  tako  je  i  kuća  dio 
države;  a  država  je  savršena  zajednica,  kako  kaže  Aristotel 
u  I  knjizi  Politike*.  Stoga,  kao  što  dobro  pojedinog  čovjeka 
nije  posljednja  svrha,  nego  je  on  usmjeren  prema  zajednič¬ 
kom  dobru,  tako  je  i  dobro  jedne  kuće  usmjereno  prema 
dobru  jedne  države,  koja  je  savršena  zajednica.  Tko,  dakle, 
upravlja  jednom  obitelji,  ima  pravo  izdavati  zapovijedi  i 
donositi  pravila,  no  ona  u  pravom  smislu  nemaju  snagu  za¬ 
kona. 


Članak  4 

Da  11  je  proglašenje  bitno  za  zakon? 

De  verit.  q.  17  a.  3;  Quodl.  1  q.  9  a.  2 

U  vezi  s  četvrtim  pitanjem  postupamo  ovako.  Čini  se  da 
proglašenje  nije  bitno  za  zakon.  Naime: 

3  C.  9  n.  12  (Bk  1180a  20):  S.  Th„  lect.  14. 

4  C.  1  n.  1  (Bk  1252a  5):  S.  Th„  lect.  1. 


612 


C.  Etika  i  filozofija  prava 


1.  Prirodni  zakon  u  najvišem  stupnju  ima  narav  zakona. 
No  prirodni  zakon  ne  treba  proglašavati.  Dakle,  za  zakon 
nije  bitno  da  bude  proglašen. 

2.  Osim  toga,  vlastitost  je  zakona  obvezati  čovjeka  da 
nešto  čini  ili  ne  čini.  No  poštivati  zakon  nisu  dužni  samo 
oni,  koji  prisustvuju  njegovu  proglašenju,  nego  i  drugi  lju¬ 
di.  Dakle,  proglašenje  zakona  nije  bitno  za  zakon. 

3.  K  tome:  obaveznost  zakona  odnosi  se  i  na  budućnost, 
budući  da  »zakoni  nameću  neku  nužnost  budućim  poslovi¬ 
ma,  kako  govore  Zakoni«1.  Dakle,  proglašenje  zakona  nije 
nužno  za  zakon. 

ALI  PROTIV  iznesenih  razloga  u  2.  distinkciji  (Gracija- 
nova)  Dekreta 2  čitamo  da  su  »zakoni  doneseni  onda  kad  ih 
se  proglasi«. 

ODGOVARAM:  Već  smo  govorili  (čl.  1)  da  se  zakon  na¬ 
meće  podložnicima  kao  pravilo  i  mjera.  A  pravilo  i  mjera 
nameće  se  time  što  se  primjenjuje  na  one  koji  se  po  njemu 
ravnaju  ili  mjere.  Da  bi,  stoga,  neki  zakon  dobio  snagu 
obaveznosti,  što  je  vlastitost  zakona,  neophodno  je  da  bu¬ 
de  primijenjen  na  one  koji  se  imaju  po  njemu  ravnati.  A 
takva  se  primjena  može  ostvariti  samo  onda  kad  za  zakon 
svi  saznaju  njegovim  proglašavanjem.  Dakle,  proglašenje 
zakona  neophodno  je  da  bi  zakon  dobio  svoju  snagu  oba¬ 
veznosti. 

Dakle,  iz  te  četiri  stvari  možemo  doći  do  odredbe  zako¬ 
na.  On,  naime,  nije  ništa  drugo,  nego  jedna  razumska  ured¬ 
ba  usmjerena  na  zajedničko  dobro,  a  proglasio  ga  je  onaj 
koji  ima  odgovornost  za  neku  zajednicu. 

Odgovaram  na  razloge:  1.  Proglašenje  prirod¬ 
nog  zakona  događa  se  istodobno  s  činjenicom  da  ga  Bog 
upisuje  u  ljudsku  dušu,  kako  bi  ga  ljudi  mogli  prirodnim 
putem  upoznati. 

2.  Oni  koji  ne  prisustvuju  proglašenju  zakona,  dužni  su 
ga  također  opsluživati,  ukoliko  su  o  njemu  nakon  proglaše¬ 
nja  primili  ili  su  mogli  primiti  vijest  od  drugih  ljudi. 

3.  Stalno  proglašenje  zakona  vrijedi  i  za  buduća  vreme¬ 
na  po  trajnosti  zapisa,  koji  na  neki  način  ovjekovječuje 

1  Codex,  1.  1  tit.  14  leg.  7. 

2  Gratianus,  Decretum  p.  1  d.  4  append.  ad  cn.  3. 

proglašenje  zakona.  Stoga  Izidor  u  II  knjizi  Etimologija 3 
tumači  da  riječ  »zakon  (lex)  dolazi  od  riječi  čitati  (legere), 
budući  da  je  on  napisan«. 


3  C.  10:  PL  82,  130. 

C.  Etika  i  filozofija  prava 


PITANJE  91 

(S.  th.  MI) 

O  RAZLIČITOSTI  ZAKONA 

Sada  ćemo  raspravljati  o  različitosti  zakona  (usp.  p.  90 
uvod). 

U  vezi  s  ovom  temom  odgovorit  ćemo  na  šest  pitanja: 

1.  Da  li  postoji  vječni  zakon? 

2.  Da  li  postoji  prirodni  zakon? 

3.  Da  li  postoji  ljudski  zakon? 

4.  Da  li  postoji  božanski  zakon? 

5.  Da  li  je  božanski  zakon  jedan  ili  ih  je  više? 

6.  Da  li  postoji  zakon  grijeha? 

Članak  1 

Da  li  postoji  vječni  zakon? 

Dolje  q.  93  a.  1 

U  vezi  s  prvim  pitanjem  postupamo  ovako.  Čini  se  da  ne 
postoji  vječni  zakon.  Naime: 

1.  Svaki  je  zakon  nekomu  nametnut.  No  nije  postojao  od 
vječnosti  neki  subjekt  kojemu  bi  se  zakon  mogao  namet¬ 
nuti,  budući  da  od  vječnosti  postoji  samo  Bog.  Dakle,  nije¬ 
dan  zakon  nije  vječan. 

2.  Osim  toga:  proglašenje  spada  na  bit  zakona.  No  pro¬ 
glašenje  nije  moglo  biti  od  vječnosti,  budući  da  od  vječno¬ 
sti  nije  postojao  nitko  tko  bi  ga  proglasio.  Dakle,  nijedan 
zakon  na  može  biti  vječan. 

3.  K  tome:  zakon  uključuje  poredak  prema  svrsi.  No  ni¬ 
šta  što  je  vječno  ne  može  biti  usmjereno  prema  svrsi,  bu¬ 
dući  da  je  sama  posljednja  svrha  vječna.  Dakle,  nijedan  za¬ 
kon  nije  vječan. 

ALI  PROTIV  iznesenih  razloga  Augustin  u  I  knjizi  O  slo¬ 
bodnom  rasuđivanju'  kaže:  »Zakon  što  ga  nazivamo  najvi¬ 
šim  razumom,  svakom  razumnom  biću  izgleda  nepromje¬ 
njiv  i  vječan«. 

ODGOVARAM:  Kako  smo  već  rekli  (p.  90  čl.  1  odg.  na  2. 
razlog;  čl.  3.  4),  zakon  je  nalog  praktičkog  razuma  što  se 
nalazi  u  vladaru  koji  upravlja  nekom  savršenom  zajedni¬ 
com.  Imajući  na  umu  da  svijetom  upravlja  Božja  provid¬ 
nost,  kako  smo  dokazali  u  Prvoj  knjizi  (p.  22  čl.  1.  2),  oči¬ 
gledno  je  da  cijelim  svijetom  upravlja  božanski  razum. 
Stoga  sam  naum  (ratio)  kojim  Bog  kao  vladar  svijeta 
upravlja  stvarima,  ima  narav  zakona.  A  budući  da  božan¬ 
ski  naum  ništa  ne  začinje  u  vremenu,  jer  je  njegova  misao 
vječna,  kako  se  govori  u  knjizi  Mudrih  izreka  (8,  23),  taj  za¬ 
kon  ima  biti  vječan. 

Odgovaram  na  razloge:  1.  Stvari  koje  ne  posto¬ 
je  u  sebi  samima,  postoje  kod  Boga,  jer  ih  je  on  unaprijed 
spoznao  i  preodredio,  prema  Apostolovoj  izreci  u  Poslanici 
Rimljanima  (4, 17):  »Zove  stvari  koje  ne  postoje  kao  da  po¬ 
stoje«.  Stoga  nam  se  vječna  zamisao  božanskoga  zakona 
predočuje  kao  vječni  zakon,  ukoliko  ga  je  Bog  usmjerio  da 
upravlja  stvarima  što  ih  on  već  poznaje. 

2.  Proglašenje  zakona  vrši  se  riječima  i  zapisivanjem. 
Bog  je  pak  proglasio  vječni  zakon  i  na  jedan  i  na  drugi  na¬ 
čin.  Naime,  Riječ  je  Božja  vječna,  a  jednako  je  i  pismo 
knjige  života  vječno.  Proglašenje,  međutim,  od  strane  stvo¬ 
renja  ne  može  biti  vječno,  bilo  da  ga  ono  čita  bilo  da  o  nje¬ 
mu  sluša. 

3.  Zakon  uključuje  poredak  prema  svrsi  na  djelatan  na¬ 
čin  (active),  ukoliko  služi  da  usmjerava  stvari  prema  njiho¬ 
voj  svrsi,  a  ne  na  trpni  način  (passive),  u  smislu,  to  jest,  da 
je  on  sam  usmjeren  prema  nekoj  svrsi.  To  se  zbiva  samo 
nuzgredno  (per  accidens)  kod  onih  zakonodavaca,  koji  svr¬ 
hu  imaju  izvan  samih  sebe,  pa  prema  njoj  moraju  usmjera¬ 
vati  i  svoje  zakone.  Bog  sam  je,  naprotiv,  svrha  njegova 
upravljanja,  pa  njegov  zakon  nije  ništa  drugo  nego  on  sam. 
Dakle,  vječni  zakon  nije  usmjeren  prema  nekoj  drugoj  svr¬ 
si. 


I  C.  6:  PL  32,  1229. 

C.  Etika  i  filozofija  pra  va 


Članak  2 

Da  li  u  nama  postoji  prirodni  zakon? 

Sent.  4  d.  33  q.  1  a.  1 

U  vezi  s  drugim  pitanjem  postupamo  ovako.  Čini  se  da  u 
nama  ne  postoji  prirodni  zakon.  Naime: 

1.  Sasvim  je  dostatan  vječni  zakon  da  upravlja  čovje¬ 
kom.  Augustin,  naime,  u  I  knjizi  O  slobodnom  rasuđiva¬ 
nju 1  kaže  da  »vječni  zakon  po  pravdi  određuje  da  sve  stvari 
budu  u  najvećem  redu«.  A  kao  što  priroda  ne  oskudijeva  u 
nužnim  stvarima,  tako  ni  ne  obiluje  u  suvišnim.  Dakle,  u 
čovjeku  ne  postoji  neki  prirodni  zakon. 

2.  Osim  toga:  zakon  usmjerava  ljudske  čine  prema  njiho¬ 
voj  svrsi,  kako  smo  već  kazali  (p.  90  čl.  2).  A  poredak  ljud¬ 
skih  čina  prema  svrsi  ne  dolazi  po  prirodi,  kako  se  događa 
kod  stvorenja  koja  nemaju  razum.  Ona,  naime,  djeluje  u 
vidu  svrhe  (propter  finem)  jedino  pod  vodstvom  prirodne 
težnje,  dok  čovjek  djeluje  u  vidu  svrhe  po  razumu  i  volji. 
Dakle,  u  čovjeku  ne  postoji  prirodni  zakon. 

3.  K  tome:  štogod  je  netko  slobodniji,  tim  je  manje  pod¬ 
ložan  zakonu.  A  čovjek  je  najslobodniji  među  živim  bićima 
zbog  slobodnog  rasuđivanja  što  ga  ostala  živa  bića  nema¬ 
ju.  No  budući  da  ne  postoje  živa  bića  koja  su  podložna  pri¬ 
rodnom  zakonu,  nije  mu  podložan  ni  čovjek. 

ALI  PROTIV  iznesenih  razloga  su  riječi  Poslanice  Rim¬ 
ljanima  (2,  14):  »Kad  pogani,  koji  nemaju  zakona,  vrše,  vo¬ 
đeni  naravlju,  propise  zakona«,  koje  Primjedba  ovako  tu¬ 
mači:  »Premda  nemaju  pisana  zakona,  ipak  imaju  prirodni 
zakon,  po  kojemu  svatko  spoznaje  i  zna  što  je  dobro  a  što 
zlo«. 

ODGOVARAM:  Budući  da  je  zakon,  kako  smo  već  rekli 
(p.  90  čl.  1  odg.  na  1.  razlog),  neko  pravilo  i  mjera,  u  čovje¬ 
ku  se  on  može  nalaziti  na  dva  načina:  prvo,  kao  u  počelu 
koje  upravlja  i  mjeri;  drugo,  kao  u  stvari  kojom  se  upravlja 
i  koju  se  mjeri,  budući  da  se  njome  upravlja  i  mjeri  time 
što  ona  sudjeluje  u  tom  pravilu  i  u  toj  mjeri.  A  budući  da 
svim  stvarima,  koje  su  podložne  providnosti  Božjoj,  uprav- 
1  C.  6:  PL  32,  1229. 

lja  i  mjeri  ih,  kako  smo  već  vidjeli  (čl.  1),  vječni  zakon,  oči¬ 
gledno  je  da  su  sve  stvari  više  ili  manje  sudionice  u  vječ¬ 
nom  zakonu,  jer  njegovim  utjecajem  primaju  sklonost  pre¬ 
ma  vlastitim  činima  i  vlastitoj  svrsi.  A  među  svim  bićima 
razumno  je  stvorenje  na  najuzvišeniji  način  podložno  pro¬ 
vidnosti  Božjoj,  jer  u  njoj  sudjeluje  i  providi  samome  sebi 
i  drugima.  Stoga  se  u  razumnom  stvorenju  nalazi  udioni- 
štvo  na  vječnom  razumu,  iz  kojega  proizlazi  sklonost  nara¬ 
vi  prema  dužnom  činu  i  svrsi.  A  to  udioništvo  na  vječnom 
zakonu  u  razumnom  se  stvorenju  naziva  prirodni  zakon. 
Stoga  je  Psalmista  (Ps  4,  6)  rekao:  »Prinesite  žrtve  praved¬ 
ne«.  Odgovarajući  gotovo  na  pitanje  onih  koji  su  tražili 
djela  pravednosti  riječima:  »Mnogi  govore:  Tko  će  nam 
pokazati  sreću?'«,  Psalmista  je  ovako  odgovorio:  »Kao  pe¬ 
čat  utisnuta  je  u  nas  svjetlost  lica  tvoga.  Gospode«.  Kao  da 
je  želio  reći  kako  svjetlost  prirodnog  razuma,  koja  nam 
omogućava  da  razlikujemo  dobro  i  zlo,  nije  u  nama  ništa 
drugo,  nego  jedan  pečat  božanskog  svjetla.  Stoga  je  oči¬ 
gledno  da  prirodni  zakon  nije  drugo,  nego  udioništvo  ra¬ 
zumnog  stvorenja  na  vječnom  zakonu. 

Odgovaram  na  razloge:  1.  Razlog  bi  bio  valjan, 
kad  bi  prirodni  zakon  bio  nešto  različito  od  vječnog  zako¬ 
na.  On  je,  međutim,  kako  smo  vidjeli  (u  »c«),  udioništvo  u 
njemu. 

2.  Svako  djelovanje  razuma  i  volje,  kako  smo  rekli  (p.  10 
čl.  1),  u  nama  se  događa  po  naravi.  Naime,  svako  rasuđiva¬ 
nje  proizlazi  iz  prvih  počela  koja  su  poznata  po  naravi,  a 
svaka  težnja  onih  bića  koja  se  usmjeravaju  prema  svrsi, 
proizlazi  iz  prirodne  težnje  prema  posljednjoj  svrsi.  Stoga 
je  i  potrebno  da  se  i  prvo  usmjeravanje  naših  čina  prema 
svrsi  zbiva  po  prirodnom  zakonu. 

3. 1  živa  bića,  koja  nemaju  razuma,  sudjeluju  na  svoj  na¬ 
čin  u  vječnom  zakonu  kao  i  razumna  stvorenja.  No  budući 
da  razumna  stvorenja  sudjeluju  u  vječnom  zakonu  po  umu 
i  razumu,  takvo  se  sudjelovanje  u  pravom  smislu  naziva 
zakon.  Naime,  zakon  pripada  razumu,  kako  smo  ranije  ka¬ 
zali  (p.  90  čl.  1).  Naprotiv,  nerazumna  bića  ne  sudjeluju  u 
njemu  po  razumu.  Stoga  se  u  tom  slučaju  ne  može  govoriti 
o  zakonu,  osim  po  nekoj  sličnosti. 

C.  Etika  i  filozofija  prava 


Članak  3 

Da  li  postoji  ljudski  zakon? 

Dolje  q.  95  a.  1 

U  vezi  s  trećim  pitanjem  postupamo  ovako.  Čini  se  da  ne 
postoji  ljudski  zakon.  Naime: 

1.  Prirodni  zakon,  kako  smo  vidjeli  (čl.  2),  udioništvo  je 
na  vječnom  zakonu.  No,  kako  kaže  Augustin  u  I  knjizi  O 
slobodnom  rasuđivanju' ,  snagom  vječnog  zakona  »sve  su 
stvari  u  najvišem  stupnju  uređene«.  Dakle,  dovoljan  je  pri¬ 
rodni  zakon  da  uvede  red  u  sve  ljudske  stvari.  Dosljedno 
tomu,  nije  potrebno  da  postoji  neki  ljudski  zakon. 

2.  Osim  toga:  rekli  smo  (p.  90  čl.  1)  da  zakon  ima  smisao 
mjere.  No  ljudski  razum  nije  mjera  stvari,  već  je  prije  isti¬ 
na  protivno,  kako  primjećuje  Aristotel  u  X  knjizi  Metafizi- 
kd.  Dakle,  iz  ljudskog  razuma  ne  može  proizići  nijedan 
zakon. 

3.  Još  nešto:  mjera  mora  biti  pouzdana,  kaže  Aristotel  u 
X  knjizi  Metafizike \  No  nalozi  ljudskog  razuma  u  vezi  s  či- 
nima  što  ih  valja  izvršiti,  nisu  pouzdani,  kako  kaže  Knjiga 
Mudrosti  (9,  14):  »Plašljive  su  misli  smrtnika,  i  nestalne  su 
naše  namisli«.  Dakle,  iz  ljudskog  razuma  ne  može  proizići 
nijedan  zakon. 

ALI  PROTIV  iznesenih  razloga  Augustin  u  I  knjizi  O  slo¬ 
bodnom  rasuđivanju*  razlikuje  dva  zakona:  jedan  vječni,  a 
drugi  vremeniti  što  ga  poistovjećuje  s  ljudskim. 

ODGOVARAM:  Kao  što  smo  već  rastumačili  (p.  90  čl.  1 
odg.  na  2.  razlog),  zakon  je  nalog  praktičkog  razuma.  A  u 
praktičkom  i  spekulativnom  razumu  nalazimo  sličan  po¬ 
stupak.  Naime,  i  jedan  i  drugi  polaze,  kako  smo  već  vidjeli 
(ondje),  od  nekih  počela  i  dolaze  do  zaključaka.  U  tom,  da¬ 
kle,  smislu,  kao  što  iz  prvih  nedokazivih  počela,  što  ih  spo¬ 
znajemo  po  prirodi,  stvaramo  zaključke  o  različitim  zna¬ 
njima,  o  kojima  nemamo  neku  prirođenu  spoznaju,  nego 

1  C.  6:  PL  32,  1229. 

2  L.  9  c.  1  n.  14  (Bk  105a  31):  S.  Th„  1.  10  lect.  2. 

3  Ibid.  n.  9. 

4  L.  c.  nt.  3;  c.  15:  PL  32,  1238. 

do  nje  dolazimo  marljivošću  razuma,  tako  je  neophodno 
da  ljudski  razum,  iz  naloga  prirodnog  zakona,  kao  iz  općih 
i  nedokazivih  počela,  dolazi  do  pojedinačnog  uređenja 
stvari.  A  ta  pojedinačna  uređenja,  što  ih  je  načinio  ljudski 
razum,  nazivamo  ljudskim  zakonima,  ako  su  prisutni  i  dru¬ 
gi  uvjeti  koji  se  traže  za  bit  zakona,  prema  tumačenjima 
koja  smo  dali  u  prethodnom  pitanju  (ondje  čl.  24).  Cice¬ 
ron  je,  naime,  u  svojoj  Retorici 5  pisao  da  je  »porijeklo  za¬ 
kona  djelo  prirode.  Zatim  su  neke  uredbe,  po  probitačnoj 
prosudbi  razuma,  prešle  u  običaj.  Napokon  je  uredbe,  što 
ih  je  priroda  promaknula  a  običaj  odobrio,  potvrdio  strah 
i  svetost  zakona«. 

Odgovaram  na  razloge:  1.  Ljudski  razum  nije  u 
punini  kadar  sudjelovati  u  nalogu  božanske  promisli,  već 
samo  na  svoj  način  i  nesavršeno.  Stoga,  kao  što  u  nama  na 
spekulativnom  području  postoji  spoznaja  nekih  općih  po¬ 
čela  po  prirodnom  sudjelovanju  na  božanskoj  mudrosti, 
ali  ne  i  posebno  znanje  o  svakoj  istini  kako  se  ona  nalazi  u 
božanskoj  mudrosti,  tako  je  i  na  praktičkom  području  čov¬ 
jek  po  prirodi  sudionik  na  vječnom  zakonu  po  nekim  op¬ 
ćim  počelima,  ali  ne  i  prema  pojedinim  smjernicama  poje¬ 
dinih  čina,  koje  su  sadržane  u  vječnom  zakonu.  Stoga  je 
neophodno  da  ljudski  razum  nadalje  utvrđuje  neke  poseb¬ 
ne  zakonske  odredbe. 

2.  Ljudski  razum  po  sebi  nije  pravilo  stvari.  No  u  nj  su 
usađena  neka  počela  koja  su  opća  pravila  i  mjere  svih  čina 
što  ih  čovjek  ima  izvršiti  i  kojih  je  prirodni  razum  pravilo  i 
mjera,  premda  nije  mjera  onih  stvari  što  dolaze  po  prirodi. 

3.  Jedini  predmet  praktičkog  razuma  su  čini  što  ih  valja 
izvršiti,  a  oni  su  pojedinačni  i  nenužni,  dok  su  nužne  stvari 
predmet  spekulativnog  razuma.  Stoga  ljudski  zakoni  ne 
mogu  imati  onu  nepogrešivost  koju  imaju  dokazani  znan¬ 
stveni  zaključci.  Niti  je  neophodno  da  svaka  mjera  bude 
posve  nepogrešiva  i  sigurna,  nego  je  dovoljno  da  ona  to  bu¬ 
de  prema  mogućnostima  njezina  roda. 


5  De  invent.  rhetor.  I.  2  c.  53. 

C.  Etika  i  filozofija  prava 


Članak  4 

Da  11  je  bilo  neophodno  postojanje  božanskog  zakona? 

1  q.  1;  2-2  q.  22  a.  1  ad  1;  3  q.  60  a.  5  ad  3; 

Senf.  3  d.  37  a.  1 ;  In  Gal.  3  lect.  7;  In  Ps.  18 

U  vezi  s  četvrtim  pitanjem  postupamo  ovako.  Čini  se  da 
nije  bilo  neophodno  postojanje  božanskog  zakona.  Naime: 

1.  Prirodni  je  zakon,  kako  smo  vidjeli  (čl.  2),  udioništvo 
na  vječnom  zakonu  u  nama.  A  vječni  zakon,  kako  smo  ka¬ 
zali  (čl.  1),  božanski  je  zakon.  Dakle,  nije  potrebno  da  osim 
prirodnog  zakona  i  ljudskih  zakona  što  iz  njega  proizlaze, 
bude  još  jedan  božanski  zakon. 

2.  Osim  toga:  u  Knjizi  Sirahovoj  (15,  14)  piše:  »Bog  je 
prepustio  čovjeka  slobodnoj  volji  njegovoj«.  A  prije  smo 
vidjeli  (p.  14  čl.  1)  da  je  volja  čin  razuma.  Dakle,  čovjek  je 
prepušten  upravljanju  vlastitog  razuma.  A  nalog  je  ljud¬ 
skog  razuma  ljudski  zakon,  kako  smo  već  rekli  (čl.  3).  Da¬ 
kle,  nije  potrebno  da  čovjekom  upravlja  jedan  božanski  za¬ 
kon  (pozitivni). 

3.  Zatim:  ljudska  je  narav  bolje  providena  nego  stvore¬ 
nja  što  nemaju  razuma.  A  ta  stvorenja  nemaju  božanski  za¬ 
kon  različit  od  njihove  prirođene  prirodne  sklonosti.  Da¬ 
kle,  tim  prije  razumno  stvorenje  ne  treba  imati  božanski 
zakon  osim  prirodnog  zakona. 

ALI  PROTIV  iznesenih  razloga  David  izričito  zahtijeva 
od  Boga  da  mu  nametne  jedan  zakon:  »Pokaži  mi,  Gospo¬ 
dine,  stazu  pravila  svojih«  (Ps  118,  33). 

ODGOVARAM:  Za  uređenje  našeg  života,  osim  prirod¬ 
nog  i  ljudskog  zakona,  bio  je  potreban  i  božanski  zakon 
(pozitivni).  Za  to  postoje  četiri  razloga.  Prvo,  da  bi  čovjek 
zakonom  svoje  čine  usmjeravao  prema  posljednjoj  svrsi. 
Kad  bi  on,  naime,  bio  usmjeravan  samo  prema  nekoj  svrsi, 
koja  ne  bi  nadvisivala  sukladnost  prirodne  čovjekove  spo¬ 
sobnosti,  ne  bi  bilo  potrebno  da  postoji  neko  usmjerava¬ 
nje  razumskog  reda,  više  od  prirodnog  i  pozitivnog  ljud¬ 
skog  zakona  koji  iz  njega  proizlazi.  No  budući  da  je  čovjek 
usmjeren  prema  svrsi  vječnog  blaženstva  koje  nadilazi,  ka¬ 
ko  smo  ranije  vidjeli  (p.  5  čl.  5),  sukladnost  prirodne  čovje- 

kove  sposobnosti,  bilo  je  neophodno  da  on  bude  usmjera¬ 
van  prema  svojoj  svrsi,  povrh  prirodnog  i  ljudskog  zakona, 
jednim  zakonom  što  ga  je  izričito  dao  Bog. 

Drugo,  jer  u  vezi  s  ljudskim  činima,  zbog  nepouzdanosti 
ljudskog  suda,  postoji  previše  različitih  procjena,  posebice 
obzirom  na  nenužne  i  pojedinačne  čine,  iz  čega  proizlaze 
različiti  i  suprotni  zakoni.  Da  bi,  dakle,  čovjek  bez  ikakve 
sumnje  mogao  znati  što  mu  je  činiti  a  što  izbjegavati,  bilo 
je  neophodno  da  ga  u  njegovim  činima  vodi  jedan  zakon 
što  ga  je  objavio  Bog,  u  kojemu  ne  može  biti  zablude. 

Treće,  jer  čovjek  može  donijeti  zakon  samo  o  onim  stva¬ 
rima,  o  kojima  može  donositi  i  sud.  A  čovjek  ne  može  do¬ 
nositi  sud  o  unutarnjim  činima,  koji  su  skriveni,  već  samo 
o  izvanjskim  i  vidljivim  činima.  A  ipak  savršenstvo  krepo¬ 
sti  zahtijeva  da  čovjek  i  u  jednima  i  drugima  bude  ispra¬ 
van.  No  kako  ljudski  zakon  nije  mogao  uspješno  obuzdati  i 
zapovijedati  unutarnjim  činima,  bio  je  potreban  zahvat  bo¬ 
žanskog  zakona. 

Četvrto,  ljudski  zakon  nije  kadar  kazniti  i  zabraniti  sve 
zločeste  čine,  kako  kaže  Augustin  u  I  knjizi  O  slobodnom 
rasuđivanju' ,  jer  kad  bi  želio  ukloniti  sva  zla,  bila  bi  uni¬ 
štena  mnoga  dobra  i  bilo  bi  dovedeno  u  pitanje  zajedničko 
dobro,  neophodno  za  ljudsko  društvo  (conversatio).  A  da 
nijedno  zlo  ne  bi  ostalo  nekažnjeno,  bio  je  neophodan  za¬ 
hvat  božanskog  zakona  koji  zabranjuje  sve  grijehe. 

Ta  četiri  razloga  spomenuta  su  u  jednoj  rečenici  Psala- 
ma  (18,  8):  »Savršen  je  zakon  Gospodnji«,  to  jest  ne  dopu¬ 
šta  nikakvu  nečistoću  grijeha;  »dušu  krijepi«,  budući  da 
upravlja  ne  samo  izvanjskim,  nego  i  unutarnjim  činima; 
»pouzdan  je  propis  Gospodnji«,  zbog  sigurnosti  istine  i 
pravednosti;  »neuka  poučava«,  ukoliko  usmjerava  čovjeka 
prema  nadnaravnoj  i  božanskoj  svrsi. 

Odgovaram  na  razloge:  1.  Prirodni  zakon  su¬ 
djeluje  na  vječnom  zakonu  prema  omjeru  sposobnosti 
ljudske  naravi.  No  čovjek  osjeća  potrebu  da  ga  prema  po¬ 
sljednjoj  nadnaravnoj  svrsi  usmjerava  nešto  na  savršeniji 
način.  Stoga  postoji  pozitivni  božanski  zakon  (lex  divinitus 
data),  po  kojem  se  vječni  zakon  priopćava  na  jedan  uzviše- 
niji  način. 

1  C.  5:  PL  32,  122«. 


622 


C.  Etika  i  filozofija  prava 


2.  Slobodna  je  volja  neko  traženje.  Stoga  je  neophodno 
da  je  pokrenu  neka  počela.  No  iz  navedenih  razloga  je  ja¬ 
sno  (u  »c«)  da  nisu  dostatna  ona  počela  koja  postoje  u  na¬ 
ma  po  prirodi.  Neophodno  je,  naprotiv,  zatražiti  pomoć 
drugih  počela,  to  jest  zapovijedi  božanskoga  zakona. 

3.  Stvorenja  koja  nisu  obdarena  razumom  nisu  ni 
usmjerena  prema  nekoj  svrsi  koja  bi  bila  viša  od  njihovih 
prirodnih  mogućnosti.  Stoga  usporedba  nije  na  mjestu. 

Članak  5 

Da  11  postoji  samo  jedan  božanski  zakon? 

Dolje  q.  107  a.  1;  In  Gal.  1  lect.  2 

U  vezi  s  petim  pitanjem  postupamo  ovako.  Čini  se  da  po¬ 
stoji  samo  jedan  božanski  zakon.  Naime: 

1.  U  jednom  kraljevstvu  pod  jednim  kraljem  postoji  sa¬ 
mo  jedan  zakon.  No  Bog  je  jedini  kralj  u  cijelom  ljudskm 
rodu,  po  izreci  Psalma  (46,  8):  »Bog  je  kralj  nad  zemljom 
svom«.  Dakle,  božanski  je  zakon  samo  jedan. 

2.  Osim  toga:  svaki  je  zakon  usmjeren  prema  svrsi  koju 
je  zakonodavac  odredio  onima  kojima  je  zakon  i  dao.  A 
svrha  koju  Bog  namjerava  postići  u  svim  ljudima  je  istov¬ 
jetna:  »Bog  hoće«,  kako  kaže  Pavao  u  Prvoj  poslanici  Ti- 
moteju  (2,  4),  »da  se  svi  ljudi  spase  i  dođu  do  potpune  spo¬ 
znaje  istine«.  Dakle,  božanski  je  zakon  samo  jedan. 

3.  Zatim:  čini  se  da  je  božanski  zakon  bliži  vječnom  za¬ 
konu,  koji  je  jedan,  nego  prirodni  zakon,  budući  da  je  obja¬ 
va  milosti  viša  od  prirodne  spoznaje.  No  prirodni  je  zakon 
jedan  za  sve  ljude.  Dakle,  tim  prije  mora  biti  samo  jedan 
božanski  zakon. 

ALI  PROTIV  iznesenih  razloga  Apostol  u  Poslanici  He- 
brejima  (7,  12)  piše:  »Ako  se  mijenja  svećeništvo,  nužno  se 
mijenja  i  zakon«.  No  svećeništvo  je,  kako  on  kaže  (r.  11  i 
si.),  dvostruko,  to  jest  levitsko  svećeništvo  i  Kristovo  sve¬ 
ćeništvo.  Dakle,  i  božanski  je  zakon  dvostruk,  to  jest  stari 
zakon  i  novi  zakon. 

ODGOVARAM:  Kao  što  smo  rekli  u  Prvoj  knjizi  (p.  30  čl. 
3),  razlučivanje  je  uzrok  broja.  A  dvije  se  stvari  mogu 
međusobno  razlučiti  na  dva  načina.  Prvo,  kao  stvari  posve 

različite  vrste,  poput  konja  i  vola.  Drugo,  kao  savršeno  i 
nesavršeno  u  istoj  vrsti,  poput  djeteta  i  odrasla  čovjeka.  A 
božanski  se  zakon  na  taj  drugi  način  razlučuje  na  stari  i 
novi  zakon.  To  je  razlog  što  Apostol  u  Poslanici  Galaćani- 
ma  (3,  24-25)  uspoređuje  stanje  staroga  zakona  sa  stanjem 
djeteta  podložna  učitelju,  dok  stanje  novoga  zakona  uspo¬ 
ređuje  sa  stanjem  odrasla  čovjeka,  koji  nije  više  podložan 
učitelju. 

A  u  ta  dva  zakona  savršenstvo  se  i  nesavršenstvo  poka¬ 
zuju  na  osnovi  triju  obilježja  što  pripadaju  zakonu,  a  o  ko¬ 
jima  smo  već  govorili.  Prvo,  zadatak  je  zakona  da  usmjera¬ 
va  prema  zajedničkom  dobru  kao  prema  svrsi,  kako  smo 
gore  rekli  (p.  90  čl.  2).  A  to  dobro  može  biti  dvojako.  Može 
biti  osjetilno  i  zemaljsko,  i  prema  tom  je  dobru  izravno 
usmjeravao  stari  zakon.  Naime,  odmah  na  početku  toga 
zakona  narodu  je  upućen  poziv  u  zemaljsko  kraljevstvo 
Kananejaca  (Izl  3,  8-17).  To  dobro  može,  nadalje,  biti  du¬ 
hovno  i  nebesko  dobro,  i  prema  njemu  usmjerava  novi  za¬ 
kon.  Naime,  Krist  na  početku  svoga  propovijedanja  poziva 
u  kraljevstvo  nebesko  i  govori:  »Činite  pokoru,  približilo  se 
kraljevstvo  nebesko«  (Mt  4,  17).  Stoga  Augustin  u  IV  knjizi 
Protiv  Fausta'  govori  da  »u  starom  zakonu  nailazimo  na 
obećanja  vremenitih  stvari,  pa  se  on  zbog  toga  i  naziva  sta¬ 
rim.  Obećanje  pak  vječnog  života  pripada  novom  zakonu«. 

Drugo,  zadatak  je  zakona  upravljati  ljudske  čine  po  po¬ 
retku  pravednosti  (čl.  4).  I  u  tom  smislu  imamo  premoć 
novoga  zakona  nad  starim,  ukoliko  on  usmjerava  unutar¬ 
nje  čine  duše,  po  riječima  Matejeva  evanđelja  (5,  20):  »Ne 
bude  li  vaša  pravednost  veća  od  pravednosti  književnika  i 
farizeja,  sigurno  nećete  ući  u  kraljevstvo  nebesko«.  Stoga 
se  i  kaže  da  »stari  zakon  obuzdava  ruku,  a  novi  ljudsku 
dušu«.2 

Treće,  zakon  ima  zadatak  da  usmjerava  ljude  na  opsluži¬ 
vanje  zapovijedi  (p.  90  čl.  3  odg.  na  2.  razlog).  Da  bi  to  po¬ 
stigao,  stari  je  zakon  pribjegavao  strahu  od  kazni.  Novi  se 
zakon  služi  ljubavlju  što  je  ulivena  u  srca  naša  po  milosti 
Kristovoj  koja  je  dana  u  novom  zakonu,  dok  je  u  starom 
zakonu  bila  samo  pretkazana.  Stoga  je  Augustin  u  knjizi 

1  C.  2:  PL  42,  217. 

2  Cf.  M  a  g  i  s  t  r  .  Sent.  3  d.  40  c.  1. 

Protiv  Adimanta  Manihejeva  učenika 3  mogao  ustvrditi  da 
se  »razlika  između  Zakona  i  Evanđelja  može  izraziti  ukrat¬ 
ko:  strah  i  ljubav«. 

Odgovaram  na  razloge:  1.  Kao  što  kućedoma- 
ćin  izdaje  u  svojoj  kući  različita  naređenja  djeci  i  odrasli¬ 
ma,  tako  i  onaj  jedini  kralj,  Bog,  daje  u  svom  kraljevstvu 
još  nesavršenim  ljudima  jedan  nesavršeni  zakon,  a  savrše¬ 
niji  daje  onima  koje  je  već  vodio  prvi  zakon  prema  većoj 
spoznaji  božanskih  istina. 

2.  Spasenje  ljudi  moglo  se  ostvariti  samo  po  Kristu,  ka¬ 
ko  kažu  Djela  apostolska  (4, 12):  »Spasenja  nema  ni  po  jed¬ 
nom  drugom,  jer  je  pod  nebom  to  jedino  ime  dano  ljudima 
po  kojem  nam  se  treba  spasiti«.  Stoga  je  zakon,  koji  sve 
savršeno  vodi  k  spasenju,  mogao  biti  donesen  samo  Kri¬ 
stovim  dolaskom.  Ranije  je,  naime,  narodu  iz  kojega  se 
imao  roditi  Krist,  valjalo  dati  zakon  koji  će  ga  pripraviti  da 
prihvati  Krista,  a  u  kojem  su  se  nalazili  samo  neki  počeci 
svete  pravednosti. 

3.  Prirodni  zakon  upravlja  čovjekom  po  nekim  općim 
zapovjedima,  koje  su  zajedničke  savršenim  i  manje  savrše¬ 
nim  ljudima,  pa  je  stoga  jedan  za  sve.  Naprotiv,  božanski 
zakon  upravlja  čovjekom  i  u  nekim  pojedinostima,  u  koji¬ 
ma  se  različito  ponašaju  savršeni  i  nesavršeni.  Stoga  su 
trebala  dva  božanska  zakona,  kako  je  već  protumačeno  (u 
*c«). 


Članak  6 

Da  11  postoji  zakon  požude? 

Dolje  q.  93  a.  3;  In  Rom.  c.  7  lect.  4 

U  vezi  sa  šestim  pitanjem  postupamo  ovako.  Čini  se  da 
ne  postoji  zakon  požude.  Naime: 

1.  Izidor  u  V  knjizi  Etimologija'  kaže  da  je  »zakon  dan 
po  razumu«.  A  požuda  nije  dana  po  razumu,  već  je  prije 
udaljivanje  od  njega.  Dakle,  požuda  nema  smisao  zakona. 

2.  Osim  toga:  budući  da  je  svaki  zakon  obvezatan,  prekr¬ 
šitelj  je  čovjek  koji  ga  ne  opslužuje.  Požuda,  naprotiv,  ne 
3  C.  17:  PL  42,  159. 

1  C.  3:  PL  82,  199. 

stvara  od  čovjeka  prekršitelja  ako  je  ne  slijedi,  nego  ako  je 
slijedi.  Dakle,  požuda  nema  smisao  zakona. 

3.  Još  nešto:  kao  što  smo  gore  rekli  (p.  90  čl.  2),  zakon 
usmjerava  prema  zajedničkom  dobru.  No  požuda  ne 
usmjerava  prema  zajedničkom  dobru,  nego  prema  pojedi¬ 
načnom  dobru.  D^kle,  požuda  nema  smisao  zakona. 

ALI  PROTIV  iznesenih  razloga  Apostol  u  Poslanici  Rim¬ 
ljanima  (7,  23)  kaže:  »Vidim  u  svojim  udovima  drugi  zakon, 
koji  se  bori  protiv  zakona  moga  uma«. 

ODGOVARAM:  Već  smo  rekli  (čl.  2;  p.  90  čl.  1  odg.  na  1. 
razlog)  da  se  zakon  bitno  nalazi  u  počelu  koje  upravlja  i 
mjeri,  a  po  pridavanju  i  u  subjektu  koji  se  upravlja  i  koji  se 
mjeri,  tako  da  se  svaka  sklonost  ili  usmjerenje,  koje  susre¬ 
ćemo  u  stvarima  što  su  podložne  zakonu,  po  pridavanju 
može  nazvati  zakonom,  prema  tumačenjima  koja  smo  već 
dali  (ondje).  A  u  tim  stvarima,  koje  su  podložne  zakonu,  za¬ 
konodavac  može  prouzročiti  dva  oblika  usmjerenosti.  Pr¬ 
vo,  on  izravno  usmjerava  svoje  podanike  na  nešto,  budući 
da  pokreće  različite  subjekte  prema  različitim  činima.  U 
tom  smislu  možemo  govoriti  da  je  različit  vojni  zakon  od 
trgovačkog  zakona.  Drugo,  neizravno,  to  jest  kada  zakono¬ 
davac  lišava  nekog  podložnika  njegova  dostojanstva,  pa  on 
tada  prelazi  u  jedan  drukčiji  red,  kao  pod  jedan  novi  za¬ 
kon.  Ako  vojnik,  primjerice,  bude  otpušten  iz  vojske,  pot¬ 
pada  pod  težački  ili  trgovački  zakon. 

Tako  pod  utjecajem  Boga  zakonodavca  različita  stvore¬ 
nja  imaju  različite  prirodne  sklonosti,  pa  je  tako  nešto  za 
nekoga  zakon,  a  za  drugoga  je  to  protiv  zakona.  Zakon  je, 
primjerice,  da  pas  na  neki  način  bude  goropadan,  dok  bi  to 
isto  bilo  protiv  zakona  za  ovcu  i  za  druge  krotke  životinje. 
Za  čovjeka  je,  dakle,  zakon  koji  po  Božjem  naređenju  pro¬ 
izlazi  iz  njegova  ustrojstva  da  postupa  po  razumu.  U  prvot¬ 
nom  stanju  taj  je  zakon  bio  toliko  valjan,  da  se  čovjeku  ni¬ 
je  moglo  dogoditi  ništa  mimo  ili  protiv  razuma.  No  kad  se 
on  udaljio  od  Boga,  pao  je  pod  utjecaj  osjetilnosti.  I  što  se 
netko  više  udaljuje  od  razuma,  tim  više  podliježe  takvu 
stanju,  pa  na  neki  način  postaje  sličan  životinjama  koje  vo¬ 
di  nagon  osjetilnosti,  prema  riječima  Psalma  (48,  21):  »Dok 

je  čovjek  u  časti,  nema  razuma:  postaje  jednak  nerazum¬ 
nim  životinjama  i  postaje  im  sličan«.2 

Stoga  ta  sklonost  osjetilnosti,  odnosno  požuda,  u  dru¬ 
gim  živim  bićima  ima  izričito  smisao  zakona,  po  toj  baš 
izravnoj  sklonosti,  no  uvijek  tako  da  se  može  govoriti  o  za¬ 
konu  koji  vrijedi  samo  za  njih.  Naprotiv,  za  ljude  nema 
smisao  zakona,  nego  je  radije  odstupanje  od  zakona  razu¬ 
ma.  No  zbog  toga  što  je  čovjek  božanskom  pravdom  bio  li¬ 
šen  iskonske  pravednosti  i  snage  razuma,  žestina  osjetilno¬ 
sti  koja  ga  nateže,  ima  smisao  zakona  kao  kazna  što  pro¬ 
izlazi  iz  božanskog  zakona  koji  čovjeku  oduzima  njegovo 
dostojanstvo. 

Odgovaram  na  r  a  z  1  o  g  e:  1.  Zaključak  je  točan 
ako  promatramo  požudu  u  njoj  samoj,  to  jest  kao  sklonost 
prema  zlu.  Jer  ona,  kako  smo  rekli  (u  »c«),  nema  smisao 
zakona  u  tom  smislu,  nego  samo  ukoliko  zavisi  od  pravde 
božanskog  zakona;  kao  kad  bi  se  reklo  kako  je  zakon  da  se 
jedan  plemić  zbog  svoje  krivice  ponizi  i  obavlja  služinske 
poslove. 

2.  Poteškoća  proizlazi  iz  činjenice  što  je  zakon  pravilo  i 
mjera.  Stoga  onaj,  tko  se  udaljuje  od  zakona,  postaje  pre¬ 
stupnik.  No  požuda,  kako  smo  vidjeli  u  »c«,  nije  zakon  u 
tom  smislu,  nego  po  nekom  pridavanju. 

3.  Razlog  je  valjan,  ako  se  u  požudi  promatra  vlastita 
sklonost,  a  ne  ako  se  promatra  njezino  porijeklo.  Ipak, 
sklonost  osjetilnosti  što  je  nalazimo  kod  životinja,  usmje¬ 
rena  je  na  zajedničko  dobro,  to  jest  na  očuvanje  naravi  u 
vrsti  ili  u  pojedincu.  Isto  valja  reći  i  za  čovjeka  kad  je  u 
njemu  osjetilnost  podložna  razumu.  No  ona  se  naziva  po¬ 
žuda  kad  izlazi  iz  okvira  razuma. 


a  U  hebrejskom  izvorniku  tekst  ima  sasvim  drukčije  značenje:  »Čovjek  u 
svom  sjaju  ne  može  trajati;  sličan  je  životinjama  koje  nestaju«.  Riječ  je, 
dakle,  o  prolaznosti  ljudskog  života. 

PITANJE  92 
(S.  th.  MI) 

O  UČINCIMA  ZAKONA 

Sada  ćemo  raspravljati  o  učincima  zakona  (usp.  p.  90 
uvod). 

U  vezi  s  ovom  temom  odgovorit  ćemo  na  dva  pitanja: 

1,  Da  li  je  učinak  zakona  ljude  učiniti  dobrima? 

2.  Da  li  su,  po  riječima  Digesta',  učinci  zakona:  »naređi¬ 
vati,  zabranjivati,  dopuštati  i  kažnjavati«? 

Članak  1 

Da  li  je  učinak  zakona  ljude  učiniti  dobrima? 

Cont.  Gent.  2, 1 16;  Ethic.  10  lect.  14 

U  vezi  s  prvim  pitanjem  postupamo  ovako.  Čini  se  da  ni¬ 
je  zadaća  zakona  ljude  učiniti  dobrima.  Naime: 

1.  Ljudi  postaju  dobri  kreposnim  životom,  budući  da  se 
u  II  knjizi  Etike1  kaže  da  »krepost  čini  dobrim  onoga  tko 
je  posjeduje«.  No  čovjek  može  imati  krepost  samo  od  Bo¬ 
ga,  jer  je  on  »u  nama  proizvodi  bez  nas«,  kako  smo  govorili 
ranije  kad  smo  raspravljali  o  odredbi  kreposti  (p.  55  čl.  4). 
Dakle,  nije  učinak  zakona  ljude  učiniti  dobrima. 

2.  Osim  toga:  zakon  donosi  korist  čovjeku  samo  onda 
kad  mu  se  on  pokorava.  No  to  pokoravanje  zakonu  dolazi 
iz  dobrote.  Dakle,  dobrota  je  uvjet  što  dolazi  prije  zakona. 
Dosljedno  tomu,  zakon  ne  čini  ljude  dobrima. 

3.  Zatim:  zakon  je  usmjeren  prema  zajedničkom  dobru, 
kako  smo  već  kazali  (p.  90  čl.  2).  No  ima  ljudi  koji  se  česti¬ 
to  odnose  prema  zajedničkom  dobru,  a  ipak  nisu  čestiti  u 

1  Dig.  1.  1  tit.  3  leg.  7  Legis  virtus. 

2  C.  6  n.  2  (Bk  1106a  15):  S.  Th.,  lect.  6. 

privatnom  životu.  Dakle,  nije  zadaća  zakona  učiniti  ljude 
dobrima. 

4.  Napokon:  neki  su  zakoni  plod  samovolje  (leges  tyran- 
nicae),  kako  primjećuje  Filozof  u  svojoj  Politici *.  No  samo¬ 
voljnom  vladaru  (tyrannus)  nije  cilj  poštenje  podložnika, 
nego  samo  vlastiti  probitak.  Dakle,  nije  zadaća  zakona  lju¬ 
de  učiniti  dobrima. 

ALI  PROTIV  iznesenih  razloga  Filozof  u  II  knjizi  Etike ' 
kaže:  »Namjera  je  svakoga  zakonodavca  građane  učiniti 
dobrima« . 

ODGOVARAM:  Kako  smo  već  rastumačili  (p.  90  čl.  1  odg. 
na  2.  razlog;  čl.  3.  4),  zakon  nije  ništa  drugo,  nego  naredba 
razuma  u  onome  koji  naređuje  i  po  toj  naredbi  upravlja 
podložnicima.  A  krepost  se  svakog  podložnika  sastoji  u  to¬ 
me  da  se  zdušno  pokorava  onome  koji  njime  upravlja,  kao 
što  vidimo  da  se  snaga  obrambenog  i  požudnog  čovjekova 
dijela  (irascibilis  et  concupiscibilis)  sastoji  u  tome  da  budu 
sasvim  poslušni  razumu.  Na  isti  način,  kako  kaže  Filozof  u 
I  knjizi  Politika,  »krepost  se  svakoga  podložnika  sastoji  u 
tome  da  se  zdušno  pokorava  višemu«.  No  svaki  je  zakon 
donesen  zato  da  ga  opslužuje  onaj  koji  mu  je  podložan. 
Stoga  je  očigledno  da  je  vlastitost  zakona  usmjeriti  podlo¬ 
žnike  da  budu  kreposni.  A  budući  da  se  krepost  sastoji  u 
tome  da  »učini  dobrim  onoga  tko  je  posjeduje«  (usp.  bilj. 
2),  slijedi  da  je  izravni  učinak  zakona  u  bezuvjetnom,  ili  sa¬ 
mo  u  nekom  smislu,  učiniti  dobrima  one  kojima  je  dan. 
Naime,  ako  zakonodavac  ima  za  cilj  istinsko  dobro,  to  jest 
zajedničko  dobro  kojima  će  upravljati  božanska  praved¬ 
nost,  ljudi  će  po  zakonima  postati  dobri  u  bezuvjetnom 
smislu.  Ako  pak  nakana  zakonodavca  nije  usmjerena  pre¬ 
ma  istinskom  dobru,  već  prema  vlastitom  probitku  ili  uži¬ 
cima,  ili  ako  se  protivi  božanskoj  pravednosti,  tada  zakon 
neće  učiniti  ljude  dobrima  u  bezuvjetnom,  nego  samo  u 
izvjesnom  smislu,  to  jest  dobrima  za  tu  vladu  (ad  tale  regi- 
men).  I  u  tom  se  smislu  dobro  nalazi  i  u  kakvoćama  koje 
su  bitno  zle,  pa  se  tako  govori  o  dobrom  lopovu,  u  smislu 
što  zna  raditi  dobro  za  svoju  korist. 

3  L.  3  c.  6  n.  13  (Bk  1282b  12):  S.  Th„  lect.  9. 

4  C.  1  n.  5  (Bk  1260a  20):  S.  Th.,  lect.  1. 

5  C.  5  n.  9  (Bk  1260a  20):  S.  Th.,  lect.  10. 

Odgovaram  na  razloge:  1.  Kao  što  smo  rekli  (p. 
63  ćl.  2),  postoje  dvije  vrste  kreposti,  stečene  i  ulivene.  No 
obje  su  pod  utjecajem  navika,  ali  u  različitom  stupnju.  Na¬ 
vika  je,  naime,  uzrok  stečene  kreposti,  dok  za  ulivene  kre¬ 
posti  obavlja  pripreme,  a  ako  ih  čovjek  već  posjeduje,  onda 
ih  navika  čuva  i  promiče.  A  budući  da  je  zakon  dan  u  svrhu 
upravljanja  ljudskih  čina,  u  mjeri  u  kojoj  ti  čini  pridonose 
kreposti,  zakon  čini  ljude  dobrima.  Stoga  Filozof  u  II  knji¬ 
zi  Politike 6  kaže:  »Zakonodavci  čine  ljude  dobrima  stvara¬ 
njem  navika«. 

2.  Čovjek  se  ne  pokorava  uvijek  zakonu  zbog  savršene 
kreposne  dobrote,  nego  katkada  to  čini  zbog  straha  od  ka¬ 
zne,  a  katkada  zbog  naredbe  razuma,  koji  je  i  sam  počelo 
kreposti,  kako  smo  gore  primijetili  (p.  63  čl.  1). 

3.  Dobrota  se  nekoga  dijela  ne  može  promatrati  bez  od¬ 
nosa  prema  cjelini.  Stoga  Augustin  u  III  knjizi  Ispovijesti1 
piše  da  je  »izobličen  svaki  dio  koji  nije  u  skladu  s  cjeli¬ 
nom«.  A  budući  da  je  svaki  čovjek  dio  države,  nemoguće  je 
da  bude  dobar  ako  ne  pridonosi  zajedničkom  dobru.  S 
druge  pak  strane  cjelina  može  čvrsto  postojati  samo  zbog 
djelova  koji  su  s  njom  u  skladu.  Stoga  je  nemoguće  ostva¬ 
riti  zajedničko  dobro  u  nekoj  državi,  ako  građani  nisu  kre¬ 
posni,  barem  oni  koji  imaju  vlast  upravljanja.  No  za  zajed¬ 
ničko  je  dobro  dostatno  da  drugi  budu  toliko  kreposni  da 
se  pokoravaju  naredbama  svojih  vladara.  U  tom  smislu  Fi¬ 
lozof  u  III  knjizi  Politike 8  kaže  da  je  »istovjetna  krepost 
vladara  i  čestita  čovjeka;  no  nije  istovjetna  krepost  nekog 
građanina  i  krepost  nekog  čestita  čovjeka«. 

4.  Budući  da  je  samovoljni  zakon  u  raskoraku  s  razu¬ 
mom,  on  nije  zakon  u  bezuvjetnom  smislu,  nego  je  prije 
neka  izopačenost  zakona.  Ipak,  u  onoj  mjeri  u  kojoj  je  za¬ 
kon,  ima  nakanu  postići  da  građani  budu  dobri.  On,  naime, 
ima  smisao  zakona  samo  ukoliko  je  naredba  jednog  uprav¬ 
ljača  izdata  vlastitim  podložnicima  i  ukoliko  teži  za  tim  da 
podložnike  učini  poslušnima  zakonu.  A  to  je  isto  što  i  uči¬ 
niti  ih  dobrima,  ne  u  bezuvjetnom  smislu,  već  u  odnosu 
prema  toj  vladi. 

6  Cf.  Ethic.  2  c.  1  n.  5  (Bk  1103b  3):  S.  Th„  lect.  1 

7  C.  8:  PL  32,  689. 

8  C.  2  n.  6  (Bk  1277a  20):  S.  Th„  lect.  3. 

Članak  2 

Da  li  su  prikladno  naznačeni  učinci  zakona? 

U  vezi  s  drugim  pitanjem  postupamo  ovako.  Čini  se  da 
nisu  prikladno  naznačeni  učinci  zakona  kao  »naređivati, 
zabranjivati,  dopuštati  i  kažnjavati«  (usp.  p.  92  uvod).  Na¬ 
ime: 

1.  »Svaki  je  zakon  jedna  opća  zapovijed«,  kako  kaže  Di- 
gesta.1  Zapovijedati  pak  i  naređivati  ista  je  stvar.  Dakle, 
ostala  su  tri  čina  suvišna. 

2.  Osim  toga:  u  prethodnom  smo  članku  rekli  (čl.  1)  da  je 
učinak  zakona  usmjeravati  podložnike  prema  dobru.  A 
savjetovanje  smjera  na  veće  dobro  nego  zapovijed.  Dakle, 
veća  je  zadaća  zakona  savjetovati  nego  zapovijedati. 

3.  Još  nešto:  čovjeka  na  dobro  potiču  i  kazne  i  nagrade. 
Ako  je,  dakle,  zadaća  zakona  kažnjavati,  onda  je  njegova 
zadaća  i  nagrađivati. 

4.  Napokon:  zakonodavac,  kako  smo  rekli  (čl.  1),  ima  na¬ 
kanu  učiniti  ljude  dobrima.  No  onaj  koji  se  zakonima  po¬ 
korava  samo  zbog  straha  od  kazne,  nije  dobar.  Augustin2, 
naime,  piše:  »Ako  netko  zbog  ropskog  straha,  a  to  je  strah 
od  kazne,  čini  dobro,  ipak  ne  čini  nikakvo  dobro«.  Dakle, 
ne  čini  se  da  je  zadaća  zakona  kažnjavati. 

ALI  PROTIV  iznesenih  razloga  Izidor  u  V  knjizi  Etimolo¬ 
gija1  tvrdi:  »Svaki  zakon  ili  nešto  dopušta,  primjerice  da 
hrabar  čovjek  traži  nagradu;  ili  zabranjuje,  primjerice  ni¬ 
komu  nije  dopušteno  tražiti  da  se  posvećene  djevice  udaju; 
ili  kažnjava,  primjerice  tko  ubije,  neka  bude  osuđen  na 
smrt« . 

ODGOVARAM:  Kao  što  je  iskaz  naredba  razuma  u  obli¬ 
ku  iskazanoga,  tako  je  zakon  naredba  razuma  u  obliku  za¬ 
povijedi.  A  vlastitost  je  razuma  izvoditi  jednu  stvar  iz  dru¬ 
ge.  Kao  što  u  dokaznim  znanostima  (scientiae  demonstra- 
tivae)  razum  vodi  k  prihvaćanju  zaključaka  po  nekim 

1  Dig.  I.  1  tit.  3  lex  1  Lex  est. 

2  Contra  duas  epist.  pelag.  1.  2  c.  9:  PL  44,  586. 

3  C.  19:  PL  82,  202. 

načelima,  tako  vodi  i  k  prihvaćanju  zakonskih  zapovijedi 
pod  vidom  drugih  stvari. 

Zakonske  se  zapovijedi,  međutim,  odnose  na  ljudske  či¬ 
ne,  kojima  zakon  upravlja,  kako  smo  već  rekli  (p.  90  čl.  1.2; 
p.  91  čl.  4).  A  postoje  tri  vrste  ljudskih  čina.  Jedni,  to  jest 
kreposni  čini,  općenito  (ex  genere)  su  dobri,  kako  smo  već 
prije  vidjeli  (p.  18  čl.  8);  njima  u  zakonu  odgovara  čin  nare¬ 
đivanja  ili  zapovijedanja;  naime,  kako  se  govori  u  V  knjizi 
Etike4,  zakon  »zapovijeda  svim  kreposnim  činima«.  Drugi, 
to  jest  grešni  čini,  općenito  su  zli;  njima  u  zakonu  odgova¬ 
ra  zabrana.  Treći  su,  napokon,  općenito  neodređeni,  a  nji¬ 
ma  u  zakonu  pripada  čin  dopuštanja.  Neodređenima  se  ta¬ 
kođer  mogu  smatrati  i  svi  oni  čini  koji  nisu  ni  previše  do¬ 
bri  ni  previše  zli.  —  A  ono  čime  zakon  prisiljava  ljude  da 
mu  se  pokoravaju,  to  je  strah  od  kazne.  Što  se  toga  tiče, 
kaže  se  da  je  učinak  zakona  i  kažnjavanje. 

Odgovaram  na  razloge:  1.  Kao  što  prestanak 
sa  zlom  znači  već  neko  dobro,  tako  i  zabrana  znači  već  ne¬ 
ku  zapovijed.  U  tom  se  smislu,  ako  pojam  zapovijedi  uzme¬ 
mo  u  širokom  značenju,  svaki  zakon  može  nazvati  zapovi¬ 
jed. 

2.  Savjetovanje  nije  vlastiti  učinak  zakona,  nego  može 
pripadati  i  privatnoj  osobi,  koja  nema  vlast  donijeti  zakon. 
Stoga  savjetovanje  ne  spada  u  učinke  zakona.  U  tom  smi¬ 
slu  i  Apostol  u  Prvoj  poslanici  Korinćanima  (7,  12),  kad  da¬ 
je  savjet,  govori:  »To  kažem  ja,  ne  Gospodin«.  Dakle,  savje¬ 
tovanje  nije  učinak  zakona. 

3.  I  nagrađivati  može  svaka  osoba,  ali  kažnjavati  je  nad¬ 
ležan  samo  službenik  zakona  koji  svojom  vlašću  nameće 
kaznu.  Stoga  je  samo  kažnjavanje  naznačeno  kao  učinak 
zakona,  a  ne  i  nagrađivanje. 

4.  Time  što  se  netko  počinje  privikavati  da  zbog  straha 
od  kazne  izbjegava  zlo  i  čini  dobro,  prije  će  ili  kasnije  doći 
do  toga  da  to  čini  radosno  i  dobrovoljno.  Na  taj  način  za¬ 
kon  i  kažnjavanjem  pridonosi  da  podložnici  postanu  do¬ 
bri. 


4  C.  1  n.  14  (Bk  1129b  19):  S.  Th„  lect.  2. 

PITANJE  93 
(S.  th.  I-II) 

O  VJEČNOM  ZAKONU 

Sada  ćemo  raspravljati  o  pojedinim  zakonima  (usp.  p.  90 
uvod).  I  to:  prvo,  o  vječnom  zakonu;  drugo,  o  prirodnom 
zakonu  (p.  94);  treće,  o  ljudskom  zakonu  (p.  95);  četvrto,  o 
starom  zakonu  (p.  98);  peto,  o  novom  zakonu  ili  evanđe¬ 
oskom  zakonu  (p.  106).  O  šestom  pak  zakonu,  to  jest  o  za¬ 
konu  požude,  dovoljno  je  ono  što  smo  rekli  ranije  kad  smo 
raspravljali  o  istočnom  grijehu  (p.  81  i  si.). 

U  vezi  s  prvom  temom  odgovorit  ćemo  na  šest  pitanja: 

1.  Sto  je  vječni  zakon? 

2.  Da  li  je  vječni  zakon  svima  poznat? 

3.  Da  li  svaki  zakon  proizlazi  iz  njega? 

4.  Da  li  su  nužna  bića  podložna  vječnom  zakonu? 

5.  Da  li  su  vječnom  zakonu  podložna  prirodna  nenužna 
bića? 

6.  Da  li  su  vječnom  zakonu  podložne  sve  ljudske  stvari? 

Članak  1 

Da  li  Je  vječni  zakon  najviši  naum  koji  postoji  u  Bogu? 

Gore  q.  91  a.  1 

U  vezi  s  prvim  pitanjem  postupamo  ovako.  Čini  se  da 
vječni  zakon  nije  najviši  naum  (ratio)  koji  postoji  u  Bogu. 
Naime: 

1.  Vječni  je  zakon  samo  jedan.  No  pojmovi  stvari  (rati- 
ones  rerum)  u  božanskoj  namisli  (mens  divina)  su  mnogi. 
Augustin,  naime,  u  knjizi  Osamdeset  i  tri  pitanja'  kaže: 
»Bog  je  stvorio  svaku  stvar  po  njezinu  pojmu«.  Dakle,  vječ- 


1  Q.  46:  PL  40,  30. 

ni  se  zakon  ne  poistovjećuje  s  naumom  koji  postoji  u  bo¬ 
žanskoj  namisli. 

2.  Osim  toga:  proglašenje  zakona  riječju  spada  na  bit  za¬ 
kona  (de  ratione  legis),  kako  je  prije  rečeno  (p.  90  čl.  4;  p. 
91  odg.  na  2.  razlog).  No  Riječ  je  u  božanskim  osobama 
osobni  pojam,  kako  smo  rekli  u  Prvoj  knjizi  (p.  34  čl.  1), 
dok  riječ  ’ pojam’  pripada  samoj  biti.  Dakle,  vječni  se  za¬ 
kon  ne  poistovjećuje  s  božanskim  naumom. 

3.  K  tome:  Augustin  u  knjizi  O  pravoj  vjeri 2  kaže:  »Oči¬ 
gledno  je  da  iznad  naše  pameti  postoji  jedan  zakon  koji  je 
istina«.  A  zakon  koji  postoji  iznad  naše  pameti  je  vječni  za¬ 
kon.  Dakle,  vječni  je  zakon  istina.  A  pojam  istine  (ratio  ve- 
ritatis)  i  pojam  nauma  (ratio  rationis)  ne  mogu  se  poistov¬ 
jetiti.  Dakle,  ne  mogu  se  poistovjetiti  vječni  zakon  i  najviši 
naum. 

ALI  PROTIV  iznesenih  razloga  Augustin  u  I  knjizi  O  slo¬ 
bodnom  rasudivanjif  kaže  da  je  »vječni  zakon  najviši  na¬ 
um,  kojemu  se  uvijek  valja  pokoravati«. 

ODGOVARAM:  Kao  što  u  svakom  umjetniku  već  unapri¬ 
jed  postoji  pojam  o  onim  stvarima  koje  će  umjetnošću 
izraditi,  isto  tako  u  svakom  vladaru  već  unaprijed  ima  po¬ 
stojati  pojam  poretka  onih  stvari  što  ih  imaju  izvršavati 
oni  koji  se  podlažu  toj  vladi.  I  kao  što  se  pojam  stvari  koje 
će  nastati  umjetnošću  naziva  umjetnina  ili  uzorak  izrađe¬ 
nih  stvari,  tako  i  pojam  u  vladaru,  koji  usmjerava  čine  pod¬ 
ložnika,  poprima  smisao  zakona  (ratio  legis),  pod  pretpo¬ 
stavkom  da  su  se  obistinili  uvjeti  koji  pripadaju  pojmu  za¬ 
kona,  a  o  kojima  smo  već  prije  govorili  (p.  90).  A  Bog  je 
svojom  mudrošću  stvoritelj  svih  stvari,  prema  kojima  on 
ima  sličan  odnos  što  postoji  između  umjetnika  i  njegova 
umjetničkog  djela,  kako  smo  rastumačili  u  Prvoj  knjizi  (p. 
14  čl.  8).  On  je  također  upravitelj  svih  čina  i  gibanja  što  se 
nalaze  u  pojedinim  stvorenjima,  kako  smo  također  rastu¬ 
mačili  u  Prvoj  knjizi  (p.  22  čl.  2;  p.  103  čl.  5).  Stoga,  kao  što 
naum  božanske  mudrosti  (ratio  divinae  sapientiae),  ukoli¬ 
ko  su  po  njoj  stvorene  sve  stvari,  sadrži  pojam  umjetnine, 
uzorka  ili  ideje  (ratio  artis,  exemplaris,  ideae),  tako  naum 
božanske  mudrosti,  koja  pokreće  sve  stvari  prema  dužnom 
cilju,  poprima  pojam  zakona  (ratio  legis).  U  tom  smislu 

2  C.  30:  PL  34,  147. 

3  C.  6:  PL  32,  1229. 

vječni  zakon  nije  drugo,  nego  naum  božanske  mudrosti,  po 
kojem  ona  upravlja  svim  činima  i  gibanjima. 

Odgovaram  na  razloge:  1. Na  onom  mjestu  Au- 
gustin  govori  o  idejama  (de  rationibus  idealibus),  što  se 
odnose  na  narav  svake  pojedine  stvari.  Stoga  se  u  njima 
nalazi  neko  razlučivanje  i  množina,  po  različitim  odnosima 
prema  stvarima,  kao  što  smo  vidjeli  u  Prvoj  knjizi  (p.  15  čl. 
2).  Zakon  naprotiv,  prema  iznijetim  tumačenjima  (p.  90  čl. 
2),  ima  zadaću  upravljati  činima  u  korist  zajedničkog  do¬ 
bra.  A  stvari  koje  su  različite  u  samima  sebi,  ukoliko  su 
usmjerene  na  jedan  zajednički  cilj,  smatraju  se  kao  jedno 
bivstvo.  To  je  razlog  što  je  vječni  zakon  jedan  kao  počelo 
(ratio)  toga  poretka. 

2.  U  vezi  s  'riječju'  možemo  promotriti  dvije  stvari,  to 
jest  samu  riječ  i  stvari  koje  ta  riječ  izriče.  Naime,  izvanjska 
je  riječ  (verbum  vocale)  nešto  što  je  izgovoreno  čovjeko¬ 
vim  ustima.  Njome  se  izražavaju  stvari  koje  čovjek  želi  ri¬ 
ječima  označiti.  Isto  valja  reći  i  o  unutrašnjoj  riječi  (ver¬ 
bum  mentale)  koja  nije  drugo,  nego  stvar  začeta  u  pameti, 
a  čovjeku  služi  da  u  pameti  izrekne  stvari  o  kojima  razmi¬ 
šlja.  Stoga  je  i  u  božanskim  osobama  Riječ,  koja  je  začetak 
Očeva  uma,  osobni  pojam.  No  tom  se  Riječju  izriče  sve  što 
je  prisutno  u  Očevu  znanju,  kako  bitne  tako  i  osobne  ozna¬ 
ke,  a  i  sva  božja  djela,  kako  dokazuje  Augustin  u  XV  knjizi 
O  Trojstvu  *  A  među  stvarima  što  ih  ta  Riječ  izriče  nalazi 
se  i  vječni  zakon.  No  iz  toga  ne  slijedi  da  je  vječni  zakon 
samo  jedna  osobna  oznaka  u  božanskim  osobama.  Ipak  se 
on  pripisuje  Sinu  zbog  prikladnosti  što  postoji  između  poj¬ 
ma  i  riječi  (convenientia  rationis  ad  verbum). 

3.  Odnos  (ratio)  božanskog  uma  prema  stvarima  je  druk¬ 
čiji  od  odnosa  ljudskog  uma  (ratio  intellectus  humani)  pre¬ 
ma  tim  stvarima.  Naime,  ljudski  se  um  mjeri  stvarima,  ta¬ 
ko  da  ljudska  misao  nije  istinita  sama  po  sebi,  nego  je  isti¬ 
nita  onda  kad  je  u  skladu  sa  zbiljom.  Stoga  je  »jedno 
mišljenje  istinito  ili  lažno  po  tome  što  stvar  postoji  ili  ne 
postoji«.5  Naprotiv,  božanski  je  um  mjera  stari,  budući  da 
je  svaka  od  njih,  kako  smo  vidjeli  u  Prvoj  knjizi  (p.  16  čl. 
1),  utoliko  istinita  ukoliko  nasljeđuje  božanski  um.  Dakle, 

4  C.  14:  PL  42,  1076;  1  6  c.  10:  PL  42,  931. 

5  A  i  r  s  t  o  t.,  Categor.  c.  3  n.  22. 

božanski  je  um  istinit  sam  po  sebi.  Dosljedno  tomu,  nje¬ 
gov  je  naum  sama  istina.3 

Članak  2 

Da  li  je  vječni  zakon  svima  poznat? 

Gore  q.  19  a.  14  ad  3;  In  Iob  1 1  lect.  1 

U  vezi  s  drugim  pitanjem  postupamo  ovako.  Čini  se  da 
vječni  zakon  nije  svima  poznat.  Naime: 

1.  Apostol  u  Prvoj  poslanici  Korinćanima  (2,  11)  kaže: 
»Nitko  ne  zna  Božjih  tajni,  osim  Božjega  Duha«.  A  vječni 
je  zakon  naum  što  postoji  u  namisli  Božjoj.  Dakle,  on  nije 
poznat  svima;  poznat  je  samo  Bogu. 

2.  Osim  toga:  Augustin  u  knjizi  O  slobodnom  rasuđiva¬ 
nju'  kaže  da  je  »vječni  zakon  onaj  po  kojemu  je  primjere¬ 
no  da  sve  stvari  budu  savršeno  uređene«.  No  nije  poznato 
svima  kako  su  sve  stvari  uređene  na  najsavršeniji  način. 
Dakle,  vječni  zakon  nije  svima  poznat. 

3.  Zatim:  Augustin  u  knjizi  O pravoj  vjeri1  kaže:  »Vječni 
je  zakon  onaj  o  kojemu  ljudi  nisu  kadri  suditi«.  A  Aristotel 
u  I  knjizi  Etike1  veli  da  »svatko  sudi  pravilno  o  stvarima 
koje  poznaje«.  Dakle,  mi  ne  poznamo  vječni  zakon. 

ALI  PROTIV  iznesenih  razloga  Augustin  u  knjizi  O  slo¬ 
bodnom  rasuđivanju*  tvrdi  da  je  »u  nas  utisnut  pojam 
(notio)  vječnog  zakona«. 

ODGOVARAM:  Jedna  se  stvar  može  spoznati  na  dva  na¬ 
čina:  prvo,  sama  u  sebi;  drugo,  po  učinku  koji  s  njom  ima 
neku  sličnost.  Tko,  primjerice,  ne  vidi  sunce  u  njegovu  bi¬ 
ću  (in  sua  substantia),  može  ga  spoznati  po  njegovu  zrače¬ 
nju.  Isto  valja  reći  i  o  vječnom  zakonu.  Nitko  ga,  naime,  ne 
može  spoznati  kakav  je  sam  u  sebi,  osim  blaženika  koji  gle¬ 
daju  Boga  po  biti.  No  svako  ga  razumno  stvorenje  pozna, 

a  Cijelo  PITANJE  93,  posebice  Članak  1,  prožeto  je  raznovrsnom  upora¬ 
bom  pojma  »ratio«,  a  taj  je  pojam  u  tomističkoj  terminologiji  i  inače 
najsloženiji.  Promjenjivi  smisao  toga  pojma  je  uzrok  što  ga  u  jednom 
živom  jeziku  nije  moguće  adekvatno  izraziti. 

1  L.  1  c.  6:  PL  32,  1229. 

2  C.  31:  PL  34,  148. 

3  C.  3  n.  5  (Bk  1094  b  27):  S.  Th.,  lect.  3. 

4  L.  c.  nt.  6. 

bolje  ili  lošije,  u  njegovim  zračenjima.  Naime,  svaka  je 
spoznaja  istine  neko  zračenje  ili  sudjelovanje  na  vječnom 
zakonu,  koji  je,  kako  se  izražava  Augustin  u  knjizi  O pravoj 
vjeri*,  nepromjenjiva  istina.  A  svi  ljudi  na  neki  način  dola¬ 
ze  do  spoznaje  istine,  barem  što  se  tiče  prvih  počela  pri¬ 
rodnog  zakona.  Uostalom,  neki  ljudi  sudjeluju  više  a  neki 
manje  u  toj  spoznaji  istine,  pa  stoga  više  ili  manje  poznaju 
vječni  zakon. 

Odgovaram  na  razloge:!.  Mi  nismo  kadri  spo¬ 
znati  Božje  stvari  kakve  su  one  u  sebi.  Ipak  nam  se  one  ot¬ 
krivaju  u  svojim  učincima,  po  Apostolovim  riječima  u  Po¬ 
slanici  Rimljanima  (1,  20):  »Nevidljiva  se  Božja  savršen¬ 
stva,  promatrana  po  njihovim  djelima,  opažaju  od 
postanka  svijeta«. 

2.  Premda  svatko  dolazi  do  spoznaje  vječnog  zakona  pre¬ 
ma  svojim  mogućnostima,  kako  smo  već  rekli  (u  »c«),  ipak 
nitko  ne  može  imati  o  njemu  sveobuhvatnu  spoznaju 
(comprehensio).  On  se,  naime,  ne  može  u  potpunosti  očito¬ 
vati  u  svojim  učincima.  Stoga  ne  slijedi  da  svatko,  tko  spo¬ 
zna  vječni  zakon  na  opisani  način,  spoznaje  i  čitav  poredak 
stvari  po  kojem  su  one  savršeno  uređene. 

3.  O  nekoj  se  stvari  može  suditi  na  dva  načina.  Prvo,  na 
način  kako  jedna  spoznajna  moć  sudi  o  vlastitom  predme¬ 
tu,  u  skladu  s  pitanjem  iz  Knjige  o  Jobu  (12,  11):  »Zar 
uhom  mi  ne  sudimo  besjedu  kao  što  kušamo  nepcem  okus 
jela?«.  Imajući  u  vidu  taj  način  suda,  Filozof  kaže  da  »svat¬ 
ko  sudi  pravilno  o  stvarima  koje  poznaje«,  ukoliko  može 
prosuditi  da  li  je  istinito  ono  što  mu  je  predloženo.  Drugo, 
na  način  kako  viši  sudi  o  nižemu  praktičkim  sudom,  tako 
da  utvrdi  da  li  se  ima  ponašati  na  ovaj  ili  onaj  način.  Na 
taj  pak  način  nitko  ne  može  suditi  o  vječnom  zakonu. 


Članak  3 

Da  11  svaki  zakon  proizlazi  lz  vječnog  zakona? 

U  vezi  s  trećim  pitanjem  postupamo  ovako.  Čini  se  da 
svaki  zakon  ne  proizlazi  iz  vječnog  zakona.  Naime: 


5  C.  31:  PL  34,  147. 

1.  Postoji  zakon  požude,  kako  smo  prije  govorili  (p.  91  čl. 
6).  A  on  ne  može  proizići  iz  božanskog  zakona  kakav  je 
upravo  vječni  zakon.  Njemu  je,  naime,  svojstvena  tjelesna 
mudrost,  koja,  po  Apostolovim  riječima  u  Poslanici  Rim¬ 
ljanima  (8,  7),  »nije  podložna  Božjem  zakonu«.  Dakle,  ne 
proizlazi  svaki  zakon  iz  vječnog  zakona. 

2.  Osim  toga:  iz  vječnog  zakona  ne  može  proizići  nijedna 
nepravda.  Već  smo,  naime,  spomenuli  (čl.  2  odg.  na  2.  raz¬ 
log),  da  je  »vječni  zakon  onaj  po  kojemu  je  primjereno  da 
sve  stvari  budu  savršeno  uređene«.  No  neki  su  zakoni  ne¬ 
pravedni,  kako  vidimo  po  prijetnji  Proroka  Izaije  (10,  1): 
»Jao  onima  koji  izdaju  nepravedne  zakone«.  Dakle,  ne  pro¬ 
izlazi  svaki  zakon  iz  vječnog  zakona. 

3.  K  tome:  Augustin  u  I  knjizi  O  slobodnom  rasuđivanju' 
kaže  da  »zakon  napisan  da  upravlja  narodom  zakonito  do¬ 
pušta  mnoge  stvari  koje  će  božanska  providnost  kazniti«. 
A  naum  je  božanske  providnosti  vječni  zakon,  kako  je  već 
rečeno  (čl.  1).  Dakle,  ni  svaki  opravdani  zakon  ne  proizlazi 
iz  vječnog  zakona. 

ALI  PROTIV  iznesenih  razloga  božanska  mudrost  u 
Knjizi  izreka  (8,  15)  kaže:  »Po  meni  kraljevi  kraljuju  i  zako¬ 
nodavci  dijele  pravdu«.  Naum  (ratio)  pak  božanske  mudro¬ 
sti  vječni  je  zakon,  kako  smo  ranije  rastumačili  (čl.  1).  Da¬ 
kle,  svi  zakoni  proizlaze  iz  vječnog  zakona. 

ODGOVARAM:  Zakon  podrazumijeva  neko  počelo  (ra¬ 
tio)  koje  usmjerava  čine  prema  svrsi,  kako  smo  ranije  rekli 
(p.  90  čl.  1.  2).  A  u  svim  uređenim  gibanjima  neophodno  je 
da  snaga  drugog  pokrenutog  bića  proiziđe  iz  snage  prvog 
pokrenutog  bića,  budući  da  drugo  pokrenuto  biće  ne  po¬ 
kreće  drukčije,  nego  samo  ukoliko  je  pokrenuto  od  strane 
prvoga.  Istu  stvar  možemo  zamijetiti  i  kod  onih  koji  uprav¬ 
ljaju,  budući  da  počelo  upravljanja  (ratio  gubernationis) 
od  prvoga  prelazi  na  druge.  Primjerice,  počelo  smjernica 
što  ih  valja  provesti  u  jednoj  državi  dolazi  od  kralja  preko 
naređenja  izdatog  potčinjenim  službenicima.  Uostalom,  i 
na  području  umjetnosti  smjernice  za  posao  (ratio  artifici- 
alium)  dolaze  od  glavnog  umjetnika  potčinjenima  koji  ih 
onda  izvršuju  svojim  rukama.  Stoga,  budući  da  je  vječni 
zakon  počelo  upravljanja  koje  se  nalazi  u  najvišem  vlada- 


1  C.  5:  PL  32,  1228. 

ru,  neophodno  je  da  i  sve  smjernice,  koje  se  nalaze  u  potči- 
njenim  upravljačima  proiziđu  iz  vječnog  zakona.  A  ta  poče¬ 
la  upravljanja  u  potčinjenim  upravljačima  jesu  svi  drugi 
zakoni  osim  vječnog  zakona.  Na  taj  način  svi  zakoni  pro¬ 
izlaze  iz  vječnog  zakona,  u  mjeri  u  kojoj  se  suobličuju  s 
pravim  naumom  (ratio  recta).  Stoga  Augustin  u  I  knjizi  O 
slobodnom  rasuđivanju 1  tvrdi  da  »u  vremenitom  zakonu 
ništa  nije  pravedno  i  zakonito  što  ljudi  nisu  preuzeli  od 
vječnog  zakona«. 

Odgovaram  na  razloge:  1.  U  čovjeku  požuda 
ima  smisao  zakona  (ratio  legis),  ukoliko  je  ona  kazna  što 
ju  je  nametnula  božanska  pravednost.  S  te  je  strane  oči¬ 
gledno  da  proizlazi  iz  vječnog  zakona.  A  kao  sklonost  na 
grijeh,  ona  se  protivi  Božjem  zakonu  i  nema  smisao  zako¬ 
na,  kako  smo  gore  dokazali  (p.  91  čl.  6). 

2.  Ljudski  zakon  utoliko  ima  smisao  zakona,  ukoliko  se 
suobličuje  s  pravim  naumom.  U  tom  je  smislu  očigledno 
da  proizlazi  iz  vječnog  zakona.  No  kad  se  od  tog  nauma 
udaljuje,  taj  zakon  postaje  nepravedan,  i  tada  nema  smi¬ 
sao  zakona,  već  prije  nekog  nasilja.  -  Ipak  i  nepravedni 
zakon,  pod  onim  vidom  pod  kojim  spašava  prividnost  za¬ 
kona,  to  jest  zbog  vlasti  onoga  koji  ga  je  izdao,  ima  neko 
porijeklo  u  vječnom  zakonu,  budući  da  Pavao  u  Poslanici 
Rimljanima  (13,  1)  kaže  da  »svaka  vlast  dolazi  od  Boga«. 

3.  Kaže  se  da  ljudski  zakon  neke  stvari  dopušta,  ne  u 
smislu  da  ih  odobrava,  nego  jer  nije  kadar  njima  upravlja¬ 
ti.  A  istina  je  da  božanski  zakon  upravlja  mnogim  stvarima 
koje  izmiču  ljudskom  zakonu.  Naime,  viši  uzrok  obuhvaća 
više  stvari  nego  niži  uzrok.  Stoga  činjenica  što  se  ljudski 
zakon  ne  trudi  da  upravlja  onim  što  nije  u  njegovoj  moći, 
proizlazi  iz  vječnog  zakona.  Drukčiji  bi  bio  slučaj  kad  bi  taj 
zakon  odobravao  što  vječni  zakon  zabranjuje.  To,  dakle,  ne 
dokazuje  da  ljudski  zakon  ne  proizlazi  iz  vječnog  zakona, 
nego  samo  to  da  on  nije  kadar  slijediti  vječni  zakon. 


2  C.  6:  PL  32,  1229. 

Članak  4 

Da  11  su  nužna  1  vječna  bića  podložna  vječnom  zakonu? 

U  vezi  s  četvrtim  pitanjem  postupamo  ovako.  Čini  se  da 
su  nužna  i  vječna  bića  podložna  vječnom  zakonu.  Naime: 

1.  Sve  što  je  razumno,  podložno  je  razumu.  No  božanska 
je  volja  razumna  jer  je  pravedna.  Dakle,  podložna  je  razu¬ 
mu.  A  vječni  zakon  nije  drugo  nego  božanski  razum.  Dakle, 
Božja  je  volja  podložna  vječnom  zakonu.  A  božanska  je  vo¬ 
lja  nešto  vječno.  Dakle,  vječne  i  nužne  stvari  također  su 
podložne  vječnom  zakonu. 

2.  Osim  toga:  štogod  je  podložno  kraljevoj  vlasti,  podlo¬ 
žno  je  i  njegovu  zakonu.  A  Sin  će,  kako  se  izražava  Pavao  u 
Prvoj  poslanici  Korinćanima  (15,  24.  28),  »sve  podložiti  Bo¬ 
gu  i  Ocu  kada  mu  preda  kraljevstvo«.  Dakle,  Sin,  koji  je 
vječan,  podložan  je  vječnom  zakonu. 

3.  Još  nešto:  vječni  je  zakon  naum  božanske  providnosti. 
A  božanskoj  su  providnosti  podložne  mnoge  nužne  stvari, 
primjerice  nepromjenjive  vlastitosti  bestjelesnih  supstan¬ 
cija  i  nebeskih  tijela.  Dakle,  vječnom  su  zakonu  podložne  i 
nužne  stvari. 

ALI  PROTIV  navedenih  razloga  je  to  što  je  jednostavno 
nemoguće  da  se  nužne  stvari  drukčije  ponašaju,  pa  im  sto¬ 
ga  ne  trebaju  uzde.  Naprotiv,  zakon  je  dan  ljudima  da  obu¬ 
zda  zlo,  prema  ranije  datim  tumačenjima  (p.  92  čl.  2).  Da¬ 
kle,  nužne  stvari  nisu  podložne  zakonu. 

ODGOVARAM:  Vječni  je  zakon,  kako  smo  prije  vidjeli 
(čl.  1),  počelo  božanskog  upravljanja  (ratio.  divinae  guber- 
nationis).  Stoga  su  sve  stvari,  koje  su  podložne  božanskom 
upravljanju,  istodobno  podložne  i  vječnom  zakonu.  Stvari 
pak,  koje  nisu  podložne  tom  upravljanju,  nisu  podložne  ni 
vječnom  zakonu.  Tu  razliku  možemo  objasniti  iskustvom. 
Čovjekovom  su  upravljanju  podložne  one  stvari  koje  jedan 
čovjek  može  izvršiti.  No  stvari  koje  pripadaju  čovjekovoj 
naravi,  primjerice  činjenica  što  čovjek  ima  dušu,  ruke  ili 
noge,  nisu  podložne  čovjekovom  upravljanju.  Na  taj  su  na¬ 
čin  vječnom  zakonu  podložne  sve  one  stvari  što  ih  čovjek 
čini  u  stvorenju,  bilo  da  su  one  nužne  ili  nenužne.  One,  na- 

protiv,  stvari  što  pripadaju  naravi  ili  božanskoj  biti,  nisu 
podložne  vječnom  zakonu,  nego  se  u  zbilji  s  njim  poistov¬ 
jećuju. 

Odgovaram  na  razloge:  1.  Na  dva  načina  može¬ 
mo  govoriti  o  božanskoj  volji.  Prvo,  da  označimo  samu  vo¬ 
lju.  Na  taj  način  božanska  volja  nije  podložna  ni  božan¬ 
skom  upravljanju  ni  vječnom  zakonu,  nego  se  s  vječnim 
zakonom  poistovjećuje,  budući  da  je  ona  sama  Božja  bit. 
Drugo,  da  istaknemo  stvari  koje  Bog  želi  u  vezi  sa  stvore¬ 
njima,  a  ona  su  podložna  vječnom  zakonu,  ukoliko  se  nji¬ 
hovi  razlozi  (rationes)  nalaze  u  božanskoj  mudrosti.  U  od¬ 
nosu  na  te  razloge  kaže  se  da  je  božanska  volja  razumna. 
Inače  bi  se,  to  jest  sama  po  sebi,  trebala  nazivati  upravo 
naumom  (ratio). 

2.  Bog  nije  Sina  stvorio  nego  rodio.  Stoga  on  nije  podlo¬ 
žan  ni  božanskoj  providnosti  ni  vječnom  zakonu,  nego  je 
upravo  on  po  nekom  priricanju  vječni  zakon,  kako  tumači 
Augustin  u  knjizi  O pravoj  vjeri1.  No  kaže  se  da  je  podložan 
Ocu  zbog  ljudske  naravi,  zbog  koje  također  Ivan  govori  da 
je  Otac  veći  od  njega  (Iv  14,  28). 

3.  Prihvaćamo  zaključak  TREĆEG  RAZLOGA,  jer  se  od¬ 
nosi  na  nužna  stvorena  bića. 

4.  U  vezi  s  četvrtim  razlogom  (ALI  PROTIV)  valja  reći  da 
postoje  neka  nužna  bića  koja  imaju  uzrok  svoje  nužnosti, 
kako  primjećuje  Filozof  u  V  knjizi  Metafizika ,  pa  na  taj 
način  i  samu  nemogućnost  da  postoje  drukčije  primaju  od 
drugoga.  A  to  je  kao  neka  veoma  djelotvorna  uzda.  Naime, 
one  stvari  koje  su  ograničene,  utoliko  su  obuzdane,  ukoli¬ 
ko  ne  mogu  postupati  drukčije  nego  kako  drugi  postupaju 
s  njima. 


Članak  5 

Da  U  su  nenužna  prirodna  bića  podložna  vječnom  zakonu? 

U  vezi  s  petim  pitanjem  postupamo  ovako.  Čini  se  da  ne¬ 
nužna  prirodna  bića  nisu  podložna  vječnom  zakonu.  Na¬ 
ime: 

1  C.  31:  PL  34,  147. 

2  L.  4  c.  5  n.  5  (Bk  1015b  10):  S.  Th„  lect.  6. 

1.  Proglašenje  zakona  spada  na  bit  zakona,  kako  smo  ra¬ 
nije  kazali  (p.  90  čl.  4).  No  zakon  se  može  proglasiti  samo 
razumnim  stvorenjima  koja  su  kadra  saslušati  što  im  se 
iznosi.  Dakle,  samo  su  razumna  stvorenja  podložna  vječ¬ 
nom  zakonu,  a  ne  prirodna  (fizička)  nenužna  bića. 

2.  Osim  toga:  »Ono  što  se  pokorava  razumu,  sudjeluje  na 
neki  način  u  razumu«,  kaže  se  u  I  knjizi  Etike'.  A  vječni  je 
zakon  najviši  razum  (naum),  kako  smo  već  rastumačili  (čl. 
1).  No  budući  da  prirodna  nenužna  bića  ne  sudjeluju  na 
neki  način  u  razumu,  jer  su  posve  bez  razuma,  čini  se  da  ne 
mogu  biti  podložna  vječnom  zakonu. 

3.  K  tome:  vječni  je  zakon  veoma  djelotvoran  (efficaci- 
ssima).  A  u  prirodnim  nenužnim  bićima  ima  nedostataka. 
Dakle,  ona  nisu  podložna  vječnom  zakonu. 

ALI  PROTIV  iznesenih  razloga  su  riječi  Knjige  mudrih 
izreka  (8,  29):  »Kad  je  postavljao  moru  njegove  granice  i 
zakon  davao  vodama  da  se  ne  preliju  preko  obala  (. . .  bila 
sam,  kraj  njega. . .)«. 

ODGOVARAM:  Na  jedan  nam  način  valja  govoriti  o  ljud¬ 
skim  zakonima,  a  na  drugi  o  vječnom  zakonu  koji  dolazi 
od  Boga.  Ljudski  se,  naime,  zakoni  odnose  samo  na  razum¬ 
na  stvorenja  koja  su  podložna  čovjeku.  Razlog  je  tomu  či¬ 
njenica  što  zakon  ima  zadaću  upravljati  vlastitim  činima 
podložnika,  pa  stoga,  govoreći  u  pravom  smislu,  nitko  ne 
može  donijeti  zakon  za  svoje  čine.  A  sva  djelovanja  u  vezi  s 
uporabom  bića  što  nemaju  razuma  i  što  su  podložna  čovje¬ 
ku,  izvršavaju  se  snagom  čina  od  strane  čovjeka  koji  ih 
stavlja  u  gibanje,  budući  da  ta  stvorenja,  što  nisu  obdare¬ 
na  razumom,  ne  djeluju  tako  da  vode  sama  sebe,  nego  se 
njima  služe  drugi,  kako  smo  gore  rastumačili  (p.  1  čl.  2). 
Stoga  čovjek  nije  kadar  dati  zakon  stvorenjima  što  nisu 
obdarena  razumom,  premda  su  mu  ta  stvorenja  podložna. 
Naprotiv,  čovjek  može  dati  zakon  razumnim  bićima  koja 
su  mu  podložna,  utiskujući  svojom  naredbom  ili  nekim 
proglasom  u  njihovu  pamet  neko  pravilo  ili  počelo  djelova¬ 
nja. 

A  kao  što  čovjek  može  nekim  proglasom  utisnuti  neko 
unutarnje  počelo  čina  u  svoje  podložnike,  tako  Bog  u  cije¬ 
lu  prirodu  utiskuje  počela  njezina  djelovanja.  Stoga  se  mo- 
1  C.  13  n.  17  (Bk  1102b  25):  S.  Th.,  Iect.  20. 

že  reći  da  Bog  zapovijeda  cijeloj  prirodi,  prema  izreci  Psal¬ 
ma  (148,  6):  »Postavi  zakon  koji  neće  proći«.  To  je  razlog 
što  su  sva  gibanja  i  svi  čini  cijele  prirode  podložni  vječnom 
zakonu.  Stoga  stvorenja,  što  nisu  obdarena  razumom,  jer 
ih  pokreće  božanska  providnost,  nisu  podložna  vječnom 
zakonu  u  smislu  što  bi  imala  spoznaju  o  božanskoj  zapovi¬ 
jedi  poput  razumnih  stvorenja,  nego  na  jedan  drugi  način. 

Odgovaram  na  razloge:  1.  Utiskivanje  djelat¬ 
nog  unutarnjeg  počela  u  prirodna  bića  odgovara  proglaše¬ 
nju  zakona  kad  je  riječ  o  ljudima,  budući  da  se  proglaše¬ 
njem  zakona,  kako  smo  već  rekli  (u  »c«),  utiskuje  u  ljude 
jedno  počelo  koje  upravlja  njihovim  činima. 

2.  Stvorenja  lišena  razuma  nisu  sudionici  u  ljudskom  ra¬ 
zumu  niti  mu  se  pokoravaju,  no  ipak  svojom  poslušnošću 
sudjeluju  u  božanskom  razumu.  Naime,  snaga  božanskog 
razuma  obuhvaća  više  stvari  nego  snaga  ljudskog  razuma. 
I  kao  što  se  udovi  ljudskog  tijela  pokreću  po  naređenju  ra¬ 
zuma  a  da  u  njemu  ne  sudjeluju,  jer  nemaju  nikakvu  spo¬ 
znaju  koja  bi  ih  u  tom  smislu  mogla  usmjeravati,  tako  i 
Bog  pokreće  stvorenja  lišena  razuma,  a  da  ona  time  ne  po¬ 
staju  razumna. 

3.  Nedostaci  što  ih  primjećujemo  kod  prirodnih  bića, 
premda  se  zbivaju  mimo  poretka  pojedinačnih  uzroka, 
ipak  se  ne  zbivaju  mimo  poretka  općih  uzroka,  a  posebice 
prvoga  uzroka,  koji  je  Bog,  od  čije  se  providnosti  nitko  ne 
može  osloboditi,  kako  smo  rastumačili  u  Prvoj  knjizi  (p.  22 
čl.  2).  A  budući  da  je  vječni  zakon  naum  božanske  provid¬ 
nosti,  kako  smo  već  rekli  (čl.  1),  i  nedostaci  prirodnih  bića 
potpadaju  pod  vječni  zakon. 

Članak  6 

Da  li  su  vječnom  zakonu  podložne  sve  ljudske  stvari? 

U  vezi  sa  šestim  pitanjem  postupamo  ovako.  Čini  se  da 
nisu  sve  ljudske  stvari  podložne  vječnom  zakonu.  Naime: 

1.  Apostol  u  Poslanici  Galaćanima  (5, 18)  kaže:  »Pustite  li 
Duhu  da  vas  vodi,  niste  više  pod  zakonom«.  A  pravednici 
kao  posvojeni  sinovi  Božji  dopuštaju  da  ih  vodi  Božji  Duh, 
po  riječima  Poslanice  Rimljanima  (8,  14):  »Svi  su  oni  koje 

vodi  Božji  Duh  sinovi  Božji«.  Dakle,  nisu  svi  ljudi  podložni 
vječnom  zakonu. 

2.  Osim  toga:  Apostol  u  Poslanici  Rimljanima  (8,  7)  kaže: 
»Tjelesna  mudrost  neprijateljica  je  Božja,  jer  se  ne  poko¬ 
rava  Božjem  zakonu«.  No  ima  mnogo  ljudi  kojima  gospo¬ 
dari  tjelesna  mudrost.  Dakle,  nisu  svi  ljudi  podložni  vječ¬ 
nom  zakonu,  a  to  je  Božji  zakon. 

3.  Zatim:  Augustin  u  I  knjizi  O  slobodnom  rasuđivanju 
(nav.  mj.  bilj.  2  u  čl.  3)  kaže:  »Vječni  je  zakon  onaj  po  ko¬ 
jem  zli  ljudi  stiču  osudu,  a  dobri  ljudi  život  vječni«.  No  lju¬ 
di,  koji  su  već  postigli  blaženstvo  ili  su  već  osuđeni,  nisu 
kadri  više  zasluživati.  Dakle,  oni  nisu  podložni  vječnom 
zakonu. 

ALI  PROTIV  iznesenih  razloga  Augustin  u  XIX  knjizi  O 
Božjoj  Državi'  tvrdi:  »Ništa  se  ne  može  nipošto  osloboditi 
zakona  Stvoritelja  i  najvišeg  Zakonodavca  koji  daje  mir 
svemu  svijetu«. 

ODGOVARAM:  U  prethodnom  smo  članku  (čl.  5)  kazali 
da  jedna  stvar  može  na  dva  načina  biti  podložna  vječnom 
zakonu:  prvo,  tako  što  stiče  spoznaju  o  vječnom  zakonu; 
drugo,  tako  što  prima  i  izvršava  njegove  poticaje  (per  mo- 
dum  actionis  et  passionis),  sudjelujući  u  njemu  u  svojstvu 
unutarnjeg  pokretača  (per  modum  principii  motivi).  I  na 
taj  su  drugi  način,  kako  smo  kazali  (čl.  5),  vječnom  zakonu 
podložna  stvorenja  koja  nemaju  razuma.  No  razumno 
stvorenje  (rationalis  natura),  budući  da  je  podložno  vječ¬ 
nom  zakonu  na  oba  načina,  osim  što  zajednički  posjeduje 
s  ostalim  bićima,  ima  i  nešto  što  je  njemu  svojstveno  uko¬ 
liko  je  obdareno  razumom.  Ono,  naime,  ima  na  neki  način 
spoznaju  vječnog  zakona,  kako  smo  gore  kazali  (čl.  2),  a 
osim  toga  u  svakom  razumnom  stvorenju  postoji  prirodna 
sklonost  prema  onome  što  je  sukladno  sa  vječnim  zako¬ 
nom,  jer  —  kako  se  kaže  u  II  knjizi  Etike1  —  »po  naravi 
smo  skloni  da  budemo  kreposni«. 

Ipak,  oba  su  ta  načina  nesavršena  i  na  neki  način  izopa¬ 
čena  u  zlim  ljudima,  budući  da  je  njima  prirodna  sklonost 
prema  kreposti  izopačena  zlom  navikom,  a  sama  prirodna 
spoznaja  dobra  zamračena  strastima  i  grešnim  navikama. 

1  C.  12:  PL  41,  640. 

2  C.  1  n.  3  (Bk  1103a  25):  S.  Th„  lect.  1. 

Naprotiv,  u  dobrim  su  ljudima  oba  ta  načina  savršenija, 
budući  da  osim  prirodne  spoznaje  dobra  u  njima  postoji  i 
spoznaja  vjere  i  dara  mudrosti,  a  prirodnoj  se  sklonosti  na 
dobro  pridaje  unutarnji  poticaj  milosti  i  kreposti. 

Stoga  su  dobri  ljudi  savršeno  podložni  vječnom  zakonu, 
jer  neprestance  djeluju  u  skladu  s  njim.  Podložni  su  mu 
pak  i  zli  ljudi,  ali  nesavršeno  u  odnosu  na  njihovo  djelova¬ 
nje,  jer  o  njemu  imaju  nesavršenu  spoznaju,  a  nesavršeno 
su  i  skloni  prema  dobru.  No  što  nedostaje  djelovanju,  na¬ 
doknađuje  se  trpnjom,  budući  da  su  primorani  primati  na¬ 
loge  vječnog  zakona  u  onoj  mjeri,  u  kojoj  odbijaju  izvrša¬ 
vati  ono  što  je  u  skladu  s  njim.  Stoga  Augustin  u  I  knjizi  O 
slobodnom  rasuđivanju*  kaže:  »Smatram  da  pravedni  dje¬ 
luju  pod  utjecajem  vječnog  zakona«.  A  u  knjizi  O  vjerskom 
poučavanju  neukih3 4  (De  catechizandis  rudibus)  kaže:  »Bog 
je  veoma  prikladnim  zakonima  znao  vrlo  mudro  urediti 
najniže  dijelove  svoga  stvorenja  učinivši  od  njih  pravednu 
kaznu  za  duše  što  ga  napuštaju«. 

Odgovaram  na  r  a  z  1  o  g  e:  1 .  Augustinova  se  tvrd¬ 
nja  može  shvatiti  na  dva  načina.  Prvo,  u  smislu  što  se  sma¬ 
tra  da  je  pod  zakonom  onaj  koji  je  podložan  njegovim 
odredbama  preko  volje,  kao  da  je  riječ  o  nekom  teretu. 
Stoga  Primjedba5  na  onom  mjestu  dodaje  da  je  »pod  zako¬ 
nom  onaj  tko  se  uzdržava  od  zla  zbog  straha  pred  mukama 
kojima  zakon  prijeti,  a  ne  iz  ljubavi  prema  pravednosti«.  A 
duhovni  ljudi  nisu  na  taj  način  pod  zakonom,  budući  da 
dobrovoljno  izvršavaju  što  zakon  određuje,  i  to  po  ljubavi 
koju  Duh  Sveti  ulijeva  u  njihova  srca.  —  Drugo,  u  smislu 
što  se  djela  onoga  čovjeka,  koji  ih  je  izvršio  potaknut  Du¬ 
hom  Svetim,  više  pripisuju  Duhu  Svetomu  nego  tom  čovje¬ 
ku.  A  budući  da  Duh  Sveti  nije  podložan  zakonu,  kao  niti 
Sin,  kako  smo  ranije  rastumačili  (čl.  4  odg.  na  2.  razlog), 
slijedi  da  ta  djela,  ukoliko  su  djela  Duha  Svetoga,  nisu  pod 
zakonom.  Za  to  imamo  dokaze  u  Apostolovim  riječima  iz 
Druge  poslanice  Korinćanima  (3,  17):  »Gdje  je  Duh  Go¬ 
spodnji,  ondje  je  sloboda«. 

3  C  15:  PL  32,  1238. 

4  C.  18:  PL  40,  333. 

5  Lombardi  super  Gal.  5,  18:  PL  192,  158. 


2.  Zakon  i  društvo 


645 


2.  Tjelesna  mudrost  nije  podložna  Božjem  zakonu  u 
svom  djelovanju,  budući  da  potiče  na  djela  protivna  tom 
zakonu.  Ipak  mu  je  podložna  tako  što  ga  trpi.  Zaslužuje, 
naime,  podnijeti  kaznu  po  božanskom  zakonu.  —  Ipak,  u 
nijednom  čovjeku  tjelesna  mudrost  nije  zagospodarila  u 
tolikoj  mjeri  daje  potpuno  uništila  prirodnu  dobrotu.  Sto¬ 
ga  u  čovjeku  neprestance  ostaje  sklonost  da  izvršuje  čine  u 
skladu  s  vječnim  zakonom.  Naime,  prije  smo  dokazali  (p. 
85  čl.  2)  da  grijeh  ne  razara  svu  prirodnu  dobrotu. 

3.  Uzrok  što  uzdržava  neku  stvar  u  njezinoj  već  postignu¬ 
toj  svrsi  poistovjećuje  se  s  onim  koji  ju  je  potaknuo  prema 
njoj.  Teško  tijelo,  primjerice,  leži  na  tlu  snagom  iste  težine 
koja  ga  je  oborila.  Isto  valja  reći  i  o  vječnom  zakonu.  Tko 
zaslužuje  blaženstvo  ili  osudu  po  vječnom  zakonu,  taj  ga 
isti  zakon  uzdržava  u  blaženstvu  i  u  prokletstvu.  To  je  raz¬ 
log  što  su  i  blaženi  i  osuđeni  podložni  vječnom  zakonu. 

PITANJE  94 
(S.  th.  I  II) 

O  PRIRODNOM  ZAKONU 

Sada  ćemo  raspravljati  o  prirodnom  zakonu  (usp.  p.  93 
uvod). 

U  vezi  s  ovom  temom  odgovorit  ćemo  na  šest  pitanja: 

1.  Sto  je  prirodni  zakon? 

2.  Koje  su  zapovijedi  prirodnog  zakona? 

3.  Da  li  svi  kreposni  čini  potpadaju  pod  prirodni  zakon? 

4.  Da  li  je  prirodni  zakon  jedan  za  sve  ljude? 

5.  Da  li  je  prirodni  zakon  podložan  promjenama? 

6.  Da  li  se  prirodni  zakon  može  izbrisati  iz  čovjekova  sr¬ 
ca? 

Članak  1 

Da  11  je  prirodni  zakon  navika? 

U  vezi  s  prvim  pitanjem  postupamo  ovako.  Čini  se  da  je 
prirodni  zakon  navika.  Naime: 

1.  Filozof  u  II  knjizi  Etike?  kaže  da  se  »u  duši  nalaze  ove 
tri  stvari:  moći,  navike  i  porivi«.  A  zakon  nije  neka  moć  du¬ 
še;  nije  ni  poriv,  što  je  očigledno  ako  po  redu  prijeđemo 
jednu  moć  za  drugom.  Dakle,  prirodni  je  zakon  navika. 

2.  Osim  toga:  Bazilije2  govori  da  je  savjest  ili  sindereza 
»zakon  našega  uma«.  Te  se  pak  riječi  mogu  primijeniti  sa¬ 
mo  na  prirodni  zakon.  No  sindereza  je  neka  navika,  kako 
smo  rastumačili  u  Prvoj  knjizi  (p.  79  čl.  12).  Dakle,  prirodni 
je  zakon  navika. 

3.  Još  nešto:  prirodni  je  zakon,  kao  što  ćemo  vidjeti  (čl. 
6),  uvijek  nazočan  u  čovjeku.  Razum,  naprotiv,  kojemu  za- 

1  C.  5  n.  1  (Bk  1105b  20):  S.  Th.,  lect.  5. 

2  Damascenus,  Đe  fide  orth.  1.  4  c.  22:  PG  94,  1200;  cf.  Basilium, 
In  Hexaew.  homil.  7:  PG  29,  158. 

kon  pripada,  ne  razmišlja  neprestance  o  prirodnom  zako¬ 
nu.  Dakle,  prirodni  zakon  nije  čin  nego  navika. 

ALI  PROTIV  iznesenih  razloga  Augustin  u  knjizi  O  do¬ 
bru  braka>  kaže  da  je  »navika  neka  moć  kojom  se  čovjek 
služi  kad  je  potrebno«.  No  prirodni  zakon  nije  takav.  On 
se,  naime,  nalazi  i  u  djeci  i  u  osuđenima,  koji  se  njime  ne 
mogu  služiti.  Dakle,  prirodni  zakon  nije  navika. 

ODGOVARAM:  Neku  stvar  možemo  smatrati  navikom 
na  dva  načina.  Prvo,  u  vlastitom  smislu  i  po  biti.  U  tom  slu¬ 
čaju  prirodni  zakon  nije  navika.  Naime,  prije  smo  govorili 
(p.  90  čl.  1  odg.  na  2.  razlog)  da  je  prirodni  zakon  nešto  što 
proizlazi  iz  razuma,  kao  što  je  djelo  razuma  i  jedna  rečeni¬ 
ca.  A  ono  što  netko  čini  ne  može  se  poistovjetiti  sa  sred¬ 
stvom  kojim  se  služi  kad  to  čini.  Pravilno  sastavljati  reče¬ 
nice,  primjerice,  ne  znači  poistovjetiti  se  s  gramatikom.  A 
budući  da  je  navika  sredstvo  kojim  se  čovjek  služi  u  djelo¬ 
vanju,  nemoguće  je  da  jedan  zakon  u  vlastitom  smislu  i  po 
biti  bude  jedno  stanje  ili  navika. 

Drugo,  navika  se  može  promatrati  i  kao  ono  što  čovjek 
zastalno  posjeduje,  kao  što  se  vjerom  naziva  ono  što  čov¬ 
jek  vjerom  drži.  I  u  tom  se  smislu  može  reći  da  je  prirodni 
zakon  jedna  navika,  budući  da  zapovijedi  toga  zakona  mo¬ 
gu  biti  predmet  razuma,  bilo  kao  zbilja  bilo  kao  navika 
(actus,  habitus).  Uostalom,  i  na  spekulativnom  području 
(in  speculativis)  nedokaziva  počela  nisu  isto  što  i  sama  na¬ 
vika  počela,  nego  su  počela  uzrok  navika. 

Odgovaram  na  razloge:!. U  navedenom  tekstu 
Aristotel  nastoji  utvrditi  rod  kojemu  valja  pripisati  kre¬ 
post.  A  budući  da  je  očigledno  kako  je  krepost  počelo  dje¬ 
lovanja,  spominje  samo  ona  koja  su  počela  ljudskih  čina, 
to  jest  moći,  navike  i  porive  (potentia,  habitus,  passio).  No 
osim  tih  počela  u  duši  postoje  i  druge  stvari,  to  jest  čini 
kao  što  su  htijenje  i  spoznaja  u  onome  koji  hoće  i  spozna¬ 
je;  i  prirodne  vlastitosti,  kao  besmrtnost  i  druge  slične 
stvari. 

2.  Kaže  se  da  je  sindereza  zakon  našega  uma,  budući  da 
je  ona  jedna  neprekinuta  navika  koja  obuhvaća  zapovijedi 
prirodnog  zakona,  a  to  su  prva  počela  ljudskog  djelovanja. 


3  C.  21:  PL  40,  390. 

3.  Ovaj  razlog  pokazuje  da  netko  može  imati  prirodni  za¬ 
kon  zastalno.  S  time  se  slažemo. 

4.  Sto  se  tiče  RAZLOGA  PROTIV,  valja  primijetiti  da  kat¬ 
kada  čovjek  nije  kadar  zbog  neke  zapreke  služiti  se  onim 
što  zastalno  posjeduje.  Čovjeka,  primjerice,  sprečava  san 
da  se  služi  znanjem  što  ga  je  stekao.  Tako  se  ni  dijete  zbog 
nedostatne  dobi  ne  može  služiti  stanjem  spoznaje  počela 
što  je  u  nj  usađeno,  a  niti  prirodnim  zakonom  što  ga  po 
prirodi  posjeduje  u  obliku  navike. 


članak  2 

Da  11  prirodni  zakon  obuhvaća  više  zapovijedi  ili 
samo  jednu? 

Senf.  4  d.  33  q.  1  a.  1 

U  vezi  s  drugim  pitanjem  postupamo  ovako.  Čini  se  da 
prirodni  zakon  ne  obuhvaća  više  zapovijedi  nego  samo  jed¬ 
nu.  Naime: 

1.  Zakon  potpada  pod  rod  zapovijedi,  kako  smo  već  gore 
kazali  (p.  92  čl.  2).  Kad  bi,  dakle,  bilo  više  zapovijedi  pri¬ 
rodnoga  zakona,  trebalo  bi  postojati  i  više  prirodnih  zako¬ 
na. 

2.  Osim  toga:  prirodni  zakon  slijedi  ljudsku  narav.  A 
ljudska  je  narav,  premda  mnogostruka  u  svojim  dijelovi¬ 
ma,  jedna  u  cjelini.  Ili,  dakle,  postoji  samo  jedna  zapovijed 
prirodnog  zakona  zbog  jedinstva  cjeline,  ili  postoje  mnoge, 
prema  mnoštvu  dijelova  ljudske  naravi.  A  tada  bi  trebalo 
da  i  ono  što  je  vlastito  sklonostima  požude  pripada  prirod¬ 
nom  zakonu. 

3.  Još  nešto:  zakon  je  činjenica  koja  proizlazi  iz  razuma, 
kako  smo  već  vidjeli  (p.  90  čl.  1).  A  u  čovjeku  postoji  samo 
jedan  razum.  Dakle,  i  zapovijed  prirodnog  zakona  mora  bi¬ 
ti  samo  jedna. 

ALI  PROTIV  navedenih  razloga  je  to  što  se  zapovijedi 
prirodnog  zakona  u  čovjeku  odnose  prema  djelovanjima 
kao  prva  počela  prema  znanostima  što  se  mogu  dokazati. 
A  ta  prva  počela  su  mnogostruka.  Dakle,  i  zapovijedi  pri¬ 
rodnog  zakona  moraju  biti  mnogostruke. 

ODGOVARAM:  Kao  što  je  prije  rečeno  (p.  91  čl.  3),  zapo¬ 
vijedi  prirodnog  zakona  odnose  se  prema  praktičkom  ra¬ 
zumu  kao  prva  dokaziva  počela  prema  spekulativnom  ra¬ 
zumu  jer  su  i  jedne  i  druge  po  sebi  poznata  počela.  A  jedna 
stvar  može  biti  po  sebi  poznata  na  dva  načina:  prvo,  po  sa¬ 
moj  sebi;  drugo,  u  odnosu  na  nas.  Poznata  je  po  samoj  se¬ 
bi  svaka  rečenica  u  kojoj  predikat  ulazi  u  pojam  subjekta 
(de  ratione  subiecti).  Ipak  za  onoga,  koji  ne  pozna  odredbu 
subjekta,  takva  rečenica  neće  biti  po  sebi  poznata.  Rečeni¬ 
ca  je,  primjerice,  »čovjek  je  razumno  biće«  po  sebi  pozna¬ 
ta  u  svojoj  naravi,  jer  onaj  tko  kaže  'čovjek'  kaže  i  'ra¬ 
zumno  biće’;  no  za  onoga  tko  ne  zna  što  je  čovjek,  ta  reče¬ 
nica  nije  po  sebi  poznata.  To  je  razlog,  kako  primjećuje 
Boetije  u  knjizi  O  tjednima',  zašto  su  neke  vrijednosti  ili 
rečenice  općenito  poznate  svima,  a  to  su  one  kojih  su  poj¬ 
movi  poznati  svima.  Na  primjer,  »Svaka  je  cjelina  uvijek 
veća  od  svoga  dijela«  i  »Dvije  stvari,  koje  su  jednake  tre¬ 
ćoj,  jednake  su  međusobno«.  Ima,  međutim,  rečenica  koje 
su  po  sebi  poznate  samo  učenim  ljudima  koji  razumiju  što 
znače  pojmovi  tih  rečenica.  Onome,  primjerice,  tko  shvaća 
da  anđeo  nema  tijela,  po  sebi  je  jasno  da  se  on  ne  nalazi  na 
jednom  mjestu;  no  to  nije  očigledno  nekim  ljudima  koji  to 
ne  razumiju. 

A  među  stvarima  koje  su  općenito  poznate  postoji  pore¬ 
dak.  Naime,  prva  stvar  koja  se  predstavlja  spoznaji  našega 
uma  je  biće  (ens)  kojega  je  pojam  uključen  u  sve  što  netko 
spoznaje.  Stoga  prvo  nedokazivo  počelo  glasi:  »Tvrdnja  se 
i  nijekanje  ne  mogu  spojiti«,  budući  da  se  zasniva  na  poj¬ 
mu  bića  i  ne-bića  (ratio  entis  et  non  entis).  I  na  tom  se  po¬ 
čelu  zasnivaju  sva  ostala,  kako  primjećuje  Aristotel  u  IV 
knjizi  Metafizike1. 1  kao  što  je  biće  uopće  (simpliciter)  pr¬ 
va  stvar  u  umnoj  spoznaji,  tako  je  dobro  prva  stvar  u  spo¬ 
znaji  praktičkog  razuma,  koji  je  usmjeren  prema  djelova¬ 
nju,  budući  da  svaki  djelatnik  djeluje  pod  vidom  neke  svr¬ 
he  koja  uvijek  sadrži  smisao  dobra  (ratio  boni).  Stoga  se 
prvo  počelo  praktičkog  razuma  zasniva  na  pojmu  dobra, 
budući  da  je  »Dobro  ono  što  sva  bića  žele«.  Prva,  dakle,  za¬ 
povijed  zakona  glasi:  »Dobro  valja  činiti  i  za  njim  težiti,  a 

1  PL  64,  1311. 

2  L.  3  c.  3  n.  9  (Bk  1005b  29):  S.  Th„  1.  4  lect.  6. 

zlo  valja  izbjegavati«.  I  na  toj  se  zapovijedi  zasnivaju  sve 
ostale  zapovijedi  prirodnog  zakona.  Na  taj  način  sve  ostale 
stvari,  što  ih  valja  činiti  ili  izbjegavati,  pripadaju  prirod¬ 
nom  zakonu,  ukoliko  ih  praktički  razum  spoznaje  po  priro¬ 
di  kao  ljudska  dobra. 

A  sve  stvari,  prema  kojima  čovjek  ima  prirodnu  sklo¬ 
nost,  razum  spoznaje  kao  dobre,  pa  ih  stoga  valja  činiti,  a 
njima  suprotne  spoznaje  kao  zle,  pa  ih  stoga  valja  izbjega¬ 
vati,  budući  da  se  dobro  predstavlja  kao  svrha  što  je  valja 
polučiti,  a  zlo  kao  suprotna  stvar.  Stoga  poredak  zapovije¬ 
di  prirodnog  zakona  slijedi  iz  poretka  prirodnih  sklonosti. 
Naime,  prije  svega  u  čovjeku  nalazimo  sklonost  prema 
onom  prirodnom  dobru  koje  mu  je  zajedničko  sa  svim 
supstancijama,  to  jest  ukoliko  svaka  supstancija  po  prirodi 
teži  za  očuvanjem  vlastitog  bitka.  I  snagom  te  sklonosti 
prirodnom  zakonu  pripada  sve  što  koristi  očuvanju  ljud¬ 
skog  života  i  sprečava  njegovo  propadanje.  —  Drugo,  u 
čovjeku  nalazimo  sklonost  prema  najosebujnijim  stvarima 
zbog  prirode  koja  mu  je  zajednička  s  ostalim  živim  bićima. 
I  s  te  strane  »stvari  u  kojima  je  priroda  poučila  sva  živa 
bića«3  pripadaju  prirodnom  zakonu,  primjerice  sjedinjenje 
muškarca  i  žene,  briga  za  potomstvo  i  druge  slične  stvari. 
—  Treće,  u  čovjeku  nalazimo  sklonost  prema  dobru  koja  je 
u  skladu  s  prirodom  razuma  i  koja  je  u  pravom  smislu 
ljudska,  to  jest  prirodna  sklonost  da  dođe  do  spoznaje  isti¬ 
ne  o  Bogu  i  da  živi  društvenim  životom.  U  tom  smislu  pri¬ 
rodnom  zakonu  pripadaju  stvari  što  se  odnose  na  tu  sklo¬ 
nost,  to  jest  izbjegavanje  neznanja,  poštivanje  onih  s  koji¬ 
ma  čovjek  provodi  suživot,  i  druge  slične  stvari. 

Odgovaram  na  razloge:  1.  Sve  te  zapovijedi  pri¬ 
rodnog  zakona,  ukoliko  se  nadovezuju  na  prvu  zapovijed, 
predstavljaju  jedan  prirodni  zakon. 

2.  Sve  sklonosti  različitih  dijelova  ljudske  naravi,  među 
kojima  se  nalazi  požudni  i  obrambeni  dio,  ukoliko  su  pod¬ 
ložni  vodstvu  razuma,  pripadaju  prirodnom  zakonu  i  svo¬ 
de  se  na  prvu  zapovijed,  kako  je  rečeno  (u  »c«).  Stoga  su 
zapovijedi  prirodnog  zakona  mnogovrsne  u  samima  sebi, 
ali  se  stječu  u  jednom  jedinom  korijenu. 

3  Dig.  1.  1  tit.  1  *Iure  operam«. 

3.  Premda  je  razum  jedan  u  samome  sebi,  ipak  je  počelo 
koje  uređuje  sve  što  se  odnosi  na  čovjeka.  I  s  te  strane  pod 
pojam  zakona  potpadaju  sve  stvari  koje  je  razum  kadar 
urediti. 


Članak  3 

Da  li  svi  kreposni  čini  potpadaju  pod  prirodni  zakon? 

U  vezi  s  trećim  pitanjem  postupamo  ovako.  Čini  se  da  svi 
kreposni  čini  ne  potpadaju  pod  prirodni  zakon.  Naime: 

1.  Ranije  smo  kazali  (p.  90  čl.  2)  da  je  zakon  po  svojoj 
naravi  usmjeren  prema  zajedničkom  dobru.  A  neki  su  kre¬ 
posni  čini  usmjereni  prema  osobnom  dobru,  što  je  očigled¬ 
no  napose  u  činima  kreposti  umjerenosti.  Dakle,  nisu  svi 
kreposni  čini  podložni  prirodnom  zakonu. 

2.  Osim  toga:  svaki  se  grijeh  suprotstavlja  nekom  krepo¬ 
snom  činu.  Kad  bi,  dakle,  svi  kreposni  čini  pripadali  pri¬ 
rodnom  zakonu,  činilo  bi  se  da  su  svi  grijesi  usmjereni 
protiv  prirode.  Ta  se  tvrdnja,  međutim,  može  izreći  samo  o 
nekim  grijesima. 

3.  K  tome:  svi  se  slažu  u  stvarima  koje  su  u  skladu  s  pri¬ 
rodom.  Svi  se,  međutim,  ne  slažu  kad  je  riječ  o  kreposnim 
činima,  budući  da  neki  čin  za  nekoga  može  biti  krepostan, 
a  za  nekoga  grešan.  Dakle,  nisu  svi  kreposni  čini  dio  pri¬ 
rodnog  zakona. 

ALI  PROTIV  iznesenih  razloga  Ivan  Damascenski  u  III 
knjizi1  tvrdi  da  su  »kreposti  prirodne«.  Dakle,  i  kreposni  či¬ 
ni  potpadaju  pod  prirodni  zakon. 

ODGOVARAM:  Kreposne  čine  možemo  promatrati  s  dvi¬ 
je  točke  motrišta:  prvo,  ukoliko  su  kreposni;  drugo,  ukoli¬ 
ko  su  ti  čini  određeni  u  svojoj  vrsti.  Ako,  dakle,  govorimo  o 
kreposnim  činima  ukoliko  su  kreposni,  tada  svi  kreposni 
čini  potpadaju  pod  prirodni  zakon.  Naime,  gore  smo  doka¬ 
zali  (čl.  2)  da  prirodnom  zakonu  pripada  sve  ono  prema  če¬ 
mu  čovjek  osjeća  sklonost  po  svojoj  naravi.  No  svako  biće 
osjeća  prirodnu  sklonost  prema  djelovanju  koje  mu  odgo¬ 
vara  prema  vlastitom  određenju  (forma).  Vatra,  primjeri¬ 
ce,  teži  k  tome  da  grije.  A  budući  da  je  razumna  duša  vla- 

1  De  fide  orth.  c.  14:  PG  94,  1045. 

stito  čovjekovo  određenje,  u  svakom  čovjeku  postoji  pri¬ 
rodna  sklonost  na  djelovanje  po  razumu.  A  to  je  isto  što  i 
djelovati  kreposno.  To  je  razlog  što  su  svi  kreposni  čini  dio 
prirodnog  zakona,  jer  svakomu  od  njih  vlastiti  razum  po 
prirodi  nalaže  da  djeluje  kreposno.  —  No  ako  govorimo  o 
kreposnim  činima  kakvi  su  u  sebi  samima,  to  jest  ako  ih 
promatramo  u  njihovim  vrstama,  tada  svi  kreposni  čini  ne 
pripadaju  prirodnom  zakonu.  Naime,  postoje  mnogi  kre¬ 
posni  čini  prema  kojima  priroda  nije  odmah  (primo)  sklo¬ 
na,  nego  su  ih  iznašli  ljudi  kao  korisne  za  dobro  življenje. 

Odgovaram  na  razloge:  1.  Predmet  su  kreposti 
umjerenosti  prirodne  žudnje  za  jelom,  pićem  i  spolnim 
užicima.  One  su  po  prirodi  usmjerene  prema  zajedničkom 
dobru,  kao  što  su  i  ostale  zakonske  odredbe  usmjerene 
prema  zajedničkom  dobru  ćudorednog  poretka. 

2.  Kad  govorimo  o  čovjekovoj  prirodi,  onda  je  to  ili  ona 
priroda  koja  je  vlastita  čovjeku,  pa  su  u  tom  smislu  svi  gri¬ 
jesi,  ukoliko  su  protiv  razuma,  istodobno  i  protiv  prirode, 
po  riječima  Ivana  Damascenskoga  u  II  knjizi.2  Ili  je  to  ona 
priroda  koja  je  zajednička  čovjeku  i  ostalim  živim  bićima, 
pa  su  u  tom  smislu  neki  posebni  grijesi  usmjereni  protiv 
prirode.  Sodomija  (concubitus  masculorum),  primjerice, 
koja  se  protivi  spolnom  odnosu  muškarca  i  žene,  posebni 
je  grijeh  protiv  prirode. 

3.  Snaga  trećega  razloga  počiva  u  činima  ukoliko  ih  pro¬ 
matramo  u  njima  samima.  Na  taj  su  način  —  imajući  u  vi¬ 
du  različite  okolnosti  ljudskog  života  —  neki  čini  za  jedne 
kreposni,  jer  su  im  srazmjerni  i  prikladni,  dok  su  za  druge 
nesrazmjerni,  pa  stoga  i  grešni. 

Članak  4 

Da  li  je  prirodni  zakon  jedan  za  sve  ljude? 

2-2  q.  57  a.  2  ad  1 ;  Sent.  3  d.  37  a.  3;  a.  4  ad  2; 

4  d.  33  q.  1  a.  2  ad  1;  Ethic.  5  lect.  12;  De  maloq.  2  a.  4  ad  13 

U  vezi  s  četvrtim  pitanjem  postupamo  ovako.  Čini  se  da 
prirodni  zakon  nije  jedan  za  sve  ljude.  Naime: 

2  Ibid.  1.  2  c.  30:  PG  94,  976;  1.  4  c.  20:  PG  94,  1196. 

1.  U  1.  distinkciji  (Gracijanova)  Dekreta'  stoji:  »Prirodno 
je  pravo  ono  koje  je  sadržano  u  Zakonu  i  Evanđelju«.  A  te 
stvari  nisu  zajedničke  svim  ljudima,  jer  —  kako  kaže  Apo¬ 
stol  u  Poslanici  Rimljanima  (10,  16)  —  »ne  pokoravaju  se 
svi  Evanđelju«.  Dakle,  prirodni  zakon  nije  jedan  za  sve  lju¬ 
de. 

2.  Osim  toga:  Aristotel  u  V  knjizi  Etike 2  tvrdi  da  su  »pra¬ 
vedne  stvari  one  koje  su  učinjene  po  zakonu«.  No  u  istoj 
knjizi3  on  također  tvrdi  da  ništa  nije  u  tolikoj  mjeri  pra¬ 
vedno  za  sve  ljude,  da  ne  bi  bilo  različito  za  druge.  Dakle, 
ni  prirodni  zakon  nije  istovjetan  za  sve  ljude. 

3.  Još  nešto:  prirodnom  zakonu,  kako  smo  ranije  kazali 
(čl.  2.  3),  pripada  ono  prema  čemu  je  čovjek  sklon  po  priro¬ 
di.  A  različiti  su  ljudi  po  prirodi  skloni  različitim  stvarima, 
budući  da  neki  teže  za  pohotnim  užicima,  drugi  opet  za  ča¬ 
stima,  i  tako  dalje.  Dakle,  prirodni  zakon  nije  jednak  za 
sve  ljude. 

ALI  PROTIV  iznesenih  razloga  Izidor  u  knjizi  Etimologi¬ 
ja*  uči:  »Prirodno  je  pravo  zajedničko  svim  narodima«. 

ODGOVARAM:  Prirodnom  zakonu,  kako  smo  ranije  re¬ 
kli  (čl.  2.  3),  pripadaju  stvari  za  kojima  čovjek  po  prirodi 
teži,  a  medu  njima  je  i  težnja,  u  pravom  smislu  ljudska,  da 
djeluje  po  razumu.  No  zadaća  je  razuma  ići  od  najopćeniti¬ 
jih  podataka  do  onih  vlastitih,  kako  tumači  Aristotel  u  I 
knjizi  Fizike s.  U  tom  se  pak  postupku  drukčije  ponaša  spe¬ 
kulativni  razum,  a  drukčije  praktički.  Budući  da  se  speku¬ 
lativni  razum  bavi  ponajprije  nužnim  stvarima,  koje  ne 
mogu  biti  drukčije,  u  njegovim  se  zaključcima  nalazi  istina 
bez  ikakva  nedostatka,  kao  u  općim  počelima.  Naprotiv, 
praktički  se  razum  bavi  nenužnim  stvarima,  kao  što  su 
ljudski  čini,  pa  premda  u  općim  počelima  postoji  neka  nu¬ 
žnost,  ipak  što  se  više  silazi  prema  pojedinačnim  zaključci¬ 
ma,  više  se  nailazi  na  nedostatke.  To  je  razlog  što  se  na 
spekulativnom  području  nalazi  ista  istina  za  sve  ljude,  ka¬ 
ko  u  počelima  tako  i  u  zaključcima,  premda  svi  ljudi  u  za- 

1  Gratianus,  Decretum  p.  1  d.  1  prol. 

2  C.  1  n.  12  (Bk  1129b  12):  S.  Th„  lect.  2. 

3  C.  7  n.  4  (Bk  1134b  32):  S.  Th„  lect.  12. 

4  L.  5  c.  4:  PL  82,  199. 

5  C.  1  n.  2  (Bk  184a  16):  S.  Th.r  lect.  1. 

ključcima  ne  dolaze  do  spoznaje  istine,  nego  samo  u  poče¬ 
lima,  koji  se  nazivaju  »općim  pojmovima«  (communes  con- 
ceptiones).  Naprotiv,  na  praktičnom  području  istina  ili 
praktično  pravilo  nije  kod  svih  ljudi  istovjetno  u  odnosu 
na  pojedinačne  slučajeve,  nego  samo  u  odnosu  na  opća  po¬ 
čela;  pa  ni  kod  onih  ljudi  koji  u  pojedinačnim  slučajevima 
prihvaćaju  istovjetno  praktično  pravilo  istina  nije  jednako 
poznata  svima. 

Stoga  je  očigledno  da  u  odnosu  na  sveopća  počela  razu¬ 
ma,  kako  spekulativnog  tako  i  praktičkog,  za  sve  ljude  po¬ 
stoji  jedna  istovjetna  istina  ili  pravilo  koje  se  jednako  mo¬ 
že  spoznati.  U  odnosu,  međutim,  na  pojedinačne  zaključke 
spekulativnog  razuma  postoji  jedna  istovjetna  istina  za  sve 
ljude,  ali  svi  ne  dolaze  do  njezine  spoznaje.  Naime,  istina 
je  za  sve  ljude  da  su  tri  trokutova  kuta  jednaka  dvama  pra¬ 
vima,  premda  to  svima  nije  poznato.  No  u  odnosu  na  poje¬ 
dinačne  zaključke  praktičkog  razuma  ne  postoji  niti  jedna 
istina,  a  niti  jedno  pravilo  istovjetno  za  sve  ljude;  pa  niti 
svi  oni,  kod  kojih  je  istina  istovjetna,  ne  dolaze  jednako  do 
njezine  spoznaje.  Svi  ljudi,  naime,  smatraju  pravdom  i  isti¬ 
nom  djelovanje  po  razumu.  Iz  takvog  počela  slijedi  gotovo 
vlastiti  zaključak  da  se  stvari  date  na  čuvanje  imaju  vratiti. 
To  je,  međutim,  istinito  u  većini  slučajeva.  No  u  nekom  se 
pojedinačnom  slučaju  može  dogoditi  da  vraćanje  stvari  po¬ 
hranjenih  na  čuvanje  bude  štetno,  dapače  nerazborito, 
primjerice  kad  netko  želi  pohranjenu  stvar  upotrijebiti 
protiv  domovine.  Iznimke  se  umnožavaju  što  se  više  silazi 
u  određivanju  pojedinačnih  slučajeva,  kao  u  slučaju  kad  se 
kaže  da  se  pohranjene  stvari  imaju  vratiti  s  takvim  opre¬ 
zom  ili  na  taj  određeni  način;  što  se  više  uporno  traži  poje¬ 
dini  uvjet,  više  se  umnožavaju  slučajevi  za  opravdanje  vra¬ 
ćanja  ili  nevraćanja  pohranjenih  stvari. 

Stoga  valja  zaključiti  da  je  prirodni  zakon  obzirom  na 
prva  opća  počela  jednak  za  sve  ljude,  bilo  zbog  svoje  pra¬ 
vednosti  bilo  zbog  činjenice  što  je  poznat  svim  ljudima.  No 
obzirom  na  neke  svoje  praktične  primjene,  koje  su  kao  ne¬ 
ki  zaključci  izvedeni  iz  općih  počela,  jednak  je  u  većini  slu¬ 
čajeva  kod  svih  ljudi  zbog  čestitosti  svojih  pravila  i  zbog 
mogućnosti  spoznaje.  No  u  pojedinačnim  slučajevima  mo¬ 
gu  se  uočiti  neke  iznimke  i  obzirom  na  pravednost  zbog  ne- 

kih  pojedinačnih  zapreka  (kako  se,  uostalom,  i  događa  kod 
bića  što  se  rađaju  i  raspadaju,  koja  zbog  pojedinačnih  za¬ 
preka  ne  postižu  svoj  cilj),  i  obzirom  na  mogućnost  spo¬ 
znaje,  i  to  zbog  toga  što  neki  ljudi  imaju  izopačen  razum 
pomućen  strastima,  lošim  običajima  i  navikama  ili  lošim 
prirodnim  raspoloženjima.  Julije  Cezar  u  knjizi  O  Galskom 
rati/,  primjerice,  pripovijeda  da  se  nekoć  kod  germanskih 
naroda  razbojstvo  nije  smatralo  prijestupom,  a  ipak  je  raz¬ 
bojstvo  izričito  protiv  prirodnog  zakona. 

Odgovaram  na  razloge:  1.  Onu  rečenicu  ne 
smijemo  shvatiti  u  smislu  da  gotovo  sve  što  je  sadržano  u 
Zakonu  i  Evanđelju  pripada  prirodnom  zakonu,  budući  da 
su  mnoge  stvari,  koje  se  ondje  izlažu,  iznad  prirode,  nego  u 
smislu  da  su  stvari  što  spadaju  na  prirodni  zakon,  ondje 
savršeno  izložene.  Gracijan  je,  naime,  pošto  je  rekao  da  je 
»prirodno  pravo  ono  koje  je  sadržano  u  Zakonu  i  Evanđe¬ 
lju«,  tu  svoju  izjavu  odmah  potkrijepio  primjerom  i  dodao: 
»Snagom  kojega  je  svatko  obavezan  činiti  drugima  što  bi 
želio  da  bude  njemu  učinjeno«. 

2.  Filozofove  se  riječi  ne  odnose  na  pravednost  prirod¬ 
nih  pravila,  koja  se  poistovjećuju  s  općim  počelima,  nego 
na  neke  zaključke  koji  iz  njih  proizlaze.  A  ta  su  pravila 
ispravna  u  većini  slučajeva,  a  samo  u  pojedinačnim  sluča¬ 
jevima  mogu  imati  nedostataka. 

3.  Budući  da  u  čovjeku  razum  gospodari  i  zapovijeda 
ostalim  moćima,  neophodno  je  da  sve  prirodne  sklonosti 
ostalih  moći  budu  usmjeravane  po  razumu.  Stoga  je  kod 
svih  ljudi  općenito  prihvaćeno  pravilo  da  razum  mora  vo¬ 
diti  sve  ljudske  sklonosti. 

Članak  5 

Da  11  je  prirodni  zakon  podložan  promjenama? 

Dolje  q.  97  a.  1  ad  1;  2-2  q.  57  a.  2  ad  1;  Sent.  3  d.  37  a.  3; 
a.  4  ad  2;  4  d.  33  q.  1  a.  2  ad  1 ;  Ethic.  5  lect.  12  De  malo  q.  2  a.  4  ad 

13 

U  vezi  s  petim  pitanjem  postupamo  ovako.  Čini  se  da  je 
prirodni  zakon  podložan  promjenama.  Naime: 

6  L.  6  c.  23. 

1.  Stavak  Propovjednikove  knjige  (17,  9):  »Dade  im  zna¬ 
nje  i  zakon  života«  Primjedba'  ovako  tumači:  »Htio  je,  na¬ 
ime,  pisani  zakon  kao  ispravak  prirodnog  zakona«.  No  ono 
što  se  ispravlja,  podložno  je  promjenama.  Dakle,  prirodni 
je  zakon  podložan  promjenama. 

2.  Osim  toga:  ubijanje  nevinih,  preljub  i  krađa  grijesi  su 
protiv  prirodnog  zakona.  A  svjedoci  smo  da  je  Bog  mije¬ 
njao  te  stvari,  kad  je,  primjerice,  naredio  Abrahamu  da  žr¬ 
tvuje  nevinog  sina,  kako  čitamo  u  Knjizi  Postanka  (22,  2)2, 
kad  je  naredio  Hebrejima  da  prisvoje  posude  koje  su  uzaj- 
mili  od  Egipćana,  kako  nalazimo  u  Knjizi  Izlaska  (12,  35);  i 
kad  je  naredio  Hošeji  da  oženi  ženu  bludnicu,  kako  čitamo 
u  knjizi  Proroka  Hošea  (1,2).  Dakle,  prirodni  je  zakon  pod¬ 
ložan  promjenama. 

3.  Još  nešto:  Izidor  u  knjizi  Etimologija 3  tvrdi  da  su  »za¬ 
jedničko  posjedovanje  dobara  i  sloboda  bez  razlike  prirod¬ 
no  pravo«.  A  vidimo  da  su  te  stvari  ljudski  zakoni  mijenja¬ 
li.  Dakle,  čini  se  da  je  prirodni  zakon  podložan  promjena¬ 
ma. 

ALI  PROTIV  iznesenih  razloga  u  5.  distinkciji  (Gracija- 
nova)  Dekreta*  čitamo:  »Prirodno  pravo  potječe  još  od 
iskona  razumnog  stvorenja.  Ne  mijenja  se  vremenom,  ne¬ 
go  ostaje  nepromjenjivo«. 

ODGOVARAM:  Promjenu  prirodnog  zakona  možemo 
promatrati  na  dva  načina.  Prvo,  kad  mu  netko  nešto  doda¬ 
je.  U  tom  slučaju  nema  zapreke  da  prirodni  zakon  bude 
promijenjen.  Naime,  mnoge  su  odredbe  korisne  za  ljudski 
život,  pa  su  pridodane  tom  zakonu  od  strane  božanskog,  a 
također  i  ljudskih  zakona. 

Drugo,  kad  netko  od  prirodnog  zakona  oduzima  neki  sa¬ 
stavni  dio,  pa  nešto  što  je  prije  bilo  sastavni  dio  prirodnog 
zakona  sada  to  više  nije.  U  tom  smislu  prirodni  zakon  je 
posve  nepromjenjiv  obzirom  na  njegova  prva  počela.  A  što 
se  tiče  drugotnih  zapovijedi  koje  proističu,  kako  smo  kaza¬ 
li  (čl.  4),  kao  neposredni  i  vlastiti  zaključci  iz  prvih  počela, 
prirodni  se  zakon  ne  može  promijeniti  u  toj  mjeri  da  nje- 

1  Ordin,  1 ;  cf.  Rabanum  M  a  u  r  u  m,  In  Eccli.  1.  4  c.  5:  PL  109,  876. 

2  Cf.  3,  22  et  11,  2. 

3  L.  5  c.  4:  PL  82,  199. 

4  Gratianus,  Decretum,  p.  1  d.  5  prol. 

gov  sadržaj  ne  bi  bio  uvijek  ispravan  za  veliki  dio  slučaje¬ 
va.  Ipak  se  može  promijeniti  u  pojedinačnim  i  izuzetnim 
slučajevima,  zbog  posebnih  uzroka  koji  priječe  izvršavanje 
tih  zapovijedi,  kako  smo  protumačili  u  prethodnom  članku 
(čl.  4). 

Odgovaram  na  razloge:  1.  Kaže  se  da  je  pisani 
zakon  bio  dan  sa  svrhom  da  ispravi  prirodni  zakon  ili  da 
ispuni  što  je  njemu  nedostajalo;  ili  također  i  zato  što  se 
prirodni  zakon  obzirom  na  neka  poimanja  u  srcima  nekih 
ljudi  toliko  izopačio,  da  su  oni  kao  dobre  stvari  počeli  sma¬ 
trati  zla  djela,  pa  je  takvu  izopačenost  valjalo  ispraviti. 

2.  Naravnom  smrću  umiru  svi  ljudi,  bilo  grešnici  bilo 
pravednici.  Tu  je  smrt  nametnula  božanska  moć  zbog 
istočnoga  grijeha,  po  izreci  Prve  knjige  kraljeva:  »Gospo¬ 
din  daje  smrt  i  život«  (1  Sam  2,  6).  Stoga  se  naredbom  Bo¬ 
žjom  bez  ikakve  nepravde  može  nametnuti  smrt  svakom 
čovjeku,  bilo  grešniku  bilo  pravedniku.  —  Isto  valja  reći  i  o 
preljubu  kao  sjedinjenju  sa  ženom  drugoga  čovjeka  koja 
njemu  pripada  po  zakonu  što  ga  je  Bog  dao.  Ako  se,  stoga, 
čovjek  sjedinjuje  sa  ženom  po  naredbi  Božjoj,  ne  čini  pre¬ 
ljub  ni  blud.  -  Isti  razlog  vrijedi  za  kradu  kao  uzimanje 
tuđe  stvari.  Naime,  sve  što  čovjek  uzima  po  naređenju  Bo¬ 
žjem,  a  Bog  je  gospodar  svega,  ne  uzima  protiv  gospodare¬ 
ve  volje  kao  što  to  čini  u  krađi.  —  Uostalom,  ne  događa  se 
samo  u  ljudskim  stvarima  da  je  svaki  čin  obavezan  zato 
što  ga  Bog  naređuje.  I  u  prirodnom  je  svijetu  sve  što  Bog 
čini  na  neki  način  prirodno,  kako  smo  kazali  u  Prvoj  knjizi 
(p.  105  čl.  6  odg.  na  1.  razlog). 

3.  Jedno  pravilo  može  pripadati  prirodnom  pravu  na  dva 
načina.  Prvo,  u  smislu  što  narav  teži  prema  tom  pravilu. 
Takvo  je,  primjerice,  načelo  da  nitko  ne  smije  drugomu  na¬ 
nositi  nepravdu.  Drugo,  u  smislu  što  nije  priroda  bila  ona 
koja  je  uvela  protivno.  Tako  bismo  mogli  reći  da  je  u  skla¬ 
du  s  prirodnim  pravom  da  čovjek  bude  gol,  jer  nije  bila 
priroda  već  umijeće  koje  je  uvelo  uporabu  odjeće.  I  u  tom 
je  smislu  također  prirodno  pravo  »zajedničko  posjedova¬ 
nje  i  neokrnjena  sloboda«,  budući  da  priroda  nije  uvela 
podjelu  dobara  i  podređenost,  nego  je  to  učinio  ljudski  ra¬ 
zum,  budući  da  su  te  stvari  korisne  za  ljudski  život.  Stoga 
se  prirodni  zakon  ovdje  mijenja  samo  dodavanjem. 

Članak  6 

Da  11  se  prirodni  zakon  može  Izbrisati  iz  čovjekova  srca? 

Gore  4;  dolje  q.  99  a.  2  ad  2 

U  vezi  sa  šestim  pitanjem  postupamo  ovako.  Čini  se  da 
se  prirodni  zakon  može  izbrisati  iz  čovjekova  srca.  Naime: 

1.  Tumačeći  Pavlovu  izreku  iz  Poslanice  Rimljanima  (2, 
14):  »Kad  pogani  koji  nemaju  zakona. .  .«  itd..  Primjedba 
tvrdi  da  je  »u  čovjekovoj  nutrini,  obnovljenoj  milošću,  upi¬ 
san  zakon  pravednosti  što  ga  je  izbrisao  grijeh«.  A  zakon 
pravednosti  nije  drugo  nego  prirodni  zakon.  Dakle,  prirod¬ 
ni  se  zakon  može  izbrisati. 

2.  Osim  toga:  zakon  je  milosti  djelotvorniji  od  prirodnog 
zakona.  A  zakon  se  milosti  može  izbrisati  po  grijehu.  Da¬ 
kle,  tim  se  prije  može  izbrisati  prirodni  zakon. 

3.  K  tome:  ono  što  je  zakon  odredio  predstavlja  se  kao 
pravedna  stvar.  No  ljudi  su  odredili  mnoge  stvari  koje  su 
protivne  prirodnom  zakonu.  Dakle,  prirodni  se  zakon  mo¬ 
že  izbrisati  iz  čovjekova  srca. 

ALI  PROTIV  iznesenih  razloga  Augustin  u  II  knjizi  Ispo¬ 
vijesti  1  piše:  »Tvoj  zakon,  (Gospodine),  zapisan  je  u  čovje¬ 
kovu  srcu  i  nijedna  ga  opačina  ne  može  izbrisati«.  A  zakon 
zapisan  u  čovjekovu  srcu  prirodni  je  zakon.  Dakle,  prirod¬ 
ni  se  zakon  ne  može  izbrisati. 

ODGOVARAM:  Kao  što  smo  već  rastumačili  (čl.  4.  5),  pri¬ 
rodnom  zakonu  pripadaju  prije  svega  najopćenitije  zapovi¬ 
jedi  koje  svi  ljudi  poznaju.  No  ima  i  drugotnih  zapovijedi 
koje  nisu  toliko  poznate,  koje  su  kao  neposredni  zaključci 
počela.  Dakle,  u  odnosu  na  opća  počela  prirodni  se  zakon 
ne  može  nipošto  izbrisati  iz  čovjekova  srca.  Ipak,  to  se  mo¬ 
že  dogoditi  u  pojedinačnim  slučajevima,  kad  je  razum  po¬ 
žudom  ili  drugim  strastima  toliko  spriječen  da  ne  može 
primijeniti  opće  počelo  na  jedan  čin  što  ga  ima  obaviti,  ka¬ 
ko  smo  vidjeli  prije  (p.  77  čl.  2).  —  Naprotiv,  u  odnosu  na 
drugotne  zapovijedi  prirodni  se  zakon  može  izbrisati  iz 
čovjekova  srca  ili  pogrešnim  umovanjem,  što  se  događa  i 


1  C.  4:  PL  32,  678. 

na  spekulativnom  području  sa  zabludama  obzirom  na  nu¬ 
žne  zaključke,  ili  zbog  izopačenih  običaja  i  zbog  izopačenih 
navika.  To  je  razlog  što  neki  ljudi  nisu  više  razbojstvo  sma¬ 
trali  grešnim  (usp.  čl.  4),  a  i  neke  grijehe  protiv  naravi,  ka¬ 
ko  izvještava  Pavao  u  Poslanici  Rimljanima  (1,  24  i  si.). 

Odgovaram  na  razloge:  1.  Grijeh  razara  prirod¬ 
ni  zakon,  ne  u  njegovoj  sveopćenitosti,  nego  u  pojedinač¬ 
nom  slučaju,  osim  ako  se  ne  radi  o  drugotnim  zapovjedi- 
ma,  kako  smo  već  kazali  (u  »c«). 

2.  Premda  je  milost  djelotvornija  od  naravi,  ipak  je  na¬ 
rav  bitnija  za  čovjeka,  pa  stoga  i  trajnija. 

3.  Treći  razlog  vrijedi  za  drugotne  zapovijedi  prirodnoga 
zakona,  protiv  kojih  su  neki  zakonodavci  izdali  nepraved¬ 
ne  zakone. 

PITANJE  95 
(S.  th.  MI) 

O  LJUDSKOM  ZAKONU 

Sada  ćemo  raspravljati  o  ljudskom  zakonu  (usp.  p.  93 
uvod).  Prvo,  o  zakonu  kakav  je  u  sebi;  drugo,  o  njegovoj 
moći  (p.  96);  treće,  o  njegovoj  promjenjivosti  (p.  97). 

U  vezi  s  prvom  temom  odgovorit  ćemo  na  četiri  pitanja: 

1.  O  koristi  ljudskog  zakona. 

2.  O  njegovu  porijeklu. 

3.  O  njegovoj  kakvoći. 

4.  O  njegovoj  podjeli. 

Članak  1 

Da  11  je  bilo  korisno  da  ljudi  donose  neke  zakone? 

Gore  q.  91  a.  3;  Ethic.  10  lect.  14 

U  vezi  s  prvim  pitanjem  postupamo  ovako.  Čini  se  da  ni¬ 
je  bilo  korisno  da  ljudi  donose  neke  zakone.  Naime: 

1.  Nakana  je  svakog  zakona  učiniti  ljude  dobrima,  kako 
smo  već  kazali  (p.  92  čl.  1).  A  ljude  je  lakše  nagovoriti  na 
dobro  savjetima  nego  zakonskim  prinudama.  Dakle,  nije 
bilo  potrebno  donositi  zakone. 

2.  Osim  toga:  Aristotel  u  V  knjizi  Etike'  kaže:  »Ljudi  se 
utječu  sucu  kao  oživljenoj  pravednosti«.  A  oživljena  je  pra¬ 
vednost  poželjnija  od  neoživljene  koja  se  nalazi  u  zakon¬ 
skim  okvirima.  Dakle,  bolje  bi  bilo  izvršavanje  pravednosti 
povjeriti  presudi  sudaca,  nego  pribjegavati  donošenju  za¬ 
kona. 

3.  Još  nešto:  svaki  je  zakon  smjernica  ljudskih  djelova¬ 
nja,  kako  smo  prije  protumačili  (p.  90  čl.  1.  2).  No  budući 
da  se  ljudsko  djelovanje  odnosi  na  pojedine  stvari  koje  su 

1  C.  4  n.  7  (Bk  1132a  22).  S.  Th„  lect.  6. 

beskonačne,  samo  mudrac,  koji  ih  sagledava  jednu  po  jed¬ 
nu,  može  utvrditi  što  se  traži  da  se  uspješno  upravlja  tim 
djelovanjem.  Dakle,  bilo  bi  mnogo  bolje  kad  bi  ljudskim 
djelovanjem  upravljao  razbor  nekog  mudraca,  nego  jedan 
čvrsti  zakon.  Dosljedno  tomu,  nije  bilo  potrebno  donositi 
ljudske  zakone. 

ALI  PROTIV  iznesenih  razloga  Izidor  u  knjizi  Etimologi¬ 
ja 2  kaže:  »Zakoni  su  bili  doneseni  da  bi  strahom  suzbili 
ljudsku  drskost,  da  bi  zaštitili  nevinost  usred  zloće  i  da  bi 
u  zločestim  ljudima  strahom  pred  mukama  ograničili  mo¬ 
gućnost  da  nanose  štetu«.  A  te  su  stvari  prijeko  potrebne 
ljudskom  rodu.  Dakle,  bilo  je  neophodno  donijeti  ljudske 
zakone. 

ODGOVARAM:  Čovjek  po  naravi  ima  neku  sklonost  pre¬ 
ma  kreposti,  kako  smo  već  vidjeli  (p.  63  čl.  1;  p.  94  čl.  3),  a 
savršenost  te  kreposti  čovjek  može  postići  nekom  stegom. 
Uostalom,  svjedoci  smo  da  se  čovjek  svojom  osobnom 
marljivošću  brine  za  potrebe  prehrane  i  odijevanja,  a  prve 
zasade  te  marljivosti  pruža  mu  narav,  to  jest  razum  i  ruke, 
a  ne  neka  upotpunjenost  (complementum),  kao  kod  drugih 
živih  bića,  kojima  priroda  već  daje  dostatno  odijevanje  i 
prehranu.  No  čovjek  nije  tako  lako  pripravan  sam  u  sebi 
na  tu  stegu.  Savršenstvo  se,  naime,  kreposti  sastoji  ponaj¬ 
prije  u  tome  da  odvrati  čovjeka  od  nedopuštenih  užitaka, 
koji  ga  najviše  privlače,  posebice  mlade,  koji  su  stoga  po¬ 
zvani  na  još  veću  stegu.  Stoga  je  nužno  da  netko  drugi  pri¬ 
voli  ljude  na  tu  stegu  kako  bi  mogli  postići  krepost.  Mla¬ 
dim  pak  ljudima,  koji  su  usmjereni  prema  kreposnim  čini- 
ma  sretnim  raspoloženjem  naravi,  običajem  ili  božanskim 
darom,  dovoljna  je  očinska  stega  koja  se  sastoji  u  savjeti¬ 
ma.  No  budući  da  ima  drznika  i  ljudi  sklonih  na  opačinu 
što  ih  riječi  ne  pokreću  tako  lako,  bilo  je  neophodno  su- 
sprezati  ih  od  zla  snagom  i  strahom,  da  bi  odustajanjem 
od  nanošenja  zla,  drugima  život  učinili  spokojnim,  te  da  bi 

1  oni  sami  sticanjem  navika  dospjeli  do  toga  da  dobrovolj¬ 
no  čine  ono  što  su  činili  zbog  straha,  i  na  taj  način  postali 
kreposni.  Ta  pak  stega,  što  prisiljava  strahom  od  kazne,  za¬ 
konska  je  stega.  Stoga  je  bilo  neophodno  donijeti  zakone 
za  ostvarenja  mira  i  kreposti  među  ljudima,  jer  prema  Fi- 

2  L  5  c.  20:  PL  82,  202. 

lozofovim  riječima  u  I  knjizi  Politike 3:  »Ako  je  čovjek  usa¬ 
vršen  u  kreposti,  najbolji  je  među  živim  bićima;  a  ako  se 
otuđio  od  zakona  i  pravednosti,  najgori  je  od  svih«,  budući 
da  čovjek,  za  razliku  od  drugih  živih  bića,  ima  oružje  razu¬ 
ma  da  bi  obuzdavao  svoje  požude  i  svoje  okrutnosti. 

Odgovaram  na  razloge:  1.  Dobro  raspoloženi 
ljudi  mogu  se  djelotvornije  navesti  na  krepost  savjetima 
nego  prinudom.  To  se,  međutim,  ne  događa  kod  onih  koji 
su  loše  raspoloženi. 

2.  Filozof  u  I  knjizi  Retorike 4  kaže:  »Bolje  je  sve  urediti 
zakonima  nego  prepustiti  presudi  sudaca«.  I  to  zbog  tri 
razloga.  Prvo,  jer  je  lakše  pronaći  nekolicinu  mudrih  ljudi 
kadrih  napisati  pravedne  zakone,  nego  mnogo  neophodnih 
sudaca  koji  bi  trebali  suditi  o  pojedinačnim  slučajevima. 
—  Drugo,  jer  oni  što  donose  zakone  veoma  dugo  rasprav¬ 
ljaju  o  stvarima  koje  zakonom  moraju  urediti,  dok  se  sud 
o  pojedinačnim  činima  donosi  na  osnovi  slučajeva  koji  se 
iznenada  pojavljuju.  A  čovjek  bolje  vidi  da  je  neka  stvar 
pravedna  nakon  razmatranja  mnogih  čina,  nego  nakon 
razmatranja  jednoga.  -  Treće,  jer  zakonodavci  sude  opće¬ 
nito,  pa  i  o  budućim  stvarima,  dok  onaj  što  predsjeda  ne¬ 
kom  sudištu  prosuđuje  o  sadašnjim  stvarima,  prema  koji¬ 
ma  može  lako  osjetiti  ljubav,  mržnju  ili  neki  drugi  poriv, 
pa  se  na  taj  način  takav  sud  može  izopačiti. 

Stoga,  budući  da  se  oživljena  pravednost  u  sucu  ne  su¬ 
sreće  u  mnogima,  i  budući  da  se  ona  može  izobličiti,  bilo  je 
neophodno,  ondje  gdje  je  to  bilo  moguće,  zakonom  urediti 
što  valja  činiti  a  veoma  malo  stvari  ostaviti  prosudbi  ljudi. 

3.  Neke  pojedinačne  slučajeve,  koje  zakon  ne  može  obu¬ 
hvatiti,  »neophodno  je  prepustiti  sucima«,  kako  na  onom 
mjestu5  kaže  Filozof,  primjerice  kad  valja  utvrditi  »da  li  se 
neki  čin  dogodio  ili  se  nije  dogodio«,  i  tako  dalje. 


3  C.  1  n.  13  (Bk  1253a  31). 

4  C.  1  n.  7  (Bk  1354a  31). 

5  C.  1  n.  8  (Bk  1354b  13):  S.  Th.,  iect.  12. 

Članak  2 

Da  11  svaki  pozitivni  ljudski  zakon  proizlazi  iz  prirodnog 
zakona? 

Sent.  3  d.  37  a.  3;  4  d.  15  q.  3  a.  1  q.a4;  a.  2  q.al; 

Cont.  Gent.  3. 123;  Ethic.  5  lect.  12 

U  vezi  s  drugim  pitanjem  postupamo  ovako.  Čini  se  da 
svaki  pozitivni  ljudski  zakon  ne  proizlazi  iz  prirodnog  za¬ 
kona.  Naime: 

1.  Filozof  u  V  knjizi  Etike?  kaže  da  je  »zakonski  opravda¬ 
na  ona  stvar  koja  u  početku  može  biti  na  jedan  ili  na  drugi 
način« .  No  kod  stvari  što  proizlaze  iz  prirodnog  zakona  ne 
postoji  ta  mogućnost  postojanja  na  ovaj  ili  onaj  način.  Da¬ 
kle,  stvari  određene  ljudskim  zakonima  ne  proizlaze  sve  iz 
prirodnog  zakona. 

2.  Osim  toga:  pozitivno  se  pravo  po  diobi  suprotstavlja 
prirodnom  pravu,  kako  kaže  Izidor  u  knjizi  Etimologija 2  i 
Filozof  u  V  knjizi  Etike3.  A  ono  što  proizlazi  iz  sveopćih 
počela  prirodnog  zakona  poput  zaključaka  pripada  zakonu 
prirode,  kao  što  smo  vidjeli  u  prethodnom  pitanju  (p.  94  čl. 
4).  Dakle,  odredbe  ljudskog  zakona  ne  proizlaze  iz  prirod¬ 
nog  zakona. 

3.  Još  nešto:  prirodni  je  zakon  jedan  kod  svih  ljudi.  Filo¬ 
zof,  naime,  u  V  knjizi  Etike  (nav.  mj.  bilj.  3)  tvrdi  da  je 
»prirodno  pravo  ono  koje  posvuda  ima  istu  snagu«-  Kad 
bi,  dakle,  ljudski  zakoni  proizlazili  iz  prirodnog  zakona,  sli¬ 
jedilo  bi  da  i  oni  moraju  biti  istovjetni  kod  svih  naroda.  A 
to  je  očigledna  laž. 

4.  Napokon:  sve  što  proizlazi  iz  prirodnog  zakona  ima 
uvijek  jedan  razlog.  Naprotiv,  po  Digestovim 4  riječima,  »ne 
možemo  pronaći  pravi  razlog  za  sve  stvari  što  su  ih  pogla¬ 
vari  proglasili  zakonom«.  Dakle,  ne  proizlaze  svi  ljudski  za¬ 
koni  iz  prirodnog  zakona. 

1  C.  7  n.  1  (Bk  1134b  20):  S.  Th„  lect.  12. 

2  L.  5  c.  4:  PL  82,  199. 

3  C.  7  n.  1  (Bk  1134b  18):  S.  Th.,  lect.  12. 

4  Dig.  1.  1  tit.  3  leg.  20  »Non  omnium«. 

ALI  PROTIV  iznesenih  razloga  Tulije  Ciceron  je  u  Reto¬ 
rici  {\.  2  c.  53)  napisao:  »Strah  i  svetost  zakona  potvrdili  su 
ono  što  je  proizašlo  iz  prirode  i  što  je  iskustvom  potvrđe¬ 
no«. 

ODGOVARAM:  Augustin  u  I  knjizi  O  slobodnom  rasuđi¬ 
vanja  kaže:  »Jednu  nepravednu  uredbu  ne  smijemo  sma¬ 
trati  zakonom«.  Stoga  jedna  uredba  ima  zakonsku  snagu 
samo  ako  je  pravedna.  A  u  ljudskim  postupcima  jedna  se 
stvar  smatra  pravednom  kad  njome  upravlja  pravilo  razu¬ 
ma.  No  prvo  je  pravilo  razuma  (norma  rationis)  prirodni 
zakon,  kako  smo  već  vidjeli  (p.  91  čl.  2  odg.  na  2.  razlog). 
Stoga  jedan  ljudski  pozitivni  zakon  ima  narav  zakona  sa¬ 
mo  ako  proizlazi  iz  prirodnog  zakona.  A  ako  je  u  nekoj 
stvari  u  raskoraku  s  prirodnim  zakonom,  tada  više  nije  za¬ 
kon,  nego  izopačenost  zakona. 

Valja,  međutim,  primijetiti  da  jedan  propis  može  proizi¬ 
ći  iz  prirodnog  zakona  na  dva  načina:  prvo,  kao  zaključak 
iz  počela;  drugo,  kao  neko  određenje  nekih  općenitih  stva¬ 
ri  (aliquorum  communium).  Prvi  je  način  sličan  izvođenju 
dokaznih  zaključaka  na  znanstvenom  području.  Drugi  je 
pak  sličan  određenju  općih  ustrojstava  (formae  commu- 
nes)  s  posebnim  ustrojstvima  na  području  umijeća.  Prim¬ 
jerice,  kad  jedan  zidar  primjenjuje  opće  ustrojstvo  kuće 
određenom  ustrojstvu  ove  ili  one  kuće.  Dakle,  neki  propisi 
proizlaze  iz  sveopćih  počela  prirodnog  zakona  kao  zaključ¬ 
ci,  kao  što,  primjerice,  zapovijed  »Ne  ubij«  može  proizići  iz 
počela  da  se  »Nikomu  ne  smije  činiti  zlo«.  Drugi  pak  propi¬ 
si  proizlaze  iz  prirodnog  zakona  kao  određenja.  Prirodni 
zakon,  primjerice,  određuje  da  onaj  tko  griješi  bude  ka¬ 
žnjen.  No  odrediti  kojom  će  kaznom  biti  kažnjen  zadaća  je 
prirodnog  zakona. 

A  u  ljudskom  pozitivnom  zakonu  nalazi  se  i  jedna  i  dru¬ 
ga  stvar.  No  propisi  prvoga  načina  ne  nalaze  se  u  tom  za¬ 
konu  samo  kao  pozitivni  propisi,  nego  zadržavaju  izvjesnu 
snagu  prirodnog  zakona.  Propisi  pak  drugoga  načina  ima¬ 
ju  snagu  samo  iz  ljudskog  zakona. 

Odgovaram  na  razloge:  1.  Filozof  govori  o  pro¬ 
pisima  što  su  donijeti  kao  određenja  ili  pojedinačne  razra¬ 
de  zapovijedi  prirodnog  zakona. 

5  C.  5:  PL  32,  1227. 

2.  Razlog  vrijedi  samo  za  zapovijedi  koje  kao  zaključci 
proizlaze  iz  prirodnog  zakona. 

3.  Opća  se  načela  prirodnog  zakona  ne  mogu  na  isti  na¬ 
čin  primijeniti  na  sve  ljude  zbog  mnogovrsnosti  ljudskih 
stvari.  Stoga  je  pozitivni  zakon  kod  različitih  naroda  razli¬ 
čit. 

4.  One  se  Digestove  riječi  odnose  na  odredbe  što  ih  po¬ 
glavari  donose  o  pojedinačnim  određenjima  prirodnog  za¬ 
kona,  prema  kojima  se  sud  stručnjaka  i  mudrih  ljudi  odno¬ 
si  kao  prema  načelima,  iz  kojih  oni  odmah  uočavaju  koja 
je  najbolja  odluka  u  pojedinačnim  slučajevima.  Stoga  Filo¬ 
zof  u  VI  knjizi  Etike?  govori  da  u  tim  slučajevima  »valja 
prionuti  uz  nedokazive  iskaze  i  mišljenja  stručnjaka,  star¬ 
ješina  i  mudrih  ljudi  ništa  manje  nego  uz  dokazivanje 
(demonstratio)«. 


Članak  3 

Da  li  je  Izidor  prikladno  opisao  kakvoću  pozitivnog 
zakona? 

U  vezi  s  trećim  pitanjem  postupamo  ovako.  Čini  se  da 
Izidor  nije  prikladno  opisao  kakvoću  pozitivnog  zakona 
kad  je  rekao:1  »Zakon  će  biti  čestit,  pravedan,  moguć  pre¬ 
ma  prirodi  i  običajima  zemlje,  u  srazmjeru  s  mjestom  i 
vremenom,  neophodan,  koristan;  a  bit  će  i  jasan  i  odstra- 
nit  će  svaku  prijevaru  što  je  nejasnoća  može  prikriti;  neće 
biti  napisan  zbog  nekog  osobnog  probitka,  nego  zbog  za¬ 
jedničkog  probitka  građana«.  Naime: 

1.  U  jednom  prethodnom2  tekstu  Izidor  je  opisao  kakvo¬ 
ću  zakona  postavivši  ova  tri  uvjeta:  »Zakon  će  biti  ono  što 
je  utvrdio  razum  u  skladu  s  vjerom,  u  svrhu  povećanja  ste¬ 
ge  i  u  svrhu  uspješnosti  javnog  dobra«.  Dakle,  uvjeti  što  ih 
on  poslije  dodaje,  sasvim  su  suvišni. 

2.  Osim  toga:  Tulije  Ciceron  u  I  knjizi  O  dužnostima  kaže 
da  je  pravednost  dio  čestitosti.  Dakle,  pošto  je  rekao  da  je 
zakon  »čestit«,  suvišno  je  dodavati  da  je  i  »pravedan«. 

6  C.  11  n.  6  (Bk  1143b  11):  S.  Th.,  lect.  9 

1  Etymol.  1.  5  c.  21:  PL  82,  203. 

2  C.  3:  PL  82,  199. 

3.  K  tome:  prema  Izidorovim  riječima3,  pisani  se  zakon 
suprotstavlja  običajima.  Nije,  dakle,  potrebno  u  odredbi 
zakona  tvrditi  da  zakon  ima  biti  »u  skladu  s  običajima 
zemlje« . 

4.  Napokon:  jedna  stvar  može  biti  nužna  na  dva  načina. 
Nužna  u  bezuvjetnom  smislu,  kad  ne  postoji  mogućnost 
da  bude  drukčija.  Ta  pak  nužnost  izmiče  ljudskom  sudu. 
Stoga  takva  nužnost  ne  može  pripadati  ljudskom  zakonu. 
No  neka  stvar  može  biti  nužna  zbog  svrhe,  pa  se  takva  nu¬ 
žnost  podudara  s  probitkom.  Dakle,  suvišno  je  označavati 
jednu  i  drugu  stvar  riječima  »nužna«  ili  »korisna«. 

ALI  PROTIV  iznesenih  razloga  stoji  mjerodavni  Izidorov 
tekst  (nav.  mj.  bilj.  1). 

ODGOVARAM:  Oblik  svake  stvari  koja  je  usmjerena  pre¬ 
ma  svrsi  neophodno  mora  biti  srazmjeran  sa  samom  svr¬ 
hom.  Primjerice,  oblik  je  pile  takav  da  posluži  za  rezanje, 
kako  čitamo  u  II  knjizi  Fizike*.  Stoga  je  potrebno  da  i  sva¬ 
ka  ispravna  i  izmjerena  stvar  ima  svoj  oblik  u  skladu  sa 
svojim  pravilom  ili  mjerom.  A  ljudski  zakon  sadrži  obje  te 
stvari:  on  je  sredstvo  usmjereno  prema  svrsi;  on  je  i  pravi¬ 
lo  ili  mjera  koju  određuje  ili  mjeri  jedna  viša  mjera.  A  ova 
je  opet  dvostruka,  to  jest  božanski  i  prirodni  zakon,  a  o  ko¬ 
jima  smo  već  govorili  (čl.  2;  p.  93  čl.  3).  A  svrha  je  ljudskog 
zakona  dobro  što  koristi  čovjeku,  kako  primjećuje  Digesf. 
Zbog  toga  Izidor  među  uvjete  zakona  ubraja  prije  svega 
ove  tri  stvari:  da  bude  »u  skladu  s  vjerom«,  to  jest  suobli- 
čen  s  božanskim  zakonom;  da  služi  »za  povećanje  stege«, 
budući  da  je  suobličen  s  prirodnim  zakonom;  da  bude  »na 
korist  javnog  dobra«,  budući  da  je  prilagođen  ljudskoj  ko¬ 
risti. 

Svi  ostali  uvjeti,  što  će  ih  Izidor  kasnije  iznijeti,  svode  se 
na  ova  tri.  Naime,  »čestitost«  se  odnosi  na  podudarnost  s 
vjerom.  —  A  rečenica  »pravedan,  moguć  prema  prirodi  i 
običajima  zemlje,  u  skladu  s  mjestom  i  vremenom«  pobli¬ 
že  određuje  njegovu  zadaću  prema  stezi.  Naime,  stegu  pro¬ 
matramo  ponajprije  u  odnosu  na  poredak  razuma  što  ga 
označuje  pridjev  »pravedan«.  Drugo,  zakon  ima  biti  usmje- 

3  Etymol.  1.  2  c.  10:  PL  82,  131;  cf.  nt.  13. 

4  C.  9  n.  2  (Bk  200a  10):  S.  Th.,  lect.  5. 

5.  Dig.  1.  1  lil.  3  Icg.  25  »Nulla  iuris«. 

ren  prema  sposobnosti  djelatnika.  Naime,  stega  ima  biti 
srazmjema  sa  svakim  čovjekom,  prema  njegovim  moguć¬ 
nostima,  bilo  u  pogledu  naravi  (naime,  ne  možemo  naređi¬ 
vati  iste  stvari  djeci  i  odraslim  ljudima),  bilo  u  pogledu 
ljudskih  običaja:  naime,  jedan  čovjek  ne  može  živjeti  kao 
osamljenik  usred  društva,  a  da  se  ne  prilagodi  običajima 
drugih  ljudi.  Treće,  zakon  ima  voditi  računa  o  nužnim 
okolnostima,  pa  se  stoga  i  kaže  »u  skladu  s  mjestom  i  vre¬ 
menom«.  —  Izrazi  što  slijede,  to  jest  »potreban,  koristan« 
itd.,  odnose  se  na  to  da  koristi  dobru  ljudi  (salus),  pa  stoga 
potreba  označava  uklanjanje  zla,  korisnost  označava  posti¬ 
zanje  dobra,  a  jasnoća  isključuje  svaku  štetu  koja  bi  mogla 
nastati  iz  samoga  zakona.  —  A  budući  da  je  zakon,  kako 
smo  prije  kazali  (p.  90  čl.  2),  usmjeren  na  zajedničko  do¬ 
bro,  to  ćemo  osvijetliti  u  posljednjem  dijelu  ove  rasprave. 

Time  smo  također  odgovorili  na  RAZLOGE. 

Članak  4 

Da  li  je  prihvatljiva  Izldorova  razdioba  ljudskih  zakona? 

Ethic.  5  lect.  12 

U  vezi  s  četvrtim  pitanjem  postupamo  ovako.  Čini  se  da 
razdioba  ljudskih  zakona,  odnosno  ljudskoga  prava,  što  ju 
je  predložio  Izidor1,  nije  prihvatljiva.  Naime: 

1.  Izidor  uključuje  u  to  pravo  i  »pravo  naroda«  koje  se, 
kako  on  govori2,  naziva  tako  jer  ga  »upotrebljavaju  gotovo 
svi  narodi«.  No,  kako  on  sam  govori3,  »pravo  zajedničko 
svim  narodima  prirodno  je  pravo«.  Dakle,  pravo  naroda  ni¬ 
je  dio  pozitivnog  ljudskog  prava,  nego  radije  prirodnog 
prava. 

2.  Osim  toga:  propisi  proviđeni  istom  snagom  ne  razliku¬ 
ju  se  formalno  nego  samo  materijalno.  A  »zakoni,  plebisci¬ 
ti,  odluke  senata«  i  druge  slične  uredbe  imaju  istu  snagu.4 
Dakle,  one  se  razlikuju  samo  materijalno.  No  takvu  podje¬ 
lu  ne  valja  uzeti  u  obzir  u  znanostima,  budući  da  bi  se  mo- 

1  Etymol.  1.  5  c.  4:  PL  82,  199. 

2  Ibid.  c.  6:  PL  82,  200. 

3  L.  c.  nt.  17. 

4  Ibid.  c.  9:  PL  82,  200. 

glo  nastaviti  u  beskonačnost.  Dakle,  ta  razdioba  ljudskih 
zakona  nije  prihvatljiva. 

3.  K  tome:  u  jednoj  državi  postoje  vladari,  svećenici  i 
vojnici,  ali  ima  i  drugih  službi.  Dakle,  kao  što  postoji5  »voj¬ 
no  pravo«  i  »javno  pravo«,  koje  se  odnosi  na  svećenike  i 
činovnike,  isto  tako  imaju  postojati  i  druga  prava  koja  se 
odnose  na  ostale  službe  društvenog  života  (civitatis). 

4.  Napokon:  prigodne  ili  nuzgredne  uzroke  ne  treba  uzi¬ 
mati  u  obzir.  A  za  jedan  je  zakon  sasvim  sporedno  da  li  ga 
je  donio  ovaj  ili  onaj  čovjek.  Dakle,  nije  opravdano  dijeliti6 
zakone  po  imenima  zakonodavaca  i  nazivati  ih  »Kornelije- 
vi  zakoni«,  »Falcidijevi  zakoni«  itd. 

ALI  PROTIV  iznesenih  razloga  dovoljan  je  mjerodavni 
Izidorov  tekst  (nav.  mj.  bilj.  1). 

ODGOVARAM:  Razdioba  je  neke  stvari  prava  onda  kad 
polazi  od  onoga  što  je  sadržano  u  njezinoj  biti  (in  eius  rati- 
one).  Bit  je  živoga  bića,  primjerice,  duša  koja  može  biti  ob¬ 
darena  ili  neobdarena  razumom.  Stoga  se  živo  biće  u  pra¬ 
vom  smislu  i  formalno  dijeli  na  razumno  živo  biće  i  nera¬ 
zumno  živo  biće,  a  ne  na  bijelo  živo  biće  ili  crno  živo  biće, 
što  uopće  ne  spada  na  njegovu  bit.  A  bitni  su  elementi  ljud¬ 
skog  zakona  mnogostruki,  pa  se  on  može  dijeliti  na  vlastiti 
način  i  formalno  polazeći  od  svakoga  od  njih.  Ponajprije, 
bitno  je  za  ljudski  zakon  da  proizlazi  iz  prirodnog  zakona, 
prema  već  iznesenim  tumačenjima  (čl.  2).  I  na  osnovi  toga 
pozitivno  se  pravo  dijeli  na  »pravo  naroda«  (ius  gentium)  i 
»građansko  pravo«  (ius  civile),  ako  pred  očima  imamo  dva 
načina  proizlaženja  iz  prirodnog  zakona,  o  čemu  je  već  bilo 
riječi  (čl.  2).  Naime,  na  pravo  naroda  spadaju  stvari  koje 
proizlaze  iz  prirodnog  zakona  kao  zaključci  iz  počela, 
primjerice  pravednost  u  kupoprodajnim  ugovorima  i  dru¬ 
gim  sličnim  stvarima,  bez  kojih  nije  moguć  ljudski  suživot. 
A  to  je  pravo  prirodnog  zakona,  budući  da  je  čovjek  po  na¬ 
ravi  društveno  biće  (animal  sociale),  kako  tumači  Aristotel 
u  I  knjizi  Politike1 .  Stvari,  naprotiv,  što  proizlaze  iz  prirod¬ 
nog  zakona  kao  pojedinačna  određenja,  spadaju  na  gra- 

5  Ibid.  c.  7.  8:  PL  82,  200. 

6  Ibid.  c.  15:  PL  82,  201. 

7  C.  1  n.  9  (Bk  125a  2):  S.  Th.,  lect.  1. 

dansko  pravo,  koje  se  na  najprikladniji  način  određuje  za 
svaku  državu. 

Drugo,  za  ljudski  je  zakon  bitno  da  bude  usmjeren  pre¬ 
ma  zajedničkom  dobru  države.  I  u  tom  se  smislu  zakon 
može  dijeliti  prema  različitosti  onih  koji  su  na  poseban  na¬ 
čin  zaduženi  za  zajedničko  dobro,  a  to  su:  svećenici  koji  se 
mole  Bogu  za  narod,  vladari  koji  narodom  upravljaju  i  voj¬ 
nici  koji  dobro  naroda  brane  oružjem.  Stoga  tim  vrstama 
ljudi  odgovaraju  i  posebni  zakoni. 

Treće,  bitno  je  za  ljudski  zakon  da  ga  donese  onaj  koji 
upravlja  državom,  kako  smo  već  prije  kazali  (p.  90  čl.  3).  I 
na  osnovi  toga  ljudski  se  zakoni  dijele  prema  različitim 
oblicima  vladavine.  Prva  je,  prema  Filozofu  u  III  knjizi  Po¬ 
litike?,  monarhija  (regnum)  koja  postoji  onda  kad  drža¬ 
vom  upravlja  pojedinac;  u  tom  slučaju  imamo  »vladarske 
uredbe«  (constitutiones  principum).  Druga  je  vladavina 
aristokratskog  tipa,  to  jest  kad  vlast  drže  velikaši;  u  tom 
slučaju  imamo  »odgovore  mudraca«  (responsa  pruden- 
tum)  i  »odluke  senata«  (senatusconsulta).  Dalji  oblik  vla¬ 
davine  je  oligarhija,  to  jest  kad  vlast  drži  mali  broj  bogatih 
i  moćnih  ljudi;  u  tom  se  slučaju  govori  o  »pretorskom  pra¬ 
vu«  (ius  praetorium)  koje  se  također  naziva  »počasnim« 
(honorarium).  Postoji  zatim  oblik  vladavine  kad  vlada  cije¬ 
li  narod,  i  taj  se  naziva  demokracija;  u  tom  se  slučaju  radi 
o  »odlukama  naroda«  (plebiscita).  Postoji,  međutim,  i  ti¬ 
ranski  oblik  vladavine  koji  je  sasvim  izopačen;  po  njemu 
se,  stoga,  ne  naziva  nijedan  zakon.  Postoji,  napokon,  vlada¬ 
vina  složena  od  svih  prethodnih  oblika,  i  to  je  najbolja  vla¬ 
davina;  i  po  njoj  se  određuje  zakon  »što  ga  poglavari  dono¬ 
se  u  sporazumu  s  narodom«,  kako  govori  Izidor.9 

Četvrto,  na  bit  ljudskog  zakona  spada  upravljanje  ljud¬ 
skim  djelovanjima.  I  na  osnovi  toga  zakoni  se  dijele  prema 
predmetu  o  kojem  rade,  a  nazivaju  se  često  po  onima  što 
su  ih  donijeli.  Tako  imamo  »Julijanski  zakon  o  preljubi¬ 
ma«,  »Kornelijev  zakon  o  plaćenim  ubojicama«  itd.,  ne 
zbog  njihovih  donosilaca,  nego  zbog  predmeta  o  kojima 
raspravljaju. 

8  C.  5  n.  2.  4  (Bk  1279a  32):  b  4)  S.  Th„  lect.  6. 

9  Etymol.  1.  5  c.  10:  PL  82,  200;  1.  2  c.  10:  PL  82,  130. 

Odgovaram  na  razloge:  1.  Pravo  je  naroda  na 
neki  način  prirođeno  čovjeku  kao  razumnom  biću,  jer  ono 
proizlazi  iz  prirodnog  zakona  kao  neposredni  zaključak  iz 
počela.  Stoga  su  ljudi  lako  postigli  suglasnost  o  tom  pravu. 
Ono  se  ipak  razlikuje  od  prirodnog  zakona,  posebice  time 
što  je  zajedničko  svim  živim  bićima. 

24.  Na  ostale  smo  RAZLOGE  već  odgovorili  (u  »c«). 

PITANJE  96 
(S.  th.  MI) 

O  MOĆI  LJUDSKOG  ZAKONA 

Sada  ćemo  raspravljati  o  moći  ljudskog  zakona  (usp.  p. 
95  uvod). 

U  vezi  s  ovom  temom  odgovorit  ćemo  na  šest  pitanja: 

1.  Da  li  ljudski  zakon  treba  donositi  za  opće  slučajeve? 

2.  Da  li  je  zadaća  ljudskog  zakona  obuzdavati  sve  poro¬ 
ke? 

3.  Da  li  je  zadaća  ljudskog  zakona  usmjeravati  čine  svih 
kreposti? 

4.  Da  li  ljudski  zakon  obvezuje  čovjeka  u  savjesti? 

5.  Da  li  su  svi  ljudi  podložni  ljudskom  zakonu? 

6.  Da  li  je  onima  koji  su  podložni  zakonu  dopušteno  po¬ 
stupati  mimo  slova  zakona? 

Članak  1 

Da  11  ljudski  zakon  treba  donositi  više  za  opće  nego  za 
pojedinačne  slučajeve? 

Ethic.  5  lect.  16 

U  vezi  s  prvim  pitanjem  postupamo  ovako.  Čini  se  da 
ljudski  zakon  ne  treba  donositi  za  opće,  nego  više  za  poje¬ 
dinačne  slučajeve. 

Naime: 

1.  Filozof  u  V  knjizi  Etike 1  kaže  da  se  »zakonski  poredak 
proteže  na  sve  pojedinačne  slučajeve  što  ih  zakon  razma¬ 
tra,  kao  i  na  presude  sudaca«,  koje  su  također  pojedinač¬ 
ne,  jer  se  bave  pojedinačnim  činima.  Dakle,  zakon  ne  treba 
donositi  samo  za  opće,  nego  i  za  pojedinačne  slučajeve. 

1  C.  7  n.  1  (Bk  1134b  23):  S.  Th„  lect.  12. 

2.  Osim  toga:  zakon  je,  kako  smo  rekli  (p.  90  čl.  1.  2),  do¬ 
nesen  da  upravlja  ljudskim  činima.  A  ljudski  su  čini  poje¬ 
dinačne  radnje.  Dakle,  ljudski  se  zakoni  ne  smiju  donositi 
za  opće,  nego  prije  za  pojedinačne  slučajeve. 

3.  Još  nešto:  zakon  je  pravilo  i  mjera  ljudskih  čina,  kako 
smo  rastumačili  ranije  (ondje).  A  po  Aristotelovim  riječi¬ 
ma  u  X  knjizi  Metafizika  mjera  ima  biti  sasvim  pouzdana. 
No  budući  da  u  ljudskim  činima  ne  može  biti  ništa  sasvim 
pouzdano  tako  da  ne  bi  bilo  iznimaka  u  pojedinačnim  slu¬ 
čajevima,  čini  se  da  je  neophodno  zakone  donositi,  ne  za 
opće,  nego  za  pojedinačne  slučajeve. 

ALI  PROTIV  navedenih  razloga  Digest3  kaže  da  se  »zako¬ 
ni  imaju  donositi  u  odnosu  prema  onim  stvarima  što  se  če¬ 
šće  događaju,  a  ne  prema  onima  što  se  mogu  dogoditi  mo¬ 
žda  samo  jednom«. 

ODGOVARAM:  Sve  što  postoji  kao  sredstvo  usmjereno 
prema  nekoj  svrsi,  ima  biti  sumjemo  s  tom  svrhom.  A  svr¬ 
ha  je  zakona  zajedničko  dobro,  jer  —  kako  kaže  Izidor  u 
knjizi  Etimologija*  -  »zakon  nije  napisan  zbog  neke  osob¬ 
ne  koristi,  nego  zbog  zajedničkog  dobra  građana«.  Stoga 
ljudski  zakoni  imaju  biti  sumjerni  sa  zajedničkim  dobrom. 
No  zajedničko  je  dobro  mnogostruko.  Dakle,  zakon  mora 
sagledavati  različitost  osoba,  različite  djelatnosti  i  različita 
vremena.  Naime,  općinstvo  se  jedne  države  sastoji  od 
mnogo  osoba,  a  njezino  se  dobro  promiče  različitim  djelat¬ 
nostima;  i  ona  se  ne  osniva  da  bi  kratkotrajno  postojala, 
nego  da  bi  trajala  sve  vrijeme  uzastopnim  slijedom  građa¬ 
na,  kako  kaže  Augustin  u  XXII  knjizi  O  Državi  Božjoj .5 

Odgovaram  na  razloge:  1.  Filozof  u  V  knjizi 
Etike  (nav.  mj.  bilj.  1)  dijeli  zakonsko  ili  pozitivno  pravo 
na  tri  dijela.  Postoje,  naime,  uredbe  koje  su  bez  sumnje 
donesene  za  opće  slučajeve.  To  su  opći  zakoni.  S  tim  u  vezi 
on  tvrdi  da  je  »zakonsko  ono  što  je  u  početku  neodređeno 
da  postoji  na  ovaj  ili  onaj  način;  no  kad  je  jedanput  zakon¬ 
ski  utvrđeno,  nije  više  neodređeno«;  primjerice,  uredba  da 
robovi  mogu  biti  otkupljeni  uz  plaćanje  određene  cijene. 

2  L.  9  c.  1  n.  9  (Bk  1053a  1):  S.  Th„  lect.  2. 

3  Dig.  1.  1  tit.  3  leg.  3.  4. 

4  L.  2  c.  10:  PL  82,  131;  1.  5  c.  21:  PL  82,  203. 

5  C.  6:  PL  41,  759. 

—  No  postoje  i  druge  uredbe,  koje  su  opće  pod  jednim  vi¬ 
dom,  a  pojedinačne  pod  drugim.  Takve  su  »povlastice«  ko¬ 
je  su  kao  neki  »privatni  zakoni«,  jer  se  odnose  na  određene 
osobe,  a  ipak  se  njihova  moć  proteže  na  mnoštvo  poslova. 
I  na  njih  misli  Aristotel  kad  piše:  »Postoje  još  i  one  stvari 
koje  zakon  ureduje  u  pojedinačnim  slučajevima«.  —  Posto¬ 
je,  nadalje,  uredbe  koje  se  nazivaju  zakonskima,  ne  zato 
što  bi  one  bile  zakoni,  nego  zato  što  primjenjuju  opće  za¬ 
kone  na  pojedinačne  slučajeve,  kao  što  su  presude,  koje  se 
smatraju  kao  pravne  uredbe  (pro  iure  habentur).  Stoga 
Aristotel  dodaje:  »i  sudske  presude«. 

2.  Ono  što  je  određeno  da  upravlja,  ima  upravljati  mno¬ 
gim  stvarima.  Filozof,  naime,  u  X  knjizi  Metafizike 6  tvrdi 
da  se  ono  što  pripada  jednom  određenom  rodu  mora  mje¬ 
riti  jednom  stvari  koja  je  prva  u  tom  rodu.  Naime,  kad  bi 
bilo  toliko  pravila  ili  mjera  koliko  i  stvari  koje  valja  mjeri¬ 
ti  ili  njima  upravljati,  prestala  bi  korisnost  pravila  ili  mje¬ 
ra,  koja  se  sastoji  u  tome  da  više  stvari  možemo  prosuđiva¬ 
ti  po  jednoj  samoj  stvari.  I  stoga  zakon  ne  bi  bio  koristan, 
kad  bi  se  ograničio  samo  na  jedan  pojedinačni  čin.  Naime, 
da  bi  se  mogli  upravljati  pojedinačni  čini,  postoje  pojedi¬ 
načne  zapovijedi  mudrih  ljudi,  no  zakon  je  »opća  zapovi¬ 
jed«,  kako  smo  već  rastumačili  (p.  92  čl.  2  odg.  na  1. 
razlog). 

3.  Filozof  u  I  knjizi  Etike 7  kaže  da  »ne  treba  u  svim  stva¬ 
rima  tražiti  istu  pouzdanost«.  Stoga  je  u  nenužnim  stvari¬ 
ma,  kao  što  su  prirodne  pojave  ili  ljudske  stvari,  dovoljna 
pouzdanost  da  je  neka  stvar  istinita  u  većini  slučajeva, 
premda  u  pojedinačnim  slučajevima  postoje  iznimke. 


6  L.  9  c.  1  n.  7  (Bk  1052b  18):  S.  Th„  1.  10  lect.  2. 

7  C.  3  n.  1  (Bk  1094b  13):  S.  Th„  lect.  3. 

Članak  2 

Da  11  je  zadaća  ljudskog  zakona  obuzdavati  sve  poroke? 

Gore  q.  91.  a.  4;  q.  93  a.  3  ad  3;  dolje  a  3  ad  1;  q.  98  a.  1; 

2-2  q.  69  a.  2  ad  1;  q.  77  a.  1  ad  1;  q.  78  a.  1  ad  3;  In  Iob  11  lect.  1; 

De  malo  q.  13  a.  4  ad  6;  Quodl.  2  q.  5  a.  2  ad  1.2 ;  In  Ps.  18 

U  vezi  s  drugim  pitanjem  postupamo  ovako.  Čini  se  da  je 
zadaća  ljudskog  zakona  obuzdavati  sve  poroke.  Naime: 

1.  Izidor  u  knjizi  Etimologija'  kaže  da  su  »zakoni  done¬ 
seni  da  strahom  obuzdavaju  drskost«.  A  to  obuzdavanje  ne 
bi  bilo  dovoljno,  kad  zakon  ne  bi  obuzdavao  sva  zla.  Dakle, 
ljudski  zakon  mora  obuzdavati  sva  zla. 

2.  Osim  toga:  zakonodavčeva  je  namjera  građane  učiniti 
kreposnima.  No  čovjek  ne  može  biti  krepostan,  ako  se  ne 
uzdržava  od  svih  poroka.  Dakle,  zadaća  je  ljudskog  zakona 
obuzdavati  sve  poroke. 

3.  Zatim:  ljudski  zakon  proizlazi  iz  prirodnog  zakona, 
kao  što  smo  vidjeli  u  prethodnom  pitanju  (95  čl.  2).  A  svi 
su  poroci  u  suprotnosti  s  prirodnim  zakonom.  Dakle,  ljud¬ 
ski  zakon  mora  obuzdavati  sve  poroke. 

ALI  PROTIV  navedenih  razloga  Augustin  u  I  knjizi  O  slo¬ 
bodnom  rasuđivanju1  kaže:  »Čini  mi  se  da  zakon,  koji  je 
napisan  sa  svrhom  da  upravlja  narodom,  punim  pravom 
dopušta  one  stvari  koje  će  božanska  providnost  kazniti«.  A 
božanska  providnost  kažnjava  samo  poroke.  Dakle,  zakon 
ispravno  postupa  kad  dopušta  i  kad  ne  obuzdava  neke 
poroke. 

ODGOVARAM:  Već  smo  kazali  (p.  90  čl.  1.  2)  da  je  zakon 
donesen  da  bude  pravilo  ili  mjera  ljudskih  čina.  A  mjera 
mora  pripadati  istoj  vrsti  kao  i  stvar  što  se  njome  mjeri, 
kako  se  govori  u  X  knjizi  Metafizike1 .  Različite  se,  naime, 
stvari  mjere  različitim  mjerama.  Stoga  je  potrebno  da  i  za¬ 
koni  budu  prilagođeni  načinu  života  ljudi,  jer  —  kako  kaže 
Izidor4  —  zakon  mora  biti  »moguć  obzirom  na  narav  i  ob- 

1  L.  5  c.  20:  PL  82,  202. 

2  C.  5:  PL  32,  1228. 

3  L,  9  c.  1  n.  13  (Bk  1053a  24):  S.  Th„  1.  10  lect.  2. 

4  Etymol.  1.  2  c.  10:  PL  82,  131;  I.  5  c.  21:  PL  82,  203. 

žirom  na  običaje  zemlje«.  A  moć  ili  sposobnost  djelovanja 
proizlazi  iz  unutarnje  navike  ili  rasposloživosti,  budući  da 
jedna  te  ista  stvar  nije  jednako  moguća  čovjeku  koji  ima 
kreposnu  naviku  i  čovjeku  koji  je  nema,  kao  što  neka  stvar 
nije  jednako  moguća  djetetu  i  odraslu  čovjeku.  To  je  raz¬ 
log  što  se  ne  donosi  isti  zakon  za  djecu  i  odrasle,  budući  da 
se  djeci  dopuštaju  mnoge  stvari  koje  zakon  kod  odraslih 
kažnjava  ili  ih  prekorava.  Na  isti  se  način  ljudima,  koji  ni¬ 
su  usavršeni  u  kreposti,  dopuštaju  mnoge  stvari  koje  se  ne 
bi  dopuštale  kreposnim  ljudima. 

Ljudski  se,  međutim,  zakon  donosi  za  mnoštvo  ljudi,  od 
kojih  najveći  dio  sačinjavaju  oni  koji  nisu  usavršeni  u  kre¬ 
posnom  životu.  To  je  razlog  što  ljudski  zakon  ne  zabranju¬ 
je  sve  poroke  od  kojih  se  kreposni  ljudi  uzdržavaju,  nego 
samo  one  najglavnije  od  kojih  se  najveći  dio  ljudi  može 
uzdržavati,  a  posebice  od  onih  koji  su  pogubni  za  druge,  pa 
ako  oni  ne  bi  bili  zabranjeni,  ljudsko  društvo  ne  bi  moglo 
opstati;  primjerice  ubojstva,  krađe  i  njima  slični  poroci. 

Odgovaram  na  razloge:  1.  Drskost,  čini  se,  va¬ 
lja  smatrati  grubim  nasrtajem  na  druge  ljude.  Stoga  ona 
poglavito  pripada  onim  grijesima  kojima  se  bližnjemu  na¬ 
nosi  nepravda,  a  te  kažnjava  ljudski  zakon,  kako  smo  već 
kazali  (u  »c«). 

2.  Nakana  je  ljudskog  zakona  privesti  ljude  kreposnu  ži¬ 
votu,  ali  ne  najednom,  već  postupno.  Stoga  taj  zakon  ne 
nameće  mnoštvu  nesavršenih  ljudi  odmah  na  početku  one 
stvari  koje  su  već  pridržane  kreposnim  ljudima,  primjerice 
uzdržavanje  od  svakoga  zla.  Inače  bi  ta  nesavršena  masa, 
nesposobna  podnijeti  takav  zakon,  upala  u  veća  zla.  Čita¬ 
mo,  naime,  u  Knjizi  mudrih  izreka  (30,  33):  »Kad  se  nos 
previše  pritišće,  poteče  krv«.  A  u  Matejevu  evanđelju  (9,  17) 
čitamo  da  će  »novo  vino«,  to  jest  zapovijedi  savršenog  ži¬ 
vota,  »ako  se  stavlja  u  stare  mjehove«,  to  jest  u  nesavršene 
ljude,  »provaliti  mjehove  pa  će  se  vino  proliti«.  To  znači  da 
će  zapovijedi  biti  prekršene,  a  ljudi  će  upasti  u  još  veća  zla. 

3.  Prirodni  je  zakon  sudjelovanje  na  vječnom  zakonu  u 
nama.  A  ljudski  zakon  ne  može  doseći  savršenstvo  vječnog 
zakona.  Naime,  Augustin  u  I  knjizi  O  slobodnom  rasuđiva¬ 
nju  (nav.  mj.  bilj.  2)  tvrdi:  »Zakon  što  se  donosi  da  uprav¬ 
lja  državama,  dopušta  i  ostavlja  mnoge  stvari  nekažnjeni- 

ma,  koje  će  božanska  providnost  kazniti«.  No  zbog  toga 
što  nije  kadar  učiniti  sve,  ne  smije  mu  se  predbacivati  zbog 
onoga  što  čini«.  Stoga  ljudski  zakon  ne  može  zabraniti  sve 
što  zabranjuje  prirodni  zakon. 

Članak  3 

Da  11  je  zadaća  ljudskog  zakona  usmjeravati  čine  svih 
kreposti? 

Dolje  q.  100  a.  2;  Ethic.  5  lect.  2 

U  vezi  s  trećim  pitanjem  postupamo  ovako.  Čini  se  da  ni¬ 
je  zadaća  ljudskog  zakona  usmjeravati  čine  svih  kreposti. 
Naime: 

1.  Kreposni  se  čini  suprotstavljaju  porocima.  No  ljudski 
zakon,  kako  smo  već  vidjeli  (čl.  2),  ne  zabranjuje  sve  poro¬ 
ke.  Dakle,  ljudski  zakon  također  ne  usmjerava  ni  čine  svih 
kreposti. 

2.  Osim  toga:  kreposni  čin  proizlazi  iz  kreposti.  No,  ako 
je  krepost  svrha  zakona,  onda  ne  može  pod  zakon  potpada¬ 
ti  sve  što  proizlazi  iz  kreposti.  Dakle,  ljudski  zakon  ne  mo¬ 
že  usmjeravati  čine  svih  kreposti. 

3.  K  tome:  zakon  je,  kako  smo  već  rekli  (p.  90  čl.  2), 
usmjeren  prema  zajedničkom  dobru.  No  neki  kreposni  či¬ 
ni  nisu  usmjereni  prema  zajedničkom  dobru,  nego  prema 
osobnom  dobru.  Dakle,  zakon  ne  može  naređivati  činima 
svih  kreposti. 

ALI  PROTIV  iznesenih  razloga  Filozof  u  V  knjizi  Etike? 
kaže:  »Zakon  naređuje  da  se  čine  djela  hrabrog,  umjere¬ 
nog  i  krotkog  čovjeka;  isto  tako  donosi  smjernice  u  pogle¬ 
du  ostalih  kreposti  i  poroka,  naređujući  prve,  a  izbjegava¬ 
jući  druge«. 

ODGOVARAM:  Rekli  smo2  da  se  različite  vrste  kreposti 
razlikuju  po  predmetima.  A  svi  se  predmeti  neke  kreposti 
mogu  odnositi  na  privatno  dobro  jedne  osobe  ili  na  zajed¬ 
ničko  dobro  društva.  Netko,  primjerice,  može  činiti  dobra 
djela  ili  zbog  obrane  domovine  ili  zbog  obrane  prava  svoga 
prijatelja.  A  zakon  je,  kao  što  smo  kazali  (p.  90  čl.  2), 

1  C.  1  n.  14  (Bk  1129b  19):  S.  Th„  lect.  2. 

2  Q.  54  a.  2;  q  60  a.  1;  q.  62  a.  2. 

usmjeren  prema  zajedničkom  dobru.  Stoga  ne  postoji  ne¬ 
ka  krepost  čije  čine  zakon  ne  bi  mogao  usmjeravati.  Ipak, 
ljudski  zakon  ne  naređuje  sve  čine  svih  kreposti,  nego  sa¬ 
mo  one  koji  se  mogu  usmjeriti  prema  zajedničkom  dobru, 
bilo  na  izravni  način,  kao  što  su  oni  koje  valja  odmah  izvr¬ 
šiti  u  svrhu  zajedničkog  dobra,  bilo  na  neizravan  način, 
kao  kada  zakonodavac  daje  smjernice  prikladne  da  se  po¬ 
spješi  zdrav  odgoj,  koji  će  pripremiti  građane  da  očuvaju 
zajedničko  dobro  pravednosti  i  mira. 

Odgovaram  na  razloge:  1.  Ljudski  zakon  svo¬ 
jim  zapovijedima  ne  zabranjuje  sve  poročne  čine,  kao  što 
ne  naređuje  ni  sve  kreposne  čine.  Ipak,  kao  što  zabranjuje 
neke  čine  pojedinih  poroka,  isto  tako  naređuje  neke  čine 
pojedinih  kreposti. 

2.  Neki  se  čin  može  pripisati  kreposti  na  dva  načina.  Pr¬ 
vo,  time  što  čovjek  čini  kreposna  djela;  u  tom  je  smislu  po¬ 
stupati  pravedno  čin  pravednosti,  a  izvršavati  hrabra  djela 
čin  jakosti.  U  tom  također  smislu  zakon  može  naređivati 
kreposne  čine.  —  Drugo,  neki  se  čin  može  nazvati  krepo¬ 
snim  time  što  čovjek  čini  kreposna  djela  na  način  kako  ih 
čini  upravo  kreposni  čovjek.  A  takav  čin  uvijek  proizlazi  iz 
kreposti  i  ne  potpada  pod  zakonsku  zapovijed,  nego  je  svr¬ 
ha  koju  je  zakonodavac  namjeravao. 

3.  Ne  postoji  neka  krepost  čiji  se  čini,  izravno  ili  neizrav¬ 
no,  ne  bi  mogli  usmjeriti  prema  zajedničkom  dobru,  o  če¬ 
mu  smo  već  govorili  (u  »c«). 

Članak  4 

Da  li  ljudski  zakon  obvezuje  čovjeka  u  savjesti? 

U  vezi  s  četvrtim  pitanjem  postupamo  ovako.  Čini  se  da 
ljudski  zakon  ne  obvezuje  čovjeka  u  savjesti.  Naime: 

1.  Niža  vlast  ne  može  donositi  zakon  oslanjajući  se  na 
sud  više  vlasti.  A  vlast  je  čovjeka  koji  donosi  ljudski  zakon 
niža  od  božanske  vlasti.  Dakle,  ljudski  zakon  ne  može  do¬ 
nositi  neku  uredbu  (legem)  u  odnosu  na  božanski  sud,  kao 
što  je  sud  savjesti. 

2.  Osim  toga:  sud  savjesti  ponajviše  zavisi  od  božanskih 
zapovijedi.  No  katkada  ljudski  zakoni  dokidaju  božanske 

zapovijedi;  po  riječima  Matejeva  evanđelja  (15,  6):  »Uki¬ 
date  zapovijed  Božju  zbog  svoje  predaje«.  Dakle,  ljudski 
zakon  ne  obavezuje  u  savjesti. 

3.  Još  nešto:  ljudski  zakoni  mogu  često  nanijeti  uvredu  i 
nepravdu  ljudima,  po  Izaijinim  riječima  (10,  1  si.):  »Jao 
onima  koji  izdaju  odredbe  nepravedne,  koji  ispisuju  propi¬ 
se  tlačiteljske,  koji  uskraćuju  pravdu  ubogima  i  otimlju 
pravo  sirotinji  mog  naroda«.  A  svakome  je  dopušteno  odu¬ 
prijeti  se  tlačenju  i  nasilju.  Dakle,  ljudski  zakoni  ne  obve¬ 
zuju  čovjeka  u  savjesti. 

ALI  PROTIV  iznesenih  razloga  Prva  Petrova  poslanica 
(2,  19)  kaže:  »Ako  tko,  jer  je  svjestan  Boga  (koji  ovo  traži), 
trpi  nepravedno  i  strpljivo  podnosi  patnje,  to  je  (Bogu) 
ugodno«. 

ODGOVARAM:  Ljudski  pozitivni  zakoni  ili  su  pravedni 
ili  su  nepravedni.  Ako  su  pravedni,  primaju  snagu  od  vječ¬ 
noga  zakona,  iz  kojega  proizlaze,  da  obvežu  čovjeka  u  sav¬ 
jesti;  po  riječima  Knjige  mudrih  izreka  (8,  15):  »Po  meni 
kraljevi  kraljuju  i  velikaši  dijele  pravdu«.  Zakoni,  među¬ 
tim,  imaju  biti  pravedni  od  strane  svrhe,  budući  da  su 
usmjereni  prema  zajedničkom  dobru;  od  strane  zakono¬ 
davca.  budući  da  zakon  ne  smije  prelaziti  moć  onoga  tko 
ga  donosi;  i  od  strane  sadržaja  (forma),  budući  da  zakoni 
nameću  obaveze  ljudima  u  odnosu  prema  zajedničkom  do¬ 
bru  po  srazmjeru  jednakosti.  Naime,  budući  da  je  čovjek 
dio  društva  (pars  multitudinis),  svaki  čovjek  time  što  po¬ 
stoji  i  što  posjeduje  pripada  društvu,  kao  što  i  svaki  dio  ti¬ 
me  što  postoji  pripada  cjelini.  Stoga  i  priroda  žrtvuje  dio 
da  bi  spasila  cjelinu.  U  tom  su  smislu  i  ljudski  zakoni,  koji 
srazmjemo  raspoređuju  obaveze,  pravedni  te  obvezuju 
čovjeka  u  savjesti,  jer  je  tada  riječ  o  pravednim  zakonima. 

Zakoni,  međutim,  mogu  biti  i  nepravedni,  i  to  na  dva  na¬ 
čina.  Prvo,  jer  su  u  suprotnosti  s  ljudskim  dobrom,  to  jest 
u  suprotnosti  su  s  netom  navedena  tri  uvjeta:  ili  od  strane 
svrhe,  kao  kada  onaj  koji  zapovijeda  nameće  podložnicima 
nesnosne  zakone,  ne  zbog  zajedničkog  dobra,  nego  zbog 
svoje  gramzljivosti  i  osobne  slave;  ili  od  strane  zakonodav¬ 
ca,  kao  kad  netko  donosi  zakon  preko  onih  moći  koje  ima; 
ili  od  strane  sadržaja,  kao  kad  se  tereti  u  društvu  raspore¬ 
đuju  na  nejednak  način,  premda  su  usmjereni  prema  za- 

jedničkom  dobru.  Takve  su  uredbe  prije  nasilje  nego  za¬ 
kon,  jer  se  —  kako  kaže  Augustin  u  knjizi  O  slobodnom  ra¬ 
suđivanju'  —  »ne  čini  da  zakon  može  biti  ono  što  je 
nepravedno«.  Stoga  takvi  zakoni  ne  obvezuju  u  savjesti, 
osim  ako  se  možda  ne  radi  o  tome  da  se  izbjegnu  sablazni 
ili  nemiri,  pa  je  čovjek  u  tom  slučaju  dužan  žrtvovati  vlasti¬ 
to  pravo,  po  riječima  Matejeva  evanđelja  (4,  40  —  41):  »Ako 
te  tko  prisili  da  ideš  s  njim  jednu  milju,  hajde  dvije;  a  tko 
bi  te  htio  tužiti  da  se  domogne  tvoje  košulje,  podaj  mu  i 
ogrtač« . 

Drugo,  zakoni  mogu  biti  nepravedni  i  time  što  su  u  sup¬ 
rotnosti  s  božanskim  dobrom,  poput  tiranskih  zakona  koji 
navode  na  idolopoklonstvo  ili  na  nešto  drugo  što  se  protivi 
božanskom  zakonu.  Takve  zakone  čovjek  nipošto  ne  smije 
opsluživati,  jer  je  u  Djelima  apostolskim  (5,  29)  napisano: 
»Treba  se  više  pokoravati  Bogu  nego  ljudima«. 

Odgovaram  na  razloge:  1.  Apostol  u  Poslanici 
Rimljanima  (13,  1)  kaže  »da  svaka  ljudska  vlast  dolazi  od 
Boga. . .  Zato  se  onaj,  koji  se  suprotstavlja  vlasti«,  u  stvari¬ 
ma  što  pripadaju  toj  vlasti,  »protivi  odredbi  Božjoj«.  I  u 
tom  smislu  postaje  krivac  u  savjesti. 

2.  Razlog  polazi  od  ljudskih  zakona  koji  se  suprotstavlja¬ 
ju  zapovijedima  Božjim.  A  dotle  se  ne  može  protezati  nji¬ 
hova  moć.  Stoga  se  u  tim  slučajevima  ne  treba  pokoravati 
ljudskim  zakonima. 

3.  Razlog  polazi  od  zakona  koji  nameće  podložnicima  ne¬ 
pravedni  teret,  a  dotle  se  također  ne  proteže  ona  vlast  koju 
daje  Bog.  Stoga  ni  u  tim  slučajevima  čovjek  nije  obavezan 
pokoravati  se  zakonu,  ako  mu  se  može  bez  sablazni  i  veće 
štete  oprijeti. 


Članak  5 

Da  U  su  svi  ljudi  podložni  ljudskom  zakonu? 

In  Rom.  13  lect.  1 

U  vezi  s  petim  pitanjem  postupamo  ovako.  Čini  se  da  ni¬ 
su  svi  ljudi  podložni  ljudskom  zakonu.  Naime: 


1  L.  1  c.  5:  PL  32,  1227. 

1.  Zakonu  su  podložni  samo  oni  za  koje  je  zakon  done¬ 
sen.  A  Pavao  u  Prvoj  poslanici  Timoteju  (1,9)  tvrdi  da  »za¬ 
kon  nije  donesen  za  pravednika«.  Dakle,  pravednici  nisu 
podložni  ljudskom  zakonu. 

2.  Osim  toga:  papa  Urban  kaže  (a  njegove  se  riječi  nalaze 
u  Dekretu  19  p.  2):  »Nema  razloga  primoravati  na  javni  za¬ 
kon  onoga  kojim  upravlja  neki  privatni  zakon«.  A  svim  du¬ 
hovnim  ljudima,  kao  sinovima  Božjim,  upravlja  privatni 
zakon  Duha  Svetoga,  prema  Pavlovim  riječima  iz  Poslani¬ 
ce  Rimljanima  (8,  14):  »Svi  su  oni  koje  vodi  Božji  Duh  sino¬ 
vi  Božji«.  Dakle,  nisu  svi  ljudi  podložni  ljudskom  zakonu. 

3.  Zatim:  u  Digestu'  se  kaže  da  je  »vladar  izuzet  od  zako¬ 
na«.  A  tko  je  izuzet  od  zakona,  nije  mu  podložan.  Dakle, 
nisu  svi  ljudi  podložni  ljudskom  zakonu. 

ALI  PROTIV  iznesenih  razloga  Apostol  u  Poslanici  Rim¬ 
ljanima  (13,  1)  opominje:  »Neka  se  svatko  pokorava  višim 
vlastima«.  No  čini  se  da  se  ne  može  pokoravati  vlasti  onaj 
koji  nije  podložan  zakonu  što  ga  je  ta  vlast  donijela.  Dakle, 
svi  se  ljudi  imaju  pokoravati  ljudskom  zakonu. 

ODGOVARAM:  Zakon  u  svom  pojmu  (de  sui  ratione) 
uključuje  dvije  stvari,  kao  što  smo  rekli  ranije  (p.  90  čl.  1. 
2;  čl.  3  odg.  na  2.  razlog):  prvo,  zakon  je  pravilo  ljudskih 
čina;  drugo,  zakon  ima  moć  prinude.  Dakle,  čovjek  može 
biti  podložan  zakonu  na  dva  načina.  Prvo,  kao  pojedinac 
kojim  upravlja  pravilo  zakona.  I  u  tom  su  smislu  zakonu 
podložni  svi  oni  koji  se  pokoravaju  vlasti  što  je  zakon  doni¬ 
jela.  A  da  netko  ne  bude  podložan  vlasti  može  se  dogoditi 
na  dva  načina.  Prvo,  jer  može  biti  posve  izvan  njezina  do¬ 
mašaja.  Stoga  onaj  tko  pripada  jednomu  gradu  ili  jednom 
kraljevstvu,  nije  podložan  zakonima  što  su  ih  donijele  vla¬ 
sti  drugoga  grada  ili  kraljevstva,  jer  je  izvan  njihova  doma¬ 
šaja.  Drugo,  jer  se  netko  podlaže  nekom  višem  zakonu. 
Ako  je  netko,  primjerice,  podložan  prokonzulu,  mora  izvr¬ 
šavati  njegovu  zapovijed,  ali  ne  u  onim  stvarima,  u  kojima 
mu  izravno  naređuje  car.  U  tom,  naime,  slučaju  nije  obave¬ 
zan  izvršavati  zapovijed  potčinjenoga,  budući  da  njime 
upravlja  viša  zapovijed.  U  tom  se  smislu  može  dogoditi  da 
netko,  tko  je  jednostavno  podložan  zakonu,  u  nekim  mu 

1  Dig.  1.  1  tit.  3  leg.  31  »Principes  legibus«. 

stvarima  ne  bude  podložan,  budući  da  njime  upravlja  je¬ 
dan  viši  zakon. 

Drugo,  netko  može  biti  podložan  zakonu  kao  onaj  koji  je 
prinuđen  svom  prinudnom  uzroku.  U  tom  pak  smislu  za¬ 
konu  nisu  podložni  kreposni  ljudi  i  pravednici,  nego  samo 
zli  ljudi.  Naime,  sve  što  se  nalazi  pod  prinudom  i  prisilom 
protivi  se  volji.  A  volja  kod  dobrih  ljudi  podudara  se  sa  za¬ 
konom,  s  kojim  se  opet  ne  podudara  volja  zlih  ljudi.  U 
tom,  dakle,  smislu  pod  zakonom  se  ne  nalaze  dobri  ljudi, 
nego  samo  zli. 

Odgovaram  na  razloge:  1.  Razlog  vrijedi  ako  je 
riječ  o  prinudnom  podlaganju  zakonu.  U  tom  smislu,  na¬ 
ime,  »zakon  nije  donesen  zbog  pravednika«,  budući  da  su 
pravednici  »sami  sebi  zakon«,  kada  »činom  dokazuju  ono 
što  zakon,  upisan  u  njihovim  srcima,  propisuje«,  kako  kaže 
Apostol  u  Poslanici  Rimljanima  (2,  14-15).  Stoga  zakon  nad 
njima  nema  prinudnu  moć,  kao  što  je  ima  nad  zlim  ljudi¬ 
ma. 

2.  Zakon  Duha  Svetoga  viši  je  od  svih  zakona  što  ih  je 
donio  čovjek.  To  je  razlog  što  su  duhovne  osobe,  ukoliko  ih 
vodi  Duh  Sveti,  izuzete  od  zakona  u  stvarima,  u  kojima  se 
on  suprotstavlja  vodstvu  Duha  Svetoga.  Ipak  u  vodstvo 
Duha  Svetoga  spada  podlaganje  duhovnih  osoba  ljudskim 
zakonima,  po  riječima  Prve  Petrove  poslanice  (2,  13):  »Po¬ 
koravajte  se  svakoj  ljudskoj  ustanovi  zbog  Gospodina«. 

3.  Vladar  je  izuzet  od  zakona  u  odnosu  na  prinudnu  za¬ 
konsku  moć.  Naime,  nitko  ne  može  u  pravom  smislu  izvrši¬ 
ti  prinudu  nad  samim  sobom,  a  s  druge  strane,  zakon  dobi¬ 
va  prinudnu  moć  samo  od  vladareve  vlasti.  Kaže  se,  dakle, 
da  je  vladar  izuzet  od  zakona,  jer  ga  nitko  ne  može  osuditi 
ako  radi  protiv  zakona.  Tumačeći  riječi  Psalma  (50,  6): 
»Protiv  tebe  sam  jedino  sagriješio«  itd.,  Primjedba2  tvrdi 
da  »kralj  nema  nekog  čovjeka  koji  bi  prosuđivao  njegove 
čine«.  —  Međutim,  u  odnosu  na  upravnu  moć  zakona,  vla¬ 
dar  se  samovoljno  podlaže  zakonu,  kako  govori  Extra,  de 
Constitutionibus,  poglavlje  »Cum  omnes«:  »Tko  god  dono¬ 
si  pravnu  uredbu  za  druge,  mora  je  primijeniti  na  samoga 
sebe.  Mjerodavni,  naime,  tekst  mudraca3  kaže:  'Pokoravaj 

2  Ordin.  Cassiodorus,  In  Ps.  50,  6:  PL  70,  361. 

3  Decius  Ausonius,  Sent.,  Pittacus,  vers.  5:  PL  19,  876. 

se  zakonu  što  si  ga  sam  donio’«.  Uostalom,  Gospodin  sam 
prekorava  one  koji  »govore  a  ne  čine«  i  one  »koji  nameću 
teška  bremena  na  druge,  a  oni  ih  sami  ne  žele  pomaknuti 
niti  prstom«,  kako  čitamo  u  Matejevu  evanđelju  (23,  3-4). 
Stoga  u  odnosu  na  Božji  sud  vladar  nije  izuzet  od  zakona 
što  se  tiče  njegove  upravne  moći,  nego  je  obavezan  slijediti 
ga,  ne  prisilno,  već  dragovoljno.  —  Vladar  je,  nadalje, 
iznad  zakona  i  u  smislu  što  ga  u  slučaju  potrebe  može  pro¬ 
mijeniti  ili  od  njega  osloboditi,  prema  prilikama  mjesta  i 
vremena. 


Članak  6 

Da  li  je  podložnicima  dopušteno  postupati  mimo  slova 
zakona? 

2-2  q.  60  a.  5  ad  2.  3;  q.  120  a.  1 ;  q.  147  a.  4; 

Sent.  3  d.  37  a.  4;  4  d.  15  q.  3  a.  2  q.al.  2;  Ethic.  5.  lect.  16 

U  vezi  sa  šestim  pitanjem  postupamo  ovako.  Čini  se  da 
podložnicima  nije  dopušteno  postupati  mimo  slova  zako¬ 
na.  Naime: 

1.  Augustin  u  knjizi  O pravoj  vjeri'  piše:  »Premda  ljudi 
imaju  mogućnost  raspravljati  o  vremenitim  zakonima  dok 
ih  donose,  ipak  nemaju  mogućnost  suditi  tim  zakonima 
kad  jednom  budu  doneseni  i  potvrđeni,  nego  im  se  samo 
mogu  pokoravati«.  A  ako  netko  zanemaruje  slovo  zakona, 
govoreći  da  želi  spasiti  zakonodavčevu  nakanu,  čini  se  da 
sudi  tom  zakonu.  Dakle,  podložniku  nije  dopušteno  prekr¬ 
šiti  slovo  zakona  da  bi  ostao  vjeran  zakonodavčevoj  naka¬ 
ni. 

2.  Osim  toga:  tumačiti  zakon  može  samo  onaj  koji  ima 
vlast  donijeti  ga.  A  podložnici  nemaju  vlast  donositi  zako¬ 
ne.  Dakle,  oni  ne  mogu  tumačiti  nakanu  zakonodavca,  ne¬ 
go  moraju  uvijek  postupati  po  slovu  zakona. 

3.  Zatim:  svaki  je  mudrac  kadar  riječima  protumačiti 
svoju  nakanu.  A  zakonodavce  treba  smatrati  mudrim  ljudi¬ 
ma,  budući  da  Mudrost  u  Knjizi  mudrih  izreka  (8, 15)  govo¬ 
ri:  »Po  meni  kraljevi  kraljuju  i  velikaši  dijele  pravdu«.  Da- 


1  C.  31:  PL  34,  148. 

kle,  ne  smije  se  donositi  sud  o  zakonodavčevoj  nakani 
drukčije  nego  samo  na  osnovi  slova  zakona. 

ALI  PROTIV  iznesenih  razloga  Hilarije  u  IV  knjizi  0 
Trojstvu 2  kaže:  »Smisao  riječi  valja  pronalaziti  u  uzrocima 
što  su  te  riječi  potaknuli,  budući  da  nije  zbilja  ona,  koja 
ima  biti  podložna  riječi,  nego  riječ  zbilji«.  Dakle,  više  valja 
obratiti  pažnju  na  razlog  (causa)  koji  nadahnjuje  (movet) 
zakonodavca,  nego  na  slovo  zakona. 

ODGOVARAM:  Kao  što  smo  već  rekli  (čl.  4),  svi  su  zako¬ 
ni  usmjereni  prema  općem  dobru  (salus  communis)  ljudi,  i 
pod  vidom  tog  dobra  stiču  snagu  i  narav  zakona;  ukoliko 
se  pak  od  njega  udaljuju,  nemaju  više  obvezatnu  snagu. 
Stoga  u  Digestu 3  čitamo  da  »nijedna  pravna  uredba  i  nije¬ 
dan  smisao  pravednosti  ne  trpi  da  one  stvari,  koje  su  spa¬ 
sonosno  donesene  za  dobrobit  ljudi,  strožim  tumačenjem 
budu  okrenute  protiv  njihove  dobrobiti«.  A  često  se  doga¬ 
đa  da  ono,  što  se  redovito  smatra  korisnim  za  opće  dobro, 
u  nekim  slučajevima  bude  u  najvišem  stupnju  škodljivo.  A 
budući  da  zakonodavac  ne  može  imati  pred  očima  sve  po¬ 
jedinačne  slučajeve,  donosi  zakon  na  osnovi  onoga  što  se 
događa  redovno,  vodeći  računa  o  općoj  koristi.  Ako  se,  sto¬ 
ga,  pojavi  neki  slučaj  kad  će  opsluživanje  zakona  biti  štet¬ 
no  za  opće  dobro,  tada  ga  ne  treba  opsluživati.  Ako,  prim¬ 
jerice,  za  vrijeme  opsade  grada  bude  donesen  zakon  kojim 
se  naređuje  zatvaranje  gradskih  vrata,  onda  ta  uredba  ko¬ 
risti  zajedničkom  dobru  u  većini  slučajeva.  No  ako  se  do¬ 
godi  da  neprijatelji  progone  neke  građane  koji  su  kadri 
spasiti  grad,  bilo  bi  pogubno  ne  otvoriti  im  vrata.  Stoga  se 
vrata  u  tom  slučaju  imaju  otvoriti  protiv  slova  zakona  ka¬ 
ko  bi  se  spasilo  opće  dobro,  koje  i  zakonodavac  ima  pred 
očima. 

Treba,  međutim,  primijetiti  i  ovo.  Ako  opsluživanje  slova 
zakona  ne  predstavlja  neposrednu  opasnost,  s  kojom  se 
valja  odmah  sučeliti,  ne  može  svatko  određivati  što  je  kori¬ 
sno  a  što  štetno  za  grad,  nego  je  to  zadaća  onih  koji  nare¬ 
đuju  i  koji  u  tim  slučajevima  imaju  ovlaštenje  osloboditi 
od  zakona.  Ako  je,  naprotiv,  pogibelj  neposredna  i  nema 

2  N.  14:  PL  10,  107. 

3  Dig.  1.  1  tit.  3  leg.  25  »Nulla  iuris«. 

vremena  za  obraćanje  višemu,  sama  potreba  po  sebi  oslo¬ 
bađa  od  zakona,  budući  da  potreba  ne  poznaje  zakona. 

Odgovaram  na  razloge:  1.  Tko  u  slučaju  potre¬ 
be  postupa  mimo  slova  zakona,  ne  sudi  o  samom  zakonu, 
nego  sudi  o  pojedinačnom  slučaju,  u  kojemu  vidi  da  slovo 
zakona  ne  treba  poštivati. 

2.  Tko  se  drži  zakonodavčeve  nakane,  ne  prisvaja  si  uop¬ 
će  pravo  tumačenja  zakona,  nego  samo  u  onim  slučajevi¬ 
ma  kada  je  očigledno,  zbog  opasnosti  od  štete,  da  je  zako¬ 
nodavac  imao  drugu  nakanu.  Ako,  naime,  postoji  sumnja, 
čovjekova  je  dužnost  postupiti  po  slovu  zakona  ili  se  obra¬ 
titi  višim  poglavarima. 

3.  Nijedan  čovjek  nije  toliko  mudar  da  može  predvidjeti 
sve  pojedinačne  slučajeve.  Stoga  nitko  ne  može  uspješno 
svojim  riječima  izreći  što  se  traži  za  ostvarenje  zadanog  ci¬ 
lja.  Pa  kad  bi  zakonodavac  i  mogao  predvidjeti  sve  slučaje¬ 
ve,  ne  bi  bilo  potrebno  da  ih  sve  iznese  kako  bi  se  izbjegla 
pomutnja,  nego  zakon  mora  donijeti  na  osnovi  onoga  što 
se  događa  u  većini  slučajeva. 

PITANJE  97 
(S.  th.  I- II) 

O  PROMJENI  ZAKONA 

Sada  ćemo  raspravljati  o  promjeni  zakona  (usp.  p.  95 
uvod). 

U  vezi  s  ovom  temom  odgovorit  ćemo  na  četiri  pitanja: 

1.  Da  li  je  ljudski  zakon  promjenjiv? 

2.  Da  li  se  ljudski  zakon  treba  mijenjati  uvijek  kad  se  po¬ 
javi  nešto  bolje? 

3.  Da  li  se  ljudski  zakon  može  ukinuti  nekim  običajem; 
da  li  običaj  može  dobiti  snagu  zakona? 

4.  Da  li  se  opsluživanje  ljudskog  zakona  može  promijeni¬ 
ti  oprostom  od  strane  viših  vlasti? 

Članak  1 

Da  Ii  se  ljudski  zakon  na  neki  način  smije  mijenjati? 

Dolje  q.  104  a.  3  ad  2;  In  Gal.  1  lect.  2;  Ethic.  5  lect.  12 

U  vezi  s  prvim  pitanjem  postupamo  ovako.  Čini  se  da  se 
ljudski  zakon  nipošto  ne  smije  mijenjati.  Naime: 

1.  Ljudski  zakon  proizlazi,  kako  smo  rekli  (p.  95  čl.  2),  iz 
prirodnog  zakona.  A  prirodni  je  zakon  nepromjenjiv.  Da¬ 
kle,  i  ljudski  zakon  treba  biti  nepromjenjiv. 

2.  Osim  toga:  Filozof  u  V  knjizi  Etike?  uči  da  mjera  mora 
biti  u  punom  smislu  nepromjenjiva.  A  ljudski  je  zakon,  ka¬ 
ko  smo  već  kazali  (p.  90  čl.  1.  2),  mjera  ljudskih  čina.  Dakle, 
ljudski  zakon  treba  biti  nepromjenjiv. 

3.  Nadalje:  na  bit  zakona  spada  da  bude  pravedan  i 
ispravan,  kako  smo  već  rekli  (p.  95  čl.  2).  A  ono  što  je 
ispravno  jednom,  ispravno  je  uvijek.  Dakle,  ono  što  je  za¬ 
kon  jednom,  zakon  ostaje  uvijek. 

1  C.  5  n.  14  (Bk  1133a  25):  S.  Th.,  lect.  9. 

ALI  PROTIV  iznesenih  razloga  Augustin  u  I  knjizi  O  slo¬ 
bodnom  rasuđivanju1  tvrdi:  »Jedan  vremeniti  zakon,  prem¬ 
da  je  pravedan,  može  se  vremenom  opravdano  mijenjati«. 

ODGOVARAM:  Ljudski  je  zakon,  kako  smo  ranije  rekli 
(p.  91  čl.  3),  neki  nalog  razuma,  a  izdat  je  da  upravlja  ljud¬ 
skim  činima.  Stoga  mogu  postojati  dva  uzroka  što  zakon 
mogu  učiniti  promjenjivim:  prvo,  od  strane  razuma;  dru¬ 
go,  od  strane  ljudi  čijim  činima  zakon  upravlja.  Od  strane 
razuma  ponajprije  zato  što  je  ljudskom  razumu  prirođeno 
postupno  uzlaziti  od  nesavršenstva  prema  savršenstvu. 
Kad  promatramo  spekulativno  područje,  svjedoci  smo  da 
su  prvi  filozofi  naučavali  nesavršenu  nauku,  koju  su  kasni¬ 
je  drugi  filozofi  usavršili.  Isto  se  događa  i  na  praktičnom 
području.  Prvi  izumitelji  neke  korisne  stvari  za  ljudsko 
društvo,  u  nemogućnosti  da  sami  sagledaju  svaku  stvar, 
donijeli  su  neka  nesavršena  pravila,  nedostatna  s  različitih 
točaka  motrišta.  Njih  su  kasnije  promijenili  njihovi  po¬ 
tomci,  donijevši  u  korist  općeg  dobra  zakone  koji  su  nedo¬ 
statni  samo  za  mali  broj  slučajeva. 

Od  strane  ljudi,  međutim,  čije  čine  usmjerava  zakon, 
ljudski  se  zakon  opravdano  može  mijenjati  kad  se  promije¬ 
ne  uvjeti  koji  zahtijevaju  različita  rješenja  u  različitim  pri¬ 
likama.  Augustin  u  I  knjizi  O  slobodnom  rasuđivanju  tu¬ 
mači  to  jednim  primjerom:  »Ako  je  jedan  narod  dobro  od¬ 
gojen  i  ozbiljan  te  najvećom  marljivošću  nastoji  oko  općeg 
dobra,  pravedno  je  da  se  donese  jedan  zakon  koji  bi  tom 
narodu  pružio  mogućnost  da  uspostavi  svoja  poglavarstva, 
koja  bi  upravljala  državom.  Ako,  naprotiv,  taj  narod  —  po¬ 
stupno  se  izopačujući  —  svoje  pravo  glasa  učini  potkuplji¬ 
vim  i  upravljanje  prepusti  bezbožnicima  i  zločincima, 
opravdano  se  od  tog  naroda  oduzima  moć  da  podjeljuje 
službe,  pa  se  odluka  o  tome  povjerava  sudu  nekolicine  če¬ 
stitih  ljudi«. 

Odgovaram  na  razloge:  1.  Prirodni  je  zakon 
udioništvo  na  vječnom  zakonu,  kako  smo  vidjeli  (p.  91  čl. 
2;  p.  96  čl.  2  odg.  na  3.  razlog),  pa  je  stoga  nepromjenjiv, 
budući  da  to  svojstvo  dobija  od  nepromjenjivosti  i  savr¬ 
šenstva  božanskog  razuma  koji  je  sazdao  narav.  No  ljudski 
je  razum  promjenjiv  i  nesavršen.  Stoga  su  i  njegovi  zakoni 


2  C.  6:  PL  1229. 

promjenjivi.  —  Nadalje,  dok  prirodni  zakon  obuhvaća  op¬ 
će  zapovijedi  koje  uvijek  ostaju  iste,  pozitivni  ljudski  za¬ 
kon  obuhvaća  pojedinačne  zapovijedi  koje  vode  računa  o 
različitim  slučajevima  koji  se  mogu  dogoditi. 

2.  Mjera  ima  biti  nepromjenjiva  kolikogod  je  to  moguće. 
No  budući  da  se  radi  o  promjenjivim  zbiljama,  nemoguće 
je  pronaći  neku  stvar  koja  bi  bila  sasvim  nepromjenjiva. 
Stoga  ljudski  zakon  ne  može  biti  sasvim  nepromjenjiv. 

3.  Kod  tjelesnih  se  bića  kaže  da  je  jedna  stvar  ispravna  u 
bezuvjetnom  smislu,  pa  stoga  ona,  koliko  stoji  do  nje,  osta¬ 
je  ispravna.  A  ispravnost  se  zakona  izriče  u  odnosu  prema 
zajedničkom  dobru,  s  kojim  nije  uvijek  sumjema  jedna  te 
ista  stvar,  kako  smo  već  rekli  (u  »c«).  Stoga  se  takva  isprav¬ 
nost  očigledno  može  mijenjati. 


Članak  2 

Da  li  se  ljudski  zakon  treba  mijenjati  uvijek  kad  se  pojavi 
nešto  bolje? 

Politic.  2  lect.  12 

U  vezi  s  drugim  pitanjem  postupamo  ovako.  Čini  se  da 
ljudski  zakon  treba  mijenjati  uvijek  kad  se  pojavi  nešto  bo¬ 
lje.  Naime: 

1.  Ljudski  je  razum  iznašao  ljudske  zakone  kao  i  druge 
znanosti.  A  ako  se  u  drugim  znanostima  nađe  nešto  bolje, 
napuštaju  se  prethodna  mišljenja.  Dakle,  jednako  se  mora 
postupiti  i  kad  je  riječ  o  ljudskim  zakonima. 

2.  Osim  toga:  iz  pouka  što  smo  ih  izvukli  iz  prošlosti  mo¬ 
žemo  predvidjeti  budućnost.  No  kad  se  ljudski  zakoni  ne 
bi  mijenjali  kad  nadođu  bolja  rješenja,  uslijedile  bi  mnoge 
neprikladne  stvari,  budući  da  u  starim  zakonima  nailazi¬ 
mo  na  mnoge  nazadne  stvari.  Dakle,  čini  se  da  zakone  tre¬ 
ba  mijenjati  svaki  puta  kad  se  pronađe  neko  bolje  rješenje. 

3.  K  tome:  ljudski  su  zakoni  ustanovljeni  da  bi  usmjera¬ 
vali  pojedinačne  čine.  A  pravu  spoznaju  pojedinačnih  stva¬ 
ri  možemo  doseći  samo  iskustvom  za  koje  se,  po  Filozofo- 
vim  riječima  u  II  knjizi  Etike' ,  »zahtijeva  vrijeme«.  Dakle, 
1  C.  1  n.  1  (Bk  1103a  16):  S.  Th„  lect.  1. 

očigledno  je  da  vremenska  susljednost  može  predstavljati 
poboljšanje  što  ga  valja  unijeti  u  zakone. 

ALI  PROTIV  navedenih  razloga  u  12.  distinkciji,  5.  po¬ 
glavlje,  (Gracijanova)  Dekreta  stoji:  »Zaista  je  smiješna  i 
odvratna  sramota  kad  trpimo  da  se  krše  i  vrijeđaju  one 
predaje  što  smo  ih  primili  od  naših  otaca«. 

ODGOVARAM:  U  prethodnom  smo  članku  kazali  (čl.  1) 
da  je  utoliko  bolje  promijeniti  jedan  zakon,  ukoliko  se  tom 
promjenom  pridonosi  zajedničkom  dobru.  A  sama  promje¬ 
na  zakona  po  sebi  uključuje  umanjivanje  zajedničkog  do¬ 
bra.  Običaj,  naime,  mnogo  pomaže  opsluživanju  zakona, 
ukoliko  one  stvari,  koje  su  učinjene  protiv  općeg  običaja, 
premda  po  sebi  lakše,  izgledaju  mnogo  teže.  Kad  se,  stoga, 
mijenja  jedan  zakon,  umanjuje  se  i  prinudna  moć  zakona, 
budući  da  mu  se  oduzima  onu  podršku  koju  je  stekao  obi¬ 
čajem.  To  je  razlog  što  se  ljudski  zakon  ne  smije  nikada 
mijenjati,  ukoliko  se  s  druge  strane  ne  unosi  srazmjerna 
nadoknada  za  zajedničko  dobro  koje  se  promjenom  uma¬ 
njuje.  A  to  može  biti  ili  zbog  toga  što  se  u  novom  zakonu 
jasno  vidi  najveća  i  najočitija  korist;  ili  zbog  toga  što  to  za¬ 
htijeva  prijeka  potreba;  ili  zbog  toga  što  postojeći  zakon 
sadrži  očitu  nepravdu;  ili  zbog  toga  što  je  njegovo  ospluži- 
vanje  veoma  štetno.  Stoga  u  Digesttf  čitamo  da  »pri  dono¬ 
šenju  novih  zakona  valja  pred  očima  imati  očiglednu  ko¬ 
rist  da  bismo  smjeli  napustiti  zakon  koji  je  dugo  vremena 
bio  smatran  pravednim«. 

Odgovaram  na  razloge:  1.  U  znanstvenim  pita¬ 
njima  sva  djelatnost  dolazi  od  dokaza  (ratio).  Kad  se,  sto¬ 
ga,  pronađe  bolji  dokaz,  valja  promijeniti  mišljenje  kojeg 
smo  se  držali  u  prošlosti.  No  »zakoni  dobivaju  najveću 
snagu  od  običaja«,  kako  kaže  Filozof  u  II  knjizi  Politike.2 3 
Stoga  ih  se  ne  smije  olako  mijenjati. 

2.  Taj  razlog  pokazuje  da  se  zakoni  moraju  mijenjati.  To 
se,  međutim,  ne  smije  činiti  zbog  svakog  poboljšanja,  nego 
zbog  velike  koristi  ili  potrebe,  kako  smo  već  rekli  (u  »c«), 

3.  Isti  odgovor  vrijedi  i  za  TREĆI  RAZLOG. 


2  Dig.  1.  1  tit.  4  leg.  2  »In  rebus  novis«. 

3  C.  5  n.  14  (Bk  1269a  20):  S.  Th.,  lect.  12. 

Članak  3 

Da  11  običaj  može  poprimiti  snagu  zakona? 

2-2  q.  79.  a.  2  ad  2;  Sent.  4  d.  33  q.  1  a.  1  ad  1; 

Ouodl.  9  q.  7  ad  2;  Ouodl.  2  q.  4  a.  3 

U  vezi  s  trećim  pitanjem  postupamo  ovako.  Čini  se  da 
običaj  ne  može  poprimiti  snagu  zakona.  Naime: 

1.  Ljudski  zakon,  kako  smo  vidjeli  (p.  93  čl.  3;  p.  95  čl.  2), 
proizlazi  iz  prirodnog  i  božanskog  zakona.  No  ljudski  obi¬ 
čaji  ne  mogu  promijeniti  ni  prirodni  ni  božanski  zakon. 
Dakle,  oni  ne  mogu  mijenjati  ni  ljudski  zakon. 

2.  Osim  toga:  iz  mnogih  loših  stvari  ne  može  nastati  jed¬ 
na  dobra.  A  tko  prvi  počinje  djelovati  protiv  zakona,  čini 
loše  djelo.  Dakle,  umnažanjem  sličnih  čina  ne  nastaje  neka 
dobra  stvar.  Zakon  je,  međutim,  dobra  stvar,  budući  da  je 
on  pravilo  ljudskih  čina.  Dakle,  zakon  ne  može  biti  zamije¬ 
njen  običajem  koji  bi  poprimio  snagu  zakona: 

3.  Još  nešto:  donositi  zakone  zadaća  je  javnih  osoba  koji¬ 
ma  je  također  zadaća  upravljati  društvom.  Stoga  zakone 
ne  mogu  donositi  privatne  osobe.  A  običaj  nastaje  djelova¬ 
njem  privatnih  osoba.  Dakle,  običaj  ne  može  poprimiti 
snagu  zakona  tako  da  bi  dokidao  zakone. 

ALI  PROTIV  navedenih  razloga  Augustin  u  Poslanici  Ka- 
sulanu'  kaže:  »Običaj  Božjeg  naroda  i  ustanove  predaka 
valja  smatrati  zakonima.  I  kao  što  se  kažnjavaju  prekršite¬ 
lji  božanskih  zakona,  tako  valja  kažnjavati  i  prekršitelje  cr¬ 
kvenih  običaja«. 

ODGOVARAM:  Svi  zakoni  proizlaze  iz  zakonodavčeva  ra¬ 
zuma  i  volje.  Božanski  i  prirodni  zakon  proizlaze  iz  razum¬ 
ske  Božje  volje,  dok  ljudski  zakon  proizlazi  iz  čovjekove 
volje  koju  vodi  razum.  U  djelovanju  se  pak  čovjekov  razum 
i  volja  očituju  bilo  riječima  bilo  činima,  budući  da  svatko 
izabire  kao  dobro  ono  što  svojim  djelovanjem  izvršuje.  S 
druge  je  strane  očigledno  da  se  zakon  može  promijeniti  ili 
protumačiti  riječima,  ukoliko  one  izriču  unutarnji  pokret  i 
pojmove  ljudskog  razuma.  Stoga  i  po  činima,  koji  —  pose- 

1  Ep.  36  apud  Augustinum:  PL  33,  136;  cf.  G  r  a  t  i  a  n  u  m  ,  Decre- 
tum,  p.  1  d.  11  cn.  7  »In  his  rebus«. 

biće  ako  su  umnoženi  —  stvaraju  običaj,  neki  zakon  može 
biti  promijenjen  ili  protumačen,  a  može  biti  proizvedeno 
nešto  što  ima  snagu  zakona.  Razlog  je  tomu  što  tako  um¬ 
noženi  izvanjski  čini  očituju  na  najdjelotvorniji  način  unu¬ 
tarnja  gibanja  volje  i  pojmove  razuma.  Naime,  ono  što  se 
više  puta  ponavlja,  pokazuje  da  proizlazi  iz  slobodnog  su¬ 
da  razuma.  Stoga  običaj  ima  snagu  zakona,  dokida  zakon  i 
tumači  zakon. 

Odgovaram  na  razloge:  1.  Prirodni  i  božanski 
zakon,  kako  smo  rekli  (u  »c«),  proizlaze  iz  božanske  volje. 
Stoga  ih  običaj,  koji  proizlazi  iz  ljudske  volje,  ne  može  pro¬ 
mijeniti,  nego  samo  božanska  vlast.  U  tom  smislu  nijedan 
običaj  ne  može  poprimiti  snagu  protiv  božanskog  ili  pri¬ 
rodnog  zakona.  Izidor,  naime,  u  Sinonimima 2  opominje: 
»Upotreba  ustupa  pred  vlašću;  zakon  i  razum  neka  pobije¬ 
de  loše  običaje«. 

2.  Već  smo  govorili  (p.  96  čl.  6)  da  su  ljudski  zakoni  u 
izvjesnim  slučajevima  nedostatni.  Stoga  čovjek  katkada 
može  postupati  mimo  zakona,  u  slučaju  to  jest  kada  zakon 
ne  odgovara,  a  da  čin  ne  bude  zao.  A  kad  se  takvi  slučajevi 
ponavljaju,  zbog  neke  ljudske  promjene,  tada  običaj  doka¬ 
zuje  da  je  zakon  postao  nekoristan,  kao  što  bi  to  izričito 
dokazalo  i  proglašenje  riječima  protivnog  zakona.  Ako  pak 
još  postoji  isti  razlog  koji  ga  je  učinio  nekorisnim,  običaj 
ne  prevladava  nad  zakonom,  nego  zakon  nad  običajem, 
osim  ako  je  zakon  nekoristan  jedino  zbog  toga  što  nije 
»moguć  prema  običajima  zemlje«,  a  to  je  jedan  od  uvjeta 
zakona  (p.  95  čl.  3).  Teško  je,  naime,  ukloniti  običaje  iz  čita¬ 
vog  naroda. 

3.  Narod,  u  kojemu  se  uvodi  običaj,  može  se  naći  u  dvije 
različite  prilike.  Ako  je  to  slobodan  narod,  kadar  donijeti 
sebi  zakone,  zajednička  suglasnost  naroda,  izražena  u  op¬ 
služivanju  nekog  običaja,  vrijedi  više  od  vladareve  vlasti, 
jer  on  ima  moć  donositi  zakone  samo  kao  predstavnik  na¬ 
roda.  Premda,  stoga,  pojedine  osobe  nemaju  vlast  donositi 
zakone,  ipak  čitav  narod  ima  tu  vlast.  —  Može  se  pak  dogo¬ 
diti  da  narod  nema  slobodnu  mogućnost  donijeti  sebi  za¬ 
kone  ili  promijeniti  one  što  ih  je  donijela  neka  viša  vlast. 
Ipak  i  u  tom  narodu  običaj  što  prevladava  može  poprimiti 
2  L.  2  n.  80:  PL  83,  863. 

snagu  zakona,  ukoliko  ga  trpe  oni  koji  imaju  zadaću  dono¬ 
siti  zakone.  Ta,  naime,  snošljivost  dokazuje  da  se  odobrava 
upotreba  koju  je  uveo  običaj. 


Članak  4 

Da  li  oni  što  upravljaju  narodom  mogu  osloboditi  od 
ljudskih  zakona? 

Gore  q.  96  a.  6;  dolje  q.  100  a.  8;  2-2  q.  88  a.  10; 

89.  a.  9;  q.  147  a.  4;  Sent.  3  d.  37  a.4;4d.  15  q.  3  a.  2  q.al; 
d.  27  q.  3  a.  3  ad  4;  Cont.Gent.  3,  125 

U  vezi  s  četvrtim  pitanjem  postupamo  ovako.  Čini  se  da 
oni  što  upravljaju  narodom  ne  mogu  osloboditi  od  ljud¬ 
skih  zakona.  Naime; 

1.  Prema  Izidoru1,  zakon  je  donesen  »zbog  zajedničkog 
dobra«.  No  zajedničko  dobro  ne  smije  biti  smetnja  privat¬ 
nom  dobru  jedne  osobe,  jer  -  kako  piše  Filozof  u  I  knjizi 
Etike 1  —  »dobro  je  naroda  izvrsnije  od  dobra  pojedinca«. 
Dakle,  čini  se  da  se  ne  smije  osloboditi  nikoga  kako  bi  mo¬ 
gao  raditi  protiv  zajedničkog  dobra. 

2.  Osim  toga:  Ponovljeni  zakon  (1,  17)  ovako  govori  oni¬ 
ma  koji  moraju  upravljati  drugima:  »Saslušavajte  maloga 
kao  i  velikoga  i  ne  gledajte  na  ničiju  osobu;  jer  mora  biti 
sud  Božji«.  A  dopustiti  jednomu  ono  što  se  redovito  ne  do¬ 
pušta  ostalima,  znači  praviti  iznimku  među  osobama.  Da¬ 
kle,  onaj  tko  upravlja  narodom,  ne  može  davati  ta  oslobo¬ 
đenja,  budući  da  je  to  protivno  božanskom  zakonu. 

3.  K  tome:  da  bi  ljudski  zakon  bio  pravičan,  mora  biti  u 
skladu  s  prirodnim  i  božanskim  zakonom,  inače  ne  bi  bio 
»u  skladu  s  vjerom«,  niti  bi  bio  »na  povećanje  stege«,  što 
se  zahtijeva  od  svakog  zakona,  prema  Izidorovim  riječi¬ 
ma.3  A  nijedan  čovjek  ne  može  osloboditi  od  božanskog  i 
prirodnog  zakona.  Dakle,  nijedan  čovjek  ne  može  oslobo¬ 
diti  ni  od  ljudskog  zakona. 

1  Etymol.  1.  2  c.  10:  PL  82,  131;  1.  5  c.  21:  P1  82,  203. 

2  C.  2  n.  8  (Bk  1094b  10):  S.  Th„  lect.  2. 

3  L.  c.  nt.  8  et  1.  5  c.  3:  PL  82,  199. 

ALI  PROTIV  iznesenih  razloga  Apostol  u  Prvoj  poslanici 
Korinćanima  (9,  17)  tvrdi:  »Data  mi  je  služba  da  osloba¬ 
đam«. 

ODGOVARAM:  Riječ  »osloboditi«  u  pravom  smislu  znači 
odobravanje  neke  zajedničke  stvari  pojedincima.  Stoga  se 
upravitelj  obitelji  naziva  djelitelj,  jer  dijeli  svakom  članu 
obitelji,  prema  težini  i  mjeri,  rad  i  potrebna  sredstva  za 
uzdržavanje.  U  tom  se  smislu  kaže  da  u  svakom  društvu 
netko  dijeli  zbog  toga  što  određuje  kako  će  pojedinci  ispu¬ 
niti  neku  zajedničku  zapovijed.  No  katkada  se  događa  da 
neka  zapovijed,  općenito  korisna  zajedničkom  dobru  u  ve¬ 
ćini  slučajeva,  nije  prikladna  za  jednu  određenu  osobu  ili  u 
nekom  pojedinačnom  slučaju,  ili  time  što  postaje  zapreka 
nečem  boljem,  ili  time  što  nanosi  štetu,  kako  smo  gore  ra¬ 
stumačili  (p.  96  čl.  6).  No  bilo  bi  opasno  odluku  o  tome  pre¬ 
pustiti  sudu  svakog  pojedinca,  osim  u  slučaju,  kako  smo 
već  kazali  (p.  96  čl.  6),  očitih  i  iznenadnih  opasnosti.  Stoga 
onaj  tko  upravlja  narodom  ima  vlast  osloboditi  od  ljud¬ 
skog  zakona  u  onome  dokle  se  proteže  njegova  vlast,  to 
jest  može  dopustiti  da  neki  pojedinci  ne  opslužuju  zakon¬ 
ske  propise  u  onim  slučajevima  u  kojima  je  zakon  nepri¬ 
mjeren.  —  No  ako  takav  to  oslobođenje  daje  samo  zbog 
svoje  volje,  bit  će  nevjerni  ili  nerazboriti  djelitelj:  nevjerni, 
jer  ne  pazi  na  zajedničko  dobro;  nerazboriti,  jer  ne  obraća 
pažnju  na  razloge  oslobađanja  od  zakona.  Stoga  se  Gospo¬ 
din  pita:  »Tko  je,  dakle,  onaj  vjerni  i  razboriti  upravitelj 
koga  će  gospodar  postaviti  nad  svojom  služinčadi?«  (Lk  12, 
42). 

Odgovaram  na  razloge:  1.  Kad  se  nekomu  daje 
oslobođenje  od  općeg  zakona,  to  se  ne  smije  činiti  na  štetu 
zajedničkog  dobra,  nego  s  nakanom  da  promiče  zajednič¬ 
ko  dobro. 

2.  Nema  iznimke  među  osobama  ako  se  ne  poštuje  jed¬ 
nakost  kod  različitih  osoba.  Kad,  stoga,  životni  uvjeti  neke 
osobe  zahtijevaju  posebni  postupak,  pa  ako  joj  se  udijeli 
neka  posebna  milost,  tada  nije  riječ  o  iznimkama  medu 
osobama  (acceptio  personarum). 

3.  Budući  da  prirodni  zakon  sadrži  najopćenitije  zapovi¬ 
jedi,  u  kojima  nema  mjesta  za  grešku,  čovjek  od  njega  ni¬ 
kada  ne  može  biti  oslobođen.  Naprotiv,  od  drugih  zapovi- 

jedi,  koje  su  kao  neki  zaključci  općih  zapovijedi,  čovjek 
katkada  može  nekoga  osloboditi,  primjerice  kada  se  neko¬ 
ga  oslobađa  od  vraćanja  posuđene  stvari  nekom  izdajniku 
domovine,  ili  od  drugih  sličnih  stvari.  —  Što  se  pak  tiče  bo¬ 
žanskog  zakona,  svaki  se  čovjek  pred  njim  nalazi  kao  pri¬ 
vatna  osoba  pred  javnim  zakonom  kojemu  je  podložan. 
Stoga  kao  što  od  javnog  ljudskog  zakona  može  osloboditi 
samo  onaj  od  kojega  zakon  prima  snagu,  ili  neki  njegov 
službenik,  tako  i  od  zapovijedi  božanskog  zakona  može 
osloboditi  samo  Bog,  ili  neka  osoba  koju  je  on  zadužio  na 
poseban  način. 


694 


C.  Etika  i  filozofija  prava 


PITANJE  105 
(S.  th.  I  —  II) 

O  RAZLOZIMA  SUDSKIH  ZAPOVIJEDI 

Sada  ćemo  govoriti  o  razlozima  sudskih  zapovijedi  (usp. 
p.  104  uvod). 

U  vezi  s  ovom  temom  odgovorit  ćemo  na  četiri  pitanja: 

1.  O  razlozima  sudskih  zapovijedi  koje  se  odnose  na 
vladare: 

2.  O  razlozima  sudskih  zapovijedi  koje  se  odnose  na  uza¬ 
jamni  suživot  ljudi. 

3.  O  razlozima  sudskih  zapovijedi  koje  se  odnose  na  du¬ 
žnosti  prema  strancima. 

4.  O  razlozima  sudskih  zapovijedi  koje  se  odnose  na  do¬ 
maći  život. 


Članak  1 

Da  li  je  stari  zakon  imao  prikladne  uredbe  o  vladarima? 

U  vezi  s  prvim  pitanjem  postupamo  ovako.  Čini  se  da 
stari  zakon  nije  imao  prikladne  uredbe  o  vladarima.  Na¬ 
ime: 

1.  Filozof  u  II  knjizi  Politika  kaže:  »Pravno  uređenje  na¬ 
roda  poglavito  zavisi  od  najviše  vlasti«.  A  u  zakonu  se  ne 
govori  o  tome  kako  treba  postavljati  najvišeg  vladara.  Go¬ 
vori  se,  međutim,  o  postavljanju  podređenih  glavara,  i  to 
već  u  Knjizi  Izlaska  (18,  21):  »Proberi  između  svega  puka 
ljude  sposobne«  itd.  U  Knjizi  brojeva  (11,  16)  čitamo:  »Sku¬ 
pi  mi  sedamdeset  muževa  između  starješina  izraelskih«.  U 
Ponovljenom  zakonu  (1,  13)  susrećemo  ove  riječi:  »Skupite 
među  vama  ljude  mudre  i  iskusne«  itd.  Dakle,  stari  zakon 
nije  imao  prikladne  uredbe  o  vladarima. 

1  C.  4  n.  1  (Bk  127b  8):  S.  Th.,  lect.  5 

2.  Osim  toga:  Platon  kaže2  da  je  »vlastitost  izvrsna  muža 
činiti  izvrsne  stvari«.  A  najizvrsnije  je  pravno  uređenje  ne¬ 
ke  države  ili  nekoga  naroda  monarhijsko  uređenje,  budući 
da  taj  oblik  vladavine  navjernije  predstavlja  božansku  vla¬ 
davinu,  po  kojoj  jedan  Bog  upravlja  svijetom  od  početka. 
Dakle,  zakon  se  trebao  pobrinuti  da  narodu  postavi  kralja, 
a  ne  da  to  prepusti  volji  naroda,  kao  što  je  to  narodu  pre¬ 
pušteno  u  Ponovljenom  zakonu  (17,  14  i  si.):  »I  kad  kažeš: 
'Želim  da  nad  sobom  postavim  kralja’,  postavit  ćeš  onoga« 
itd. 

3.  Zatim:  u  Matejevu  evanđelju  (12,  25)  čitamo:  »Ako  je  u 
sebi  nesložno,  svako  će  kraljevstvo  propasti«.  Dokaz  tomu 
bio  je  židovski  narod,  u  kojemu  je  podijeljenost  kraljev¬ 
stva  bila  uzrok  njegove  propasti.  No  poglaviti  je  cilj  zako¬ 
na  voditi  računa  o  dobru  cijeloga  naroda.  Dakle,  zakon  je 
trebao  zabraniti  podjelu  kraljevstva  između  dva  kralja.  To, 
međutim,  nije  trebala  uvesti  božanska  vlast,  kako  naprotiv 
u  Prvoj  knjizi  o  kraljevima  (17,  14  i  si.)  čitamo  da  je  Gospo¬ 
din  to  uveo  preko  proroka  Ahije  iz  Sila. 

4.  Još  nešto:  kao  što  su  svećenici  postavljeni  na  korist 
naroda  u  onim  stvarima  što  se  odnose  na  Boga,  prema 
Pavlovim  riječima  u  Poslanici  Hebrejima  (5,  1),  tako  su  i 
vladari  postavljeni  na  korist  naroda  u  onim  stvarima  što 
se  odnose  na  ljudski  život.  No  svećenicima  i  levitima,  o  ko¬ 
jima  se  govori  u  zakonu,  bili  su  doznačeni  prihodi  za  život, 
poput  desetine,  prvina  i  mnogih  drugih  stvari.  Dakle,  jed¬ 
nako  se  trebalo  pobrinuti  i  za  uzdržavanje  narodnih  vlada¬ 
ra,  posebice  ako  se  ima  na  umu  da  im  je  bilo  zabranjeno 
primiti  darove,  kako  čitamo  u  Knjizi  Izlaska  (23,  8):  »Ne 
primaj  mita,  jer  mito  zasljepljuje  i  one  koji  najjasnije  gle¬ 
daju  i  upropašćuje  pravo  pravednika«. 

5.  Napokon:  kao  što  je  kraljevstvo  najizvrsnija  vladavi¬ 
na,  tako  je  tiranija  najgore  izopačenje  vladavine.  No  kad  je 
Gospodin  postavljao  kralja,  predao  mu  je  tiransku  vlast, 
jer  u  Prvoj  knjizi  o  Samuelu  (8,  1 1  i  si.)  čitamo.  »Ovo  će  biti 
pravo  kralja  koji  će  kraljevati  nad  vama:  uzimat  će  vaše  si¬ 
nove«  itd.  Dakle,  zakon  se  nije  prikladno  pobrinuo  u  pogle¬ 
du  postavljanja  vladara. 

2  ln  Timaeo  vol.  2  p.  205  ed.  D  i  d  o  t. 

ALI  PROTIV  iznesenih  razloga  u  Knjizi  Brojeva  (24,  5) 
izriče  se  pohvala  izraelskom  narodu  zbog  ljepote  njegova 
pravnog  uređenja:  »Kako  su  lijepi  ti  šatori,  Jakove,  i  stano¬ 
vi  tvoji,  Izraele«.  No  ljepota  pravnog  uređenja  nekog  naro¬ 
da  zavisi  od  dobro  postavljenih  vladara.  Dakle,  narod  je  za¬ 
konom  bio  dobro  uređen  što  se  tiče  postavljanja  vladara. 

ODGOVARAM:  Obzirom  na  pravno  uređenje  vladara  u 
nekoj  državi  ili  narodu,  na  umu  valja  imati  dvije  stvari.  Pr¬ 
va  od  njih  je  ta  da  svi  na  neki  način  trebaju  sudjelovati  u 
vlasti.  Na  taj  se,  naime,  način  čuva  mir  u  narodu,  i  svi  se 
osjećaju  obavezni  da  poštuju  i  brane  takvo  uređenje,  kako 
primjećuje  Aristotel  u  II  knjizi  Politika.  Druga  proizlazi  iz 
određene  vrste  vladavine  ili  pravnog  uređenja  vlasti.  Filo¬ 
zof  u  III  knjizi  Politike4  uči  da  postoje  različite  vrste  vlada¬ 
vine,  no  najbolje  su:  monarhija  (regnum),  u  kojoj  vlada  sa¬ 
mo  jedan  čovjek,  a  vlast  izvršava  pošteno,  i  aristokracija, 
to  jest  vladavina  velikaša  u  kojoj  nekolicina  ljudi  izvršava 
vlast  pošteno.  Stoga  se  najbolje  uređenje  vlasti  nalazi  u 
onoj  državi  ili  onom  kraljevstvu,  u  kojemu  jedan  vlada  nad 
svima  u  čestitosti,  dok  ispod  njega  vlast  također  drže  drugi 
ljudi  koji  se  odlikuju  kreposnim  životom,  a  ipak  takva 
vlast  pripada  svima,  bilo  stoga  što  svi  mogu  biti  izabrani, 
bilo  stoga  što  svi  mogu  birati.  I  to  je  najbolji  oblik  politič¬ 
ke  vladavine,  jer  je  sastavljena  od  monarhije,  ukoliko  vla¬ 
da  samo  jedan  čovjek;  aristokracije,  ukoliko  vlast  drži  više 
ljudi  koji  se  odlikuju  kreposnim  životom;  i  demokracije,  to 
jest  vlasti  naroda,  ukoliko  se  između  samoga  naroda  mogu 
izabirati  vladari,  a  narod  također  ima  zadaću  da  ih  bira. 

Tu  je  pak  vladavinu  utemeljio  božanski  zakon.  Naime, 
Mojsije  i  njegovi  nasljednici  vladali  su  narodom  predsje¬ 
dajući  nad  svima  gotovo  sami,  što  bi  odgovaralo  nekoj  vr¬ 
sti  monarhije.  No  bili  su  birani  prema  zaslugama  kreposna 
života  i  sedamdeset  dvojica  staraca.  U  Ponovljenom  zako¬ 
nu  (1, 15),  naime,  čitamo:  »Uzeo  sam  prvake  iz  vaših  pleme¬ 
na,  ljude  pametne  i  ugledne,  te  ih  postavio  za  poglavare«. 
To  bi  odgovaralo  vladavini  aristokracije.  Demokratskoj  bi 
pak  vladavini  odgovaralo  što  su  bili  birani  iz  svega  naroda, 
budući  da  u  Knjizi  Izlaska  (18,  21)  stoji  pisano:  »Proberi 

3  C.  6  n.  15  (Bk  1270b  17):  S.  Th.,  lect.  14 

4  C.  5  n.  2.  4  (Bk  1279a  32;  b  4):  S.  Th.,  lect.  6. 

između  svega  puka  ljude  sposobne«  itd.,  i  činjenica  što  ih 
je  birao  narod,  budući  da  u  Ponovljenom  zakonu  (1,  13)  či¬ 
tamo:  »Izaberite  između  vas  ljude  pametne«  itd.  Stoga  je 
očigledno  da  je  pravno  uređenje  što  se  vladara  tiče  onako 
kako  ga  je  ustanovio  zakon  bilo  najbolje. 

Odgovaram  na  razloge:  1.  Židovski  je  narod 
bio  pod  upravom  posebne  brige  Božje.  U  Ponovljenom  za¬ 
konu  (7,  6)  čitamo:  »Ti  si  narod  posvećen  Jahvi,  Bogu  svo¬ 
me,  da  budeš  njegov  predragi  vlastiti  narod«.  To  je  razlog 
što  je  Gospodin  sebi  pridržao  ustanovu  vrhovnog  poglava¬ 
ra.  To  je  bio  i  predmet  Mojsijeve  molitve  iz  Knjige  Brojeva 
(27,  16):  »Neka  Jahve,  Bog  duhova  u  svakom  tijelu,  postavi 
čovjeka  nad  ovom  zajednicom«.  I  tako  je  poslije  Mojsija, 
po  naređenju  Božjem  za  poglavara  bio  postavljen  Jošua,  a 
o  svakom  sucu,  koji  je  dolazio  poslije  Jošue,  čitamo  u  Knji¬ 
zi  o  sucima  (3,  9  i  si.  15)  da  je  Bog  »u  svom  narodu  podigao 
spasitelja«  i  da  je  »Duh  Gospodnji  bio  u  njima«.  To  je  raz¬ 
log  što  Gospodin  nije  prepustio  narodu  izbor  kralja,  nego 
ga  je  pridržao  za  sebe,  kako  proizlazi  iz  Ponovljenog  zako¬ 
na  (17,  15):  »Tada  ćeš  onoga  koga  Jahve,  Bog  tvoj,  odabere, 
sebi  postaviti  za  kralja«. 

2.  Monarhija  je  najbolje  političko  uređenje  ako  nije  izo¬ 
pačena.  No  zbog  velike  vlasti  koja  se  daje  kralju,  monarhi¬ 
ja  se  lako  izopači  u  tiraniju,  osim  ako  u  čovjeku,  kojemu  je 
ta  vlast  dana,  ne  postoji  savršena  krepost:  jer,  kako  kaže 
Filozof  u  IV  knjizi  Etike samo  krepostan  čovjek  zna  do¬ 
bro  podnositi  sreću.  A  malo  ljudi  posjeduje  savršenu  kre¬ 
post.  Posebice  su  Židovi  bili  okrutni  i  pohlepni,  a  to  su 
upravo  poroci  što  nagone  ljude  na  tiraniju.  Stoga  im  Go¬ 
spodin  u  početku  nije  postavio  kralja  s  punom  vlašću,  ne¬ 
go  jednoga  suca  i  jednoga  upravitelja  da  ih  brani.  Kasnije, 
međutim,  gotovo  gnjevan,  dao  im  je  kralja  nakon  što  ga  je 
narod  za  to  molio,  kako  proizlazi  iz  odgovora  datog  Samu- 
elu  u  Prvoj  knjizi  o  Samuelu  (8,  7):  »Nisu  odbacili  tebe,  ne¬ 
go  su  odbacili  mene,  ne  želeći  da  ja  kraljujem  nad  njima«. 

Ipak,  odredio  je  od  početka  (Ponovljeni  zakon  17,  14  i 
si.)  ustanovu  kralja,  a  prije  svega  način  njegova  izbora.  U 
tom  je  smislu  odredio  dvije  stvari:  neka  pri  njegovu  izboru 
čekaju  odgovor  Gospodnji;  i  da  ne  izaberu  kralja  iz  drugo- 

5  C.  3  n.  18  (Bk  1124a  30):  S.  Th„  lect.  9. 

ga  naroda,  jer  takvi  kraljevi  obično  ne  ljube  narod  nad  ko¬ 
jim  vladaju,  pa  se  stoga  ni  ne  brinu  za  nj.  —  Drugo,  odre¬ 
dio  je  kako  se  izabrani  kraljevi  imaju  ponašati  u  dužnosti¬ 
ma  prema  samima  sebi:  to  jest  da  ne  umnažaju  kola,  konje 
i  žene  i  da  ne  zgrću  neizmjerna  bogatstva,  budući  da  žud¬ 
njom  za  tim  stvarima  vladari  postaju  skloni  tiraniji,  a  za- 
puštaju  pravednost.  —  Odredio  je  također  kako  se  imaju 
ponašati  prema  Bogu,  to  jest  neka  neprestance  čitaju  i  raz¬ 
mišljaju  o  zakonu  Božjem  te  žive  u  njegovu  strahu  i  pošti¬ 
vanju.  —  Nadalje,  odredio  je  kako  se  imaju  ponašati  pre¬ 
ma  svojim  podložnicima,  to  jest  ne  smiju  ih  prezirati  ni 
tlačiti,  i  nikada  se  ne  smiju  udaljiti  od  pravednosti. 

3.  Podjela  kraljevstva  i  mnoštvo  kraljeva  bili  su  namet¬ 
nuti  židovskom  narodu  više  kao  kazna  za  njegove  pobune, 
a  osobito  one  koje  su  bile  usmjerene  protiv  pravednog  kra¬ 
ljevstva  Davidova,  nego  za  njihovu  vlastitu  korist.  Naime, 
kod  proroka  Hošeje(  13,  11)  čitamo:  »U  gnjevu  svom  kralja 
ti  dadoh«;  i  opet  (Hoš  8,  4):  »Kraljeve  su  postavljali  bez 
mene,  knezove  birali  bez  znanja  moga«. 

4.  Svećenici  su  obiteljskim  naslijeđem  bili  određivani  za 
božansku  službu.  Događalo  se  to  stoga  da  bi  bili  više  pošti- 
vani,  jer  se  nije  moglo  izabirati  svećenike  iz  cijeloga  naro¬ 
da,  a  ta  je  čast  pripadala  božanskoj  službi.  Stoga  je  bilo 
potrebno  odrediti  prihode:  desetine,  prvine,  prinose  i  žrtve 
od  kojih  će  moći  živjeti.  Poglavari  su,  naprotiv,  kako  smo 
vidjeli  (u  »c«)  bili  uzimani  iz  cijeloga  naroda,  pa  su  stoga 
imali  svoje  posjede  od  kojih  su  mogli  živjeti.  Nadalje,  Go¬ 
spodin  je  također  zabranio  kraljevima  da  ne  pretjeruju  u 
bogatstvu  i  raskoši  (usp.  odg.  na  2.  razlog),  bilo  stoga  da  se 
ne  bi  lako  uzoholili  i  postali  tirani,  bilo  stoga  što  za  njiho¬ 
vom  vlašću,  budući  da  vladari  nisu  odviše  bogati  a  vladavi¬ 
na  im  je  mukotrpna  i  puna  napora,  ostali  narod  ne  bi  mno¬ 
go  žudio,  pa  se  tako  otklanjao  jedan  od  razloga  zbog  kojih 
nastaju  pobune. 

5.  To  pravo  nije  bilo  dano  kralju  božanskom  ustanovom, 
nego  je  to  prije  bila  zloporaba  od  strane  kraljeva,  koji  su 
za  sebe  prisvajali  prekomjerna  prava,  da  bi  završili  u  tira¬ 
niji  potkradajući  podložnike.  To  je  očito  iz  završetka  onoga 
stavka  (r.  7):  »Vi  ćete  biti  njegovi  robovi«.  Upravo  je  to  vla¬ 
stitost  tiranije,  jer  tirani  vladaju  svojim  podložnicima  kao 

robovima.  Samuel  im  je  ovako  govorio  da  bi  ih  odvratio  od 
toga  da  traže  kralja,  ali:  »Narod  nije  htio  poslušati  Samu- 
elove  riječi«  (r.  19).  —  Ipak  se  može  dogoditi  da  i  jedan  do¬ 
bar  kralj,  koji  je  daleko  od  tiranije,  uzme  sinove  i  postavi 
ih  za  tribune  i  stotnike  i  uzima  od  naroda  mnoge  druge 
stvari  kako  bi  providio  zajedničkom  dobru. 

Članak  2 

Da  11  su  sudske  zapovijedi  bile  prikladne  obzirom  na 
društvene  odnose  u  narodu? 

U  vezi  s  drugim  pitanjem  postupamo  ovako,  čini  se  da 
sudske  zapovijedi  obzirom  na  društvene  odnose  u  narodu 
nisu  bile  prikladne.  Naime: 

1.  Ljudi  ne  mogu  provoditi  miran  suživot,  ako  jedan  čov¬ 
jek  uzima  stvari  drugoga.  A  čini  se  da  je  zakon  promicao 
baš  takav  način  postupanja,  jer  u  Ponovljenom  zakonu  (23, 
24)  čitamo:  »Ako  uđeš  u  vinograd  svoga  susjeda,  slobodno 
ti  je  zobati  grožđa  do  mile  volje«.  Dakle,  stari  zakon  nije 
na  prikladan  način  providio  uspostavi  mira  medu  ljudima. 

2.  Osim  toga:  Filozof  u  II  knjizi  Politike!  kaže  da  su  se 
raspali  mnogi  gradovi  i  mnoga  kraljevstva  zbog  toga  što  su 
imanja  završila  u  rukama  žena.  A  upravo  je  stari  zakon 
uveo  taj  običaj,  jer  u  Knjizi  Brojeva  (27,  8)  čitamo:  »Kad 
koji  čovjek  umre  a  ne  imadne  sina,  prenesite  njegovu  ba¬ 
štinu  na  njegovu  kćer«.  Dakle,  zakon  se  nije  na  prikladan 
način  pobrinuo  za  opće  dobro  naroda. 

3.  Zatim:  Filozof  u  I  knjizi  Politike*  kaže  da  se  ljudsko 
društvo  održava  posebno  time  što  ljudi  kupnjom  i  proda¬ 
jom  izmjenjuju  dobra  koja  su  im  potrebna.  A  stari  je  za¬ 
kon  dokidao  poticaj  kupo-prodajnoj  razmjeni,  budući  da  je 
naredio  da  se  prodato  imanje  vrati  prodavaču  na  pedesetu 
godišnjicu,  kad  se  slavio  jubilej,  kako  proizlazi  iz  Levitskog 
zakonika  (25).  Dakle,  u  tom  je  pogledu  zakon  bio  nedosta¬ 
tan. 

4.  Nadalje:  u  potrebi  je  veoma  prikladno  da  ljudi  budu 
spremni  davati  stvari  u  zajam.  No  ta  je  spremnost  bila  do- 

1  C.  6  n.  11  (Bk  1270a  23):  S.  Th„  lect.  13. 

2  C.  3  n.  12  (Bk  1257a  14):  S.  Th„  lect.  7. 

vedena  u  pitanje  time  što  vjerovnici  nisu  vraćali  pozajmlje¬ 
ne  stvari.  Stoga  se  u  Sirahovoj  knjizi  (29,  7.  10  i  si.)  kaže: 
»Mnogi  se,  ne  zbog  zloće,  ustežu  davati  zajam:  boje  se  da 
ne  budu  nezasluženo  opljačkani«.  A  zakon  je  takav  način 
odobrio.  Prvo,  time  što  je  tako  naredio  u  Ponovljenom  za¬ 
konu  (15,  2):  »Onaj  kome  prijatelj,  ili  rođak  ili  brat  nešto 
duguju,  neće  moći  tražiti  natrag,  jer  je  godina  oproštenja 
Gospodnjeg«;  a  u  Knjizi  Izlaska  (22,  15  i  si.)  se  kaže  da  pre¬ 
staje  obaveza  vraćanja  životinje,  koja  je  bila  dana  na  za¬ 
jam,  ako  je  ona  uginula  u  gospodarevu  prisustvu.  Drugo, 
time  što  je  oduzeo  svaku  sigurnost  u  pogledu  vraćanja  zaj¬ 
ma;  naime,  u  Ponovljenom  zakonu  (24,  10)  čitamo:  »Kad 
bližnjemu  svomu  daješ  bilo  kakav  zajam,  nemoj  ulaziti  u 
njegovu  kuću  da  mu  uzmeš  dug«;  i  opet  (r.  12  i  si.):  »A  ako 
on  bude  siromah,  nemoj  lijegati  s  njegovim  zalogom«.  Da¬ 
kle,  zakon  nije  donio  prikladne  odredbe  u  pogledu  zajmo¬ 
va. 

5.  Još  nešto:  od  prijavare  u  vezi  s  pologom  prijeti  najve¬ 
ća  opasnost,  pa  stoga  valja  poduzeti  najveći  oprez.  Naime, 
u  Drugoj  knjizi  o  Makabejcima  (3,  15)  čitamo:  »Svećenici 
su  zavapili  prema  nebu  Tvorcu  zakona  o  pohrani,  moleći 
ga  da  sačuva  netaknuta  dobra  onima  koji  su  ih  pohranili«. 
Naprotiv,  u  zapovijedima  staroga  zakona  čovjek  nema  veli¬ 
ke  sigurnosti  u  pogledu  pologa.  Naime,  u  Knjizi  Izlaska 
(22,  10  i  si.)  kaže  se  da  se  u  vezi  s  izgubljenim  pologom  ima 
vjerovati  zakletvi  onoga  koji  ga  je  čuvao.  Dakle,  zakonski 
propisi  nisu  bili  prikladni  u  tom  pogledu. 

6.  K  tome:  kao  što  najamnik  iznajmljuje  svoj  rad,  tako 
drugi  iznajmljuju  kuću  ili  neka  druga  dobra.  No  nije  pot¬ 
rebno  da  zakupnik  najamnine  odmah  plati  najam  za  kuću. 
Dakle,  bilo  je  previše  strogo  ono  što  je  propisivao  Levitski 
zakonik  (19,  13):  »Radnikova  zarada  neka  ne  ostane  pri  te¬ 
bi  do  jutra«. 

7.  Osim  toga:  budući  da  je  bilo  potrebno  često  tražiti  po¬ 
moć  suda,  trebao  je  biti  olakšan  pristup  sucu.  Dakle,  u  Po¬ 
novljenom  zakonu  (17,  8  i  si.)  nije  bilo  dobro  određeno  da 
se  za  sudske  sporove  trebalo  ići  na  jedno  mjesto. 

8.  Nadalje:  moguće  je  da  se  u  laži  slože  ne  samo  dvojica, 
nego  trojica,  pa  i  više  ljudi.  Dakle,  neprikladna  je  odredba 

Ponovljenog  zakona  (19,  15):  »Neka  presuda  počiva  na 
iskazu  dvojice  ili  trojice  svjedoka«. 

9.  Zatim:  kaznu  valja  odrediti  prema  težini  krivnje.  Sto¬ 
ga  se  u  Ponovljenom  zakonu  (25,  2)  kaže:  »Prema  težini  gri¬ 
jeha  odmjerit  će  se  kazna«.  Zakon  je  pak  određivao  različi¬ 
te  kazne  za  jednaku  krivnju.  Naime,  u  Knjizi  Izlaska  (22,  1) 
čitamo  da  će  kradljivac  vratiti  »pet  volova  za  jednoga,  i  če¬ 
tiri  ovce  za  jednu«.  Nadalje,  zakon  je  kažnjavao  veoma  te¬ 
škim  kaznama  grijehe  koji  nisu  bili  toliko  teški.  U  Knjizi 
Brojeva  (15, 32  i  si.),  primjerice,  pripovijeda  se  da  je  bio  ka¬ 
menovan  neki  čovjek  koji  je  skupljao  drva  u  dan  subotnji. 
A  naređuje  se  također  kamenovanje  buntovnog  sina,  zbog 
neznatnih  prekršaja,  to  jest  zbog  toga  što  se  »odavao  ban- 
čenju  i  gošćenju«,  kako  čitamo  u  Ponovljenom  zakonu  (21, 
18  i  si.).  Dakle,  zakon  je  na  neprikladan  način  odmjeravao 
kazne. 

10.  Još  nešto:  Augustin  u  XXI  knjizi  O  Božjoj  Državi 3 
izvještava  da  »prema  Ciceronu  u  zakonima  postoji  osam 
vrsta  kazni:  novčana  kazna,  zatvor,  šibanje,  odmazda,  zao 
glas,  izgon,  smrt,  ropstvo«.  Neke  je  od  njih  stari  zakon 
usvojio.  Novčana  kazna,  primjerice,  kad  kradljivac  sud¬ 
skom  presudom  ima  vratiti  peterestruko  ili  četverostruko 
(usp.  odg.  na  9.  razlog).  Zatvor,  kad  sudska  presuda  nare¬ 
đuje  da  se  nekoga  uhiti,  kako  stoji  u  Knjizi  Brojeva  (15, 
34).  Sibanje,  kao  u  onom  odlomku  Ponovljenog  zakona 
(25,  2):  »Ako  krivac  zasluži  da  bude  išiban,  neka  mu  sudac 
naredi  da  legne  i  neka  bude  išiban  pred  njihovim  očima«. 
Na  zao  glas  se  osuđuje  onaj  koji  odbija  oženiti  udovicu 
svoga  brata;  ona  će  mu  tada  s  nogu  skinuti  jednu  sandalu  i 
pljuniti  u  lice  (ondje,  r.  9).  Nadalje,  bila  je  izricana  i  smrt¬ 
na  kazna,  kako  je  očigledno  iz  riječi  Levitskog  zakona  (20, 
9):  »Tko  god  prokune  svoga  oca  i  svoju  majku,  neka  se 
smakne«.  Zakon  je  također  uveo  i  kaznu  odmazde,  jer  se  u 
Knjizi  Izlaska  (21,  24)  kaže:  »Oko  za  oko,  zub  za  zub«.  Ne 
čini  se,  stoga,  vjerojatnim  da  stari  zakon  nije  izricao  kazne 
izgona  i  ropstva. 

11.  K  tome:  kazna  se  izriče  samo  zbog  krivnje.  No  životi¬ 
nje  ne  mogu  nikada  imati  krivnju.  Dakle,  nije  bilo  priklad¬ 
no  da  im  se  izriče  kazna,  kako  to  čini  zakon  u  Knjizi  Izla- 
3  C.  11:  PL  41,  725. 

ska  (21,  28  i  si.):  »Kad  goveče  ubode  čovjeka  ili  ženu  pa  ih 
usmrti,  neka  se  kamenjem  kamenuje«.  A  u  Levitskom  za¬ 
konu  (20,  16)  se  kaže:  »Ako  bi  se  žena  primakla  bilo  kakvoj 
životonji  da  se  s  njom  pari,  ubij  i  ženu  i  životinju«.  Stoga 
se  čini  da  u  starom  zakonu  nisu  bili  dobro  uređeni  dru¬ 
štveni  odnosi  među  ljudima. 

12.  Napokon:  Gospodin  je  u  Knjizi  Izlaska  (21,  12)  nare¬ 
dio  da  se  ubojstvo  kazni  smrću  čovjeka.  No  smrt  se  životi¬ 
nje  smatra  nečim  mnogo  manjim  od  ubojstva  čovjeka.  Da¬ 
kle,  ubojstvom  životinje  ne  kažnjava  se  u  dovoljnoj  mjeri 
ubojstvo  čovjeka.  Dosljedno  tomu,  nije  razložna  odredba  u 
Ponovljenom  zakonu  (21,  14):  »Kada  se  nađe  leš  nekog 
ubijenog  čovjeka,  a  ne  zna  se  tko  ga  je  ubio,  neka  starješi¬ 
ne  najbližega  grada  uzmu  iz  stada  jednu  junicu,  što  još 
pod  jarmom  nije  vukla  ni  zemlju  orala,  neka  je  stjeraju  u 
jednu  surovu  i  kamenitu  uvalu,  koja  nikada  nije  bila  orana 
ni  zasijana,  i  ondje  neka  joj  razmsrkaju  lubanju«. 

ALI  PROTIV  iznesenih  razloga  je  činjenica  što  zbog  po¬ 
sebnih  dobročinstava  Psalmi  (147,  20)  hvale  Gospodina: 
»Ne  učini  tako  nijednom  narodu:  nijednom  narodu  nared¬ 
be  svoje  ne  objavi«. 

ODGOVARAM:  Prema  jednoj  Ciceronovoj  izreci,  koju 
nam  prenosi  Augustin  u  II  knjizi  O  Božjoj  Državi ',  »narod 
je  mnoštvo  koje  se  udružilo  prihvaćanjem  istoga  zakona  i 
u  svrhu  probitačnosti  uzajamnih  odnosa«.  Stoga  sam  po¬ 
jam  naroda  zahtijeva  da  uzajamni  odnosi  budu  uređeni 
pravednim  zakonskim  propisima.  A  ljudi  međusobno  ima¬ 
ju  dva  oblika  odnosa:  prvi  zavisi  od  vlasti  vladara;  drugi  od 
volje  privatnih  osoba.  A  budući  da  svatko  može  raspolagati 
samo  onim  što  se  nalazi  u  djelokrugu  njegove  vlasti,  ne¬ 
ophodno  je  da  presude  u  građanskim  parnicama  i  odmje¬ 
ravanje  kazni  zločincima  budu  pridržane  vlasti  vladara, 
kojima  su  ti  ljudi  podložni.  Privatne  pak  osobe  imaju  vlast 
samo  nad  onim  što  posjeduju.  Stoga  po  vlastitoj  volji  mo¬ 
gu  zamjenjivati  te  stvari  kupovanjem,  prodajom,  dariva¬ 
njem  i  drugim  sličnim  poslovima. 

A  zakon  je  prikladno  odredio  i  jedne  i  druge  odnose.  Na¬ 
ime,  zakon  je  o  sucima  donio  odredbe  u  Ponovljenom  za¬ 
konu  (16,  18):  »Na  vratima  svakoga  grada  postavi  suce  i 
4  C.  21:  PL  41,  67;  cf.  1.  19  c.  21:  PL  41,  649. 


2.  Zakon  i  društvo 


703 


nadglednike  da  narodu  sude  pravednim  sudom«.  Odredio 
je,  nadalje,  i  pravedni  postupak  pri  dijeljenju  pravde,  kako 
čitamo  u  Ponovljenom  zakonu  (1,  16  i  si.):  »Sudite  praved¬ 
no,  bilo  da  su  oni  građani  vaši  ili  stranci;  u  suđenju  nemoj¬ 
te  biti  pristrani«.  Uklonio  je  zatim  priliku  za  donošenjem 
nepravednog  suda  kad  je  sucima  zabranio  da  primaju  da¬ 
rove,  kako  nalazimo  u  Knjizi  Izlaska  (23,  8)  i  u  Ponovlje¬ 
nom  zakonu  (16,  19).  Odredio  je  i  broj  od  dvojice  Ili  trojice 
svjedoka,  kako  govori  Ponovljeni  zakon  (17,  16;  19,  15).  I 
napokon  je  odredio  kazne  za  različite  zločine,  kako  ćemo 
kasnije  podrobnije  razjasniti  (odg.  na  10.  razlog). 

Što  se  pak  tiče  imanja,  najbolje  je  da  imanja  budu  razdi¬ 
jeljena,  kako  kaže  Filozof  u  II  knjizi  Politike 5,  a  da  upotre¬ 
ba  dobara  bude  djelomično  zajednička,  a  djelomično  da 
bude  razdijeljena  po  volji  vlasnika.  A  te  su  tri  stvari  u  za¬ 
konu  bile  određene.  Prvo,  imanja  su  bila  razdijeljena  poje¬ 
dinim  osobama,  jer  u  Knjizi  Brojeva  (33,  53  i  si.)  čitamo: 
»Ja  sam  vam  dao  u  posjed  zemlju,  koju  ćete  vi  kockom  raz¬ 
dijeliti«.  A  budući  da  mnoge  države  propadaju  zbog  zlo¬ 
upotrebe  vlasništva,  kako  kaže  Filozof  u  II  knjizi  Politike 6, 
zakon  je  odredio  tri  lijeka  kojima  će  se  imanja  urediti.  Prvi 
je  lijek  bio  da  se  ona  razdijele  na  jednake  dijelove  prema 
broju  osoba,  pa  se  stoga  u  Knjizi  Brojeva  (33,  54)  kaže: 
»Brojnijima  dajte  veći  dio,  a  onima  kojih  je  manje  dajte  i 
manji  dio«.  Drugi  je  lijek  bio  da  se  odredi  kako  otuđenje 
imanja  ne  može  važiti  za  sva  vremena,  nego  da  se  ona  po¬ 
slije  određenog  vremena  imaju  vratiti  svojim  gospodarima 
kako  ne  bi  nastala  pomutnja  kockom  doznačenih  imanja 
(usp.  odg.  na  3.  razlog).  Treći  je  lijek  bio  onaj  koji  je  spre¬ 
čavao  tu  pomutnju  time  što  je  uređivao  pitanje  nasljedstva 
tako  da  su  imanja  umrlih  nasljedovali  rođaci:  na  prvom 
mjestu  sin;  na  drugom  mjestu  kćerka;  na  trećem  mjestu 
braća;  na  četvrtom  mjestu  stričevi;  i  napokon  ostala  rodbi¬ 
na  (Br  27,  8).  A  da  bi  se  sačuvala  razdioba  kockom  dozna¬ 
čenih  imanja,  zakon  je  još  određivao  da  žene,  koje  su  bile 
baštinice,  za  muževe  uzmu  muškarce  iz  svoga  plemena,  ka¬ 
ko  je  to  određeno  u  Knjizi  Brojeva  (36). 

Drugo,  zakon  je  određivao  da  u  nekim  slučajevima  upo- 

5  C.  2  n.  4  (Bk  1263  a  25):  S.  Th„  lect.  4. 

6  C.  6  n.  11  (Bk  1270a  23):  S.  Th.,  lect.  13. 

treba  dobara  bude  zajednička.  Ponajprije,  u  pogledu  brige 
oko  njih  u  Ponovljenom  zakonu  (22,  1-4),  primjerice,  čita¬ 
mo:  »Kad  vidiš  kako  luta  vol  ili  ovca  tvoga  brata,  nemoj 
proći  mimo  njih,  nego  ih  otjeraj  svome  bratu«.  Slično  se 
govori  i  o  drugim  stvarima.  —  Na  drugom  mjestu,  u  pogle¬ 
du  njihova  iskorištavanja.  Naime,  svima  je  bilo  dopušteno 
da  u  prijateljevu  vinogradu  jedu  grožđe  bez  bojazni,  no  nit¬ 
ko  nije  smio  ništa  iznositi  van  (usp.  odg.  na  1.  razlog).  Sto 
se  pak  posebice  tiče  siromašnih,  bilo  je  naređeno  da  im  se 
na  raspolaganje  ostave  zaboravljene  rukoveti,  voće  i  za¬ 
ostali  grozdovi,  kako  čitamo  u  Levitskom  zakonu  (19,  9  i 
si.)  i  u  Ponovljenom  zakonu  (24,  19).  Nadalje,  zajedničko  je 
bilo  voće  što  je  rodilo  u  sedmoj  godini,  kako  nalazimo  u 
Knjizi  Izlaska  (23,  11)  i  Levitskom  zakonu  (25,  4  i  si.). 

Treće,  zakon  je  odredio  i  propise  o  dijeljenju  dobara  od 
strane  onih  koji  su  ih  posjedovali.  Postojalo  je  prvo  dijelje¬ 
nje  posve  besplatno,  o  kojemu  se  govori  u  Ponovljenom  za¬ 
konu  (14,  28  i  si.):  »Na  kraju  svake  treće  godine  stavi  na 
stranu  desetinu  svoga  prihoda,  pa  će  doći  levita,  stranac, 
siromah  i  udovica  te  će  jesti  i  nasititi  se«.  Drugo  je  dijelje¬ 
nje,  naprotiv,  uključivalo  neku  naknadu,  a  ono  se  ostvari¬ 
valo  kupoprodajama,  zakupima,  najamima,  posudbama, 
polozima;  o  svemu  tome  zakon  je  donio  točne  propise 
(usp.  odg.  na  3  —  6.  razlog).  Stoga  je  očigledno  da  je  stari 
zakon  na  prikladan  način  uredio  društveni  život  židovskog 
naroda. 

Odgovaram  na  razloge:  1.  Apostol  u  Poslanici 
Rimljanima  (13, 8)  kaže:  »Tko  ljubi  bližnjega,  ispunio  je  za¬ 
kon«;  budući  da  zakonske  zapovijedi,  posebice  one  što  su 
usmjerene  prema  bližnjemu,  imaju  za  cilj  da  se  ljudi  uza¬ 
jamno  ljube.  A  ljubav  čini  da  ljudi  međusobno  dijele  svoja 
dobra,  budući  da  je  u  Prvoj  Ivanovoj  poslanici  (3,  17)  napi¬ 
sano:  »Ako  netko  vidi  svoga  brata  u  nevolji,  i  od  njega  za¬ 
tvori  svoje  srce,  kako  će  ljubav  Božja  ostati  u  njemu«?  Sto¬ 
ga  je  zakon  nastojao  priviknuti  ljude  da  uzajamno  dijele 
svoja  dobra,  kao  što  Pavao  u  Prvoj  poslanici  Timoteju  (6, 
18)  naređuje  bogatašima  da  »daju  lako  i  razdjeljuju  svoja 
dobra«.  A  nije  lako  dijeliti  onome,  koji  ne  podnosi  da  bli¬ 
žnji  uzme  neku  malenkost  od  njegovoga,  a  da  mu  pri  tom 
ne  nanese  veliku  štetu.  Stoga  je  zakon  davao  slobodu  ono- 

me  tko  uđe  u  vinograd  bližnjega  da  može  jesti  grožđe,  ali 
je  ujedno  zabranjivao  iznošenje  plodova  van  kako  ne  bi 
pružio  priliku  nanošenja  velike  štete  koja  bi  narušila  mir. 
No  mir  se  među  čestitim  osobama  ne  može  narušiti  ta¬ 
kvim  neznatnim  uzimanjem,  nego  se  na  taj  način  prije  uč¬ 
vršćuje  prijateljstvo,  a  ljudi  stiču  naviku  velikodušnog  di¬ 
jeljenja  dobara. 

2.  Zakon  je  određivao  da  žene  mogu  nasljeđivati  očinska 
dobra  ako  nije  bilo  muških  potomaka  (sinova).  U  tom  je 
slučaju  bilo  potrebno  da  se  dopusti  ženama  sticanje  na¬ 
sljedstva  zbog  utjehe  očeve,  budući  da  bi  otac  bio  veoma 
žalostan,  kad  bi  svoju  baštinu  morao  prepustiti  strancima. 
Ipak  je  u  tom  slučaju  zakon  preduzeo  dužni  oprez,  određu¬ 
jući  da  žene,  koje  su  stjecale  očinska  dobra,  uzmu  za  muže¬ 
ve  muškarce  iz  svoga  plemena,  kako  bi  spriječio  da  pleme¬ 
na  izmiješaju  posjede  doznačene  im  kockom,  kako  čitamo 
u  posljednjem  poglavlju  Knjige  Brojeva. 

3.  Pravno  uređenje  posjeda  veoma  je  korisno  za  očuva¬ 
nje  jednoga  grada  ili  jednoga  naroda,  kako  kaže  Filozof  u 
II  knjizi  Politike1 .  Stoga  je,  kako  on  govori,  u  nekim  po¬ 
ganskim  gradovima  bilo  zakonom  propisano  »da  nitko  ne 
smije  prodavati  svoje  imanje  bez  očigledne  štete«.  Kad  bi 
se,  naime,  imanja  neprekidno  prodavala,  moglo  bi  se  dogo¬ 
diti  da  se  sva  ona  nagomilaju  u  rukama  nekolicine  ljudi,  a 
to  bi  onda  bio  uzrok  da  grad  ili  cijeli  kraj  ostanu  bez  sta¬ 
novništva.  Da  bi  spriječio  tu  opasnost,  stari  je  zakon  dopu¬ 
štao  prodaju  dobara  na  određeno  vrijeme,  kako  bi  izišao 
ususret  potrebama  vlasnika.  A  ipak  je  uklonio  svaku  opa¬ 
snost,  kada  je  naredio  da  se  u  jednom  određenom  trenut¬ 
ku  imanje  ima  vratiti  prodavaocu.  Takvim  je  sustavom  za¬ 
kon  spriječio  da  se  ždrijebovi  ne  izmješaju,  a  ujedno  zauvi¬ 
jek  omogućio  razdiobu  naroda  na  različita  plemena. 

No,  kako  kuće  u  gradu  nisu  bile  razdijeljene  kockom,  za¬ 
kon  je  dopuštao  da  se  one  mogu  zauvijek  otuđiti,  poput  po¬ 
kretnih  dobara.  Uostalom,  broj  kuća  u  gradu  nije  bio  ona¬ 
ko  čvrsto  određen  kako  je  bila  određena  mjera  imanja,  ko¬ 
ja  nije  dopuštala  dodatke.  Stoga  se  broj  kuća  u  gradu 
mogao  povećati.  Naprotiv,  kuće  koje  se  nisu  nalazile  u  gra¬ 
du  nego  na  selu,  koje  nije  bilo  opasano  zidinama,  nisu  se 
7  C.  4  n.  4  (Bk  1266b  14):  S.  Th„  iect.  8. 

mogle  otuđiti  za  sva  vremena,  budući  da  su  te  kuće  bile  sa¬ 
građene  u  svrhu  obrađivanja  i  čuvanja  posjeda.  Stoga  ih  je 
zakon  ispravno  obuhvatio  istim  propisom. 

4.  Rekli  smo  već  (odg.  na  1.  razlog)  da  je  zakon  imao 
namjeru  svojim  propisima  privikavati  ljude  da  se  spremno 
i  uzajamno  pomažu  u  svojim  potrebama,  budući  da  je  uza¬ 
jamno  pomaganje  najjači  poticaj  za  prijateljstvo.  Stoga  je 
zakon  tu  spremnost  u  pomaganju  promicao  ne  samo  u  dra¬ 
govoljnim  i  bezuvjetnim  darivanjima,  nego  i  u  posudbama, 
budući  da  je  takva  pomoć  učestalija,  a  često  i  nužnija.  Za¬ 
kon  je  tu  spremnost  na  pružanje  pomoći  naredio  na  mno¬ 
go  načina.  Prvo,  time  što  je  ljude  poticao  da  budu  veliko¬ 
dušni  u  davanju  zajma,  i  da  se  ne  ustežu  od  toga  čina  pri¬ 
bližavanjem  godine  opraštanja,  o  čemu  piše  Ponovljeni 
zakon  (15,  7  i  si.).  —  Drugo,  zakon  je  naređivao  da  se  du¬ 
žnik  ne  smije  opterećivati  kamatama,  te  da  se  u  zalog  ne 
smiju  uzimati  stvari  koje  su  prijeko  potrebne  za  život;  a 
ako  su  se  i  uzimale,  zakon  je  naređivao  da  se  odmah  vrate. 
Ovako,  naime,  čitamo  u  Ponovljenom  zakonu  (23,  19):  »Ne 
traži  kamata  od  svoga  brata«;  i  opet  (24,  6):  »Neka  se  ne 
uzima  u  zalog  žrvanj,  ni  gornji  ni  donji:  ta  time  bi  se  u  za¬ 
log  uzimao  sam  život«.  A  Knjiga  Izlaska  (22,  26)  kaže: 
»Uzmeš  li  svome  susjedu  ogrtač  u  zalog,  moraš  mu  ga  vra¬ 
titi  prije  zalaza  sunca«.  —  Treće,  zakon  je  naređivao  da  se 
ne  traži  na  neprikladan  način.  U  Knjizi  Izlaska  (22,  25),  na¬ 
ime,  čitamo:  »Ako  uzimaš  novac  kome  od  moga  naroda,  si¬ 
romahu  koji  je  kod  tebe,  ne  postupaj  prema  njemu  kao  li¬ 
hvar«.  Iz  istoga  razloga  u  Ponovljenom  zakonu  (24, 10  i  si.) 
piše:  »Kada  bližnjemu  svome  daješ  bilo  kakav  zajam,  ne¬ 
moj  ulaziti  u  njegovu  kuću  da  mu  uzmeš  zalog.  Stoj  vani,  a 
čovjek  komu  si  dao  zajam  neka  ti  iznese  zalog  van«.  Razlog 
je  tomu  što  je  kuća  za  svakoga  najsigurnije  utočište,  pa  je 
stoga  odvratno  da  netko  bude  napadnut  u  vlastitoj  kući,  a  i 
zato  što  zakon  nije  dopuštao  vjerovniku  da  uzme  zalog  ko¬ 
ji  je  htio,  nego  je  dužniku  davao  mogućnost  da  dadne  ono 
u  čemu  je  manje  oskudijevao.  —  Četvrto,  zakon  je  naređi¬ 
vao  da  se  u  sedmoj  godini  dugovi  potpuno  otpuste  (Pnz  15, 
1—3).  Vjerojatno  je  bilo  da  su  oni  koji  su  bez  teškoća  mo¬ 
gli  vratiti,  to  učinili  prije  isteka  sedme  godine  i  da  nisu  bez 
razloga  varali  vjerovnika.  No  ako  su  neki  bili  u  posvema- 

šnjoj  nemogućnosti  da  vrate  dug,  iz  ljubavi  im  je  trebalo 
otpustiti  dug,  a  iz  istoga  bi  im  razloga  opet  trebalo  odobri¬ 
ti  zajam  kad  se  nadu  u  nevolji.  —  Naprotiv,  za  posuđene 
životinje  zakon  je  (Izl  22,  14)  naređivao  da  ih  onaj,  koji  ih 
je  posudio,  ako  u  njegovoj  otsutnosti  životinje  uginu  ili  se 
unesereće,  ima  vratiti,  jer  se  pretpostavljalo  da  nije  vodio 
o  njima  potrebnu  brigu.  Ako  bi,  naprotiv,  životinje  uginule 
ili  se  unesrećile  pred  gospodarom,  onaj  koji  se  njima  slu¬ 
žio  nije  bio  obavezan  vratiti  ih,  posebice  ako  su  bile  posu¬ 
đene  za  novčanu  odštetu,  jer  su  jednako  tako  mogle  uginu¬ 
ti  ili  se  unesrećiti  i  kod  gospodara;  u  tom,  naime,  slučaju 
posudba  ne  bi  bila  besplatna,  već  bi  iz  nje  proizlazila  neka 
dobit,  to  jest  zajamčeno  čuvanje  životinje.  To  je  posebice 
valjalo  imati  na  umu  kad  su  životinje  bile  dane  na  posud¬ 
bu  za  plaću,  jer  je  gospodar  tada  već  primao  određenu 
naknadu  za  upotrebu  svojih  životinja,  pa  stoga  tu  naknadu 
nije  mogao  povećati  vraćanjem  životinja,  osim  zbog  nema¬ 
ra  onoga  koji  ih  je  trebao  čuvati.  Ako  pak  životinje  nisu  bi¬ 
le  dane  na  posudbu  uz  novčanu  naknadu,  bilo  je  u  skladu  s 
pravdom  zahtijevati  da  se  vrati  onoliko,  koliko  bi  koštala 
upotreba  uginule  ili  unesrećene  životinje. 

5.  Razlika  između  posudbe  i  pologa  je  u  tome,  što  se  po¬ 
suđena  stvar  daje  na  korist  onome  koji  je  uzima,  dok  se 
stvar  dana  u  polog  daje  zbog  probitka  onoga  koji  je  daje  u 
polog.  Stoga  je  čovjek  u  nekim  slučajevima  bio  prije  dužan 
vratiti  posuđenu  stvar,  nego  onu  koja  je  bila  data  u  polog 
(Izl  22,  10).  Naime,  stvar  se  data  u  polog  mogla  izgubiti  na! 
dva  načina.  Prvo,  zbog  nekog  neizbježnog  uzroka:  ili  pri¬ 
rodnog,  primjerice  ako  je  životinja  data  u  polog  uginula  ili 
ako  se  unesrećila;  ili  zbog  nekog  izvanjskog  uzroka,  prim¬ 
jerice  ako  su  je  oteli  neprijatelji  ili  razderale  divlje  zvijeri, 
pa  je  u  tom  slučaju  čuvar  imao  donijeti  gospodaru  ostatke 
ubijene  životinje.  Međutim,  u  drugim  gore  naznačenirti 
slučajevima  nije  bio  dužan  ništa  vraćati,  ali  da  bi  uklonio 
svaku  sumnju  o  prijevari,  bio  je  dužan  položiti  zakletvu.  — 
Drugo,  polog  se  mogao  izgubiti  zbog  nekog  uzroka  koji  se 
mogao  izbjeći,  primjerice  zbog  krađe.  U  tom  je  slučaju  ču¬ 
var  bio  dužan  vratiti  zbog  svoga  nemara  stvar  datu  u  po¬ 
log.  No  onaj  koji  je  na  posudbu  uzeo  neku  životinju,  bio  ju 
je  dužan  vratiti  i  onda  kad  se  ona  unesrećila  ili  kad  je  ugi- 

nula  u  otsutnosti  gospodara,  kako  smo  već  rekli  (odg.  na  4. 
razlog).  Njemu  se,  naime,  pripisivao  veći  nemar  nego  čuva¬ 
ru  pologa,  kojega  se  teretilo  samo  zbog  krađe. 

6.  Radnici  što  iznajmljuju  svoj  rad  jesu  siromasi  koji 
svakidašnja  sredstva  za  život  zarađuju  svojim  radom.  Sto¬ 
ga  je  zakon  brižno  naredio  da  im  se  odmah  isplati  zarada 
kako  im  ne  bi  nedostajala  hrana.  Međutim,  oni  koji  su  da¬ 
vali  u  zajam  druge  stvari,  općenito  su  bili  bogati,  pa  im  sto¬ 
ga  cijena  zakupa  nije  bila  potrebna  za  svakidašnju  prehra¬ 
nu.  Stoga  su  ta  dva  slučaja  različita. 

7.  Suci  su  bili  postavljani  među  narodom  sa  svrhom  da 
rješavaju  sporove  koji  su  mogli  nastati  u  pitanju  pravedno¬ 
sti.  A  jedna  stvar  može  biti  sporna  na  dva  načina.  Prvo, 
kod  priprostih  ljudi.  Da  bi  se  riješili  ti  sporovi,  u  Ponovlje¬ 
nom  zakonu  (16,  18)  bilo  je  naređeno  da  se  »u  svakom  ple¬ 
menu  postave  suci  i  nadglednici  da  sude  narodu  praved¬ 
nim  sudom«.  —  Drugo,  stvar  može  biti  sporna  i  kod  ljudi 
od  struke.  Da  bi  se  riješili  ti  sporovi,  zakon  je  naređivao  da 
svi  imaju  ići  u  glavno  mjesto,  koje  je  Bog  odabrao,  u  koje¬ 
mu  se  nalazio  vrhovni  svećenik  i  rješavao  sporove  što  su  se 
odnosili  na  pitanje  bogoštovlja,  ali  i  narodni  sudac  koji  je 
rješavao  pitanja  što  su  se  ticala  sudskih  parnica  medu  lju¬ 
dima.  Uostalom,  i  danas  se  nakon  priziva  ili  odluke  sud¬ 
skog  vijeća  parnice  prenose  od  nižih  na  više  suce.  Stoga  u 
Ponovljenom  zakonu  (17,  8)  čitamo:  »Bude  li  ti  preteško  i 
nesigurno  štogod  rasuditi,  i  vidiš  da  su  mišljenja  sudaca  u 
tvomu  gradu  različita,ustani  i  pođi  u  mjesto  koje  je  Gospo¬ 
din  odabrao  i  obrati  se  svećenicima  levitskoga  roda  i  sucu 
koji  bude  za  to  vrijeme«.  A  ti  se  sporni  sudski  postupci  ni¬ 
su  događali  često.  Stoga  se  narod  zbog  toga  nije  osjećao 
opterećenim. 

8.  U  sudskim  se  sporovima  među  ljudima  ne  može  doći 
do  pravog  i  neoborivog  dokaza,  nego  je  dovoljan  jedan 
pretpostavljeni  dokaz,  sličan  onome  kojim  se  služe  govor¬ 
nici.  Stoga,  premda  je  bilo  moguće  da  se  dvojica  ili  trojica 
svjedoka  slože  u  laži,  ipak  to  nije  bilo  lako  ni  vjerojatno. 
To  je  razlog  što  se  njihovo  svjedočenje  smatralo  istinitim, 
a  posebice  ako  prilikom  svjedočenja  nisu  oklijevali  ili  ako 
nisu  bili  osumnjičeni  zbog  drugih  razloga.  A  da  se  svjedoci 
ne  bi  olako  udaljili  od  istine,  zakon  je  propisivao  da  se  naj- 

većom  brižljivošću  oni  ispitaju  i  da  se  teško  kazne  oni  svje¬ 
doci  koji  su  bili  otkriveni  kao  lašci,  kako  čitamo  u  Ponov¬ 
ljenom  zakonu  (19,  16  i  si.). 

Postojao  je  također  i  jedan  drugi  razlog  kad  se  određi¬ 
vao  taj  broj  svjedoka.  On  je,  naime,  označavao  nepogrešivu 
istinu  o  božanskim  osobama,  koje  se  katkada  spominju 
kao  dvije,  budući  da  je  Duh  Sveti  veza  među  dvjema  osoba¬ 
ma,  a  katkada  se  izričito  spominju  sve  tri,  prema  tumače¬ 
nju  što  ga  je  dao  Augustin8  na  odlomak  Ivanova  evanđelja 
(8, 17):  »U  vašem  je  zakonu  pisano  da  je  svjedočanstvo  dvo¬ 
jice  ljudi  istinito«. 

9.  Teška  se  kazna  ne  izriče  samo  zbog  težine  krivnje,  već 
i  zbog  drugih  razloga.  Prvo,  zbog  težine  grijeha,  budući  da 
težak  grijeh,  u  jednakim  uvjetima,  zaslužuje  težu  kaznu. 
Drugo,  zbog  grešne  navike,  budući  da  se  ljudi  lako  ne  odri¬ 
ču  grešne  navike,  osim  posredstvom  teških  kazni.  Treće, 
zbog  jačine  požude  ili  užitka  u  grijehu,  budući  da  se  ni  od 
tih  grijeha  ljudi  ne  rastaju  olako,  osim  posredstvom  teških 
kazni.  Četvrto,  zbog  lakoće  kojom  se  grijeh  čini  i  prikriva. 
Takvi  se,  naime,  grijesi,  kad  budu  otkriveni,  imaju  kazniti 
strože  da  bi  se  drugi  grešnici  zastrašili. 

Obzirom  pak  na  težinu  grijeha  mogu  se  razlikovati  četiri 
stupnja,  premda  u  jednom  te  istom  činu.  Prvi  se  ostvaruje 
onda  kad  čovjek  sagriješi  bez  sudjelovanja  svoje  volje.  Ako 
je  čovjek  učinio  grijeh  sasvim  bez  sudjelovanja  svoje  volje, 
tada  se  on  ima  sasvim  osloboditi  od  kazne,  jer  se  u  Ponov¬ 
ljenom  zakonu  (22,  25  i  si.)  kaže  da  ona  djevojka,  kojoj  je 
nanešena  sila  u  otvorenu  polju,  »nije  kriva  i  ne  zaslužuje 
smrt,  jer  je  ona  zapomagala,  ali  nije  bilo  nikoga  da  joj  pri¬ 
skoči  upomoć«.  No  ako  grijeh  na  neki  način  proizlazi  iz  vo¬ 
lje,  a  grešni  je  čin  načinjen  zbog  slabosti,  primjerice  kad 
netko  griješi  zbog  strasti,  tada  je  grijeh  manji,  pa  također  i 
kazna,  zbog  pravičnosti  suda,  ima  biti  manja,  osim  aku 
ona  pod  vidom  nekog  zajedničkog  dobra  ne  bude  poveća¬ 
na,  to  jest  kako  bi  se  drugi  grešnici  odvratili  od  tih  grijeha, 
kako  smo  već  kazali.  —  Drugi  se  stupanj  ostvaruje  kad  čov¬ 
jek  sagriješi  iz  neznanja.  U  tom  se  slučaju  moglo  tvrditi  da 
je  kriv  zbog  nehata  u  sticanju  znanja,  no  takav  nije  bio 
podvrgnut  sudskim  kaznama,  nego  je  zadovoljštinu  za  svoj 
8  Tr.  36  super  Io.  8,  18:  PL  1669. 

grijeh  morao  dati  prinošenjem  žrtava.  Naime,  u  Levitskom 
zakoniku  (4)  čitamo:  »Onaj  tko  je  zgriješio  zbog  neznanja« 
itd.  No  to  se  odnosi  na  činjenično  neznanje,  a  ne  na  nepo¬ 
znavanje  božanske  zapovijedi,  koju  su  svi  morali  spoznati. 
—  Treći  se  stupanj  ostvaruje  kad  čovjek  sagriješi  iz  oholo¬ 
sti,  to  jest  s  punom  sviješću  i  zloćom.  Tada  je  grešnik  imao 
biti  kažnjen  prema  težini  zločina  (Pnz  25,  2).  —  Četvrti  se 
stupanj  ostvaruje  kad  čovjek  sagriješi  zbog  drskosti  i  gre¬ 
šne  tvrdokornosti.  U  tom  je  slučaju  grešnik  imao  biti 
smaknut  kao  buntovnik  i  rušitelj  zakonskog  poretka. 

Imajući  to  na  pameti,  valja  odgovoriti  da  se  u  izricanju 
kazne  za  kradu,  što  ju  je  odmjeravao  zakon,  vodilo  računa 
o  onome  što  se  događalo  u  većini  slučajeva  (Izl  22,  1-9). 
Stoga  je  kod  krađe  onih  stvari,  koje  su  se  lako  mogle  saču¬ 
vati  od  kradljivaca,  kradljivac  imao  vratiti  samo  dvostru¬ 
ko.  Ovce  se,  međutim,  ne  mogu  lako  sačuvati  od  kradljiva¬ 
ca,  jer  one  idu  na  pašu  u  polje,  pa  se  često  događalo  da  su 
ovce  bile  predmet  krađe.  Stoga  je  zakon  odredio  strožu  ka¬ 
znu,  i  to  da  se  za  jednu  ukradenu  ovcu  ima  vratiti  četiri. 
Goveda  se  još  teže  mogu  sačuvati  od  krađe,  jer  se  nalaze  u 
polju,  a  na  ispašu  ne  idu  u  stadu  poput  ovaca.  To  je  razlog 
što  je  bila  određena  još  teža  kazna,  to  jest  za  jedno  je  ukra¬ 
deno  govedo  valjalo  vratiti  pet.  A  kažem  i  ovo:  ako  je  ukra¬ 
dena  životinja  bila  pronađena  živa  kod  kradljivca,  tada  je 
ovaj  imao  vratiti  samo  dvostruko  kao  kod  ostalih  krađa, 
jer  se  u  tom  slučaju  moglo  pretpostaviti  da  je  namjeravao 
životinju  vratiti,  jer  ju  je  sačuvao  živu.  Ili,  imajući  na  umu 
ono  što  kaže  Primjedba9  moglo  bi  se  odgovoriti  da  se  za 
jedno  ukradeno  govedo  imalo  vratiti  pet  stoga  što  se  »go¬ 
vedo  može  upotrijebiti  na  pet  načina:  može  biti  prineseno 
kao  žrtva,  govedo  ore,  hrani  svojim  mesom,  daje  mlijeko  i 
kožu  koja  se  opet  mnogostruko  upotrebljava«.  Ovca  se  pak 
može  upotrijebiti  na  četiri  načina:  »može  biti  prinesena 
kao  žrtva,  daje  hranu  u  mesu,  daje  mlijeko  i  daje  vunu«.  — 
Buntovnog  je  pak  sina  valjalo  smaknuti,  ne  zbog  toga  što 
je  neumjereno  jeo  i  pio,  nego  zbog  nepopravljivosti  i  bun¬ 
tovnog  duha,  a  buntovnost  je,  kao  što  smo  rekli,  uvijek  bi¬ 
la  kažnjavana  smrtnom  kaznom.  —  Onaj  pak  koji  je  u  dan 
subotnji  skupljao  drva,  bio  je  zasut  kamenjem  kao  prekrši- 

9  Ordin.  super  Ex.  22,  1. 

telj  zakona,  a  zakon  je  naređivao  da  se  subotnji  dan  vjerno 
poštuje,  da  bi  ljudi  mogli  razmišljati  o  stvaranju  svijeta, 
kako  smo  gore  rastumačili  (p.  100  čl.  5  »c«  i  odg.  na  2.  raz¬ 
log).  Stoga  je  takav  čovjek  bio  smaknut  kao  krivac  zbog 
nevjernosti. 

10.  Stari  je  zakon10  osuđivao  na  smrtnu  kaznu  u  najte¬ 
žim  zločinima,  to  jest  kad  se  radilo  o  grijesima  protiv  Bo¬ 
ga,  ubojstvu,  otmici  ljudskih  osoba,  vrijeđanjima  roditelja, 
preljubu  i  o  rodoskvrnuću.  Za  krađu  pak  drugih  stvari  za¬ 
kon  je  određivao  novčanu  kaznu.  Pri  ranjavanju  i  nanoše¬ 
nju  tjelesnih  ozljeda  određivao  je  kaznu  odmazde,  a  isto 
tako  i  u  slučaju  grijeha  lažnog  svjedočanstva.  Za  manje  je 
krivnje  zakon  pribjegavao  šibanju  ili  je  grešnika  izvrgavao 
javnom  ruglu. 

U  samo  dva  slučaja  zakon  je  određivao  kaznu  ropstva. 
Prvo,  kada  u  sedmoj  godini,  godini  opraštanja,  neki  rob  ni¬ 
je  htio  iskoristiti  dobročinstvo  zakona  i  postati  slobodan. 
Tada  mu  je  za  kaznu  bilo  određeno  da  ostane  rob  zauvijek. 
—  Drugo,  kazna  ropstva  bila  je  izricana  i  kradljivcu  kad 
ovaj  nije  imao  odakle  vratiti  ukradene  stvari,  kako  je  napi¬ 
sano  u  Knjizi  Izlaska  (22,  3). 

Zakon,  naprotiv,  sasvim  i  za  sve  ljude  isključuje  kaznu 
izgona.  Samo  se,  naime,  u  tom  narodu  Bogu  iskazivalo 
pravo  štovanje,  dok  su  drugi  narodi  bili  izopačeni  idolopo- 
klonstvom.  Ako  bi  stoga  netko  bio  sasvim  isključen  iz  na¬ 
roda,  bio  bi  izložen  idolopoklonstvu.  U  tom  je  smislu  Da¬ 
vid  u  Prvoj  knjizi  o  Samuelu  (26,  19)  rekao  Saulu:  »Neka 
budu  prokleti  oni  koji  su  me  danas  izbacili,  tako  da  ne  mo¬ 
gu  imati  udjela  u  baštini  Jahvinoj,  kao  da  su  mi  govorili: 
'Idi,  služi  tvojim  bogovima'«.  Ipak,  postojala  je  posebna  vr¬ 
sta  izgnanstva.  Naime,  u  Ponovljenom  zakonu  (19)  čitamo 
da  je  u  slučaju  »kad  netko  ubije  svoga  bližnjega  nehotice,  a 
može  dokazati  da  ga  prije  nije  mrzio«  mogao  pobjeći  u  je¬ 
dan  od  gradova  utočišta  i  ostati  ondje  do  smrti  velikoga 
svećenika.  Tada  mu  je  bilo  dopušteno  vratiti  se  svojoj  kući, 
budući  da  se  privatne  srdžbe  obično  umiruju  u  javnim  ne¬ 
srećama  naroda,  pa  stoga  rođaci  ubijenoga  ne  bi  bili  tada 
skloni  da  ga  usmrte. 

11.  Bilo  je  naređeno  da  se  ubiju  životinje,  ne  zbog  neke 
10  Cf.  Lev.  17ss;  21ss;  Dt.  19,  16ss;  25. 

njihove  krivnje,  nego  kao  vrsta  kazne  odmjerene  njihovim 
gospodarima,  koji  ih  nisu  čuvali  i  spriječili  u  nanošenju 
štete.  Ako  je  neko  govedo  već  prije  imalo  naviku  bosti,  da 
bi  spriječio  opasnost,  gospodar  je  bio  kažnjen  strože  nego 
kad  je  životinja  ubola  nekoga  prvi  puta.  —  Te  su  životinje 
mogle  biti  ubijene  u  znak  osude  grijeha,  a  i  zbog  toga  da 
njihova  prisutnost  ne  bi  zadavala  strah  ljudima. 

12.  Prema  Mojsesu  Majmonidesu,"  književni  ili  povije¬ 
sni  razlog  te  zapovijedi  bila  je  činjenica  što  je  ubojica  če¬ 
sto  puta  pripadao  susjednom  gradu.  Stoga  je  ubojstvo  ju¬ 
nice  služilo  za  istragu  o  tajnom  ubojstvu.  Taj  se  cilj  u  zbilji 
postizavao  zbog  tri  razloga.  Prvo,  jer  su  starješine  morale 
dati  prisegu  da  nisu  ništa  propustili  u  pogledu  sigurnosti 
putova.  Drugo,  jer  je  gospodar  junice  pretrpio  štetu  zbog 
usmrćenja  životinje;  a  da  se  prije  otkrilo  ubojstvo,  životi¬ 
nja  ne  bi  bila  usmrćena.  Treće,  jer  je  mjesto  na  kojem  je 
junica  ubijena  imalo  ostati  neobrađeno.  Da  bi,  stoga,  izbje¬ 
gli  takve  štete,  stanovnici  bi  onoga  grada  otkrili  ubojicu, 
ako  su  ga  poznavali,  a  vrlo  je  rijedak  slučaj  bio  da  se  o  do¬ 
gađaju  ne  bi  pročuo  poneki  glas  ili  proširila  poneka  sum¬ 
nja. 

To  se  također  činilo  i  zbog  toga  da  bi  se  zadao  strah  i 
iskazalo  gnušanje  prema  činu  ubojstva.  Naime,  ubojstvo 
junice,  koja  je  korisna  i  snažna  životinja,  posebice  prije  ne¬ 
go  li  je  bila  pod  jarmom,  označavalo  je  da  onaj  koji  je  poči¬ 
nio  ubojstvo,  koliko  god  bio  koristan  i  snažan,  ima  biti  ubi¬ 
jen,  i  to  okrutnom  smrću,  što  je  naznačavalo  smrskavanje 
lubanje.  A  imao  je  biti  isključen  iz  ljudskog  društva  kao 
podlac  i  neznanac,  a  to  je  bilo  naznačeno  činjenicom  što  je 
ubijena  junica  bila  prepuštena  raspadanju  na  jednom  div¬ 
ljem  mjestu. 

U  mističnom  smislu  junica  iz  čopora  označava  tijelo  Kri¬ 
stovo,  koje  nije  nosilo  jaram,  jer  nije  učinilo  grijeha;  i  nije 
oralo  zemlju,  to  jest  nije  upoznalo  ljagu  duha  buntovni- 
štva.  A  činjenica  što  je  junica  bila  ubijena  na  jednom  div¬ 
ljem  mjestu  označavala  je  prezrenu  Kristovu  smrt,  po  ko¬ 
joj  su  bili  oprani  svi  grijesi,  a  đavao  označen  kao  začetnik 
ubojstva. 


1 1  Doct.  perplex.  p.  3  c.  40. 

Članak  3 

Da  li  su  bile  prikladne  sudske  zapovijedi  koje  su  se 
odnosile  na  strance? 

U  vezi  s  trećim  pitanjem  postupamo  ovako.  Čini  se  da 
sudske  zapovijedi,  koje  su  se  odnosile  na  strance,  nisu  bile 
prikladne.  Naime: 

1.  Petar  u  Djelima  apostolskim  (10,  34  i  si.)  kaže:  »Uisti¬ 
nu,  sad  istom  shvaćam  da  Bog  nije  pristran,  nego  je  njemu 
mio  u  svakom  narodu  onaj  koji  ga  priznaje  i  čini  pošteno«. 
A  one,  koji  su  Bogu  omiljeli,  nitko  ne  smije  isključiti  iz  cr¬ 
kve  Božje.  Stoga  nije  pravedna  odredba  Ponovljenog  zako¬ 
na  (23,  3)  po  kojoj  »u  Gospodnju  zajednicu  zauvijek  neće 
ući  ni  Amonac  ni  Moabac,  čak  ni  poslije  desetog  koljena«, 
dok  se  nešto  niže  u  vezi  s  poganima  govori  (r.  7):  »Nemoj 
prezirati  Edomca,  jer  je  on  brat  tvoj.  Ne  preziri  ni  Egipća- 
nina,  jer  si  bio  došljak  u  zemlji  njegovoj«. 

2.  Osim  toga:  čin  za  koji  nismo  odgovorni,  ne  zaslužuje 
nikakvu  kaznu.  A  nitko  nije  odgovoran  što  je  uškopljenik 
(eunuchus)  ili  što  ga  je  rodila  prostitutka.  Dakle,  nije  pri¬ 
kladna  zapovijed  u  Ponovljenom  zakonu  (23,  1  i  si.):  »Neka 
se  u  Jahvinu  zajednicu  ne  prima  onaj  kojemu  je  stučena 
mošnjica,  a  niti  mješanac  rođen  iz  bludništva«. 

3.  Zatim:  stari  je  zakon  milosrdno  naređivao  da  se  prido- 
šlice  ne  smiju  ugnjetavati.  U  Knjizi  Izlaska  (22,  21),  naime, 
čitamo:  »Ne  tlači  pridošlicu  niti  mu  nanosi  nepravde,  jer 
ste  i  sami  bili  pridošlice  u  zemlji  egipatskoj«;  i  opet  (23,  9): 
»Ne  ugnjetavaj  pridošlicu.  Ta  znate  kako  je  pridošlici,  i  sa¬ 
mi  ste  bili  pridošlice  u  zemlji  egipatskoj«.  A  ugnjetavati  ne¬ 
koga  kamatama  jedan  je  od  načina  tlačenja.  Dakle,  zakon 
nije  postupio  dobro  kad  je  dopustio  da  Zidovi  mogu  davati 
strancima  novac  na  zajam  uz  kamate. 

4.  Još  nešto:  nama  su  bliži  ljudi  nego  drveća.  A  onima 
koji  su  nam  bliži,  dužni  smo  iskazivati  veću  privrženost  i 
ljubav,  po  riječima  Sirahovim  (13, 15):  »Svako  živo  biće  lju¬ 
bi  svoju  vrstu  i  svaki  čovjek  svojega  bližnjega«.  Dakle,  ne 
može  se  opravdati  zapovijed  Gospodnja  u  Ponovljenom  za¬ 
konu  (20,  13  i  si.)  da  se  u  gradovima,  što  su  ih  Zidovi  osvo- 

jili  od  neprijatelja,  pobiju  svi  muškarci,  a  da  se  ne  posijeku 
stabla  koja  rod  donose. 

5.  K  tome:  svatko  ima  časno  težiti  više  prema  zajednič¬ 
kom  nego  prema  privatnom  dobru.  A  u  ratu  protiv  neprija¬ 
telja  cilj  je  zajedničko  dobro.  Stoga  nije  prikladna  zapovi¬ 
jed  u  Ponovljenom  zakonu  (20,  5  i  si.)  što  se  neki  uoči  bitke 
šalju  kući,  primjerice  onaj  tko  je  izgradio  novu  kuću,  zasa¬ 
dio  vinograd  ili  onaj  koji  se  oženio. 

6.  Napokon:  iz  krivnje  nitko  ne  smije  izvlačiti  korist.  A 
kad  je  neki  čovjek  plašljivac  i  kukavica,  onda  je  to  krivnja, 
jer  je  takav  stav  u  suprotnosti  s  krepošću  jakosti.  Stoga  ni¬ 
je  bilo  prikladno  takve  oslobađati  od  ratnih  napora. 

ALI  PROTIV  iznesenih  razloga  božanska  Mudrost  u 
Knjizi  mudrih  izreka  (8,  8)  kaže:  »Sve  su  riječi  usta  mojih 
pravične,  u  njima  nema  ništa  ni  krivo  ni  prijetvorno«. 

ODGOVARAM:  Prema  strancima  potoje  dva  oblika  od¬ 
nosa:  jedan  miroljubivi,  a  drugi  neprijateljski.  Obzirom  na 
jedan  i  drugi  oblik  odnosa  prema  strancima  zakon  je  sadr¬ 
žavao  prikladne  zapovijedi.  Naime,  Židovi  su  imali  trostru¬ 
ku  priliku  da  na  miroljubivi  način  održavaju  veze  sa  stran¬ 
cima.  Prvo,  kad  su  stranci  prolazili  kroz  njihovu  zemlju 
kao  putnici.  Drugo,  kad  su  sami  odlazili  u  tuđu  zemlju  s 
namjerom  da  se  ondje  nastane  kao  pridošlice.  I  u  jednom  i 
u  drugom  slučaju  zakon  je  nalagao  zapovijedi  milosrđa. 
Naime,  u  Knjizi  Izlaska  kaže  se  (22):  »Ne  tlači  pridošlicu«;  i 
opet  (23):  »Ne  ugnjetavaj  pridošlicu«  (usp.  3.  razlog).  — 
Treće,  kad  su  tuđinci  htjeli  prijeći  sasvim  u  njihovu  zajed¬ 
nicu  i  prigrliti  njihovu  vjeru.  U  tom  se  slučaju  postupalo 
po  nekom  redu.  Naime,  tuđinci  se  nisu  odmah  primali  za 
ravnopravne  građane.  Uostalom,  i  kod  nekih  je  poganskih 
naroda  bilo  određeno,  kako  nas  obavještava  Filozof  u  III 
knjizi  Politike' ,  da  se  građanima  imaju  smatrati  tek  po¬ 
tomci  od  djeda  ili  pradjeda  nadalje.  Kad  bi  se,  naime,  do¬ 
pustilo  strancima  da  vode  poslove  u  narodu,  mogle  bi  na¬ 
stati  mnoge  opasnosti.  Tuđinci  bi,  naime,  budući  da  još  ni¬ 
su  imali  prokušanu  ljubav  prema  zajedničkom  dobru, 
mogli  raditi  protiv  naroda.  Stoga  je  zakon  propisivao  da  se 
u  narodnu  zajednicu  može  primiti  tek  treće  pokoljenje 
onih  pogana  koji  su  bili  u  nekom  srodstvu  sa  Židovima,  to 
1  C.  1  n.  9  (Bk  1270b  1):  S.  Th.,  Iect.  1. 

jest  Egipćani,  među  kojima  su  se  Židovi  rađali  i  odrastali,  i 
Idumejci,  sinovi  Ezava,  brata  Jakovljeva.  Neki  pak  kao 
Amonci  i  Moabci  nisu  nikada  mogli  biti  primljeni  u  narod¬ 
nu  zajednicu,  jer  su  sa  Židovima  postupali  neprijateljski 
(usp.  1.  razlog).  Amalečani  pak,  koji  su  ih  najviše  ometali  i 
s  kojima  nisu  imali  nikakvo  srodstvo,  smatrani  su  za  vječ¬ 
ne  neprijatelje,  pa  se  u  Knjizi  Izlaska  (17,  16)  čita:  »Jahvin 
je  boj  protiv  Amalečana  od  naraštaja  do  naraštaja«. 

Isto  je  tako  zakon  donosio  razborite  zapovijedi  u  pogle¬ 
du  ratnog  stanja  s  tuđincima.  Naime,  prije  svega  određi¬ 
vao  je  da  se  rat  poduzima  iz  pravednih  razloga.  U  Ponovlje¬ 
nom  zakonu  (20)  naređuje  se,  primjerice,  da  prije  osvaja¬ 
nja  jednoga  grada  ponude  neprijatelju  mir.  —  Drugo, 
zakon  je  propisivao  da  rat  vode  hrabro  i  svoje  pouzdanje 
stave  u  Boga.  A  da  bi  se  ta  zapovijed  uspješno  izvršavala, 
zakon  je  propisivao  da  prije  bitke  svećenik  ohrabri  narod  i 
obeća  mu  pomoć  Gospodinovu.  —  Treće,  zakon  je  naređi¬ 
vao  da  uklone  svaku  zapreku  za  boj  i  da  se  kući  pošalju  svi 
koji  su  ratnicima  mogli  zadati  nepriliku.  -  Četvrto,  zakon 
je  naređivao  da  pobjedu  proslavljaju  umjereno,  da  poštede 
žene  i  djecu  i  plodonosna  stabla  u  tom  kraju. 

Odgovaram  na  razloge:  1.  Zakon  nije  isključi¬ 
vao  iz  bogoštovlja  i  iz  onoga  što  je  služilo  za  spasenje  duše 
ljude  nijednoga  naroda.  Naime,  u  Knjizi  Izlaska  (12,  48)  či¬ 
tamo:  »Ako  bi  stranac,  koji  među  vama  boravi,  htio  svetko¬ 
vati  Pashu  u  čast  Jahvi,  svi  se  njegovi  muški  najprije  mora¬ 
ju  obrezati.  Tek  mu  je  tada  dopušteno  slaviti  je,  jer  je  tada 
kao  i  domorodac  zemlje«.  Naprotiv,  u  vremenite  stvari,  ob¬ 
zirom  na  ono  što  je  sačinjavalo  društveni  život  naroda,  ni¬ 
je  se  odmah  pripuštalo  svakoga  zbog  gore  naznačenog  raz¬ 
loga  (u  »c«),  no  jedni  su  bili  primani  u  trećem  pokoljenju, 
poput  Egipćana  i  Idumejaca,  a  drugi  su  bili  isključeni  za¬ 
uvijek  kao  znak  osude  grijeha  iz  prošlosti,  poput  Moabaca, 
Amonaca  i  Amalečana.  Naime,  kao  što  se  kažnjava  pojedi¬ 
nac  zbog  počinjenog  grijeha  kako  bi  se  drugi  preplašili  i 
uzdržali  od  grijeha,  tako  zbog  nekog  posebnog  grijeha  mo¬ 
že  biti  kažnjen  narod  ili  grad  kako  bi  se  drugi  narodi  uzdr¬ 
žali  od  sličnog  grijeha. 

Ipak,  neki  su  mogli  biti  primljeni  kao  članovi  narodnog 
zbora  po  naročitom  oprostu  zbog  nekog  posebnog  krepo- 

snog  čina.  Tako  se  u  Knjizi  o  Juditi  (14,  6.  9)  kaže  da  je  za¬ 
povjednik  Amonaca,  Ahior,  bio  »sa  svim  potomcima  svoje¬ 
ga  plemena  primljen  u  izraleski  narod«.  —  To  se  zbilo  i  s 
Moapkinjom  Rutom,  koja  je  bila  »čestita  žena«,  kako  čita¬ 
mo  u  Knjizi  o  Ruti  (3,  11).  Ipak  bi  se  moglo  odgovoriti  da 
se  ta  zabrana  protezala  samo  na  muškarce,  a  ne  na  žene, 
kojima  ne  priliči  da  budu  građanke  s  punim  pravom. 

2.  Filozof  u  III  knjizi  Politike 1  kaže  da  netko  može  biti 
građanin  (neke  države)  na  dva  načina:  prvo,  u  punom  smi¬ 
slu;  drugo,  u  nekom  smislu.  Građanin  je  u  punom  smislu 
onaj  čovjek  koji  ima  mogućnost  obavljati  sve  građanske 
službe,  to  jest  sudjelovati  u  vijeću  i  narodnom  sudu.  U  ne¬ 
kom  je  pak  smislu  građanin  onaj  čovjek  koji  živi  u  jednoj 
državi,  a  ovamo  spadaju  i  ljudi  niska  porijekla,  djeca  i  star¬ 
ci,  koji  nisu  kadri  obavljati  stvari  koje  se  tiču  života  zajed¬ 
nice.  Stoga  su  nezakonita  djeca,  zbog  njihova  niskoga  pori¬ 
jekla,  bila  isključena  »iz  skupštine«,  to  jest  iz  narodnog 
zbora  sve  do  desetog  pokoljenja.  Isključeni  su  bili  također 

1  uškopljenici,  koji  nisu  mogli  težiti  za  čašću  očinstva  što 
se  mnogo  cijenilo  u  židovskom  narodu,  u  kojem  se  iskazi¬ 
vanje  kulta  Bogu  očuvalo  tjelesnim  rađanjem.  Uostalom,  i 
kod  pogana,  kako  nas  obavještava  Filozof  u  II  knjizi  Politi¬ 
ke 3,  u  velikoj  su  časti  bili  oni,  koji  su  imali  mnogo  djece. 
—  Ipak  prema  darovima  milosti  uškopljenici  nisu  bili  ma¬ 
nji  od  drugih,  a  isto  tako  ni  pridošlice,  kako  smo  već  kazali 
(odg.  na  1.  razlog).  Naime,  kod  Izaije{ 56,  3)  čitamo:  »Neka 
sin  tudinčev,  koji  je  prionuo  uz  Jahvu,  ne  govori:  'Jamačno 
će  me  Jahve  odvojiti  od  svojega  naroda’.  Neka  uškopljenik 
ne  govori:  'Ja  sam  evo  tek  suho  drvo’«. 

3.  Zakon  nije  imao  nakanu  omogućiti  ubiranje  kamata 
od  tuđinaca.  No  ta  se  činjenica  pripisuje  pripuštenju,  bilo 
zbog  sklonosti  Zidova  prema  lakomosti,  bilo  da  bi  postali 
dobrohotniji  prema  strancima,  na  račun  kojih  su  stjecali 
bogatstva. 

4.  U  vezi  s  neprijateljskim  gradovima  činila  se  ova  razli¬ 
ka.  Neki  su,  naime,  gradovi  bili  udaljeni  i  nisu  spadali  u 
one  gradove  koji  su  bili  obećani  Židovima,  pa  kad  su  te 
gradove  osvojili,  pobili  bi  sve  muškarce  koji  su  se  borili 

2  C.  3  n.  2  (Bk  1278a  2):  S.  Th„  lect.  4. 

3  C.  6  n.  13  (Bk  1270b  1):  S.  Th.,  lect.  13. 


2.  Zakon  i  društvo 


717 


protiv  Božjeg  naroda;  žene  su  i  djecu  poštedjeli.  Naprotiv, 
u  obližnjim  gradovima,  koji  su  im  bili  obećani,  postojala  je 
zapovijed  da  se  pobiju  svi  zbog  zloće  što  su  je  ti  gradovi 
počinili  u  prošlosti,  a  Gospodin  je  protiv  njih  u  znak  kazne 
poslao  izraelski  narod  kao  izvršitelja  pravde.  Naime,  u  Po¬ 
novljenom  zakonu  (9,  5)  čitamo:  »Zbog  opačina  onih  naro¬ 
da,  gradovi  su  bili  razoreni  tvojim  dolaskom«.  Bilo  je  nare¬ 
đeno  da  se  sačuvaju  plodonosna  drveća  na  korist  naroda 
kojemu  je  pripao  grad  s  okolinom. 

5.  Iz  boja  je  bio  isključen  iz  dva  razloga  onaj  koji  je  tek 
nedavno  izgradio  kuću,  nasadio  vinograd  ili  se  oženio.  Pr¬ 
vo,  čovjek  u  početku  više  voli  ono  što  je  nedavno  stekao  ili 
ono  što  će  tek  steći,  pa  se  plaši  da  to  ne  bi  izgubio.  Stoga  je 
bilo  vjerojatno  da  su  se  zbog  te  ljubavi  takvi  previše  plašili 
smrti,  pa  nisu  bili  toliko  hrabri  u  boju.  —  Drugo,  kako  ka¬ 
že  Filozof  u  II  knjizi  Fizike*,  »prava  je  nesreća  kad  čovjek, 
koji  je  stigao  nadomak  neke  stvari,  bude  spriječen  da  je 
posjeduje«.  Da  se,  stoga,  preživjeli  rođaci  ne  bi  previše  ža¬ 
lostili  zbog  smrti  svojih  bližnjih,  koji  nisu  mogli  uživati  do¬ 
bra  što  su  za  njih  bila  pripremljena,  te  da  se  i  narod  ne  bi 
zgražao  kad  to  opazi,  takve  su  ljude  čuvali  od  opasnosti 
smrti  i  slali  ih  iz  boja  kući. 

6.  Strašljivce  su  slali  kući,  ne  zbog  neke  njihove  koristi, 
nego  da  narod  ne  bi  trpio  štetu  zbog  njihove  prisutnosti, 
jer  je  njihov  strah  i  bijeg  mogao  izazvati  i  druge  da  se  pre¬ 
plaše  i  pobjegnu. 


Članak  4 

Da  Ii  su  bile  prikladne  zapovijedi  staroga  zakona  obzirom 
na  članove  obitelji? 

Senf.  4  d.  33  q.  1  a.  3  q.a3  ad  3;  q.  2  a.  2  q.al.  2.  4; 

Cont.  Gent.  3, 123. 

U  vezi  s  četvrtim  pitanjem  postupamo  ovako,  čini  se  da 
nisu  bile  prikladne  zapovijedi  staroga  zakona  obzirom  na 
članove  obitelji.  Naime: 

1.  Filozof  u  I  knjizi  Politika  kaže  da  je  »rob  gospodarov 
4  C.  5  n.  9  (Bk  197a  27):  S.  Th.,  lect.  9. 

1  C.  2  n  6  (Bk  1254  a  12):  S.  Th.,  lect.  2 

u  svemu  što  jest«.  A  tko  drugomu  pripada  na  takav  način, 
mora  mu  pripadati  zauvijek.  Dakle,  neprikladno  je  zakon 
zapovijedio  u  Knjizi  Izlaska  (21,  2)  da  sedme  godine  robovi 
postanu  slobodni. 

2.  Osim  toga:  rob  je  vlasništvo  gospodara  poput  neke  ži¬ 
votinje,  primjerice  magarca  ili  goveda.  A  Ponovljeni  zakon 
(22,  1-3)  naređuje  da  se  zalutale  životinje  vrate  njihovim 
gospodarima.  Dakle,  neprikladna  je  zapovijed  Ponovljenog 
zakona  (23,  15):  »Ne  smiješ  gospodaru  izručivati  roba  koji 
je  od  svoga  gospodara  utekao  k  tebi«. 

3.  Nadalje:  više  od  ljudskog  zakona  mora  za  milosrđe 
odgajati  božanski  zakon.  No  po  ljudskim  zakonima  imaju 
se  veoma  strogo  kažnjavati  oni  koji  grubo  postupaju  s  ro¬ 
bovima  i  ropkinjama.  A  najteža  je  kazna,  čini  se,  bila  ona 
kada  je  iz  nje  uslijedila  smrt.  Stoga  u  Knjizi  Izlaska  (21,  20 

1  si.)  nije  prikladno  određeno:  »Tko  udari  batinom  svoga 
roba  ili  svoju  ropkinju,  ako  prežive  dan-dva,  neka  se  osveta 
ne  provodi,  jer  je  rob  njegovo  vlasništvo«. 

4.  Zatim:  Filozof  u  I2  i  III3  knjizi  Politike  kaže  da  je  vlast 
gospodara  nad  robom  drukčija  od  vlasti  oca  nad  sinom.  A 
vlasništvo  nad  robovima  uključuje  mogućnost  da  gospo¬ 
dar  može  prodati  roba  ili  ropkinju.  Dakle,  zakon  nije  uči¬ 
nio  dobro  kad  je  dopustio  da  netko  može  prodati  svoju 
kćer  kao  sluškinju  ili  kao  ropkinju  (Izl  21,  7). 

5.  Još  nešto:  otac  ima  vlast  nad  sinom.  A  kazniti  zlopora¬ 
be  ima  pravo  onaj  tko  ima  vlast  nad  onim  koji  sagriješi. 
Stoga  u  Ponovljenom  zakonu  (21,  18  i  si.)  nije  prikladno 
određeno  da  otac  dovede  vlastitog  sina  pred  gradske  star¬ 
ješine  da  ga  kazne. 

6.  K  tome:  Gospodin  je  u  Ponovljenom  zakonu  (7,  3  i  si.) 
zabranio  ženidbe  s  tuđincima,  čak  je  naredio  da  se  ponište 
oni  brakovi  koji  su  već  bili  sklopljeni,  kako  čitamo  u  Ezri- 
noj  knjizi  ( 10).  Dakle,  nije  bilo  razložno  dopuštenje  u  knjizi 
Ponovljenog  zakona  (21,  10  i  si.),  da  Zidovi  mogu  sklopiti 
brak  sa  ženama  tuđinkama. 

7.  Zatim:  u  Levitskom  zakonu  (18)  Gospodin  je  odredio 
da  se  pridogom  ženidbi  izbjegavaju  neka  koljena  krvnog 
srodstva  i  rodbinstva.  Stoga  je  neprikladna  zapovijed  do- 

2  C.  5  n.  1  (Bk  1259a  37):  S.  Th„  lect.  10. 

3  C.  4  n.  4  (Bk  1278b  32):  S.  Th.,  lect.  5. 


2.  Zakon  i  društvo 


719 


nesena  u  Ponovljenom  zakonu  (25,  5)  da  brat  oženi  ženu 
udovicu  pokojnoga  svoga  brata  ako  ovaj  umre  bez  djece. 

8.  Nadalje:  između  muža  i  žene  mora  postojati  najveća 
vjernost  kao  što  postoji  i  najveća  prisnost.  No  to  je  nemo¬ 
guće  ako  bi  se  brak  mogao  raskinuti.  Stoga  nije  prikladna 
zapovijed  Gospodnja  u  Ponovljenom  zakonu  (24,  1-4)  da 
čovjek  može  otpustiti  ženu  pošto  joj  dadne  otpusno  pismo, 
kao  i  naredba  da  je  više  ne  može  ponovo  uzeti. 

9.  Napokon:  kao  što  žena  može  prekršiti  vjernost  prema 
mužu,  tako  rob  može  uskratiti  poštovanje  gospodaru,  a  i 
sin  ocu.  No  da  bi  se  otkrila  nepravda  roba  prema  gospoda¬ 
ru,  ili  sina  prema  ocu,  zakon  nije  propisivao  nikakve  žrtve. 
Stoga  je  bila  suvišna  žrtva  prinosnica  za  ljubomoru  usta¬ 
novljena  u  svrhu  da  bi  se  razotkrio  preljub  žena,  kako  čita¬ 
mo  u  Knjizi  Brojeva  (5,  12  i  si.).  Dosljedno  tomu,  čini  se  da 
stari  zakon  nije  donio  prikladne  zapovijedi  obzirom  na  čla¬ 
nove  obitelji. 

ALI  PROTIV  iznesenih  razloga  u  Psalmima  (18,  10)  stoji: 
»Istiniti  su  sudovi  Jahvini,  svi  jednako  pravedni«. 

ODGOVARAM:  Suživot  članova  obitelji,  kako  kaže  Filo¬ 
zof  u  I  knjizi  Politike*  zasniva  se  na  svakidašnjoj  djelatno¬ 
sti  usmjerenoj  na  sricanje  neophodnih  sredstava  za  život. 
A  ljudski  se  život  održava  na  dva  načina.  Prvo,  u  odnosu  na 
pojedinca,  to  jest  ukoliko  je  riječ  o  čovjeku  brojčano 
istom.  A  da  bi  održao  taj  život,  čovjek  se  služi  izvanjskim 
dobrima,  koja  mu  služe  za  hranu,  odjeću  i  druge  slične 
stvari  potrebne  za  život.  U  privređivanju  pak  tih  dobara 
čovjeku  su  potrebne  sluge.  Drugo,  ljudski  se  život  u  vrsti 
održava  rađanjem,  pa  je  čovjeku  potrebna  žena  koja  će  mu 
roditi  djecu.  Stoga  u  obiteljskom  životu  mogu  postojati  tri 
vrste  odnosa:  gospodar  i  sluga,  muž  i  žena,  otac  i  sin.  A  za 
sve  je  te  odnose  stari  zakon  izdao  prikladne  zapovijedi. 

Naime,  odredio  je  da  se  prema  robovima  postupa  s  do¬ 
brotom  te  da  ih  se  ne  tlači  pretjeranim  radom.  U  tom  smi¬ 
slu  u  Ponovljenom  zakonu  (5,  14)  Gospodin  je  naredio:  u 
dan  subotnji  »odmaraj  se  ti;  tvoj  sluga  i  tvoja  sluškinja«. 
Isto  valja  reći  i  za  kazne,  jer  je  zakon  naredio  da  za  kaznu 
pusti  na  slobodu  robove  onaj  čovjek  koji  je  svoje  robove 
osakatio,  kako  nalazimo  u  Knjizi  Izlaska  (21,  26  i  si.).  Isto 
4  C.  1  n.  6  (Bk  1252b  13):  S.  Th„  lect.  1. 

je  bilo  naređeno  i  za  sluškinju  ako  bi  je  netko  uzeo  za  ženu 
(ondje,  r.  7  i  si.):  —  Sto  se  tiče  robova  Židova,  zakon  je 
određivao  da  se  oni  sedme  godine  puste  na  slobodu  sa 
svim  stvarima  koje  su  donijeli  sa  sobom  i  sa  svom  svojom 
odjećom,  kako  govori  Knjiga  Izlaska  (21,  2  i  si.).  Nadalje, 
bilo  je  naređeno  da  im  se  za  put  dadne  sve  što  im  je  pot¬ 
rebno,  o  čemu  piše  Ponovljeni  zakon  (15,  13  i  si.). 

Sto  se  žena  tiče,  zakon  je  ponajprije  donio  pravila  u  po¬ 
gledu  izbora  žena  prigodom  ženidbe,  pa  je  odredio  da  Zi¬ 
dovi  uzimaju  žene  iz  svoga  plemena,  kako  se  ždrijebom 
određena  imanja  ne  bi  pomiješala,  kako  čitamo  u  posljed¬ 
njem  poglavlju  Knjige  Brojeva.  Nadalje,  zakon  je  propisi¬ 
vao  da  čovjek  ima  oženiti  ženu  svoga  brata  kad  ovaj  umre 
bez  poroda.  Razlog  je  tomu  bio  taj  da  onaj,  koji  nije  imao 
potomstva  po  tjelesnom  rađanju,  stekne  to  potomstvo  ba¬ 
rem  po  nekoj  vrsti  posvojenja,  da  se  ne  bi  posve  izbrisao 
spomen  na  pokojnika.  Zakon  je  također  određivao  da  se 
kod  sklapanja  brakova  Zidovi  ne  smiju  ženiti  sa  stranim 
osobama,  to  jest  tuđinkama  zbog  opasnosti  od  zavođenja 
na  idolopoklonstvo  (usp.  odg.  na  6.  razlog),  niti  s  bliskim 
rođacima  zbog  prirodnog  poštovanja  prema  njima  (usp. 
odg.  na  7.  razlog).  —  Zakon  je  zatim  određivao  kako  se  ima 
postupati  sa  ženama  što  su  ih  oženili.  Nitko  ih  nije  smio 
lako  dovoditi  na  zao  glas,  pa  je  zakon  stoga  naređivao  da 
se  imaju  kazniti  oni  koji  su  lažno  zbog  grijeha  optužili  svo¬ 
ju  ženu,  o  čemu  govori  Ponovljeni  zakon  (22,  13  i  si.).  Za¬ 
kon  je,  nadalje,  određivao  da  se  zbog  mržnje  prema  ženi 
ne  smiju  dovoditi  u  pitanje  prava  djece  (Pnz  21,  15  i  si.). 
Zakon  je  k  tome  naređivao  da  nitko  ne  smije  zlostavljati 
ženu  zbog  mržnje,  nego  je  ima  otpustiti  predavši  joj  otpu- 
sno  pismo  (Pnz  24,  1).  A  da  bi  od  početka  pospješivao  lju¬ 
bav  između  bračnih  drugova,  zakon  je  određivao  (r.  5)  da 
se  onaj  koji  se  tek  odnedavna  oženio,  ne  smije  opterećivati 
nikakvim  zaduženjem  što  se  tiče  javnih  potreba,  kako  bi  se 
mogao  radovati  sa  svojom  ženom. 

Sto  se  tiče  djece,  zakon  je  naređivao  da  ih  otac  odgaja  u 
stezi  i  poučava  u  vjeri.  Stoga  u  Knjizi  Izlaska  (12,  26  i  si.) 
čitamo:  »Kad  vas  vaša  djeca  zapitaju:  'Sto  vam  taj  obred 
označuje?',  odgovorite  im:  'Ovo  je  pashalna  žrtva  u  čast  Ja¬ 
hvi  koji  je  prolazio’«.  Očevi  su  ih,  nadalje,  imali  poučavati 

u  ćudoređu,  jer  u  Ponovljenom  zakonu  (21, 20)  piše  da  oče¬ 
vi  imaju  reći:  »Ovaj  naš  sin  opak  je  i  nepokoran;  neće  da 
nas  sluša;  ništarija  je  i  pijanica«. 

Odgovaram  na  razloge;  1.  Sinove  je  Izraelove 
Gospodin  oslobodio  iz  sužanjstva  i  pozvao  na  božansku 
službu,  jer  nije  želio  da  ostanu  robovi  zauvijek.  U  Levit- 
skom  zakonu  (25,  39  i  si.)  čitamo:  »Ako  li  tvoj  brat  padne  u 
škripac  te  se  moradne  tebi  prodati,  nemoj  ga  prisiliti  da 
služi  kao  rob;  neka  bude  kod  tebe  kao  najamnik  ili  nadni¬ 
čar.  Ta  oni  su  moji  službenici,  ja  sam  ih  izbavio  iz  zemlje 
egipatske;  oni  se  ne  smiju  prodavati  kao  robovi«.  Budući 
da  nisu  bili  robovi  u  posvemašnjem  već  samo  u  nekom 
smislu,  svake  su  sedme  godine  ponovno  stjecali  slobodu. 

2.  Ona  je  zapovjed  vrijedila  za  roba  kojega  je  gospodar 
tražio  da  bi  ga  ubio  ili  da  bi  učinio  neko  nedjelo. 

3.  Sto  se  tiče  ozljeda  nanesenih  robovima,  čini  se  da  je 
nakana  zakona  bila  utvrditi  da  li  je  ozljeda  uistinu  učinje¬ 
na  ili  nije.  Naime,  ako  se  povreda  zacijelo  dogodila,  zakon 
je  određivao  kaznu,  to  jest  gubitak  roba  koji  je  imao  biti 
pušten  na  slobodu  (Izl  21, 26),  ako  je  bila  riječ  o  sakaćenju; 
ako  je  uslijedila  smrt,  primjenjivala  se  kazna  predviđena 
za  ubojstvo,  to  jest  ako  je  rob  umro  na  gospodarevim  ruka¬ 
ma  kad  ga  je  ovaj  tukao.  —  No  ako  nije  bilo  sigurno  da  je 
rob  umro  od  povrede,  nego  je  samo  tako  izgledalo,  a  radilo 
se  o  vlastitom  robu,  zakon  nije  određivao  nikakvu  kaznu 
kada,  primjerice,  pretučeni  rob  nije  umro  odmah,  već  po¬ 
slije  nekoliko  dana.  Tada  se,  naime,  nije  moglo  sa  sigurno¬ 
šću  znati  da  li  je  umro  od  udaraca.  Jer,  ako  je  netko  pretu¬ 
kao  čovjeka  slobodnjaka  koji  nije  odmah  umro,  nego  je 
mogao  još  hodati  pomoću  štapa,  onaj  koji  ga  je  pretukao, 
nije  bio  krivac  za  ubojstvo,  premda  se  moglo  dogoditi  da 
onaj  čovjek  kasnije  umre.  Ipak,  morao  mu  je  nadoknaditi 
novac  koji  je  ovaj  potrošio  na  liječenje  (Izl  21,  18).  To  se, 
međutim,  nije  događalo  kad  se  radilo  o  vlastitom  robu,  jer 
sve  što  je  rob  posjedovao,  i  sama  njegova  osoba,  pripadali 
su  gospodaru.  Zato  valja  ponoviti  razlog  zbog  kojega  je  go¬ 
spodar  bio  oslobođen  novčane  kazne,  to  jest  rob  je  bio 
»njegovo  vlasništvo«. 

4.  Nijedan  Židov,  kako  smo  rekli  (odg.  na  1.  razlog),  nije 
mogao  imati  za  pravoga  roba  nekog  drugog  Židova,  nego 

je  takav  bio  rob  u  širem  smislu,  to  jest  bio  je  neki  najam¬ 
nik,  i  to  na  određeno  vrijeme.  Ipak  je  zakon  dopuštao  da 
čovjek  može  prodati  sina  ili  kćer  u  slučaju  bijede.  To  se 
očituje  iz  riječi  zakona:  »Ako  netko  proda  kćer  kao  ropki- 
nju,  ona  će  kasnije  postati  slobodna,  ali  ne  onako  kao  dru¬ 
ge  ropkinje«.  Na  taj  je  način  netko  mogao  prodati  ne  samo 
svoju  djecu,  nego  i  sama  sebe,  ali  više  kao  najamnika  nego 
kao  roba:  »Ako  li  tvoj  brat  padne  u  škripac  te  se  moradne 
tebi  prodati,  nemoj  ga  prisiliti  da  služi  kao  rob;  neka  bude 
kod  tebe  kao  najamnik  ili  nadničar«,  kaže  se  u  Levitskom 
zakonu  (25,  39  i  si.) 

5.  Filozof  u  X  knjizi  Etike’  kaže  da  očeva  vlast  ima  samo 
mogućnost  izricanja  opomene,  ali  nema  prinudnu  moć  ko¬ 
jom  bi  slomio  buntovne  i  nepopravljive.  Stoga  je  u  tom 
slučaju  zakon  naređivao  da  tvrdokornog  sina  podvrgnu  ka¬ 
znama  gradske  starješine. 

6.  Gospodin  je  zabranio  da  se  Zidovi  žene  ženama  tudin- 
kama  zbog  opasnosti  da  ih  one  ne  bi  zavele  na  idolopo- 
klonstvo.  Ta  se  zabrana  ponajprije  odnosila  na  pogane  su¬ 
sjede  čije  bi  obrede  Židovi  veoma  lako  mogli  prihvatiti. 
Ako  je,  naprotiv,  žena  htjela  napustiti  idolopoklonstvo  i 
prihvatiti  židovski  zakon,  tada  ju  je  Židov  mogao  oženiti, 
kao  što  je  očito  u  slučaju  Rute  koja  se  udala  za  Boaza.  Ona 
je,  naime,  rekla  svekrvi:  »Tvoj  narod  moj  je  narod,  i  tvoj 
Bog  moj  je  Bog«,  kako  čitamo  u  Knjizi  o  Ruti (1. 16).  Stoga 
se  žena,  zarobljena  u  ratu,  nije  mogla  udati  za  Židova  ako 
prije  nije  ostrigla  kosu,  odsjekla  nokte,  odbacila  odjeću  u 
kojoj  je  bila  zarobljena  i  oplakala  oca  i  majku,  a  to  su  bili 
čini  koji  su  označavali  potpuno  napuštanje  idolopoklon- 
stva. 

7.  Tumačeći  riječi  Matejeva  evanđelja,  Ivan  Krisostom 
kaže4  da  je  »zakonom  bilo  određeno  da  pokojnikov  brat 
obitelji  umrloga  dadne  jednoga  sina,  budući  da  je  za  Žido¬ 
ve,  naviknute  na  sve  čine  za  sadašnji  život,  smrt  bila  nena¬ 
doknadivo  zlo.  Stoga  je  bilo  također  određeno  da  bratovu 
udovicu  uzme  za  ženu  brat  ili  rođak  umrloga,  i  to  stoga« 
(što  sin  rođen  od  bratove  udovice)  »svejedno  nije  bio  sma¬ 
tran  sinom  umrloga,  ali  i  stoga  što  se  jedan  tudinac  ne  bi 

5  C.  9  n.  12  (Bk  1180a  18):  S.  Th.,  lect.  14. 

6  Homil.  48:  PG  58,  489. 

tako  zdušno  zalagao  u  brizi  za  pokojnikovu  kuću  kao  po¬ 
kojnikov  brat  kojega  je  na  tu  dužnost  primoravalo  i  rod¬ 
binstvo«.  Iz  toga  je  očigledno  da  je  netko,  tko  je  oženio 
udovicu  brata  svoga,  nastupao  u  osobi  pokojnoga  brata. 

8.  Zakon  je  omogućavao  otpuštanje  žene,  ne  stoga  što  bi 
to  bilo  dobro,  nego  zbog  židovske  tvrdoglavosti,  kako  reče 
Gospodin  u  Matejevu  evanđelju  (19,  8).  No  o  tome  će  opšir¬ 
nije  biti  riječi  u  raspravi  o  ženidbi  (usp.  Suppl.  p.  67). 

9.  Kad  preljubom  čine  grijeh  nevjere  prema  muževima, 
žene  postupaju  bez  teškoća,  olako,  zbog  užitka  i  skriveno, 
jer,  kako  kaže  Job  (24, 15),  »za  sumrakom  žudi  oko  preljub- 
nika«.  U  grijehu  pak  nevjere  sina  prema  ocu,  ili  sluge  pre¬ 
ma  gospodaru  nije  tako,  budući  da  ta  nevjera  ne  proizlazi 
iz  požude  za  užitkom,  već  iz  zloće;  i  ne  može  ostati  tako 
skrivena  kao  nevjera  žene  preljubnice. 

C.  Etika  i  filozofija  prava 


POGLAVLJE  114 
(S.  c.  g.  III) 

BOG  JE  LJUDIMA  DAO  ZAKONE 

Iz  toga  proizlazi  očigledna  nužnost  da  je  Bog  imao  dati 
čovjeku  jedan  zakon.  Naime: 

1.  Kao  što  Bog  usmjerava  čine  stvorenja  koja  nisu  obda¬ 
rena  razumom  onim  što  spada  na  njihovu  vrstu,  isto  tako 
Bog  usmjerava  ljudske  čine  onim  što  spada  na  pojedinač¬ 
nu  osobu,  kako  smo  gore  rastumačili1.  No  čine  što  se  od¬ 
nose  na  vrste  kod  onih  stvorenja  koja  nisu  obdarena  razu¬ 
mom  Bog  vodi  posredstvom  prirodne  sklonosti,  koja  pro¬ 
izlazi  iz  prirode  vrste.  Dakle,  povrh  toga  čovjeku  je  bilo 
potrebno  dati  nešto  čime  će  se  usmjeravati  u  svojim  osob¬ 
nim  činima.  A  to  nešto  nazivamo  zakonom. 

2.  Još  nešto:  stvorenja  obdarena  razumom,  kako  smo 
prije  rekli,  podložna  su  božanskoj  providnosti  na  takav  na¬ 
čin,  da  poprimaju  čak  i  jedan  izgled  božanske  providnosti, 
ukoliko  imaju  sposobnost  u  svojim  činima  upravljati  same 
sebe  i  ostala  bića.  A  sredstvo  kojim  se  nečiji  čini  upravljaju 
naziva  se  zakon.  Dakle,  bilo  je  prikladno  što  je  Bog  dao  lju¬ 
dima  zakon. 

3.  Zatim:  budući  da  zakon  nije  drugo  nego  mjerilo  i  pra¬ 
vilo  djelovanja,  prikladno  je  da  on  bude  dan  samo  onim 
bićima  koja  imaju  spoznaju  o  svrsi  svoga  djelovanja.  No  to 
svojstvo  pripada  samo  razumskom  biću.  Dakle,  bilo  je  pri¬ 
kladno  dati  zakon  samo  razumskom  stvorenju. 

4.  Osim  toga:  zakon  se  daje  samo  onim  bićima  koja  ima¬ 
ju  sposobnost  djelovanja  i  ne-djelovanja.  A  to  svojstvo  pri¬ 
pada  samo  onim  stvorenjima  koja  su  obdarena  razumom. 
Dakle,  samo  je  razumsko  stvorenje  kadro  primiti  zakone. 

5.  Napokon:  budući  daje  zakon  pravilo  djelovanja,  a  sva¬ 
ko  djelovanje  ima  svoj  razlog  po  svrsi,  od  njega  svako  biće 
1  Usp.  c.  113. 

koje  je  kadro  primiti  zakon  mora  taj  zakon  primiti  od  ono¬ 
ga  koji  ima  zadaću  privesti  to  biće  njegovoj  svrsi:  niži  zana¬ 
tlija,  primjerice,  mora  ga  primiti  od  glavnog  graditelja,  a 
vojnik  od  vojnog  zapovjednika.  No  razumsko  stvorenje  po¬ 
stiže  svoju  posljednju  svrhu  u  Bogu  i  od  Boga,  kao  što  je 
očigledno  iz  onoga  što  smo  ranije  rekli.2 3  Dakle,  bilo  je  pri¬ 
kladno  da  Bog  dadne  ljudima  jedan  zakon. 

Stoga  Jeremija  (31,  33)  kaže:  »Utisnut  ću  zakon  svoj  u 
njihova  srca«,  a  Hošea  (8, 12)  govori  ovako:  »Umnožit  ću  za 
njih  zakone  moje«.1 


2  Usp.  c.  37.  52. 

3  Usp.  I  II  q.  91  a;  4.  Sent.  III  d.  37  a.  1;  In  Psalm.  18;  Ad  Gal.  c.  3  lect.  7. 

C.  Etika  i  filozofija  prava 


POGLAVLJE  115 
(S.  c.  g.  III) 

BOŽANSKI  ZAKON  USMJERAVA  ČOVJEKA  POGLAVITO 
NA  BOGA 

Odatle  možemo  zaključiti  koja  je  poglavita  svrha  zakona 
što  ga  je  Bog  dao.  Naime: 

1.  Očigledno  je  da  svaki  zakonodavac  poglavito  zakoni¬ 
ma  namjerava  usmjeravati  ljude  prema  njihovoj  svrsi:  voj¬ 
ni  zapovjednik,  primjerice,  namjerava  s  vojskom  izvojevati 
pobjedu,  a  upravitelj  grada  namjerava  ostvariti  mir.  Svrha 
pak  kojoj  Bog  teži  jeste  sam  Bog.  Dakle,  božanski  zakon 
poglavito  usmjerava  čovjeka  prema  Bogu. 

2.  Još  nešto:  zakon  je,  kao  što  smo  ranije  kazali,  odredba 
božanske  upraviteljske  providnosti  koja  je  dana  razum¬ 
skim  stvorenjima.  A  upravljanje  božanske  providnosti  sa¬ 
stoji  se  u  tome  što  ona  vodi  pojedine  stvari  njihovoj  vlasti¬ 
toj  svrsi.  Dakle,  božanski  zakon  poglavito  usmjerava  čovje¬ 
ka  prema  njegovoj  svrsi.  A  svrha  je  ljudske  naravi  prionuti 
uz  Boga,  jer  se  upravo  u  tome  sastoji  čovjekova  sreća,  ka¬ 
ko  smo  gore  rastumačili.1  Dakle,  božanski  zakon  poglavito 
usmjerava  čovjeka  da  prione  uz  Boga. 

3.  Nadalje:  nakana  je  svakog  zakonodavca  učiniti  dobri¬ 
ma  one  kojima  daje  zakone.  Stoga  zakonske  zapovijedi 
moraju  naređivati  kreposne  čine.2  Dakle,  božanski  zakon 
ima  za  svrhu  samo  one  čine  koji  su  najbolji.  A  medu  svim 
ljudskim  činima  najboji  su  oni  kojima  čovjek  prianja  uz 
Boga,  budući  da  su  oni  najbliži  svrsi.  Dakle,  božanski  za¬ 
kon  poglavito  usmjerava  čovjeka  prema  tim  činima. 

4.  Napokon:  glavno  pravilo  u  jednom  zakonu  mora  biti 
ono  od  kojega  zakon  dobija  svoju  djelotvornost.  A  božan¬ 
ski  zakon  duguje  svoju  djelotvornost  kod  ljudi  činjenici 

1  c.  37. 

2  Ethica  I  c.  13  n.  2. 

što  je  čovjek  podložan  Bogu.  Naime,  nije  dužan  opsluživati 
zakone  nekoga  kralja  onaj,  koji  nije  njegov  podanik.  Da¬ 
kle,  poglavita  je  svrha  božanskog  zakona  da  ljudska  duša 
prione  uz  Boga. 

Stoga  se  u  Ponovljenom  zakonu  (10,  12)  kaže:  »Dakle, 
Izraele,  što  od  tebe  traži  Jahve,  Bog  tvoj?  Samo  to  da  se 
bojiš  Jahve,  Boga  svoga;  da  po  svim  putovima  njegovim 
hodiš;  da  ga  ljubiš  i  služiš  Jahvi,  Bogu  svome,  svim  srcem 
svojim  i  svom  dušom  svojom«.3 


3  Usp.  I  II  q.  99  a.  1.  2;  II-II  q.  122  a.  1.  4. 

C.  Etika  i  filozofija  prava 


POGLAVLJE  116 
(S.  c.  g.  III) 

SVRHA  JE  BOŽANSKOG  ZAKONA  LJUBAV  PREMA 
BOGU 

Budući  da  je  poglavita  svrha  božanskog  zakona  da  čov¬ 
jek  prione  uz  Boga,  a  čovjek  prianja  uz  Boga  ponajprije 
ljubavlju,  neophodno  je  da  božanski  zakon  bude  poglavito 
usmjeren  prema  toj  ljubavi.  —  A  da  čovjek  ljubavlju  ponaj¬ 
više  prianja  uz  Boga,  očigledno  je.  Naime: 

1.  U  čovjeku  se  nalaze  dva  sredstva  kojima  može  prionu¬ 
ti  uz  Boga,  to  jest  razum  i  volja,  budući  da  nižim  moćima 
ne  može  prionuti  uz  Boga,  nego  samo  uz  niže  stvari.  A  pri¬ 
anjanje  razuma  dobiva  svoju  potpunost  prianjanjem  volje, 
budući  da  se  posredstvom  volje  čovjek  na  neki  način  smi¬ 
ruje  u  onome  što  je  razum  spoznao.  A  volja  prianja  uz  ne¬ 
ku  stvar  ili  zbog  ljubavi  ili  zbog  straha,  ali  na  različit  na¬ 
čin.  Kad  volja  prianja  uz  neku  stvar  zbog  straha,  prianja 
zbog  nečega  drugoga,  to  jest  da  bi  izbjegla  zlo  koje  joj  pri¬ 
jeti  u  slučaju  da  ne  prione  uz  tu  stvar.  Naprotiv,  kad  pri¬ 
anja  uz  neku  stvar  zbog  ljubavi,  prianja  zbog  same  sebe.  A 
ono  što  je  zbog  sebe,  uvijek  je  glavnije  od  onoga  što  je 
zbog  drugoga.  Dakle,  prianjanje  uz  Boga  zbog  ljubavi  najo- 
dličniji  je  način  čovjekova  prianjanja  uz  Boga.  Dakle,  to  je 
poglavita  svrha  božanskog  zakona. 

2.  Zatim:  svrha  je  svakog  zakona,  a  posebice  božanskog, 
učiniti  ljude  dobrima.  A  čovjek  je  dobar  po  tome  što  ima 
dobru  volju,  kojom  pretvara  u  čin  sve  što  ima  dobra  u  nje¬ 
mu.  A  volja  je  dobra  po  tome  što  hoće  dobro,  a  posebice 
najviše  dobro,  koje  je  svrha.  Cim  više  volja  hoće  to  dobro, 
tim  je  čovjek  bolji.  A  čovjek  najviše  hoće  ono  što  hoće  zbog 
ljubavi,  a  ne  ono  što  hoće  samo  zbog  straha.  Naime,  ono 
što  čovjek  hoće  samo  zbog  straha,  pomiješano  je  s  nečim 
što  je  protiv  volje,  kao  kada  netko  zbog  straha  hoće  baciti 

robu  u  more.  Dakle,  ljubav  prema  najvišem  dobru,  to  jest 
prema  Bogu,  najviši  je  pokazatelj  dobrote,  a  ujedno  i  stvar 
koja  je  najviše  u  namjeri  božanskog  zakona. 

3.  Osim  toga:  čovjekova  dobrota  zavisi  od  kreposti,  »jer 
je  krepost  ono  što  dobrim  čini  onoga  tko  je  posjeduje«.1 
Stoga  zakon  teži  za  tim  da  ljude  učini  kreposnima,  a  za¬ 
konske  se  zapovijedi  odnose  na  kreposne  čine.  No  među 
uvjetima  kreposti  nalazi  se  i  taj  da  kreposni  čovjek  »djelu¬ 
je  postojano  i  radosno«.  A  to  čini  ponajviše  ljubav,  jer 
upravo  iz  ljubavi  činimo  nešto  s  postojanošću  i  radošću. 
Dakle,  ljubav  prema  dobru  posljednja  je  svrha  božanskog 
zakona. 

4.  Napokon:  zakonodavci  snagom  zakona  što  ga  progla¬ 
šavaju  pokreću  podložnike  kojima  je  zakon  dat.  A  među 
svim  bićima  što  ih  pokreće  prvi  pokretač  u  savršenijoj  se 
mjeri  pokreće  ono  biće  koje  više  sudjeluje  na  gibanju  pr¬ 
vog  pokretača  i  na  sličnosti  s  njime.  A  Bog,  koji  je  davalac 
božanskog  zakona,  čini  svaku  stvar  zbog  svoje  ljubavi.  Sto¬ 
ga,  tko  na  taj  način  teži  prema  njemu,  to  jest  po  ljubavi,  na 
najsavršeniji  se  način  giba  prema  njemu.  S  druge  strane, 
svaki  djelatni  uzrok  teži  prema  savršenstvu  u  stvarima  što 
ih  čini.  Dakle,  svrha  je  čitava  zakona  da  čovjek  uzljubi 
Boga. 

Stoga  Pavao  u  Prvoj  poslanici  Timoteju  (1,5)  kaže:  »Svr¬ 
ha  je  zakona  ljubav«.  A  u  Matejevu  evanđelju  (22, 37)  čita¬ 
mo  da  je  »prva  i  najveća  zapovijed  ova:  'Ljubi  gospodina 
boga  svoga’«. 

Stoga  se  novi  zakon,  budući  da  je  savršeniji,  naziva  »za¬ 
konom  ljubavi«,  dok  se  stari  zakon,  koji  je  nesavršeniji, 
naziva  »zakonom  straha«.2 


1  Ethica  II  c.  6  n.  2. 

2  Usp.  II-II  q.  27  a.  6;  q.  44  a.  1.  4;  Senf.  III  d.  27  q.  3  a.  3;  De  Carit.  a.  2  ad 
13;  a.  10  ad  1;  Rom.  c.  12  lect.  1;  I  Tim.  c.  1  lect.  2. 

C.  Etika  i  filozofija  prava 


POGLAVLJE  117 
(S.  c.  g.  III) 

BOŽANSKI  NAS  ZAKON  USMJERAVA  I  NA  LJUBAV 
PREMA  BLIŽNJEMU 

Iz  onoga  što  smo  dosada  rekli,  slijedi  da  božanski  zakon 
ima  kao  svrhu  i  ljubav  prema  bližnjemu.  Naime: 

1.  Među  onima  koji  imaju  jednu  svrhu,  mora  vladati  je¬ 
dinstvo  osjećaja.  A  zajednički  je  cilj  svim  ljudima  postiza¬ 
nje  blaženstva  na  koje  ih  je  Bog  usmjerio.  Dakle,  neophod¬ 
no  je  da  ljudi  budu  međusobno  sjedinjeni  ljubavlju. 

2.  Još  nešto:  tko  ljubi  nekoga  čovjeka,  ljubi  i  one  koje  taj 
čovjek  ljubi,  i  sve  koji  su  s  njim  povezani.  A  Bog  ljubi  sve 
ljude,  budući  da  im  je  kao  posljednju  svrhu  odredio  da  uži¬ 
vaju  u  njemu  samome.  Dakle,  neophodno  je  da  čovjek,  po¬ 
stajući  ljubitelj  Božji,  postaje  i  ljubitelj  bližnjega. 

3.  Nadalje:  budući  da  je  čovjek  »po  naravi  društveno  bi¬ 
će«,1  potrebna  mu  je  pomoć  drugih  ljudi  da  bi  postigao 
svoju  svrhu.  A  to  se  na  najprikladniji  način  ostvaruje  po¬ 
sredstvom  uzajamne  ljubavi.  Stoga  nam  božanski  zakon, 
koji  vodi  čovjeka  prema  posljednjoj  svrsi,  naređuje  da  se 
uzajamno  ljubimo. 

4.  Zatim:  čovjeku  je  potrebno  spokojstvo  i  mir  da  bi  se 
posvetio  božanskim  stvarima.  A  one  stvari  koje  mogu  po¬ 
mutiti  mir  otklanja  ponajprije  uzajamna  ljubav.  Stoga,  bu¬ 
dući  da  božanski  zakon  usmjerava  ljude  da  se  posvete  bo¬ 
žanskim  stvarima,  neophodno  je  da  božanski  zakon  potak¬ 
ne  u  ljudima  uzajamnu  ljubav. 

5.  Napokon:  božanski  je  zakon  dan  ljudima  kao  pomoć 
pri  izvršavanju  prirodnog  zakona.  A  prirodno  je  da  se  ljudi 
međusobno  ljube.  Dokaz  za  to  nalazi  se  u  činjenici  što  pri¬ 
rodnim  porivom  čovjek  priskače  upomoć  svakom  drugom 
čovjeku,  čak  i  nepoznatomu,  koji  se  nalazi  u  nevolji.  Poziva 
1  Ethica  I  c.  5. 

ga,  primjerice,  da  napusti  pogrešni  put,  podiže  ga  poslije 
pada,  itd.,  »kao  da  je  svaki  čovjek  po  prirodi  bliski  prijatelj 
svakom  drugom  čovjeku«.2  Stoga  božanski  zakon  naređuje 
ljudima  uzajamnu  ljubav. 

To  je  razlog  što  u  Ivanovu  evanđelju  (15,  12)  čitamo: 
»Ovo  je  zapovijed  moja:  ljubite  jedan  drugoga«.  A  u  Prvoj 
Ivanovoj  poslanici  (4,  21)  nalazimo:  »Ovu  zapovijed  imamo 
od  njega:  tko  ljubi  Boga,  neka  ljubi  i  svoga  brata«.  U  Mate- 
jevu  evanđelju  se,  nadalje  kaže  (22, 39)  da  je  »druga  zapovi¬ 
jed  ova:  'Ljubi  bližnjega  svoga’«.3 


2  Ibid.,  VIII  c.  1  n.  3. 

3  Usp.  II-II  q.  44  a.  2.  5.  7;  Senf.  III  d.  27  q.  3  a.  4;  De  duobus  praeceptis  c. 
7.  8;  In  Matth.  c.  22;  Rom.  c.  13  lect.  2;  Gal.  c.  5  lect.  3. 

C.  Etika  i  filozofija  prava 


POGLAVLJE  118 
(S.  c.  g.  III) 

BOŽANSKI  ZAKON  OBVEZUJE  LJUDE  NA  PRAVU 
VJERU 

Iz  ovoga  očigledno  proizlazi  da  božanski  zakon  obvezuje 
ljude  na  pravu  vjeru.  Naime: 

1.  Kao  što  je  tjelesno  gledanje,  koje  se  dogada  posred¬ 
stvom  tjelesnog  oka,  počelo  osjetilne  ljubavi,  tako  treba  da 
je  i  gledanje  ljubljenog  duhovnog  predmeta  početak  du¬ 
hovne  ljubavi.  No  u  sadašnjem  životu  ne  može  postojati 
gledanje  tog  ljubljenog  duhovnog  predmeta  koji  je  Bog, 
osim  posredstvom  vjere,  budući  da  je  on  viši  od  prirodnog 
razuma,  a  posebice  zbog  toga  što  se  naše  blaženstvo  sasto¬ 
ji  u  uživanju  njega  samoga.  Dakle,  nužno  je  da  nas  božan¬ 
ski  zakon  usmjerava  na  pravu  vjeru. 

2.  Zatim:  božanski  zakon  usmjerava  čovjeka  tako  da  bi 
ga  učinio  posve  podložnim  Bogu.1  No  kao  što  se  čovjek  po 
ljubavi  podlaže  Bogu  obzirom  na  volju,  isto  se  tako  po  vje¬ 
ri  podlaže  Bogu  obzirom  na  um.  To  se,  međutim,  ne  doga¬ 
đa  onda  kad  vjeruje  nešto  lažno,  budući  da  Bog,  koji  je 
istina,  ne  može  predložiti  čovjeku  ništa  lažno.  Stoga  onaj 
koji  vjeruje  u  nešto  lažno,  ne  vjeruje  u  Boga.  Dakle,  božan¬ 
skim  su  zakonom  ljudi  usmjereni  na  pravu  vjeru. 

3.  Još  nešto:  tko  pogriješi  obzirom  na  bitni  elemenat  ne¬ 
ke  određene  stvari,  ne  poznaje  tu  stvar.  Kad  bi  netko, 
primjerice,  spoznato  živo  biće,  koje  nije  obdareno  razu¬ 
mom,  smatrao  čovjekom,  ne  bi  poznavao  čovjeka.  Ne  bi, 
međutim,  bilo  tako  kad  bi  pogriješio  obzirom  na  neki  nuz- 
gredni  elemenat.  Tko,  međutim,  pogriješi  obzirom  na  jed¬ 
no  od  bitnih  počela  u  složenim  zbiljama,  premda  tu  odre¬ 
đenu  zbilju  ne  spoznaje  u  posvemašnjem  smislu,  ipak  je 
može  upoznati  u  nekom  određenom  smislu.  Tko,  primjeri- 
1  Usp.  c.  115. 

ce,  smatra  da  je  čovjek  živo  biće  koje  nije  obdareno  razu¬ 
mom,  poznaje  čovjeka  barem  po  pripadnosti  njegovu  ro¬ 
du.  No  u  jednostavnim  zbiljama  to  se  ne  može  dogoditi, 
jer  svaka  pogreška  isključuje  mogućnost  njihove  spoznaje. 
A  Bog  je  u  najvišem  stupnju  jednostavan.  Dakle,  tko  učini 
pogrešku  obzirom  na  Boga,  ne  poznaje  Boga.  Tko,  primje¬ 
rice,  vjeruje  da  je  Bog  tijelo,  nipošto  ne  poznaje  Boga,  ne¬ 
go  poznaje  neku  drugu  stvar  mjesto  Boga.  A  budući  da  jed¬ 
nu  stvar  ljubimo  i  želimo  samo  ako  je  poznajemo,  tko  čini 
pogrešku  obzirom  na  Boga,  ne  može  ga  ljubiti  niti  ga  želje¬ 
ti  kao  svoju  svrhu.  Stoga,  budući  da  božanski  zakon  teži  za 
tim  da  ljudi  uzljube  i  požele  Boga,2  nužno  je  da  božanski 
zakon  obveže  ljude  da  imaju  pravu  vjeru  u  Boga. 

4.  Napokon:  lažno  mišljenje  na  spoznajnom  području 
isto  je  što  i  porok  suprotan  kreposti  na  ćudorednom  pod¬ 
ručju,  budući  da  je  »istina  umno  dobro«.3  No  zadaća  je  bo¬ 
žanskog  zakona  spriječiti  poroke.  Dakle,  na  zakon  spada 
odstraniti  lažna  mišljenja  o  Bogu,  ali  i  o  stvarima  koje  se 
na  Boga  odnose. 

To  je  razlog  što  Pavao  u  Poslanici  Hebrejima  (1 1,6)  kaže: 
»Bez  vjere  nemoguće  je  Bogu  ugoditi«.  A  u  Knjizi  Izlaska 
(22,  2),  prije  ostalih  zakonskih  zapovijedi,  na  ovaj  se  način 
određuje  prava  vjera  u  Boga:  »Poslušaj,  Izraele:  Jahve,  Bog 
tvoj,  jedini  je  Bog«. 

Time  smo  ujedno  pobili  zabludu  nekih  koji  zastupaju 
mišljenje  da  za  čovjekovo  spasenje  ne  znači  ništa  kakva  je 
vjera  kojom  on  služi  Bogu.4 


2  Usp.  c.  116. 

3  Ethica  VI  c.  2  n.  3. 

4  Usp.  II-II  q.  16  a.  1;  q.  22  a. 

PITANJE  57 
(S.  th.  II-II) 

OPRAVU 

Nakon  rasprave  o  razboritosti,  raspravljat  ćemo  o  pra¬ 
vednosti  (p.  47  uvod).  U  vezi  s  tim  predmetom  zanimaju 
nas  četiri  teme:  prva,  o  pravednosti;  druga,  o  dijelovima 
pravednosti  (p.  61);  treća,  o  odgovarajućem  daru  (p.  121); 
četvrta,  o  zapovijedima  koje  se  odnose  na  pravednost  (p. 
122). 

U  vezi  s  pravednošću  valja  nam  razmotriti  četiri  teme: 
prva,  o  pravu;  druga,  o  pravednosti  u  sebi  (p.  58);  treća,  o 
nepravdi  (p.  59);  četvrta,  o  sudu  (p.  60). 

U  vezi  s  prvom  temom  odgovorit  ćemo  na  četiri  pitanja: 

1.  Da  li  je  pravo  predmet  pravednosti? 

2.  Da  li  je  prikladna  razdioba  prava  na  prirodno  i  pozi¬ 
tivno? 

3.  Da  li  se  pravo  naroda  poistovjećuje  s  prirodnim  pra¬ 
vom? 

4.  Da  li  od  drugih  prava  treba  zasebno  odijeliti  gospo¬ 
darsko  i  očinsko  pravo? 


Članak  1 

Da  11  je  pravo  predmet  pravednosti? 

U  vezi  s  prvim  pitanjem  postupamo  ovako.  Čini  se  da 
pravo  nije  predmet  pravednosti.  Naime: 

1.  Učeni  pravnik  Celzo  tvrdi  da  je  »pravo  umijeće  dobro¬ 
te  i  pravednosti«.1  A  umijeće  nije  predmet  pravednosti,  ne¬ 
go  je  ono  po  sebi  umna  krepost.  Dakle,  pravo  nije  predmet 
pravednosti. 

I  Dig.  1.  1  tit.  1.  leg.  1  Iuri  operam. 

2.  Osim  toga:  Izidor  u  knjizi  Etimologija 2  kaže:  »Zakon 
je  vrsta  prava«.  A  zakon  nije  predmet  pravednosti  nego 
razboritosti.  Stoga  i  Filozof  među  dijelove  razboritosti 
ubraja  »zakonsku«  razboritost.3  Dakle,  pravo  nije  predmet 
pravednosti. 

3.  Još  nešto:  pravednost  poglavito  teži  za  tim  da  čovjeka 
podloži  Bogu.  Naime,  Augustin  u  knjizi  O  crkvenim  običa¬ 
jima*  piše:  »Pravednost  je  ljubav  koja  je  podložna  samo 
Bogu,  pa  zbog  toga  ona  naređuje  svim  ostalim  stvarima 
koje  su  podložne  čovjeku«.  No  pravo  se  ne  odnosi  na  bo¬ 
žanske  stvari,  nego  samo  na  ljudske.  Naime,  Izidor  u  knjizi 
Etimologija 5  piše  da  »/as  (božansko  pravo)  sačinjava  bo¬ 
žanski  zakon,  a  ius  (ljudsko  pravo)  sačinjava  ljudski  za¬ 
kon«.  Dakle,  pravo  nije  predmet  pravednosti. 

ALI  PROTIV  iznesenih  razloga  Izidor  u  istoj  knjizi  (nav. 
mj.  bilj.  2)  kaže  »da  pravo  (ius)  dobija  ime  po  tome  što  je 
pravedno  (iustum)«.  A  ono  što  je  pravedno  predmet  je  pra¬ 
vednosti.  Filozof,  naime,  u  V  knjizi  Etike 6  kaže  da  se  »svi 
slažu  u  tome  da  je  pravednost  ona  navika  iz  koje  proizlaze 
pravedna  djela«.  Dakle,  pravo  je  predmet  pravednosti. 

ODGOVARAM:  Zadaća  je  pravednosti  da  zajedno  sa 
svim  ostalim  krepostima  ureduje  čovjekove  odnose  prema 
drugima.  Ona,  naime,  uključuje  pojam  jednakosti,  kao  što 
joj  i  samo  ime  kaže.  Tako  za  stvari  što  su  se  'izjednačile' 
(adaequari)  kažemo  da  su  se  'poravnale'  (iustari).  A  jedna¬ 
kost  je  uvijek  prema  drugima.  Druge  pak  kreposti  usavršu- 
ju  čovjeka  samo  u  njegovim  osobnim  kakvoćama  koje  se 
tiču  njega  samoga. 

Stoga  se  ispravnost,  koja  se  nalazi  u  činima  ostalih  kre¬ 
posti  i  koja  oblikuje  predmet  prema  kojemu  one  teže,  uzi¬ 
ma  samo  u  odnosu  prema  subjektu  djelovanja.  Ispravnost, 
naprotiv,  koja  se  nalazi  u  činu  pravednosti,  određuje  se  u 
odnosu  prema  drugima,  ne  vodeći  računa  o  odnosu  prema 
subjektu  djelovanja.  Naime,  u  našem  se  djelovanju  praved¬ 
nim  naziva  ono  što  je  u  skladu  s  drugima  po  nekoj  jedna¬ 
kosti,  primjerice  isplata  zaslužene  plaće  za  službu. 

2  L.  5  c.  3:  PL  82,  199. 

3  Ethic.  6  c.  8  n.  2  (Bk  1141b  25):  S.  Th.,  lect.  6. 

4  L.  1  c.  15:  PL  32,  1322. 

5  L.  5  c.  2:  PL  82.  198. 

6  C.  1  n.  3  (Bk  1129a  7):  S.  Th.,  lect.  1. 

Stoga  je  jedna  stvar  pravedna  kada  sadrži  jednakost 
pravednosti  (rectitudo  iustitiae),  prema  kojoj  teži  čin  pra¬ 
vednosti,  pa  i  onda  kad  ne  vodimo  računa  o  načinu  djelo¬ 
vanja  subjekta.  Naprotiv,  kod  ostalih  kreposti  jedna  stvar 
ne  sadrži  pojam  jednakosti  ako  nije  u  skladu  s  načinom 
djelovanja  subjekta.  Stoga  se  za  razliku  od  ostalih  kreposti 
predmet  pravednosti  određuje  na  poseban  način,  a  naziva 
se  'pravični  predmet'  (iustum).  A  to  je  baš  pravo.  Dakle, 
očigledno  je  da  je  pravo  predmet  pravednosti. 

Odgovaram  na  razloge:  1.  Redovito  se  događa 
da  riječi  mijenjaju  svoje  prvotno  značenje  te  kasnije  ozna¬ 
čuju  neke  druge  stvari.  Primjerice,  riječ  »medicina«  prvot¬ 
no  je  označavala  lijek  što  se  davao  bolesnicima  da  ozdrave, 
a  onda  je  počela  označavati  i  vještinu  koja  je  to  obavljala. 
Tako  je  i  riječ  »pravo«  najprije  označavala  »pravednu 
stvar«  kakva  je  sama  u  sebi,  no  kasnije  je  tom  riječju  na¬ 
zvano  i  umijeće  koje  nas  uči  prepoznavati  što  je  pravedno. 
Zatim  je  ta  riječ  počela  označavati  i  mjesto  gdje  se  dijeli 
pravednost,  pa  se  za  nekoga  kaže  da  se  pojavio  »pred  zako¬ 
nom«  (in  iure).  Napokon,  pravom  se  naziva  i  presuda  što  je 
izriče  sudac  koji  ima  zadaću  dijeliti  pravednost,  premda 
ono  što  on  presudi  može  biti  i  najveća  nepravda. 

2.  Kao  što  u  umjetnikovoj  misli  postoji  jedno  pravilo  za 
one  stvari  što  će  ih  umjetnost  proizvesti,  tako  i  za  pravedni 
čin  što  ga  određuje  razum,  u  misli  prije  postoji  neko  pravi¬ 
lo  razboritosti.  A  ako  je  to  pravilo  napisano,  naziva  se  za¬ 
kon.  Naime,  Izidor  (nav.  mj.  bilj.  2)  kaže  da  je  zakon  »napi¬ 
sana  uredba«  (constitutio  scripta).  Stoga,  govoreći  u  pra¬ 
vom  smislu,  zakon  nije  samo  pravo,  nego  neki  pojam 
prava  (aliqualis  ratio  iuris). 

3.  Budući  da  se  pod  pravednošću  podrazumijeva  jedna¬ 
kost,  a  mi  nismo  kadri  uzvratiti  Bogu  po  načelu  jednako¬ 
sti,  znači  da  ne  možemo  uzvratiti  Bogu  pravo  u  njegovu 
punom  značenju.  Stoga  se  božanski  zakon  ne  naziva  »ius« 
(ljudsko  pravo)  nego  »fas«  (božansko  pravo),  jer  je  Bog  za¬ 
dovoljan  ako  mu  dajemo  zadovoljštinu  koliko  nam  je  mo¬ 
guće. 

Ipak,  prevednost  teži  za  tim  da  čovjek,  koliko  može,  dad¬ 
ne  Bogu  nadoknadu  podlažući  mu  u  potpunosti  svoju  du¬ 
šu. 

Članak  2 

Da  11  je  prikladna  razdioba  prava  na  prirodno  1  pozitivno? 

Dolje  q.  60  a.  5;  Ethic.  5  lect.  12 

U  vezi  s  drugim  pitanjem  postupamo  ovako.  Čini  se  da 
nije  prikladna  razdioba  prava  na  prirodno  i  pozitivno. 
Naime: 

1.  Ono  što  je  prirodno,  nepromjenjivo  je  i  jednako  za 
sve.  A  među  ljudskim  stvarima  nema  ništa  takvoga,  budući 
da  su  svi  propisi  ljudskoga  prava  u  izvjesnim  slučajevima 
nedostatni  i  nemaju  snagu  na  svim  mjestima.  Dakle,  ne  po¬ 
stoji  neko  prirodno  pravo. 

2.  Osim  toga:  pozitivno  je  ono  što  proizlazi  iz  ljudske  vo¬ 
lje.  No  nijedna  stvar  ne  može  biti  pravedna  zbog  toga  što 
proizlazi  iz  ljudske  volje,  inače  ta  volja  nikada  ne  bi  mogla 
biti  nepravedna.  Dakle,  kao  što  se  pravedno  poistovjećuje 
s  pravom,  očigledno  je  da  nijedno  pravo  nije  pozitivno. 

3.  K  tome:  božansko  pravo  nije  prirodno  pravo,  budući 
da  je  ono  više  od  ljudske  naravi.  A  s  druge  strane  nije  ni 
pozitivno  pravo,  budući  da  ne  počiva  na  ljudskoj,  nego  na 
božanskoj  vlasti.  Dakle,  nije  prikladna  razdioba  prava  na 
prirodno  i  pozitivno. 

ALI  PROTIV  iznesenih  razloga  Filozof  u  V  knjizi  Etike' 
kaže  da  je  »građanska  pravednost  sastavljena  od  prirod¬ 
nog  i  zakonskog  prava«,  to  jest  zakonom  donesenog. 

ODGOVARAM:  Kao  što  smo  rekli  (čl.l),  pravo  ili  praved¬ 
ni  čin  sastoji  se  u  činu  jednakosti  u  odnosu  prema  drugi¬ 
ma  po  nekom  načinu  jednakosti.  A  neka  stvar  može  biti 
izjednačena  s  jednim  čovjekom  na  dva  načina.  Prvo,  sna¬ 
gom  njezine  naravi,  kad  netko,  primjerice,  posuđuje  neku 
stvar  u  očekivanju  da  mu  ona  bude  vraćena  bez  promjena. 
Takvo  se  pravo  naziva  prirodnim.  —  Drugo,  neka  stvar  mo¬ 
že  biti  izjednačena  ili  sumjerna  s  nečim  drugim  snagom 
sporazuma  ili  nekog  općeg  propisa,  to  jest  kad  se  netko 
smatra  zadovoljnim  što  je  primio  toliko.  A  to  se  događa  na 
dva  načina.  Prvo,  jednim  privatnim  sporazumom,  kao  kad 
dvije  privatne  osobe  ugovorom  utvrđuju  neke  stvari.  — 

1  C.  7  n,  1  (Bk  1134b  18):  S.  Th„  lect.  12. 


738 


C.  Etika  i  filozofija  prava 


Drugo,  jednim  javnim  ugovorom,  kao  kad  cijeli  narod 
smatra  da  je  jedna  određena  stvar  izjednačena  i  sumjerna 
s  jednom  osobom,  ili  kad  je  to  određeno  od  strane  vladara 
koji  ima  zadaću  brinuti  se  za  narod  i  koji  ga  zastupa.  Ta¬ 
kvo  se  pravo  naziva  pozitivnim. 

Odgovaram  na  razloge:  1.  Ono  što  je  prirodno 
za  onoga  tko  ima  nepromjenjivu  narav,  neophodno  je  da 
bude  takvo  uvijek  i  posvuda.  No  čovjekova  je  narav  prom¬ 
jenjiva.  Stoga  ono  što  je  za  čovjeka  prirodno,  u  izvjesnim 
slučajevima  to  ne  mora  biti.  Snagom  prirodne  jednakosti, 
primjerice,  jedna  stvar  koja  je  predana  u  polog,  ima  biti 
vrećena  vlasniku.  A  kad  bi  ljudska  narav  bila  uvijek  isprav¬ 
na,  to  bi  moralo  biti  očigledno  u  svim  slučajevima.  No  bu¬ 
dući  da  katkada  čovjekova  volja  postane  izopačena,  doga¬ 
đa  se  da  se  založena  stvar  ne  smije  vratiti,  jer  bi  onaj  tko 
ima  izopačenu  volju  tu  stvar  mogao  zlorabiti,  kao  u  slučaju 
kad  bi  luđak  ili  neprijatelj  domovine  zaiskao  oružje  dano  u 
polog. 

2.  Zajedničkim  sporazumom  ljudska  volja  može  odrediti 
što  je  pravedno  u  stvarima  koje  po  sebi  nisu  u  suprotnosti 
s  prirodnom  pravednošću.  I  tada  se  u  njima  obistinjuje  po¬ 
zitivno  pravo.  Filozof,  naime  u  V  knjizi  Etike  (nav.  mj.  bilj. 
1)  kaže  da  zakonsku  pravednost  sačinjava  »ono  što  u  po¬ 
četku  može  postojati  na  ovaj  ili  na  onaj  način;  no  kad  se 
jednom  odredi,  onda  je  različito«.  No  ako  je  neka  stvar  po 
sebi  u  suprotnosti  s  prirodnim  pravom,  ne  može  ljudskom 
voljom  postati  pravedna,  kao  kad  bi  netko  odredio  da  se 
smije  krasti  ili  učiniti  preljub.  Stoga  kod  Izaije  (10,1)  čita¬ 
mo:  »Jao  onima  koji  izdaju  odredbe  nepravedne«. 

3.  Božansko  je  pravo  ono  koje  je  proglasio  Bog.  Predmet 
je  toga  prava  djelomično  ono  što  je  pravedno  po  prirodi, 
ali  za  tu  pravednost  ljudi  ne  znaju,  a  djelomično  mu  je 
predmet  ono  što  postaje  pravedno  snagom  božanskog  za¬ 
kona.  Stoga  se  i  božansko  pravo  dijeli  na  prirodno  i  pozi¬ 
tivno  poput  ljudskog  prava.  Naime,  u  božanskom  zakonu 
postoje  stvari  koje  su  naređene  jer  su  dobre,  a  druge  za¬ 
branjene  jer  su  zle.  No  postoje  neke  stvari  koje  su  dobre 
jer  su  naređene,  a  zle  jer  su  zabranjene. 

članak  3 

Da  11  se  pravo  naroda  poistovjećuje  s  prirodnim  pravom? 

1-2  q.  95  a.  4  ad  1 ;  Ethic.  5  lect.  12 

U  vezi  s  trećim  pitanjem  postupamo  ovako.  Čini  se  da  se 
pravo  naroda  (ius  gentium)  poistovjećuje  s  prirodnim  pra¬ 
vom.  Naime: 

1.  Ljudi  se  međusobno  slažu  samo  u  onome  što  im  je  pri¬ 
rodno.  A  u  pravu  se  naroda  slažu  svi  ljudi.  Naime,  Učeni 
pravnik  (nav.  mj.  bilj.  1  u  čl.  1)  tvrdi  da  je  »pravo  naroda 
ono  čime  se  služe  ljudske  rase«.  Dakle,  pravo  naroda  nije 
drugo  nego  prirodno  pravo. 

2.  Osim  toga:  ropstvo  je  među  ljudima  prirodna  pojava, 
budući  da  su  neki  ljudi,  kako  dokazuje  Filozof  u  I  knjizi 
Politike1,  robovi  po  prirodi.  A  prema  Izidorovim  riječima2 
ropstvo  pripada  pravu  naroda.  Dakle,  pravo  je  naroda  pri¬ 
rodno  pravo. 

3.  Nadalje:  već  smo  rekli  (čl.2)  da  se  pravo  dijeli  na  pri¬ 
rodno  i  pozitivno  pravo.  No  pravo  naroda  nije  pozitivno 
pravo,  budući  da  se  narodi  nisu  nikada  sastali  zajedno  da 
bi  odredili  neke  stvari  zajedničkim  dogovorom.  Dakle,  pra¬ 
vo  je  naroda  prirodno  pravo. 

ALI  PROTIV  iznesenih  razloga  Izidor  (nav.  mj.  bilj.  2) 
tvrdi  da  je  »pravo  ili  prirodno  ili  građansko  ili  pravo  naro¬ 
da«  (ius  naturale,  civile,  gentium).  Stoga  se  pravo  naroda 
razlikuje  od  prirodnog  prava. 

ODGOVARAM:  Kao  što  smo  rekli  (čl.  2),  prirodno  je  pra¬ 
vo  ono  koje  se  po  prirodi  izjednačuje  ili  dovodi  u  sumjer- 
nost  s  nekim  drugim.  A  to  se  izjednačavanje  može  događa¬ 
ti  na  dva  načina.  Prvo,  snagom  neposrednog  promatranja. 
Muškarac  je,  primjerice,  po  sebi  sumjeran  sa  ženom  u  re¬ 
du  rađanja,  a  roditelji  su  sumjemi  s  djecom  u  redu  priskr¬ 
bljivanja  hrane.  —  Drugo,  neka  stvar  može  po  prirodi  biti 
sumjema  s  nekom  drugom,  ne  nekim  neposrednim  proma¬ 
tranjem  njezine  prirode,  već  po  nekoj  posljedici  koja  iz  nje 
proizlazi;  to  je,  primjerice,  slučaj  privatnog  vlasništva. 

1  C.  2  n.  7  (Bk  1254a  15):  S.  Th.,  lect.  3.  4. 

2  Etymol.  1.  5  c.  6:  PL  83,  199. 

Ako,  naime,  izravno  promatramo  neko  zemljište  kako  je 
samo  u  sebi,  ne  vidimo  zašto  ima  pripadati  više  jednomu 
nego  drugomu  vlasniku.  No  ako  povedemo  računa  o  za¬ 
htjevima  obrađivanja  i  o  miroljubivom  posjedovanju,  tada 
uočavamo,  imajući  u  vidu  Filozofov  dokaz  u  II  knjizi  Politi¬ 
ke3,  da  ono  ima  neku  sumjernost  da  ga  posjeduje  ova,  a  ne 
ona  osoba. 

A  opažati  neposredno  stvari  nije  samo  vlastitost  čovje¬ 
ka,  nego  i  ostalih  živih  bića.  Stoga  je  pravo,  koje  se  naziva 
prirodnim  na  osnovi  prvoga  od  dvaju  naznačenih  načina, 
zajedničko  i  nama  i  ostalim  živim  bićima.  Učeni  pravnik 
kaže  (nav.  mj.  bilj.  1  u  čl.  1)  da  se  »prirodno  pravo  razlikuje 
od  prava  naroda  po  tome  što  je  prvo  zajedničko  svim  živim 
bićima,  a  drugo  je  zajedničko  samo  ljudima«.  A  vlastitost 
je  razuma  promatrati  stvar  u  odnosu  prema  onome  što  iz 
nje  proizlazi.  Stoga  je  to  za  čovjeka,  snagom  prirodnog  ra¬ 
zuma  koji  mu  to  savjetuje,  uvijek  prirodno.  Stoga  učeni 
pravnik  Gaj  ovako  kaže4:  »Sto  je  prirodni  razum  utvrdio 
među  svim  ljudima,  to  zapažamo  kod  svih  naroda  i  naziva¬ 
mo  pravom  naroda«. 

Odgovaram  na  razloge:  1.  Time  smo  također 
odgovorili  na  PRVI  RAZLOG. 

2.  Ako  promatramo  stvari  u  njima  samima,  ne  postoji 
prirodni  razlog  po  kojemu  određeni  čovjek  ima  biti  rob 
prije  nego  onaj  drugi.  No  to  proizlazi  samo  iz  neke  poslje¬ 
dične  koristi,  to  jest  zbog  toga  što  je  za  njega  korisno  da 
njime  upravlja  jedan  čovjek  mudriji  od  njega,  a  korisno  je 
i  za  ovoga  drugoga,  jer  mu  onaj  pomaže,  kako  se  govori  u  I 
knjizi  Politike 5.  Stoga  je  ropstvo,  koje  spada  na  pravo  na¬ 
roda,  prirodno  na  drugi,  a  ne  na  prvi  način. 

3.  Zbog  toga  što  prirodni  razum  određuje  stvari  što  pri¬ 
padaju  pravu  naroda,  budući  da  se  radi  o  stvarima  kojih  je 
jednakost  gotovo  neposredna,  nije  bilo  potrebno  posebno 
sastavljanje  zakona,  već  je  bio  dostatan  prirodni  razum  da 
ih  odredi,  kako  smo  vidjeli  u  navedenom  odlomku  (bilj.  4). 


3  C.  2  n.  4  (BK  1263a  21):  S.  th„  lect.  4.  5. 

4  Dig.  1.  1  tit.  1  leg.  9  Omnes  populi. 

5  C.  2  n.  20  (Bk  1255b  5):  S.  th„  lect.  4. 

Članak  4 

Da  11  od  drugih  prava  treba  zasebno  odijeliti  gospodarsko  1 
očinsko  pravo? 

Dolje  q.  58  a.  7  ad  3;  Sent.  2  d.  44  q.  2  a.  1 ;  3  d.  9  q.  1  a.  1  q.a  4; 
Ethic.  5  lect.  1 1 

U  vezi  s  četvrtim  pitanjem  postupamo  ovako.  Čini  se  da 
se  očinsko  i  gospodarsko  pravo  ne  trebaju  zasebno  dijeliti. 
Naime: 

1.  Zadaća  je  pravednosti  »dati  svakomu  ono  što  mu  pri¬ 
pada«,  kaže  Ambrozije  u  I  knjizi  O  dužnostima' .  A  pravo  je 
predmet  pravednosti,  kako  smo  gore  rastumačili  (čl.  1). 
Dakle,  pravo  pripada  svakomu  jednako.  Stoga  ne  treba  po¬ 
sebno  dijeliti  pravo  oca  od  prava  gospodara. 

2.  Osim  toga:  ranije  smo  rekli  (čl.  1  odg.  na  2.  razlog)  da 
je  pravilo  pravednoga  čina  zakon.  A  svrha  je  zakona  zajed¬ 
ničko  dobro  nekoga  grada  ili  kraljevstva,  prema  tumače¬ 
njima  što  smo  ih  ranije  iznijeli  (I-II  p.  90  čl.  2),  a  ne  privat¬ 
no  dobro  neke  osobe  ili  neke  obitelji.  Dakle,  ne  smije  po¬ 
stojati  zasebno  gospodarsko  ili  očinsko  pravo,  budući  da 
gospodar  i  otac  pripadaju  jednoj  kući  ili  jednoj  obitelji,  ka¬ 
ko  kaže  Aristotel  u  I  knjizi  Politike 2. 

3.  K  tome:  kod  ljudi  postoje  mnoge  i  različite  stupnjevne 
razlike:  primjerice,  neki  su  ljudi  vojnici,  neki  svećenici,  a 
neki  vladari.  Dakle,  za  te  se  vrste  ljudi  ima  donijeti  i  zaseb¬ 
no  pravo. 

ALI  PROTIV  iznesenih  razloga  Filozof  u  V  knjizi  Etike3 
izričito  dijeli  od  građanskog  gospodarsko  i  očinsko  pravo, 
a  i  druga  slična  prava  (a  iusto  politico  distinguit  dominati- 
vum  et  patemum). 

ODGOVARAM:  Pravo  odnosno  pravedno  izriče  se  po 
sumjemosti  »s  drugim«.  A  neka  stvar  može  biti  »drugo«  na 
dva  načina.  Ponajprije  zato  što  je  ona  u  punom  smislu  ne¬ 
što  »drugo«,  poput  stvari  koja  je  posve  drukčija,  kao  što  je 
to  slučaj  kod  dvojice  ljudi  od  kojih  se  jedan  ne  nalazi  pod 

1  C.  24:  PL  16,  62. 

2  C.  2  n.l  (Bk  1253b  5):  S.  Th.  lect.  2. 

3  C.  6  n.  8  (Bk  1134b  8):  S.  Th.,  lect.  1. 

vlašću  drugoga,  ali  su  obojica  podložnici  jednoga  vladara 
koji  upravlja  jednim  gradom.  Medu  takve  stvari,  prema  Fi- 
lozofovim  riječima  u  V  knjizi  Etike 4 ,  ubraja  se  pravo  u  pu¬ 
nom  smislu.  —  Zatim,  neka  stvar  može  biti  »drugo«,  ne  u 
punom  smislu  već  kao  nešto  njezino  što  postoji.  Stoga  je 
kod  ljudi  sin  nešto  od  oca  jer  je  na  neki  način  njegov  dio, 
kako  kaže  Aristotel  u  VIII  knjizi  Etike5,  a  rob  je  nešto  od 
gospodara,  jer  je  njegovo  sredstvo,  kako  kaže  Filozof  u  I 
knjizi  Politike6.  Stoga  između  oca  i  sina  ne  postoji  uspo¬ 
redba  prema  »drugom«  u  punom  smislu,  pa  zbog  toga  on¬ 
da  ne  postoji  u  punom  smislu  pravo,  nego  samo  neko  pra¬ 
vo,  to  jest  očinsko  pravo.  Isto  možemo  reći  i  o  odnosu 
između  gospodara  i  roba,  no  među  njima  postoji  gospo¬ 
darsko  pravo. 

Žena  se,  naprotiv,  premda  je  nešto  od  muža,  budući  da 
je  —  po  Apostolovim  riječima  u  Poslanici  Efežanima  (5, 
28)  —  kao  njegovo  tijelo,  ipak  više  razlikuje  od  muža  nego 
sin  od  oca  ili  rob  od  gospodara.  Ona  je,  naime,  dio  združe¬ 
nog  života  po  ženidbi.  Stoga  su,  kako  kaže  Filozof7,  pravni 
odnosi  između  muža  i  žene  naglašeniji  nego  između  oca  i 
sina  ili  gospodara  i  roba.  No  budući  da  muž  i  žena  imaju 
neposredni  odnos  s  obiteljskom  zajednicom,  kako  veli  Ari¬ 
stotel  u  I  knjizi  Politike  (nav.  mj.  bilj.  2),  među  njima  ne 
postoji  u  punom  smislu  građansko,  nego  radije  gospodar¬ 
sko  pravo. 

Odgovaram  na  razloge:  1.  Zadaća  je  pravedno¬ 
sti  dati  svakomu  njegovo  pravo,  no  pod  pretpostavkom  da 
postoji  prava  razlika  između  jedne  i  druge  osobe.  Kad  bi, 
naime,  netko  dao  samome  sebi  što  mu  pripada,  to  se  ne  bi 
u  pravom  smislu  moglo  nazvati  činom  pravednosti.  A  bu¬ 
dući  da  ono  što  pripada  sinu  pripada  i  ocu,  a  ono  što  pripa¬ 
da  robu  pripada  i  gospodaru,  ne  postoji  stroga  pravednost 
oca  prema  sinu  ili  gospodara  prema  robu. 

2.  Sin  kao  sin  nešto  je  od  oca,  a  isto  je  tako  i  rob  kao  rob 
nešto  od  gospodara.  Ipak  jedan  i  drugi,  ukoliko  ih  proma¬ 
tramo  kao  ljude,  samostojne  su  stvarnosti  različite  od  dru- 

4  C.  6  n.  4  (Bk  1134a  26):  S.  Th„  lect.  11. 

5  C,  12  n.  2  (Bk  1161b  18):  S.  Th.,  lect.  12. 

6  C.  2  n.  4.  7  (Bk  1253b  32;  1254a  14):  S.  Th.,  lect.  2. 

7  Ethic.  5  c.  6  n.  9  (Bk  1134b  15):  S.  Th.,  lect.  11. 

gih.  Stoga,  ukoliko  su  sin  i  rob  ljudi,  prema  njima  postoji 
neki  odnos  pravednosti.  Stoga  postoje  i  zakoni  koji  se  od¬ 
nose  na  dužnosti  oca  prema  sinu  i  gospodara  prema  robu. 
No  ukoliko  su  i  jedan  i  drugi  nešto  »od  drugoga«,  onda  ne¬ 
dostaje  potpuni  pojam  pravednosti  ili  prava. 

3.  Sve  druge  razlike  što  postoje  između  ljudi  koji  sači¬ 
njavaju  jedan  grad,  imaju  neposredni  odnos  prema  gra¬ 
đanskoj  zajednici  i  prema  vladaru  koji  njome  upravlja. 
Stoga  u  odnosu  na  te  ljude  postoji  pravo  u  savršenom  smi¬ 
slu  pravednosti.  Ipak,  takvo  se  pravo  razlikuje  prema  razli¬ 
čitim  dužnostima.  Tako  se  govori  o  vojnom  pravu,  o  pravu 
sudaca  ili  svećenika,  ne  po  nekom  umanjivanju  prava  u  pu¬ 
nom  smislu,  kako  je  to  kod  očinskog  i  gospodarskog  prava, 
nego  da  se  označi  kako  svakom  staležu,  prema  vlastitim 
zadaćama,  pripada  nešto  posebno. 

